
ŽODYNAS 


TANATONAUTAS (gr. thanatos - mirtis, nautės - jūrininkas), 
daikt., vyr. g., mirties tyrėjas. 


ISTORIJOS VADOVĖLIS 
ĮSIMINTINOS DATOS 
1492 m.: pirmieji žingsniai Amerikos žemyne 
1969 m.: pirmieji žingsniai Mėnulyje 
2062 m.: pirmieji žingsniai mirusiųjų kontinente 


2068 m.: pirmoji reklama kelyje į reinkarnaciją 


Istorijos vadovėlis, įvadinis kursas, antrieji mokslo metai 


PIRMOJI EPOCHA: 
AMATININKŲ LAIKAI 


1 —- ISTORIJOS VADOVĖLIS 


Kadaise visi žmonės bijojo mirties. Tarsi nuolatinis triukšmo fonas ji 
primindavo apie save kiekvieną sekundę. Visi žinojo, kad gyvenimo pa- 
baigoje neišvengiamai turės išnykti. Tai kartindavo bet kokį džiaugsmą. 

XX amžiaus pabaigos amerikiečių filosofas Vudis Alenas taip nusakė 
toje epochoje vyravusias nuotaikas: „Kol žmogus bus mirtingas, jis iki 
galo neatsipalaiduos.“ 


Istorijos vadovėlis, įvadinis kursas, antrieji mokslo metai 


2 - MAIKLO PINSONO DIENORAŠTIS 


Ar aš turiu teisę apie tai kalbėti? 

Netgi dabar - jau tiek laiko praėjo! - man sunku patikėti, kad 
viskas taip ir buvo. Man sunku patikėti, kad dalyvavau tokioje 
didingoje epopėjoje. Man sunku patikėti, kad išgyvenau ir galiu 
tai papasakoti. 

Regis, niekas nežinojo, kad viskas vyks taip greitai ir nueis 
taip toli. Niekas nežinojo. 

Kas mus paskatino taip beprotiškai elgtis? Nežinau. Galbūt 
tai susiję su kvailybe, vadinama smalsumu? Smalsumu, kuris vi- 
lioja mus pažvelgti į bedugnę, kad įsivaizduotume, koks siaubin- 
gas bus kritimas, jeigu žengsime dar bent vieną žingsnį... 

O gal tai buvo poreikis pajusti nuotykio skonį šiame aptingu- 
siame ir nuobodžiame pasaulyje? 

Kai kas sako: „Taip buvo lemta, tai turėjo įvykti.“ Nežinau, 
tik aš netikiu likimu. Tikiu, kad žmonės turi galimybę rinktis ir 
patys už tai atsako. Būtent tai ir nulemia jų likimą, o Žmogaus 
pasirinkimas galbūt nulemia visatos likimą. 

Aš prisimenu viską, kiekvieną šio didžio nuotykio epizodą, 
kiekvieną žodį, kiekvieną įvykį. 

Ar aš turiu teisę viską jums papasakoti? 

Herbas: papasakosiu. Pinigas: laikysiu paslaptyje. 

Herbas. 

Ką gi, jeigu privalau rasti visų vienas su kitu susijusių įvykių 
ištakas, man teks pažvelgti toli, toli atgalios į savo praeitį... 


3 — POLICIJOS REGISTRACIJOS KORTELĖ 


NS 


Pagrindinių duomenų užklausa 


Pavardė: Pinsonas 

Vardas: Maiklas 

Plaukų spalva: brunetas 

Akys: tamsiai rudos 

Ūgis: 1 metras 75 cm 

Ypatingos žymės: nėra 

Pastaba: tanatonautikos pradininkas 
Silpnoji vieta: nepakankamai pasitiki savimi 


4 — DIUPONUI VISKAS SEKASI PUIKIAI 


Kaip ir visi vaikai, aš sulaukiau dienos „M“, dienos, kai susi- 
dūriau su mirtimi. Pirmasis mano matytas negyvėlis buvo nie- 
kuo neišsiskiriantis žmogus, nuo kitų jis skyrėsi nebent tuo, kad 

buvo įpratęs gyventi tarp lavonų. Tai ponas Diuponas, mūsų mė- 
sininkas. Ant vitrinos didelėmis raidėmis buvo užrašytas jo šū- 
kis: „Diuponui viskas sekasi puikiai.“ Vieną rytą mano motina 
pranešė, kad negalės iš pono Diupono nupirkti nugarinės sek- 
madieniniams rytojaus pietums, nes jis mirė. Jį sutraiškė netikė- 
tai nuo kablio nutrūkusi atšaldyta jaučio skerdena. 

Man tada buvo kokie ketveri. Aš tuoj pat paklausiau mamos, 
ką reiškia žodis: „M.LR.Ė.“ 

Mama sutriko, kaip ir tada, kai aš pasidomėjau, ar piliulės 
nėštumui išvengti gali išgydyti man kosulį. 

Motina nudelbė akis. 

— Na... hm, „mirti“ reiškia daugiau čia nebebūti. 

— Tai tas pats, kaip išeiti iš kambario? 

— Ne tik iš kambario. Iš namo, miesto, šalies. 

— Aha, tolima kelionė? Kaip per atostogas? 

— Hm... ne, ne visai taip. Kai žmogus miršta, jis nebejuda. 

— Nebejuda, bet toli nukeliauja? Nuostabu! Ar gali taip būti? 

Tikriausiai kaip tik noras suprasti, kodėl mirė mėsininkas Diu- 
ponas, ir išpureno manyje dirvą, kurioje daug vėliau sudygo Rau- 
lio Razorbako pasėtos beprotiškos mintys. 

Bent man taip atrodo. 

Po trijų mėnesių, kai pranešė, kad mirė mano prosenelė Agla- 
ja, aš, kaip pasakoja, sušukau: „Ir Aglaja mirė?! Nieko sau, nie- 
kada nemaniau, kad ji galėtų tai padaryti!“ 

Įsiutęs prosenelis, piktai vartydamas akis, išrėkė frazę, ku- 
rios aš niekada nepamiršiu: 

— Argi tu nežinai, kad mirtis - baisiausia, kas tik gali nutikti! 

Ne. To aš nežinojau. 

— Šit kaip... aš maniau, kad... - ėmiau lementi. 

— Taip nejuokaujama! - pridūrė jis, mat norėjo, kad įsimin- 
čiau jo žodžius visam laikui. - Jeigu pasaulyje esama dalykų, iš 
kurių nesijuokiama, tai vienas iš jų yra mirtis! 

Paskui estafetės lazdelę perėmė tėtis. Visi jie norėjo įkalti man 

į galvą, kad mirtis — tai absoliutus tabu. Apie ją nekalbama, ji 
neprisimenama, 0 jeigu ir ištariamas jos vardas, tai tik su baime 
ir pagarba. Ir jokiu būdu nevalia švaistytis šiuo žodžiu be reika- 
lo, nes taip galima prišaukti nelaimę. 

Man kaip reikiant įkrėtė į kailį. 

— Tavo prosenelė Aglaja mirė. Tai siaubinga. Jeigu nebūtum 
toks beširdis, tu... verktum! 

Turiu pasakyti, kad paryčiais mano broliui Konradui iš akių 
liejosi ašaros kaip iš gręžiamo skuduro grindims plauti. 

Vadinasi, kai žmonės miršta, reikia verkti? Šito man niekas 
nebuvo sakęs. Būtų kur kas geriau, jei apie tokius dalykus būtų 
įspėjama iš anksto. 

Kad padėtų man pravirkti, tėvas, apstulbęs dėl tokio vaikiško 
įžūlaus elgesio, skėlė porą antausių. Jis vylėsi, jog įsiminsiu, pir- 
ma, kad „mirtis — tai baisiausia, kas tik gali nutikti“, ir, antra, 
kad „iš tokių dalykų nesijuokiama“. 

— Kodėl tu neverkei? - vė! prikibo tėvas, kai grįžome iš prose- 
nelės Aglajos laidotuvių. 

— Palik jį ramybėje, Maiklui tik penkeri, jis dar nežino, kas 
yra mirtis, - pamėgino užtarti mane motina. 

— Puikiausiai žino, bet galvoja tik apie save, kitų mirtis jam 
nerūpi. Pamatysi, kai mes mirsime, jis nė vienos ašarėlės neiš- 
spaus! 

Tik tada ėmiau suprasti, kad tikrai su mirtimi nejuokaujama. 
Vėliau, kai man pranešdavo apie kieno nors mirtį, aš iš visų Jėgų 
stengdavausi galvoti apie ką nors liūdna... pavyzdžiui, apie tai, 
kad turiu valgyti virtus špinatų stiebelius. Ašaros imdavo byrėti 
iš akių, ir visi būdavo patenkinti. 

Paskui aš tiesiogiai susidūriau su mirtimi. Kai man buvo sep- 
tyneri, aš miriau. Tai atsitiko vasario mėnesį, vaiskią dieną. Tu- 
riu pasakyti, kad prieš tai buvo nešaltas sausis, ir, kaip dažnai 
būna, po tokio švelnaus sausio ateina saulėtas vasaris. 

5 — KUR HEROJUS MIRŠTA PIRMĄ KARTĄ 


— Atsargiai! 

— O siaube... 

— Viešpatie! 

— Atsargiai! Argi tu nematai, kad jis... 


Ilgai žviegė stabdžiai. Duslus tylus smūgis. Aš bėgau paskui 
kamuolį, išriedėjusį į kelią, o žalios sportinės mašinos buferis 
trenkė man tiesiai po keliais, kur pati jautriausia oda. Kojos at- 
siplėšė nuo žemės. Mane sviedė į viršų. 

Oras švilpė ausyse. Aš skridau virš žemės. Gaivus vėjas įsi- 
veržė į pravirą mano burną. Toli apačioje į mane spoksojo išsi- 
gandę žiopliai. 

Matydama, kad kylu į aukštybes, ėmė klykti kažkokia mote- 
ris. Iš po kelnių tekėjo kraujas, ant asfalto sklido klanas. 

Viskas vyko kaip sulėtintame filme. Aš skridau sulig stogais 
žiūrėdamas į mansardose šmėžuojančius siluetus. Pirmą kartą 
kilo klausimas, kuris vėliau ėmė persekioti mane: „Ką aš čia 
veikiu?“ 

Taip, tą akimirką, kybodamas danguje, supratau, kad aš nieko 
nesuprantu. 

Kas aš toks? 

Iš kur aš? | 

Kur link judu? 

Amžini klausimai. Kiekvienas kada nors juos sau užduoda. 
Aš juos uždaviau tą akimirką, kai miriau. 

Pakilau labai aukštai. Nukritau labai greitai. Trenkiausi pečiu 
į žalio sportinio automobilio variklio dangtį. Atšokau ir tėškiau- 
si galva į šaligatvio kraštą. Traškesys. Duslus smūgis. Virš ma- 
nęs palinko išsigandę veidai. 

Aš panorau ką nors pasakyti, bet neįstengiau nei prabilti, nei 
pajudėti. Saulės šviesa pamažu ėmė silpti. Vasario mėnesį saulė 

šviečia dar neryškiai. Buvo justi, kad trumpi kovo lietūs ne už 
kalnų. Dangus lėtai temo. Netrukus aš atsidūriau tamsoje, tylo- 
je. Nustojau jausti kvapus, išnyko lytėjimo pojūtis, paskui ne- 
bejaučiau nieko. Uždanga. 

Man buvo septyneri, aš miriau pirmą kartą. 


6 - REKLAMA 


„Gyvenimas nuostabus. Netikėkite paskalomis. Gyvenimas 
nuostabus. Gyvenimas — produktas, kurį per tris milijonus metų 
teigiamai įvertino septyniasdešimt milijardų žmonių. Tai nepri- 
lygstamos jo kokybės įrodymas.“ 


NGSA (Nacionalinės gyvenimo skatinimo agentūros) pranešimas 


7 - ISTORIJOS VADOVĖLIS 


Prieš atsirandant tanatonautikai, mirtis buvo vienas didžiausių žmoni- 
jos tabu. Kad sėkmingiau kovotų su tokiu jos įvaizdžiu, žmonės taikė 
mentalinius metodus, kuriuos mes vertiname kaip prietarus. Pavyzdžiui, 
buvo tokių, kurie tikėjo, kad po automobilio prietaisų skydeliu kabanti 
metalinė šventojo Kristoforo figūrėlė apsaugo nuo žūties per avarijas. 

Iki XXI amžiaus buvo populiarus toks posakis: „Kuo didesnis Kristofo- 
ras, tuo daugiau šansų vairuotojui išlikti gyvam.“ 


Istorijos vadovėlis, įvadinis kursas, antrieji mokslo metai 

8 - KAI HEROJUS MIRĘS MAŽIAU, NEGU BUVO 
GALIMA PAMANYTI 


Kantrybės. Nieko siaubinga neatsitiko. 

Prosenelis buvo neteisus. Mirti ne taip jau baisu. Tiesiog nie- 
ko nevyksta, štai ir viskas. 

Tamsa ir tyla truko labai ilgai. 

Pagaliau aš pramerkiau akis. Apsuptas blankios šviesos aure- 
olės, pasirodė grakštus siluetas. Žinoma, tai buvo angelas. 

Angelas pasilenkė prie manęs. Kad ir kaip keista, šis angelas 
priminė moterį, ji buvo nuostabi, tokių žemėje niekada neišvysi- 
te. Šviesiaplaukė rudomis akimis. 

Jos kvepalai skleidė abrikosų aromatą. 

Aplink mus viskas buvo balta ir iškilminga. 

Tikriausiai aš atsidūriau rojuje, nes angelas man nusišypsojo. 

— Uahė... udėen... ėatu... hė. 

Angelai kalbėjo su manimi savo kalba. Angelų žargono nesu- 
pranta neangelai. 

Fu... nafhė... ludėen... eatuhė. 

Ji dar kartą pakartojo šią monotonišką frazę ir palietė man 
plaukus švelnia vėsia ranka. 

— Jūs... nebeturite... temperatūros. 

Sutrikęs dairiausi aplinkui. 

— Viskas gerai? Ar suprantate, ką sakau? Jūs nebeturite tem- 
peratūros. 

— Kur aš? Rojuje? 

— Ne. Šventojo Liudviko ligoninės Reanimacijos skyriuje. 

Angelas nuramino mane. 

— Jūs nemirėte. Jūs tik šiek tiek kontūzytas. Jums pasisekė, 
automobilio variklio dangtis sušvelnino smūgį. Tik žaizdos prie 
kelių didokos. 

— Ar aš buvau praradęs sąmonę? 

— Taip, tris valandas. 

"Tris valandas buvau be sąmonės ir nieko neprisiminiau! Nė men- 
kiausios minties ar kokio pojūčio. Tris valandas nieko nevyko. 

Medicinos sesuo pakišo man po nugara pagalvę, kad galėčiau 
patogiau atsisėsti. Gal aš ir buvau miręs tris valandas, bet dėl to 
man buvo nei karšta, nei šalta. 

Užtat, kai atėjo visa mano šeima, man stipriai įsiskaudėjo gal- 
vą. Visi buvo tokie meilūs ir raudojo taip, tarsi aš iš tikrųjų bū- 
čiau leidęs paskutinį kvapą. Jie tvirtino, kad labai dėl manęs ne- 
rimavo. „Mes siaubingai nerimavome“, - susijaudinę sakė jie. 
Man netgi pasirodė, jog giminaičiai šiek tiek apgailestauja, kad 
man pavyko išsikapanoti. Jeigu būčiau miręs, jie nuoširdžiai ma- 
nęs gailėtųsi. Iškart būčiau apdovanotas visomis dorybėmis. 


9 —- POLICIJOS REGISTRACIJOS KORTELĖ 


Objektas: Maiklo Pinsono psichologinių duomenų užklausa 


Tinamas asmuo apskritai atrodo normalus. Vis dėlto esama 
tam tikro psichologinio jautrumo, kurį sukėlė itin griežta 
namų aplinka. Asmuo nuolat apniktas dvejonių. Jam 
visada teisus atrodo tas, kuris kalba paskutinis. Jis slopina 
savo norus. Jis nežino, ko non. Jis nesupranta savo 
epochos. Esama šiokių tokių paranoidinių tendencijų. 
Atkreipti dėmesį: tėvai buvo tos nuomonės, jog tiriamojo 
nereikia informuoti, kad kūdikystėje jis buvo įsūnytas. 


10 - MAITVANAGIS 


Per šią pirmąją išvyką iš gyvenimo aš nesužinojau nieko įdo- 
maus apie mirtį, bet ji dar ilgai buvo mūsų šeimos nerimo šaltinis. 
Paskui, apie aštuntuosius ar devintuosius metus, mirties tema 
pradėjo mane dominti labiau, bet tąkart - kitų žmonių mirtis. 

Reikia atsižvelgti į tai, kad nori nenori televizija kiekvieną vaka- 
rą, aštuntą valandą, per žinių laidą rodo numirėlius. Pirmiausia — 
žuvusiuosius karuose, tuos, kurie dėvi žalias ar raudonas uni- 
formas. Paskui rodomi žuvusieji keliuose per atostogas; šie vilki 
įvairių spalvų drabužiais. Ir pagaliau — negyvėliai įžymybės, ap- 
sirengę blizgančiais kostiumais. 

Televizoriaus ekrane viskas atrodė paprasčiau negu gyveni- 
me. Iš karto būdavo aišku, kad mirtis - dalykas liūdnas, nes 
vaizdus lydėdavo gedulinga muzika. Tai, kas rodoma per televi- 
Ziją, suprantama net vaikams ir bukapročiams. Kritusieji kare 
turėjo teisę į Bethoveno simfoniją, negyvėliai kurortininkai - į 
Vivaldžio koncertą, o nuo perdozavimo mirusios „žvaigždės“ — 
į lėtą Mocarto violončelių muziką. 

Aš gana greitai atkreipiau dėmesį, kad mirusių „žvaigždžių“ 
plokštelių būdavo parduodama daugiau, jų filmai vėl imdavo mir- 
gėti televizorių ekranuose, o visas pasaulis imdavo visaip girti 
velionius. Tarytum mirtis būtų atpirkusi visas jų nuodėmes. Ne- 
gana to, mirtis nekliudė plėtoti verslo. Geriausios Džono Leno- 
no, Džimio Hendrikso arba Džimo Morisono plokštelės rinkoje 
atsirado praslinkus gerokai laiko po jų mirties. 

Kitos laidotuvės, kuriose man teko dalyvauti, buvo dėdės Nor- 
berto laidotuvės. „Nuostabus žmogus“, - sakė vienas kitam pro- 
cesijos dalyviai. Beje, ten aš pirmą kartą išgirdau garsų posakį: 
„Geriausieji visada išeina pirmieji.“ Man dar nebuvo nė aštuo- 
nerių, bet aš niekaip negalėjau atsikratyti minties: „Vadinasi, gy- 
vi lieka tik blogiausieji?“ 

Per šias laidotuves aš atrodžiau nepriekaištingai. Kai procesi- 
ja pajudėjo į priekį, sutelkiau dėmesį į virtus špinatus. Dar ge- 
riau sekėsi raudoti, kai prisiminiau ančiuvius. Net mano brolis 
Konradas ašarojo mažiau negu aš. 

Atsidūręs Per Lašezo kapinėse, į valgiaraštį įtraukiau špara- 
ginius kopūstus ir žalias veršiukų smegenis. Fe. Vos nenualpau 
iš pasišlykštėjimo. Kažkas. iš minios sušnibždėjo: „O aš ir neži- 

nojau, kad Maiklas ir dėdė Norbertas buvo tokie artimi.“ Moti- 
na pasakė, kad tai tikrai labai keista, nes aš, tiesą sakant, nieka- 
da nebuvau jo matęs. Aš sukūriau sėkmingų laidotuvių receptą: 
špinatai, ančiuviai, šparaginiai kopūstai ir veršiukų smegenys. 

Įsimintina, juolab kad aš tada pirmą kartą susitikau su Rauliu 
Razorbaku. 

Mes stovėjome priešais mano velionio dėdės Norberto kapą 
ir staiga kiek atokiau nuo mūsų išvydau kažką, kas iš pradžių 
man pasirodė besąs maitvanagis, tupintis ant kapo. Bet tai buvo 
ne maitvanagis. Tai buvo Raulis. 

Nutaikęs akimirką, kai į mane niekas nekreipė dėmesio (šiaip 
ar taip, savo ašarų normą jau buvau išverkęs), aš priėjau prie 
niūraus silueto. Ant antkapio sėdėjo ir į dangų stebeilijo kaž- 
koks ilgšis. į 

— Laba diena, - mandagiai pasisveikinau. - Ką jūs čia veikiate? 

IVla. Iš arti maitvanagis buvo panašus į berniūkštų. Liesas iš- 
kamuotas veidas, ryškūs skruostikauliai, raginiai akiniai. Laibos 
išpuoselėtos rankos guli ant kelių tarsi du nurimę vorai, lau- 
kiantys šeimininko įsakymo. Berniūkštis nuleido galvą ir pažvelgė 
į mane ramiu ir mąsliu žvilgsniu — taip žvelgiančio niekada ne- 
buvau matęs jokio savo vienmečio. 

Aš pakartojau klausimą: 

— Ir ką jūs čia veikiate? 

Ranka it voras pajudėjo išilgai palto ir atsirėmė į ilgą tiesią 
nosį. 

— Gali mane tujinti, - iškilmingai pareiškė jis. Paskui paaiški- 
no: - Štai sėdžiu ant savo tėvo kapo. Bandau išsiaiškinti, gal jis 
nori man ką nors pasakyti. 

Aš suprunkščiau. Jis truputėlį dvejojo, paskui pats pratrūko 
ištisas valandas sėdi ant kapo ir vėpso į skriejančius debesis. 

— Koks tavo vardas? 

— Raulis Razorbakas. Gali vadinti tiesiog Rauliu. O tavo? 

— Maiklas Pinsonas. Vadink mane tiesiog Maiklu. 

Jis nužvelgė mane. 

— Pinsonas*? Kikilis, o, atrodo, esi keistas paukštis. 

Stengiausi išlikti ramus. Buvau parengęs frazę, tinkančią vi- 
siems delikatiems atvejams. 

— Pats toks! 

Jis ir vėl nusijuokė. 


11 - POLICIJOS REGISTRACIJOS KORTELĖ 


Pagrindinių duomenų užklausa 


Pavardė: Razorbakas 

Vardas: Raulis 

Plaukų spalva: brunetas 

Akys: rudos 

Ūgis: 1 metras 90 cm 

Ypatingos žymės: nešioja akinius 

Komentaras: tanatonautų judėjimo pradininkas 
Silpnoji vieta: pernelyg pasitiki savimi 


12 - DRAUGYSTĖ 


Paskui mudu su Rauliu ėmėme susitikinėti Per Lašezo kapi- 
nėse kiekvieną trečiadienį po pietų. Man patikdavo žingsniuoti 
šalia ištįsusio vaikino. Juo labiau kad jis man pasakodavo nejti- 
kimas istorijas. 

— Mes gimėme per vėlai, Maiklai. 

— Kodėl? 

— Viskas jau išrasta, viskas ištirta. Kaip būtų gerai, jeigu aš 


* Pinson - kikilis (pranc.). Čia ir toliau vertėjos pastabos. 

būčiau tapęs parako arba elektros išradėju arba pats pirmas bū- 
čiau išradęs lanką ir strėles. Mane tenkintų ir paprastesni daly- 
kai. Bet viską jau išrado. Gyvenimas bėga greičiau, negu plėto- 
jasi mokslinė fantastika. Nebėra išradėjų, liko tik sekėjai. Žmo- 
nės, tobulinantys tai, kas jau seniai išrasta kitų. Paskutinis, kuris 
patyrė didžiulį malonumą atimdamas nekaltybę naujam pasau- 
liui, buvo Einšteinas. Ar gali įsivaizduoti, kaip jam ėmė svaigti 
galva, kai jis suprato, kad galima apskaičiuoti šviesos greitį?! 

Ne, to įsivaizduoti aš negalėjau. 

Raulis nusivylęs pažvelgė į mane. 

— Maiklai, tau reikia daugiau skaityti. Pasaulyje yra dvi žmo- 
nių kategorijos: tie, kurie skaito knygas, ir tie, kurie klausosi 
skaitančiųjų. Manau, geriau būti tarp pirmųjų. 

Aš atsakiau, kad jis kalba kaip iš knygos, ir mudu ėmėme juok- 
tis. Kiekvienas daro tai, ką geba: Raulis dėstydavo paprasčiau- 
sias tiesas, aš pokštaudavau, paskui mes kvatodavome. Iš tikrų- 
jų leipdavome iš juoko be jokios dingsties. 

Kad ir ką sakytum, Raulis buvo perskaitęs labai daug knygų. 
Būtent jis įpratino mane skaityti, supažindino su nenuobodžiais 
autoriais: Rablė, Edgaru Alanu Po, Luisu Keroliu, Herbertu Vel- 
su, Žiuliu Vernu, Aizaku Azimovu, Franku Herbertu, Filipu Diku. 

— Nenuobodžių autorių yra labai nedaug, - aiškino Raulis. — 
Dauguma rašytojų mano, kad jie tuo protingesni, kuo nesupran- 
tamesni. Ištęsia sakinius iki dvidešimt eilučių. Paskui gauna lite- 
ratūros premijas, žmonės perka jų knygas savo svetainėms pa- 
puošti, kad svečiai manytų, jog jie intelektualiai labai išrankūs. 
Aš esu vartęs knygų, ir ne kartą, kuriose nieko nevyksta. Vi- 
siškai nieko. Ateina koks nors tipas, pamato gražią moterį, pra- 
deda ją merginti. Ji sako, kad nežino, duos jam ar neduos. Aš- 
tuonišimtojo puslapio pabaigoje ji vis dėlto kategoriškai nu- 
sprendžia neduoti. 

— Bet ar tikrai reikia rašyti knygas, kuriose apskritai ničnieko 
nevyksta? — paklausiau. 

— Tokių rašeivų mintys miglotos. Jie neturi vaizduotės. Todėl 
ir atsiranda biografijų, autobiografijų, sentimentalių ir visokių 
kitokių knygų... Rašytojai, nesugebantys išrasti naujo pasaulio, 
tegali aprašyti savąjį, o jis dažnai būna labai skurdus. Netgi lite- 
ratūroje nebėra atradėjų. Ir ką gi? Negalėdami prasibrauti į gi- 
lumą, rašytojai dailina stilių, tobulina formą. Pavaizduok kokio- 
je dešimtyje puslapių savo kančias dėl kokio nors pūlinio ir įgysi 
šansą gauti Gonkūrų premiją... 

Mes vėl ėmėme kikenti. 

— Patikėk manimi, jeigu Homero „Odisėja“ pirmą kartą būtų 
išleista šiandien, ji nepatektų į skaitomiausių knygų sąrašą. Bū- 
tų priskirta prie fantastikos ir siaubo knygų. Ją skaitytų tik to- 
kie vaikiščiai kaip mes dėl istorijų apie kiklopus, burtininkus, 
sirenas ir kitokias pabaisas. 

Raulis turėjo retą gebėjimą apie viską spręsti savarankiškai. 
Jis nekartojo išmoktų, televizijos arba spaudos primestų idėjų. 
Mane labiausiai traukė jo dvasios laisvė, priešinimasis bet ko- 
kioms pašalinėms įtakoms. Už tai jis turėjo būti dėkingas savo 
tėvui — filosofijos mokytojui, kaip pabrėždavo Raulis, išugdžiu- 
siam pomėgį skaityti. Raulis beveik kasdien perskaitydavo po 
knygą. Jis skaitė daug fantastikos, ypač mokslinės. 

— Laisvės paslaptis, - mėgdavo sakyti jis, - slypi knygyne. 


13 - NIEKAS NEKREIPIA DĖMESIO Į SAVO VIDAUS 
ORGANUS 


Kartą trečiadienį po pietų, kai mes sėdėjome ant suoliuko ir ty- 
lėdami stebėjome virš kapinių išdrikusius debesis, Raulis išsitrau- 
kė iš portfelio storą sąsiuvinį ir, atvertęs jį, parodė man puslapį, 
kurį tikriausiai buvo išsiplėšęs iš knygos apie antikinę mitologiją. 

Ten esančiame paveiksliuke buvo pavaizduotas egiptietiškas 
barkas ir įvairūs personažai. 

Jis paaiškino: 

— Barko centre sėdi Ra, saulės dievas. Prieš jį klūpo numirė- 
lis. Jam iš abiejų pusių — dvi deivės: Izidė ir Neftidė. Kaire ran- 
ka Izidė rodo kryptį, o dešinėje laiko ąsuotąjį kryžių, amžiny- 
bės, kuri laukia keliauninko anapusiniame pasaulyje, simbolį. 

— Egiptiečiai tikėjo, kad yra anapusinis pasaulis? 

— Be jokios abejonės. O štai paveiksliuko kairėje, pačiame 
pakraštyje, galima atpažinti Anubį, dievą su šakalo galva. Bū- 
tent jis lydi mirusįjį, matai, laiko rankoje urną su skrandžiu ir 
žarnomis. 

Aš vos nesusivėmiau. 

Raulis prabilo profesoriaus tonu: 

— Kaip sakoma senovės egiptiečių posakyje: „Visi mirusieji 
turi rūpintis, kad niekas nepavogtų jų vidaus organų.“ 

Jis pravertė puslapį ir pradėjo apžiūrinėti kitus paveikslėlius. 

— Štai į barką lipa kitas negyvėlis. Jį pasitinka arba pats Ra, 
arba kiaulė. Kiaulė ėda nusidėjėlių sielas ir palydi jas į pragarą, 
kur viešpatauja žiaurūs budeliai; jie visaip kankins pasmerktuo- 
sius panašiais į kablius pirštais ir ilgais aštriais nagais. 

— Koks siaubas! 

Raulis patarė man neskubėti vertinti. 

— Jeigu pats Ra teikiasi pasitikti mirusįjį, viskas bus gerai. 
Numirėlis atsistos greta dievų, ir barkas ims slysti upe, tempia- 
mas ilgos virvės, kuri yra ne kas kita kaip gyvas smauglys. 

— Šaunu! 

Raulis pažvelgė į dangų. Mano entuziazmas ir šleikštulio prie- 
puoliai pradėjo jį varginti. Bet jis vis tiek kalbėjo toliau. Galų 
gale aš buvau vienintelis jo klausytojas. 

— Iš tikrųjų tai ne smauglys, o geras šliužas, jis nubaido švie- 
sos priešus. Jis stengiasi kiek galėdamas, bet yra ir kita, pikta 
reptilija Apopas. Tai Šviesos reinkarnacija, blogio dievas. Gy- 
vatė sukiojasi apie barką stengdamasi jį apversti. Kartkartėmis 
ji iššoka iš vandens ir ima spjaudytis ugnimi. Ji plaukioja aplin- 

kui laivą ir šoka iš vandens norėdama praryti numirėlio sielą. 
Jeigu šiam viskas baigsis sėkmingai, mirusiųjų laivas tęs savo 
kelionę slysdamas požeminės upės, kertančios dvylika žemuti- 
nių pasaulių, paviršiumi. Pakeliui laukia daugybė pavojų. Reikia 
praplaukti Pragaro vartus, apiplaukti vandens pabaisas, saugo- 
tis skraidančių demonų. Bet, jeigu mirusysis ištveria visus iš- 
bandymus, jis... 

Dideliam mano nusivylimui, Raulis nutilo. 

— Tęsime kitą savaitę. Jau septynios, motina ims nerimauti. 

Mano nusivylimas jį prajuokino. 

— Viskam savas laikas. Nebūk toks nekantrus. 

Kitą naktį man pirmą kartą prisisapnavo sapnas, kad aš 
skrendu kiaurai pro debesis. Skrendu lyg paukštis. Ne, aš pats 
tapau paukščiu. Ir skridau, skridau... Staiga, aplenkdamas de- 
besį, išvydau baltai apsirengusią moterį. Ji sėdėjo ant debesies 
ir buvo labai graži. Jos kūnas buvo jaunas ir grakštus. Priartė- 
jęs pamačiau, kad rankoje ji laiko kaukę. Kai priskridau dar 
arčiau, nustėrau iš siaubo. Tai buvo skeleto kaukė — tuščios 
akiduobės, siaubinga bedantė burna... Atsibudau išpiltas pra- 
kaito. Pašokau iš lovos ir nuskuodžiau į vonios kambarį; paki- 
šau galvą po kranu ir atsukau šaltą vandenį, kad nuplaučiau 
nakties košmarą. 

Kitą dieną per pusryčius paklausiau motinos: 

— Mama, ar tu tiki, kad galima skraidyti kaip paukščiui? 

Pamaniusi, kad kuoktelėjau, ji pervėrė mane keistu žvilgsniu. 

— Užteks taukšti niekus, kabink savo košę. 


14 - MESOPOTAMIJOS MITOLOGIJA 


Kur eini, Gilgamešai? 
To gyvenimo, kurio ieškai, nerasi. 
Dievai, kai kūrė žmones, 

Pasmerkė juos mirti. 

Ir tik sau patiems 

Skyrė amžinąjį gyvenimą. 
„SAKMĖ APIE GILGAMEŠĄ“ 


Frensio Razorbako disertacijos „Toji nepažįstama mirtis“ ištrauka 


15 — RAULIUI NE VISI NAMIE 


Kaskart, kai susitikdavome Per Lašezo kapinėse, mes su Rau- 
liu kalbėdavome apie mirtį. Tiksliau, Raulis kalbėdavo apie mirtį, 
o aš jo klausydavausi. Mūsų pokalbiuose nebuvo nieko liguisto, 
šlykštaus ir makabriško. Tiesiog diskutavome apie mirtį kaip 
apie įdomų fenomeną, lygiai taip, kaip būtume kalbėję apie atei- 
vius arba motociklus. “ 

— Man prisisapnavo sapnas, —- pasakiau. 

Aš norėjau papasakoti jam apie balto atlaso suknia vilkinčią 
ir rankoje laikančią skeleto kaukę moterį, sėdinčią danguje, bet 
Raulis neleido man prasižioti: 

— Aš irgi sapnavau. Stačiau ugninį vežimą. Įlipau į jį, ugniniai 
žirgai pradėjo nešti mane saulės link. Kad pasiekčiau žvaigždes, 
reikėjo kirsti ugnies žiedus ir, kuo daugiau jų įveikdavau, tuo 
labiau stiprėjo jausmas, kad aš suvokiu daiktų esmę. 

Vėliau sužinojau, kad Raulis mirtimi susidomėjo neatsitikti- 
nai. Kartą vakare, grįžęs iš mokyklos, jis nuėjo į tualetą ir ten 
rado savo tėvą, pasikorusį prie unitazo. Frensis Razorbakas bu- 
vo Paryžiaus Žano Žoreso licėjaus filosofijos mokytojas. 

Nejaugi Frensis Razorbakas aptiko ką nors ypač įdomaus apie 
aną pasaulį, kad panoro palikti šį? 

Būtent taip manė Raulis. Jo tėvas negalėjo nusižudyti vien 
dėl to, kad sielvartavo arba buvo kuo nors nusivylęs. Jis mirė, 
nes norėjo suprasti mirties paslaptį. Beje, mano draugo įsitikini- 

mą, jog mano teisingai, stiprino ta aplinkybė, kad jo tėvas jau 
daug mėnesių rašė disertaciją „I0ji nepažįstama mirtis“. 

Be abejo, jis aptiko kažką itin svarbaus, nes, prieš pasikarda- 
mas, įmetė savo rankraštį į ugnį. Apanglėjusios jo lapų skiautės 
skraidė židinyje, kai Raulis rado jo kūną. Kokį šimtą puslapių 
dar buvo galima perskaityti. Juose buvo rašoma apie antikinę 
mitologiją ir mirusiųjų kultą. 

Po šio įvykio Raulis nesiliovė apie visa tai galvoti. Ką gi to- 
kio svarbaus aptiko jo tėvas? Ir ko apskritai ieškojo mirties 
karalijoje? 

Laidotuvių dieną Raulis neverkė. Bet dėl to niekas jo nebarė. 
Nė truputėlio nepriekaištavo. Buvo girdėti tik: „Vargšiuką taip 
paveikė tėvo savižudybė, kad jis neįstengia net verkti.“ Jeigu 
būčiau susipažinęs su juo anksčiau, nebūtų reikėję griebtis ver- 
šiukų smegenų ir virtų špinatų recepto. 

Po tėvo mirties motinos požiūris į Raulį visiškai pasikeitė. Ji 
tenkino visas jo užgaidas. Pirko visokiausius žaislus, knygas, laik- 
raščius, visus, kurių tik užsimanydavo. Raulis galėjo daryti vis- 
ką, ką tik norėjo. Mano motina įtikinėjo mane, kad Raulis viso 
labo tik išlepintas berniūkštis, nes jis vienintelis vaikas šeimoje, 
net jeigu dėl to tektų atsisakyti vieno šeimos nario. 

O) mano namuose apskritai nieko ypatinga nevyko. 

— Ir ko tu bastaisi su tuo Razorbaku? — kartą paklausė tėvas 
rūkydamas cigarą, skleidžiantį smarvę trisdešimties metrų spin- 
duliu. 

Aš audringai užprotestavau: 

— Jis geriausias mano draugas. 

— Vadinasi, tu nemoki pasirinkti draugų, - pareiškė jis. - Juk 
aišku, kad šis berniūkštis nenormalus. 

— Kodėl? 

— Nevaidink naivuolio. Jo tėtušis susirgo depresija ir pasiko- 
rė. Turint tokį genetinį paveldą, bet kas gali išsikraustyti iš pro- 

to. Be to, ir motina nedirba, jai pakanka pensijos. Jam 1š tikrųjų 
riesta. Tau reikia bendrauti su normaliais žmonėmis. 

— Raulis normalus, - įnirtingai pareiškiau aš. 

Tuomet klastingasis mano brolis Konradas nusprendė, kad at- 
ėjo tinkamas momentas užberti ant žaizdos druskos. 

— Savižudybė — paveldima liga. Savižudžių vaikai patys linkę 
nusižudyti, o išsiskyrusių šeimų vaikai dažnai irgi išsiskiria, — 
metė mano broliukas kretinas. 

Dabar estafetę perėmė motina. 

— Argi normalus žmogus valandų valandas leistų kapinėse, 
kaip tai daro Raulis? 

— Ką tu kalbi, mama, savo laisvalaikį jis gali leisti kaip tik 
nori. Jeigu niekam netrukdo... 

— Gink jį! Jūs susikukavote! Jis vedasi tave ten, kad galėtų 
postringauti tarp antkapių! 

— Net jeigu ir taip, kas čia bloga? 

— Ogi štai kas! Drumsdamas mirusiųjų ramybę, gali prisišaukti 
nelaimę. 

— Negyvėlius reikia palikti ramybėje, — kategoriškai pareiškė 
Konradas, visada pasirengęs padėti paskandinti savo artimą. 

— Konradas - kretinas! Konradas - kretinas! — sušukau ir smo- 
giau jam kumščiu. 

Mes nusiritome grindimis. Tėvas palaukė, kol Konradas atsi- 
lygins, tik tada mus išskyrė. Jis nesuteikė man galimybės atsire- 
vanšuoti. : 

— Nagi raminkitės, vaikai, kitaip ir aš pradėsiu skaldyti ant- 
ausius. Konradas teisus. Valkiotis po kapines — tai šauktis ne- 
laimės. 

Jis dusliai nusikosėjo, išpūtė beformį cigaro dūmų debesį, pas- 
kui pridūrė: 

— Kalbėtis galima ir kitose vietose. Kavinėse, parkuose, spor- 
to klubuose. Kapinės skirtos mirusiesiems, o ne gyviesiems. 

— Bet, tėti... 

— Maiklai, tu vedi mane iš kantrybės. Jeigu nesiliausi vaidinti 
gudručio, gausi lupti. 

Vis dėlto aš gavau porą antausių, taigi ėmiau šniurkščioti. 

— Na, matai, pasirodo, moki verkti, kai užsimanai, - įgėlė tėvas. 

Konradas švytėjo. Motina liepė man eiti į savo kambarį. 

Štai taip aš pradėjau suprasti, kaip sutvarkytas pasaulis. Rei- 
kia apverkti mirusiuosius. Reikia paklusti tėvams. Reikia pa- 
kęsti Konradą. Nereikia sukčiauti. Negalima trainiotis po kapi- 
nes. Draugus reikia rinktis iš vadinamųjų normalių Žmonių tar- 
po. Savižudybė — paveldima, galbūt net užkrečiama liga. 

Savo kambario prietemoje, jausdamas burnoje sūrų ašarų sko- 
nį, staiga pasijutau esąs labai vienišas. Tą vakarą, kai mano 
skruostas dar degė nuo antausių, aš gailėjausi, kad gimiau pa- 
saulyje, kuriame tiek daug apribojimų. 


16 - KIEK SVERIA PLUNKSNA 


— Mirusysis turi eiti pro Pragaro vartus, išvengti vandens pa- 
baisų, gebėti apsiginti nuo skraidančių demonų. Jeigu jis ištvers 
visus išbandymus, stos prieš Ozyrį, vyriausiąjį teisėją, taip pat 
prieš teismą, sudarytą iš keturiasdešimt dviejų dieviškųjų tarė- 
jų. Ten jam teks įrodyti, kad jo siela nesutepta; jis privalės atlikti 
neigimo išpažintį —- turės pareikšti, kad per visą gyvenimą, kurį 
ką tik paliko, niekada nėra padaręs nuodėmės, niekada nėra nieko 
skaudžiai įžeidęs. Jis taip kalbės: 


Aš nenusižengiau įstatymams. 

Aš nesuteikiau sielvarto žmonėms. 

Aš neslėpiau tiesos. 

Aš nekeikiau Dievo. 

Aš neapvogiau vargšų. 

Aš nedariau nieko, kas būtų galėję papiktinti dievus. 

Aš nejuodinau vergo jo šeimininko akyse. 
Aš neištvirkavau šventose miesto vietose. 
Aš nekentėjau bado. 

Aš nieko nepravirkdžiau. 

Aš nežudžiau. 

Aš neįsakinėjau žudyti. 


— O ar jis gali kalbėti, ką nori, netgi meluoti? — paklausiau 
Raulio. 

— Taip. Jis turi teisę meluoti. Dievai užduoda jam klausimus, 
O jis gali apgaudinėti. Tačiau tai daryti nėra taip lengva, nes die- 
vai daug ką žino. Nieko keista, juk jie dievai. 

— O kas paskui? 

— Jeigu jis sėkmingai išlaiko bandymą, įvyksta antras teismas, 
šį kartą jame dalyvauja kiti dievai. 

Raulis minutėlei nutilo, kad pakurstytų mano smalsumą. 

— Ten bus Maat, teisingumo deivė, ir Totas, išminties ir moks- 
lo dievas su ibio galva. Jis užrašinėja lentelėje mirusiojo atsaky- 
mus. Paskui ateina Anubis, dievas su šakalo galva, ir atsineša 
didžiules svarstykles sielai pasverti. 

— O argi galima pasverti sielą? 

Raulis praleido pro ausis tokį kvailą klausimą, suraukė ant- 
akius, pravertė puslapį ir kalbėjo toliau: 

— Ant vienos svarstyklių lėkštės Anubis deda mirusiojo širdį, 
ant kitos — plunksną. Jeigu širdis lengvesnė už plunksną, pripa- 
žįstama, kad mirusysis nekaltas. Jeigu sunkesnė — mirusįjį suše- 
ria dievui liūto kūnu ir krokodilo galva, mat jam pavesta praryti 
visas sielas, nenusipelniusias Amžinybės. 

— O kas gi laukia... nekaltojo? 

— Nusimetęs savo gyvenimo naštą, jis įsilieja į patekančios sau- 
lės šviesą... 

- Čia tai bent! 

— „Ten jo laukia Chepris, dievas su skarabėjo galva iš gryno 

aukso. Ir ten jis baigia savo kelionę. Tada nekaltoji siela patiria 
amžinus džiaugsmus. Jai gieda nugalėtojų, pasižymėjusių žemės 
keliuose ir aname pasaulyje, himną. Paklausyk šio himno. 

Raulis užlipo ant antkapio, užvertė galvą į rauplėtą mėnulį ir 
aiškiu balsu ėmė deklamuoti senovinius žodžius: 


Ryšys nutrauktas, 

Aš atsikračiau manyje buvusio blogio. 
O, galingasis Ozyri, 

Pagaliau aš gimiau, 

Pažvelk į mane, aš gimiau. 


Raulis baigė skaityti didžiulę antikinės mitologijos knygą. Jis 
atliko žygdarbį. Jam ant kaktos blizgėjo prakaito lašai. Jis šyp- 
sojosi, tarsi Anubis ką tik būtų paskelbęs, kad Raulis tapo savo 
paties gyvenimo nugalėtoju. 

— Puiki istorija! — sušukau. — Ar tu tiki, kad ten, aukštai, su 
mirusiaisiais taip ir elgiamasi? 

— Apie tai aš nieko neišmanau! Tai alegorija. Iš visko spren- 
džiant, egiptiečiai buvo sukaupę daug šios srities Žinių, bet, ka- 
dangi negalėjo atskleisti paslapčių kam pakliuvo, jiems teko var- 
toti metaforas ir poetines sąvokas. Net įkvėpimo pagautas rašy- 
tojas nebūtų gebėjęs viso to sugalvoti. Šių mitų ištakos — sveikas 
visatos protas. Jeigu jau apie tai prakalbome, tai visos religijos 
dėsto daugmaž tą pačią istoriją, tiesa, vartoja skirtingas sąvo- 
kas. Visos religijos tvirtina, kad egzistuoja anapusinis gyveni- 
mas. Kad esama kažkokių išmėginimų, o pabaigoje visų laukia 
reinkarnacija arba išsilaisvinimas. Daugiau kaip du trečdaliai 
žmonijos tiki, kad reinkarnacija galima. 

— Bet ar tu tiki, kad yra barkas su dievais, kurie... 

Raulis davė man ženklą nutilti. 

— Tyliau! Čia kažkas ateina. 

Jau devynios valandos vakaro, ir kapinių vartai tikriausiai užda- 

ryti. Kas gi galėjo ateiti tokią valandą drumsti ramybės? Ir kaip 
įėjo pro užrakintus vartus? Mes į kapines patekdavome ropšda- 
miesi platano, kuris auga prie šiaurrytinio sienos kampo, šako- 
mis. Buvome įsitikinę, kad, be mūsų, niekas nežino šio kelio. 
Atsargiai ėmėme sėlinti ten, kur buvo girdėti duslūs balsai. 
Ir pamatėme, kaip grupė žmonių su juodomis gaubšlėmis eina 
pro vartus, kurių grotos tik iš pirmo žvilgsnio atrodė uždarytos. 


17 - ISTORIJOS VADOVĖLIS 


Mūsų protėviai tikėjo, kad mirtis - tai perėjimas iš būties į nebūtį. Kad 
geriau pagrįstų šią idėją, jie sukūrė įvairias religijas, mitais paremtus 
ritualus. Dauguma žmonių tvirtino, kad egzistuoja anapusinis pasaulis, 
bet iš tikrųjų niekas tuo netikėjo. Religijos pirmiausia išreiškė tam tikrų 
etninių grupių interesus. 


Istorijos vadovėlis, įvadinis kursas, antrieji mokslo metai 


18 — PRIEŠ SILPNAPROČIUS 


Gauja sustojo prie vieno iš kapų, uždegė deglus ir ėmė krauti ant 
antkapio įvairius daiktus: nuotraukas, knygas, netgi statulėles. 

Mudu su Rauliu pasislėpėme už aktoriaus-rokerio-pleibojaus, 
kuris mirė žuvies kaului įstrigus gerklėje, kapo. Beje, Žinau, kad 
vargšelis daugiau kaip valandą stengėsi jį iškosėti, tampėsi mė- 
gindamas atsikratyti šio keisto darinio, įstrigusio skersai ger- 
klės. Bet niekas nesuteikė jam pagalbos, nors restoranas buvo 
sausakimšas. Visi manė, kad dievaitis išgyvena laukinio įkvėpi- 
mo minutę šokdamas naują šokį ir taip originaliai dainuoda- 
mas. Paskutinis jo šuolis besiblaškant agonijoje sulaukė aud- 
ringų plojimų. 

Iš ten, kur mes slėpėmės, buvo gerai matyti viskas, kas vyks- 
ta. Tie tipai užsitraukė juodas gaubšles ir pradėjo giedoti itin 
keista maniera. 

— Maldas jie kalba dėliodami raides nuo pabaigos, — sušnibž- 
dėjo man Raulis. 

Dabar ir aš supratau, kad Segna sed erėm, eiram eulas suov ej 
iš tikrųjų reiškia Je vous salue Marie, Mėre des anges.* 

— Aišku, tai satanistų sekta, — pareiškė mano draugas. 

Kita giesmė patvirtino, kad jis teisus. 


O Didysis Belzebubai, apdovanok mus dalelyte savo jėgos. 

O Didysis Belzebubai, leisk mums žvilgtelėti į tavo pasaulį. 

O Didysis Belzebubai, išmokyk mus, kaip tapti nematomiems. 
O Didysis Belzebubai, išmokyk mus, kaip būti greitiems it vėjas. 
O Didysis Belzebubai, išmokyk mus atgaivinti numirėlius. 


Aš ėmiau drebėti, o Raulis Razorbakas išliko ramus. Jo ra- 
mumas ir drąsa buvo užkrečiami. Mudu prisiartinome prie gru- 
pės. Iš arti Šėtono adeptai atrodė dar įspūdingiau. Kai kuriems 
ant kaktų buvo blogio simbolių tatuiruotės: išsišiepę ožiai, besi- 
kraipantys velniai, sau į uodegas geliančios gyvatės. 

Dar šiek tiek pasimeldę ir pakartoję užkeikimus, jie uždegė 
žvakes, sustatytas taip, kad sudarytų penkiakampę žvaigždę, ir 
pradėjo deginti į miltelius sutrintus kaulus; tie milteliai degdami 
skleidė rausvai violetinės spalvos dūmų debesis. Ir galų gale iš 
maišo buvo ištrauktas gaidys; jis spurdėjo iš visų jėgų, nors jau 
nebeturėjo nė vienos plunksnos. 

— Didysis Belzebubai, mes aukojame tau šį gaidį. Gaidžio sie- 
lą už kvailio sielą! 

Ir choru visi pakartojo: 

— Gaidžio sielą už kvailio sielą! 


* Aš sveikinu Tave, Marija, angelų motina. 

Paukščiui perrėžė gerklę ir ištaškė jo kraują visomis penkio- 
mis žvaigždės spindulių kryptimis. 

Paskui ištraukė baltą vištą. 

— Didysis Belzebubai, mes aukojame tau šią baltą vištą. Viš- 
tos sielą už kvailutės sielą! 

Visi kaip vienas: 

— Vištos sielą už kvailutės sielą! Vištos sielą už budelio sielą! 

— Ar tau baisu? — sušnabždėjo man į ausį Raulis. 

Aš iš visų jėgų stengiausi būti toks pat šaltakraujiškas kaip ir 
jis, bet jau nebejįstengiau sulaikyti virpulio, apėmusio mano kū- 
ną. Svarbiausia nepradėti kalenti dantimis. Tai atkreiptų juodų- 
jų mišių mėgėjų dėmesį. 

— Baimę imi jausti tada, kai nežinai, kokį sprendimą priimti, — 
ramiai pareiškė jaunasis mano kompanionas. 

Sutrikęs papurčiau galvą. 

Raulis išsitraukė dviejų frankų monetą. 

— Gyvenime, - kalbėjo jis toliau, — visada galima pasirinkti. 
Veik arba bėk. Atleisk arba keršyk. Mylėk arba neapkęsk. 

Argi dabar tinkamas metas filosofuoti? Raulis išliko šaltak- 
raujiškas. 

— Mes bijome, kai nežinome, ką pasirinkti: Kadangi reikia ap- 
mąstyti daugybę detalių, mes paprasčiausiai imame nebesupras- 
ti, kas iš tikrųjų vyksta. Kaip pasirinkti, kai pasaulis toks sudė- 
tingas? Kaip? Ogi metant monetą. Niekas negali jos paveikti. Ji 
neturi iliuzijų, ji negirdi melagingų argumentų, ji nieko nebijo. 
Štai kodėl ji gali suteikti drąsos, kurios tau trūksta. 

Tai pasakęs, jis išmetė monetą aukštyn. Ji nukrito herbu į viršų. 

— Herbas! Herbas reiškia „taip“, „eime“, „į priekį“. Herbas 
reiškia „žalia šviesa“. Na, ką gi, eikime. Tu ir aš prieš silpnapro- 
čius, — pareiškė jis man. 

Šlykšti ceremonija tęsėsi. 

Iš didesnio maišo satanistai ištraukė baltą ožkytę. Akinama 
žvakių šviesos, ji ėmė gailiai bliauti. 

— Didysis Belzebubai, mes aukojame tau šią baltą ožką, kad 
atvertum mums langą į mirusiųjų pasaulį. Ožkos sielą už... 

Gomurinis balsas nuaidėjo per kapines: 

— Ožkos sielą už snarglių gaują. 

Peilis, jau pakeltas nukirsti ožkai galvą, sustingo ore. 

Pašokusio ant kojų Raulio balsas skambėjo labai tvirtai, tvir- 
tybės jam suteikė herbu į viršų nukritusi moneta. 

— Dinkit man iš akių, Belzebubo tarnai! Belzebubas jau seniai 
mirė. Tebūnie prakeikti tie, kurie tarnauja jo kultui. Aš —- Asta- 
rotas, naujasis Tamsos princas, prakeikiu jus! Neikite čionai, 
neniekinkite nešvariu gyvūnų krauju šių šventų akmenų. Jūs ža- 
dinate mirusiuosius ir erzinate dievus! 

Satanistai susibūrė į glaudų būrelį ir sustingo bergždžiai steng- 
damiesi įžiūrėti, iš kur sklinda balsas. Raulis valdė balsą. Jis jį 
valdė todėl, kad moneta nurodė, ką daryti. Viskas tapo aišku. Ir 
jam, ir man, ir jiems. Raulis turėjo valdžią. O jie buvo nemalo- 
nūs tipai. Raulis viso labo tebuvo vaikas, bet jis tapo jų valdovu. 
Taip grėsmingai išsiveržus emocijoms, kaukėti žmonės nusprendė 
sprukti. Ožkytė nuliuoksėjo į kitą pusę. 

Kaip lengva laimėti mūšį. Herbas — ir aš tampu stipresnis. 
Pinigas — ir aš tampu bailys. Ne aš, o moneta nusprendė, kaip 
turiu elgtis. 

Raulis paplojo man per petį ir įteikė du frankus. 

— Dovanoju. Nuo šiol tu nebebijosi ir galėsi pasirinkti geriau- 
sią variantą. Tu įsigijai draugę, kuri niekada neapvils tavęs. 

Mano delne blizgėjo moneta. 


19 - POLICIJOS REGISTRACIJOS KORTELĖ 


„ Raulio Razorbako psichologinių duomenų užklausa 


Tikriausiai berniukas Raulis Razorbakas turėjo psichikos 
sutrikimų. Jau ne kartą jis demonstravo audringus pykčio 

protrūkius ir kėlė grėsmę aplinkinių gyvybėms. Nepaisant 
to, vaiko motina atsisako guldyti jį į psichiatrijos kliniką. 
Paklausta specialisto, ji teigia, kad jos sūnų stipriai 
paveikė tėvo mirtis. „Jam tiesiog reikia kompensuoti 
praradimą“, - tvirtina ji. 

Kadangi šiuo metu jaunasis Razorbakas nepadarė jokio 
nusikaltimo ir, regis, nelinkęs tapti nusikaltėliu, Priežiūros 
tarnyba mano, kad dar per anksti imtis prieš jį nukreiptų 
veiksmų. 


20 - ISTORIJOS VADOVĖLIS 
Apie mūsų protėvių mirtį 
Pagrindinės mirčių, užregistruotų Prancūzijoje 1965 metais (antrojo 
tūkstantmečio pabaigoje), priežastys, pateiktos pagal mirusiųjų skaičių. 


Atkreipkite dėmesį, kad kai kurios būdingos tai epochai ligos mūsų lai- 
kais jau nebeegzistuoja. 


Širdies ligos "98392 
Vėžys 93 834 
Insultas 62746 
Automobilių katastrofos 32723 
Kepenų cirozė 16325 
Kvėpavimo takų ligos 16274 
Plaučių uždegimas 11166 
Gripas 9 008 
Diabetas 8118 
Savižudybės 7156 
Nusikaltimų ir žmogžudysčių aukos 361 
Nežinomos priežastys 87 201 


Istorijos vadovėlis, įvadinis kursas, antrieji mokslo metai 

21 — PONAS VISAŽINIS 


Bėgant laikui nuo pirmo susitikimo su Rauliu Per Lašezo ka- 
pinėse, mūsų draugystė vis labiau tvirtėjo. Raulis tiek daug ko 
mane išmokė! 

— Koks vis dėlto tu naivus, Maiklai! Tu manai, kad pasaulis 
geranoriškas ir todėl geriausias būdas jame pritapti - pačiam 
būti geranoriškam. Bet tu klysti. Nors truputėlį pakrutink sme- 
genis. Ateitį kuria ne malonūs žmonės, o novatoriai, įžūlūs, tie, 
kurie nieko nebijo. 

— O tu pats nieko nebijai? 

— Nieko. 

— Netgi fizinių kančių? 

— Reikia tik panorėti ir nieko nejausi. 

Kad tai įrodytų, jis išsiėmė žiebtuvėlį, užžiebė jį ir laikė lieps- 
noje smilių, kol ore ėmė sklisti svylančios mėsos kvapas. Tuo 
metu aš ir šlykštėjausi, ir buvau pakerėtas. 

— Oho! Kaip tau tai pavyksta?! 

— Iš pradžių nuslopinu visas mintis, paskui sakau sau, kad kaž- 
kas kitas kenčia tą skausmą ir kad su manimi tai visai nesusiję. 

— Tu nebijai ugnies? 

— Nebijau nei ugnies, nei žemės, nei metalo. Visagalis yra tas, 
kuris nebijo, nes jis gali daryti, ką tik nori. Tai mano pamoka 
numeris du. Pirmoji buvo tokia: geriausia patarėja - dviejų fran- 
kų moneta. Antroji pamoka: baimės nėra, jeigu pats neleidi jai 
reikštis. 

— "To tave išmokė tėvas? 

— Jis sakė, kad jokiu būdu negalima gręžiotis atgalios, kai ko- 
pi į kalną. Jeigu tik pažvelgsi žemyn, apsvaigs galva, apims pani- 
ka, ir tu nukrisi. Ir, atvirkščiai, jeigu atkakliai kopsi tiesiai į vir- 
šūnę, visada būsi saugus. 

— Taip, bet, jeigu tu nieko nebijai, tuomet kas tave ten trau- 
kia? 

— Paslaptis. Poreikis atskleisti mano tėvo mirties ir apskritai 
mirties paslaptį. 

Kol tarė šiuos žodžius, dešinysis Raulio delnas it voras slinko 
kakta, tarytum kovodamas su kančia. Akys išvirto iš akiduobių, 
lyg kažkas būtų veržęs jo galvą iš vidaus. 

Aš ėmiau nerimauti: 

— Tu blogai jautiesi? 

Raulis atsakė ne iš karto. Paskui, tarsi prisiminęs, kaip kvė- 
puoti ir mąstyti, šiurkščiai pasakė: 

— Niekai, tai tik migrena. Praeis. 

Tai buvo vienas vienintelis kartas, kai aš mačiau jį kenčiantį. 
Raulis man visada atrodė kaip antžmogis. Jis buvo mokytojas. 

Raulis mane įkvėpdavo. Jis buvo metais vyresnis už mane, aš 
padariau viską, ką galėjau, kad peršokčiau vieną klasę ir atsi- 
durčiau su juo viename suole. Paskui viskas klostėsi paprasčiau. 
Jis leisdavo man nusirašyti namų darbus, o po pamokų pasako- 
davo nuostabias istorijas. 

Kiti mūsų klasės mokiniai tuo nesižavėjo. Prancūzų kalbos mo- 
kytojas mokiniui Razorbakui prilipdė pravardę Ponas Visažinis. 

— Įsikibkite tvirčiau į suolus. Šiandien Ponas Visažinis įteikė 
savo rašinį. Tai bent prisijuoksite. Temą aš jums jau sakiau, da- 
bar ją priminsiu. Taigi - „Mano idealios atostogos“. Tai bent! 
Ponas Visažinis visai nenori pasivaikščioti Tuko, Sen Tropezo, 
La Bol Eskublako pakrantėmis, apžiūrėti Barseloną ar Londo- 
ną. Ne, jis trokšta prasiskverbti į mirusiųjų šalį. Ir štai... jis siun- 
čia mums iš ten pašto atvirukus. 

Visi ėmė šaipytis. 

— Cituoju: „Kol mano barką traukia šviesa, aš kabinuosi už 
smauglio, nes ugninė gyvatė jau šokinėja prieš mano laivelio pir- 
magalį. Deivė Neftidė tiesia man ąsuotąjį kryžių, kad nuvytų 
pabaisą.“ 

Mokiniai kvatoja, niuksi vienas kitam alkūnėmis, o pedago- 
gas užbaigia sausu tonu: 

— Pone Visažini, man telieka patarti jums kreiptis į gerą psi- 
choanalitiką, gal net į psichiatrą. Beje, už rašinį nulio jums aš 
neparašiau. Parašiau vieną balą iš dvidešimties ir tai padariau 
tik todėl, kad jūs privertėte mane juoktis skaitant šią rašliavą. 
Jūsų rašinius aš visada stengiuosi perskaityti pirmiausia, nes Ži- 
nau, kad nebus nuobodu. Ir toliau taip rašykite, pone Razorba- 
kai, o aš dar ilgai linksminsiuos, nes, be jokios abejonės, jūs lik- 
site antramečiauti. 

Raulis net nemirktelėjo. Jis nereaguodavo į panašias pasta- 
bas, ypač į tas, kurias išsakydavo tokio tipo žmonės, kaip mūsų 
prancūzų kalbos mokytojas; jam Raulis nejautė jokios pagar- 
bos. Sunkumų vis dėlto iškilo. Ir dar toje pačioje klasėje. 

Kaip ir daugumoje mokyklų, mūsų licėjaus mokiniai buvo Žiau- 
rūs paaugliai; užtekdavo tik parodyti į ką nors pirštu ir pasakyti: 
„Štai balta varna“, ir to vaiko gyvenimas tuoj pat virsdavo kan- 
čia. Mūsų klasėje gaujos vadas buvo įžūlus vaikiščias Martine- 
sas. Kartu su savo sėbrais jis patykojo mus prie vartų ir apsupo. 

— Princesė Izidė, princesė Izidė, - skandavo jie. - Nori gauti 
ąsuotuoju kryžiumi į marmūzę? 

Aš labai išsigandau. Kad įveikčiau baimę, stipriai spyriau Mar- 
tinesui į blauzdą, o jis žiebė man kumščiu į nosį. Veidas tuoj pat 
apsipylė krauju. Mes buvome dviese prieš šešis, bet blogiausia 
buvo tai, kad Raulis — nors gerokai aukštesnis ir stipresnis už 
mane, — atrodo, nė nebandė gintis. Jis nesimušė. Jis gavo smūgį 
po smūgio ir nė nebandė atsakyti tuo pačiu. 

Aš suspiegiau: 

— Kaukis, Rauli! Mes nuvysime juos, kaip nuvijome belzebu- 
bininkus! Tu ir aš prieš silpnapročius, Rauli! 

Jis nereagavo. Netrukus mus pargriovė, ėmė daužyti kumš- 
čiais ir spardyti kojomis. Matydama, kad mes nesipriešiname, 
dilbos Martineso gauja paliko mus gulėti ir pasišalino pirštais 
rodydami V (victoire), esą nugalėjo mus. Aš atsistojau ir ėmiau 
masažuotis sumuštas vietas. 

— Ar išsigandai? — paklausiau. 

— Ne, - atsakė jis. 

— O kodėl tu nesimušei? 

— O kodėl būčiau turėjęs muštis? Nenoriu švaistyti savo ener- 
gijos visokiems niekams. Be to, nežinau, kaip reikia kovoti su 
primityviais kvailiais, - pridūrė rankiodamas sudaužytų akinių 
šukes. 

— Bet juk tu privertei bėgti satanistus! 

— Tai buvo tik žaidimas. Be to, jie, nors ir apgailėtini žmoge- 
liai, yra kur kas subtilesni už šiuos bukagalvius. Prieš urvinį žmo- 
gų aš bejėgis. 

Mes padėjome vienas kitam atsistoti ant kojų. 

— Juk sakei, kad tu ir aš prieš silpnapročius. 

— Gaila, kad nuvyliau tave. Reikia, kad tie kvailiai turėtų bent 
šiek tiek proto, tik tada galėčiau su jais kovoti. 

Aš buvau sukrėstas. 

— Bet klausyk, tokie tipai kaip Martinesas mums visą laiką 
daužys snukius! 

— Gali būti, - santūriai atsakė jis. - Bet jie pavargs anksčiau 
negu aš. 

— O jeigu jie tave užmuš? 

Jis gūžtelėjo pečiais. 

— Na ir kas! Gyvenimas viso labo - tik trumpa akimirka. 

Mane apėmė bloga nuojauta. Bukagalviai gali jį sumušti. Raulis 
ne visada būna pats stipriausias. Ką tik jis buvo netgi labai silp- 
nas. Aš atsidusau. 

— Kad ir kas atsitiktų, tu visuomet galėsi, kaip ir anksčiau, 
sunkią valandą pasikliauti manimi. 

Tą naktį man vėl prisisapnavo, kad skrendu pro debesis susi- 
tikti su kaukėta moterimi, vilkinčia balto atlaso suknia. 

22 - PASKALIO FILOSOFIJA 


„Sielos nemirtingumas mus vilioja taip stipriai, jog reikia 
užgniaužti visas emocijas ir tapti beaistriu, kad suprastum, kas 
tai yra. 

Didžiausia mūsų pareiga — suvokti šito reiškinio esmę, juk 
nuo to priklauso, kaip mes elgiamės. 

Štai kodėl aš matau esminį skirtumą tarp tų žmonių, kuriems 
nereikia žinių, ir tų, kurie iš visų jėgų stengiasi sužinoti kuo dau- 
giau; pirmieji gyvena be rūpesčių ir išvis apie tai nemąsto. 

Toks abejingumas klausimui, susijusiam su jais pačiais, su jų 
asmenybėmis, iš tikrųjų glumina mane. Stebina ir baugina; ma- 
no galva, tai siaubinga. Apie tai aš kalbu ne todėl, kad dvasinio 
polėkio siekčiau kaip kokia uoli davatka. Atvirkščiai, aš manau, 
kad tai turėtų visus dominti būtent žmonijos labui.“ 

BLEZAs PASKALIS 


Frensio Razorbako disertacijos „Toji nepažįstama mirtis“ ištrauka 


23 — VIZITAS Į LIGONINĘ 


Man buvo keturiolika, kai Raulis atėjo ieškoti manęs į na- 
mus ir liepė paskubėti. Tėvai pradėjo burbėti. Ne tik todėl, 
kad buvo laikas vakarieniauti; jie vis dar buvo tos nuomonės, 
kad Raulis Razorbakas daro man blogą įtaką. Kadangi pasta- 
ruoju metu gaudavau labai gerus pažymius iš matematikos (nu- 
sirašydavau nuo savo draugo), jie nesiryžo drausti eiti su juo 
pasivaikščioti. 

Man tik buvo liepta elgtis kuo atsargiau ir būti budriam. Riš- 
damas šaliką, tėvas sušnibždėjo, kad būtent geriausi draugai ir 
kelia daugiausia rūpesčių. 

Mama irgi įgėlė: 

— O aš apie draugus štai ką galiu pasakyti: draugo išdavystė 
mums visuomet būna pati didžiausia staigmena. 

Raulis nusitempė mane į Šventojo Liudviko ligoninę; pakeliui 
paaiškino, kad ten yra skyrius, kuriame guli komos ištikti ligo- 
niai. Mirštančiųjų palydų tarnyba - taip kukliai buvo pavadintas 
tas skyrius. Jis buvo įsikūręs kairiajame ligoninės korpuso prie- 
stato sparne. Paklausiau, ką jis ketina daryti. Raulis atrėžė, esą 
šis vizitas — puiki galimybė daugiau sužinoti. 

— Ką sužinoti? 

— Aišku, apie mirtį! 

Sumanymas prasiskverbti į ligoninę manęs nesužavėjo. Ligo- 
ninėje pilna rimtų suaugusių Žmonių, vargu ar jie leis mums ten 
žaisti. 

Beje, Raulis Razorbakas niekada nepritrūkdavo argumentų. 
Jis man papasakojo, kad skaitė laikraščiuose stulbinamų istori- 
jų, kurias pasakoja iš komos atsibudę žmonės. Neva sugrįžusieji 
į gyvenimą yra dalyvavę keistuose vaidinimuose. Jie nematę jo- 
kių barkų ar ugnimi spjaudančių gyvačių, užtat regėję į save trau- 
kiančią šviesą. 

— Tu kalbi apie įspūdžius tų, kurie pabuvojo ant mirties 
slenksčio, apie tai, ką amerikiečiai vadina NDE, Near Death 
Experiences* . 

— Apie tai. Apie NDE. 

Kiekvienas žino, kas yra NDE. Ši tema vienu metu buvo labai 
madinga. Buvo išleista labai daug apie tai pasakojančių knygų. 
Jos tapo perkamiausiomis. Savaitraščių viršeliuose mirgėjo au- 
torių nuotraukos. O paskui, kaip atsitinka su visais madingais 
dalykais, tai pasitraukė į šešėlį. Galų gale nebuvo jokių įrody- 
mų, nieko apčiuopiamo, tik nemažai įdomių istorijų, kurios pa- 
skubomis buvo surinktos dievai žino iš ko. 

Ir Raulis tiki tomis pasakomis? 


* Klinikinė mirtis (angl.). 

Jis išdėliojo prieš mane daugybę laikraščių iškarpų, mes atsi- 
klaupėme, kad geriau jas apžiūrėtume. Šios iškarpos buvo ne iš 
žinomų leidinių, garsėjančių rimtais ir išsamiais tyrimais. Spal- 
vingos antraštės plyšojo riebiomis raidėmis: „Kelionė už mirties 
ribos“, „Liudijimas pabudus iš komos“, „Gyvenimas po gyveni- 
mo“, „Aš sugrįžau iš ten, bet man ten patiko“, „Mirtis ir tai, kas 
po jos“... 

Šie žodžiai Rauliui buvo apgaubti poezijos aura. Nieko keis- 
ta, juk ten buvo jo tėvas... 

O jeigu kalbėsime apie iliustracijas, tai tebuvo nuotraukos, 
kuriose buvo matomos miglotos auros, arba Hieronimo Boscho 
paveikslų reprodukcijos. 

Tekste Raulis geltonu flomasteriu pabraukė keletą vietų, ku- 
rios, jo galva, buvo itin svarbios: „Amerikos Gallupo instituto 
atliktas tyrimas parodė, jog aštuoni milijonai JAV gyventojų tvir- 
tina išgyvenę NDE.“ „Apklausos, atliktos ligoninėse, parodė, 
j0g 37 proc. komą patyrusių ligonių yra įsitikinę, kad buvo atsi- 
skyrę nuo savo kūno, 23 proc. teigia, jog matė tunelį, 0 16 proc. 
tvirtina esą buvę apgaubti kažkokios palaimingos šviesos.“ 

Aš gūžtelėjau pečiais. 

— Nenoriu sugriauti tavo iliuzijų, bet... 

— Kas „bet“? 

— Kartą buvau patekęs į avariją. Mane išmetė aukštyn, krisda- 
mas aš stipriai susitrenkiau galvą. Tris valandas buvau be sąmo- 
nės. Mane ištiko koma. Nemačiau ten jokio tunelio, ką jau kal- 
bėti apie palaimingą šviesą. 

Jis atrodė suglumęs. 

— O ką gi tu matei? 

— Nieko nemačiau. Visiškai nieko. 

Mano draugas spoksojo į mane taip, tarsi būčiau sirgęs reta 
liga, kurią sukėlė mokslui dar nežinomas virusas. 

— Tu įsitikinęs, kad buvai ištiktas komos ir nieko neprisimeni? 

— Įsitikinęs. 

Raulis susimąstęs pasikrapštė pasmakrę, paskui jo veidas nu- 
švito: 

— Aš Žinau kodėl! 

Jis susirinko iškarpas ir pasakė (vėliau aš apie tai daug gal- 
vojau): 

— Tu nieko nematei todėl, kad buvai... nepakankamai miręs. 


24 —- BALTŲJŲ VIENUOLIŲ ŠALYJE 


Po valandos mes jau buvome priešais Šventojo Liudviko ligo- 
ninę. Ryškiai apšviestas įėjimas. Uniformuotas apsaugininkas ste- 
bi alėjas ir takelius. Raulis, ir taip ištįsęs, dar užsivilko dėvėtą 
paltą, kad atrodytų vyresnis. Jis paėmė man už rankos. Vylėsi, 
kad drauge mes atrodysime kaip tėvas ir sūnus, nusprendę ap- 
lankyti sveikstančią senelę. 

Deja, apsaugininkas pasirodė esąs ne toks kvailas. 

— Ei, bambliai, už ano kampo yra geresnė žaidimų vietelė. 

— Mes atėjome aplankyti savo senelės, - verksmingu tonu pa- 
sakė Raulis. 

— Kokia jos pavardė? 

Raulis nedvejodamas atsakė: 

— Ponia Saljapino. Ją ištiko koma. Ji guli Mirštančiųjų palydų 
tarnybos skyriuje. 

Oi, koks improvizacijos genijus! Jeigu jis būtų pasakęs, pa- 
vyzdžiui, Diupiuji arba Diuran, iš karto būtų kilę įtarimų, bet 
„Saljapino“ skambėjo pakankamai neįprastai. 

Apsaugininkas nutaisė atitinkamą veido išraišką. Žodžiai 
„mirštančiųjų palydos“ kėlė nemalonių asociacijų. Be abejo, jis 
žinojo, kad tokia tarnyba sukurta, apie tai buvo kalbama ir ligo- 
ninės kuluaruose. Apsaugininkas persigalvojo ir mostelėjo ran- 
ka, kad įeitume; atrodė taip, lyg atsiprašytų, kad mus sulaikė. 

Patraukėme ryškiai apšviestu labirintu. Koridoriai, vėl kori- 

doriai... Atidarinėjome duris, skiriančias nuo mums neįprasto 
pasaulio. 

Štai jau antras kartas, kai atsidūriau ligoninėje, bet, kaip ir 
pirmąsyk, vėl buvau išmuštas iš vėžių. Jaučiausi taip, lyg būčiau 
įsilaužęs į baltą šventyklą, kurioje visur siuva baltai apsirengę 
žyniai ir jaunos žynės, nuogus savo kūnus pridengusios švarutė- 
liais nesuteptais chalatais. 

Viskas buvo sutvarkyta kaip antikinės choreografijos spek- 
taklyje. Greitosios pagalbos mašinos vežė aptvarstytas aukas. 
Tvarsčiai buvo kruvini. Jaunos žynės jas išvyniodavo ir veždavo 
į keraminėmis plytelėmis išklijuotas sales; ten aukščiausio ran- 
go žyniai (juos buvo galima atpažinti iš kvadratinių kaukių ir 
permatomų pirštinių) čiuopė jas pirštais ir vartė, lyg būtų skaitę 
pranašiškus ženklus. 

Kaip tik šis vaizdas paskatino mane susidomėti mediko karje- 
ra. Eterio kvapas, gailestingosios seselės, balti apdarai, galimy- 
bė savo malonumui knaisiotis amžininkų viduriuose - viskas man 
buvo įdomu. Štai kur slypi tikroji valdžia! Aš taip pat panorau 
tapti baltuoju Žyniu. 

Maloniai įsijaudrinęs, tarsi gangsteris, pagaliau patekęs į pa- 
talpą, kur įrengti seifai, Raulis sušnibždėjo man į ausį: 

— "Išs... Eikime čia! 

Mes pastūmėme stiklines duris. 

Ir vos nešokome atgal dėl to, ką pamatėme... Dauguma Mirš- 
tančiųjų palydų tarnybos pacientų sirgo labai sunkiai. Dešinėje 
bedantis prasižiojęs senukas dešimties metrų spinduliu skleidė 
bjaurią smarvę. Prie pat mūsų kažkokia išsekusi neaiškios lyties 
būtybė nemirksėdama spoksojo į rudą dėmę lubose. Jai iš no- 
sies tekėjo permatomi snargliai, O ji nė nemanė jų nusišluostyti. 
Kairėje pusėje tysojo plikagalvė dama su vienu vieninteliu kuokš- 
tu šviesiai nudažytų plaukų ant susiraukšlėjusios kaktos. Kaire 
plaštaka ji vis bandė prilaikyti be perstojo drebančią dešinę ran- 
ką. Žinoma, jai visiškai nesisekė, todėl keikė nepaklusnią galū- 

nę žodžiais, kurių nebuvo galima suprasti dėl išklibusio dirbti- 
nio žandikaulio. 

Mirtis, teatleidžia man Raulis, tai visai ne dievai, ne deivės, 
ne pabaisos, ne upės, kur knibžda gyvatės. Mirtis buvo čia, mir- 
tis — tai lėtas Žmogaus irimas. 

Teisūs buvo mano tėvai: mirtis baisi. Aš nedelsdamas mau- 
čiau iš čia, jeigu ne Raulis. Jis nusitempė mane prie damos su 
kuokštu šviesių plaukų. 

— Atleiskite, kad drumsčiame jums ramybę, ponia. 

— LI.. abba... diena, - užsikirsdama pasakė ji, o jos siela dre- 
bėjo labiau negu kūnas. 

— Mes, žurnalistikos mokyklos mokiniai, norėtume paimti iš 
jūsų interviu. 

— Ko... kodėl iš manęs? — šiaip taip išspaudė ji. 

— Mus sudomino jūsų atvejis. 

— Nėra... manyje... nieko... įdomaus. Iš... eikite! 

Apsisnarglėjusi būtybė apskritai nereagavo. Tada pasukome prie 
medituojančio senolio, kuris žiūrėjo į mus kaip į du įkyrius uodus. 
Susinervino, tarsi būtume atplėšę jį nuo neatidėliotinų reikalų. 

— Ką? Ką? Ko jūs iš manęs norite? 

Raulis pakartojo tą patį: 

— Laba diena, mes, žurnalistikos mokyklos mokiniai, rengia- 
me reportažą apie asmenis, išgyvenusius komą. 

Senis kilstelėjo ir išdidžiai pasakė: 

— Be jokios abejonės, aš išgyvenau komą. Ji truko penkias 
dienas ir, kaip matote, aš vis dar čia! 

Raulio akyse žybtelėjo ugnelės. 

— Na, kaip ten? — paklausė jis, tarsi būtų kalbėjęsis su turistu, 
grįžusiu iš Kinijos. 

Senis it paklaikęs stebeilijo į jį. 

— Ką turite omenyje? 

— Aš klausiu, ką jūs patyrėte, kai buvote komos būklės'! 

Buvo aišku, kad Raulio pašnekovas nesuprato, kur šis lenkia. 

— Taigi aš jau sakiau, kad penkias valandas buvau ištiktas ko- 
mos. Koma, suprantate? Tai tokia būklė, kai nieko nejauti. 

Raulis mygo: 

— Jums nebuvo haliucinacijų? Jūs neprisimenate šviesos, spal- 
vų, dar ko nors? 

Mirštančiojo kantrybė išseko: 

— Žinoma, ne, koma - tai jums ne kinas. Pradėkime nuo to, 
kad Žmogus sunkiai serga. Paskui jis prabunda ir jam tiesiog lau- 
žo visą kūną. Tada ne pramogos rūpi. O kokiam laikraščiui jūs 
rašote? 

Iš kažkur iššoko sanitaras ir ėmė rėkti: 

— Kas jūs tokie? Ar jums dar neatsibodo erzinti ligonius? Kas 
jums leido čia įeiti? Ką, jūs skaityti nemokate? Nematėte užra- 
šo: „Pašaliniams įeiti draudžiama“? 

— Tu ir aš prieš silpnapročius! - sušuko Raulis. 

Mudu puolėme bėgti. Ir, aišku, pasiklydome keraminėmis ply- 
telėmis išklijuotų koridorių labirinte. Mes kirtome palatą, ku- 
rioje gulėjo smarkiai apdegę ligoniai, paskui pakliuvome į sky- 
rių, kur buvo gydomi motorikos sutrikimų turintys ligoniai ir 
pagaliau į tą vietą, kur geriau nepakliūti. Į lavoninę. 

Apie dvidešimt nuogų lavonų gulėjo eilėmis ant chromuotų 
stalų, jų veidai buvo iškreipti priešmirtinio skausmo. Kai kurių 
akys tebebuvo atmerktos. 

Apsiginklavęs žnyplėmis, jaunas studentas nuiminėjo lavonams 
nuo pirštų vestuvinius Žiedus. Vienos moters žiedas niekaip ne- 
pasidavė. Oda aplink metalą buvo išbrinkusi. Studentas nedve- 
jodamas suėmė pirštą žnyplėmis ir spustelėjo. Čik. Brinkt. Pirš- 
tas stuktelėjo į grindis, pasigirdo metalo skambtelėjimas ir mė- 
sos šleptelėjimas. 

Aš praradau sąmonę. Raulis išvilko mane iš ten. Mus abu 
apleido jėgos. 

Neteisus pasirodė esąs mano draugas. Teisūs mano tėvai. Mir- 
tis atrodo šlykščiai. Į ją nereikia žiūrėti, nereikia prie jos artin- 
tis, nereikia apie ją kalbėti ir netgi galvoti. 

Anot laplandų, gyvenimas - tai minkšta tešla, dengianti griau- 
čius. O siela slypi tarp griaučių. 

Todėl laplandai, pagavę žuvį, atsargiai atskiria mėsą, stengda- 
miesi nepažeisti nė vieno kaulelio. Paskui įmeta griaučius į tą 
vietą, kur pagavo žuvį. Jie yra įsitikinę, kad gamta pasirūpins, 
J0g griaučiai vėl apaugtų mėsa, ir kad po kelių dienų, savaičių ar 
mėnesių toje pačioje vietoje jų lauks šviežias maistas. 

Jiems kūnas - tai tik kaulų, tarp kurių slepiasi siela, orna- 
mentas. Tokią pat pagarbą griaučiams rodo mongolai ir jakutai; 
išmėsinėję užmuštą mešką, jie sunarsto jos kaulus ir pastato griau- 
čius stovėti. O kad būtų išvengta rizikos pažeisti trapius kauko- 
lės kaulus, jie nevalgo smegenų, nors tai ir laikoma delikatesu. 


Frensio Razorbako disertacijos „Toji nepažįstama mirtis“ ištrauka 


26 - IŠSISKYRIMAS 


Praslinkus kiek laiko po mūsų pabėgimo iš Šventojo Liudviko 
ligoninės, Raulio motina nusprendė išvažiuoti gyventi į provin- 
ciją, taigi mudu su Rauliu vėl susitikome tik po daugelio metų. 

Mano tėvas mirė tais pačiais metais nuo plaučių vėžio. Ciga- 
rai, kainuojantys dešimt frankų, vis dėlto atliko savo juodą dar- 
bą. „Špinatai, šparaginiai kopūstai ir ančiuviai“, - aš liejau aša- 
ras per jo laidotuves, bet niekam tai neberūpėjo. 

Vos tik grįžome iš kapinių, motina pavirto megera, tikra tiro- 
ne. Ji ėmė kištis į visus mano reikalus, viską sekti ir nurodinėti, 
kaip man gyventi. Nė kiek nesivaržydama pradėjo raustis po ma- 
no daiktus ir surado dienoraštį, kurį, kaip man atrodė, aš buvau 
patikimai paslėpęs po čiužiniu. Tuoj pat pačias nuostabiausias 
ištraukas šaižiu balsu ji perskaitė garsiai, be to, girdint mano 

broliui Konradui; šį sužavėjo kraštutinė žeminimo forma, kurią 
pasirinko mano mama. 

Reikėjo daug laiko, kad žaizda užgytų. Dienoraštis man visa- 
da buvo kaip draugas, kuriam patikėdavau savo mintis nebijo- 
damas, kad galiu būti pasmerktas. Tai buvo ne jo kaltė, kad jis 
išdavė mane be jokių skrupulų. 

Konradas, kaip visada tyčiodamasis, nusistebėjo: 

— Oho, o aš ir nežinojau, kad tu įsimylėjai tą pamaivą Beatri- 
čę. Ji bjauri su ta savo arklio uodega ir spuoguota marmūze! Tu 
visiškas pagedėlis. 

Aš stengiausi nutaisyti abejingą miną, bet motina tikrai žino- 
jo, kad ką tik atėmė iš manęs draugą. Ji nenorėjo, kad aš turė- 
čiau draugų, kad turėčiau mėgstamų daiktų. Ji buvo įsitikinusi, 
j0g jos vienos pakanka, kad būtų patenkinti visi mano bendravi- 
mo su išoriniu pasauliu poreikiai. 

— Tu man viską pasakok, - sakydavo ji. - Aš išsaugosiu visas 
tavo paslaptis, tylėsiu kaip kapas. O tavo sąsiuvinis... Nesvarbu, 
kad mes jį suradome. Gerai dar, kad jis nepateko pašaliniams į 
rankas! 

Aš nusprendžiau nesivelti į diskusiją. Nepasakiau, kad jokioms 
svetimoms rankoms, net ir jos, nevalia knistis po mano čiužiniu. 

Atkeršyti Konradui už pašaipas išviešinant jo dienoraštį buvo 
neįmanoma. Jis paprasčiausiai jo nerašė. Dienoraščio jam ne- 
reikėjo. Jis neturėjo ko pasakyti nei kam nors kitam, nei sau 
pačiam. Buvo laimingas gyvendamas savo gyvenimą ir net nesi- 
stengė jo suprasti. 

Kai praradau savo nuodėmklausį, Raulio pasigesdavau dar la- 
biau. Licėjuje niekas nesidomėjo antikine mitologija. Mano kla- 
sės draugams žodis „mirtis“ visiškai nekėlė asociacijų su magija 
ir, vos tik pradėdavau jiems pasakoti apie lavonus, jie imdavo 
sukioti pirštą prie smilkinio. „Tau ne visi namie, seni, keliauk 
pas graiką psichiatrą!“ — sakydavo jie. 

— Tu dar per jaunas, kad domėtumeisi mirtimi, - postringavo 
Beatričė. - Palauk, kol sueis šešiasdešimt. Dabar dar per anksti. 

Aš jai tuojau pat pasiūliau: 

— Tuomet pakalbėkime apie meilę! Tai juk jaunuolių tema, 
ar ne? 

Ji atšlijo apimta siaubo. Aš pabandžiau sumažinti įtampą: 

— Nieko taip nenorėčiau, kaip tave vesti... 

Ji nubėgo. Vėliau pareiškė, kad aš — seksualinis maniakas ir 
netgi esą bandžiau ją išprievartauti. Negana to, ji visiems tvirtino, 
neva aš - žmogžudys, kriminalinis nusikaltėlis, recidyvistas, ar 
būtų galima kitaip paaiškinti, kodėl domiuosi mirtimi ir lavonais. 

Nei dienoraščio, nei draugo, nei mielos draugės — visiškai nie- 
ko... Gyvenimas atrodė visiškai prėskas. Raulis man nerašė. Aš 
iš tiesų buvau vienas šioje planetoje. 

Laimė, Raulis paliko man knygas. Jis neapgavo sakydamas, 
kad knygos - tai draugai, kurie niekada neišduos. Knygos žinojo 
viską apie antikinę mitologiją. Jos nebijojo kalbėti apie mirtį ir 
mirusiuosius. 

Tačiau kiekvieną kartą, kai mano akys užkliūdavo už žodžio 
„mirtis“, prisimindavau Raulį. Aš žinojau, kad po jo tėvo mir- 
ties jį ėmė persekioti įkyri mintis. Raulis norėjo išsiaiškinti, ką 
jo gimdytojas ketino pranešti prieš mirdamas. Maniškis, kol bu- 
vo gyvas, kalbėdavo pamokomai: „Nedaryk kvailysčių“, „Klau- 
syk mamos patarimų“, „Saugokis tų, kurie apsimeta, kad linki 
tau gero“, „Imk pavyzdį iš Konrado“, „Ar nežinai, kaip reikia 
elgtis prie stalo? Servetėlės skirtos ne šunims“, „Taip daryk ir 
toliau, ir aš tau duosiu pylos“, „Paduok man dėžutę su cigarais“, 
„Nekrapštyk nosies“, „Nekrapštyk tarpdančių metro bilietu“, 
„Gerai paslėpk pinigus“, „Vėl knygą skaitai? Verčiau padėtum 
motinai nukraustyti stalą.“ Nuostabus dvasinis palikimas. Dė- 
koju, tėtuk. 

Net Raulis, ir tas, nebuvo teisus taip domėdamasis mirtimi. 
Nereikia būti išminčiumi, kad suvoktum jos esmę: mirtis — tai 
gyvenimo pabaiga. Taškas eilutės gale. Filmas, kuris nutrūksta, 
kai išjungi televizorių. 

Vis dėlto naktį aš ir vėl sapnavau, kad skrendu ir ten, aukšty- 
bėse, sutinku kaukėtą moterį, vilkinčią balto atlaso suknia. Apie 
šį košmarą savo dienoraštyje net neužsiminiau. 


27 - INDŲ MITOLOGIJA 


„Tie, kurie žino ir suvokia, kad tame miške tikėjimas yra tie- 
sa, žengia į liepsną, iš liepsnos - į dieną, iš dienos — į dvi šviesias 
savaites, iš dviejų savaičių — į šešis mėnesius, kai saulė krypsta į 
šiaurę, O iš to pusmečio - į dievų pasaulį, iš dievų pasaulio - į 
saulę, o iš saulės - į žaibų šalį. Kai jie pasiekia žaibų šalį, dieviš- 
koji dvasia perkelia juos į Brahmos pasaulius; tuose pasauliuose 
jie gyvena neįsivaizduojamuose toliuose. Ten yra jų sugrįžimo į 
žemę taškas.“ 

„BRADARANJAKA-UPANIŠADA“ 


Frensio Razorbako disertacijos „Toji nepažįstama mirtis“ ištrauka 


28 — RAULIS SUGRĮŽO 


Kai man sukako vienuolika, galutinai apsisprendžiau tapti gy- 
dytoju. Aš įstojau į Medicinos institutą ir - ar tai buvo atsitiktinu- 
mas? — pasirinkau anesteziologo-reanimatologo specializaciją. 

Tapau šventovės, kur privalėjau atsakyti už žūtbūt norinčius 
išgyventi žmones, tarnu. Galbūt mane čia atvedė noras atsidurti 
tarp tų jaunų žynių, kurios, kaip sklido kalbos, vilki vien baltus 
chalatus. Labai greitai įsitikinau, kad tai tik prasimanymas. Me- 
dicinos seserys dažniausiai po chalatu dėvi marškinėlius. 

Man buvo trisdešimt dveji, kai Raulis neperspėjęs vėl grįžo į 
mano gyvenimą. Jis paskambino ir, žinoma, paskyrė pasimaty- 
mą Per Lašezo kapinėse. 

Dabar jis buvo dar aukštesnis, dar liesesnis negu tada, kai aš 
su juo paskutinį kartą bendravau. Jis grįžo į Paryžių. Aš buvau 
labai pamalonintas, kad po tiek nesimatymo metų jis pirmiausia 
nusprendė susitikti su manimi. 

Raulis buvo taktiškas, todėl per pirmą mūsų pokalbį nepra- 
dėjo kalbėti apie mirtį. 

Dabar jis dirbo Nacionaliniame mokslo tyrimų centre ir turė- 
jo profesoriaus laipsnį. Pokalbį kažkodėl pradėjo apie savo mei- 
lužes. Moterys tik trumpai šmėžuodavo Raulio gyvenime, nes 
jos visiškai jo nesuprasdavo. Jų akimis, jis buvo pernelyg... li- 
guistas. Jis pyko: 

— Na kodėl pačios gražiausios moterys visada yra pačios kvai- 
liausios? 

— Tuomet pradėk kabinti pačias bjauriausias, — pareiškiau. 

Kadaise taip kalbėdamiesi mes griūdavome iš juoko, bet vai- 
kystės nebesugrąžinsi. Jis pasitenkino blankia šypsena. 

— Na, o tu, Maiklai, ar linksminiesi? 

— Ne itin. 

Jis pliaukštelėjo man per nugarą. 

— Tu pernelyg kuklus, ar ne? 

— Ko gera, mano vaizduotė pernelyg laki. Kartais įsivaizduo- 
ju, kad kažkur yra žavinga princesė ir kad ji laukia manęs. Ma- 
nęs ir nieko kito. 

— Tiki, kad yra miegančioji gražuolė? Bet jeigu tu svajoji per- 
miegoti su mergina, kurios dar net nesi sutikęs, vadinasi, iš anksto 
apgaudinėji ją. 

— Taip ir yra. Kiekvieną sykį būtent taip ir jaučiuosi. 

Raulio, it voro, delnai zujo aplink mane, tarsi būtų audę ap- 
sauginį tinklą. Kaip galėjau taip ilgai gyventi toli nuo jo ir jo 
pamišimo? 

— Ak... — atsiduso jis. - Maiklai, tu lyg lepi gėlelė. Šis pasaulis 
pernelyg žiaurus tokiems svajotojams kaip tu. Tau reikia sutelk- 
ti jėgas ir pasiruošti kovoti. 

Mudu nostalgiškai prisiminėme mūsų susidūrimą su satanis- 
tais. Paskui jis papasakojo man apie savo tyrimus. Pasirodo, Rau- 
lis šiuo metu tiria švilpikų Žiemos įmygio problemą. Kaip ir dau- 
gelis kitų gyvūnų, švilpikai gali išgyventi (90 proc. sumažėjus 
širdies susitraukimų dažniui) tris mėnesius be vandens, be maisto, 
nejudėdami. Raulis labai išsamiai studijuoja šį fenomeną. Bai- 
gęs nagrinėti miego problemą, jis ketino pradėti tirti sa mirtimi 
susijusius klausimus. Kad švilpikams sukeltų dar gilesnį dirbtinį 
miegą, pakakdavo panardinti juos į atšaldytą iki 0 *C vonią. Gy- 
vūno kūno temperatūra krisdavo labai greitai, širdies susitrau- 
kimų dažnis sumažėdavo taip, kad net širdis sustodavo, bet jis 
vis dėlto nemirdavo. Jį tiesiog trinant būdavo galima atgaivinti 
po pusvalandžio. 

Aš spėjau, kad mano draugas įmigiu vadina tai, ką mes, medi- 
kai, vadiname „koma“. Vis dėlto jo eksperimentai buvo sėkmin- 
gi, o tarptautinėse konferencijose jį jau vadindavo „užšaldytų 
švilpikų Žadintoju“. 

Ilgai nedelsdamas, paklausiau Raulio, ar jis nerado dar kokių 
nors senovinių tekstų apie aną pasaulį. Jis tuoj pat pagyvėjo. 
Nedrįso net tikėtis, kad aš taip greitai pereisiu prie jo mėgsta- 
mos temos. 

— Graikai! - džiaugsmingai sušuko jis. - Senieji graikai tikėjo, 
kad visata yra apvali ir koncentriška. Kiekvienas pasaulis turi 
savyje kitą, mažesnį, pasaulį, paskui dar kitą mažesnį ir dar... — 
tai galima palyginti su taikinių žiedais ant šaudymo lentų. Pačia- 
me centre yra graikų pasaulis. 

Raulis įsijautė. 

Taigi pačiame centre - graikai. Tai pirmas pasaulis. Jį supa 
antras, barbarų, pasaulis, o trečiame pasaulyje yra, be visa kita, 
šlykščių šiaurės kraštų būtybių. 

Aš suskaičiavau: 

— Žmonės, barbarai, pabaisos — iš viso trys sluoksniai, ar ne? 

— Ne, ne taip, - guviai pataisė jis, - jų yra daug daugiau. Už 

pabaisų pasaulio tyvuliuoja jūra. Ten yra Amžinosios Laimės 
šalis, Rojus, jame gyvena nemirtingieji. Yra ten ir Sapnų sala, ją 
kerta upė; jos vanduo teka tik naktimis. Ji priaugusi lotosų. Sa- 
los centre įsikūręs miestas su ketveriais vartais. Dveji iš jų lei- 
džia prasiskverbti košmarams, kiti dveji atsiveria maloniems sap- 
nams. Visus ketverius vartus valdo miego dievas Hipnas. 

— Tai bent! 

— Už jūros, - toliau pasakojo Raulis, - yra dar viena žemė. 
Tai mirusiųjų kontinento pakrantė. Medžiai ten išaugina tik su- 
džiūvusius vaisius. Būtent ten išmetami į krantą laivai ir būtent 
ten viskas pasibaigia. 

Įsivyravo tyla, mūsų galvose pakaitomis sukosi mintys čia apie 
rojų, čia apie pragarą. Raulis nutraukė malonią tylą, paklausė 
manęs apie anesteziologo-reanimatologo profesiją. 


29 — DAKTARO PINSONO NUOMONĖ 


A. Koma 

Pasak mano draugo, daktaro Maiklo Pinsono, šiuo metu pri- 
pažįstama, kad yra trys komos stadijos: 

Pirma stadija. Budri koma. Sąmonės nėra, bet pacientas rea- 
guoja į išorės dirgiklius. Gali trukti nuo trisdešimties sekundžių 
iki trijų dienų. 

Antra stadija. Pacientas nebereaguoja į išorės dirgiklius, pa- 
vyzdžiui, žnybtelėjimus arba dūrius. Gali trukti iki savaitės. 

Trečia stadija. Gili koma. Sutrinka bet kokia organizmo veik- 
la. Dingsta galvos smegenų refleksai. Ima stingti viršutinės galū- 
nės. Širdies susitraukimai tampa nereguliarūs. Maiklo nuomo- 
ne, išeiti iš šios stadijos komos neįmanoma. 


B. Išoriniai simptomai 
1. Midriazė (visiškas vyzdžio išsiplėtimas). 

2. Paralyžius. 
3. Burnos deviacija. 


C. Kaip pabudinti pacientą iš komos? 
Metodai, kuriuos taiko Maiklas: 

1. Širdies masažas. 

2. Viršutinių kvėpavimo takų intubacija. 
3. Elektros šokas (200-300 džaulių). 

4. Adrenalino injekcija į širdies raumenį. 


D. Kaip sukelti komą? 

Preparatai, kuriuos vartoja Maiklas: 

1. Natris. 

2. Tiopentalis (slopina susijaudrinimą prabundant), propofo- 
lis (padeda greitai užmigti ir pabusti be neigiamų padarinių). 

3. Droperidolis (silpnesnis poveikis, trumpai trunkanti anal- 
gezija; pabudus iki valandos nereaguojama į aplinką, esama pa- 
vojaus, kad gali nustoti veikti širdies ir kvėpavimo sistemos). 
Dozuojama atsižvelgiant į paciento svorį. 

4. Kalio chloridas (provokuoja širdies veiklos sutrikimus ir 
skilvelių virpėjimą). 


E. Žmogaus širdies tvinksnių dažnis 

Normalus: 65-80 tvinksnių per minutę. 

Pats rečiausias: 40 tvinksnių per minutę. 

Kai kurių jogų — 38 tvinksniai per minutę, bet tai išimtiniai 
atvejai. 

Minimumas: kai širdis tvinksi rečiau kaip 40 kartų per minu- 
tę, labai nusilpsta galvos smegenų kraujotaka, kyla pavojus trum- 
pam prarasti sąmonę (sąmonė prarandama ne daugiau kaip dviem 
minutėms). Dažniausiai žmogus neatsimena, kas nutiko. 

Maksimumas: 200 tvinksnių per minutę minus žmogaus amžius. 


Tanatonautikos tyrimų darbo pastabos. Raulis Razorbakas 

30 - ISTORIJOS VADOVĖLIS 


Tanatonautikos atsiradimą lėmė atsitiktinumas. Daugumos istorikų nuo- 
mone, jos pradžia - pasikėsinimo į prezidentą Liusinderį diena. 


Istorijos vadovėlis, įvadinis kursas, antrieji mokslo metai 


31 — PREZIDENTAS LIUSINDERIS 


Prezidentas Liusinderis stovėjo juodame savo limuzine ir liūd- 
nai šypsodamasis sveikino minią. Jis labai kentėjo, mat jo kojos 
nagas buvo įaugęs į mėsą. Neguodė netgi mintis, kad ir Julijus 
Cezaris per didžiuosius karinius paradus kentėjo nuo panašių 
likimo jam siųstų išbandymų. O Aleksandras Didysis, sirgęs si- 
filiu? Be to, toje epochoje niekas nežinojo, kaip visa tai gydyti... 

Julijui Cezariui visuomet iš paskos sekiojo vergas, jis ne tik 
nešdavo laurų vainiką, bet ir turėjo nuolat šnibždėti imperato- 
riui į ausį: „Atmink, tu viso labo tik žmogus.“ Liusinderiui ne- 
reikėjo vergo, kad tai jam primintų, tam užteko jaugusio nago. 

Liusinderis sveikino jam plojančią minią, o galvoje visą laiką 
sukosi mintys, kaip atsikratyti skausmo. Gydytojas patarė dary- 
ti operaciją, bet iki šiol nė vienas tautos vadas dar nė karto nėra 
gulėjęs ant operacinio stalo. Liusinderiui nepatiko mintis, kad, 
kol jis snaus, nepažįstami Žmonės, prisidengę veidą kauke, su 
aštriais skalpeliais rankose naršys po gležną jo kūną. Žinoma, 
jis galėjo rinktis specialųjį pedikiūrą ir taip išvengti nemalonu- 
mų; šiuo atveju nereikėtų gultis ant operacinio stalo, užtat tektų 
kęsti skausmą. Jokio noro. 

Kiek problemų kankina žmogų. Visada kur nors kas nors šlu- 
buoja. Reumatizmas, kariesas, konjunktyvitas... Praėjusią savaitę 
Liusinderį kamavo paaštrėjusi opa. 

— Nesijaudink taip, Žanai, - patarė jam žmona. - Tu tiesiog 

susierzinęs dėl įvykių Pietų Amerikoje. Rytoj jausies geriau. Kaip 
sakoma mano tėvynėje: „Esi sveikas, jeigu kasdien tau skauda 
vis kitoje vietoje.“ 

Kokia nesąmonė! Tąkart ji atnešė jam šiek tiek karšto pieno, 
ir skausmas aprimo. 

Nagas buvo labai užsispyręs. 

„Tegyvuoja Liusinderis!“ — šaukė aplink. „Prezidentas Liu- 
sinderis!“ — skandavo žmonės. Ak, jau ta nauja kadencija! Grei- 
tai tuo reikės pradėti rūpintis. Rinkimai ne už kalnų. 

Nors prakeiktas pirštas ir kartino gyvenimą, Liusinderis išgy- 
veno keletą malonių akimirkų taip triukšmingai sveikinamas. Jis 
dievino jį dievinančią minią. Liusinderis apkabino mažytę rau- 
donskruostę mergaitę, kurią motina pakėlė jam prieš pat nosį. 
Kažkoks berniūkštis įbruko puokštę gėlių, tų pačių, kurios gali 
sukelti staigų alergijos priepuolį. 

Automobilis pajudėjo į priekį. Liusinderis prisivertė šiek tiek 
pajudinti naujuose ankštuose batuose suspaustus pirštus, kai stai- 
ga kažkoks aukštas tipas, vilkintis trijų dalių kostiumą, puolė 
prie jo su revolveriu rankoje. Nugriaudėjo šūviai. 

„Na štai, mane nušovė“, —- ramiai pagalvojo prezidentas. 

Tai, suprantama, pirmas ir, be jokios abejonės, paskutinis kar- 
tas. Jis jautė, kaip šiltas kraujas teka kažkur žemiau bambos. 
Liusinderis nusišypsojo. Tinkamas būdas gražiai įsiamžinti isto- 
rijoje. Jo pirmtakas, prezidentas Kongomasas, grąžino savo man- 
datą, neišbuvęs visos kadencijos, mat susirgo prostatos vėžiu. 
Apsijuokė palikuonių akyse. 

Kad ir kaip būtų, tas technokratas, apsiginklavęs juodu revol- 
veriu, suteikė jam šansą. Nužudyti prezidentai visada turėjo tei- 
sę užimti garbingą vietą mokykliniuose vadovėliuose. Visi Žavė- 
davosi jų toliaregiškumu, liaupsindavo didingus jų planus. Mo- 
kyklose vaikai skaitydavo apie juos pagyras. Galima tik svajoti 
apie tokį nemirtingumą. 

Liusinderis spėjo pamatyti minioje besislepiantį žudiką. O as- 

mens sargybiniai net nereaguoja. Kokia pamoka! Nederėjo pa- 
sitikėti visais šiais juodai apsirengusiais profesionalais. 

Kas gi jo taip nekentė, kas suorganizavo nužudymą? Na, da- 
bar tai jau nebesvarbu. Daugiau niekas nebesvarbu, net tas pra- 
keiktas nagas. Mirtis — geriausias vaistas nuo visų smulkių bū- 
ties nemalonumų. 

— Daktarą! Greičiau daktarą! —- šaukė kažkas netoliese. 

Kad jie bent užsičiauptų... Nėra tokio daktaro, kuris dabar 
būtų galėjęs jam padėti. Per vėlu. Kulka jį perskrodė. Ne dakta- 
ro dabar reikia ieškoti, o naujo prezidento, nes Liusinderis ne- 
trukus prisijungs prie didžiųjų valdžios vyrų — Cezario, Abrao- 
mo Linkolno ir Kenedžio, - kritusių nuo žudiko rankos. 

Jis vis dar buvo gyvas. Galvoje skriejo prisiminimai. Jam ket- 
veri metai: pirmas neužsitarnautas antausis ir pirmoji nuoskau- 
da. Jam septyneri: pirmasis garbės raštas, gautas kaimyno, lei- 
dusio nusirašyti rašinį, dėka. Jam septyniolika: pirmoji mergina 
(vėliau jis vėl ją susitiko, bet tai buvo klaida: ji buvo tokia ne- 
pakenčiama...). Jam dvidešimt vieneri: istoriko diplomas, šį kartą 
įgytas sąžiningai. Dvidešimt treji: magistro darbas iš antikinės 
filosofijos srities. Dvidešimt penkeri: daktaro disertacija iš anti- 
kos istorijos. Dvidešimt septyneri: įstojimas į socialdemokratų 
partiją pasinaudojus tėvo ryšiais ir būsimos karjeros šūkio atsi- 
radimas: „Daug išmanantieji apie praeitį geriausiai kuria ateitį.“ 

Dvidešimt aštuoneri: pirma santuoka su „viščiuku“ (aktore, ku- 
rios vardo jis jau nebeprisiminė). Dvidešimt devyneri: pirmosios 
niekšybės ir pirmosios išdavystės siekiant patekti į centrinį parti- 
jos aparatą. Trisdešimt dveji: rinkimai į Tulūzos meriją, pirmasis 
sukauptas kapitalas pardavus municipalines žemes, pirmieji meist- 
rų portretai, pirmosios antikinės skulptūros, daugybė meilužių. 
Trisdešimt penkeri: rinkimai į Nacionalinę Asamblėją, pirmoji pi- 
lis Lozanoje. Trisdešimt šešeri: skyrybos ir naujos vestuvės su antru 
„viščiuku“ (vokiečių topmodelis, besmegenė, užtat kojos galėtų 
sugundyti ir šventąjį). Trisdešimt septyneri: namai, pilni mažylių. 

Trisdešimt aštuoneri: trumpas pasitraukimas į šešėlį dėl kyšio, 
paimto parduodant lėktuvus Pakistanui. 

Trisdešimt devyneri: veržlus sugrįžimas į politiką susituokus 
su prezidento Kongomaso dukterimi (šį kartą geras pasirinki- 
mas). Paskyrimas užsienio reikalų ministru ir pirmas tikrai nie- 
kingas poelgis - Peru prezidento nužudymo organizavimas ir jo 
pakeitimas marionete. 

Keturiasdešimt penkeri: prezidento Kongomaso mirtis. Peru 
finansuojama Liusinderio rinkimų kampanija siekiant Prancū- 
zijos Respublikos prezidento posto. Naujas šūkis: „Liusinderis 
studijavo istoriją, dabar jis ją kuria.“ Nesėkmė. Penkiasdešimt 
dveji: nauji rinkimai. Pergalė. Valdžia. Galų gale Eliziejaus rū- 
mai. Slaptųjų tarnybų valdymo svertai. Asmeninis antikinių ver- 
tybių, slapta „pasiskolintų“ iš užsienio, muziejus. Juodieji ikrai, 
valgomi šaukštais. Penkiasdešimt penkeri: atominio karo grės- 
mė. Priešininkas išsigąsta ir atsitraukia, Liusinderis praranda 

Penkiasdešimt šešeri: vis jaunesnės ir jaunesnės meilužės. Pen- 
kiasdešimt septyneri: susitikimas su pirmu tikru draugu, juodu 
labradoru Vercingetoriksu, kurio negalima apkaltinti karjerizmu. 

Pagaliau penkiasdešimt aštuoneri (akimirka, ir ši nuostabi biog- 
rafija baigiasi): minios apsupto didžio žmogaus nužudymas Ver- 
salyje. 

Gyvenimas, netgi prezidento gyvenimas, vertas nė kiek ne dau- 
giau nei kitų gyvenimai. Dulke buvai, dulke pavirsi. Pelenai - į 
pelenus. Gyvenimas baigiasi kirmėlių viduriuose. 

Kad tik jam būtų leista ramiai išeiti! Netgi kirminai, ir tie turi 
teisę ramiai sulaukti pabaigos. Bet ne, jam pakelia vokus, guldo 
ant operacinio stalo... Čiupinėja pirštais, nurengia, prijungia prie 
kažkokių sudėtingų aparatų ir visą laiką plepa, plepa. „Padaryti 
viską, kad būtų išgelbėtas prezidentas.“ Mulkiai... 

Ir kam taip stengtis? Jis juto didžiulį nuovargį. Tarsi gyveni- 
mas po truputį apleistų kūną. Būtent taip. Apleistų. Jis juto, 

kad viskas kažkur išeina. Negali būti! Žanas Liusinderis paju- 
to... kad jis pats išeina. Išeina iš savo kūno. Štai, štai! Jis tikrai 
palieka savo kūną. Jis? O gal kas nors kitas? Buvo dar kažkas... 
bet kas? Jo siela? Nematerialus kūnas? Ektoplazma? Mintis, 
kuri materializavosi? Tai buvo jis, tik permatomas ir skaidrus! 
Jis atsiskiria, atsijungia, atsidalija. Kokie pojūčiai! 

Jis išsinėrė, nusimetė savo kūniškąjį apvalkalą kaip senus dė- 
vėtus drabužius. Pakilo, kilo vis aukščiau ir aukščiau... Nago jau 
nebeskauda. Jis toks lengvas! 

Naujasis jo „aš“ trumpam stabtelėjo prie lubų. Iš ten galėjo 
žiūrėti į ant stalo tysantį lavoną ir į gydytojus, atliekančius in- 
tensyviąją terapiją. Jokios pagarbos mirusiajam. Atveria krūti- 
nės ląstą, laužia šonkaulius, duria elektrodus tiesiog į širdies rau- 
menį! 

Nebėra jokio reikalo ilgiau čia pasilikti, jį šaukia kiti toliai! 
Permatomas, bambagyslę primenantis siūlas dar jungia jį su jo 
žmogiškuoju karkasu. Sidabrinė bambagyslė jam tolstant vis la- 
biau ilgėja. 

Jis kirto lubas, perskrodė daugybę aukštų, kur gulėjo ligoniai. 
Paskui — stogą ir pagaliau atsidūrė danguje. Tolumoje viliojo iš- 
ganinga šviesa. Nuostabu! Kiti žmonės, daugybė žmonių, skren- 
da šalia jo, jiems iš paskos driekiasi sidabriniai siūlai. Jis pasiju- 
to didelės šventės dalyviu. 

Staiga jo sidabrinė bambagyslė nustojo temptis. Štai ji kietėja, 
įsitempia, traukia žemyn! Ko gera, tai reiškia, kad Liusinderis 
dar nemirė. Visos kitos ektoplazmos žiūri į jį sutrikusios: kodėl 
jis nebeskrenda toliau? Bambagyslė tempia jį kaip įtempta gu- 
minė juosta. Jis nyra pro stogą, lubas, vėl mato operacinę, o joje 
gydytojus, tiesiai jam į širdį siunčiančius šimto voltų išlydžius. 
„Tai daryti draudžiama!“ Jis jau prieš dvejus metus prastūmė 
vieną tokio pobūdžio įstatymą — siekė apriboti intensyviosios 
terapijos praktiką. Prisiminė, kad apie tai kalbama 676 straips- 
nyje: „Kai širdies veikla visiškai išnyksta, draudžiama atlikti bet 

kokius veiksmus, intervencijas arba operacijas, kurios gali pri- 
versti širdį vėl plakti.“ Liusinderis buvo prezidentas, todėl jie, 
matyt, nusprendė šiuo atveju nepaisyti įstatymų. Ak, tie šun- 
snukiai! Mėšlo krūva! Dar kartą jis suprato, kad buvimas svar- 
biausiu šalies žmogumi turi ir nemaloniąją pusę. Tą sekundę no- 
rėjo tik vieno: būti benamiu, į kurį visiems nusispjauti. Bena- 
miu, išmaldos prašytoju, juodadarbiu, namų šeimininke, nesvarbu 
kuo, kad tik paliktų jį ramybėje. Kad tik leistų jam ramiai nu- 
mirti. Svarbiausia piliečio teisė — ramiai numirti. 

„Leiskite man padvėsti!“ — šaukė jis iš visų jėgų. Bet ekto- 
plazma negali kalbėti. Sidabrinė bambagyslė tempė jį žemyn. Jis 
jau nebegalėjo pakilti. Šlept - ir jo siela susiliejo su lavonu. Koks 
šlykštus pojūtis! Oi, vėl ėmė skaudėti įaugusį nagą! Ir šonkau- 
lius, kuriuos sužalojo, kad būtų galima nusigauti iki širdies. Be 
to, jis gavo dar vieną išlydį, šįkart tai buvo labai skausminga. 

Liusinderis atsimerkė. Suprantama, gydytojai ir sanitarai iš- 
kart suriko iš džiaugsmo ir ėmė vienas kitą sveikinti. Bepročiai! 

— Pavyko, pavyko! 

— Širdis vėl plaka, jis kvėpuoja, jis išgelbėtas! 

Išgelbėtas? Nuo ko išgelbėtas? Aišku, kad ne nuo šitų kvaišų. 
Jis kentėjo, oi kaip kentėjo! Liusiderio veidą iškreipė grimasa, 
jis nerišliai kažką sumurmėjo. Kažkas pasakė: „Nutraukite elek- 
tros šoką, uždarykite krūtinės ląstą!“ 

O jis norėjo šaukti: „Uždarykite duris, juk pučia skersvėjis!“ 

Jis jautėsi siaubingai, skaudėjo visus gyvus nervus. 

Tu vėl čia, o kenčiantis mano kūne. 

Liusideris atmerkė vieną akį, aplink jo lovą stovėjo daugybė 
žmonių. 

Jam buvo bloga, labai bloga. Tarsi ugnimi būtų deginę nervus. 
Vėl užsimerkė, kad dar kartą mintyse išvystų stebuklingą švy- 
tinčią šalį ten, aukštai danguje. 

32 — POLICIJOS REGISTRACIJOS KORTELĖ 


Pagrindinių duomenų užklausa 


Pavardė: Liusinderis 

Vardas: Žanas 

Plaukų spalva: žili 

Akys: pilkos 

Ūgis: 1 metras 78 cm 

Ypatingos Žymės: nėra 

Komentaras: tanatonautikos judėjimo pirmtakas 
Silpnoji vieta: Prancūzijos prezidentas 


33 —- MINISTRAS MERKASJĖ 


Erdvus prezidento kabinetas buvo apstatytas Liudviko XV 
laikų stiliaus baldais. Kambarys buvo menkai apšviestas, bet to 
pakako, kad būtų galima įžiūrėti garsių meistrų tapytus paveiks- 
lus ir šelmiškas graikų skulptūras. Menas tebuvo puikus būdas 
padaryti įspūdį neišmanėliams. Benua Merkasjė, mokslo tyrimų 
ministras, tą puikiai suvokė. Jis taip pat žinojo, kad prezidentas 
Liusinderis — nors jo veido ir nematė prieblandoje - sėdi prie- 
šais jį. Stalinė lempa apšvietė tik prezidento rankas, bet masy- 
vios jo figūros siluetas buvo gerai pažįstamas, kaip, beje, ir jam 
prie kojų tupintis juodas labradoras. 

Tai buvo pirmas jų susitikimas po pasikėsinimo, kuris tautos gal- 
vai vos nekainavo gyvybės. Ir kodėl prezidentas nutarė susitikti 
būtent su juo, juk turi tiek daug neatidėliotinų reikalų, susijusių sū 
vidaus ir užsienio politika, gerokai skubesnių negu mokslo tyrimų 
problemos, kurių sprendimas dažniausiai priklauso nuo subsidijų? 

Merkasjė nebegalėjo ilgiau tverti užsitęsusios tylos, todėl iš- 
drįso ją sudrumsti. Truputį padvejojęs, ėmė kalbėti tokiam atve- 
jui tinkamas banalybes: 

— Kaip jaučiatės, pone prezidente? Atrodo, jūs greitai sveiks- 
tate po operacijos. Gydytojai padarė tikrą stebuklą. 

Liusinderis pagalvojo, kad jaustųsi kur kas geriau, jeigu Žino- 
tų, jog nebereikės susidurti su panašiais stebuklais. Jis pasilen- 
kė arčiau šviesos. Blizgančios pilkos jo akys įsmigo į pašnekovą, 
kuris sėdėjo susigūžęs fotelyje, aptrauktame raudonos spalvos 
aksomu. 

— Merkasjė, aš pasikviečiau jus todėl, kad man būtina žinoti 
specialisto nuomonę. Tik jūs vienas galite man padėti. 

— Jūs mane suintrigavote, pone prezidente. Ką turite galvoje? 

Liusinderis atsilošė ir vėl paskendo prietemoje. Keista, net 
menkiausias jo gestas atrodė nepaprastai didingas. O veidas stai- 
ga tapo... (Merkasjė pagalvojo ir prisiminė būdvardį) Žmogiš- 
kesnis. 

— Juk jūs turite biologo išsilavinimą, ar ne? — paklausė Liusin- 
deris. —- Pasakykite, ką manote apie reiškinius, vykstančius, kai 
ištinka klinikinė mirtis. 

Merkasjė sutrikęs spoksojo į jį. Prezidentas susierzino, bet 
kalbėjo toliau: 

— Apie klinikinę mirtį. Apie tuos Žmones, kurie laikinai palieka 
savo kūną, paskui sugrįžta dėl to, kad medicina yra aukšto lygio. 

Benua Merkasjė negalėjo patikėti savo ausimis. Šit kad nori. 
Liusinderis, šis realistas, staiga ėmė domėtis mistikos fenome- 
nu. Šit ką reiškia atsidurti ant mirties slenksčio! Jis ėmė dvejoti. 

— Aš manau, kad tai tik madinga srovė, socialinis reiškinys; jis 
praeis kaip ir visi kiti į jį panašūs dalykai. Žmonės nori tikėti 
stebuklais, antgamtiniais dalykais, jie nori tikėti, kad egzistuoja 
ne tik šis pasaulis. Todėl kai kurie rašytojai, guru ir šarlatanai 
pelnosi pasakodami visokiausius nebūtus dalykus. Tokį poreikį 
žmonės jautė visada. Tai įrodo religijos. Pakanka pažadėti rojų 
įsivaizduojamoje ateityje ir žmonės kur kas lengviau praryja kar- 
čias šiandienybės piliules. Tai tik patiklumas, kvailumas ir nai- 
vumas. 

— Jūs tikrai taip manote? 

— Žinoma. Kas gali būti gražiau už svajonę apie pomirtinį ro- 
jų? Argi tai ne klaidinga įkyri mintis? 

Liusinderis kostelėjo. 

— Na ir vis dėlto, jeigu tuose... pasakojimuose esama tiesos? 

Mokslininkas paniekinamai nusišypsojo. 

— Jeigu būtų, seniai būtų buvę pateikta įrodymų. Kaip sako- 
ma, tai istorija apie žmogų, kuris matė žmogų, mačiusį Žmogų, 
kuris matė žmogų, mačiusį mešką. Mūsų dienomis viskas vyksta 
atvirkščiai. Būtent skeptikai turi pateikti įrodymų, kad jų abejo- 
nės pagrįstos. Pakanka, jog kas nors - nesvarbu kas - paskelbtų, 
kad rytoj bus pasaulio pabaiga, ir tuoj pat atsiras specialistų, 
įrodinėjančių, kad pasaulio pabaigos nebus. 

Liusinderis stengėsi dėtis abejingas. 

— Jūs sakote, nėra įrodymų? Galbūt taip yra todėl, kad niekas 
to netyrė? Ar yra atliktas koks nors oficialus tyrimas? 

— Hmm... kiek aš žinau, ne, - virpančiu balsu atsakė Merkas- 
jė. - Kol kas buvo tenkinamasi abejotinų pasakojimų užrašymu. 
Kodėl klausiate? Ši tema jus domina? 

— Dar ir kaip, Benua! - sušuko Liusinderis. - Netgi labai, 
nes tas žmogus, kuris, kaip sakėte, matė mešką savo akimis, 
esu... aš! 

Mokslo tyrimų ministras nepatikliai stebeilijo į prezidentą. 
Mintyse klausė savęs, ar pasikėsinimas nesukėlė jo smegenyse 
neatitaisomų pokyčių. Ir nieko čia keista, juk širdis buvo pa- 
žeista, smegenys daug minučių buvo prastai aprūpinamos de- 
guonimi. Gal įvyko kurios nors smegenų srities nekrozė? Gal 
sutriko jo psichika? 

— Liaukitės į mane žiūrėjęs, Benua! - rūsčiai suriko Liusinde- 
ris. - Aš jums ką tik pareiškiau, kad patyriau NDE, juk kalbu ne 
apie komunizmo įvedimą mūsų valstybėje! 

— Aš jumis tikiu, — instinktyviai atsakė mokslininkas. 

Prezidentas gūžtelėjo pečiais. 


BERNARD WERBER IEW TANATONAUTAI 63 


— Aš net pats savimi nepatikėčiau, jeigu nebūčiau sugrįžęs. 
Bet grįžau. Aš mačiau nuostabų kontinentą ir norėčiau daugiau 
apie jį sužinoti. 

— Pamatėte nuostabų kon... Savo akimis? 

— Na, taip. 

Visada racionaliai mąstantis Merkasjė taip ėmė aiškinti: 

— Prieš mirtį kūnas dažnai išskiria daug natūralių morfinų. 
Mirštantysis, išgyvendamas agoniją, tarsi apsvaigsta nuo jų prieš 
didžiąją kelionę... tai cheminis skanėstas prieš pat fejerverko 
pabaigą... Visiškai aišku, kad būtent morfinai sukelia įvairias fan- 
tastines haliucinacijas, mirštantieji ima matyti nuostabius konti- 
nentus ir dar kažką. Tikriausiai tai patyrėte ir jūs, kai buvote 
gaivinamas ant operacinio stalo. 

Apšviestas stalinės lempos, Liusinderis visai neatrodė pana- 
šus į Žmogų, išgyvenantį haliucinacijas. Netgi atvirkščiai. Bet ar 
nebuvo pažeistos jo smegenys? Galbūt reikia perspėti kitus mi- 
nistrus, žiniasklaidą, kol prezidentas neįvėlė šalies į kokią nors 
beprotišką avantiūrą? Benua Merkasjė gniaužė rankas, slėpė jas 
už fotelio atkaltės. O jo pašnekovas ramiai kalbėjo toliau: 

— Žinau, kokį poveikį daro narkotikai, Benua. Kadaise man 
yra tekę jų vartoti, ir aš puikiai Žinau, kaip jautiesi, kai perdo- 
zuoji. Argi ne jūs nesyk esate man kartojęs, jog, nesvarbu apie 
kokią mokslo sritį būtų kalbama, pakanka tik gausių investicijų 
ir rezultatas netrukus bus pasiektas. 

— Žinoma, bet... 

— Vieno procento iš biudžeto, skirto karo veteranams, jums 
pakaktų? 

Merkasjė karštligiškai svarstė. 

— Aš atsisakau. Esu tikras mokslininkas ir negaliu dalyvauti 
tokiame maskarade. 

— Aš primygtinai reikalauju. 

— Tokiu atveju aš... aš atsistatydinu. 

— Tikrai? 

34 - ISTORIJOS VADOVĖLIS 
Apie mūsų protėvių mirtį 


Toliau pateikiami įvairių socialinių grupių ir profesijų atstovų (tos epo- 
chos), vyresnių nei 50 metų amžiaus, mirtingumo duomenys (tirta po 
tūkstantį žmonių iš kiekvienos grupės). 1970 metų (antrojo tūkstantme- 
čio pabaiga) statistikos duomenys: 


+ Mokytojai 732 
+ Aukščiausi vadovai ir laisvųjų profesijų atstovai 719 
+ Inžinieriai 700 
+ Katalikų dvasininkai 692 
+ Ūkininkai 653 
+ Įmonių vadovai ir verslininkai 631 
+ Kontorų tarnautojai 623 
+ Vidurinės grandies darbuotojai 616 
+ Darbininkai 590 
+ Samdomi žemės ūkio darbuotojai 565 


Istorijos vadovėlis, įvadinis kursas, antrieji mokslo metai 


35 — NAUJOJI AUSTRALIJA 


Susikrimtęs Benua Merkasjė ilgai vaikštinėjo Eliziejaus lau- 
kais. Jis buvo įsitikinęs, kad NDE neegzistuoja ir kad jam pave- 
dė paneigti nepaneigiamą tikrovę. Tai tas pat, kas reikalauti, kad 
ateistas pateiktų įrodymų, jog Dievas egzistuoja, arba, kad pub- 
licistas vegetaras liaupsintų mėsos pranašumus. 

Jis puikiai žinojo, kodėl Liusinderis būtent jam patikėjo šią 
užduotį. Prezidentas nepaprastai mėgo skirti savo pavaldiniams 
paradoksalias užduotis. Jis versdavo dešiniųjų pažiūrų minist- 
rus vykdyti kairiųjų politiką, ekologus - liaupsinti atominę 
energetiką, protekcionistus — agituoti už laisvą prekybą... 

Jis ką tik paskyrė du šimtus tūkstančių frankų nevykusiam pro- 
jektui „Rojus“. Tai jau tikrovė. Reikia įrodyti, jog mirdamas žmo- 
gus palieka savo kūną, kad patektų į „nuostabų kontinentą“... 

Liusinderis nebuvo pirmas valstybės vadovas, sumanęs vėja- 
vaikišką projektą. Merkasjė prisiminė, kad praėjusio amžiaus 
aštuntajame dešimtmetyje keistuolis Amerikos prezidentas Dži- 
mis Karteris buvo sumanęs užmegzti kontaktą su NSO (neatpa- 
NSO egzistuoja. Pradėjo vykdyti visų liudijimų apie šiuos neat- 
pažintus skraidančius objektus rinkimo programą. Galima tik 
įsivaizduoti, kokios buvo veidų išraiškos rimtų mokslininkų, 
kurie buvo priversti klausytis kliedinčiųjų ir pamišėlių! Jis iš- 
leido daugybę mokesčių mokėtojų pinigų pastatyti didžiuliam 
imtuvui-siųstuvui, kuris turėjo būti skirtas nežemiškojo proto 
paieškai ir bendravimui su juo. O vėliau, kai nieko doro iš to 
neišėjo, dar ir stebėjosi! 

Liusinderis skubėjo savosios Berezinos link, o Merkasjė ne- 
turėjo jokio pasirinkimo. Arba šokti pagal prezidento dūdelę, 
arba atsisakyti ministro portfelio, 0 jis, savaime suprantama, no- 
rėjo išsaugoti bent tą nedidelę valdžią, kurią turėjo. Juo blogiau 
karo veteranams! Jis ras būdą, kaip išleisti tuos nelemtus du 
šimtus tūkstančių frankų. 

Bet kaip? Kaskart, kai Merkasjė kamuodavo abejonės, jis 
kviesdavosi į pagalbą sutuoktinę Džilę, geriausią ir artimiausią 
savo patarėją. 

Dideliam Merkasjė nustebimui, Džilė nesutriko, kai prie pie- 
tų stalo jis išdėstė NDE problemą. Pildama į lėkštes šparaginių 
kopūstų tyrę, ji susimąsčiusi pasakė: 

— Pirmiausia tu turi sukurti eksperimento planą. Sugalvoti tes- 
tą, leidžiantį atsakyti į tokį klausimą: „Ar kas nors vyksta po 
mirties? Taip ar ne?“ Ar turi bent kokių pradinių duomenų? 

— Tik pradinių, - atsiduso jis, - bet labai solidžių. Prezidentas 
yra įsitikinęs, kad išgyveno NDE! 

Kaip visada, ji paguodė: 

— Nepamesk galvos. Kad pasisektų, reikia iš anksto tikėti 
pergale. 

— Taip, bet juk negalima reikalauti, kad aš tikėčiau NDE, - 
aimanavo jis. - Tai prieštarauja viskam, ko mane mokė Gamtos 
mokslų fakultete! 

Ji nutraukė jo dejones: 

— Tu dabar ne mokslininkas, tu - politikas. Mąstyk kaip poli- 
tikas, kitaip tau nepavyks išsikapstyti. Ką tau jis, tas tavo prezi- 
dentas, papasakojo? 

— Jis tvirtina, kad matė „nuostabų kontinentą“... 

— „Nuostabų kontinentą“? — Džilė suraukė antakius. - Keis- 
ta, tą patį tvirtino pirmieji Europoje jūrų keliautojai, atradę že- 
myną, kuriame aš gimiau. Tai - Australija! 

— Ir koks čia ryšys? — paklausė Merkasjė pildamas į taurę 
vyno. 

— Tau siūlo ištirti naują kontinentą. Tu turi perimti XVI am- 
žiaus pionierių mąstymo būdą. Jie nežinojo, kad į rytus nuo In- 
donezijos yra kita žemė. Tie, kurie buvo įsitikinę, kad ji egzis- 
tuoja, buvo laikomi nenormaliais; tu irgi taip vertini Liusinderio 
samprotavimus. 

— Net jeigu ir taip, ten buvo realus žemynas su stepėmis, me- 
džiais, žvėrimis, aborigenais! 

— Lengva sakyti, kai gyveni XXI amžiuje, bet pabandyk įsi- 
vaizduoti, kaip įvykiai klostėsi anoje epochoje. Tada kalbėti apie 
Australijos žemes buvo tas pat, kas šiandien postringauti apie 
mirusiųjų kontinentą. | 

Jeigu ne noras išsaugoti minties aiškumą, Merkasjė su malo- 
numu dabar būtų ištuštinęs visą butelį burgundiškojo vyno. Ir 
gero derliaus. Džilė toliau dėstė savo argumentus: 

— Pabandyk įsivaizduoti, kad esi ano meto ministras. Plau- 
kiant jūra, ima skęsti laivas, kuriame yra tavo karalius. Karalius 
pasakoja matęs „nuostabų žemyną“. Jį išgelbsti kitas eskadros 

laivas. Grįžęs į sostinę, jis įsako savo transporto ministrui pada- 
ryti viską, kas būtina, kad būtų kuo daugiau sužinota apie pa- 
slaptingąją salą. 

— Na, jeigu į šį reikalą žiūrėsime iš šio taško... 

Džilė buvo atkakli: 

— Tau tereikia mirusiųjų šalį pavadinti Naująja Australija ir 
pradėti mąstyti taip, kaip mąsto tyrėjas. Tai būtų modernios mūsų 
pamanykite, tie atsilikę protėviai nieko nežinojo apie mirusiųjų 
kontinentą!“ O 3000 metais kitas prezidentas galbūt pradės tyri- 
mus, kaip nueiti dar toliau; tarkime, tuomet bus išrasta laiko 
mašina. Ir ministras, kuriam bus pavesta ši misija, pavydės Mer- 
kasjė, kurio užduotis buvo daug paprastesnė: viso labo pabuvoti 
mirusiųjų šalyje... 

Žmonos argumentai buvo tokie įtikinami, kad Benua negalė- 
jo iškęsti nepaklausęs: 

— O tu pati ar tiki, kad mirusiųjų kontinentas egzistuoja? 

— Argi tai svarbu? Žinau tik tiek: jeigu aš būčiau XVI am- 
žiaus transporto ministro Žmona, patarčiau pasamdyti jūrinin- 
kus ir išsiųsti juos ištirti, ar egzistuoja Australija. Bet kuriuo 
atveju tu arba tapsi žmogumi, atradusiu iki šiol nežinomą konti- 
nentą, arba paprasčiausiai įrodysi, kad jo nėra. Ir vienu, ir kitu 
atveju tu nepralaimėsi. 

Dabar butelį paėmė Džilė. 

Įbedęs žvilgsnį į žalią tyrę, jos vyras suburbėjo: 

— Visa tai labai gerai, bet kokiais laivais galima nuplaukti į tą 
vietą? 

Vienu mauku ji ištuštino savo taurę. 

— Mes vėl grįžtame prie eksperimento plano. Nori salotų? 

Ne. Jis jau buvo sotus. Rūpesčiai sugadino jam apetitą. O 
Džilė, atvirkščiai, patraukė į virtuvę atsinešti pomidorų salotų. 
Grįžusi apibendrino: 

— Taigi, mes nusprendėme naująjį kontinentą pavadinti Nau- 

jaja Australija. Na ir ką gi siuntė kolonizuoti Australijos? Kri- 
minalinius nusikaltėlius, kalinius, pačius bjauriausius perėjūnus. 
O kodėl būtent juos? 

Merkasjė pasijuto esąs savo stichijoje. 

— Todėl, kad Australija buvo laikoma pavojinga šalimi ir ge- 
riau buvo nesiųsti ten tų, kurių žūtis būtų netektis visuomenei. 

— Benua, tu jau radai jūrininkus, kurie keliaus užkariauti nau- 
jojo kontinento. Pats metas rasti kapitoną. 

Mokslo tyrimų ministro veide nušvito šypsena: 

— O aš jau žinau, kas bus kapitonas! 


36 — ACTEKŲ MITOLOCGIJA 


Actekai tikėjo, kad būties pomirtiniame pasaulyje aplinkybes 
lemia ne nuopelnai, įgyti žemiškajame pasaulyje, o aplinkybės, 
kurios susiklostė žmogui mirštant. 

Buvo manoma, kad geriausia žūti mūšyje. Tada kariai kuante- 
kai (Erelio palydovai) patekdavo į Tonatiukaną, rojų Rytuose, 
kur negyvėliai sėdi greta karo dievo. 

Skenduoliai arba tie, kurie mirė užsikrėtę per vandenį, ke- 
liaudavo į Tlalokaną, lietaus dievo Tlaloko rojų. 

Tie, kurių nepripažindavo nė vienas dievas, patekdavo į Mik- 
tlaną, pragarą; ten jie kentėdavo ketverius išbandymų metus prieš 
galutinai išnykdami. 

Tai Miktlantekutlio valda, požeminis pasaulis. Patekdavo į jį 
urvais. Siela turėdavo eiti per aštuonias požemines valdas, ko! 
atsidurdavo devintajame pasaulyje. 

Pirma kliūtis - Čiknauapano upė; ją negyvėlis turėdavo per- 
plaukti įsikibęs į uodegą rusvo šuns, kuris būdavo paaukojamas 
ant kapo. Per laidotuves numarinti gyvūnai atlikdavo sielos pa- 
lydovų vaidmenį traukiant mirusiųjų šalies keliais. 

Antra kliūtis - du kalnai, periodiškai susidaužiantys vienas su 
kitu. 

Trečia kliūtis — kalnas stačiais šlaitais, nusėtais aštriabriaune 
skalda. 

Ketvirta kliūtis - uraganinis vėjas, nešantis aštrius ir šaltus 
kaip ledas akmenis. 

Penkta kliūtis — vėjyje plazdančios didžiulės vėliavos, kurių 
yra tiek, kiek aprėpia akys. 

Šešta kliūtis — spiečius strėlių, nutaikytų perverti numirėlį. 

Septinta kliūtis - daug įnirtusių plėšrūnų, besikėsinančių pra- 
ryti mirusiojo širdį. 

Aštunta kliūtis - siauras tarpeklis, kuriame numirėlis gali pa- 
klysti. 

Tik įveikęs visas šias kliūtis, mirusysis nusipelno suirti. 


Frensio Razorbako disertacijos „Toji nepažįstama mirtis“ ištrauka 


37 - BEJE 


Raulis Razorbakas paskambino po kelių savaičių. Jis norėjo 
kuo greičiau susitikti su manimi. Jo balsas skambėjo keistai, at- 
rodo, jis buvo nusiteikęs itin emocingai. Šį kartą jis pasiūlė susi- 
tikti ne Per Lašezo kapinėse, 0 jo namuose. 

Kai atidarė duris, vos jį atpažinau. Atrodė dar liesesnis, o iš 
veido panėšėjo į mūsų ligoninėje besigydančius šizofrenikus. 

— Ak, Maiklai, pagaliau! 

Jis mostelėjo ranka krėslo link ir pasiūlė patogiai įsitaisyti. 
Toks elgesys man pasirodė įtartinas. 

Gal jis pasiekė kokių nors netikėtų rezultatų tirdamas švilpi- 
kų žiemos miegą? Bet kuo aš čia dėtas? Aš esu medikas, o ne 
biologas. 

— "Tu girdėjai kalbas apie pasikėsinimą į prezidentą Liusinderį? 

Žinoma, girdėjau. Visoje šalyje apie tai tik ir buvo kalbama. 
Tai buvo pagrindinė spaudos, televizijos ir radijo tema. Į mūsų 

valstybės vadovą Versalyje buvo šauta matant miniai. Geriausi 
specialistai paskutinę akimirką išplėšė jį giltinei iš nagų. Bet ko- 
dėl šis incidentas taip sujaudino mano draugą? 

— Paskui prezidentas Liusinderis mokslo tyrimų ministrui lie- 
pė pasidomėti... - Jis staiga stabtelėjo, sugriebė mane ir baigė: — 
„manimi. 


38 — ISTORIJOS VADOVĖLIS 


Pirmosios organų transplantavimo operacijos buvo atliktos XX am- 
žiaus viduryje, tiksliau, 1960-1970 metais. Nuo to laiko ligonis tapo 
panašus į automobilį, kuriam sugedus pakanka pakeisti nebetinkamas 
naudoti detales. Mirtis iš karto tapo paprastu mechaniniu gedimu. Jeigu 
kas nors merdėdavo, dėl to būdavo kaltos išėjusios iš rikiuotės jo dalys. 
Tyrėjai nustatė, kad kiaulės širdis genetiškai atitinka žmogaus recipiento 
širdį. Nuolat tobulinama technologija leisdavo palaikyti persodintų or- 
ganų veiklą. Viską, išskyrus galvos smegenis, buvo galima pakeisti. Taip 
buvo iki tam tikro laiko! 

Atrodo logiška, kad vieną gražią dieną pavyks pašalinti visų tipų gedi- 
mus, taigi bus galima išvengti ir pačios didžiausios avarijos - mirties. Tai 
tik technologijos reikalas. Dėl to pailgėja gyvenimo trukmė. Jeigu žmo- 
gus atrodo senas, vadinasi, jis nepakankamai rūpinasi savimi. Kiekvie- 
nas privalo rūpintis savo biologiniu mechanizmu. 

Senukų buvo stengiamasi nerodyti, kad geriau būtų matyti tie, kurie 
trykšdami sveikata žaisdavo tenisą arba bėgiodavo. Toje epochoje buvo 
manoma, kad geriausias kovos su mirtimi būdas - slėpti ją pranašaujan- 
čius simptomus. 


Istorijos vadovėlis, įvadinis kursas, antrieji mokslo metai 

39 - AMANDINA 


Mano draugas Raulis įgrūdo mane į seną savo „Reno-20“ su 
atidengiamu stogu ir pajudėjo iš vietos. 

— Kur tu mane veži? 

— Ten, kur viskas vyksta. 

Išpešti iš jo ką nors daugiau man nepavyko. Vėjas nusinešda- 
vo ir mano klausimus, ir jo atsakymus. Kad ir kaip būtų, mes 
išvažiavome iš Paryžiaus. Aš krūptelėjau, kai jis pagaliau sustabdė 
automobilį prie nieko gera nežadančios iškabos: „Fleri Meroži 
pataisos darbų kalėjimas.“ 

Iš išorės ši įstaiga labiau panėšėjo ne į kalėjimą, o į nedidelę 
gyvenvietę ar ligoninės kompleksą. Raulis pastatė automobilį 
stovėjimo aikštelėje ir nusitempė mane prie įėjimo. Jis parodė 
leidimą, o aš parodžiau savo asmens tapatybės dokumentą. Mes 
praėjome pro kontrolės postą ir, perėję ilgą koridorių, atsidūrė- 
me prie užrakintų durų. 

Jas mums atidarė kažkuo nepatenkintas žmogus. Jo fiziono- 
mija dar labiau surūgo, kai pamatė plačiai besišypsantį Razor- 
baką. 

— Laba diena, pone viršininke. Noriu pristatyti jams daktarą 
Maiklą Pinsoną. Jūs turite tuojau pat išduoti jam leidimą įeiti į 
jūsų teritoriją. Iš anksto dėkoju. 

Viršininkui nespėjus atsakyti, jau lėkėme naujais koridoriais. 
Man atrodė, kad apsaugos darbuotojai lydi mus smerkiamais 
žvilgsniais. 

Mes atsidūrėme kieme, pačiame didžiulės kalėjimo teritori- 
jos centre. Penki korpusai tęsėsi kiek akys aprėpia. Kiekviena- 
me bloke buvo po futbolo aikštę. Raulis paaiškino man, kad 
kaliniai daug sportuoja, bet šiuo metu jie dar savo kamerose. 

Ir ačiū Dievui, nes daugeliui aiškiai nepatiko mūsų pasirody- 
mas. Įsikibę į pirmojo aukšto grotas, jie šaukė: 

— Šiukšlės, šunsnukiai, mes nudirsime jums kailį! 

Iš visko sprendžiant, apsaugininkai nė neketino užčiaupti jiems 
burnų. 

Kažkurio vieno iš jų balsas nustelbė kitus balsus: 

— Mes žinome, ką jūs išdarinėjate ten, antrame bloke! Tokius 
kaip jūs užmušti maža! 

Ėmiau nerimauti. Ko prikrėtė mano draugas, nerūpestingai 
drožiantis toliau, kad taip įsiutino šiuos žmones? Žinojau, kad 
Raulio potraukiai gali nuvesti jį itin toli. Jam nėra jokių ribų. 

D2 pastatas. Paspartinau žingsnį, bet ne todėl, kad būčiau 
troškęs kuo greičiau viską sužinoti, o todėl, kad nelikčiau vie- 
nas tarp įniršusių kalinių ir ne mažiau priešiškai nusiteikusių 
apsaugininkų. Ir vėl koridoriai, šarvuotos durys, užraktai. Laip- 
tai. Ir vėl laiptai. Jaučiausi taip, lyg būtume leidęsi į pragarą. Iš 
apačios sklido juoko ir dejonių garsai. Nejaugi ten laikomi be- 
pročiai? 

Žemyn, dar žemyn. Tamsiau, dar tamsiau. Aš prisiminiau me- 
todą, kurį taikė Eskulapijus pamišimui gydyti. Praėjo daugiau 
kaip trys tūkstančiai metų nuo to laiko, kai buvo įsteigta vadina- 
moji Eskulapijaus gydykla, jos griuvėsius dar ir dabar galima 
pamatyti Turkijoje. Ten tas psichiatrijos pionierius pastatė tam- 
sių tunelių labirintą. Kai pamišėliams pavykdavo įteigti, kad jų 
laukia didžiausia palaima, juos ten įleisdavo. Tuoj pat pradėda- 
vo skambėti varpeliai; kuo toliau žmogus lįsdavo į labirintą, tuo 
melodingesni darėsi garsai. O kai garsų pakerėtas beprotis su- 
stodavo pačioje tamsiausioje vietoje, ant jo iš statinės imdavo 
kristi gleivėtos gyvatės; nelaimingasis, ką tik patyręs palaimos 
viršūnę, imdavo rangytis ir bandydavo gelbėtis. Jis arba mirda- 
vo iš siaubo, arba pasveikdavo. Iš tikrųjų anuomet Eskulapijus 
išrado gydymą šoku. 

Klaidžiodamas po Fleri Meroži požemį, aš vis klausiau savęs, 
ar ten manęs nelaukia statinė su reptilijomis. 

Pagaliau Raulis išsitraukė aprūdijusį raktą ir atrakino dideles 
kniedėmis nusėtas duris; už jų buvo visokio šlamšto prigrūstas 

angaras. Ten išvydome tris vyrus, apsirengusius sportiniais kos- 
tiumais, ir vieną juoda palaidine vilkinčią jauną šviesiaplaukę 
merginą; ją išvydęs, patyriau kažką panašaus į dėja-vu *. 

Vyrai atsistojo ir pagarbiai pasisveikino su mano draugu. 

— Leiskite pristatyti daktarą Maiklą Pinsoną, apie jį jums jau 
esu pasakojęs. 

— Ačiū, kad atėjote, daktare, - sušuko jie choru. 

— Balius, mūsų medicinos sesuo, — pristatė Raulis. 

Aš linktelėjau merginai; mačiau, kad ji vertina mane žvilgsniu. 

Ši vieta kadaise tikriausiai buvo naudojama kaip lazaretas. 
Dešinėje ant laboratorinio stalo stovėjo garuojantys buteliai, 
be abejo, tai buvo indai su skystu azotu. Patalpos viduryje tarsi 
sostas riogsojo senas dantisto krėslas, jo sėdynė buvo apsilupi- 
nėjusi; jį supo elektros laidų raizgalynė ir aparatai su šviečian- 
čiais ekranais. 

Ši patalpa priminė savamokslio meistro garažą. Matydamas, 
kokia visų šių įrenginių, rankenų, surūdijusių svertų būklė, min- 
tyse netgi paklausiau savęs, ar tik nelandžiojo Raulis po univer- 
sitetų šiukšlynus. Oscilografų ekranai buvo sutrūkinėję, o kar- 
diografų elektrodai pajuodę nuo senumo. 

Aš pakankamai daug laiko buvau praleidęs laboratorijose, kad 
suvokčiau, jog nepriekaištinga solidi išvaizda, kurią visada rodo 
kino filmuose, dažniausiai būna apgaulinga. Tikrovėje nėra nei 
nikeliuotų stalų, nei ką tik iš skalbyklos pristatytų chalatų, grei- 
čiau tik susirūpinę tipai su kandžių praėstais megztiniais. 

Vienas mano draugas, tirdamas svarbią problemą, tai yra nag- 
rinėdamas minties judėjimą smegenų labirintais, gebėjo savo 1a- 
boratorijai išsireikalauti viso labo tik nedidelį plotą Biša ligoni- 
nės požeminėje automobilių aikštelėje, kur viskas žvangėjo ir 
šokčiojo kiekvienąkart pravažiuojant metro traukiniui. Kadangi 
trūko lėšų, jis negalėjo įsigyti galvos smegenų bangų imtuvui me- 


* Jau matyta (pranc.). 


74 BERNARD WERBER EB TANATONAUTAI 


talinio dėklo, todėl jį teko pakeisti faneros gabalais, negrabiai 
apvyniotais izoliacine juosta, ir, kad būtų patikimiau, sutvirtinti 
smeigtukais. Taip, taip, netgi Prancūzijoje mokslo tyrimai atlie- 
kami štai tokiomis sąlygomis. 

— Brangus Maiklai, čia, šioje vietoje, vykdomas didingiausias 
mūsų laikų eksperimentas, — pompastiškai pareiškė Raulis, nu- 
traukdamas mano apmąstymus. — Kadaise, jeigu dar nepamir- 
šai, mudu kalbėdavomės apie mirtį susitikę Per Lašezo kapinė- 
se. Tada aš vadinau ją neištirtu kontinentu. O dabar mes ketina- 
me iškelti jame vėliavą. 

Čia tai bent. Statinė su gyvatėmis vis dėlto apsivertė man virš 
galvos. Raulis, Raulis Razorbakas, geriausias ir seniausias ma- 
no draugas, išsikraustė iš proto. Štai prie ko veda eksperimentai 
su mirtimi! Matydamas, kaip apstulbau, jis skubiai paaiškino: 

— Prezidentas po neseniai įvykusio pasikėsinimo Versalyje iš- 
gyveno NDE. Jis pavedė savo mokslo tyrimų ministrui Benua 
Merkasjė pradėti tirti komos būseną. Pasirodo, tarptautiniuose 
žurnaluose ministras buvo skaitęs mano straipsnius apie dirbti- 
nai švilpikams sukeliamą miegą. Jis susisiekė su manimi ir pa- 
klausė, ar aš negalėčiau pakartoti analogiškų bandymų su žmo- 
nėmis. Aš, žinoma, sutikau. Labai tikėtina, kad mano švilpikai 
pabuvojo anapusiniame pasaulyje, bet jie juk negali papasakoti, 
ką ten matė. O Žmonės gali. Taip, mielas mano drauge, vyriausy- 
bė uždegė „žalią šviesą“, kad pasitelkčiau savanorius, kitais Žo- 
džiais sakant, kalinius, ir atlikčiau tyrimus. Tie ponai - mūsų 
pilotai į aną pasaulį. Jie... hmm... 

Jis sekundę mąstė ieškodamas reikiamo žodžio. 

— Jie... 

Paskui jo veidas nušvito: 

— „„ta-na-to-nau-tai — iš graikų kalbos žodžių thanatos, mir- 
tis, ir nautės, jūrininkas. Tanatonautas. Koks puikus žodis. Ta- 
natonautas. — Ir jis dar kartą pakartojo: - „Tanatonautas“. Tos 
pačios šeimos žodis, kaip „kosmonautas“ arba „astronautas“. 

Tai bus bendras jų pavadinimas. Pagaliau mes sukūrėme /ermi- 
ną. Tanatonautų padedami, mes sukursime ta-na-to-nau-ti-ką. 

Jis gėrėjosi klausydamas pats savęs. 

Fleri Meroži požemyje ką tik buvo sukurtas naujas mokslinis 
terminas. Raulis tiesiog švytėjo. 

Jauna blondinė ištraukė butelį putojančio vyno ir sausainių. 
Visi išgėrė už pirmąją sėkmę. Tik aš buvau niūrus ir atstūmiau 
taurę, kurią man pasiūlė Raulis. 

— Prašyčiau man atleisti. Nenoriu gadinti jums nuotaikos, bet 
čia, kaip matau, žaidžiama su gyvybe. Ponai, jūsų misija, kiek 
supratau, - užkariauti mirusiųjų kontinentą, ar ne? 

— Na, žinoma, Maiklai. Juk tai šaunu! 

Raulis pakėlė ranką ir parodė į dėmių išmargintas lubas. 

— Tikrai didinga užduotis ir mūsų, ir būsimoms kartoms — 
išžvalgyti anapusinį pasaulį. 

Aš nusprendžiau trauktis. 

— Rauli, panele, ponai, - pasakiau labai ramiai, —- esu priverstas 
jus palikti. Nenoriu turėti nieko bendra su puspročiais savižu- 
džiais, kurie linksminasi gavę vyriausybės paramą. Likite sveiki. 

Aš greitai pasukau durų link, bet medicinos sesuo staiga su- 
griebė man už rankos. Pirmą kartą per visą tą laiką aš išgirdau 
jos balsą. 

— Palaukite, jūs mums labai reikalingas. 

Ji nemaldavo, jos balsas skambėjo šaltai, beveik abejingai. Tik- 
riausiai būtent taip jai tekdavo reikalauti vatos vandeniui suger- 
ti ar skalpelio su chromuotu antgaliu. 

Aš pagavau jos žvilgsnį. Jos akys buvo neįprastos spalvos: švie- 
siai žydros, pačiame centre gelsvai pilkos, akies rainelė priminė 
salą vandenyne. Nėriau į jas kaip į juodą bedugnę. 

Ji žiūrėjo įdėmiai, be šypsenos, be jokios simpatijos. Tarsi vien 
tas faktas, kad ji kreipėsi į mane, būtų buvusi didžiausia dovana. 
Aš atšlijau. Nekantravau dingti iš šios šiurpios vietos. 

40 - POLICIJOS REGISTRACIJOS KORTELĖ 


Pagrindinių duomenų užklausa 


Pavardė: Balius 

Vardas: Amandina 

Plaukų spalva: šviesūs 

Akys: šviesiai žydros 

Ūgis: 1 metras 69 cm 

Ypatingos žymės: nėra 

Pastaba: tanatonautikos judėjimo pradininkė 
Silpnoji vieta: pernelyg stiprus potraukis prie sekso 


41 - AMAZONĖS INDĖNŲ MITOLOGIJA 


Kadaise pasaulio Kūrėjas nusprendė padaryti žmones nemir- 
tingus. Jis įsakė jiems: „Eikite prie upės. Ten pamatysite tris upe 
plaukiančias pirogas. Jokiu būdu nestabdykite pirmų dviejų. Su- 
laukite trečios ir apkabinkite ja plaukiančią Sielą.“ 

Išvydę pirmą pirogą, prikrautą pašvinkusios mėsos, knibždan- 
čią graužikų ir skleidžiančią bjaurią smarvę, pasibjaurėję indė- 
nai atsitraukė atatupsti. Bet, kai pasirodė antra piroga, jie pa- 
matė ten žmogaus pavidalo Mirtį ir nubėgo jos raminti. Gerokai 
vėliau pasirodė Kūrėjo siela trečioje pirogoje. Su siaubu Kūrė- 
jas stebėjo, kaip žmonės apkabino Mirtį. Štai taip jie pasirinko. 


Frensio Razorbako disertacijos „Toji nepažįstama mirtis“ ištrauka 


42 - SLIDŽIU TAKELIU NUSIKALTIMO LINK 


Kokias dvi savaites nieko negirdėjau apie buvusį savo draugą 
profesorių Razorbaką ir jo tanatomašiną. Turiu prisipažinti, kad 


BERNARD WERBER HH TANATONAUTAI 77 


buvau labai nusivylęs. Raulis, mano jaunystės herojus, gebėjo 
įgyvendinti savo fantazijas; jaučiausi sutrikęs. Aš netgi svars- 
čiau, ar neįskundus jo policijai. Jeigu mirtinai pavojingi eksperi- 
mentai daromi su žmonėmis, reikia tuojau pat sustabdyti juodus 
darbelius. 

Vis dėlto dėl senos mūsų draugystės aš to nepadariau. Vis kar- 
tojau sau, kad, jeigu Raulis, kaip jis pats tvirtina, turi valstybės 
vadovo palaikymą, tai jam, ko gera, suteikti būtini įgaliojimai ir 
garantijos. 

„Jūs mums reikalingas“, — pasakė jauna medicinos sesuo, ir 
aš niekaip negalėjau pamiršti šios frazės. Aš jiems reikalingas, 
kad padėčiau žudyti žmones? „Žiupsnelis kalio cianido su žiurk- 
nuodžiais ir op! Bet juk aš daviau Hipokrato priesaiką, juk vie- 
na mano profesijos taisyklių — gelbėti gyvybę, o ne ją nutraukti. 

Kai Raulis vėl pasirodė, aš ketinau jam išdrožti, kad daugiau 
nebenoriu nieko girdėti nei apie jį patį, nei apie jo eksperimen- 
tus, bet kažkas mane sulaikė, galbūt senos mūsų draugystės pri- 
siminimai, 0 gal jaunos medicinos sesers žodžiai, vis dar skam- 
bantys man ausyse. 

Raulis atėjo pas mane į namus. Atrodė pasenęs, jo žvilgsnyje 
buvo justi nervingumas. Buvo matyti, kad jį jau seniai kamuoja 
nemiga. Vieną po kitos kelis kartus užsitraukdamas rūkė plonas 
eukalipto cigaretes. 

— Maiklai, nesmerk manęs. 

— Aš ir nesmerkiu. Stengiuosi tave suprasti, bet niekaip nepa- 
jėgiu. 

— Tau visiškai neturėtų rūpėti Razorbakas kaip asmuo. Svar- 
bu tik projektas. Nieko nėra svarbiau už jį. Tai didingiausias 
mūsų kartos uždavinys. Aš tave pribloškiau, bet, paklausyk, visi 
mūsų pirmtakai įgijo skandalingą šlovę savo amžininkų akyse. 
Rablė, linksmasis rašytojas Rablė, naktimis eidavo į kapines iš- 
sikasti lavonų, nes buvo įsitikinęs, kad, tirdamas jų anatomiją, 
siekia medicinos pažangos. Anoje epochoje tokie poelgiai buvo 

laikomi nusikalstamais. Bet po jo eksperimentų pavyko paaiš- 
kinti kraujotakos principus, ne vienam - išgelbėti gyvybę perpy- 
lus kraują. Maiklai, jei tu būtum gyvenęs tuo metu kaip Rablė ir 
jei jis būtų paprašęs padėti per naktinius jo žygius, ką būtum 
jam atsakęs? 

Aš susimąsčiau. 

— Būčiau sutikęs, - pagaliau atsakiau. - Neatsisakyčiau, nes 
jo... pacientai jau buvo nebegyvi. O tavo bandomieji triušiai gy- 
vi! Visais savo veiksmais tu sieki tik vieno tikslo — numarinti 
juos! O gal aš klystu? 

Raulis ilgai ir nervingai spragsėjo bandydamas uždegti Žieb- 
tuvėlį. Jis niekaip neužsižiebė. Gal pernelyg drebėjo pirštai, o 
gal visiškai sudilo akmenėlis. 

— Ne, tu neklysti, - atsakė jis santūriai. — Iš pradžių buvo 
penki tanatonautai, du iš jų jau mirė. Mirė kvailai, tiesiog todėl, 
kad aš ne gydytojas ir nežinau, kaip juos reanimuoti. Aš gerai 
žinau, kaip užmigdyti švilpikus ir kaip paskui juos atgaivinti, bet, 
kai tai reikia daryti žmonėms, esu bejėgis. Aš neturiu suprati- 
mo, kaip apskaičiuoti tikslią anestetiko dozę. Kad galėčiau baig- 
ti bergždžius bandymus, man reikia tavo pagalbos, tavo išmany- 
mo ir tavo išradingumo. 

Aš ištiesiau jam degtukus. 

— Na taip, anestezija —- mano specialybė. Bet sukelti žmonėms 
komą visai kas kita. 

Jis atsistojo ir ėmė vaikščioti po kambarį. 

— Pamąstyk. Sugalvok ką nors! Tu man reikalingas, Maiklai. 
Kartą sakei, kad aš visada galiu tavimi pasikliauti. Štai ir atėjo 
toji diena. Tu man reikalingas, Maiklai, prašau man padėti. 

Žinoma, aš norėjau jam padėti. Kaip senais gerais laikais. Tu 
ir aš prieš silpnapročius. Bet šį kartą jokių silpnapročių nebuvo. 
Jis ketino mesti iššūkį kažkam šaltam ir nežinomam, tai vadina- 
ma mirtimi. Vien ištarę Žodį „mirtis“, žmonės pradeda žegnotis. 
O štai jis ima ir pasiunčia pas protėvius tuos nelaiminguosius, 

kurie juo patikėjo. Iš gryno smalsumo. Kad išspręstų su savo 
tėvu susijusius klausimus. Kad paglostytų naujojo pasaulio tyrė- 
jo savimeilę. Raulis, mano draugas Raulis, šaltakraujiškai žudė 
žmones, nepadariusius jam nieko bloga... Jis žudė juos dėl moks- 
lo. Mano širdis šaukte šaukė: „Beprotis!“ 

Jis žvelgė į mane prieraišiai, tarsi vyresnysis brolis. 

— Ar žinai kinų posakį? „Tas, kuris klausia, rizikuoja penkias 
minutes atrodyti kvailai, o tas, kuris nieko neklausia, visą gyve- 
nimą liks kvailas.“ 

Aš nusprendžiau smogti jam jo paties ginklu. 

— Yra pasakyta dar geriau: „Nežudyk.“ "Tai vienas iš dešimties 
Dievo įsakymų. Gali susirasti Biblijoje. 

Jis liovėsi Žžingsniavęs iš kampo į kampą ir stipriai sugriebė 
man už riešų. Raulio delnai buvo šilti ir drėgni. Įsisiurbė akimis, 
labai norėjo įtikinti: 

— Reikėtų sukurti ir vienuoliktąjį: „Nemirk būdamas nemok- 
ša.“ Sutinku, galbūt mirs kokie penki, dešimt, penkiasdešimt 
žmonių. Bet ką laimėsim! Jeigu mums pagaliau pavyks sužino- 
ti, kas yra mirtis, žmonės liausis jos bijoję. Visi tie specialiais 
drabužiais vilkintys vaikinai, kuriuos matei mūsų laboratorijo- 
je, - kaliniai, ir tu tai žinai, bet jie visi yra savanoriai. Aš pats 
kruopščiai juos atrinkau. Yra dalykų, kurie juos sieja: jie visi 
nuteisti kalėti iki gyvos galvos, kiekvienas iš jų rašė preziden- 
tui prašymą pakeisti nuosprendį ir skirti mirties bausmę, nes 
jie nenori pūti kalėjime. Aš apklausiau daugiau kaip penkias- 
dešimt tokių žmonių. Rinkausi tik tuos, kurie, kaip man atro- 
dė, tikrai norėjo atsisveikinti su jiems įgrisusiu gyvenimu. Aš 
papasakojau apie projektą „Rojus“, ir jie tuoj pat panoro jame 
dalyvauti. 

— Todėl, kad tu juos apgavai, - pasakiau ir gūžtelėjau pečiais. — 
Juk jie ne mokslininkai. Jie net nenutuokia, kad turi 99,999 pro- 
centų šansą būti nugalabyti per tavo eksperimentą. Jie vis dėlto 
bijo mirties, net jeigu sako priešingai. Visi bijo mirti! 

Raulis dar kartą papurtė mane, šį kartą stipriau. Suskaudo, 
bet jis nekreipė dėmesio į mano mėginimą išsilaisvinti. 

— Aš jų neapgaudinėjau. Niekada. Jie žino, kuo rizikuoja. Ži- 
no, kad daugelis miršta ir mirs, bet išauš diena, kai kuriam nors 
iš jų pavyks sugrįžti iš savanoriškai sukeltos komos. Ir tas žmo- 
gus taps tikruoju pionieriumi. Tai bus pirmas žingsnis užkariau- 
jant mirusiųjų pasaulį. Tai kaip loterija, kurioje daug pralošian- 
čiųjų ir tik vienas laimėtojas... 

Jis atsisėdo, griebė viskio butelį, kurį buvau pastatęs ant sta- 
liuko kartu su taurėmis, ir prisipylė jo sklidiną taurę. Degtuku 
prisidegė dar vieną savo cigaretę. 

— Maiklai, ir mudu kada nors mirsime. Ir prieš mirdami pa- 
klausime savęs, ką nuveikėme gyvenime. Reikia padaryti ką nors 
originalaus! Nagi, nutieskime naują kelią. Jeigu mums nepavyks, 
kiti tęs mūsų darbą. Tanatonautika tik užgimsta. 

Jo užsispyrimas pribloškė mane. 

— Tu užsibrėžei padaryti tai, ko neįmanoma padaryti, - atsi- 
dusau. 

— „Neįmanoma“. Būtent tai sakė ir Kristupui Kolumbui, kai 
jis tvirtino, kad gali pastatyti kiaušinį ant smaigalio. 

Aš gailiai nusišypsojau. 

— Tai padaryti nebuvo sunku. Pakanka stuktelėti kiaušinio ga- 
lu į stalą. 

— Taip, bet jis pirmasis tai sumanė. Siūlau išspręsti kitą užda- 
vinį. Jis tau pasirodys toks pat neišsprendžiamas kaip anuo me- 
tu Kolumbo uždavinys apie kiaušinį. 

Iš švarko kišenės Raulis išsitraukė užrašų knygutę ir pieštuką. 

— Ar gali neatitraukdamas nuo popieriaus pieštuko nubrėžti 
apskritimą ir padėti tašką jo centre? 

Kad geriau suprasčiau, jis pats nubrėžė apskritimą ir padėjo 
tašką. 

— Padaryk tai neatitraukdamas pieštuko, - paliepė. 

— Tai neįmanoma, ir tu tai Žinai! 

— Tai ne sunkiau, kaip pastatyti kiaušinį ant smaigalio. Ne sun- 
kiau, kaip užkariauti mirusiųjų kontinentą. 

Žiūrėdamas į apskritimą ir tašką jo viduryje, nepatikliai kram- 
čiau lūpas. 

— Ar tu tikrai Žinai, kaip išspręsti šį uždavinį? 

— Taip, ir aš netrukus parodysiu tau, kaip tai padaryti. 

Būtent tą akimirką brangusis mano brolis Kanradas neper- 
spėjęs įsiveržė į mano butą. Durys buvo neužrakintos, O jis, sa- 
vaime aišku, nesiteikdavo belstis. 

— Sveika garbingoji kompanija! - džiugiai sušuko jis žmogaus, 
įsitikinusio, kad yra teisus, tonu. 

Aš neturėjau nė menkiausio noro tęsti pokalbį dalyvaujant 
mano broliui kretinui, todėl nusprendžiau galutinai užbaigti šią 
dviprasmišką temą. 

— Apgailestauju, Rauli, bet tavo pasiūlymas manęs nedomina. 
O tavo uždavinio be apgaulės išspręsti neįmanoma. 

— Nepatiklusis žmogau! - sušuko jis, įsitikinęs savo teisumu. 

Numetęs vizitinę kortelę ant staliuko, pridūrė: 

— Jeigu apsigalvosi, galėsi rasti mane paskambinęs šiuo tele- 
fono numeriu. 

Tai pasakęs, išėjo net neatsisveikinęs. 

— Aš, regis, pažįstu šį tipą, — tarė mano brolis. 

Laikas keisti temą. 

— Klausyk, Konradai, —- pasakiau, tarsi būčiau buvęs nepa- 
prastai laimingas jį matydamas. - Klausyk, Konradai, kaip tau 
sekasi? 

Jis visada būdavo labai iškalbingas, bet man jo kalbos keldavo 
neviltį. Buvau priverstas iki smulkmenų sužinoti, kaip klostosi 
Konrado reikalai. Jis dirba importo ir eksporto srityje, prekiau- 
ja „viskuo, ką galima sugrūsti į konteinerį“. Jis praturtėjo. Vedė. 
Turi du vaikus. Jis nusipirko puikų korėjietišką sportinį auto- 
mobilį. Jis žaidžia tenisą. Jis lankosi garsiuose salonuose, o jo 
meilužė — verslo partnerė. 

Konradas su malonumu postringavo apie naujausius laimingo 
savo egzistavimo įvykius. Už nedidelę kainą jis įsigijo garsaus 
meistro drobių, nusipirko kotedžą jūros pakrantėje Bretanėje. 
Pakvietė pasisvečiuoti, jeigu man kiltų noras padėti jam perkli- 
juoti sienų apmušalus. Jo vaikai labai gerai mokosi. 

Aš nutaisiau malonią šypsenėlę, bet jutau, kad, išgirdęs dar 
dvi ar tris tokio pobūdžio naujienas, nebeįstengsiu užgniaužti 
vis stiprėjančio noro trenkti kumščiu jam per fizionomiją. Nie- 
kas taip neerzina, kaip kitų sėkmė. Ypač tada, kai tau taip ne- 
siseka... 

Motina man skambindavo tris ar keturis kartus per savaitę. 

— Na, Maiklai, kada gi tu pagaliau praneši man ką nors gera? 
Laikas pagalvoti apie šeimos sukūrimą. Pažiūrėk į Konradą, koks 
jis laimingas! 

Bet vien žodinis skatinimas vesti mano motinos netenkino. Ji 
sumanė veikti. Kartą, didžiuliam mano nustebimui, pasiūlė pa- 
rašyti į laikraštį vedybų skelbimą: „Garsus gydytojas, turtingas, 
inteligentiškas, elegantiškas ir dvasingas, ieško moters, turin- 
čios tokias pat savybes.“ Arba ką nors panašaus. Aš buvau bai- 
siai įniršęs! 

Kol sprendžiau apskritimo su tašku jo centre uždavinį, Kon- 
radas toliau klojo visas sėkmingo gyvenimo smulkmenas. Jis pa- 
sakojo apie kiekvieną savo dvaro Bretanėje kambarį, pasigyrė, 
kaip apvyniojo aplink pirštą vietos gyventojus, kad nusipirktų jį 
už ketvirtį kainos. 

Ak, ta viršesniojo šypsena! Kuo daugiau pliurpė, tuo daugiau 
gailesčio man girdėjau jo balse. „Vargšas Maiklas, — galvojo jis. — 
Tiek metų mokėsi, o dabar kenčia tokį vienišą, liūdną ir apgailė- 
tiną gyvenimą.“ 

Taip, jis teisus, nes tuo metu mano gyvenimas buvo labai su- 
mautas. 

Gyvenau vienas nedideliame bute Reomiūro gatvėje. Labiau- 
siai mane slėgė vienatvė, aš jau nebejaučiau jokio pasitenkinimo 

dirbdamas savo darbą. Rytais eidavau į ligoninę. Peržiūrėdavau 
būsimų operacijų planus, ruošdavau tirpalus, parengdavau švirkš- 
tus, spoksodavau į monitorių ekranus. 

Iki šiol man dar nepavyko tapti garsiu anesteziologu, be to, 
mano, baltai apsirengusio didžiojo žynio, vaidmuo buvo labai 
nutolęs nuo to, apie ką kadaise — labai seniai - svajojau trum- 
pam pakliuvęs į Šventojo Liudviko ligoninę. Gailestingosios se- 
sutės, kaip jau sakiau, vilki ne vien darbo chalatais. Kai kurios iš 
jų tikrai buvo sukalbamos, bet atsiduodavo tik todėl, kad vylėsi 
ištekėti už gydytojo ir daugiau nebedirbti. 

Mano profesija nedavė man nieko, lūkesčiai nepasiteisino. 

Aš neturėjau autoriteto nei savo viršininkų, nei pavaldinių 
akyse. O man lygūs mane ignoravo. Darbe aš buvau viso labo 
sraigtelis, atliekantis tik vieną funkciją. Tau atveža pacientą, 
tu jį užmigdai, jį operuoja, ir viskas kartojasi iš pradžių. Nei 
labas, nei sudie. 

Konradas vis dar tarškė kaip šarka, o aš kartojau sau, kad turi 
būti kažkas kita, ne tik dabartinis mano gyvenimas ar sumauta 
Konrado laimė. 

Bet kaip nubrėžti apskritimą ir padėti tašką jo centre nepake- 
liant pieštuko nuo popieriaus? Neįmanoma, tikrai neįmanoma. 

Aš buvau nelaimingas, o Raulis išėjo ir išsinešė savo bepro- 
tystę, savo aistrą, savo nuotykį, palikęs mane vienatvės glėbyje 
besišlykštintį pačiu savimi. 

Ant staliuko tarsi miražas bolavo jo vizitinė kortelė. 

Apskritimas ir jo centras... Neįmanoma! 


43 — BUDISTŲ FILOSOFIJA 


„O mokiniai, kaip jūs manote, ko yra daugiau: 
Vandens didžiuliame vandenyne ar ašarų, kurias jūs išliejate at- 
likdami ilgą maldininkystę nuo naujo gimimo iki naujos mirties? 

Vėl susitikdami su tais, kurių neapkenčiate, ir vėl išsiskirda- 
mi su tais, kuriuos mylite, patyrėte daug sielvarto, kančių, ne- 
sėkmių, ligų, engimo metų ir nusėjote žemę kapinėmis. 

Jūs jau seniai pavargote nuo savo egzistavimo. 

Jūs jau seniai norite viso to atsikratyti.“ 


BuDos ŽODŽIAI 


Frensio Razorbako disertacijos „Toji nepažįstama mirtis“ ištrauka 


44 - ĮVYKO 


Prireikė dar keleto susierzinimo, pažeminimų ir baisaus nuo- 
bodulio savaičių, kad pagaliau palinkčiau į pamišėlio Raulio pusę. 

"Tokį sprendimą iš dalies lėmė nuolatiniai mano motinos skam- 
bučiai ir netikėti brolio vizitai. Be to, nusivyliau meile (viena ma- 
no kolegė atstūmė mane ir pasirinko tuščiagalvį stomatologą), ne- 
turėjau gerų knygų, kurios pakeltų man nuotaiką, - dabar supran- 
tate, kodėl mano mintys vėl ėmė suktis apie Fleri Meroži. 

Ir vis dėlto apsispręsti mane paskatino ne nykių aplinkybių 
sankaupa, o viena sudėtingos operacijos belaukianti sena dama. 

Aš jau ruošiausi suleisti jai anestetikų, kai atėjęs asistentas per- 
spėjo, kad chirurgas dar nepasiruošęs. Žinojau, ką tai reiškia. Tas 
mulkis drabužinėje, motyvuodamas tuo, kad jam reikia atsipalai- 
duoti, dulkinasi su medicinos seserim. Kai tik jie baigs meilės Žai- 
dimus, aš galėsiu užmigdyti savo pacientę, o jis pašalins jai šlapi- 
mo pūslės auglį. Vienas šansas iš dviejų, kad ji išgyvens. 

Absurdas! Penki civilizacijos tūkstantmečiai, o aš penkias mi- 
nutes turiu laukti, kol nevykėlis chirurgas, užuot gelbėjęs ligo- 
niui gyvybę, tenkina savo aistras! 

— Kodėl jūs juokiatės? — paklausė sena dama. 

— Ne, nieko. Tai dėl sudirgusių nervų. 

— Jūsų juokas man priminė priešmirtinį mano vyro juoką. Aš 

labai mėgdavau klausytis, kaip vyras juokiasi. Jis mirė plyšus 
aneurizmai. Jam pasisekė, jis to net nepajuto. Jis mirė... būda- 
mas geros nuotaikos. 

Vadinasi, sutuoktinio juokas jai skambėjo kaip laidotuvių varpas. 

— Po šios operacijos aš pagaliau susitiksiu su juo. 

— Na ką jūs sakote! Daktaras Levo tikras meistras. 

Senutė palingavo galvą. 

— Ne, aš viliuosi, kad iš čia nebeišeisiu. Man taip atsibodo 
gyventi vienai. Noriu susitikti savo vyrą. Ten, aukštai. Rojuje. 

— Jūs tikite, kad yra rojus? 

— Žinoma. Būtų taip baisu, jeigu viskas pasibaigtų kartu su 
gyvenimu. „Po to“ būtinai dar kas nors yra. Aš vėl susitiksiu su 
savo Andrė kitame arba dar kitame gyvenime, tai ne taip svar- 
bu. Mes taip ilgai vienas kitą mylėjome! 

— Nereikia taip kalbėti. Daktaras Levo pašalins tą mažytį jūsų 
skaudulį. 

Aš prieštaravau jai labai neryžtingai, nes jau daugybę kartų 
buvau šio gydytojo nekompetentingumo liudytoju. 

Ji įdėmiai žiūrėjo į mane patiklaus, mielo šunelio žvilgsniu. 

— Vadinasi, aš turėsiu grįžti ir gyventi visiškai viena su savo 
prisiminimais tame didžiuliame bute?.. Koks siaubas! 

— Juk gyvenimas vis dėlto... 

— Pasažas be Žmonių. Gyvenimas be meilės — ašarų pakalnė. 

— Bet egzistuoja ne tik meilė, be meilės dar yra... 

— Kas dar? Gėlės, paukšteliai? Kokia nesąmonė! Mano gyve- 
nime nebuvo nieko, tik Andrė, ir aš gyvenau tik jam. O šis aug- 
lys — man suteiktas šansas. Paprasčiausiai pasisekė. 

— Jūs neturite vaikų? — paklausiau. 

— O kaipgi, turiu. Jie laukia nesulaukia palikimo. Po operaci- 
jos jums tikrai paskambins, daktare, norės sužinoti, ar gali iš 
karto užsisakyti naują mašiną, ar dar teks šiek tiek palūkėti. 

Mūsų akys susitiko. Iš lūpų savaime išsprūdo žodžiai: 

— Gal jūs žinote, kaip nubrėžti apskritimą ir padėti tašką jo 
centre neatitraukiant pieštuko nuo popieriaus? 

Ji nusijuokė. 

— Tai bent klausimas! To išmokstama vaikų darželyje. 

Paėmusi nosinę vietoj popieriaus, ji parodė man, kaip tai da- 
roma. Aš apsidžiaugiau. Sprendimas buvo toks akivaizdus, o man 
net į galvą neatėjo taip spręsti uždavinio. 

Senutė linksmai mirktelėjo. Pasirodo, ji iš tų, kurie supranta, 
kokie svarbūs gali būti tokie niekniekiai. 

— Reikia tik pagalvoti, - pasakė ji. 

Net sužinojęs sprendimą, likau tos nuomonės, kad Raulis tik- 
rai yra genijus. Genijus, gebantis nubrėžti apskritimą ir padėti 
tašką jo centre neatitraukdamas pieštuko nuo popieriaus, ko gera, 
gali tyčiotis ir iš mirties... 

Tuo metu, stumdamos prieš save staliuką su instrumentais, 
įėjo dvi tamsiaodės seselės, joms iš paskos įpėdino nedorėlis chi- 
rurgas. 

Po penkių valandų senutė mirė. Levo įsiutęs nusiplėšė gumi- 
nes pirštines. Jis kaltino visus ir viską. Senus įrenginius, tai, kad 
ligonė delsė operuotis, kad nelydėjo sėkmė. 

— Gal einame išgerti alaus? — pasiūlė jis man. 

Suskambo telefonas. Senutė buvo teisi, skambino jos vaikai. 
Aš numečiau ragelį. Ranka jau ieškojo kišenėje Raulio vizitinės 
kortelės. 


45 — ISTORIJOS VADOVĖLIS 


Niekas nežino, kaip atsirado tanatonautika. Sprendžiant iš vienų šalti- 
nių, prie jos ištakų buvo grupė draugų, norėjusių atlikti originalų ekspe- 
rimentą. Remiantis kitais duomenimis, pirmieji tanatonautai siekė tik 
savanaudiškų tikslų. Jie norėjo, prasiveržę į visiškai naują pasaulį, greitai 
praturtėti. 


Istorijos vadovėlis, įvadinis kursas, antrieji mokslo metai 

46 - PIRMYN 


Supratau, kad Raulis pasiūlė man tapti būsimų nusikaltimų 
bendrininku. Nusikaltimų, daromų mokslo labui arba galai žino 
ko siekiant, užkariaujant anapusinį pasaulį. 

Mane vis dar šokiravo idėja pasmerkti myriop Žmones vien iš 
smalsumo, bet, šiaip ar taip, aš jau degiau noru suteikti savo 
egzistencijai nors šiek tiek pikantiškumo. 

Kad ryžčiausi, netgi griebiausi monetų. Aš patobulinau Rau- 
lio metodą — naudojau ne vieną, o tris dviejų frankų vertės 
monetas. Tai suteikdavo mano sprendimui daugiau niuansų. 
Herbas, herbas, herbas be išlygų reiškė: „Taip.“ Herbas, her- 
bas, pinigas reiškė: „Tikriausiai taip.“ Pinigas, pinigas, herbas 
reiškė: „Ko gera, ne.“ Pinigas, pinigas, pinigas reiškė: „Be jo- 
kių išlygų ne.“ 

Monetos pakilo pasitarti su lubomis. Paskui viena po kitos 
nukrito. 

Herbas, herbas, pinigas reiškė: „Tikriausiai taip.“ 

Aš paėmiau telefono ragelį. Dar tą patį vakarą labai paten- 
kintas Raulis ilgai pasakojo man apie projektą. Mažame mano 
bute jo plaštakos plasnojo kaip du laimingi balandžiai. 

Jis buvo apkvaitęs nuo savo Žodžių. 

— Mes būsime pirmieji! Mes užkariausime nuostabų konti- 
nentą! 

Nuostabus kontinentas ir Hipokrato priesaika. Aš stengiausi 
išsilaikyti paskutinėje gynybos linijoje. Jeigu paskui reikalas pa- 
kryps į pačią blogiausią pusę, visada galėsiu bent pats save tikin- 
ti, kad priimti sprendimą mane privertė Raulis. 

Jis pateikė naują argumentą: 

— Galilėjų taip pat laikė bepročiu. 

Po Kolumbo - Galilėjus! Be abejo, vargšas Galilėjus, laikytas 
žmogumi, turinčiu karštligišką vaizduotę, paskui sėkmingai pa- 
sinaudojo savo alibi. Labai patogu pasiremti Galilėjumi... 

— Gerai, Galilėjų laikė pamišėliu, bet paaiškėjo, kad jis visiš- 
kai sveikas. Neteisingai apkaltintas buvo tik Galilėjus, o kiek 
būta tikrų bepročių? 

— Mirtis... - buvo bepradedąs jis. 

— Mirtis? Aš kasdien susiduriu su ja ligoninėje! Mirštantieji 
visai nepanašūs į tavo tanatonautus. Praeina kiek valandų, ir jie 
pradeda dvokti, lavonų rankos ir kojos ima stingti. Mirtis - tai 
irimas. Tai pūvančios mėsos krūva. 

— Kūnas trūnija, siela pakyla, - filosofiškai pasakė mano 
draugas. 

— "Tu juk Žinai, aš esu patyręs komą, o mano siela kažkodėl 
nepakilo. 

Jis nutaisė liūdną miną. 

— Mano vargšas Maiklai, tau tiesiog nepasisekė. 

Privalėjau pasakyti Rauliui, kad puikiai žinau, kodėl jis taip 
domisi mirtimi. Jis niekaip negali pamiršti savo tėvo ir jo savižu- 
dybės. Jam reikėtų psichoanalizės seanso, o ne projekto „Ro- 
jus“. Bet... Herbas, herbas, pinigas, - aš jau pasirinkau. 

— Gerai, įkalbėjai. Tu man jau pasakojai apie pirmąsias dvi 
netektis dėl netinkamos anestetikų dozės. Na, ką gi tu vartoji 
komai sukelti? 

Raulio veidas pražydo šypsena. Jis prispaudė mane prie krū- 
tinės ir laimingas nusijuokė. Žinojo, kad laimėjo. 


47 — KINŲ FILOSOFIJA 


„Nori išmokti geriau gyventi? Pirmiau išmok mirti.“ 
KONFUCIJUS 


Frensio Razorbako disertacijos „Toji nepažįstama mirtis“ ištrauka 

48 - AMANDINA TOKIA GRAŽI 


Dailutės medicinos sesers šviesiai žydros akys buvo prideng- 
tos vokų, bet jos tylėjimas šį kartą man labiau panėšėjo į bežodį 
pasisveikinimą. 

Man atrodė, kad aš seniai ją pažįstu, nes ji buvo panaši į Grei- 
sę Keli iš Hičkoko filmo „Langas į kiemą“. Bet, žinoma, Aman- 
dina kur kas gražesnė. 

Visi, kurie buvo Fleri Meroži angare, regis, apsidžiaugė mane 
išvydę. Gydytojo, ir dar anesteziologo, pasirodymas iškart įkvė- 
pė pasitikėjimą ir ekipažui, ir kandidatų nusižudyti būriui. 

Raulis juos visus pristatė. Sužinojau, kad medicinos sesers 
vardas Amandina, kitų būsimų tanatonautų - Klemanas, Mar- 
selenas ir Jugesas. 

— Iš pradžių mes buvome penkiese, - priminė man mūsų ka- 
pitonas. - Du mirė, nes tapo netikslaus medikamentų dozavimo 
aukomis. Per valandą juk netapsi anesteziologu. Taigi prašom 
įsilieti į mūsų komandą! 

Trys kaliniai, vilkintys specialia apranga, pasisveikino varsty- 
dami įtariais Žvilgsniais. 

Raulis nusitempė mane prie laboratorinio stalo, ant kurio ri- 
kiavosi buteliukai. 

— Tu mokysies kartu su mumis. Sutelkę jėgas, mes skverbiamės 
į neištirtą teritoriją. Pirmtakų nėra. Mes nelyg pirmieji keliauto- 
jai, kadaise įkėlę koją į Amerikos ar Australijos žemę. Tad atras- 
kime savąją Naująją Australiją ir iškelkime ten savo vėliavą! 

Paskui profesorius Razorbakas surimtėjo. Jo akyse dabar švie- 
tė ne beprotiškas užsidegimas, o troškimas dirbti. 

— Parodysime daktarui Pinsonui, kaip mes sukeliame komą, — 
pasakė jis. 

Nė kiek nedvejodamas, Marselenas, pats mažiausias iš sava- 
norių, atsisėdo į apsilupinėjusį dantisto krėslą. Medicinos sesuo 
ėmė tvirtinti jam prie krūtinės ir kaktos elektrodus, paskui viso- 

kius daviklius temperatūrai, drėgnumui, pulsui matuoti. Visi lai- 
dai buvo sujungti su ekranais, juose bangavo žalios linijos. 

Aš apsidairiau. 

— Neškite lauk visą šį šlamštą! 

Štai taip viskas prasidėjo. Aš tapau jų fantazijų dalyviu. Ap- 
žiūrėjau laboratorinį stalą, spintelių virš jo turinį, perskaičiau 
etikečių užrašus. Tai darydamas vis svarsčiau, koks mišinys bū- 
tų tinkamiausias komai sukelti. 

Fiziologinis tirpalas venų dilatacijai, tiopentalis anestezijai ir 
kalio chloridas širdies plakimo dažniui sulėtinti... 

Kai kuriose Amerikos valstijose jau kuris laikas buvo teikiama 
pirmenybė šiam metodui, o ne kalio cianidui ar elektros kėdei, 
kai reikėdavo įvykdyti mirties bausmę nuteistiesiems. O aš bu- 
vau įsitikinęs, kad, labiau praskiedus kalio chloridą, širdies su- 
sitraukimų dažnis suretės, bet širdis nenustos plakti, taigi pa- 
vyks lėtai pereiti į komos būseną, kurią valdys galvos smegenys. 

Raulio ir trijų kandidatų į tanatonautus padedamas, sumeist- 
ravau gana gudrų įtaisą — nedidelį, kokių dvidešimties centi- 
metrų aukščio plastikinį stovą; ant jo pakabinau talpų bakelį 
su fiziologiniu tirpalu, paskui mažesnį su tiopentaliu ir paga- 
liau indą su kalio chloridu. Prie vamzdelių, kuriais, mano gal- 
va, tinkamiausiu momentu bus pradėta tiekti kiekviena medžia- 
ga, kranelių priderinau elektrinių laikmačių sistemą. Tiopen- 
talis ims tekėti praslinkus dvidešimt penkioms sekundėms po 
fiziologinio tirpalo injekcijos, o kalio chlorido tirpalas trimis 
minutėmis vėliau. Viskas bus sulašinama pro bendrą vamzdelį 
su adata gale. | 

Visą šį agregatą pavadinau booster - raketnešiu. Tanatonau- 
tas pats paleis jį įjungdamas kriaušės formos elektros jungiklį, o 
šis paleis laikmatį. Pats to nesuvokdamas, aš ką tik išradau pir- 
mąją tanatomašiną, ir dabar mes galėsime užkariauti mirusiųjų 
šalį. Manau, dabar šis raketnešys yra Vašingtono Smitsono mu- 
ziejaus ekspozicijoje. | 

Mano pasitikėjimas savimi įkvėpė pagalbininkus. Raulis buvo 
teisus. Kad išspręstum techninę problemą, reikia priimti techni- 
nį sprendimą. Bent aš buvau labai patenkintas savo techniniu 
sprendimu. Man nereikės pačiam įjungti jungiklio, vadinasi, aš 
neprisiimsiu jokios tiesioginės atsakomybės. Nenorėjau tapti bu- 
deliu. 

Tanatonautas pats spręs, kada jam startuoti, o nesėkmės at- 
veju tai viso labo būtų traktuojama kaip savižudybė. 

Aš paprašiau Amandinos įdurti adatą Marselenui į veną. Ryž- 
tingu judesiu ji sugriebė tanatonauto ranką žemiau alkūnės ir 
įsmeigė didoką adatą; per šią procedūrą ištryško tik lašelis kraujo. 
Marselenas netgi nesusiraukė. 

Įspraudžiau jam į drėgną delną jungiklio kriaušę ir paaiškinau: 

— Kai paspausite štai tą mygtuką, įsijungs elektrinis siurblys. 

Vos nepasakiau: „Įsijungs mirtis.“ 

Marselenas klausėsi susidomėjęs, tarsi būčiau pasakojęs apie 
automobilio variklį. 

— Na kaip, viskas gerai? — paklausė jo Raulis. 

— Viskas gerai. Aš visiškai pasitikiu mūsų daktaru. 

Aš tvardžiausi, kad neparodyčiau, kaip siaubingai jaudinuosi, 
mačiau, kad net Raulis nervinasi. 

— O kas paskui? — paklausė Marselenas. 

Jis Žiūrėjo į mane kaip naivus vaikas, kuris tiki, kad egzistuo- 
ja Kalėdų Senelis, kaip lošėjas, kuris viliasi, kad bankas netru- 
kus atiteks jam. 

Aš buvau suglumęs. 

— Na, tai... 

— O tu nesinervink taip, daktare. Jeigu reikės, ką nors sugal- 
vosime. 

Ir lyg sąmokslininkas pamerkė man akį. 

Drąsus vaikinas. Norėjo mane padrąsinti, kad nesijausčiau už 
viską atsakingas. Žinodamas, kad laukia neįveikiamos kliūtys, 
jis vis dėlto stengėsi mane raminti. Buvo akimirka, kai aš norė- 

jau jam pasakyti: „Bėkite iš čia, kol dar nevėlu!“ Bet Raulis, 
pamatęs, kad dvejoju, drąsino jį: 

— Bravo! Bravo, Marselenai, puikiai pasakyta! 

Visi, taip pat ir aš, pradėjome ploti. 

Kodėl plojame? Aš nežinau. Galbūt mano „raketai į aną pa- 
saulį“, gal Marselenui už drąsą, o gal gražiajai Amandinai, jai 
apskritai čia nėra ką veikti. Taip, tokiai lėlytei tiktų būti mane- 
kene. Čia jos laukia „nužudymo bendrininkės“ dalia. 

— O dabar išleisime sielą... - pareiškė Raulis. 

Aš užsitraukiau cigaretę. 
susiruošusį alpinistą diletantą, avintį naujais miestiškais batais. 
Marselenas atidavė mums pagarbą, jo gestas buvo visiškai nepa- 
našus į paskutinį pasmerktojo mirti gestą. 

— Pirmyn, geros kelionės! 

Kol aš kompiuteriu dariau paskutines pataisas, Amandina už- 
klojo mūsų turistą vėsiu apdangalu. 

— Pasiruošęs? 

— Pasiruošęs! 

Amandina įjungė vaizdo kamerą, kad būtų įrašyta visa ši sce- 
na. Marselenas persižegnojo. Užmerkęs akis, pradėjo lėtai skai- 
čiuoti: 

— Šeši... penki... keturi... trys... du... vienas... Startas! 

Ir stipriai paspaudė jungiklį. 


49 - INDĖNŲ MAJŲ MITOLOGIJA 


Indėnai majai manė, kad mirti reiškia išvykti į pragarą, vadi- 
namą Mitnalu. Ten demonai kankina sielą šalčiu, alkiu, trošku- 
liu ir kt. 

Majai turėjo devynis nakties valdovus, ir, be abejo, devynias 
požemines actekų valdas. 

Numirėlio siela turėdavo persikelti per penkias kraujo, dul- 
kių ir erškėčių upes. Pasiekusi sankryžą, ji būdavo išbandoma 
gintaro rūmuose, peilių rūmuose, šalčio rūmuose, jaguarų rū- 
muose ir vampyrų rūmuose. 


Frensio Razorbako disertacijos „Toji nepažįstama mirtis“ ištrauka 


30 - MARSELENAS - BANDOMASIS TRIUŠIS, 
AMANDINA - DIEVISKA MOTERIS... 


Mes visi įsitempę stebeilijome į prietaisų ekranus. Marseleno 
širdis, nors silpnai, bet vis dėlto plakė. Jo pulsas buvo daug re- 
tesnis negu giliai įmigusio žmogaus. Jo kūno temperatūra suma- 
žėjo beveik keturiais laipsniais. 

— Kiek laiko praėjo? — paklausė vienas iš kalinių. 

Amandina pažvelgė į laikrodį. Aš žinojau, kad praėjo daugiau 
kaip pusvalandis nuo tos akimirkos, kai Marselenas atliko didįjį 
savo šuolį. Jau dvidešimt minučių, kai jis yra gilios komos būklės. 

Jo veidas priminė miegančio Žmogaus veidą. 

— Kad tik jam pasisektų, kad tik jam pasisektų! - tarsi užkei- 
kimą kartojo mūsų tanatonautai Jugesas ir Klemanas. 

Aš ištiesiau ranką į Marseleną, kad čiuopdamas galėčiau įver- 
tinti jo organizmo būklę, bet Raulis mane sustabdė. 

— Kol kas jo neliesk. Negalima pabudinti pernelyg anksti. 

— Bet kaip mes sužinosime, kas vyksta? 

— Jeigu atmerks akis, tai reikš, kad pavyko, —- santūriai atsakė 
projekto „Rojus“ vadovas. 

Kas dešimt sekundžių pasigirsdavo melodingas elektrokardiog- 
rafo signalas, jis priminė atominio povandeninio laivo, plaukiančio 
neišmatuojamose gelmėse, hidrolokatoriaus signalą. Marseleno 
kūnas, kaip ir anksčiau, tysojo dantisto krėsle. Bet kur dabar 
yra jo siela? 


94 BERNARD WERBER B TANATONAUTAI 
51 — DAR VIENAS 


Daugiau kaip valandą aš įnirtingai dariau širdies masažą. Kai 
tik nustojo pypsėti elektrokardiografas, kilo visuotinė panika. 

Amandina trynė Marselenui rankas ir kojas, kol Raulis tvirti- 
no deguonies kaukę. Mes kartu skaičiavome „vienas, du, trys“, 
aš abiem rankomis spaudžiau krūtinės ląstą širdies srityje. Rau- 
lis įpūsdavo Marselenui į šnerves oro. 

Po elektros šoko jis atsimerkė, jo burna prasižiojo. Nieko ne- 
matančios akys ir nebyli burna. 

Mes liejome prakaitą palinkę prie bejausmio kūno. 

Bandžiau vyti į šalį galvoje kirbantį klausimą: „Ką aš čia vei- 
kiu?“ Bet, kuo aiškiau mačiau, kad turiu paskelbti, jog Marsele- 
nas mirė, tuo atkakliau skambėjo: „Ką aš čia veikiu?“ 

Taip, ką aš čia veikiu? 

Norėjau atsidurti kur nors kitoje vietoje, veikti ką nors kita. 
Pamiršti šią operaciją. 

Buvo per vėlu grąžinti Marseleną į gyvenimą. Pernelyg vėlu, 
ir mes visi tai žinojome, bet negalėjome iki galo to įsisąmoninti. 
Aš sielojausi labiau negu kiti. Tai pirmoji mano „žmogžudystė“. 
Patikėkite, tai tas pat, kas išskrosti visiškai sveiką žmogų, kuris 
jums ką tik pasakė „labas!“, ir kiek vėliau Žiūrėti į jo nejudantį, 
tarsi nudžiūvęs medis, kūną! 

Raulis atsitiesė. 

— Jis jau pernelyg toli, - įniršęs sumurmėjo. - Jis per toli nu- 
ėjo ir jo jau nebegalima sugrąžinti. 

Amandina nusiplūkė betrindama Marseleną. Ant jos lygios 
kaktos pasirodydavo prakaito lašai, jie tekėjo strazdanų nusė- 
tais skruostais ir dingdavo liemenėlės iškirptėje. Nors situacija 
buvo dramatiška, jutau, kad nieko erotiškesnio nesu matęs. Koks 
vaizdas! Nuostabi moteris grumiasi su mirtimi plikomis švelnio- 
mis rankomis! Erotas visada yra greta thanatos! Ir staiga supra- 
tau, kodėl man buvo susidaręs įspūdis, kad jau seniai pažįstu 

Amandiną. Ji buvo panaši ne tik į Greisę Keli, bet ir į gailestin- 
gąją seserį, kurią išvydau atsipeikėjęs po ankstyvoje vaikystėje 
mane ištikusios avarijos. Tos pačios angeliškos manieros, tie pa- 
tys apgamėliai, tas pats abrikosų aromatas. 

Ką tik mirė žmogus, o aš vėpsau į medicinos seserį. Mane 
pradėjo vimdyti. 

— Ką darysime su lavonu? — surikau. 

Raulis atsakė ne iš karto. Bergždžiai vildamasis spoksojo į 
Marseleną. 

Paskui atsipeikėjęs paaiškino: 

— Prezidentas mus pridengs. Visuose kalėjimuose nusižudo 
apie keturi procentai kalinių. Marselenas atsidurs tarp jų, štai ir 
viskas. 

— "Tai nusikalstama beprotystė! - išrėkiau. - Kaip galiu leisti, 
kad vyktų ši kraupi avantiūra? "Tu mane apgavai, Rauli, tu mane 
apgavai, tu išdavei mūsų draugystę, kad pateisintum savo pami- 
šimą. Jūs visi man atgrasūs. Žmogus mirė todėl, kad tu neturi 
sąžinės. Tu apgavai mane, tu apgavai jį. 

Raulis atsistojo, jis buvo labai orus. Staiga griebė man už apy- 
kaklės. Jo akys svaidė žaibus, jis sušuko man į veidą, net seilės 
ištiško. 

— Ne, aš tavęs neapgavau. Bet tikslas, kurio siekiu, toks didin- 
gas, kad tikrai patirsime nesėkmių, kol mums pagaliau pavyks. 
Roma irgi ne iš karto buvo pastatyta. Mes jau nebe vaikai, Maik- 
lai. Tai ne žaidimas. Mes turime brangiai sumokėti. Brangiai, 
kitaip viskas būtų pernelyg paprasta. O jeigu būtų paprasta, jau 
seniai kas nors būtų tai padaręs. Štai kodėl pergalę pasiekti bus 
sunku. 

Aš pasyviai gyniausi. 

— Jeigu tik apskritai bus pasiekta pergalė. Tai man atrodo vis 
labiau neįtikima. 

Raulis mane paleido. Jis pažvelgė į Marseleną, jo burna vis 
dar buvo plačiai pražiota. Neįmanoma į tai žiūrėti. Raulis įkišo 
Marselenui tarp dantų gnybtą. Užčiaupęs burną, atsisuko į mus. 


96 BERNARD WERBER EB TANATONAUTAI 


— Galbūt jūs manote kaip Maiklas? Jeigu norite mesti šį rei- 
kalą, laiko dar yra. 

Laukdamas, kaip reaguosime, Raulis žvelgė kiekvienam į vei- 
dą. Mes žiūrėjome į Marseleno kūną, jis darė slogų įspūdį, nes 
įstačius gnybtą jo burna tapo panaši į paukščio snapą, styrantį 
tarp įkritusių skruostų. 

— Viskas, aš atsisakau! — sušuko Klemanas. — Aš tikėjau dak- 
taru, visi juo pasitikėjo, bet jis tiesiog nesugeba kovoti su mirti- 
mi. Jeigu ketinate nužudyti dešimt tūkstančių nelaimingųjų, kad 
tik jums viskas pavyktų, aš nenorėčiau būti vienas iš jų. Įtikinėti 
mane beprasmiška. Pažadu niekada ir niekam nepasakoti apie 
tą jūsų projektą „Rojus“. Man baisu, labai baisu. 

— O tu, Jugesai? — paklausė Raulis ramiu balsu. 

— Aš lieku! - įnirtingai išrėkė savanoris. 

— Tu nori būti mūsų tanatonautas? 

— Taip. Geriau padvėsti, negu grįžti į kamerą! 

Smakru jis parodė į Marseleno lavoną ir tarė: 

— Jam bent jau daugiau nebereikės sėdėti dvokiančioje ka- 
meroje. 

— Labai gerai, - pasakė Raulis. - O tu, Amandina? 

— Aš lieku, - pareiškė ji be jokių emocijų. 

Negalėjau patikėti savo ausimis. 

— Dievaži, jūs visi pamišote! Klemanas teisus. Jūs rizikuojate 
nužudyti dešimt tūkstančių Žmonių, kad pasiektumėte menką 
rezultatą. Bet kuriuo atveju į mane vilčių daugiau nedėkite. 

Aš nusiplėšiau baltą chalatą ir sviedžiau jį ant stalo; sudužo 
keli buteliukai. Kambaryje pasklido eterio kvapas. 

Stipriai trenkęs durimis, išėjau. 

52 — TARNYBINIS RAŠTAS 


Iš ko: iš Benua Merkasjė 
Kam: Prezidentui Liusinderiui 


Jūsų nurodymu eksperimentai prasidėjo. Mokslinę tiriamąją 
grupę sudaro: profesorius biologas Raulis Razorbakas, dirbti- 
nai sukeliamo švilpikų žiemos miego specialistas, daktaras Maik- 
las Pinsonas, gydytojas anesteziologas, jiems asistuoja medici- 
nos sesuo Amandina Balius. 

Penki kaliniai savo noru tapo bandomaisiais triušiais. Projek- 
tas „Rojus“ pradedamas vykdyti. 


53 —SIELOS BŪKLĖ 


Kai grįžau namo, mane krėtė šaltis. Likęs vienas, staugiau kaip 
vilkas prieš mėnulį, bet šokas, kurį sukėlė Marseleno mirtis, vis 
nepraėjo. Ką daryti? Tęsti veiklą toliau - blogai. Pasmerkti mirti 
dar vieną būsimą tanatonautą — irgi blogai. Aš vėl sustaugiau. 
Kaimynai grindų šepečiu ėmė daužyti į sieną. Norimą rezultatą 
jie pasiekė. Nutilau, bet vis tiek nenusiraminau. 

Mane draskė prieštaravimai. Aš negalėjau susitaikyti su tuo, 
kad daugiau niekada nebeišvysiu Amandinos. Bet vėl sukelti ko- 
mą Žmonėms neturėjau jokio noro. Raulio idėjos mane pakerė- 
jo. Bet aš negaliu apkrauti savo sąžinės naujais lavonais. Nebe- 
noriu daugiau gyventi visiškoje vienatvėje. Mintis grįžti prie ny- 
kaus darbo ligoninėje man šlykšti. Raulis teisus bent jau dėl vie- 
na: galbūt projektas ir siaubingas, bet koks didingas nuotykis! 

Raulis nenormalus, jį apsėdo mintys apie tėvo savižudybę. Bet 
štai Amandina, kas galėjo priversti šią būtybę sėsti prie galeros 
irklų? Gal ji mano, kad taps naujo pasaulio atradėja? Raulis ge- 
ba įtikinti. 

Aš įsipyliau į nedidelę taurę baltojo portveino, paskui dar, 
gėriau, kol apgirtau. Paskui mėginau užsnūsti skaitydamas ro- 
maną. Ir vėl aš vienas savo lovoje, ir vėl mane graužia sąžinė. 
Paklodė ledinė, kaip tanatonauto užklotas. 

Kitą rytą, gerdamas kavą su grietinėle kampiniame mūsų gat- 
vės bistro, pagalvojau, kad galbūt Marselenas mirė dėl pernelyg 
didelio kiekio kalio chlorido. Ši medžiaga labai nuodinga, reikė- 
tų sumažinti dozę. 

Tai uždavinys anesteziologui. 

Paprastai mes vartojame trijų rūšių anestetikus: narkotikus, 
morfinus ir kurarę. Aš buvau įpratęs pirmenybę teikti narko- 
tikams. Bet tikriausiai geriau vartoti kurarę, kad mirti būtų 
lengviau? 

Hmm. Ne. Vis dėlto geriau narkotikai. 

Pamažu panirau į grynai technines problemas. Profesiniai mano 
refleksai veikdavo automatiškai. Atmintyje išplaukė chemijos 
kursas, kurį buvau studijavęs universitete. 

Hmm. Gal man reikėjo vartoti propofolį? Tai naujas, geres- 
nės kokybės narkotikas. Jo pavartojus dažniausiai prabundama 
po penkių minučių, tai jau įrodyta... Ne, propofolis, kaip Žžino- 
me, blogai dera su kalio chloridu. Vadinasi, teks rinktis tiopen- 
talį. Taip, bet kokį kiekį? Paprastai manoma, kad reikia penkių 
miligramų kilogramui svorio. Penki miligramai — minimali dozė, 
dešimt — maksimali. Aš daviau Marselenui 850 miligramų, jis 
svėrė 85 kilogramus. Gal reikėtų sumažinti dozę... 

Keturioliktą valandą paskambinau Rauliui. Šešioliktą valandą 
mes visi vėl susitikome Fleri Meroži tanatodrome. Kaip ir anks- 
čiau, kaliniai ėmė mus įžeidinėti. Beprasmiška juos tikinti, kad 
Marselenas savo valia apleido šį pasaulį. Mus pasitiko kalėjimo 
viršininkas, bet nepasisveikino, net nepažvelgė į mūsų pusę. 

O Jugesas, priešingai, pasisveikino su mumis labai nuoširdžiai. 

— Nesirūpinkite, daktare, mes ten nusigausime! 

Bet juk jaudinausi ne dėl savęs, o dėl jo... 

Aš sumažinau dozę. 600 miligramų Jugesui, sveriančiam 80 
kilogramų, turėtų užtekti. 

Raulis įdėmiai sekė visus mano veiksmus. Matyt, norėjo iš- 
mokti viską daryti pats, jeigu aš atsisakyčiau su juo dirbti. 

Amandina ištiesė Jugesui stiklinę šviežio vėsaus vandens. 

— Tai gėrimas pasmerktajam mirti? — ironiškai paklausė jis. 

— Ne, - atsakė ji visiškai rimtai. 

Tanatonautas išsitiesė dantisto krėsle. Mes atlikome formalu- 
mus: nustatėme daviklius, pamatavome pulsą, temperatūrą, už- 
klojome vėsiu užklotu. 

— Pasiruošęs? 

— Pasiruošęs! 

— Pasiruošusi! —- pridūrė Amandina ir mostelėjo vaizdo kamera. 

Jugesas murmėjo maldą. Paskui plačiai persižegnojo ir tuoj pat 
pradėjo skaičiuoti, tarsi būtų norėjęs visa tai kuo greičiau baigti: 

— Šeši, penki, keturi, trys, du, vienas, startas! 

Ir, nutaisęs miną, tarsi būtų prarijęs karčią piliulę, paspaudė 
jungiklį. 


54 - JAPONŲ MITOLOGIJA 


Mirusiųjų šalį japonai vadina Jomikuniu. Pasakojama, kad die- 
vas Idzanagis kartą vyko ten ieškoti savo sesers ir žmonos Idza- 
namės. Kai ją sutiko, ėmė įkalbinėti grįžti į gyvųjų pasaulį. „O 
mano vyre, kodėl tu atėjai taip vėlai? — paklausė Idzanamė. —- Aš 
suvalgiau maisto, paruošto Jomikunio šalies dievų krosnyje, ir nuo 
tol priklausau jiems. Vis dėlto aš noriu pabandyti įtikinti juos, kad 
paleistų mane. O tu palauk, tik jokiu būdu nežiūrėk į mane.“ 

Bet Idzanagis nusprendė vis tiek pažvelgti į savo seserį-Žmo- 
ną. Nepaisydamas draudimo, pasiėmė šukas, nulaužė vieną dan- 
telį ir išsitraukė jomis iš burnos dantį; tą dantį pavertė liepsno- 
jančiu deglu. Tai padaręs, jau galėjo įžiūrėti Idzanamę. Ją rijo 

kirminai, kurių pavidalą buvo įgavę aštuoni griaustinio dievai. 
Apimtas baimės, jis ėmė bėgti, rėkdamas, kad toje siaubingoje 
vietoje viskas pūva. Idzanamė supyko ir įsižeidė dėl to, kad jis ją 
paliko. Ji pasiuntė bjaurias harpijas, kad šios vytųsi Idzanagį, 
bet šiam pavyko nuo jų pabėgti. 

Tada Idzanamė pati jį nusivijo. Viename iš urvų Idzanagis pa- 
spendė jai spąstus. Tuo metu, kai abi dievybės ketino ištarti ritu- 
alinę skyrybų frazę, Idzanamė sušuko: „Kasdien aš sučiupsiu po 
tūkstantį tavo šalies žmonių kaip užmokestį už tavo išdavystę!“ 
„O aš padarysiu taip, kad kasdien gimtų po pusantro tūkstančio 
vaikų“, — atsakė jai nė kiek nesutrikęs Idzanagis. 


Frensio Razorbako disertacijos „Toji nepažįstama mirtis“ ištrauka 


55 — DAR DEŠIMT 


Jugesas taip ir negrįžo. Jis liko pusiaukelėje tarp mirusiųjų 
kontinento ir gyvųjų pasaulio. Mirti nemirė, bet atsidūrė anapus 
komos: jo žvilgsnis sustingo, encefalogramos ir kortikogramos 
linija buvo beveik tiesi. Jis tapo daržove, kaip sako medikai. Šir- 
dis ir smegenys funkcionavo, dėl to abejonių nebuvo, bet jis dau- 
giau nebegalėjo nei judėti, nei kalbėti. 

Aš pasiekiau, kad jį priimtų į mūsų ligoninės Mirštančiųjų 
palydų tarnybą. Jam skyrė specialią palatą. Po daugelio metų, 
laikantis visų atsargumo priemonių, Jugeso kūnas buvo pervež- 
tas į Smitsono institutą Vašingtone, į vieną iš Mirties muziejaus 
skyrių. Ten galima pamatyti, kas atsitinka tiems, kurie įstringa 
tarp dviejų pasaulių. 

Kai mąstau apie antrąjį bandymą, man atrodo, kad jis tikrai 
galėjo pasisekti. Bet kuriuo atveju eksperimentas buvo labai ver- 
tingas, nes leido nustatyti reikiamą tiopentalio ir kalio chlorido 
santykį. 

Ir vis dėlto mes praradome penkis bandomuosius triušius. Trys 
mirtys, vienas dezertyras ir viena daržovė. Šauni suvestinė, ką 
čia bepridursi. 

Raulis tuoj pat ėmė remti prie sienos Merkasjė, kad duotų 
mums naujų savanorių tyrimams. Ministras antrą kartą gavo pre- 
zidento Liusinderio sutikimą. Vėl prasidėjo kruopšti atranka. 
Mes norėjome, kad tai būtų nuteisti kalėti iki gyvos galvos žmo- 
nės, trokštantys ištrūkti iš kalėjimo. Darėme prielaidą, kad jie 
gali norėti nusižudyti, bet šis noras neturėtų būti didelis. Mums 
reikėjo sveiko proto Žmonių, ne narkomanų, ne alkoholikų. 

Svarbiausia, kad būtų geros fizinės sveikatos, nes tik sveikuo- 
liai gali ištverti kalio chlorido poveikį. Juk akivaizdu, kad ge- 
riausia mirti būnant sveikam. 

Negalėčiau sakyti, kad visiškai atsitiktinai vieną gražią dieną 
pas mus atėjo Martinesas, tas pats chuliganų gaujos vadas, kuris 
buvo užpuolęs mus išeinančius iš licėjaus. Jis mūsų nepažino. 
Prisiminiau Laodzi posakį: „Jeigu kas nors tave nuskriaus, ne- 
kerštauk. Tiesiog atsisėsk ant upės kranto, ir netrukus pro šalį 
praplauks skriaudiko lavonas.“ 

Martinesas atsidūrė kalėjime dėl neaiškios istorijos, susiju- 
sios su bandymu apiplėšti. Kadangi jis gerokai pastorėjo, jau ne- 
begalėjo bėgioti taip greitai kaip jo bendrai. Boksavosi jis gerai, 
tik kojos buvo silpnokos. Tas policininkas, kuris įvarė dūstantį 
Martinesą į kampą, tikriausiai buvo geresnis sportininkas. Deja, 
per šį apiplėšimą žuvo du žmonės. Teismas nerado jokių lengvi- 
nančių aplinkybių. Jis buvo nuteistas kalėti iki gyvos galvos. 

Martinesas sėkmingai dalyvavo tanatonautų atrankos bandy- 
muose. Atrodė, kad jis netgi labai nori dalyvauti eksperimente, 
kuris galėjo padaryti jį įžymybe. Jis tikėjo savo žvaigžde, buvo 
įsitikinęs, kad jam pavyks išgyventi po visų manipuliacijų, kad ir 
kokios pavojingos jos būtų. 

— Jūs žinote, ponai daktarai, — gyrėsi Martinesas, - manęs 
niekuo neišgąsdinsi! 


102 BERNARD WERBER HE TANATONAUTAI 


Prisiminiau, kaip jie su bendrais penkiese užpuolė mus su Rau- 
liu, - jo nė kiek negąsdino maži mano kumščiai. 

Raulis pareiškė, kad neprieštarauja, jog Martinesas dalyvau- 
tų mūsų eksperimentuose, jo nuomone, jis netgi labai tinkamas 
bandomasis triušis. O aš buvau linkęs išbraukti jį iš kandidatų 
sąrašo. Dar nebuvau spėjęs pamiršti jo smūgių. Kas bus, jeigu 
padarysiu klaidą dozuodamas? Esu šališkas, todėl buvau linkęs 
su juo nedirbti. 

Atstumtas gangsteris ėmė šaukti, kad mes priimame žmones 
tik pagal pažintis, kad nesuteikiame jam progos tapti turtingam 
ir garsiam. Paskui jis ėmė mus įžeidinėti. 

Gerai dar, kad nepažino! Būtų parašęs skundą, esą mes suve- 
dam su juo sąskaitas! 

Taigi Martineso naujame mūsų bandomųjų triušių penketuke 
nebuvo. Tiksliau, turiu jums pasakyti, kitame mirusiųjų penke- 
tuke. Mirtis manęs daugiau nebejaudino. Aš jausdavausi taip, 
tarsi būčiau leidęs į dangų petardas. Jeigu jos sprogdavo palei- 
džiant, tai tik reiškė, jog būtina daryti pataisas, kad kitas bandy- 
mas pasisektų. 

Trečioji bandomųjų triušių grupė. Tarp jų buvo toks Markas. 

Davikliai, pulso ir temperatūros matavimas, vėsus užklotas. 
Raulis sušuko: 

— Pasiruošę? 

Mes abu atsakėme: 

— Pasiruošęs! 

— Pasiruošusi! 

Tikėsimės, kad mūsų vaikinas nemirs iš baimės. Jį čia išpilda- 
vo prakaitas, čia imdavo krėsti drebulys. Jis visą laiką žegnojosi. 

- Šeši... penki... keturi... trys... du... vienas su puse... vienas 
su ketvirčiu... vienas... sta... startas? Gerai, startas... tas! — su- 
šnibždėjo jis, bet jo balse buvo girdėti dvejonė. 

Jis dar du kartus suskaičiavo ir tik tada blizgančiu nuo pra- 
kaito pirštu paspaudė jungiklį. 

56 —- MESOPOTAMIJOS MITOLOGIJA 


Mesopotamijos mitologijoje mirusiųjų šalis vadinama „šali- 
mi, iš kurios negrįžtama“. Giesmė: 


Nemato daugiau šviesos tie, kurie ten patenka. 
Trūnėsiai ir žemė - štai kuo juos ten maitina. 
Plunksnom kaip paukščiai jie apsikaišę, 

Ten durys ir sklendės nuklotos dulkių. 


Kartą nuostabioji Ištarė, meilės deivė, nusileido į Pragarą. Pra- 
garo valdovė Ereškigalė įsakė sargybiniams ją sutikti pagal se- 
nuosius papročius. Kiekvieną kartą, kai Ištarė eidavo pro vie- 
nus iš septynerių Pragaro vartų, ji privalėjo nusimesti vieną kurį 
savo apdarų: iš pradžių suknelę, karūną, paskui auskarus, vėri- 
nį, krūtinės papuošalus, juostą, apyrankes, kojų Žiedus ir galiau- 
siai marškinius. Nuoga Ištarė stojo prieš Ereškigalę, o ši įvai- 
rioms jos kūno dalims skyrė šešiasdešimt kankinimų. 

Ištarės kankinimų padarinius teko patirti būtent žmonėms, 
nes, kai ji išėjo, niekas žemėje nebegimdė. Giesmė: 


Nuo to laiko, kai deivė Ištarė nusileido į šalį, iš kurios negrįžtama, 
Jaučiai prarado savo galią, vyrai užmiršo savo žmonas. 


Žmonės nusiuntė pas Ereškigalę pasiuntinį. Kai šis paprašė, 
kad Ištarei būtų leista atsigerti iš odinio maišo, kuriame buvo 
laikomas gyvybės vanduo, valdovė jį prakeikė. Giesmė: 


Nuo šiol srutos bus tavo maistas, 
Pašvinkęs vanduo bus tavo gėrimas. 

Tu kaip elgeta minsi namų slenksčius, 
Girtuokliai talžys tau užverktus skruostus. 

Pasiuntinį į Pragarą nusiuntė tam, kad iškeistų jį į Ištarę. Taip 
žmonės norėjo susigrąžinti galimybę gimdyti. Ir tikrai, praėjo 
šiek tiek laiko, Ereškigalė įsakė apšlakstyti gyvybės vandeniu 
Ištarę ir parvesti ją atgal. Kai ši ėjo pro visus septynerius vartus, 
jai grąžino daiktus. Taip gyvenimas žemėje grįžo į savo vėžes. 


Frensio Razorbako disertacijos „Toji nepažįstama mirtis“ ištrauka 


57 — MANIPULIACIJOS KLAIDA 


Trynimai. Dirbtinis kvėpavimas. Elektros šokas. 

Markas atsimerkė, mes stebeilijome į jį. 

Nejaugi pagaliau pavyko? 

Atitokome, kai mūsų herojus staiga pašoko iš krėslo ir ėmė 
daužyti viską aplinkui kraupiai rėkdamas. 

— Mačiau, aš juos mačiau! Jie ten! Nuo jų nepasislėpsi, jų 
visur pilna! 

— Kas? Na, sakyk, kas? — griežtu tonu pareikalavo Raulis. 

— Velniai! Visur velniai, jie nori įkišti mane į milžinišką katilą 
ir išvirti! Aš nenoriu mirti! Nenoriu jų daugiau matyti! Nieka- 
da, nė už ką! 

Jis spoksojo į mane išplėstais vyzdžiais, paskui sušnypštė: 

— Ir tu, tu irgi velnias. Aplinkui vien tik velniai. 

Ir sviedė į mane buteliuką. Paskui sugriebė keletą švirkštų ir 
pripuolęs prie Amandinos įsmeigė vieną jai į sėdmenį. Kai pa- 
mėginau jį sutramdyti, Markas perpjovė man kaktą skalpeliu. 
Mano kaktoje ir dabar yra randas. 

"Toks elgesys šiek tiek atvėsino mūsų įkarštį. Iš pradžių - dar- 
žovė, dabar pamišėlis! Markas padarė įspūdį netgi Rauliui. Ir 
tuo pat metu mes nesiliovėme vienas kito klausinėję: „O kas, 
jeigu iš tiesų pavyko? Kas, jeigu Markas turi įrodymų iš ano 
pasaulio? Ne jo kaltė, kad jis ten patyrė tik siaubą.“ 

Vaizdajuostės mes nesunaikinome, o Marką nuvežėme į psi- 
chiatrijos ligoninę. Šiaip ar taip, jis buvo pirmasis mūsų bando- 
masis triušis, išgyvenęs po NDE. Jis neišsaugojo jokių prisimi- 
nimų apie šviečiančius tunelius, bet sugrįžo fiziškai sveikas, tik 
pakrikusio proto. 

Tą vakarą aš parvežiau Amandiną savo automobiliu. Medici- 
nos sesuo čia sukryžiuodavo gražias savo kojas, čia vėl jas išties- 
davo. Jos žaizda nebuvo gili. Užtat mano kakta buvo susiūta 
dvidešimt penkiais dygsniais. 

Juoda Amandinos suknelė - ji visada rengdavosi juodai - gun- 
domai šiugždėjo. 

Išgyvenusi tokį dramatišką spektaklį, ji neturėjo jokio noro 
grįžti namo priemiestiniu greituoju metro, be to, nei aš, nei ji 
nenorėjome vakaro leisti vieni. 

Vairuodamas automobilį, sušnibždėjau: 

— Gal vis dėlto laikas sustoti? 

Amandina, kaip visada, tylėjo. Pagalvodavau: „Jeigu ji tokia 
graži ir visiškai nekalba, tikriausiai galvoja apie nuostabius daly- 
kus.“ Bet šiandien jos tylėjimas mane erzino. Juk ji ne dekoraci- 
ja. Kaip ir aš, ji matė tuos Žmones — mirusius arba netikėtai 
išprotėjusius. 

Aš buvau atkaklus: 

— Kiek beprasmiškų mirčių! Ir viskas dėl apgailėtino rezulta- 
to... O ką jūs apie tai manote? Nuo to laiko, kai susipažinome, nė 
karto nesu girdėjęs iš jūsų lūpų frazės, ilgesnės negu du ar trys 
žodžiai. Mes dirbame kartu. Mums reikia pasikalbėti. Reikia, kad 
jūs padėtumėte man sustabdyti Raulį. Visa tai trunka pernelyg 
ilgai. Be jūsų pagalbos man niekada nepavyks jo įtikinti. 

Galų gale ji teikėsi pažvelgti į mane. Žiūrėjo ilgai, nemirksė- 
dama. Prasivėrė burna. Pagaliau ji ketino kažką pasakyti. 

— Priešingai. 

— Kas „priešingai“? 

— Priešingai, mes turime tęsti tai, ką pradėjome. Kitaip visos 

tos mirtys bus beprasmės. Mūsų tanatonautai žino, kuo rizi- 
kuoja. Žino, kad jiems mirus daugiau šansų turės po jų star- 
tuosiantys. 

— Juk tai panašu į pokerį, kai statoma viskas, kad atsiloštum! — 
sušukau aš. — Būtent taip žmonės praranda viską iki paskutinio 
siūlelio. Penkiolika aukų! Tai ne mokslinis projektas, o Žžaidi- 
mas, kai žudomi žmonės! 

— Mes pirmeiviai, — atkirto ji lediniu balsu. 

— Aš žinau gerą posakį: „Nesunku sužinoti, kas yra pirmeivis. 
Tai tas, kuris Laukiniuose Vakaruose drybso prerijoje su strėle 
nugaroje.“ 

Ji dar labiau sudirgo: 

— Negi manote, kad tos mirtys manęs neskaudina? Visi mūsų 
tanatonautai - nuostabūs žmonės, jie tokie drąsūs... 

Amandinos balsas virpėjo. Tai buvo pirmas kartas, kai ji tokia 
šneki. Aš ėmiau ją provokuoti: 

— Tai ne drąsa, tai polinkis į savižudybę. 

— Polinkis į savižudybę! O Kristupas Kolumbas ar nebuvo tik- 
rų tikriausias savižudis, kai išvyko į pasaulio kraštą riešuto ke- 
valu? O Jurijus Gagarinas su savo skardine dėže? Ar jis buvo 
savižudis? Jeigu nebūtų tokių Žmonių, pasaulis niekada neprog- 
resuotų... 

Ak, taip! Galilėjus, Kolumbas, dabar dar ir Gagarinas. Prece- 
dentų masinėms žudynėms pateisinti kiek nori! 

Amandina vis dar karščiavosi ir atkakliai kreipėsi į mane „jūs“. 

— Aš manau, kad jūs nieko nesuprantate, daktare Pinsonai. 
Ar jums neatrodo keista, kad turite tiek savanorių? Visi kaliniai 
žino apie mūsų nesėkmes, bet kodėl jie pas mus ateina? Aš jums 
pasakysiu kodėl: mūsų tanatodrome šie atstumtieji tampa did- 
vyriais! 

— Jeigu taip yra iš tikrųjų, tai kodėl kiti kaliniai spjauna į mus, 
kai einame pro šalį? 

— Paradoksas. Jie nekenčia mūsų dėl savo draugų žūties, bet 

patys yra pasirengę mirti. Kada nors vienam iš jų pasiseks, aš 
tuo įsitikinusi. 

Amandina mane traukė viskuo. Savo šaltumu, tylėjimu, pa- 
slaptingumu, o dabar ir karščiavimusi... 

Ši mano mašinoje sėdinti juodai apsirengusi šviesiaplaukė bu- 
vo labai aistringa, ji varė mane iš proto. Galbūt dėl to, kad taip 
dažnai susidurdavau su mirtimi, mano pojūčiai buvo paaštrėję! 
Pirmą kartą atsidūriau vienas su Amandina, ji buvo susijaudinu- 
Si, ji jaudino mane. Nusprendžiau elgtis ryžtingai. Tokia proga 
daugiau nebepasitaikys. Ratas pataikė į kelio duobę, automobilį 
krestelėjo, mano ranka nuslydo nuo greičių dėžės svirties ir at- 
sidūrė jai ant keliuko. Amandinos oda buvo tarsi šilkinė ir nejti- 
kėtinai švelni. 

Ji atstūmė mano ranką tarsi būčiau koks gašlūnas. 

— Apgailestauju, Maiklai, bet jūs ne mano skonio vyras. 

Įdomu, koks vyriškis yra jos skonio? 


58 — IR VĖL KAIP VISADA - NIEKO 


Ketvirtadienį, rugpjūčio 25-3ją, mokslo tyrimų ministras slapta 
aplankė mūsų tanatodromą Fleri Meroži. Benua Merkasjė no- 
rėjo asmeniškai dalyvauti „išskraidinant tanatonautą“. Ministro 
veide buvo galima įžvelgti susirūpinimą žmogaus, kurį kankina 
klausimas, ar tik jis nesusigundė dalyvauti šimtmečio kvailystės 
procese. O jeigu taip, gal dar yra laiko ką nors pataisyti, kol 
neiškvietė pasiaiškinti. 

Merkasjė paspaudė man ranką, atsainiai pasisveikino ir palin- 
kėjo sėkmės naujam mūsų tanatonautų penketukui. Jis atsargiai 
paklausė Raulio apie mūsų nesėkmes ir net pašoko iš vietos, kai 
tas jam į ausį pasakė skaičius. 

Paskui jis priėjo prie manęs ir nusivedė toliau, į patį kambario 
kampą: 

— Galbūt jūsų raketnešiai pernelyg toksiški? 

— Ne. Iš pradžių ir aš taip maniau. Bet problema glūdi ne čia. 

— O kur? 

— Suprantate, po visų šių bandymų man susidarė įspūdis, kad, 
kai žmogus patiria komą, jis turi... kaip čia pasakius... turi gali- 
mybę rinktis. Išeiti arba pasilikti. Jie visi nutarė išeiti. 

Merkasjė suraukė kaktą. 

— Tokiu atveju gal galite grąžinti juos jėga, panaudodami, pa- 
vyzdžiui, galingas elektros iškrovas. Kaip žinote, gydytojai, ban- 
dydami sugrąžinti Liusinderį į mūsų pasaulį, veikė labai drąsiai. 
Jie dėjo jam elektrodus tiesiai ant širdies! 

Aš susimąsčiau. Mes kalbėjomės kaip mokslininkai, gerbian- 
tys vienas kitą. Žodžiais aš tuščiai nesišvaisčiau. 

— Viskas ne taip paprasta. Reikia tiksliai nustatyti momentą, 
kai jie nueina „pakankamai toli, bet ne per toli“. Tai chronomet- 
rijos problema. Liusinderiui pasisekė, gydytojai ištraukė jį iš mir- 
ties gniaužtų tą sekundę, kai tai dar buvo įmanoma. Tai buvo tik 
atsitiktinumas. 

Ministras stengėsi atrodyti išprusęs netgi toje srityje, kurios 
iš tikrųjų visiškai neišmanė. 

— Pabandykite padidinti įtampą, sumažinkite narkotiko kie- 
kį ir kalio chlorido dozę. Galbūt reikėtų anksčiau pradėti juos 
gaivinti. 

Mes visa tai jau buvome išmėginę, bet aš linktelėjau galva, 
tarsi būčiau išgirdęs iš jo lūpų stebuklingą receptą. Nenorėjau 
jo klaidinti, todėl pridūriau: 

— Reikia, kad jie patys norėtų grįžti, kol tatai padaryti dar gali- 
ma. Žinote, aš apie tai daug mąsčiau. Mes neturime jokio supra- 
timo, kas verčia juos taip skubėti mirti. Kas jiems ten siūloma? 
Jeigu žinotume, galėtume pasiūlyti ką nors patrauklesnio! 

— Jūsų tanatonautai man primena XIV amžiaus jūrininkus, 
kurie panoro pasilikti į rojų panašiose Ramiojo vandenyno salo- 
se, kur juos supo gražiausios moterys, kur buvo nuostabių vai- 

sių, 0 ne plaukti atgal, įveikiant didžiausius sunkumus, į savo 
gimtąją Europą! 

Tikrai, situacija daug kuo priminė, pavyzdžiui, istoriją apie 
maištą burlaivyje Bounty. Mūsų tanatonautai buvo tokie pat re- 
cidyvistai kaip ir tos epochos jūrininkai, jie aistringai veržėsi 
pasislėpti naujose Žemėse. 

— Kaip sugrąžinti į gyvenimą mirštantįjį? — paklausė Merkas- 
jė. —- Kas verčia žmones kovoti su mirtimi, kas skatina ligonius 
pasveikti? 

— Laimės siekis, — atsidusau. 

— Taip, bet kas daro juos laimingus? Kaip paveikti jūsų žmo- 
nes, kai jie susiduria su dilema „išeiti ar grįžti“? Juk motyvai 
tokie įvairūs! 

Dirbdamas ligoninėje, mačiau, kad sveikstant svarbiausia yra 
žmogaus valia. Kai kurie tiesiog atsisako mirti ir jiems pavyksta 
išlikti gyviems. Esu skaitęs apie vieną tyrimą, atliktą su kinais, 
gyvenančiais Los Andžele. Kai jie švęsdavo Naujuosius metus, 
mirčių skaičius sumažėdavo beveik iki nulio. Senukai ir mirš- 
tantieji tarsi įsiteigdavo, kad turi gyventi ir džiaugtis švente. Ry- 
tojaus dieną mirčių skaičius pasiekdavo įprastą lygį. 

Žmogaus psichikos galimybės begalinės. Aš pats tuo įsitiki- 
nau, kai norėjau išsiugdyti gebėjimą atsibusti aštuntą valandą 
ryto be žadintuvo. Ir man pavykdavo. Aš taip pat Žinau, kad 
mano smegenų užkaboriuose yra labai daug informacijos ir kad 
man tereikia išmokti atidaryti tuos „stalčiukus“ galvoje, kad nu- 
sigaučiau iki jos. Kokių įdomių tyrimų būtų galima atlikti pro- 
gramuojant savo nervų sistemą. 

Vadinasi, grįžti iš komos būsenos galima vien tik valios jėga. 

Kad ir kaip būtų, tą dieną tanatonautas apsisprendė negrįžti. 
Pamatę mirties konvulsijas, keturi jo draugai atsisakė tęsti ban- 
dymą. Mes nusprendėme, kad ateityje neperspektyvu dirbti su 
visa grupe, kad mūsų pionieriai startuos pavieniui. Bet galbūt 
jau pernelyg vėlu tai daryti? Netgi Fleri Meroži kalėjime mums 
buvo vis sunkiau rasti savanorių. 

Kaip teigia tibetiečiai, budistų panteone gyvena devynios dva- 
sių grupės: 

1. God-sbin: šventyklų sargyba. Sukelia masines epidemijas. 

2. Bdud: aukštesnieji demonai. Gali įgyti žuvų, paukščių, Žo- 
lių ir akmenų pavidalą. 

3. Srin-po: milžinai žmogėdros. 

4. Klu: gyvačių pavidalo pragaro dievybės. 

5. Bcan: dievai, gyvenantys danguje, miškuose, kalnuose ir 
ledynuose. 

6. Lcha: baltos spalvos dangaus dievybės. Gera linkinčios, jų 
turi būti ant kiekvieno Žmogaus pečių. 

7. Dmu: pikta linkintys demonai. 

8. Dre: mirties pasiuntiniai, dažnai atsakingi už nepagydomas 
ligas. Visas blogis, nuo kurio kenčia žmonės, kyla Dre demo- 
nams panorėjus. 

9. Gan-dre: grupė dievybių, skleidžiančių blogį. 


Frensio Razorbako disertacijos „Toji nepažįstama mirtis“ ištrauka 


60 —- FELIKSAS KERBOZAS 


Jeigu kalbėtume atvirai, Feliksas Kerbozas buvo ne iš tų, su 
kuriais norima bendrauti. Tiesa, tai lėmė tam tikros aplinkybės. 

Pradėsime nuo to, kad jis buvo nelaukiamas vaikas. Kai var- 
totojų interesų gynimo žurnalas „Iestuojame jums“ nustatė, kad 
prezervatyvai, kuriais naudojosi ir Felikso tėvas, buvo patikimi 
tik 96 procentais, jam nebeliko jokių abejonių, kad jis tapo ke- 
turių procentų auka. Ką jau kalbėti apie tėvą. Tas faktas, kad jis, 
prieš trisdešimt penkerius metus išėjęs iš namų nusipirkti ciga- 

rečių, dingo, tik dar kartą patvirtina, kaip stipriai tėtušį paveikė 
ši išdavystė. 

Siuzetė, jo motina, nusprendė pasidaryti abortą, bet Feliksas, 
nors tuo metu buvo tik embrionas, jau buvo įsikibęs į gyvenimą 
lyg blakė šuniui į kailį. Nevienkartiniai pogrindinių abortų dary- 
tojų bandymai baigėsi tuo, kad dar negimusio kūdikio veidas 
buvo sudarkytas. 

Paskui motina du kartus bandė jį nuskandinti. Naudodamasi 
proga, kad reikia išplauti šampūną, ji panardino jo galvą į pilną 
vonią. Bet ji apsiriko skaičiuodama ir Feliksui pavyko labai grei- 
tai išsikapanoti į paviršių. Vėliau ji nustūmė į upę savo ką tik 
išmokus; stovėti vaiką. Bet Feliksas jau turėjo įgūdžių kapanotis 
iš sunkių situacijų. Jis vos nepateko po krovininio laivo sraigtu, 
bet atsipirko tik randu skruoste ir įstengė nusigauti iki kranto 
įsikibęs į skėtį, kurio kotu motina daužė jam per galvą. 

Visą savo vaikystę Feliksas Kerbozas ieškojo atsakymo į klau- 
simą, kodėl visi taip nepalankiai į jį žiūri. Ar todėl, kad jis toks 
bjaurus, ar todėl, jog pavydi, kad turi tokią nuostabią mamą? 

Feliksas ilgai tvardėsi, bet, kai Siuzetė mirė, jis nebeištvėrė. 
Suprato, kad prarado vienintelį žmogų, kurį mylėjo. Dabar jam 
liko tik neapykanta. 

Iš pradžių ji reikšdavosi reguliariomis niekuo dėtų automobi- 
lių padangų, kurias jis pradurdavo peiliu, atakomis. Bet paleng- 
vėjimo nebuvo. Paskui jis susidėjo su banditais ir ėmė reketuoti 
turtingų tėvų sūnelius, kurie, be visa kita, turėjo dar ir gyvas 
mamytes! Tris iš tų, kurie spyriojosi ir nenorėjo mokėti, jis už- 
mušė ir taip tapo paties purviniausio darbo atlikėju. Bet artėjant 
aštuonioliktajam gimtadieniui, kai Felikso draugeliai pradėjo do- 
mėtis priešinga lytimi, jis atsisakė dalyvauti prievartaujant. La- 
biausiai jis įsiaistrindavo tada, kai užpuldavo kokį buržua ir 
suvarydavo jam į šoną peilį. Taip jis keršijo už dievinamą moti- 
ną, kuri nusivarė nuo kojų jį auklėdama. 

Būdamas dvidešimt penkerių, Feliksas atsidūrė teisme ir ne- 

sugebėjo įtikinti teisėjų, kad esama niekuo nepaaiškinamo ma- 
lonumo, kurį jauti, kai ilgas ir aštrus peilis sminga į minkštą tavo 
artimo pašonę. Felikso aistra žaisti su šaltuoju ginklu teisėjams 
buvo nesuvokiama. Prokurorui reikalaujant jis buvo nuteistas 
kalėti du šimtus aštuoniasdešimt ketverius metus su galimybe 
sutrumpinti šį laiką iki dviejų šimtų penkiasdešimt šešerių, jeigu 
elgsis pavyzdingai. 

Darbas nuo ryto iki vakaro gaminant grindų šepečius iš kiau- 
lių šerių neteikė kaliniui laimės. Feliksas nusprendė teisėtu bū- 
du išeiti iš kalėjimo. Gerai elgdamasis, jis jau sutrumpino kalini- 
mo laiką iki dviejų šimtų penkiasdešimt šešerių metų. Svajojo 
pagreitinti šį procesą, bet kaip? 

Kalėjimo viršininkui idėjų netrūko. Mūsų dienomis parduo- 
dama ir perkama viskas. Tokia šiuolaikinė visuomenė. Deja, Ker- 
bozas neturėjo už ką pirkti. 

— Už kokius pinigus? — susijaudinęs paklausė nelaimingasis. 

— O kas gi kalba apie pinigus? Turint tokią sveikatą kaip tavo! 
Tai juk puikus kapitalas! 

Ir įsisuko pragariška buhalterija. 

Kad sutrumpintų kalinimo laiką, Feliksas išbandė naujus far- 
macinius produktus, kurių poveikio dar niekas nežinojo. 

Nuo to laiko, kai gyvūnų mėgėjų reikalavimu eksperimentai 
su gyvūnais buvo uždrausti, pramonininkams neliko nieko kita, 
kaip kreiptis į kalinius. 

Feliksas uždirbo trejus metus, kai išbandė širdies defibriliato- 
rių, paskui susirgo aritmija ir patyrė miego sutrikimų. Dantų 
pasta su fluoru, kurio koncentracija buvo pernelyg didelė, suga- 
dino kepenis (laikas sutrumpėjo penkeriais metais). Pavartojus 
itin stiprų muilą, ties sąnariais nusinėrė oda (treji metai). Perne- 
lyg stiprus aspirinas sukėlė skrandžio opą (dešimt metų). Felik- 
sas Kerbozas neprarado azarto ir kartais netgi stebėdavosi, kad 
kai kurie produktai kažkodėl pasirodydavo esą nekenksmingi! 

Kai vyko kalinių maištas, jis kumščiais gynė apsaugininkus 

(užsidirbo dešimt metų). Jis įskundė administracijai narkotikų 
prekeivius (laikas kalėti sutrumpėjo trejais metais, užtat susi- 
laukė kenčiančiųjų abstinenciją pykčio). 

— Feliksai, kodėl tu toks uolus? 

— Atstok. Aš ne skundikas. Ką noriu, tą ir darau. Noriu išeiti 
iš kalėjimo aukštai pakelta galva. 

— Na, na. Toliau ryk savo chemiją ir tave išneš iš čia kojomis į 
priekį. 

Kiekvieną šeštadienį Feliksas duodavo kraujo (už ketvirtį litro 
būdavo įskaitoma savaitė). Ketvirtadieniais jis surūkydavo dešimt 
pakelių cigarečių be filtro, nes tuo metu Sveikatos apsaugos mi- 
nisterija tyrė tabako kenksmingumą (už kiekvieną pakelį būdavo 
įskaitoma para). Pirmadieniais ir trečiadieniais su juo buvo atlie- 
kami sensoriniai bandymai. Baltai išdažytame visiškai izoliuota- 
me nuo triukšmo kambaryje jis nejudėdamas be maisto ir be van- 
dens praleisdavo ištisą dieną. Vakare baltais chalatais vilkintys žmo- 
nės patikrindavo, kaip jam pakenkė tie bandymai. 

Feliksui, sekinančiam savo sveikatą, pavyko sutrumpinti kali- 
nimo laiką iki šimto keturiasdešimt aštuonerių metų. Sveikas funk- 
cionavo tik vienas jo inkstas. Kažkoks priešuždegiminis prepara- 
tas, kuris turėjo itin sunkų šalutinį poveikį, sukėlė jam ausies kur- 
tumą. Feliksas be perstojo markstėsi nuo glaustinių lęšių, tokių 
minkštų ir lipnių, kad jų buvo neįmanoma išsiimti. Nė kiek nesu- 
trikdamas, jis tebetikėjo, kad vieną gražią dieną išeis iš kalėjimo. 

Kai viršininkas jam užsiminė apie projektą „Rojus“, galintį 
sutrumpinti kalinimo laiką dvidešimt aštuoneriais metais, Felik- 
sui net mintis nešovė prašyti išsamesnės informacijos. Dar nie- 
kada niekas iki šiolei nebuvo jam pasiūlęs tokio apdovanojimo. 

Žinoma, kalėjime sklandė gandai, kad jau apie šimtas kalinių 
nusibaigė tame požemyje, kuriame buvo atliekami eksperimen- 
tai. Feliksas dėl to nė kiek nesijaudino. Po viso to, ką jam teko 
praryti, jis išliko gyvas, todėl buvo įsitikinęs, kad gimė po lai- 
minga žvaigžde. Kitiems tiesiog nepasisekė, štai ir viskas! Galų 

gale, kad ir kaip būtų, už dvidešimt aštuonerius kalinimo metus 
teks paprakaituoti, veltui niekas nieko neduoda! 

Jis patogiai įsitaisė krėsle. Atstatė krūtinę, kad būtų patogu 
pritvirtinti elektrodus. Prispaudė prie kūno šaltą apklotą. 

— Pasiruošęs"? 

— Taip, darykite, ką turite daryti, aš paklūstu jūsų įsakymams, — 
atsakė Kerbozas. 

— Pasiruošęs. 

— Pasiruošusi! 

Jis nesimeldė, net nemėgino persižegnoti, nesuraitė špygos. 
Feliksas pasitenkino kramtomojo tabako gumulu, kuris visada 
būdavo burnos dešinėje. Vis tiek jis nieko nenutuokė apie tuos 
mokslinius eksperimentus, jam apskritai buvo į viską nusispjau- 
ti. Juk už tai kalinimo laikas bus sutrumpintas net dvidešimt 
aštuoneriais metais! 

— Šeši... penki... keturi... trys... du... vienas... startas. 

Ir Feliksas nedvejodamas paspaudė jungiklį. 


61 - ČIPEVO INDĖNŲ MITOLOGIJA 


Čipevo genties indėnai, gyvenantys Viskonsino valstijoje prie 
Aukštutinio ežero, mano, kad po mirties gyvenimas tęsiasi ly- 
giai taip pat kaip ir anksčiau, jis nesibaigia ir nesikeičia. Tai tarsi 
vienas ir tas pats pasikartojantis filmas — be tikslo, be moralės, 
visiškai neprasmingas. 


Frensio Razorbako disertacijos „Toji nepažįstama mirtis“ ištrauka 

62 — POLICIJOS REGISTRACIJOS KORTELĖ 


Kreipimasis į Priežiūros tarnybą 

Raulis Razorbakas, padedamas grupės mokslininkų, dabar 
atlieka eksperimentus su mirtimi. Aukų skaičius jau viršijo 
šimtą. Ar reikia imtis skubių veiksmų? 


Priežiūros tarnybos atsakymas 
Ne. Dar ne. 


63 - NAUJAS BANDYMAS 


Raulis, Amandina ir aš taikėme įprastą prabudimo iš komos 
metodiką. Bet iš tikrųjų ta metodika aš jau nebetikėjau. Vienin- 
telis Raulis įdėmiai Žiūrėjo į tanatonauto kūną ir tarsi maldą 
kartojo: „„Atsibusk, maldauju, atsibusk.“ 

Mes ji reanimavome, bukais žvilgsniais peržiūrinėjome elek- 
trokardiogramą ir elektroencefalogramą. 

— Atsibusk, atsibusk! — kartojo Raulis. 

Aš mašinaliai dariau visas būtinas procedūras. 

Prireikė garsaus šūksnio, kad atsikratyčiau mane apėmusios 
apatijos. 

— Jis pakrutino pirštą! — sušuko Raulis. — Pasitraukit, pasi- 
traukit visi! Jis sujudėjo! 

Aš nenorėjau pasiduoti bergždžioms iliuzijoms, bet vis dėlto 
pasitraukiau atatupstas. 

Staiga pyptelėjo elektrokardiografas. Iš pradžių vos girdimas 
pyptelėjimas. Paskui dar vienas ir dar. Pagaliau ryžtingiau: pypt, 
pypt, pypt. Vėl sujudėjo pirštas. Paskui ir visi kiti. 

Ten, krėsle, atgijo ranka, paskui petys. Kad tik Feliksas ne- 
pradėtų siautėti! Beje, tam atvejui aš turėjau kišenėje nedidelę 
guminę kuoką. 

Suvirpėjo vokai. Prasimerkė akys. Burną iškreipė grimasa, vė- 
liau ji pavirto šypsena. Pypt, pypt, pypt - smegenys ir širdis vėl 
funkcionavo normaliu ritmu. 

Mūsų bandomasis triušis nepriminė nei daržovės, nei bepročio. 

Jo ir kūnas, ir siela sveiki. Tanatonautas sugrįžo į tanatodro- 
mą sveikas ir gyvas. 

Visas angaras drebėjo nuo džiaugsmingų šūksnių. Amandina, 
Raulis ir aš entuziastingai glėbesčiavomės. 

Pirmasis atsikvošėjo Raulis. 

— Na ir kaip? - paklausė jis palinkęs prie Felikso. 

Mes apmirėme nekantraudami išgirsti pirmąjį Žodį iš ypatin- 
go keliautojo lūpų. Kad ir ką jis pasakytų, jo žodžiai tikriausiai 
pateks į istorijos vadovėlius, juk jis pirmas sėkmingai nukeliavo 
į mirusiųjų šalį ir sugrįžo iš ten atgalios. 

Patalpoje viešpatavo tyla. Mes taip laukėme šios akimirkos. 
Iki šiol mus lydėjo vien nesėkmės. Šitas į pitekantropą panašus 
tipas tebetylėjo, o žmonės, svajojantys apie amžinybę, laukė, ką 
jis pasakys. 

Jis pravėrė burną. Pagaliau ką nors pasakys. Ne, užsičiaupė. 
Paskui burna vėl prasivėrė. Antras mėginimas. Feliksas užmer- 
kė akis ir gergždžiančiu balsu sunkiai išstenėjo: 

— Ak... velnias. 

Apstulbę spoksojome į jį. Jis pasitrynė kaktą. 

— Kad jį kur perkūnas! 

Paskui įsispitrėjo į mus, tarsi jį būtų erzinęs jam rodomas mū- 
sų dėmesys. | 

— Na, ką, įskaitė man dvidešimt aštuonerius metus? 

Mes mielai būtume papurtę savo pacientą, pasveikinę jį, bet 
žinojome, kad jam dar reikia laiko atsigaivelėti. Raulis mygo: 

— Kaip ten? 

Feliksas pasitrynė riešus ir sumirksėjo akimis. 

— Na, kaip čia jums pasakius... Aš išlindau iš savo kūno ir 
siaubingai išsigandau. Jaučiausi taip, lyg būčiau tapęs paukščiu. 

Po velnių! Aš skridau be kūno... Na! Kilau aukštyn su numirė- 
liais. O kokie snukiai! Mes šiek tiek paskraidėme, paskui atsi- 
dūrėme prie šviečiančio žiedo. Jis buvo panašus į liepsnojančius 
žiedus, per kuriuos šokinėja tigrai Pindero cirke. 

Jis įkvėpė oro. Mes godžiai gaudėme kiekvieną Felikso žodį. 
Pamalonintas tokio dėmesio, jis pasakojo toliau: 

— Nepatikėsit! Jis kaip kišeninis prožektorius. Toks neoninis 
ratas, O viduryje šviesa, ir ta šviesa tarsi traukia mane. Sako, eik 
čion. Na, aš ir nuėjau. Viens, ir patekau į ugnies ratą, kaip tigras 
cirke. Ir nuėjau prožektoriaus link... 

Raulis negalėjo susilaikyti nepertraukęs: 

— Vadinasi, ugnies ratas ir šviesa centre? 

— Taip. Kaip taikinys. Neprisimenu, ar sakiau jums, kad kaž- 
kas kalbėjosi su mano smegenimis. Kvietė prieiti arčiau. Sakė, 
kad viskas bus gerai. 

— Ir jūs nuėjote? — susijaudinusi paklausė Amandina. 

— Na, taip. Tada aš pamačiau kažkokį kūgį ar piltuvą, 0 jame 
viskas sukosi. 

— Kas sukosi? 

— Visokiausi dalykai! Žvaigždės, garai, kažkokios keistos sro- 
vės, iš viso to susiformavo šimto namų dydžio piltuvas. 

Raulis trinktelėjo kumščiu per kairį delną. 

— Mirusiųjų kontinentas! — suriko jis. —- Jis matė mirusiųjų 
kontinentą! 

— "Ięskite, prašom tęsti, - maldavau. 

— Na, va, aš ir priartėjau. Ir kuo labiau artėjau, tuo labiau 
mane traukė šviesa, net išsigandau, kad negalėsiu pasukti atgal. 
Na, manau sau, ir kuriam galui tada bausmės laiką trumpinau! 
O šviesa galvoje tvirtina, kad tai nesvarbu, kad žemėje vien tuš- 
tybė ir kvailybė... Ek! Ir moka gi įkalbinėti! Jaučiausi taip, lyg 
būčiau papuolęs į Ali Babos urvą, ir ten pilna brangenybių, tik 
ne aukso ir sidabro, o visokių malonių pojūčių. Buvo gera, šilta, 
saldu ir švelnu. Lyg su mama būčiau susitikęs. Gal vandenėlio 
stiklinę, a? Burna visiškai išdžiūvo. 

Amandina nuėjo atnešti vandens. Feliksas ištuštino stiklinę 
vienu mauku ir kalbėjo toliau: 

— Aš negalėjau nieko padaryti, tik eiti į priekį. Po velnių! Bet 
ten, Žiūriu, lyg permatoma siena. Ne iš plytų, o minkšta, kaip 
subinės oda. Kaip iš želatinos. Aš net pamaniau, kad patekau į 
permatomą subinę. Prasti mano reikalai. Jeigu kirsiu tą sieną, 
atgal sugrįžti jau neįstengsiu ir teks atsisveikinti su dvidešimt 
aštuoneriais metais, kuriuos užsidirbau. Tada ir nuspaudžiau 
stabdžius. 

"Tas tipas išsprendė pasirinkimo problemą. Jis rado pretekstą, 
dėl kurio verta likti gyventi. Aš būčiau negrįžęs. 

Feliksas atsiduso: 

— Tai, žinote, nelengva. Pats su savimi kovojau, kad apsisuk- 
čiau šimto aštuoniasdešimt laipsnių kampu kartu su siela. Pas- 
kui kažkokia ilga virvė, balta kaip sidabras, trukt, ir aš atmer- 
kiau veizėtuvus. 

Mes trise — Raulis, Amandina ir aš - buvome tarsi septinta- 
me danguje. Visos mūsų aukos įgijo prasmę. Mūsų pastangos 
pagaliau davė vaisių. Žmogus pramušė mirties sieną ir sugrįžęs 
papasakojo apie anapusinį pasaulį. O kas gi ten, dar toliau, už to 
šviečiančio nematerialaus pasaulio? 

Išgėręs šalto vandens, Feliksas pareikalavo romo. Amandina 
jam įpylė. 

Aš pakursčiau: 

— Reikia sušaukti spaudos konferenciją. Žmonės turi sužinoti... 

Raulis tuoj pat mane nutildė: 

— Pernelyg anksti, - pasakė jis. - Kol kas mūsų projektas turi 
likti toks, koks yra: visiškai slaptas. 

64 — LIUSINDERIS 


Prezidentas Liusinderis glostinėjo Vercingetoriksui sprandą. 
Jis džiūgavo. 

— Tai ką, Merkasjė, jiems pavyko? 

— Taip. Aš savo akimis mačiau to... tanatonauto pakilimo ir 
nusileidimo vaizdo įrašą. 

— Tanatonauto? 

— Jie sukūrė šį žodį savo bandomiesiems triušiams vadinti. 
Graikiškai tai reiškia „mirties žvalgas“ ar kažką panašaus. 

Prezidentas prisimerkė ir nusišypsojo. 

— Neblogai, netgi visai neblogai. Labai poetiška. Bent jau man 
patinka. Skamba gal kiek moksliškai, bet šioks toks rimtumas 
mūsų eksperimentams nepakenks. 

Iš tikrųjų Liusinderis iš laimės netilpo savame kailyje. Ir visai 
nesvarbu, kaip juos vadinsime: mirties lakūnais, rojaus vizituo- 
tojais... Prasmė nesikeičia. 

Merkasjė norėjo atkreipti į save dėmesį. Galų gale būtent jis 
yra projekto vadovas ir todėl gali teisėtai didžiuotis sėkme. Va- 
dovaudamasis ta elgesio schema, kurią jam pasiūlė sutuoktinė, 
jis surizikavo: 

— Iš tikrųjų jie tapo Naujosios Australijos pionieriais. 

— O taip, Merkasjė! Jūs pagaliau suvokėte mano mintį. 

Ministras norėjo sudaryti įspūdį, kad jis yra šio išradimo au- 
torius, bet būtent prezidentas, turintis tokį stulbinamą gebėjimą 
numatyti ateitį, paklius į istorijos vadovėlius. Liusinderis pagal- 
vojo: „Štai jis - nemirtingumas.“ Jo statulos stovės skveruose, 
gatvės bus pavadintos jo vardu... Jis labai rizikavo. Ir brangiai 
už tai sumokėjo: dešimtys Žuvusiųjų, gal net šimtas... Bet jam 
pavyko! 

Merkasjė nutraukė jo svajones apie šlovę: 

— O dabar, pone prezidente, ką darysime? 

65 - ISTORIJOS VADOVĖLIS 


Pirmieji tanatonautų skrydžių rezultatai jau pranoko visus lūkesčius. 
Pirmasis savanoris Feliksas Kerbozas gebėjo pakilti ir nusileisti tanatod- 
rome. Tanatonautikos pionieriai buvo apstulbinti, kad jie taip greitai su- 
laukė sėkmės. 


Istorijos vadovėlis, įvadinis kursas, antrieji mokslo metai 


66 —- KELTŲ MITOLOGIJA 


Keltų mitologijoje anapusinis pasaulis vaizduojamas kaip pa- 
slaptinga vieta, kurioje nėra nei mirties, nei darbo, nei žiemos. 
Ten gyvena dievai, dvasios ir amžinai jauni žmonės. Galai šią 
šalį vadino „Annvn“. Ten yra prisikėlimo katilas ir gausybės ra- 
gas. Prisikėlimo katilas grąžina į gyvenimą žuvusius karius, o iš 
gausybės rago maitinasi nemirtingieji. 

Galams ir airiams „Annvn“ šalis, arba anas pasaulis, tokia pat 
reali kaip ir mūsų materialus pasaulis. Pakanka tam tikrų magiš- 
kų veiksmų, kad persikeltum iš vieno pasaulio į kitą. 


Frensio Razorbako disertacijos „Toji nepažįstama mirtis“ ištrauka 


67 —- PO ŠVENTĖS 


— Aš norėčiau susikeisti vietomis su Feliksu. 

Amandina, paprastai tokia santūri, jau nebeslėpė savo džiaugs- 
mo. Kaip ir kiekvieną kartą po eksperimentų seanso aš lydėjau 
ją namo. O tą vakarą mes buvome šiek tiek įkaušę. Savo triumfą 
atšventėme tanatodrome; išgėrėme putojančio vyno butelį. Mes 
aukštai kėlėme plastikines stiklinaites. 

— Kokią nuostabią akimirką išgyvename! Kaip aš norėčiau būti 
pirmuoju žmogumi, pirmuoju tanatonautu, įžengusiu į paskuti- 
nį kontinentą ir sugrįžusiu iš ten! Taip, aš norėčiau susikeisti 
vietomis su Feliksu! 

Aš pamėginau nuleisti ją ant žemės: 

— Tai ne taip paprasta. Jis turėjo motyvą. Juk jūs girdėjote, 
kad jį traukė šviesa. Jis dvejojo, ar jam verta sugrįžti. Feliksas 
įstengė grįžti tik todėl, kad buvo užsiprogramavęs siekti, jog jo 
kalinimo laikas sumažėtų būtent šiame gyvenime. 

Padidinau greitį. Už automobilio langų prietemoje skriejo niū- 
rus priemiesčio peizažas. Akies krašteliu pažvelgiau į Amandi- 
ną, ji susikaupusi pudravo nosytę, nors kelias buvo duobėtas. 

Pradėjau ją geriau pažinti. Kartą Raulis man apie ją papasa- 
kojo. Ši graži moteris buvo labai pareiginga medicinos sesuo. 
Netgi pernelyg pareiginga. Amandina nebegalėjo ramiai Žiūrėti, 
kaip ligoninėje, kurioje ji dirbo, miršta jos globojami pacientai. 
Dar mokydamasi mokykloje negalėdavo pakęsti, kai jai rašyda- 
vo blogus pažymius. Ligoninėje kiekviena mirtis jai atrodė tokia 
beprasmiška. Kai Amandinos ligonis mirdavo ant operacinio sta- 
lo, ji jausdavosi esanti atsakinga už tokią baigtį. 

Kolegos tvirtindavo, kad tai ne jos kaltė, bet ji jais netikėjo. Ji 
buvo tos nuomonės, kad kiekviena mirtis buvo tik dar vienas jos 
nekompetentingumo įrodymas. 

Amandina manė, kad žmonės miršta dėl meilės stokos. Jos 
požiūriu, netgi nuo vėžio mirštantis žmogus pats pasirenka mir- 
tį. O jeigu jis taip pasirinko, tai tik todėl, kad jo aplinka nesuge- 
bėjo įdiegti jam meilės gyvenimui. Amandina stengdavosi pa- 
milti kiekvieną savo pacientą. Ir, kadangi jie vis tiek mirdavo, ji 
priekaištaudavo sau, kad nepakankamai juos mylėjo. 

Regis, geriausia Amandinai Balius būtų buvę pakeisti profe- 
siją. Bet ją, kaip ir Raulį, nesėkmės tik priversdavo vis iš naujo 
eksperimentuoti — iki galutinės pergalės arba susinaikinimo. Kai 
ji atsitiktinai perskaitė nedidelį skelbimą apie projektą, susijusį 

su mirštančiųjų palydomis, ir apie tai, kad reikia darbščios me- 
dicinos sesers, nedelsdama atsiliepė. Vos tik Raulis Razorba- 
kas prakalbo apie „Rojų“, Amandina iškart nusprendė visas 
jėgas atiduoti projektui, skirtam sugrąžinti mirusiuosius į gy- 
vųjų pasaulį. 

Keista, bet atrodė, kad jos nė kiek neglumino toks didžiulis 
aukų skaičius pradinėje projekto stadijoje. Amandinos logika 
buvo keista: ji buvo pasirengusi paaukoti keletą žmonių, kad 
nežinia kada ateityje būtų galima išgelbėti daugybę kitų. 

— Kaip aš norėčiau susikeisti vietomis su Feliksu, - pakartojo 
ji. — Jis toks drąsus ir toks gražus. 

Aš nutaisiau rūškaną miną. Ar reikia taip perdėti? Tas pite- 
kantropas gal ir drąsus, bet negražus. 

— Tikriausiai aname pasaulyje jis patyrė siaubingų išbandymų. 

Kokia ji buvo graži, kai kalbėjo apie Feliksą. 

— Ką dabar darysime? - paklausiau norėdamas, kad pakeistu- 
me pokalbio temą. 

— Padidinsime startų skaičių. Raulis jau pranešė geras naujie- 
nas ministrui Merkasjė. Mus asmeniškai pasveikinti nori pats 
prezidentas. Jis jau susisiekė su kalėjimo viršininku ir paprašė, 
kad šis atrinktų dar šimtą kandidatų į tanatonautų būrį. 

Paskui ji su įkarščiu ėmė kalbėti, kad reikėtų surengti vakarėlį. 

— Feliksas to nusipelnė, - sumurkė ji sunkiai įstengdama tram- 
dyti džiaugsmą. 


68 —- POLICIJOS REGISTRACIJOS KORTELĖ 


Pagrindinių duomenų užklausa 
Pavardė: Kerbozas 

Vardas: Feliksas 

Plaukų spalva: pliktelėjes blondinas 
Ūgis: 1 metras 95 cm 

Ypatingos žymės: aukšto ūgio, veidas randuotas 
Pastaba: pirmasis tanatonautas, sugrįžes į gyvųjų pasaulį 
Silpnoji vieta: žemas intelekto koeficientas 


69 — SKAITANT SPAUDĄ 


SKANDALAS: PREZIDENTAS LIUSINDERIS AUKOJA KALI- 
NIUS DĖL MOKSLINIO EKSPERIMENTO 

Mums teko atlikti ilgą tyrimą, kad įsitikintume, jog preziden- 
tas Liusinderis yra didžiausias mūsų epochos nusikaltėlis. Dar 
labiau iškrypęs negu Landriu ar Petijo, prezidentas Liusinderis, 
mūsų valstybės galva, išrinktas daugumos prancūzų, šaltakrau- 
jiškai žudė žmones, kurių niekada net nebuvo matęs. 

Jo aukos - kaliniai, kurie neprašė nieko, tik galimybės išpirk- 
ti savo nusižengimus. Dingstis arba, jeigu norite, akstinas — mir- 
ties tyrimas! Mūsų respublikos prezidentas turi itin keistą hobį; 
ne, tai ne golfas, ne egzotiška kulinarija ir netgi ne numizmati- 
ka, tai — mirtis! 

Padedamas kelių bendrininkų, būtent: mokslo tyrimų minist- 
ro Merkasjė, puspročio biologo profesoriaus Raulio Razorba- 
ko, įtartino mediko anesteziologo Maiklo Pinsono ir medicinos 
sesers karjeristės Amandinos Balius, prezidentas lengva ranka 
ėmė žudyti žmones. 

"Turimais duomenimis, šios „suplanuotos mirties brigados“ ran- 
komis jau nugalabyti šimtas dvidešimt trys kaliniai, ir visi tik dėl 
to, kad patenkintų nesveiką despotiško šalies vadovo smalsumą. 

Panašu, kad mes sugrįžome į barbarų laikus, kai Romos im- 
peratoriai sprendė gyventi ar mirti bejėgiams jų vergams. Buvo 
tokių, kurie žudė nelaiminguosius vien todėl, kad norėjo pažiū- 
rėti, ar juos atgaivins Jėzaus Kristaus drobulė. 

Bet mūsų laikais nėra nei imperatorių (net jeigu Liusinderis 
kai kada ir lygina save su Cezariu!), nei vergų. Bent jau iki šios 

dienos mes taip manėme. Mes buvome įsitikinę, kad mums va- 
dovauja prezidentas, kurį demokratiškai išrinko jo bendrapilie- 
čiai. Prezidentas, kurio svarbiausia pareiga — rūpintis savo šalies 
žmonių gerove, 0 ne juos naikinti! 

Kai tik Fleri Meroži kalėjimo viršininkas, pasipiktinęs, kad 
tiek daug lavonų kasdien atvežama į pataisos įstaigos požemius, 
duodamas mūsų redakcijai išskirtinį interviu, pasakė tiesą apie 
šias piktadarystes, opozicija tuoj pat pareikalavo panaikinti Liu- 
sinderio, kaip prezidento, neliečiamybę. Parlamentas nedelsda- 
mas sudarė komisiją šiems faktams patikrinti. 

Dauguma apklaustų ministrų atsisako tikėti šiais liudijimais, 
bet kai kurie iš jų jau pareiškė, kad, jeigu komisija pateiks masi- 
nių žudynių įrodymų, jie iškart atsistatydins. 

O ministras Merkasjė, nelaukdamas tyrimo rezultatų, kartu su 
žmona pabėgo į Australiją ir pasislėpė ten nuo teisingumo rankos. 


70 - SUSIDŪRIMAS SU BANDA 


Euforiją netrukus pakeitė skaudus nusivylimas. Kerbozo sėk- 
mės paakinti, mes pasijutome lyg būtume su sparnais ir aukštai 
pakilome, bet tuojau pat kritome žemyn, sulaukę įžeidinėjimų ir 
visuotinės paniekos. 

Fleri Meroži viršininkas su savo uždaviniu susidorojo gerai. 
Skandalas buvo pučiamas kasdien. Laikraščiai perėjo į puolimą. 
Pirmose jų skiltyse būdavo užsimenama, kad mus pačius reikė- 
tų padaryti bandomaisiais triušiais. Apklausos parodė, kad 78 
procentai gyventojų mano, jog mus reikia kaip galima greičiau 
pasodinti už grotų. 

Tardytojas paskelbė, kad pradėtas kriminalinis tyrimas. Jis kvie- 
tėsi mus paeiliui. Man pažadėjo tam tikrų lengvatų, jeigu liudysiu 
prieš savo bendrininkus. Manau, tą patį žadėjo ir kitiems. Be jo- 
kios abejonės, aš nusprendžiau laikyti liežuvį už dantų. 

Teisėjas įsakė atlikti kratą, ir policija apvertė aukštyn kojomis 
visą mano butą. Išardė netgi grindis, lenta po lentos, matyt, ma- 
nė, kad aš ten slepiu lavonus! 

Mane iškvietė į mūsų namo gyventojų bendrijos susirinkimą 
ir draugiškai paprašė, kad išsinešdinčiau iki mėnesio pabaigos. 
Namsargė paaiškino man, jog vien dėl to, kad gyvenu šiame na- 
me, nekilnojamojo turto kainos nusmuko visame kvartale. 

Man buvo sunku ryžtis išeiti iš namų. Gatvėje pavymui bėg- 
davo vaikai ir šaukdavo: „Fleri Meroži mėsininkas, Fleri Mero- 
ži mėsininkas!“ Ieškodami žmogiškos šilumos, mudu su Aman- 
dina įpratome reguliariai lankytis pas Raulį. Jis, regis, į visus 
šiuos dalykus Žiūrėjo šaltakraujiškai. „Tos laikinos komplikaci- 
jos istorijos tėkmės nesustabdys“, — manė jis. 

Jį reikėtų gerbti už gebėjimą išlikti tokiam ramiam. Raulį iš- 
metė iš darbo Nacionaliniame mokslo tyrimų centre. Jo auto- 
mobilį „Reno-20“ susprogdino kažkoks „Išgyvenusių kalinių ko- 
mitetas“, iki šiol niekam nežinoma organizacija. Ant namo, ku- 
riame jis gyveno, durų didžiulėmis raudonomis raidėmis kažkas 
užrašė: „Čia gyvena 123 nekaltųjų žudikas.“ 

Kartą, kai mes stengėmės pakelti vienas kitam nuotaiką prisi- 
mindami Kerbozo skrydį, į Raulio buto duris paskambino kaž- 
koks vyras su užsmaukta ant akių skrybėle. Pats prezidentas Liu- 
sinderis. Tai buvo pirmas kartas, kai jį mačiau akis į akį. Po trum- 
pos susipažinimo procedūros jis pranešė mums paskutines nau- 
jienas. Jos nebuvo labai džiuginančios. Stovėdamas priešais sta- 
lą, tarsi būtų buvęs pasitarime, Liusinderis pasakė: 

— Mano draugai, laikas ruoštis pasitikti audrą. To, ką mums 
teko išgyventi iki šiol, nė negalima lyginti su tuo, kas mūsų dar 
laukia. Ir draugai, ir politiniai priešai — visi susijungė, kad suves- 
tų sąskaitas su manimi. Jiems visiškai nerūpi, kad keletas kali- 
nių iškeliavo pas protėvius, jie tik aistringai trokšta nuversti tei- 
sėtą kalifą ir patys tapti kalifais. Didžiausią nerimą man kelia 
draugai, nes jie žino, kaip su manimi susidoroti. Apgailestauju, 

kad įvėliau jus į šį jovalą, bet juk mes žinojome, kuo rizikuoja- 
me. Ek, jeigu mūsų nebūtų pardavęs tas netikėlis Merkasjė ir 
puskvaišis Fleri Meroži viršininkas! 

Taigi prezidentas nuleido rankas. Aš beveik panikavau. O Rau- 
lis, ištikimas sau, nesudvejojo net tada, kai pro svetainės langą 
įskriejo grindinio akmuo. Jis įpylė mums viskio. 

— Jūs visi klystate. Aplinkybės mums palankios kaip niekada, - 
pareiškė jis. — Jeigu ne tas nenumatytas informacijos nutekėji- 
mas, tebesikrapštytume kalėjimo požemyje. O dabar mes stovi- 
me ant didingos dienos slenksčio. Pone prezidente, visas pasau- 
lis lenkia galvą prieš jūsų narsą ir genialumą. 

Atrodo, Liusinderis buvo nusiteikęs skeptiškai: 

— Užteks, užteks, neverta kurstyti mano savimeilės. 

— Dar ir kaip verta, - pareiškė mano draugas. - Maiklas buvo 
teisus, kai sakė, kad reikia kuo greičiau pranešti Žiniasklaidai 
mūsų tyrimų rezultatus. Feliksas — didvyris. Jis nusipelnė popu- 
liarumo ir pripažinimo. 

Prezidentas nesuprato, kur link suka Raulis. O aš suvokiau 
iškart. Ir išpyškinau: 

— Reikia pereiti į puolimą, o ne gintis! Tu ir aš prieš silpna- 
pročius! 


71 — GRAIKŲ MITOLOGIJA 


Kai Erą Pamtfilietį paliko gulėti mūšio lauke, manydami, kad jis 
nukautas, jo siela atsidūrė kambaryje su keturiomis angomis: dvi 
žvelgė į dangų, kitos dvi - į žemę. Į Dangų kilo gerosios sielos. Į 
žemę leidosi nusidėjėlių šešėliai. Pro vieną angą iškeliaudavo nu- 
sikaltusios sielos, pro kitą - dulkėmis nuklotos sielos. 

Eras matė, kokios bausmės laukia nelaimingų nusidėjėlių. Pas- 
kui jis pasiekė stebuklingą vietą, kur stovi milžiniška kolona — 
pasaulio ašis. Lydimas sielų, Eras nusigavo iki mirusiųjų karalys- 
tės, kur teka Letos, užmaršties, upė. 

Staiga pasigirdo siaubingas griausmas, ir Eras grįžo į gyveni- 
mą; tai sukėlė didelį visų nepasitenkinimą. Jis pasakė, kad matė 
mirusiųjų šalį, ir papasakojo, kaip grįžo iš ten. Jo pasakojimu 
niekas netikėjo. Visi niekinamai atsukdavo jam nugaras. 


Frensio Razorbako disertacijos „Toji nepažįstama mirtis“ ištrauka 


72 — VISU GREIČIU PIRMYN! 


Skandalas įgijo protu nesuvokiamą mastą. Laikraščiuose mir- 
gėjo to, ką jie vadino „suprogramuotos mirties laboratorija“, f0- 
tografijos. Ryškioje blyksčių šviesoje kambarys kėlė siaubą, jis 
atrodė kaip kankinimų kamera. Piktavaliai žurnalistai pirmame 
plane padėjo kruvinus skalpelius ir plaukais aplipusias žnyples. 

Paskui jie neva aptiko kažkokią „prezidento patalpą“. Iš tiesų 
tai buvo Fleri Meroži kalėjimo krematoriumas. Kadangi iš mū- 
sų nesėkmes patyrusių tanatonautų kūnų jau nebuvo likę nė pėd- 
sako, nuovokūs žurnalistai sukūrė fotomontažą iš rožine spalva 
nudažytų manekenų nuotraukų. 

Jie fotografavo pačiu nesąžiningiausiu būdu, nuotraukos at- 
rodydavo kaip išblukusios, mat norėta suteikti kuo daugiau dra- 
matiškumo ir tikroviškumo, tarsi mus dirbančius būtų fotogra- 
favę slapta. Vienam iš reporterių Fleri Meroži pavyko nufotog- 
rafuoti tikrą savižudybę. Kalinys pasikorė jau po to, kai mums 
uždraudė rodytis tanatodrome. Tai nieko nekeitė. Nuotraukoje 
jo veidas atrodė ištinęs, jis buvo nufotografuotas su iškištu lie- 
žuviu ir išvirtusiomis iš orbitų akimis. Ši nuotrauka greitai pa- 
sklido po visus žurnalus. Po nelaimingo vaikino, kurio mes nie- 
kada nebuvome matę, nuotrauka buvo kukliai parašyta: „Jie tai 
padarė!“ Čia pat, kiek žemiau, puikavosi ir mūsų portretai: o 
štai ir jo žudikai. Mes padavėme reporterius į teismą už šmeiž- 
tą, bet nieko nepešėme. 

Kaip žiurkės, bėgančios iš skęstančio laivo, ministrai vienas 
po kito padavė pareiškimus atsistatydinti. Buvo sudaryta krizės 
laikotarpio laikinoji vyriausybė. Prezidentas Liusinderis neteko 
visų valstybės vadovo įgaliojimų, jis netgi prarado teisę gauti išsa- 
mią informaciją. 

Iš Australijos Merkasjė kaltino Liusinderį, esą jis, nepaisyda- 
mas visų prieštaravimų, privertė pradėti vykdyti projektą. Mer- 
kasjė nė žodeliu neužsiminė apie mūsų eksperimento sėkmę. 

Liusinderis buvo atsargus ir įvykių nekomentavo. Jis apsiri- 
bojo vieninteliu pasirodymu populiarioje televizijos laidoje, ku- 
rioje pareiškė, kad visais laikais pirmtakai būdavo ignoruojami. 
Jis kalbėjo apie stulbinamą pažangą, apie ano pasaulio užkaria- 
vimą, apie neištirtą kontinentą. 

Žurnalistei, kuri ėmė iš jo interviu, tai nepadarė jokio įspū- 
džio. Ji pareiškė, kad kriminaliniai nusikaltėliai yra žmonės, o 
ne bandomieji triušiai, net jeigu prezidentas ir turi teisę leisti 
atlikti mirtinai pavojingus bandymus. 

Žanas Liusinderis nekreipė dėmesio į jos pastabas. Kai ji bai- 
gė, jis pakėlė galvą ir, žvelgdamas tiesiai į kamerą, pareiškė: 

— Mieli televizijos žiūrovai, brangūs bendrapiliečiai, taip, aš 
pripažįstu, kad atliekant bandymus žuvo žmonės, bet jie žuvo 
dėl mokslo, dėl pažangos. Mus lydėjo sėkmė! Vienas iš mūsų 
savanorių pabuvojo aname pasaulyje ir sugrįžo iš ten sveikas. Jo 
vardas — Feliksas Kerbozas. Jis tapo pirmuoju keliautoju į mir- 
ties šalį. Mes pavadinome jį tanatonautu. Esame pasirengę tuoj 
pat pakartoti eksperimentą. Jeigu mus ištiks nesėkmė, atsiduo- 
siu jūsų teismui ir iš anksto žinau, koks griežtas jis bus. Aš siū- 
lau surengti dar vieną eksperimentą. Jau rytoj mano tyrėjų gru- 
pė, dalyvaujant visos Prancūzijos ir viso pasaulio televizijų kom- 
panijoms, dar kartą prasiskverbs į anapusinį pasaulį. Eksperi- 
mentas bus atliekamas Kongresų rūmuose šešioliktą valandą. 

73 —- AMAZONĖS INDĖNŲ MITOLOGIJA 


Kadaise Žmonės nemirdavę. 

Kartą viena mergina susitiko senatvės dievą. Jis pasikeitė su 
ja oda: atidavė savo, seną ir susiraukšlėjusią, 0 mainais gavo švel- 
nią ir lygią. 

Nuo to laiko Žmonės ėmė senti ir mirti. 


Frensio Razorbako disertacijos „Toji nepažįstama mirtis“ ištrauka 


74 — SURIZIKUOTI VISKUO DĖL VISKO 


Šešiolikta valanda. Paryžiaus kongresų rūmai buvo pilni žmo- 
nių. Susirinkusieji keitėsi laikraščiais ir gyvai komentavo infor- 
maciją apie naujausius baisius įrodymus; žinoma, tą informaciją 
teikė nepailstantis Merkasjė ir nepermaldaujamas Fleri Meroži 
kalėjimo viršininkas, jau spėjęs tapti žvaigžde. 

Du deputatai pirmoje eilėje neslėpė pakilios nuotaikos. Vie- 
nas iš jų tarė: 

— Vargšas Liusinderis, su juo viskas baigta! Svajojo susipažin- 
ti su mirusiųjų šalimi, ką gi, gavo, ko norėjo. Bet kokiu atveju jo 
politinė mirtis nulemta. 

— Ir vis dėlto, - pamąstęs sumurmėjo antrasis, — visa ta reži- 
sūra... Tikriausiai jis dar turi atsargoje kozirių. Mūsų preziden- 
tas — senas lapinas. 

— Taip manote? Ne, tai jo gulbės giesmė. Jį palaiko ne daugiau 
kaip pusė procento visuomenės. Tai natūralu. Kiekvienoje šaly- 
je rasi bent kelis tūkstančius kvailių, tikinčių antgamtiniais daly- 
kais ir gyvenimu po mirties. 

Abu deputatai gūžtelėjo pečiais. 

Akinama prožektorių šviesos, graži rudaplaukė žurnalistė 
prieš televizijos kameras kalbėjo: 

— Salėje yra aštuoni mokslininkai ekspertai, jiems patikėta už- 
duotis stebėti, kad nebūtų jokių manipuliacijų ir jokio sukčiavi- 
mo. Buvo specialistų, manančių, kad prezidentas Liusinderis eks- 
perimentuoja su broliais dvyniais, tai yra, nužudžius vieną, iš 
mirusiųjų prikeliamas kitas. Tai seniai žinomas triukas. Tačiau 
dabar, kai į sceną nukreipta tokia gausybė akių ir televizijos ka- 
merų objektyvų, jokia apgavystė neįmanoma. Sunku įsivaizduo- 
ti, kad sulaukęs visuotinio pasmerkimo valstybės galva drįstų 
vaidinti panašią komediją. 

Laukdami spektaklio, žmonės telkėsi į grupes. Jie diskutavo, 
apipylė vieni kitus klausimais. 

— Ar skaitėte Matine straipsnį? Vienas mokslininkas labai įti- 
kinamai aiškina, kodėl po mirties negalima prisikelti. Kai tik žūsta 
pirmosios smegenų ląstelės, prasideda audinių nekrozė. Miru- 
sios nervų ląstelės praranda savo fiziologines savybes, vadinasi, 
ir gebėjimą priimti ir įsiminti informaciją. 

— O arjūs tikite plepalais apie didžiulį kiekį endokrininio skys- 
čio, galinčio sukelti haliucinacijas? 

Visi ėmė juoktis. 

— O kodėl merdintis organizmas turėtų eikvoti savo energijos 
likučius kažkokiems beprasmiškiems vaizdiniams! — kažkas 
sušuko. 

— Liusinderis norėjo įsiamžinti istorijoje kaip didis žmogus, — 
pareiškė vienas iš jų. — Tereikia šiek tiek palaukti. Jis įsiamžins! 
Įžengs pro plačiai pravertus vartus. Jo sąskaitoje — šimtas dvi- 
dešimt trys Žmogžudystės, juk ne kiekvieną rytą valstybės galva 
pabunda su tokia našta! 

— Taip, galima laukti puikaus proceso! 

Sužibo rampos šviesos. Ant scenos pakylos stovėjo dantisto 
krėslas. Aplink jį rangėsi daugybė laidų, jungiančių su milžiniš- 
kais ekranais, mirksinčiais tarsi didžiulės akys. 

Įvykis turėjo būti transliuojamas mažiausiai į šešiasdešimt ša- 
lių. Ne taip dažnai prezidentas išdrįsta pasirodyti prieš televizi- 

jos kameras tam, kad taptų pajuokos objektu! Šis spektaklis pra- 
noko netgi roko žvaigždės koncertą ar pasaulio futbolo čempio- 
nato rungtynes! 

Aplink dantisto krėslą scenos darbininkai pastatė aštuonias 
kėdes parlamento paskirtos ekspertų komisijos nariams. Tarp 
jų buvo keturi gydytojai, trys biologai ir netgi fokusininkas. 

Griaudint audringiems plojimams, jie visi išėjo į sceną. Salė 
buvo įdūkusi. Sveikino nukriošusius Mokslų akademijos barz- 
dočius nelyg kokius į areną išėjusius matadorus, pasirengusius 
susidoroti su galingu ir klastingu buliumi. Buvo matyti, kad moks- 
lininkai jaudinasi. Dar niekada jie nebuvo susidūrę su tokia pub- 
likos pagarba. Sveikindami susirinkusiuosius, kai kurie eksper- 
tai net išdrįso pamojuoti ranka. Jeigu jie būtų galėję pažadėti 
miniai prezidento ausis ir uodegą, publika, Žinoma, tam būtų 
pritarusi. Užėmę savo vietas, ekspertai išsitraukė ne banderiles, 
o automatinius plunksnakočius ir ėmė savo bloknotuose užsira- 
šinėti viską, kas vyksta aplinkui. 

Lydimas televizijos operatoriaus ir garso operatoriaus, į are- 
ną pakilo garsus televizijos laidų vedėjas, jo plaukai buvo su- 
tepti pomada. Po kelių bandymų įsižiebė raudona kameros lem- 
putė. 

— Ponios ir ponai, labas vakaras. Dėkoju, kad žiūrite RTV1 
kanalą, jis jums rodo daugiau negu kiti. Čia, Kongresų rūmuo- 
se, atmosfera itin įkaitusi. Prezidentas Liusinderis pasirengęs 
rizikuoti savo karjera; jis ketina visam pasauliui įrodyti, kad 
galima aplankyti anapusinį pasaulį, - na, sakysime, kaip kitą 
kurį nors žemyną. Publikos emocijos liejosi per kraštus. Ne- 
jaugi šiandien būsime bejėgiai liudytojai, nejaugi tiesioginėje 
laidoje lyg niekur nieko bus nužudytas žmogus? O gal priešin- 
gai? Tapsime didžiausio mūsų amžiaus eksperimento dalyviais? 
Įtampa ir toliau didėja... 

75 —- GRENLANDIJOS MITOLOGIJA 


Anot Grenlandijos gyventojų, rojus yra vandenyno dugne. Ten 
nuolat šviečia vidurnakčio saulė. Tie, kurie sunkiai triūsė mėnu- 
lio apšviečiamame pasaulyje, pagaliau galės pailsėti naudodamiesi 
savo darbų vaisiais. Ten visko pertekusi karalija, joje pilna šunų, 
elnių, žuvų ir meškų. Ten plaukioja virti jūrų vėpliai, kad būtų 
galima tuojau pat pradėti puotauti. 


Frensio Razorbako disertacijos „Toji nepažįstama mirtis“ ištrauka 


76 - ŠEIMA 


Pirmoji man paskambino motina: 

— Sūneli, neik ten! 

Konradas patarė nedelsiant nešti kudašių į Argentiną. 

Visi tie realiai mąstantys žmonės, kurie norėjo gera, buvo man 
šlykštūs ir stiprino norą atsižegnoti nuo jų ir likti nuošalyje. 

Pareiškiau jiems, kad negaliu atsisakyti padėti į bėdą pateku- 
siems draugams. Aš taip pat buvau atsakingas už visa tai, kas 
įvyko. Ir buvau pasirengęs prisiimti atsakomybę. 

— Gerai, jeigu eisi tu, eisiu ir aš, - pasakė motina. — Aš visada 
ginsiu savo sūnus dantimis ir nagais, kad ir kas atsitiktų! 

Ji taip ir padarė. Kai ją pastebėjo RTV1 kanalo žurnalistas, 
kuriam reikėjo užpildyti pauzę belaukiant didžio įvykio, mano 
gimdytoja tiesioginiame eteryje prieš milijonus spoksančiųjų į 
televizorių ekranus išklojo viską, kas ją kamavo. 

— Supraskite, Maiklas visada buvo labai pareigingas ir paslau- 
gus. Jis turi menkų trūkumų, bet jis ne nusikaltėlis. Respublikos 
prezidentas nusitempė paskui save šiuos padūkėlius, taip pat ir 
mano sūnų! Mano berniukas įsivėlė į šią istoriją, nes buvo vieni- 
šas. Kai esi vienišas, į galvą ima lįsti visokios nesąmonės! Jeigu 

jisai būtų paklausęs manęs ir vedęs, mūsų čia nebūtų! Mažajam 
mano Maiklui trūko valios. Jis visada klausydavo tų, kurie kalba 
garsiai ir įžūliai. Razorbakas - kaip tik vienas iš tokių. - Ji nulei- 
do balsą: — Sakykite, ar galėsiu nešioti jam siuntinius į kalėjimą? 

Žurnalistas, kurio plaukai buvo ištepti pomada, atsakė neži- 
nąs ir mandagiai padėkojo mano motinai. 


77 - IŠ BIBLIJOS 


Adomo gyvenimą galima suskirstyti į dvylika etapų: 

Per pirmą etapą susirinko dulkės. 

Per antrą etapą dulkės virto beformiu moliu. 

Per trečią etapą buvo nulipdyti visi organai ir kūno dalys. 

Per ketvirtą etapą į kūną buvo įkvėpta siela. 

Per penktą etapą jis atsistojo ant kojų. 

Per šeštą etapą jis gebėjo pasakyti, kas jį supa. 

Per septintą etapą jis į žmonas gavo Ievą. 

Per aštuntą etapą antrą valandą jie užkopė į guolį, o išlipo iš 
jo ketvirtą valandą. 

Per devintą etapą jam buvo įsakyta niekada neragauti pažini- 
mo obuolio. 

Per dešimtą etapą jis nusidėjo. 

Per vienuoliktą etapą jis buvo teisiamas. 

Per dvyliktą etapą jis buvo išvarytas iš Edeno sodų. 


Frensio Razorbako disertacijos „Toji nepažįstama mirtis“ ištrauka 


78 - BŪTI AR NEBUTI 


Kai pirmą kartą išėjau į areną (juk suprantate, kad turiu gal- 
voje sceną), pasijutau visai nekaip. Ekspertų komisijos nariai 

atsisakė paspausti man ranką, už nugaros jutau iš baimės suak- 
menėjusią Amandiną. 

Iš salės pasigirdo pikti šūksniai. 

Vyras su striuke ir kepure ant galvos sušuko: 

— Niekše! Tu nužudei mano sūnų! 

Iš visų jėgų įsikibau į mikrofoną. 

— Mes niekada nežudėme! - surikau iš visos gerklės. - Įsidė- 
mėkite! Visi kaliniai, dalyvavę projekto „Rojus“ bandymuose, 
buvo savanoriai. Kuo rizikuoja, buvo įspėti, be to, starto mygtu- 
ką visada paspausdavo patys. 

— Starto? Į mirties šalį? Ar tarp jūsų yra tokių, kurie pasiren- 
gę mirti savo noru? Ar čia yra savanorių? - šaukė kažkoks įsiutęs 
tipas. 

— Žudikams baltais chalatais mirtis! Žudikams baltais chala- 
tais mirtis! — skandavo įsisiautėjusi publika. 

Prezidentui Liusinderiui priėjus prie mikrofono, salėje kilo 
tikra audra. Ant scenos jam prie kojų ištiško keli supuvę pomi- 
dorai. Priešais sceną grandine išsirikiavę policininkai paprašė 
pastiprinimo. 

Prezidentas gestais stengėsi nuraminti publiką. Patyrimas, įgy- 
tas audringuose politiniuose forumuose per rinkimų kampaniją, 
pamažu padėjo jam patraukti įtūžusios salės dėmesį: 

— Ponios ir ponai, mano draugai, nusiraminkite! Dabar aš sto- 
ju prieš tautos, netgi visos planetos, teismą. Eksperimentas, ku- 
rį pabandysime pakartoti jums matant, jau ne kartą buvo sėk- 
mingas, tačiau jį atliekant nedalyvavo oficialūs ekspertai, galėję 
patvirtinti sėkmę. Jeigu Žmogus, jūsų akyse išsiųstas į aną pa- 
saulį, iš ten nebesugrįš, esu pasirengęs stoti prieš bet kurį teis- 
mą ir už savo veiksmus atsakysiu. 

Pasigirdo dar keli įžeidžiami šūksniai, bet netrukus salėje įsi- 
vyravo slogi tyla. Scenoje pasirodė Feliksas Kerbozas. Į jį ir į 
nepriekaištingą jo smokingą, pastaruoju metu tapusį tanatonau- 
to uniforma, nukrypo prožektorių šviesos. Koks kontrastas! Ban- 

dito fizionomija ir dykinėjančio dabitos kostiumas! Jį lydėjo du 
žandarai. Iš įsitempusio Felikso veido supratau, kad įvyko kaž- 
kas nenumatyta. 

Televizijos Žurnalistas vėl pradėjo malti liežuviu: 

— Ponai, prieš jus - Feliksas Kerbozas, vienintelis žmogus, 
kuris, jeigu tikėsime prezidentu Liusinderiu, atliko fantastišką 
kelionę iš gyvųjų pasaulio į mirusiųjų karaliją ir sugrįžo atgalios. 
Šis narsuolis pabandys pakartoti žygdarbį ne tik prieš viso pa- 
saulio, bet ir prieš nacionalinio RTV1 kanalo kameras. Šis ka- 
nalas visada jums rodo daugiau nei bet kuris kitas! 

Mūsų komandos nariai apsikeitė neramiais Žvilgsniais. Mes 
gana gerai pažinojome Feliksą, todėl nepastebėti neįprastos jo 
būsenos negalėjome. Gal jis išsigando priešiškai nusiteikusios 
publikos? 

Prezidentas gana stipriai paplekšnojo jam per petį. 

— Viskas gerai, Feliksai? 

Felikso veidą dar labiau subjaurojo grimasa. Televizijos Žiū- 
rovai, įjungę tuo metu televizorius, ko gera, pamanė, kad per 
klaidą įjungė kanalą, rodantį siaubo filmą. 

— Et, galėtų būti ir geriau, — sušnibždėjo mūsų tanatonautas. 

— Jaudinatės? 

— Ne, ne tai, - burbtelėjo Feliksas. - Įaugo kojos piršto nagas. 
Dėl to visą naktį nesumerkiau akių. Nedavė bjaurybė ramybės... 

Liusinderis net pašoko tai išgirdęs. 

— Įaugo nagas? Kodėl nepasakėte šito anksčiau? Velniai 
griebtų... 

Liusinderis jau ketino priekaištauti, bet laiku susigriebė, kad 
tam netinkamas metas. 

— Jaugo nagas? Žinau, kas tai yra. Labai skauda, bet nesunku 
išgydyti. 

— Prisirijau aspirino, bet vis tiek skauda. Tai bjaurybė! 

Aš pasiūliau atidėti bandymą. Feliksas kenčia, skausmas gali 
paskatinti jį pasiduoti pagundai likti aname pasaulyje. 

Prezidentas kreipėsi į jį maldaudamas: 

— Feliksai, pažadėkite man, kad sugrįšite į šį gyvenimą. Jau 
pasirašiau dekretą, kuriuo suteikiu jums malonę. Jei sėkmingai 
grįšite, būsite laisvas, visiškai laisvas. Ar suprantate, Feliksai'? 
Nuo šiol jūs tapsite gerbiamu piliečiu! 

Man pasirodė, kad prezidento žodžiai neįtikino Felikso. 

Žiūrovai salėje pritilo nežinodami, ar toliau tęsti puolimą, ar 
ploti. 

Žurnalistas paaiškino, kad prezidentas drąsina savo globoti- 
nį, kaip treneris boksininką prieš dvikovą. 

Paniurę pradėjome tikrinti instrumentus. 

Liusinderis stipriai papurtė Feliksą už peties. 

— Feliksai, jūs būsite laisvas žmogus! — sušuko jis. - Į jus kreip- 
sis „pone Kerbozai“. Būsite garsus ir turtingas! Jus pasodins į 
kabrioletą, minios miestiečių audringai jus sveikins, apipils kon- 
feti - kaip Nilą Armstrongą, kai šis grįžo iš Mėnulio. 

— Aha, man būtų labai malonu, bet tas prakeiktas nagas... 

— Velniai rautų! Juk jus nuolat girdė nuodingu skysčiu, nuo jo 
skrandyje atsivėrė opa, visas kūnas apteko pūslėmis, ir nieko — 
kentėjote. O dabar keliate isteriją dėl kažkokio jaugusio nago! 
Nejau leisite, kad visos geresnės jūsų ateities viltys sužlugtų? 

— Ten, aukštai, taip gera, jautiesi toks lengvas, visi rūpesčiai 
kažkur išgaruoja... 

Liusinderis suriaumojo: 

— Feliksai! Gyvenimas — tai ne juokai! 

— O aš svarstau — ir kas gi šiame gyvenime yra gera? 

— Šiame gyvenime bus pinigų, moterų, draugų, gėlių kvapų, 
saulėlydžių prie jūros, automobilių, rūmų, - vardijo Liusinde- 
ris. — Paskui, būdamas patyręs politikas, pabandė įsivaizduoti, 
kas galėtų rūpėti Feliksui: - Jeigu panorėsite, turėsite alkoholio, 
narkotikų, būsite Žiaurus, greitas... Nagi, Feliksai! Jūs mums 
reikalingas. Jau turite kelis patikimus draugus: prezidentą, pui- 
kius mokslininkus, pačią gražiausią merginą! Daugeliui žmonių 
taip ir nepavyko to pasiekti! Mes dedame į jus daug vilčių. 

Nuraudęs tarsi prasikaltęs vaikas, Feliksas nudelbė akis. 

— Na, aš... aš viską suprantu. Bet tie viršuje irgi linki man 
gera. Šiame pasaulyje man ne visada sekėsi, o čia dar tas jaugęs 
nagas ir ta įsiutusi gauja salėje... Ne tiek jau daug turėjau šiame 
gyvenime malonumų. Bet dėl to nesusimąstydavau. 

Liusinderis įsmeigė nustebusias akis į milžiną ir tarė: 

— Sakote, malonumų, Feliksai? Norite pasakyti, kad jūs... Nie- 
kada... tai yra, jūs niekada... 

Mūsų veidrodinė spinta paraudo. 

— Na, taip. Manęs niekas niekada nemylėjo, tik motina, dabar 
ji ten, aukštai. 

Minia salėje ėmė nekantrauti. 

— Mirtis beždžionei! — sukliko kažkoks pokštininkas. 

Žurnalistas mėgino gelbėti situaciją, nes pauzė pernelyg už- 
sitęsė. 

- Štai Feliksas Kerbozas. Jo ūgis - metras devyniasdešimt penki 
centimetrai, svoris — šimtas kilogramų, kaip tokio amžiaus vy- 
riškio, kūno proporcijos visai neblogos. Iš mūsų spaudoje pasi- 
rodžiusių duomenų galime daryti išvadą, kad, pereinant iš šio 
na, kad fizinė forma būtų gera... 

Šalia Felikso stovinti Amandina girdėjo jo pokalbį su prezi- 
dentu. Ji priėjo prie tanatonauto ir paklausė: 

— Feliksai, jūs norite pasakyti, kad niekada neturėjote mergi- 
nos? Ar ne taip? 

Feliksas paraudo. 

Blondinė akimirką dvejojo, paskui pasistiebė ir kažką pašnibž- 
dėjo savo pacientui į ausį. Staiga jo veidas nusidažė vaivorykštės 
spalvomis, o lūpose virptelėjo kažkas panašaus į šypseną. Greta 
stovintys Amandina ir Feliksas priminė Esmeraldą ir Kvazimo- 
dą. Ir Kvazimodas labai kentėjo.... Feliksas nenuleido akių nuo 
merginos. 

Pagaliau atsitokėjo. 

— Gerai, galime pradėti. Bjaurybė nagas šiek tiek aprimo. 

Kad Feliksas visai nebejaustų nago, Liusinderis patarė man į 
starto tirpalą įmaišyti anestetikų. Bet aš atsisakiau. Eksperimen- 
tuoti ir keisti tirpalo sudėtį dabar ne metas. Seniai buvau įsitiki- 
nęs, kad 800 mg tiopentalio dozė yra optimali, todėl keisti įprasto 
recepto neketinau. 

Prezidentas Liusinderis atrišo Kerbozui smokingo peteliškę. 
Atraitojęs rankoves, uždėjo elektrodus. 

— Liusinderi, ką darai, tu žmogžudys! — sušuko kažkas iš salės. 

Norėdamas padėti prezidentui, priėjau prie jo. Galų gale mes 
visi sėdėjome toje pačioje galeroje. 

Amandina greitai parengė Kerbozą startuoti. 

Ji reagavo į kiekvieną žiūrovų juokelį ar pašaipą, bet buvo 
pasiruošusi eiti iki galo. Nustačiusi elektrokardiografą ir ence- 
falografą, nekreipdama dėmesio į įžeidinėjimus, laidomus iš sa- 
lės, ji nusišypsojo man kaip bendrininkė. 

- Žudikai! Žudikai! 

Pasigavusi šį žodį, salė ėmė draugiškai skanduoti. 

Feliksas Kerbozas kvėpavo vis lėčiau, ramiau, taip, kaip buvo 
mokęs Raulis. Įkvėpdavo pro nosį, iškvėpdavo pro burną. Gir- 
dėjau, kad šitaip rekomenduojama kvėpuoti nėščioms moterims, 
kad gimdydamos mažiau kentėtų. 

Pritvirtinęs prie apžėlusios Kerbozo krūtinės paskutinį elek- 
trodą, Liusinderis pareiškė: 

— Viskas parengta! 

— Aš irgi pasirengęs, — tarė Raulis spausdamas saujoje pulso 
daviklį. 

— Pasirengęs! — pasakiau. 

— Pasirengusi! — pakartojo Amandina. 

Kad geriau matytų mūsų parengiamąsias operacijas, komisi- 
jos nariai mokslininkai priėjo arčiau. Patikrino, ar elektrodai ati- 
tinka reikiamas normas, pamatavo Feliksui pulsą. Bandydamas 
aptikti slaptą liuką ar kokį panašų įrenginį, fokusininkas padau- 

žė kulnu į sienos apmušalus. Priėjęs prie dantisto krėslo, įsmei- 
gė į jo sėdynę ilgą adatą; publika iš pasitenkinimo pradėjo šauk- 
ti, matyt, tikėjosi, kad pavyks aptikti slaptą išėjimą, kuris prasi- 
deda krėsle ir baigiasi nežinomuose požemiuose. Baigęs tikrin- 
ti, jis linktelėjo kitiems komisijos nariams. Mokslininkai tuojau 
pat viską užsirašė į savo bloknotus. Paskui atsisėdo ir davė mums 
ženklą tęsti darbą. Salė apmirė. 

Didžiulėje Kongresų rūmų salėje būtų buvę galima girdėti 
skrendant sielą. 

— Pradedame! - suriaumojo Raulis, jį erzino priešiškai nusi- 
teikusi minia. 

— Gerai, bičiuliai, iki! - pasakė Feliksas ir mostelėjo storais it 
dešrelės pirštais. 

Kai užsimerkė, Amandina priglostė jam retus plaukus, pa- 
kštelėjo į lūpų kamputį ir suburkavo: 

— Sugrįžk! 

Feliksas nusišypsojo ir ėmė skaičiuoti: 

— Šeši... penki... keturi... trys... du... vienas... Startas! 

Jis paspaudė jungiklį ir iškeliavo iš šio gyvenimo. 


79 — ISTORIJOS VADOVĖLIS 


XX amžiaus pabaigoje žodynai ir enciklopedijos taip apibrėžė mirtį: 

MIRTIS - galutinė gyvenimo baigtis. 

Įprastas apibrėžimas: manoma, kad žmogus mirė, kai jo širdis nebepla- 
ka ir jis nustoja kvėpuoti. 

Apibrėžimas, kurį pateikė amerikiečiai 1981 metais: žmogus laikomas mi- 
rusiu, kai nutrūksta visos jo smegenų funkcijos. 

Medicininis apibrėžimas: liaujasi susitraukinėti širdis. Kvėpavimas pa- 
laikomas mechaniniais plaučiais. Visiškai dingsta visi refleksai. Nėra jo- 
kių elektroencefalografinių signalų. Visiškai suyra smegenų struktūra. 

Formalumai, atliekami žmogui mirus: apie mirtį reikia pranešti artimiau- 


140 BERNARD WERBER EB TANATONAUTAI 


siai merijai. Kvartalą aptarnaujantis teismo medicinos ekspertas nustato 
mirties faktą, surašo mirties liudijimą ir išduoda jį mirusiojo šeimai arba 
laidotuvių biuro tarnautojui. Mirties liudijimas turi būti perduodamas 
merijos Civilinės tarnybos skyriui, o iš ten paimamas leidimas palaidoti 
mirusįjį. Jeigu mirtis smurtinė arba jeigu yra įtarimą keliančių aplinky- 
bių, teismo medicinos ekspertas įspėja respublikos prokurorą, o šis gali 
pareikalauti atlikti skrodimą. Šeima neprivalo viešai skelbti mirties prie- 
žasties. Būtina sąlyga: laidotuvės gali vykti ne anksčiau kaip po dvide- 
šimt keturių valandų. 

Sklypo kapinėse kaina: tai priklauso nuo nuomos laiko, kapinių tipo ir 
žemės kainos. Mieste kvadratinis metras žemės kainuoja daugiau ne- 
gu kaime. 

3 000 frankų - paprastas baltos medienos karstas. Papildomai moka- 
ma už juodmedį arba raudonmedį, vidaus išmušimą audeklu. 

1 800 frankų - laidotuvių biuro paslaugos, kaina priklauso nuo to, 
kokias paslaugas teiks biuras. 

3 000 frankų - katafalko nuoma. 

4 800 frankų - laidotuvių reikmenys, gėlės ir įvairūs puošybos ele- 
mentai. 

700 frankų - darbininko, apdorojančio marmurą, paslaugos. 

1 000 frankų per metus - kapo priežiūra ir restauravimas. 

200 frankų - skelbimai laikraščiuose. Plius pašto išlaidos. 

1 000 frankų - pridėtinės vertės mokestis. 

1300 frankų - municipalinis mokestis. 

200 frankų - religinės paslaugos (priklauso nuo konfesijos ir užsa- 
kytų paslaugų: mišios, choras ir t. t.). 

Kitaip sakant, ne mažiau kaip 17 000 frankų, neįskaitant kapavietės 

kainos. 


Istorijos vadovėlis, įvadinis kursas, antrieji mokslo metai 

80 - LAUKIMAS 


Štai jau dešimt minučių elektrokardiografo ekrane matyti tik 
tiesi linija. Nė vieno pyptelėjimo! 

Ištikimas savo įpročiams Raulis Razorbakas dienoraštyje uo- 
liai užrašinėjo visus eksperimento duomenis: laiką, temperatū- 
rą, širdies ir smegenų aktyvumą, savo pastabas ir visa kita; susi- 
rūpinęs jis pasisuko į mane. 

— Ką pasakysi? — paklausiau atsargiai. 

Raulis gūžtelėjo pečiais. 

Minia, tūkstančiais godžių akių įsisiurbusi į akinamoje pro- 
žektorių šviesoje tysantį kūną, tylėjo. Ekspertai lakstė aplink 
krėslą, kuriame sėdėjo tanatonautas, kaip musės apie dvėseną. 
Savo užrašų knygutėse jie kažką žymėjosi, tyloje buvo girdėti 
tik plunksnų skrebenimas. Jie tolydžio palinkdavo prie aparatū- 
ros, fiksavo jos rodmenis, tarsi jau būtų įtikėję tuo, kad bandy- 
mas nepavyks. Man atrodė, kad visa tai jie darė tik todėl, kad 
norėjo pasimankštinti. 

Žinoma, geriausias aktorius jų būryje buvo fokusininkas, sa- 
vo mimika perteikiantis visas abejojančio žmogaus nuotaikas. 

RTVI1 laidos vedėjas nežinojo, kuo užpildyti užsitęsusią pau- 
zę. Iš pradžių jis šnekėjo apie orą, anot jo, tokio pobūdžio ban- 
dymams oras palankus. Paskui šiek tiek papasakojo apie pačius 
Kongresų rūmus; pasirodo, jų skliautai buvo daugelio jaudina- 
mų įvykių liudytojai. 

Sudėjusi it madona paveiksle rankas, Amandina tyliai meldėsi. 

Aš irgi. 


81 - SKANDINAVŲ MITOLOGIJA 


Baldras buvo gerasis skandinavų dievas, Odino sūnus. Jis gar- 
sėjo gailestingumu ir grožiu. Kartą naktį jam prisisapnavo jo pa- 

ties mirtis. Dievai labai sunerimo, o jo motina, deivė Friga, vi- 
siems uždraudė kenkti jos sūnui. Ji privertė žemę, geležį, akme- 
nis, medžius, ligas, paukščius, Žuvis, gyvates, visus gyvūnus duoti 
priesaiką. 

Manydami, kad Baldras tapo nepažeidžiamas, dievai linksmin- 
damiesi ėmė mėtyti į jį įvairius pavojingus daiktus, bet jo nesu- 
žeidė. 

Pavydėdamas Baldrui valdžios, piktasis dievas Lokis pasiver- 
tė moterimi ir atėjo pas Frigą išgauti jos paslapties. Jis sužinojo, 
kad deivė užmiršo prisaikdinti vieną augalą Mistilteinn, nes bu- 
vo įsitikinusi, kad jis pernelyg silpnas ir gležnas, tad negalės pa- 
daryti nė menkiausios žalos jos sūnui. 

Tada Lokis prikalbino dievą Hodą, dievą neregį, paimti tą au- 
galą ir suduoti juo Baldrui. Lokis įsiprašė į palydovus Hodui, šis 
mirtinai sužeidė Baldrą, nes augalas pavirto ietimi. Ir tada Lo- 
kis visiems paskelbė, kad mirties išvengti negalima netgi tada, 
kai dievai tau palankūs. 


Frensio Razorbako disertacijos „Toji nepažįstama mirtis“ ištrauka 


82 - KONGRESŲ RUMUOSE 


Teisėjo, kuris nagrinėjo mūsų bylą, prašymu niekieno nepa- 
stebėti salėje pasirodė policininkai, vilkintys civilių drabužiais; 
pamažu jie artinosi prie scenos. Jų užduotis buvo tokia: nepavy- 
kus eksperimentui, neleisti mums pasprukti. 

Jau dešimt minučių karštligiškai trynėme Feliksą, bandydami jį 
prikelti, kartkartėmis atlikdavome elektros šoką. Viskas veltui. 

Minia, dar ką tik buvusi lyg apmirusi, ėmė vis garsiau triukš- 
mauti. 

Po kiekvienos elektros iškrovos ekspertai supratingai šypte- 
lėdavo, oriai prieidavo prie Felikso, patikrindavo pulsą, pakėlę 

vokus pažiūrėdavo į akių lėliukes. Neišvydę jokių gyvybės požy- 
mių, patenkinti grįždavo į savo vietas. 

Aš seniai nusivilkau baltą chalatą ir, vilkėdamas šlapiais nuo 
prakaito marškinėliais, toliau dariau išorinį širdies masažą. Mes 
sutartinai skaičiavome: „Viens, du, trys!“ Kad vėl imtų plakti 
Felikso širdis, abiem rankomis stipriai paspausdavau jo krūtinės 
ląstą, o Raulis, kad Feliksas pradėtų kvėpuoti, nedideliu ranki- 
niu siurbliuku pūtė į šnerves orą. 

Policininkai priėjo dar arčiau. 

— Viens, du, trys! Mes tikime tavim, mes tikime, - kartojo 
Raulis. 

Jis buvo teisus. Mes turėjome tikėti tuo, ką sumanėme. Tikė- 
jimas kartais daro stebuklus. Kadaise Raulis man įrodė, kad, 
patikėjus, jog neskauda, galima virš žvakės liepsnos laikyti ran- 
ką ir nebijoti nudegti. 

Mes be jokių ceremonijų atstūmėme dirbti trukdančius poli- 
cininkus. Kuo didesnė buvo mūsų neviltis, tuo šiurkščiau su jais 
elgėmės. Nieko nuostabaus. Net bulius stengiasi užkabinti ragu 
matadorą anksčiau, negu tas pradeda darbuotis špaga. 

Iš salės mus pasiekdavo jau ne pavienės pašaipos ar replikos; 
į sceną ritosi pasipiktinimo bangos. Kartkartėmis pasigirsdavo 
isteriškas juokas. 

Dar akimirka, ir mus užgrius audra. 

Policininkai išsirikiavo mums už nugarų. Jie atitvėrė mus ir 
nuo kulisų, kad nepaspruktume. 

Tikėjimas gali nuversti kalnus, bet kodėl negali padaryti ko- 
kio mažo stebuklo? Kodėl negali priversti atgyti to didžiulio mai- 
šo, pripildyto kraujo ir vidurių? 

— Jei tame meitėlyje dar yra bent viena gyva ląstelė, ji privalo 
atsiliepti į mano šauksmą! — sušvokštė Raulis. — Ei, tu, mes čia, 
mes laukiame tavęs! Viens, du, trys! Viens, du, trys! 

Jis vėl ėmė atakuoti Felikso krūtinės ląstą. 

— Velniai rautų, atsipeikėk galų gale, stuobry! Tu negali pa- 
stipti! — šaukiau aš ir beveik negirdėjau savo balso. 

Vienas iš policininkų jau užlipo ant scenos. Turbūt iš šalies 
mes buvome panašūs į bepročių gaują, kuri, siautėdama prie ne- 
laimėlio kūno, smagina kraujo trokštančius žiūrovus. 

Policininkas išsitraukė iš kišenės antrankius. 

— Viens, du, trys! Feliksai, pabusk, po perkūnais! 

Visi aštuoni ekspertai konstatavo mirtį; jie buvo panašūs į mu- 
ses, ropinėjančias ant sutraiškytos kriaušės. 

— Viens, du, trys! Dieve, nepalik mūsų, Feliksai! 

Policininkas sugriebė man už rankos, išgirdau antrankių sprag- 
telėjimą. Šaižus balsas tarė: 

— Įstatymo vardu jūs suimamas už nužudymą nunuodijant. 

Raulis ir Amandina irgi buvo su antrankiais. Prieiti prie Liu- 
sinderio kol kas niekas nedrįso; jo, Prancūzijos Respublikos pre- 
zidento, pareigos garantavo neliečiamybę. 

Salė, džiaugdamasi, kad valstybės galva greitai bus nuverstas, 
riaumojo: 

— Mirtis jiems! Mirtis tanatonautams! 

Prastuomenė džiūgavo: „Koks reginys! Nuverstas nuo sosto 
vadas murkdosi purve!“ 

— Mirties nuosprendis tanatonautams! 

Pirmoje eilėje sėdintis mano brolis suklykė: 

— Juk aš tave įspėjau! 

Vienintelė motina stengėsi nuraminti ūžiančią salę; iš pradžių 
artimiausius kaimynams, paskui tuos, kurie sėdėjo gretimose ei- 
lėse. Ji šaukė: 

— Mano sūnus čia niekuo dėtas! Sustokite! Jūs klystate! Jis 
niekuo dėtas, į šitą purviną aferą jis buvo įtrauktas apgaule! 

Ji viską buvo numačiusi iš anksto. Mano dienoraščiai jau bu- 
vo parengti įteikti teismui; iš jų bus matyti, kad aš nuo mažumės - 
pavyzdingas vaikas. Ji netgi nusipirko suknelę, kurią ketino vil- 
kėti procese. 

Stipriai sugriebę už rankų, policininkai vedė mus per ūžiančią 
salę išėjimo link. Prie scenos subėgę žiūrovai keikė mus, ap- 

spjaudė. Labai nemalonus jausmas būti su antrankiais ir dar ken- 
tėti minios patyčias. Kažkas paleido man į kaktą supuvusį kiau- 
šinį, Amandiną kliudė supuvęs pomidoras. Rauliui pavyko ma- 
žiau: į jį ištiškęs kiaušinis buvo dar žalesnis ir dar labiau dvokė 
nei tas, kuris kliuvo man. 

Prezidentas Liusinderis susmuko kėdėje ir net nebandė padė- 
ti - nei mums, nei Feliksui. Jį kankino mintis, kad, patikėjęs 
mumis, apsiriko, ir dėl to labai gailėjosi. O juk taip troško išgar- 
sėti... Dabar jo karjerai atėjo galas. Pasiekti didžiausią savo per- 
galę, — tokią, kaip Cezariui prie Alezijos, - jam nepavyko. Pa- 
aiškėjo, kad mirtis —- paskutinis bastionas - neįveikiama. 

RTV/1 vedėjas liepė savo operatoriui parodyti sustingusį Fe- 
likso veidą stambiu planu. Kai tiesiai į jį buvo nukreiptos ne- 
gailestingos šviesos, buvo matyti visos odos poros, kiekvienas 
plaukelis. 

Sudie, Feliksai. 

Policininkas trūktelėjo mane už antrankių, bet tą akimirką 
atsitiko keistas dalykas. 

Kažkas garsiai suriko: „Ai!“ 

Visi nutilo. 

Salė, sulaikiusi kvėpavimą, apmirė. Balsas... balsas... Aš jį 
pažinau! Aš supratau, kas suriko! Pasirodo, operatoriaus asis- 
tentas, laikęs šviestuvo strypą, suklupo, ir įkaitusi lempa prisi- 
lietė Feliksui prie akies. 

Vedėjas akimirksniu susivokė ir entuziastingai pratrūko: 

— Ponios ir ponai, tai neįtikima, tiesiog neįtikima! Šitas žmo- 
gus — gyvas! Koks laimėjimas! Žmogus, kurį nuo šiol visi vadins 
pirmuoju išėjusiu iš šio pasaulio ir vėl į jį sugrįžusiu, gyvas! Fe- 
liksas Kerbozas gyvas! 

Ekspertams davus ženklą, priblokšti policininkai mikliai nuė- 
mė antrankius. Salė vėl nutilo. Tik nenuilstantis vedėjas tebe- 
malė liežuviu. Jis buvo laimingas, kad pagaliau sulaukė sensaci- 
jos, mat žinojo, kad šis įvykis labai svarbus jo karjerai, todėl 

neketino praleisti progos išgarsėti. Tikėjosi, kad ir jo vardas įeis 
į istoriją; bent jau Žurnalistikos istorijos knygose apie jį rašys. 

— Patikėkite, čia visi sukrėsti. Kai tik encefalografas pradėjo 
siųsti į salę signalus, publika iš nuostabos tiesiog apmirė, kilo 
neapsakomas triukšmas, paskui padvelkė baime. Taip, ponios ir 
ponai, baime, nes visi suvokė: sugrįžo žmogus, pabuvojęs miru- 
siųjų karalijoje. RTV1 kanalas, rodantis jums daugiau negu visi 
kiti kanalai, dabar parodys sulėtintus kadrus; juose pamatysite 
pirmąjį atgijusio Felikso Kerbozo vokų krustelėjimą. Nuo tos 
akimirkos, kai sustojo širdis, iki pirmo vokų krustelėjimo pra- 
ėjo daug laiko. Tą vokų judesį pamatėte tik per RTV kanalą, o 
jis gali prikelti net numirėlį. Dabar pasistengsiu gauti išskirtinį 
interviu, po pokalbio su Feliksu Kerbozu bus reklaminė pauzė. 
Primenu, kad šią transliaciją remia firma „Juodasis drakonas“, 
batų tepalo gamintoja. „Juodasis drakonas“ — vienintelis batų 
tepalas, galintis būti jūsų kelrode žvaigžde. 

Liusinderį, Amandiną, Raulį ir mane apėmė keista nuotaika — 
norėjome ir juoktis, ir verkti. Kone tekini grįžome į sceną. Šou 
gali tęstis toliau. Apstulbę gydytojai ir ekspertai, linguodami gal- 
vomis, bėgiojo apie Feliksą. Jie negalėjo patikėti nei savo aki- 
mis, nei ausimis, nei kitais jutimo organais. Jie čiupinėjo Felik- 
są, tikrino matavimo prietaisų skales, vienas iš jų net atsiklaupė 
ir pažiūrėjo po krėslu. O gal įsigudrinome pakeisti numirėlį jo 
antrininku? 

Patikrinau Feliksui pulsą, paklausiau širdį, pakėlęs vokus ap- 
Žiūrėjau lėliukes, raineles, net dantis. 

"Tačiau visi Žiūrovai matė ir suprato, kas įvyko. Dabar jie buvo 
priversti pripažinti faktą - mes laimėjome. Mes penkiese - Raulis, 
Feliksas, Amandina, Liusinderis ir aš - nugalėjome visą minią 
idiotų! 

Feliksas sumurmėjo: 

— Na ir bjaurybė! Šįkart iškrėtė man pokštą... To dar nėra 
buvę. Ir aš... Ar dabar mane amnestuos? 

Amandina pasilenkė, kažką pašnibždėjo į ausį, ir Felikso akys 
bemat nušvito. Ištiesęs ranką, jis prisitraukė arčiau RTVI lai- 
dos vedėjo mikrofoną ir garsiai, aiškiai tardamas žodžius, pa- 
reiškė: 

— Tai mažas mano sielos žingsnelis ir didžiulis visos žmonijos 
šuolis į priekį. 

Salėje tvyrojusi įtampa iš karto atslūgo. Pašokę iš vietų, Žiū- 
rovai audringai sveikino herojų. Griaudėjo ovacijos, buvo girdė- 
ti susižavėjimo šūksniai. | 

— Brangūs RTV1 kanalo žiūrovai! Šią istorinę akimirką jūs 
turėjote malonią progą išgirsti tanatonauto, nacionalinio mūsų 
herojaus, istorinę frazę. Jis pasakė: „Tai mažas mano sielos žings- 
nelis ir didžiulis visos Žmonijos šuolis į priekį.“ Jam pavyko at- 
likti stulbinamą istorinį žygdarbį. Mūsų akyse jis mirė ir sugrįžo 
iš anapusinio pasaulio. Bet kas iš tikrųjų keliavo? Feliksas, ne- 
rasdamas geresnio žodžio, pasakė, kad tai buvo jo siela. Dabar 
reikia moksliškai įvertinti šį įvykį. Aš su didžiausiu džiaugsmu... 

Mes karštai glaudėme Feliksą prie savęs. 

— Puikiai pavyko, ar ne? Ir... kaip dėl mano amnestijos? Ar 
viskas bus gerai? 

— Tu ją užsidirbai. Dabar esi laisvas! — iškilmingai pareiškė 
prezidentas Liusinderis. | 

— Šiek tiek per vėlai... Prakeikimas! Kad tapčiau padoriu vi- 
dutinioku, teks gerokai paplušėti! 

Amandina nesitraukė nuo Felikso. 

— Tu su mumis! Tu vėl su mumis, tu gyvas! 

— Aha... tikrai. Matote, žadėjau ir grįžau, grįžau pas savo ben- 
drus. Šįkart aš ten gerai apsižiūrėjau, viską pamačiau, viską įsi- 
miniau. Jeigu norite, galiu nupasakoti, kaip ten viskas atrodo. 
Velniai griebtų, sunku net patikėti... 

Raulis Razorbakas, aiškiai nervindamasis, priėjo prie jo ir pa- 
sakė: 

— Žemėlapį! Mes nupiešime mirusiųjų kontinento žemėlapį ir 

kiekvienąkart, kai žengsime bent žingsnį į priekį, papildysime jį 
naujomis detalėmis! 

Tuo metu salė kraustėsi iš proto. 

Televizijos žurnalistas persekiojo mus. Jis sušuko: 

— Pone Kerbozai, jūs privalote ką nors pasakyti RTV1 kana- 
lui. Mūsų žiūrovai turi teisę Žinoti, kaip atrodo pomirtinis pa- 
saulis. Pone Kerbozai, jūs - šimtmečio didvyris, pone Kerbozai! 

Feliksas susimąstė, ieškodamas tinkamesnių žodžių, pasikasė 
pakaušį, paskui tarė: 

— Gerai... galiu jums pasakyti, kad ta velnio nešta ir pamesta 
senė, mirtis... Tai kažkas... Tai visiškai ne tai, ką jūs įsivaizduo- 
jate. Ten daug spalvų, daug visokiausių dalykų, daug... Net ne- 
galiu apsakyti. 

RTVI1 laidos vedėjas prie mūsų tiesiog priskreto. Netrukus 
jis turės skirti laiko batų tepalo reklamai, bet jis dar turi daug ko 
paklausti. Jis nėrėsi iš kailio reikalaudamas paaiškinimų. 

Raulis kumštelėjo man į pašonę. 

— Na, Maiklai, drožk jiems kalbą! 

Nieko negalvodamas priėjau prie scenos krašto. Iš visų pusių 
į mane tvieskė prožektoriai. 

— Ponai ir ponios, mūsų pastangos nenuėjo perniek. Mums 
pavyko išsiųsti tanatonautą į aną pasaulį ir sugrąžinti jį atgal. 

Salė pritilo. Kažkoks Žurnalistas paklausė: 

— Daktare Pinsonai, jūs esate vienas svarbiausių šiandienos 
triumfo kaltininkų. Ką ketinate daryti toliau? 

Pasilenkiau prie mikrofono ir pasakiau: 

- Ši diena — pati svarbiausia mano gyvenime. — Visi klausėsi 
užgniaužę kvapą. Aš kalbėjau toliau: - Mes nugalėjome mirtį. 
Taip, kaip buvo, daugiau nebebus. Privalome iš esmės pakeisti 
savo požiūrį į daugelį svarbiausių dalykų. Mes turime galimybę 
įsiskverbti į visiškai naują visatą. Dabar visi pasaulio įvykiai bus 
skaičiuojami nuo šios dienos — tai buvo iki jos ar po jos. Man 
pačiam sunku tuo patikėti. Ir vis dėlto mes įrodėme, kad... 

Tą akimirką man šovė į galvą ta prakeikta nuolatos mane per- 
sekiojanti mintis: „Po galais, o ką aš čia veikiu?“ 

— ...Iaip, mes ką tik įrodėme, kad... 

Staiga pirmą kartą iki galo suvokiau, kad scenoje stoviu vie- 
nas, O priešais mane, tamsioje salėje, - didžiulė minia lyg pake- 
rėta klausosi mano žodžių. Taip pat suvokiau, kad iš tikrųjų nu- 
veikiau istorinės reikšmės darbą. Toji mintis taip užvaldė protą, 
kad niekaip negalėjau jos atsikratyti. 

Minia ir toliau laukė sensacingų mano minčių, stambiu planu 
televizijos kameros rodė mane visam pasauliui. Milijonai įsitem- 
pusių Žmonių žiūrėjo į mane, o aš stovėjau prasižiojęs ir tylėjau. 

— Daktare Pinsonai? 

Jaučiau, kad daugiau neįstengsiu ištarti nė žodžio. Žurnalis- 
tas šiek tiek sutriko, nes padėtis buvo kebloka. Norėdamas išsi- 
sukti, jis kreipėsi į Liusinderį: 

— Hm... O jums, pone prezidente? Jums pavyko įrodyti, kad 
patikėjote tuo ne veltui... Kaip manote? Ar tai, kas šiandien 
įvyko Kongresų rūmuose, turės įtakos jūsų politikai prieš artė- 
jančius rinkimus? 

Prezidentas Liusinderis visiškai nekreipė į jį dėmesio. Atsisu- 
kęs į mus, tyliai pasakė: 

— Eime, draugai, pamirškime šiuos plebėjus. Sėkmingai išsi- 
kapstėme, dabar eikime, reikia pradėti rengti mirusiųjų konti- 
nento žemėlapį. 

— Kur mes eisime? 

— Į Fleri Meroži, į tanatodromą. Dabar ramybę galime rasti 
tik ten. 

Negausus mūsų būrelis buvo labai susitelkęs. 

Nusiminė žuvis: „Man tas griovys - kankynė. 

Ar nežinai, kada pakils vanduo, kaimyne?“ 

„Netrukus mus iškeps, - atsakė antis jai, — 

Ir bus tuomet vis tiek, dubenyje ar vandenyne!“* 
(OMARAS CHAJAMAS 


Frensio Razorbako disertacijos „Toji nepažįstama mirtis“ ištrauka 


84 — ŽEMĖLAPIS 


Iš kamerų sklido sveikinimo šūksniai. Kaliniai per RTVI1 te- 
levizijos kanalą sekė Felikso „kelionę“. Mūsų tanatonautas vi- 
sus sveikino ir markstėsi, tarsi sakytų: „Aš tai žinojau ir visada 
jums sakiau.“ 

Lazarete, paverstame tanatodromu, Raulis surado kartono lapą 
ir kelių spalvų flomasterius. Apsupome Feliksą, o jis bandė mums 
išsamiai papasakoti tai, ką matė anapusiniame pasaulyje. 

Buvo graudu žiūrėti į šį storą drimbą, ieškantį tinkamų žo- 
džių; jis susimąstydavo norėdamas kuo tiksliau parinkti žodžius, 
nes labai stengėsi patenkinti mūsų, pirmų tikrų savo draugų, smal- 
sumą. 

Feliksas kasėsi kaktą, kasėsi nugarą, kasėsi pažastis. Jis raukė 
kaktą. Kartografas ėmė nekantrauti: 

— Na, kaip ten? 

— Pradžioje piltuvo formos įduba, jos kraštuose kažkas pana- 
šaus į putų arba vatos karūną... 

Raulis nupiešė eskizą. 

— Ne, - pasakė Feliksas. — Toji įduba platesnė. 


* Omaras Chajamas. Išminties taurė. Vilnius, 1984. Vertė L. Broga 

Jis užsimerkė, kad geriau prisimintų magišką paveikslėlį. 

— Tai tarsi neoninė padanga su siūlais, nusidriekusiais visomis 
kryptimis. Kažkas skysta... Kaip čia pasakius? Milžiniškos mels- 
vų žvaigždžių dulkių bangos, šviesos pluošteliai virš vandens. 
Tarsi kybai ore vidur vandenyno, o šis sukdamasis iš šviesos ir 
kibirkštėlių sudaro karūną. 

Pitekantropas tapo poetu. Amandina susigraudino. 

Raulis padarė naują eskizą, nupiešė kažką panašaus į suveltą 
salotų pluoštelį. 

— Dabar geriau, - pasakė Feliksas. - Suprantate? Plaukioji 
kažkokioje ugninėje želė, o jauti malonią jūros gaivą. Tai primi- 
nė man pirmąjį pasimatymą su jūra. 

— O kokios ten spalvos? 

— Na, melsvos... Viskas žėri ir sukasi kaip sukutis manieže. 
Įduba įsiurbia aplink mane esančius numirėlius. Jiems prie bambų 
pririštos baltos virvės; virvės nutrūkdavo, kai jie įlįsdavo giliai į 
įdubą. 

— Ar jos nutrūkdavo iš karto? — paklausė Liusinderis. 

— Aha. Jie atsilaisvindavo iškart ir galėdavo judėti greičiau. 

— Kas buvo tie žmonės? — paklausė Amandina. 

— Numirėliai iš visų šalių, visų rasių, jauni, seni, dideli, maži... 

Raulis liepė mums nutilti. Mūsų klausimai galėjo nukreipti 
tiriamojo dėmesį nuo tikslo. Smulkmenas jis galės pranešti vė- 
liau. 

— Tęsk pasakojimą apie melsvą įdubą. 

— Na, jinai po truputį siaurėjo ir virto milžinišku vamzdžiu. 
Ten spalvos atrodė sodresnės, sienos buvo žalsvai žydros spal- 
vos. Aš iki tos vietos nenusikapsčiau, bet spalvą tikrai mačiau. 

— Ar įduba sukasi visą laiką? 

— Aha, labai lėtai palei kraštus ir kuo giliau, tuo greičiau. Pas- 
kui susiaurėja ir ima šviesti. Tame žalsvai žydrame koridoriuje 
buvo minia negyvėlių, ten pakito mano forma. 

— Koks tu tapai? 

— Aš tebeturėjau tą patį tanatonauto kūną, bet tapau perma- 
tomas, toks permatomas, kad mačiau save kiaurai. Mane tai ap- 
stulbino. Aš netgi užmiršau, kad turiu kūną. Nebejaučiau įau- 
gusio nago. Aš buvau kaip... 

— Plunksnelė? — daviau užuominą prisiminęs egiptiečių „Mi- 
rusiųjų knygą“, iš kurios Raulis pateikdavo man citatų. 

— Aha. Arba kaip sustingęs skersvėjis. 

Raulis plušo prie popierių. Jo piešinys pamažu įgijo formą. 
Įduba, koridorius, permatomi žmonės, ilgos bambagyslės... Ne- 
jaugi mirtis jau parodė savo pavidalą? Piešinys panėšėjo į di- 
džiulę susivėlusią galvą. 

— O matmenys? — paklausiau. 

— Neįtikimi. Siauriausios vietos, kurią mačiau, skersmuo gal 
keliasdešimt kilometrų! Ir visi pasaulio numirėliai skriejo ten 
šimto kilometrų per valandą greičiu! Ten nebuvo nei viršaus, nei 
apačios. Galbūt ir buvo galima eiti sienomis, bet skristi kur kas 
patogiau. 

— O gyvūnų ten buvo? — paklausė Amandina. 

— Ne, jokių žvėrių ten nėra. Tik žmonės. O jų skriejo ištisi 
pulkai. Tikriausiai kažkur vyksta karas - ten buvo tiek daug nu- 
mirėlių. Ir visi jie koridoriumi sklendė taikiai, nesistumdė, nors 
greitis buvo didelis. Juos visus traukė į šviesą, kaip drugelius. 

Raulis pakėlė flomasterį. 

— Bet visi tie permatomi numirėliai būtinai turės kada nors 
kur nors susidurti, - pasakiau. 

— O kur jūs sustojote? — paklausė Liusinderis. 

Feliksas pirštu parodė popieriuje tašką ant siaurėjančios mels- 
vos įdubos sienos. 

— Čia. 

Toks tikslumas mus apstulbino. 

— Galėjau keliauti toliau, - aiškino Feliksas. - Bet dar centi- 
metras ir sidabruota mano virvė būtų nutrūkusi. O tada — „su- 
die visai kompanijai“. 

— Bet jūs sakėte, kad virvė labai elastinga, - tarė prezidentas. 

— Taip tik atrodo. Kuo labiau traukia šviesa, tuo sausesnė da- 
rosi virvė. Ji tampa trapi ir kieta. Velniai rautų, dar centimetras 
ir apskritai nebesinorėtų grįžti į šį pasaulį. Šis taškas buvo pas- 
kutinė mano riba. 

Jis dūrė pirštu į tą tašką. Raulis paėmė juodą flomasterį, nu- 
brėžė ten punktyrinę liniją ir po ja užrašė: „Komos siena.“ 

— Ką tai reiškia? - pasidomėjau. 

— Manau, tai savotiškas garso barjeras. Riba, kurios kol kas 
negalima kirsti nesukeliant pavojaus gyvybei. Dabar, kai jau tu- 
rime pirmą žemėlapio brėžinį, mes iškeliame sau naują tikslą — 
įveikti šią ribą. 

Ir Raulis riebiomis raidėmis virš brūkšnio, žyminčio komos 
sieną, užrašė: Terra incognita *. 

Mes pagarbiai žvelgėme į kartono lapą. Prasidėjo naujo kon- 
tinento tyrimas. Pirmasis kontaktas, krantas, paskui, pionieriams 
judant į priekį, žemėlapyje rasis žemės, kalnai, lygumos, ežerai, 
o Tėrra incognita trauksis vis tolyn, kartono lapo pakraščio link. 
Taip buvo Afrikoje, Amerikoje, Australijoje. Pamažu Žmonės 
trynė tuos du žodžius, simbolizuojančius tai, kas nežinoma. 

Terra incognita... Bandymo Kongresų rūmuose liudytojai ma- 
nė, kad tai - politinio-mokslinio ginčo pabaiga. Mes keturiese — 
Liusinderis, Amandina, Raulis ir aš —- žinojome, kad yra prie- 
šingai, tai buvo ne pabaiga, o pradžia. 

Reikėjo ištirti baltai melsvą tunelį, tampantį žalsvai žydru. Rei- 
kėjo papildyti žemėlapį ir vis stumtelėti žodžius TZėrra incognita. 

Raulis sunėrė pirštus. 

— Pirmyn, tiktai pirmyn į nežinomybę, - sumurmėjo jis, ne- 
slėpdamas šlovingos konkistadoro šypsenos. 

Naujas šūkis, vedantis mus į priekį. 

Mes susižvalgėme. Mūsų akyse degė ryžtas. 

Nuotykis dar tik prasidėjo. 

Pirmyn į nežinomybę. 


*Nežinoma žemė; neištirta sritis; nežinomas dalykas (lot. ). 


ANTRAS ETAPAS: 
PIONIERIŲ EPOCHA 


85 - SPAUDOS APŽVALGA 


Paryžiaus laikraštis: SENSACIJA KONGRESŲ RUMUOSE. 

PRANCUŪZAS ĮŽENGĖ Į MIRUSIŲJŲ KONTINENTĄ 

Pirmasis žmogus, įžengęs į anapusinį pasaulį, yra prancūzas 
Feliksas Kerbozas. Vedamuosiuose straipsniuose mes nuolat pa- 
brėždavome tvirtą tikėjimą ambicingais mūsų prezidento Liu- 
sinderio projektais. Jo pastangomis nacionalinė tyrėjų brigada 
nušluostė nosį visiems konkurentams, vesdama pėstininką į ka- 
ralienes, nuvedė jį į Mirusiųjų kontinentą. Mūsų leidinys jau šian- 
dien skelbia Feliksą Kerbozą metų žmogumi ir pateikia peticiją 
kuo greičiau apdovanoti jį Garbės Legiono ordinu. 


Londono laikraštis: EUROPIETIS ANAPUSINIAME PASAULYJE 

Mirtį galima aplankyti. Grupei europiečių tyrėjų pavyko nu- 
siųsti Žmogų į anapusinį pasaulį ir sugrąžinti jį iš ten gyvą ir 
sveiką. Kaip dažnai būna, deja, prieš patiriant sėkmę, buvo dau- 
gybėe nesėkmingų bandymų. Manoma, kad Prancūzijoje, atlie- 
kant bandymą peržengti galimybių ribas, koks šimtas žmonių 
buvo nusiųsta pas protėvius. Feliksas Kerbozas garbingai nu- 
galėjo, nepaisant sarkastiškai nusiteikusios prancūzų visuome- 
nės, kuri vieningai smerkė tai, ką laikė „suprogramuotos mir- 
ties laboratorija“. Britanijos mokslininkai irgi pasirengę leistis 
į panašią avantiūrą. Mūsų laikraščio puslapiuose skaitykite, kaip 
rutuliojasi įvykiai. 

Tokijo laikraštis: MŪSŲ PROTĖVIŲ BEIEŠKANT 

Vienas žmogus nusprendė bet kuria kaina vykti ieškoti savo 
protėvių. Vakarų pilietis Feliksas Kerbozas bandė su jais susitikti. 
Jis vartojo kalio chloridą, itin nuodingą medžiagą. Kerbozas atsi- 
peikėjo po dvidešimties minučių visiškai sveikas. Dabar ir japonų 
mokslininkai stengiasi rasti atsakymą į patį svarbiausią klausimą: 
ar gali turistas apsilankyti mūsų protėvių šalyje (galbūt ją net nu- 
fotografuoti) kaip bet kurioje kitoje Žemės vietoje. 


Niujorko laikraštis: VELNIO APSĖSTI PRANCUZAI 

Nedidelė prancūzų eksperimentuotojų grupė atliko itin keistą 
bandymą: kad apsilankytų anapusiniame pasaulyje, nunuodijo 
žmogų. Štai jau keletas savaičių, kai apie šį projektą žinantys 
prancūzai susitelkė prieš Prancūzijos prezidentą Žaną Liusin- 
derį; jie kaltina prezidentą, esą jis yra serijinis žudikas, mat 
projektas, kurio iniciatorius jis ir buvo, sėkmę patyrė tik po 
to, kai mirtis pasiglemžė šimtą aukų. Išradingiems mokslinin- 
kams grėsė teisminis persekiojimas, nes visiems žinoma, kad 
smulkmeniška Prancūzijos biurokratija mokslininkams apkar- 
po sparnus. (Būtent todėl geriausi tyrėjai prancūzai nuo seno 
persikelia gyventi į Jungtines Amerikos Valstijas, kur gali ra- 
miai dirbti ir siekti Nobelio premijos.) Šį kartą keturi narsūs 
piliečiai gebėjo visai tautai ir netgi priešiškai nusiteikusiems 
ekspertams įrodyti, kokia svarbi jų veikla. Tiesioginio eterio 
metu, transliuojant tarptautinėms televizijos kompanijoms, jie 
nusiuntė Feliksą Kerbozą į mirusiųjų kontinentą; iš ten jis grį- 
žo gyvas ir sveikas. Tai iki gyvos galvos kalėti nuteistas kalinys, 
kuriam, atlikus šį žygdarbį, buvo suteikta malonė ir kuris nuo 
šiol pradeda karjerą kaip self made man*. 

Daugelis Amerikos kino kompanijų jau pasiūlė jam įspūdin- 
gus honorarus už tai, kad suvaidintų pats save gerai finansuoja- 


* savo jėgomis prasimušęs žmogus (angl.). 


156 BERNARD WERBER IE TANATONAUTAI 


mame filme. Kol kas jis nedavė atsakymo, bet Amandinos vaid- 
muo jau siūlomas Kerolei Terkson, o Prancūzijos prezidento Liu- 
sinderio - Fredui O'Benonui. Greitai šį filmą jūs išvysite mūsų 
ekranuose. 


Romos laikraštis: POPIEŽIUS ĮNIRŠĘS 

Kai prancūzai nusprendė užkariauti mirusiųjų kontinentą, po- 
piežius pareiškė, kad jį papiktino mokslininkų pastangos savin- 
tis svetimas teises. „Mirtis - Dievo reikalas, o Dievas kalba Va- 
tikano lūpomis“, - priminė Šventasis Tėvas ir pridūrė: „Mes ne- 
galime palaiminti žmonių siuntimo į anapusinį pasaulį. Primyg- 
tinai prašome, kad prancūzų valdžia susitiktų su Paryžiaus arki- 
vyskupu prieš atliekant naują bandymą.“ Visi tikisi, kad popie- 
Žius po minutės kitos paskelbs bulę. 


Madrido laikraštis: LIUSINDERIO BYLA 

Prancūzijos Respublikos prezidentą Žaną Liusinderį pasku- 
tinėmis savaitėmis visi laikė tikru bepročiu. O dabar visi mano, 
kad jis — nepaprastai išsilavinęs Žmogus, kurio pavyzdžiu turi 
sekti visi. Taip, Liusinderiui dažnai trūksta humoro jausmo, jis 
niekada neužjaučia bėdos ištiktų tautų. Beje, savo puslapiuose 
mes jau kritikavome netoliaregišką protekcionistinę jo politiką. 
Bet dabar tikrai žavimės Liusinderio projektu, kuris ilgą laiką 
buvo kruopščiai slepiamas. Galutinio kontinento užkariavimas! 
Nors ir sunku patikėti, Feliksas Kerbozas gebėjo aplankyti Ga- 
lutinį kontinentą ir sugrįžti iš ten. Mūsų vyriausybė rengiasi pra- 
dėti vykdyti programą, padėsiančią geriau suprasti šį fenomeną. 


Berlyno laikraštis: APGAULINGAS MANEVRAS 

Prancūzai vis dar turi parako parakinėse. Dabar, kai skęsta jų 
ekonomika, kai nesiliauja streikai ir priešiškos demonstracijos, 
kai jie nesėkmingai bando sulaikyti narkotikų srautus ir neteisė- 
tos imigracijos bangas, jų prezidentas Liusinderis atlieka ban- 

dymus su mirtimi -— taip stengiasi atitraukti žmonių dėmesį nuo 
krizinės situacijos. Kalbama, kad jam pavyko nusiųsti žmogų į 
anapusinį pasaulį. Vokiečių mokslininkų grupė netrukus patik- 
rins šį abejotiną eksperimentą. 


Pekino laikraštis: MIRTIS, PASKUTINĖ KOLONIJA 

Žalia šviesa mirusiųjų kontinentui užkariauti. Kaip ir kano- 
nierių politikos laikais, didžiosios valstybės neslepia savo požiū- 
rio į kolonijas. Štai jau keletas dienų slapta, neigdami, kad vyk- 
do manevrus, amerikiečių, anglų, vokiečių, italų ir japonų spe- 
cialistai pradėjo kurti tanatodromus. Iš patikimų šaltinių suži- 
nojome, kad kažkokiam prancūzui Feliksui Kerbozui jau pavy- 
ko padaryti tai, kas neįmanoma. Paskutinė riba neva yra dvide- 
šimtoji komos minutė. 


86 — PO PERGALĖS 


Abejonės išsisklaidė. Projektas „Rojus“ buvo sėkmingas, mus 
sveikino mokslininkų bendruomenė, visuomenė ir spauda. Eks- 
pertų komisija, pakviesta į Kongresų rūmus, kad apkaltintų, įtei- 
kė parlamentui ataskaitą, kurioje pripažįstami mūsų nuopelnai 
ir projekto pagrįstumas. 

Niekas nebedrįso kalbėti apie „suprogramuotos mirties labo- 
ratoriją“, arba „prezidento skerdyklą“. 

„Kas yra mirtis? Kas yra mirtis? Kas yra mirtis? Kas yra mir- 
tis? Kas yra mirtis?..“ 

Šią frazę galiu užrašyti dvidešimtyje puslapių. Tai tik mažytė 
dalelytė mane kankinančio troškimo Žinoti. 

Kai nieko nežinome, nekyla ir jokių klausimų, bet, kai atsi- 
randa galimybė išsiaiškinti, iškart norime viską sužinoti, viską 
suprasti. 

Mano neuronai pradėjo suvokti mirties paslaptį, o smegenys 
ėmė reikalauti naujos informacijos. 

Faktas, kad mes prie jos priartėjome, beveik ją valdėme, turė- 
tų raminti. „Mirtis — tai šalis, į kurią galima nuvykti ir sugrįžti 
atgal!“ Heraklis, mūsų pirmtakas, jau leidosi į Pragarą, kad su- 
sikautų su Cerberiu. Kodėl ir mums nepadarius to paties? 

Rauliui pavyko įgyvendinti savo svajonę, o dabar mane užval- 
dė noras sužinoti, kas laukia žmonių po mirties. Kaip klostysis 
įvykiai, kai viskas bus baigta? Galų gale gyvenimas - filmas su 
tęsiniu, įdomu žinoti, kas vyks pasibaigus paskutinei serijai. 

Aš dar nebuvau atsipeikėjęs po patirto šoko. Mano galvoje kir- 
bėjo daugybė klausimų. Ar gali žmogus, turintis vaizduotę ir įsiti- 
kinęs savo teisumu, užkariauti anapusinį pasaulį? Kas jį riboja? O 
svarbiausia — kas yra mirtis, kas yra mirtis, kas yra mirtis?.. 

Prezidentas Liusinderis pakvietė mus į konferenciją Elizie- 
jaus laukų rūmuose. Priėmė darbo kabinete, prikimštame kom- 
piuterių ir vaizdo kontrolės įrenginių. Patalpa atrodė gana rūs- 
čiai, ji gerokai skyrėsi nuo ištaigingo, oficialaus, puikiais Liudvi- 
ko XV stiliaus baldais apstatyto kabineto, kuriame prezidentas 
paprastai priiminėdavo lankytojus. 

Valstybės galva pareiškė, kad laikas padvigubinti pastangas. 
Skeptikų nebeliko. Laukia kova su naujais priešininkais. Pavy- 
dintieji mums šlovės visame pasaulyje ėmė statyti tanatodromus. 

— Negali būti nė kalbos apie tai, kad mus galėtų pralenkti ame- 
rikiečiai arba japonai. Taip jau buvo aviacijos srityje, — rūsčiai 
kalbėjo jis. - Broliai Raitai gyrėsi, kad sukūrė pirmąjį lėktuvą, 
nors visiems žinoma, kad tai padarė Klemanas Aderas! Jums 
pavyko pakilti, bet dabar saugokitės, atsiras žmonių, kurie tvir- 
tins, kad aplenkė mus tirdami anapusinį pasaulį. 

Man buvo sunku patikėti, kad po mūsų triumfo Kongresų rū- 
muose, kurį matė daugybė Žiūrovų, nežinomi užsienio mokslinin- 
kai pradės įrodinėti, kad ne mes esame tanatonautikos pirmtakai. 

Aš negalėjau su tuo sutikti: 

— Turime tikslią cheminę raketos nešėjos formulę, tą „čem- 
pionę“ galime pristatyti visam pasauliui, mes netgi sukūrėme ke- 

lionių tarp dviejų pasaulių terminiją. Mūsų istorinis prioritetas 
neginčijamas, o pažanga tokia didelė, kad kitiems prireiks daug 
laiko, kad mus pasivytų. 

Liusinderis pakėlė rankas į dangų. 

— Tik pamanykite! Kol deputatai pešioja mūsų kreditus, Ame- 
rikos universitetai tyrėjams duoda daug pinigų. Be to, jie dirba 
ne kalėjimo rūsiuose! Mūsų dantisto krėslas turėtų stovėti mu- 
ziejuje, 0 ne tyrimo laboratorijoje! Ne, jie apsups save praban- 
ga, naudos pačią naujausią aparatūrą pasaulyje! Mes, beje, taip 
pat spartiname darbus. Matau tik vieną būdą mūsų poreikiams 
patenkinti, profesoriau Razorbakai, daktare Pinsonai, panele Ba- 
lius ir pone Feliksai Kerbozai. Nuo šiol jūs esate tiesiogiai pa- 
valdūs prezidento aparatui. Aš skiriu jus aukščiausiais valstybės 
valdininkais. 

Na ir ištįs Konrado fizionomija, kai pranešiu jam naujieną. 

— Puiku. Galėsime patobulinti mūsų laboratoriją, - apsidžiaugė 
Raulis. 

Liusideris jį nutraukė: 

— Razorbakai, užteks amatininkauti! Kalba sukasi apie tarp- 
tautines varžybas. Mūsų šalis užima jai deramą vietą pasaulyje. 
Be to, dabar nėra prasmės slėptis. Atvirkščiai, laikas dirbti atvi- 
rai. Mes pastatysime naują tanatodromą, šiuolaikišką ir didelį. 
Reikia sukurti „istorinę“ vietą. Naują triumfo arką. Mirties nu- 
galėtojų triumfo arką. 

Kaip ir daugelį politikų, Liusinderį kvaitindavo jo paties Žo- 
džiai. Tuo pat metu jam buvo malonu nuteikti atlikti žygdarbį 
kariuomenę, kurią jis laikė sava. Mes buvome elitinis jo padali- 
nys, jo asmeniniai mokslo komandosai, pasirengę viskam, kad 
tik jis įsiamžintų istorijoje. 

Bet mums nerūpėjo Liusinderio ambicijos. Jis ieškojo nemir- 
tingumo, o mes buvome tyrėjai ir norėjome atskleisti paslaptį, 
seną kaip ir pati Žmonija. 

Tvarkytojas su auksine grandine ant kaklo pompastiškai ati- 

darė duris. Audiencija baigta. Prezidento laukia kiti reikalai. 
Mums laikas nešdintis. 

— Specialiosios tarnybos nuolat informuos mus apie prieši- 
ninkų laimėjimus, - pasakė jis ir atsisveikindamas pridūrė: - Da- 
bar, panele ir ponai, sutelkite jėgas ir imkitės darbo! 


87 - ŽYDŲ MITOLOGIJA 


„Gyvenimas pripratino mus prie mirties per miegą. 
Gyvenimas per sapnus perspėjo mus, kad yra kitas gyvenimas.“ 
ELIFAS LEVI 


Frensio Razorbako disertacijos „Toji nepažįstama mirtis“ ištrauka 


88 — ŠEIMOS REIKALAI 


Po audringų įvykių Kongresų rūmuose visą savaitę pratūno- 
jau vienas namie. Sakoma, kad vienatvę lengviau kęsti, kai patiri 
euforiją, o ne tada, kai pralaimi, bet mano kančios nesumažėjo. 
Ko aš tikėjausi? Kad užplūs ordos fanatikų, kurie prie pastato 
durų lauks manęs pasirodančio? Aš buvau Maiklas Pinsonas, 
vienišas žmogus, ir likau Maiklas Pinsonas, vienišas žmogus, ir 
visai nesvarbu, pasirodė mano nuotrauka spaudoje ar ne. 

Mintyse netgi mačiau epitafiją ant savo antkapio: „Čia ilsisi Maik- 
las Pinsonas, paprastas ir vienišas, kaip visi šiame pasaulyje.“ 

Aš guodžiausi gerdamas baltąjį portveiną ir valandų valandas 
skaičiau senas knygas apie mitologiją. 

Pavargęs nuo tų neretai nuobodžių knygų, vartydavau žurna- 
lus. Visi jie buvo pilni straipsnių apie gražių besišypsančių akto- 
rių, kurie veda ir apgaudinėja antrąsias savo puses, laimę. Kiek- 
viename puslapyje buvo begėdiška poros, švytinčios po vestuvių 

arba besilaukiančios kūdikio, nuotrauka. Rašeivos tvirtino, kad 
jie genialūs, unikalūs, apipilti premijomis ir vis tiek išliko kuk- 
lūs, atsipalaidavę ir visada malonūs. Jie rėmė kovą su poliomie- 
litu, jie įsūnydavo ir įdukrindavo vaikučius iš trečiojo pasaulio 
šalių, jie kalbėjo apie meilę kaip apie vienintelę nepakeičiamą 
vertybę, jie susipažindavo su naujais draugais, taip pat genialiais 
ir besišypsančiais. Nuo šiol tanatonautai taip pat buvo laimingi 
žmonės. Feliksas tapo žvaigžde, Raulis rado kelią pas savo tėvą, 
prezidentas Liusinderis išgarsėjo, Amandina manė, kad galės 
gelbėti žmones, o aš? 

Aš jaučiau nusivylimą. Neturėjau su kuo pasikalbėti, neturė- 
jau su kuo pasidalyti liūdesiu ir džiaugsmu. 

Man vėl norėjosi staugti Žiūrint į mėnulį, kaip kojotui dyku- 
moje. Auuuuu! Nutildavau tik tada, kai kaimynai imdavo belsti 
šepečiu į sienas. Įniršęs prisiversdavau skaityti straipsnius apie 
aktorių, dailininkų, politikų laimę. 

Reikėjo suimti save į rankas. Aš buvau pernelyg nekantrus. 

Buvo pusė vienuolikos, tą akimirką panorau atsidurti tarp 
žmonių, su kuriais būtų galima pasiginčyti. 

— Sveikas! 

Nepasisekė, tai buvo motina ir brolis. Jie pulte užpuolė mane. 

— Mažyli, mano mažuliuk, aš didžiuojuosi tavimi. Visada Žino- 
jau, kad tavęs laukia sėkmė! Motina visada tai nujaučia... 

— Bravo, broleli, sveikinu! 

Jie išsipleikė ant mano sofos, tarsi savo namuose, o brolis 
susivarvino į taurę paskutinius baltojo portveino lašus. 

Paskui Konradas pasuko kalbą apie mano finansinius reika- 
lus, kuriuos nuo šiol reikės tvarkyti patyrusio patarėjo padeda- 
mam. Motina pabrėžė, kad dabar, kai įgijau tokią reputaciją, 
galėčiau vesti gražią aktorę arba nemažo turto paveldėtoją. Ji 
jau iškirpo iš žurnalų keletą straipsnių apie Žžavingas merginas, 
viena iš kurių galėtų tapti manęs verta sutuoktine. 

— Visos moterys gulės tau prie kojų, — pareiškė ji su goduliu 
akyse. 

— Bet aš... aš jau turiu draugę, - lemenau stengdamasis gelbė- 
tis nuo įkyrios jos užuojautos. 

Motinos pasipiktinimui nebuvo ribų. 

— Kaip! — sušvokštė ji. — Tu turi draugę ir slepi ją nuo motinos? 

— Bet... 

— Aš nujaučiu, kas ji! - suspiegė Konradas. - Maiklo draugu- 
žė - medicinos sesuo! Gundanti mažulė, mėlynakė, šviesiaplau- 
kė. Ji buvo su juo Kongresų rūmų scenoje! Šaunuolis, broleli, ji 
netgi vertesnė už Greisę Keli. Bet juk ji puolė bandomajam į 
glėbį. Maniau, kad ji įsimylėjusi jį! 

Kaip visada, broliukas draskė žaizdą, užgavo skaudamą vietą 
ir su malonumu varė peilį kuo giliau. Motina liepė jam nutilti. 

— Medicinos sesuo? Kodėl gi ne? Blogų profesijų nėra. Kada 
tu ją vesi? Aš norėčiau pamatyti tave vedusį. Tau reikalinga mo- 
teris, ji sutvarkytų tavo gyvenimą. Pažiūrėk, kaip apsileidai! Tu 
peršalsi, jeigu nesirengsi šilčiau. Be to, esu įsitikinusi, kad maiti- 
niesi tik restoranuose. O restoranai taupo, klientus maitina tik 
išėdomis ir prasčiausios rūšies produktais. Tikiuosi, tu niekada 
nevalgai maltinių? 

— Žinau, mama, žinau, - atsakiau norėdamas išvengti patari- 
mų lavinos. 

— Juo geriau. Medicinos sesuo išmokys tave tinkamai maitin- 
tis ir rengtis. Paklausyk manęs. Svarbiausia, nepradėk riesti no- 
sies, kad tave rodo per dėžę! 

— Ne, mama. 

— Kas „ne“? 

— Ne, aš neriečiu nosies. 

— Ir perspėju, neišpuik, nors ir tapai įžymybe! 

Jau geriau kapituliuoti, negu veltis į bergždžius ginčus. Kon- 
radas pašaipiai nusišypsojo, jis pamanė, kad aš pasidaviau. 

Vartydamas knygas, gulinčias ant žurnalinio staliuko, jis su- 
šuko: 

— Mat kaip, tu ėmei domėtis mistika? 

— Skaitau tai, kas man patinka, ir niekam nesiruošiu duoti 
ataskaitų, - suirzęs atsakiau. 

Aš dar galėjau nusileisti motinai, bet Konradui? To jau būtų 
buvę per daug. 

Jis buvo atkaklus: 

— „Popolis Vuhas, arba Patarimų knyga“ - kas tai, burtų knyga? 

Aš išplėšiau nepaprastai vertingą knygą jam iš rankų. 

— Tai indėnų majų Šventraštis, — išrėžiau. 

— Nieko sau! O šitos: „I Czyn“, „Permainų knyga“, o štai dar 
„Bardo Tiodolas“, „Mirusiųjų knyga“. Ir „Ramajana“. Klausyk, 
čia tikras sandėlis. Trūksta tik „Kamasutros“! 

— Konradai, jeigu atėjai paerzinti, dink iš čia, kol negavai į 
snukį! Eik ir Žaisk su savo pinigais, automobiliais, guosk savo 
bobas, o mane palik ramybėje! 

— Kapinių ramybėje! — išdainavo Konradas. 

Aš puoliau jį kumščiais, bet įsiterpė motina. 

— Nekalbėk su broliu tokiu tonu. Jis visada teikė man tik 
džiaugsmą. Vedė, padovanojo anūkų. Jam nėra dėl ko priekaiš- 
tauti! Neužrietė nosies pakalbėjęs per televizorių. 

Aš buvau taip įsiutęs, kad būčiau galėjęs plikai nusiskusti gal- 
vą peiliu austrėms doroti! Bet prisiverčiau kvėpuoti lėtai, kad 
nusiraminčiau. 

— Jeigu atėjote paerzinti, bus geriau, jeigu išeisite. Bijote, kad 
galiu tapti laimingas? Norite sugadinti man malonumą? 

Motina, pamačiusi, kad atsisegiau viršutinę marškinių sagą, 
pripuolusi užsegė ją ir dar spėjo įgnybti man į kaklą. 

— Kaip drįsti kalbėti su mumis tokiu tonu? — pasipiktinusi pa- 
klausė ji. — Mes visada tave palaikėme. Netgi tada, kai tu su 
Razorbaku valkiojaisi po kapines, nepriekaištavau, nors Žinau, 
kad daugelis motinų nebūtų leidusios savo vaikams draugauti su 
kvaišomis. 

— Raulis ne kvaiša! 

— Bet ir ne visai normalus... 

— Jūs kalbate apie mane? 

Laikas į duris įdėti patikimas spynas. Pereinamasis kiemas, o 
ne butas. Skląstis, akutė, skambutis ir — tegyvuoja vienatvė! 

Tuo blogiau Rauliui, jeigu jis išgirdo įžeidžiamus motinos 
žodžius! Jam irgi nederėtų įeiti netikėtai. 

— Sveikas, Rauli, - šaltai pasisveikinau. 

— Taip, profesoriau Razorbakai, — broliuko balse buvo girdėti 
pataikūno gaidelės, - mes kalbėjome apie jus. Manome, kad da- 
bar, kai tapote turtingi ir garsūs, jums reikės finansų patarėjo, 
ginsiančio jūsų interesus. Galų gale dabar judu ir jūsų mergina 
lyg roko grupė. Jums reikia impresarijaus, žmogaus, kuris rū- 
pintųsi jūsų įvaizdžiu, tvarkytų sutartis... 

Aš tikėjausi, kad Raulis užčiaups šunsnukiui burną. Bet ne, 
jis klausėsi labai dėmesingai. 

— Jis tavo brolis? — paklausė. 

— Taip, - atsakiau. 

— O aš jo motina! - išdidžiai pareiškė mano gimdytoja. 

Raulis pasikrapštė smakrą. 

— Tavo brolis turi neblogų idėjų, - pasakė, - mums iš tikrųjų 
reikės valdyti tanatodromą. 

Konradas tiesiog pražydo. 

— Taigi kad reikės, aš pamaniau, kad būtų neblogai šalia nau- 
jojo tanatodromo atidaryti suvenyrų krautuvėlę. Ten būtų gali- 
ma pardavinėti marškinėlius, panašius į šiuos. 

„Mirtis - mūsų amatas“ — taip buvo užrašyta ant marškinėlių, 
kuriuos jis išsitraukė iš kišenės. 

Aš buvau sugniuždytas. Bet ne Raulis. Jis pačiupinėjo audinį. 

— Nebloga mintis! Ar marškinėliai nesiglamžo išskalbus? 

— Ne. Ir spalva neblunka, aš patikrinau, —- pareiškė motina. 

Raulis pasirengęs perduoti šventus mūsų projektus į šventyk- 
los prekeivių rankas? Negalėjau patikėti savo ausimis. 

— Bet... 

Jis liepė man nutilti. 

— Tavo brolis teisus, Maiklai. Krautuvėlė leis geriau susipa- 
žinti su mūsų darbu, reklamuos prekės ženklą, formuos įvaizdį 
plačiosios visuomenės akyse. 

— O aš tapsiu jūsų atstove spaudai! - suriko gležnoji mano mo- 
tušė. — Ir tada galėsiu dažniau matyti Maiklą. Ir rūpinsiuos juo. 

Aš pasitryniau akis. Ne, nesapnuoju. Mes tik pradėjome at- 
skleisti mirties paslaptį, vadinasi, keisti gyvenimą, keisti pasaulį, 
keisti žmoniją... Kuo čia dėta „tanatonautų suvenyrų“ krautu- 
vėlė? Taip, mes gyvename nuostabioje epochoje! Jeigu Jėzus Kris- 
tus sugrįžtų į žemę, žodžius „Mylėkite vienas kitą“ jam tektų 
užrašyti ant šviesiai violetinių marškinėlių. O palaiminti skur- 
džiadvasiai, nes jų yra dangaus karalystė, ant baltų megztinių 
užrašys: „70 proc. medvilnės, 30 proc. akrilo, skalbti šiltame 
vandenyje.“ Šį darbą geriausiai atliktų Konradas. 

Aš netgi mačiau Laodzi, reklamuojamą suvenyrų kioskelyje. 
„Tas, kuris Žino, tyli. Tas, kuris kalba, nežino.“ Geriausias mau- 
dymosi kostiumėlis - kelnaitės su virvute! 

Taigi Raulis, mano draugas profesorius Razorbakas, pritarė 
pasiūlymui, kas beliko daryti man? 

Mano broliukas atidarys krautuvę, Taivane užsakys krūvą 
šlamšto, o motina prekiaus toje krautuvėje. 

Gūžtelėjau pečiais ir pagalvojau, kad iš juoko dar niekas ne- 
mirė. 

— O kada tu supažindinsi mane su savo medicinos seserimi? — 
motina nusprendė mane pribaigti. 


89 —- AUSTRALŲ MITOLOGIJA 


Australijos aborigenų mitologijoje kalbama apie Ungambiku- 
lą, Visada Egzistuojantįjį, atėjusį iš niekur. Ungambikulas - bū- 
tybė iš niekur, netikėtai atsiradusi ant plikos žemės. Ji traukia į 
šiaurę, 0 ten, kur ji eina, atsiranda kalvų, upių, augalų ir gyvūnų. 

Pakeliui ji išmėto vaikus-dvasias — nemirtingas sielas, išėju- 
sias iš jos kūno. Viename urve ji nupiešė šventus ženklus, vadi- 
namus Tjurungais. Šie ženklai gali spinduliuoti energiją. Pirma- 
sis Protėvis gimė iš Tjurungo ir vaiko-dvasios sąjungos. 

Kiti protėviai gimė tokiu pat būdu, jiems buvo pavesta auklėti 
pirmuosius Žmones. 

Kartą Ungambikulas įsmeigė į žemę stulpą. Jis patepė jį krau- 
ju, užsiropštė ant jo ir davė ženklą Pirmajam Protėviui, kad šis 
prisijungtų prie jo. Bet kruvinas stulpas buvo pernelyg slidus ir 
Protėvis nukrito ant žemės. 

Todėl Ungambikulas vienas užkopė į dangų ir užsitempė pas- 
kui save stulpą. 

Jo daugiau niekas nebematė. 

Žmonės nuo to laiko žino, kad visiems laikams prarado nemir- 
tingumą. Šventasis stulpas išlieka ašimi, aplink kurią sukasi vis- 
kas šitame pasaulyje po mėnuliu, kaip to ir norėjo Ungambikulas. 


Frensio Razorbako disertacijos „Toji nepažįstama mirtis“ ištrauka 


90 - ŠOMONO KALVŲ TANATODROMAS 


Iš Respublikos prezidento kanceliarijos specialiojo fondo lė- 
šų mes įsirengėme nuostabiausią tanatodromą. Žinoma, tai ne- 
buvo triumfo arka, tai buvo nedidelis šiuolaikinis pastatas ra- 
miame kvartale. Vietą pasirinkome sumaniai. Tanatodromas įsi- 
kūrė Bocari gatvėje, aukščiausioje Šomono kalvų vietoje. 

Raulio manymu, įdomu tirti mirtį toje vietoje, kur kadaise sto- 
vėjo Monfokono kartuvės. Skaudus priminimas. Čia viduriniais 
amžiais karaliaus vardu buvo kariami ir nekaltieji, ir plėšikai. 

Per du mėnesius statyba buvo baigta. 

Aštuoni mums skirti aukštai žvelgė į Šomono kalvų parką. 
Keturiuose žemutiniuose aukštuose (nuo antro iki penkto) bu- 

vo dvylika butų, po tris kiekviename aukšte. Viršutiniuose aukš- 
tuose mes išardėme visas pertvaras, šeštame aukšte įrengėme 
220 kvadratinių metrų ploto laboratoriją, o septintame - tokio 
pat dydžio skrydžių salę. Aštuntas aukštas buvo pertvarkytas į 
mansardą, žiemą ją dengė stiklinis stogas, o vasarą ji virsdavo 
gaivaus oro terasa. 

Amandina pripirko daug įvairiausių augalų ir papuošė priima- 
mąjį pagal savo skonį. Šį kolonijinio stiliaus interjerą dar papil- 
dė baltas rojalis Steinway ir juodas baras. Vieta pasirodė esanti 
tikrai nuostabi! 

Prie durų pritvirtinta labai kukli lentelė skelbė: „Paryžiaus 
tanatodromas“, o apačioje smulkesnėmis raidėmis buvo parašy- 
ta: „Pašaliniams įeiti draudžiama.“ Raulis pasiūlė dar pridurti: 
„Dėmesio, tanatonautų startai!“, mėgdžiojant oro uostuose esan- 
čius stendų užrašus: „Atsargiai, lėktuvo pakilimo takas!“ Ši idė- 
ja mums atrodė patraukli. 

Prezidentas Liusinderis iškilmingai atidarė tanatodromą ir pa- 
gal tradiciją į laukujes duris sudaužė šampano butelį. Šį kartą 
tikro šampano, o ne šiaip kokio putojančio vyno. Mes daugiau 
nebešykštavome. 

Atidarymo iškilmės spaudos atstovams buvo surengtos man- 
sardoje. Valstybės galva trumpai pasveikino, pagyrė mūsų pa- 
stangas ir palinkėjo nenusisukti sprando įsavinant Galutinį kon- 
tinentą. Stovėdamas aukštai ant pakylos tarp vešlios augmeni- 
jos, jis liūdnai vardijo kolonijas (Kanadą, Indiją, Vakarų Atri- 
ką), kurias Prancūzija prarado vien todėl, kad nesugebėjo išlai- 
kyti lyderės pozicijų. 

— Šį kartą mes būsime lyderiai, - energingai užbaigė. 

Paskui, blyksint reporterių fotoaparatų blykstėms, jis apdo- 
vanojo mūsų ketvertą tanatonautikos Garbės Legiono ordinu, 
kurį specialiai buvo sumanęs mūsų garbei. Ant ordino buvo 
pavaizduotas per ugnies ratą skrendantis žmogus su angelo 
sparnais. 

Galbūt tuo metu, kai mes mėgavomės šiltais garbės ir sėkmės 
spinduliais, iš aukšto į mus mįslingai žvelgė mirtis, tarsi piranijų 
būrys, besigėrintis pakrantės kaimo vaikais, susirinkusiais pasi- 
statyti iš sutrešusių lentų trampliną, nuo kurio būtų galima šoki- 
nėti į drumzliną upę. 

Aš lioviausi apie tai galvojęs ir grįžau į triukšmingą mūsų po- 
kylį. RTV1 žurnalistas irgi buvo čia ir bėrė klausimus Amandi- 
nai, nors ši, regis, nebuvo linkusi į juos atsakinėti. Amandina — 
tikra tylenė. Ji leisdavo Žiūrėti į ją ir daugiau nieko. Bet šis Žur- 
nalistas nemokėjo žiūrėti. Jis klausinėjo ir net nelaukė atsaky- 
mų, jis filmavo ir nematė, ką filmuoja. Priverstas pasikliauti dirb- 
tiniais jutimais — mikrofono ausimis ir kameros akimis, - jis bu- 
vo praradęs prigimtinius gebėjimus bendrauti. O Amandina to- 
kia graži. Tą vakarą ji vilkėjo iš proto varančią juodą aptemptą 
suknelę, bet aš vengiau jos šviesiai žydrų akių, traukiančių kaip 
du bedugniai akivarai. 

Mano motina pasinaudojo laikina pertraukėle ir užvertė RTV1 
žurnalistą atsakymais į klausimus, kurių šis nė nemanė jai pa- 
teikti. „Taip, mes ketiname atidaryti tanatonautikos parduotu- 
vę“, „Taip, parduotuvėje bus prekiaujama marškinėliais ir įvai- 
riais su tanatonautika susijusiais suvenyrais“, „Ne, iki vasaros 
jokių nuolaidų nebus.“ 

Apsvaigęs nuo savo idėjų prezidentas Liusinderis ant pakylos 
kalbėjo toliau. 

— Šiuo ordinu, - rodydamas ordiną, aiškino jis, - bus apdova- 
nojami visi, kurie nusipelnys tanatonautikos pažangai, taip pat 
užsienio kolegos, nuspręsiantys atvykti bendradarbiauti su mu- 
mis. Sėkmės visiems! 

Ak jau tas Liusinderis. Padarytų bet ką, kad tik jo vardas pa- 
tektų į istorijos vadovėlius. Jam nepakanka būti prezidentu, pa- 
nęs, kad tikrai įsiamžins šios epochos laike ir erdvėje, jis suma- 
nė sukurti „Liusinderio ordiną“ ir įsirengti savo tanatodromą. 

Ši vieta, be abejo, vieną gražią dieną bus pavadinta Liusinderio 
vardu, kaip Kenedžio ar Šarlio de Golio vardais buvo pavadinti 
oro uostai JAV ir Prancūzijoje. 
Jo sumanymas privilioti čionai visus gabius tanatonautus leis 
mums niekuomet neatsilikti nuo užsieniečių. Neblogai sumanyta. 
Jį pagerbdamas, pasakiau tostą. 


91 - TIBETO MITOLOCGIJA 


Žinok: 
Be tavo iliuzijų, 
Nėra nei mirusiųjų Aukščiausiojo teisėjo, 
Nei demonų, 
Nei mirties nugalėtojo Madžušni. 
Suprask tai ir tapsi laisvas. 
„BARDO TioDOLAS“, „TIBETO MIRUSIŲJŲ KNYGA“ 


Frensio Razorbako disertacijos „Toji nepažįstama mirtis“ ištrauka 


92 — PRIE DARBO 


Kitą dieną po oficialaus atidarymo mes įsikūrėme mirties rū- 
muose. 

Prezidentas kiekvienam iš mūsų paskyrė po butą. Be to, buvo 
įrengti keli įėjimai į laboratoriją, kad galėtume dirbti naktimis. 
Mes dar nebuvome pamiršę, kaip buvo įkyrėję kaimynai per 
šmeižto kampaniją, todėl su didžiausiu džiaugsmu persikraustė- 
me į naująjį savo būstą. 

Sau namų židinį išsirinkau ketvirtame aukšte. 

Paskui nuskubėjau į laboratoriją susitikti su Rauliu, labai 
trošktančiu užvožti prezidentui Liusinderiui. 

— Amerikiečiai, japonai, anglai... Apie juos tik ir kalba. Jis 
nieko nesupranta. Mūsų laukia darbai - jie truks daug metų. 
Mes galime eiti į priekį tik Žingsnis po žingsnio ir tik imdamiesi 
visų įmanomų atsargumo priemonių. 

Aš nerimavau matydamas tokį savo draugo atsargumą. Juk 
jis visuomet ragindavo eiti į priekį nepaisant rizikos! 

— Nereikia painioti greitumo su skubotumu. 

Pirmiausia reikėjo atvėsinti per didelį Felikso įkarštį, mat jis 
norėjo, kad skrydžių būtų daugiau. 

Mūsų tanatonautas labai pasikeitė po triumfo Kongresų rū- 
muose. Jis davė interviu vieną po kito. Feliksą nuolatos kviesda- 
vo į televiziją dalyvauti viktorinose arba pokalbių laidose ir, ka- 
dangi visa tai buvo transliuojama, jis labai troško jose dalyvauti. 

Man buvo suprantamas Felikso siekis atsirevanšuoti už tuos 
trisdešimt metų, kai su juo buvo elgiamasi taip, tarsi jis būtų 
buvęs tuščia vieta. Plastinė operacija visiškai pakeitė jo randuo- 
tą veidą. Garsiam oftalmologui pavyko išvaduoti Feliksą nuo 
glaustinių lęšių, vertusių jį nuolat mirksėti. Pliktelėjusios jo gal- 
vos plaukai buvo persodinti. Žymiausi modeliuotojai rengė jį 
kaip reklaminiuose paveikslėliuose. Gražus ir elegantiškas Fe- 
liksas Kerbozas buvo idealus mirties herojus. 

Jis šmėžavo visur. Dalyvaudavo visose premjerose, visose pa- 
rodose, visuose madinguose naktinių klubų vakarėliuose. Pačių 
madingiausių salonų šeimininkės rungėsi dėl teisės pasikviesti 
vienintelį pasaulyje tanatonautą į iškilmingus savo vakarėlius. 
Feliksas pateko į Gineso rekordų knygą kaip žmogus, nukelia- 
vęs toliausiai — į gyvenimą po gyvenimo. Jį buvo galima matyti 
vilkintį supermeno kostiumu šalia įspūdingo topmodelio, tarp 
pačių taikliausių vyšnių kauliukų spjaudytojų ar alaus gėrimo 
konkurso nugalėtojų. 

Feliksas tapo aukštuomenės žmogumi. 

Viena vertus, mes dėl viso to džiaugėmės, nes žinojome, kad 
tai skatins jį grįžti čionai, kad jo nepasiglemš patrauklus anapu- 


BERNARD WERBER EB TANATONAUTAI 171 


sinis pasaulis, taip galėtų atsitikti, jeigu jis nebūtų patyręs da- 
bartinių pagundų. Kita vertus, mus erzino nuolatiniai jo vėlavi- 
mai po bemiegių naktų. Užuot ėjęs į tanatodromą, savo darbo 
vietą, jis dažnai ištisas dienas leisdavo lovoje. Be to, jis priprato 
būti visų liaupsinamas, todėl mūsų patarimų klausydavosi išsi- 
blaškęs ir darbui buvo gana abejingas. 

Vis dėlto Feliksas buvo išsaugojęs profesinės etikos likučius. 
Per pirmą savaitę po mūsų persikraustymo į Šomono kalvų ta- 
natodromą jis gebėjo du kartus sėkmingai nuskristi ir sugrįžti 
atgalios. 

Feliksas patvirtino, kad ties „koma plius dvidešimt viena mi- 
nutė“ yra siena, savotiška garų pavidalo membrana; jis ją palygi- 
no su permatoma burna. 

Pasak jo, peržengus šią sieną, sidabrinė bambagyslė, siejanti 
su šiuo pasauliu, nutrūksta, tuomet valios pastangomis sugrįžti 
jau nebeįmanoma. 

Visi žurnalai pasigavo pasakymą „komos siena“. Kai kurie ko- 
mos sieną vadino ir mirties siena, „Molochu 1“ arba tiesiog „Mo- 
chu 1“ pagal analogiją su nesisteminiu greičio vienetu machu 
viršgarsinių lėktuvų greičiui nusakyti. 
niečių dievą Baalą. Per turistinę kelionę į Tunisą, Sidi Bu Saidą, 
esu matęs jo atvaizdą — didžiulę tuščiavidurę metalinę statulą, 
kuriai po pilvu kūrenosi ugnis. Ten būdavo aukojama nekaltos 
mergaitės ir kūdikiai, juos tiesiog mesdavo statulai į nasrus. 

Pirmame pastato aukšte mano motina atidarė krautuvėlę ir, 
kaip buvo nutarta, pardavinėjo joje marškinėlius, raktų pakabu- 
kus ir kepures su snapeliu. Jos krautuvėlė buvo kukliai pavadin- 
ta „Mirties nugalėtojai“. 

Ten buvo galima nusipirkti dievai žino ko, pavyzdžiui, alaus 
bokalų su užrašu „Mirtis - mūsų verslas“. Ant prekių riebiomis 
raidėmis buvo parašyta: „Dulkės į dulkes, pelenai į pelenus“ (ant 
peleninių); „Paskutinė minutė žudo“ (ant laikrodžių); „Niekas 

nedingsta, niekas nesukuriama, viskas transformuojasi“ (ant 
tualetinio popieriaus); „Aš mirštu, ir tai man patinka“ (ant žva- 
kių); „Dangus laukia“ (ant aitvarų). Ten buvo ir Felikso Kerbo- 
zo figūrėlių, vaizdajuosčių su jo skrydžio Kongresų rūmuose įra- 
šu, taip pat vaikiškų tobulo anesteziologo tanatonauto rinkinių 
su mano portretais. 

Na ir skonis... 

Beje... draugus galime pasirinkti, o šeimos - ne. 


93 — POLICIJOS REGISTRACIJOS KORTELĖ 


Kreipimasis į Priežiūros tarnybą: 

Tanatonautų judėjimas įsibėgėja, jo neįmanoma sutramdy- 
ti tradicinėmis priemonėmis. Iš tikrųjų tanatonautika 
tampa nevaldoma. Kadangi neįmanoma paveikti šio 
judėjimo kaip reiškinio, mes galėtume pašalinti pagrindi- 
nius dalyvius: Raulį Razorbaką, Maiklą Pinsoną ir Amandi- 
ną Balius (žr. asmens bylas). Manome, kad tolesnė jų 
veikla kelia pavojų. Padariniai gali būti labai sunkūs. 
Prašome leisti pradėti operaciją. 


Priežiūros tarnybos atsakymas: 
Rekomenduojame testi darbą ir stebėti, kas vyksta. Kištis 
dar anksti. 


94 —- TEOLOGINIS KLAUSIMAS 


— Toji jūsų „komos siena“ — puiku, bet, jeigu jūs nepateiksite 
plačiajai visuomenei logiško paaiškinimo, ji tučtuojau jus, taip 
pat ir mane, apšauks šarlatanais! Klius ir man! 

Savo kabinete, kur buvo daug kompiuterių ir vaizdo kontro- 

lės įrenginių, prezidentas Liusinderis kalbėjo labai susijaudinęs. 
Jis buvo teisus: eksperimento traktuotė dažnai būna svarbiau 
negu pats eksperimentas. Beje, kadaise Pasteras nesikuklindavo 
tuojau pat pranešti dar iki galo nepatvirtintus rezultatus ir tik 
vėliau patikrindavo, ar nesuklydo. Mes padarėme fantastišką at- 
radimą. Dabar tereikia šią idėją pateikti visuomenei. 

Raulis surūkė dar vieną ilgą cigaretę. Mąstydamas išpūtė dū- 
mą į lubas ir pareiškė: 

— Ko gera, turiu vieną paaiškinimą, kurį galima pateikti žmo- 
nėms. 

Prezidentas patogiau įsitaisė ratukiniame krėsle. Automatiš- 
kai įsijungė miniatiūrinė nugaros masažo sistema. 

— Klausau jūsų, — geranoriškai tarė. 

Raulis vėl užsirūkė 1r išpūtė eukalipto dūmo žiedą. 

— Yra vienas paaiškinimas, iš kurio išplaukia teiginys, kad mir- 
tis — tai biologinis regresas. Kai mirštama ir kai nebeveikia ne- 
okorteksas, sąmonė nugrimzta į smegenų sritį, valdančią uoslę, 
tuo metu mus ir ištinka NDE. Dar išlieka tam tikrų cheminių 
neokortekso ir uoslę valdančios smegenų srities ryšių, būtent to- 
dėl žmonės gali įsiminti tunelio vaizdą. Paskui sąmonė nugrimzta 
dar giliau, į senąsias smegenis. Smegenų žievės ir uoslę valdančios 
smegenų srities ryšiai išlieka, bet jau nebėra neokortekso ryšių su 
senosiomis smegenimis. Prisiminti jau neįmanoma. Dar niekas nė- 
ra tyręs šios fazės. Stimuliuojant senąsias smegenis, randasi sap- 
nai, haliucinacijos, veikėjai liliputai. Paskui sąmonė iš senųjų sme- 
genų nugrimzta į ląsteles, o iš ten keliauja į DNR branduolius. 
DNR egzistuoja nuo pasaulio atsiradimo, ir tik būdamas antrinės 
sąmonės būklės gali pajusti pirmapradį pasaulį. 

Liusinderis pakėlė ranką ir atsigręžė į mane. 

— Nieko nesuprantu. O jūs, Maiklai, galite ką nors paaiškinti? 

— Neseniai buvo sukurta tachionų teorija. Tachionai - tai nau- 
jos elementariosios dalelės, kurias atominiame greitintuve nese- 
niai aptiko Saklė. Tachionai turi vieną unikalią savybę: jų greitis 


174 BERNARD WERBER EB TANATONAUTAI 


didesnis negu šviesos. Gali būti, kad būtent šios dalelės ir suda- 
ro sąmonės lauką. Kai rytą pabudęs Žmogus jaučiasi kaip nesa- 
vas, gali būti, kad jo sąmonės tachionai dar nespėjo grįžti į kūną. 
Tachionų teorijos kūrėjai daro prielaidą, kad šios dalelės neturi 
nei praeities, nei dabarties. Galbūt kaip tik tachionai ir sudaro 
sielos materiją. 

Liusinderis paglostė savo šunį. 

— Patraukli ta jūsų sąmonės dalelių teorija, bet žodis „tachio- 
nas“, mano galva, nelabai tinkamas žiniasklaidai. Gerai, gana tų 
mokslinių paistalų. Visa tai bus nuobodu žmonėms. Šit jūs, Rauli, 
žinau, domitės mistika. Kuri iš jūsų skaitytų knygų apie mistiką 
pateikia suprantamesnę versiją? 

— Ko gera, „Bardo Tiodolas“, „Tibeto mirusiųjų knyga“. Ten 
rašoma, kad kiekvienas turime tris kūnus. 

— Jūs juokaujate? Norite, kad tai pasakyčiau savo rinkėjams? — 
pašokęs paklausė valstybės galva. 

— Aš tiesiog kartoju, kas tvirtinama „Bardo Tiodole“. Taigi, 
mes turime tris kūnus. Pirmasis vadinamas fiziniu. Jį sudaro ma- 
terija — kieta, skysta arba dujinė. Penkiais jutimo organais mes 
galime regėti, klausyti, lytėti ir kt. Po mūsų mirties materija su- 
yra ir pavirsta dulkėmis. Antrasis kūnas - vitalinis. Tai fizinį 
kūną supantis magnetinis laukas, nustatantis mūsų jėgos ir silpnu- 
mo linijas. Tas linijas kerta vitaliniai meridianai (juos mini ki- 
nai); jose esama čakrų (apie jas kalba Indijos jogai). Jomis cir- 
kuliuoja įgimta mūsų energija, mes išspinduliuojame tą energiją 
į išorę ir gauname jos iš išorės. Šią energiją indai vadina prana, 
kinai — ci. 

Vercingetoriksas nusižiovavo, ir jam nutįso seilės. Pagalvo- 
jau, kad pernelyg drąsu prezidentui, kuris įsivaizduoja esąs Ce- 
zaris, pavadinti savo šunį Vercingetoriksu. Menka pergalė būti 
labradoro šeimininku! 

Klausydamasis savo draugo mokslinės mistikos paskaitos, prag- 
matiškas liaudies išrinktasis, regis, pasijuto sėdintis ne savo rogėse. 

— Tęskite! — vis dėlto paliepė. 

— Mūsų vitalinis kūnas nulemia tai, ką mes spinduliuosime, 
kaip vibruosime, kokia bus mūsų charizma. Visa tai, kas vyks- 
ta su mumis, žmonėms gali patikti arba nepatikti be kokios 
nors konkrečios priežasties. Ligos — tai tik fizinio ir vitalinio 
kūno harmonijos sutrikimas. Kinų akupunktūra atblokuoja, iš- 
laisvina energiją vienuose taškuose ir atnaujina jos cirkuliavi- 
mą kituose... 

Fizinis kūnas, vitalinis kūnas... Nujaučiau, apie ką dabar mąs- 
to Liusinderis: „Ko gera, reikia kaip įmanoma greičiau atsikra- 
tyti šio puspročio išminčiaus (jis šiandien jau atliko savo juodą 
darbą) ir jo, mokslinio vadovo, postą atiduoti kam nors kitam, 
tinkamesniam už jį.“ 

Akimirką prezidento žvilgsnis sustojo ties manimi, tarsi aš 
būčiau buvęs tinkamas pretendentas. Nieko keista, juk dalyvau- 
ju šiame darbe nuo pat pradžios ir kol kas esu sveiko proto. 

Įsitraukęs į aiškinimus, Raulis neatkreipė dėmesio į tai, kad 
jo pašnekovas dvejoja. Jis nieko nepastebėjo ir kalbėjo toliau: 

— Beje, Dekartas, sakydamas: „Kūnas nuo sielos skiriasi tuo, 
kad jis dalus, o siela - ne“, būtent tai ir turėjo galvoje. Tam visi 
pritaria... Iš to išplaukia, kad gali ateiti akimirka, kai vitalinis 
kūnas ima ir atsiskiria nuo fizinio kūno. 

— Kokiomis aplinkybėmis visa tai įvyksta? 

— Hm, pavyzdžiui, pavartojus narkotikų arba apalpus, paty- 
rus orgazmą arba stiprų psichikos sukrėtimą. 

— Arba ištikus komai? 

— Visiškai teisingai. Mano tėvas, ilgai nagrinėjęs šį klausimą, 
manė, kad mediumai ir kai kurie mistikai panorėję gali atskirti 
savo vitalinį kūną nuo fizinio. Mano tėvas buvo filosofijos mo- 
kytojas, jo požiūris į reiškinius buvo mokslinis... Pasak jo, tai 
beveik tas pats, kas nutraukti sau nuo rankos didžiulę permato- 
mą pirštinę. 

Prezidentas paglostė šunį. 

— Aš taip pat radau kažkokio profesoriaus Ruperto Šeldreiko 
tekstus, parašytus XX amžiaus pabaigoje. Šis fizikas tvirtino, 
kad daiktai būna įvairių formų, nesvarbu, iš ko jie būtų sudaryti. 
Medis jau glūdi sėkloje, žmogaus senėjimas suprogramuotas ge- 
male, jų formos kinta tarsi mobilūs duomenų bankai. Šeldreikas 
pateikė šių nematerialių formų egzistavimo įrodymų, deja, įtiki- 
namai to nepaaiškino. Gal tai elektromagnetinis fenomenas? Galų 
gale mes visi turime savo elektromagnetinę žymę. Šią energiją 
šiek tiek galime pajusti glausdami delnus. Ir vis dėlto esama kaž- 
ko, ką kartais jaučiame kaip mažytę saulę, kai atitraukiame ran- 
kas nuo veido, kai liečiame nepažįstamo žmogaus odą ir netikė- 
tai pajuntame, tarsi būtų trenkusi elektra. Mes paglostome ne- 
matomą lauką. Gali būti, kad mes užkliudome sielą! 

Liusinderis nekantravo. 

— Na o trečiasis kūnas? - paklausė jis. 


95 - INTERVIU 


Skaitant „Moterų žurnalą“: 

M. Ž.: Jūs sakote - siela? 

KERBOZAS: Taip. Ji kaip nematoma pirštinė, kurią užsi- 
mauni ir nusimauni. 

M. Ž.: Prašytume paaiškinti išsamiau. 

KERBOZAS: Ten mano kūnas panašus į permatomą įvairių 
spalvų ir atspalvių debesį. Jis lygiai tokios pat formos kaip įprastas 
kūnas, tik besvoris; jis gali judėti taip greitai, kaip nori. Jis gali 
eiti per daiktus, o visi daiktai gali eiti per jį. 

M. Ž.: Tai ektoplazma? 

KERBOZAS: Nežinau, kas yra ektoplazma. Aš tik pasakoju, 
kaip mano kūnas tampa permatomas. Žmonės nebegali jo maty- 
ti, o kūnas nebegali komunikuoti su žmonėmis. Kita vertus, jis 
gali skaityti gyvųjų mintis. Koks keistas jausmas! 

M. Ž.: O ką jūs galite pasakyti apie skrydį? 

KERBOZAS: Skrendama minties greičiu. Kai esu permato- 
mas, galiu štai taip (mėgdžioja plaukiką) jus pereiti. Bet esu su- 
jungtas su savo fiziniu kūnu sidabrine bambagysle, savotišku švie- 
čiančiu ir tampriu lynu. 

M. Ž.: Ar malonu skraidyti turint tokį permatomą kūną? 

KERBOZAS: Taip. Regis, išnyksta visos ribos. Nebebijai su- 
sižeisti ar pavargti. Tampi plevenančia mintimi, gebančia judėti 
idėjos greičiu. 

M. Ž.: Tikriausiai reikia būti labai drąsiam, kad paskui įsteng- 
tum grįžti į kenčiantį savo kūną! 

KERBOZAS: Tikrai. Ypač kai tau į pirštą įauga nagas! 


96 - JAPONŲ FILOSOFIJA 


„Samurajaus kelias - mirtis. Jei tau reikia rinktis, gyventi ar 
mirti, nedvejodamas pasirink mirtį. Nėra nieko paprasčiau. Su- 
kaupk drąsą ir pasiryžk. Yra tokių, kurie tvirtina, kad mirti ne- 
realizavus savo pašaukimo, vadinasi, mirti tuščiai. Bet tai tie: 
siog klaidingas samurajų etikos aiškinimas, atspindintis apdairų 
begėdžių prekeivių iš Osakos charakterį. 

Patekus į tokią situaciją, beveik neįmanoma tinkamai pasi- 
rinkti. Visi mes pirmenybę teikiame gyvenimui. 

Nėra nieko natūraliau, kaip ieškoti dingsčių išgyventi. Tas, 
kuris trokšta gyventi, bet neatlieka savo pareigos, vertas panie- 
kos kaip paskutinis bailys ir apgailėtinas niekšas.“ 

BušIDO, SAMURAJŲ GARBĖS KODEKSAS, XVII AMŽIUS 


Frensio Razorbako disertacijos „Toji nepažįstama mirtis“ ištrauka 

97 — MENTALINIS KŪNAS 


Prezidentas Liusinderis mąstė apie profesoriaus Razorbako 
išsakytas mintis. Šį kartą mano draugas apstulbino net mane. 
Kiek knygų išminties jis yra sukaupęs savo galvoje? 

Kai klausaisi Raulio, atrodo, kad jis —- didelė biblioteka, verta 
visų pasaulio guru ir Rytų išminčių! 

— Jūs sakote, trys kūnai, - priminė Liusinderis. — Fizinis kū- 
nas, vitalinis kūnas, ir kas dar? 

— Mentalinis kūnas. Jis teikia mums minčių, idėjų. Mentalinis 
kūnas viską sumuoja, kai kada jis pažeidžia energetinę kūno pu- 
siausvyrą. Būtent mentalinis kūnas leidžia man dabar su jumis 
kalbėtis. Jis analizuoja ir sintezuoja visą iš mūsų jutimo organų 
gaunamą informaciją ir suteikia tai informacijai intelektinę raiš- 
ką. Būtent mentalinis kūnas įsimyli, juokiasi ir verkia. | 

Valstybės galva buvo priblokštas. 

— Fizinis kūnas, vitalinis kūnas, mentalinis kūnas. Iš tikrųjų 
viskas ne taip paprasta, bet bent jau galima paaiškinti, kodėl į 
anapusinį pasaulį įsiskverbiame tokie mieguisti! 


98 — VAKARIENĖ PRIE ŽVAKIŲ ŠVIESOS 


Tiesiai priešais tanatodromą aptikome nedidelį tajų restora- 
ną, pamažu jis tapo mėgstamiausia mūsų užeiga. Jo šeimininkas — 
tailandietis ponas Lamberas, lakštinių su troškinta mėsa ir bazi- 
liko padažu specialistas. Kai aš, Amandina ir Feliksas aptarėme 
pokalbį su prezidentu ir naujus tanatonautikos tikslus, prie mū- 
sų staliuko pribėgo kažkoks vaikigalis. 

— Ar jūs esate ponas Feliksas Kerbozas? — paklausė jis Fe- 
likso. 

Mūsų herojus linktelėjo galva, jis buvo laimingas, kad jį visi 
pažįsta. 

Berniukas paprašė autografo, ir mus tučtuojau apspito gerbė- 
jų minia. Jie visi kaip vienas tvirtino, kad Feliksas gyvenime at- 
rodo gražesnis negu rodomas per televizorių. 

Aš skubiai apmokėjau sąskaitą, tai reiškė, kad mums laikas 
išeiti. 

O Feliksas mielai pasiliko. Jis maudėsi komplimentuose, pa- 
sirašinėjo ant valgiaraščių, ant popierinių servetėlių, ant resto- 
rano talonų, jo akyse žybčiojo laimės kibirkštėlės. Pagaliau jis 
pasijuto mylimas. 


99 — KENIJOS MITOLOCGIJA 


Bantai sako, jog iš pat pradžių Dievas nusprendė, kad žmo- 
nės bus nemirtingi, ir sumanė pasiųsti chameleoną, kad šis pra- 
neštų jiems tą žinią. Paskui, išmintingai apsvarstęs, persigalvojo 
ir įsakė antrajam pasiuntiniui, šį kartą paukšteliui, pranešti žmo- 
gui, €są Žmogus mirtingas. 

Chameleonas gerokai aplenkė paukštelį. Deja, jis labai mik- 
čiojo, tad neįstengė perduoti Žinios žmonėms. Paukšteliui neki- 
lo jokių sunkumų, taigi žmonės sužinojo, kad jie yra mirtingi ir 
niekada negrįš į žemę tokios formos, kokios buvo ankstesniame 
gyvenime. 


Frensio Razorbako disertacijos „Toji nepažįstama mirtis“ ištrauka 


100 - FELIKSAS NUEINA PER TOLI 


Praėjus mėnesiui po Šomono kalvų tanatodromo oficialaus 
atidarymo, Amandina iškilmingai paskelbė, kad susižadėjo su 
Feliksu. Aš - apgailėtinas kvailelis — nieko net neįtariau. Arba, 
ko gera, dėjausi, kad to nepastebiu. 


180 BERNARD WERBER IB TANATONAUTAI 


Mudu su Rauliu ne kartą esame kalbėję apie Amandiną. Abu 
priėjome prie išvados, kad vienintelis būdas patikti tai merginai — 
patiems numirti, nes ją gali sudominti tik tanatonautas. Ir iš tik- 
rųjų, nes kuo dar ją galėjo sužavėti netašytas storulis Feliksas? 
Gerai, jis garsus, bet kas iš to? Šiaip ar taip, paslaptingoji Aman- 
dina ir vėl išslydo man iš rankų. 

Turiu prisipažinti, man suspaudė širdį, kai porelė suėjo į krū- 
vą. Aš stengiausi, kad pavydas nesugriautų mūsų draugystės. 
Nors Feliksas spaudoje skelbė, kad greitai įveiks Mochą 1, jis 
taip ir neįstengė to padaryti. Dar blogiau, vis dažniau ir dažniau 
imdavo dvejoti prieš startą. Dabar, kai turėjo Amandiną ir tapo 
Paryžiaus numylėtiniu, kažkodėl nelabai troško nugrimzti į pa- 
vojingą dirbtinę komą. 

Daugiau negalėjome leisti, kad mūsų viltis būtų tik šis vienin- 
telis kaprizingas tanatonautas. Reikėjo kuo greičiau įsigyti visą 
tabūną lenktyninių žirgų. Būtent Feliksas apie tai prakalbo pir- 
mas. Daug nesitikėdami, padavėme trumpą skelbimą į laikraš- 
čius: „Paryžiaus tanatodromas kviečia savanorius.“ 

Mes manėme, kad kandidatus didžiajam šuoliui bus galima 
suskaičiuoti ant vienos rankos pirštų. Kokia staigmena: atėjo 
daugiau kaip tūkstantis nutrūktgalvių. Atranka vyko taikant dra- 
koniškus metodus. Raulis, Amandina, Feliksas ir aš tiesiog, sijo- 
jome pretendentus pro smulkų sietą. Iš mūsų visų Feliksas buvo 
pats Žiauriausias egzaminuotojas. Nieko keista, jis geriausiai Ži- 
nojo, kaip rizikuojame, ir stengėsi atvėsinti pretendentų įkarštį, 
užuot skatinęs juos šūksniais: „Pirmyn, vaikinai! Skriskite! Ten 
jūsų laukia tokie dalykai!“ 

Pasirodė, kad sportininkai profesionalai ir kaskadininkai ge- 
riausiai pasirengę atrankos testams. Šie vaikinai puikiai valdė 
savo kūną ir, aišku, žinojo, kaip rizikinga Žaisti su mirtimi. Eiti 
koja kojon su mirtimi ir neperžengti ribos! 

Išrinkome antrąjį oficialų tanatonautą. Tai buvo Žanas Bre- 
sonas. Per bandomąjį skrydį šis kaskadininkas nuskrido ir grįžo 

atgal nesusidūręs su kliūtimis. Jis nepriartėjo prie Mocho 1, bet 
net Feliksas, išklausęs jo įspūdžius, pareiškė, kad skrydis buvo 
sėkmingas. 

Bresonas pasiekė „komą plius aštuoniolika minučių“. Paskui 
trys kiti tanatonautai pasiekė „komą plius septyniolika minu- 
čių“. Mums vis dar niekaip nesisekė peržengti Terra incognita 
ribos „koma plius dvidešimt viena minutė“, bet dabar tikrai Ži- 
nojome, kad ten yra didžiulis įvairiaspalvis sūkuriuojantis dujų 
pavidalo koridorius. 

Prieš šiuos keturis palyginti sėkmingus bandymus patyrėme 
dvidešimt keturis pralaimėjimus. Mes sustiprinome saugos prie- 
mones, bet vis tiek jauni nekantrūs žmonės prasprūsdavo pro 
mūsų saugos tinklą. Dar labiau patobulinome atrankos kriteri- 
jus. Svarbu palikti tik subrendusius ir stipraus charakterio žmo- 
nes, pajėgius atsispirti mirties šviesos traukai. 

| Šalin visokiausius pagyrūnus, ieškančius vien galimybės pa- 
kliūti į kilnią mūsų bendriją ir apdumti akis savo draugams! 
Šalin visus nusivylusiuosius, manančius, kad tanatonautika — 
paskutinis savižudžių mados klyksmas! Velniop nenuoramas, 
tepanorusius sužinoti, ar tikrai aname pasaulyje geriau negu 
šitame! Talentingas tanatonautas, galintis patirti sėkmę, — pir- 
miausia laimingas žmogus, sveiko kūno ir proto, jeigu mirtų, 
jis prarastų viską. 

Galiausiai mes nutarėme atrinkti daugiavaikių šeimų tėvus! 

Po daugybės bandymų apibendrinę patirtį, padarėme tokias 
išvadas: 

1. Kūnas lieka kur buvęs. Keliauja tik siela. 

2. Išsilaisvinusi siela tampa balkšva ektoplazma, gebančia eiti 
per bet kokius materialius objektus ir skraidyti mažų mažiausiai 
šviesos greičiu. 

3. Mirties akimirką ektoplazma, viliojama šviesos, pakyla į 
dangų ir patenka į žydrą piltuvą. 

4. Ektoplazma sujungta su kūnu sidabrine bambagysle. 

5. Jei bambagyslė nutrūksta, grįžti į gyvenimą nebeįmanoma. 

6. Ties riba „koma plius dvidešimt viena minutė“ yra siena. 

Mokslo žurnalai paskelbė šiuos duomenis, ir dabar atsirado 
šimtai diletantų, kurie bandė startuoti vartodami namų darbo 
raketas nešėjas. Vieni startuodavo pasitelkę tiopentalį, kiti - chlo- 
ro junginius. Kas savaitę atsirasdavo tanatonautų nevykėlių. Kai 
kurie iškeliaudavo į aną pasaulį vartodami barbitūratus ir net 
pesticidus. Erotomanai atiduodavo pirmenybę orgazmui. 

Kurui tiko viskas: raudonasis vynas, haliucinacijas sukelian- 
tys grybai, degtinė, kokainas, šuoliai į bedugnę su tįstine, egzo- 
tiški jūros produktai, elektros šokas... Trumpiau tariant, viskas, 
kas galėtų „išjungti“ Žmogų iš realybės! Būti tanatonautu tapo 
labai madinga. Pats populiariausias įžeidimas buvo frazė: „Tu 
net nesugebi išeiti iš savo kūno!“ Buvo turima galvoje, kad žmo- 
gus nieko daugiau, be fizinio kūno, neturi, netgi nesugeba reikš- 
tis per vitalinį ar mentalinį savo kūną. 

Kad liautųsi šie masiški žudymaisi, prezidentas Liusinderis 
priėmė įstatymą, draudžiantį, grasinant ilgam pasodinti į kalėji- 
mą, užsiimti tanatonautika neoficialiuose Paryžiaus tanatodro- 
muose. 

Šiek tiek luktelėjęs, Feliksas nusprendė pagerinti savo paties 
rekordą. Jis ne kartą kvietė žurnalistus ir televizijos reporterius, 
bet, nors ir dėjo daug pastangų, jam taip ir nepavyko įveikti Mo- 
cho 1. Spaudai visa tai pradėjo įkyrėti. Kaskart, kai grįždavo į 
gyvenimą, Feliksas matė, kaip tirpsta jo gerbėjų minia. Norėdami 
padėti, kad jis visiškai nenuleistų rankų, mudu su Amandina ir 
Raulis už pinigus ėmėme samdyti statistus, kad jie užpildytų Ži- 
niasklaidininkams skirtą tribūną. Tačiau Felikso apgauti nepavy- 
ko, nes jis jau gerai pažinojo pasaulio žiniasklaidos atstovus. 

Feliksas darėsi vis liūdnesnis ir melancholiškesnis, todėl patarė- 
me jam atsistatydinti. Juk jis jau pakankamai nuveikė skatindamas 
tanatonautikos pažangą. Bet Feliksas nepasidavė, pareiškė, kad ne- 
išeis, kol neperžengs Mocho 1. Ši mintis jį persekiojo nuolat. 

101 —- VEDŲ MITOLOGIJA 


Eik ir eik į priekį senoviniu mūsų protėvių pramintu keliu! 
Ten tu išvysi du valdovus, Jomą ir Varūną, atliekančius laidotu- 
vių ritualus. 

„RIGvEDA“, X, 14 


Frensio Razorbako disertacijos „Toji nepažįstama mirtis“ ištrauka 


102 — NEDIDELIS ATOKVĖPIS 


Netikėtai viskas ėmė krypti į bloga. Feliksas darėsi vis nervin- 
gesnis. Jis atidėjo savo vestuves su Amandina neribotam laikui. 
Įtartinos mėlynės bylojo, kad jis ją muša. Beje, vakarais jų šei- 
mos kivirčų atgarsiai buvo girdėti kaimynų butuose. 

Radęs dingstį, Feliksas apkaltino Amandiną, esą ši norinti tik 
jo pinigų. Tiesa, jis tikrai daug uždirbdavo, ypač tada, kai prezi- 
dentas Liusinderis paskyrė jam specialią tanatonauto stipendi- 
ją. Be to, jis reikalavo vis didesnių honorarų už savo interviu. 
Feliksas pasisamdė literatūros agentą, kad šis parduotų jo atsi- 
minimus pačiam dosniausiam leidėjui. Mano brolis atseikėdavo 
jam iš marškinėlių su jo portretais prekybos. Feliksas turėjo kuo 
papildyti savo solidžią banko sąskaitą! 

Amandina sukandusi dantis kentė mušimus ir įžeidinėjimus. 
Ji vis dar nepaprastai žavėjosi tanatonautika. Bet, kai Feliksas 
atvirai ėmė rodytis kekšių draugijoje, jos kantrybė išseko. 

Ji atėjo išsiverkti prie mano krūtinės. | 

Kaip galėdamas raminau Amandiną. Buvau iš pirmo žvilgsnio 
beprotiškai įsimylėjęs mūsų medicinos seserį ir vis dėlto atsi- 
spyriau pagundai pasakyti bent vieną blogą Žodį apie jos jaunikį. 
Amandina niekuomet nebūtų man atleidusi už kandžias pasta- 
bas tajų restorane (tokias ji pati laidė jo adresu). 

Po dviejų taurelių ryžių degtinės iš dviejų šviesiai žydrų akiva- 
rų pliūptelėjo mineralinis vanduo. 

— Suimk save į rankas. 

— Tai neteisinga. Jaučiuosi taip, tarsi būčiau kalta, kad jis ne- 
gali pereiti pirmos mirties sienos. Aš noriu padėti, bet reikia, 
kad jis pats pasakytų kaip. 

— Jį reikia suprasti, — pasakiau. 

Amandina daugiau nenorėjo kalbėti. Ji visada būdavo santūri 
ir slėpdavo jausmus. Tos merginos galvoje siautė visiškas chao- 
sas. Įskaudinta kol kas ji stengdavosi tvardytis. Tik ašaros liudi- 
jo, kokia ji silpna. 

Aš pasiūliau jai truputį pasivaikščioti. Po valandos atsidūrė- 
me Per Lašezo kapinėse. 

— Štai čia aš sutikau Raulį, - pasakiau. 

— Puiku, jūs tikri draugai, - atsiduso Amandina. 

— Kai buvau mažas, dėl šios draugystės esu gavęs į snukį. 

Ji žengė prie manęs. 

— Man atrodo, aš nebenoriu tekėti už Felikso, - sušnibždėjo. 

— Tu juokauji? Jis niekada tam nepritars. 

— Be reikalo taip manai. Jį apspitęs visas būrys bobų. Vienas 
jis ilgai neliks. Feliksas buvo nekaltas, su manimi jis patyrė, kas 
yra moteris. Su meile ir mirtimi jis susidūrė tuo pačiu metu. 
Dabar Feliksas jau gali gyventi savarankiškai. Aš padėjau jam 
prisitaikyti prie gyvenimo. 

— Gailiesi'? 

— Ne. Bet žinau, kad mes negalėtume gyventi kartu. 

— Tu klysti. Net jei Feliksas ir laksto į kairę ir į dešinę, jis myli 
tik tave. Tu pranoksti visas kitas. Tu tokia klasiška ir... 

Ji gailiai nusijuokė. 

— Ar tik neketini manęs merginti? 

Dabar nuščiuvau aš. 

Ji patikliai prisiglaudė, ir mes ilgai stovėjome stebeilydami į 
žvaigždes šaltame kapų parke, netoli Nervalio kapo. Jaučiau, 
kaip maža jos širdelė daužosi man į krūtinę. 

Ausyse ošė šiltas vėjelis. Panorau visą savo gyvenimą nugy- 
venti štai taip, įbedęs nosį į šilkinių jos plaukų kupetą. 

Akinama vandalų ieškančio kapinių sargo žibinto šviesa nu- 
traukė žavią akimirką, ir Amandina pagaliau atitoko. Ji su- 
bruzdo: 

— Tu teisus, Maiklai, nereikia taip jaudintis dėl menkų ginčų 
ir intrigų. Aš neteisi dėl Felikso ir tekėsiu už jo, kai tik jis to 
panorės. 

Grįždami taksi, mes jau nebenorėjome kalbėtis. 


103 - GINČAS 


Kitas rytas Šomono kalvų tanatodrome buvo audringas. Felik- 
sas, kaip paprastai, naktį grįžo girtas it dūmas su prostitute. Jie 
užmigo ant grindų, bet prieš tai Feliksas apvėmė pakilimo krėslą. 

Švintant Raulis išvijo mergšę ir kartu su Žanu Bresonu išplo- 
vė viską, ką tik buvo įmanoma išplauti. 

Nors Feliksas išgėrė keletą puodelių karštos kavos, jį tebe- 
kankino pagirios. 

— Po galais, nereikia man moralų skaityti! Ar jūs Žinote, kas 
aš? Pirmasis pasaulio tanatonautas! Pasaulio! Įsikalkit tai į ma- 
kaules. Visi kiti — tik asistentai, menkystos. 

Visiškai atsitiktinai mes su Amandina įžengėme į salę vienu 
metu. Feliksas tuoj pat kaltinamai dūrė į mus pirštu. 

— Štai ir jie, balandėliai! Negi manote, kad aš nesuprantu, ką 
išdarinėjate? Gal laikote mane idiotu?! 

Raulis suirzęs sudejavo. 

— Feliksai, užsičiaupk! Turiu blogų naujienų. Rytą man at- 
siuntė faksogramą: anglams pavyko priartėti prie Mocho 1 sie- 
nos. Jie pasiekė „komą plius devyniolika minučių“. Feliksai, 
tuoj pat liaukis kvailiojęs ir grįžk prie darbo. Įsakau laikytis 
griežto grafiko, kaip buvo iš pradžių. Keltis — septintą. Pusry- 

čiai: vaisiai ir avižų košė. Sveikatos patikrinimas prieš kiekvie- 
ną skrydį. Drausmė ir dar kartą drausmė. Tik tada galime tikė- 
tis, kad jie mūsų neaplenks. 

— Lik sveikas, mano nugarinės kepsny, ak, kaip gaila, — atsi- 
duso Feliksas. - Rytoj aš jums parodysiu „komą plius dvidešimt 
trys minutės“. 

— Taip! O dabar, pirmasis pasaulio tanatonaute, eik ir išsimie- 
gok, — sausai įsakė Raulis. 

Kai Raulis kalbėdavo tokiu tonu, net Feliksas liaudavosi vai- 
dinti pirmo ryškumo žvaigždę ir tuojau pat paklusdavo. Jis nusi- 
lenkė, dar kartą atsiriaugėjo ir išėjo. 

Vakare Raulis pasikvietė mane ir Amandiną į mansardą. So- 
de, tarp vešlių atogrąžinių augalų, mūsų problemos atrodydavo 
ne tokios reikšmingos. Bet šį kartą Raulis buvo niūrus. 

— Feliksas sutrikęs, - jis iš karto čiupo jautį už ragų. - Būkite 
jam atlaidesni. Aš puikiai Žinau, kad jūs nesate meilužiai, bet 
Feliksas įsikalė į galvą visokių kvailysčių ir kalba niekus! 

Aš nenorėjau veltis į ginčą dėl Amandinos, todėl nukreipiau 
jo mintis nuo pavojingos temos: 

— Ar tiesa, ką tu mums sakei rytą? Negi anglai tikrai pasiekė 
Mochą 1? 

— Tai jau oficialiai patvirtintas faktas. Kažkoks Bilas Grehe- 
mas mina Feliksui ant kulnų su savo „koma plius devyniolika 
minučių“. Patys suprantate, kad padėtis labai rimta. 

Jis prisidegė ilgą plonytę cigaretę ir kalbėjo toliau: 

— Ant kortos pastatyta daug. Prasidėjo pasaulinės lenktynės. 
Mes nebegalime daryti klaidų. Amandina, būk gera, pasikalbėk 
su Feliksu nuoširdžiai. Pasakyk, kad nesi jam abejinga net tada, 
kai jis būna girtas. 

Amandina bandė prieštarauti: 

— Bet... bet... 

— Jei negali to padaryti iš meilės, padaryk tai bent dėl tanato- 
nautikos. 

Amandina pakluso. Rytojaus dieną jie viską išsiaiškino. Tiks- 
liau, Feliksas paprašė atleisti už vakarykšųį savo elgesį. Jie vis 
dėlto nutarė susituokti, ir mes vėl pradėjome ruoštis skrydžiui. 

Kai pagaliau Feliksas sėdėjo pakilimo krėsle, Raulis atkakliai 
pradėjo prašyti, kad šis būtų atsargus. 

— Brolau, nesijaudink. Juk pats sakai: „Pirmyn, tik pirmyn į 
nežinomybę.“ 

Feliksas pats įsmeigė raketas nešėjas sau į venas. Paskui pra- 
dėjo skaičiuoti: 

— Šeši... penki... keturi... trys... du... vienas. Startas. 

Prieš užmerkdamas akis, jis dar metė trumpą frazę Amandinai: 

— Atleisk man. 


104 - KINŲ MITOLOGIJA 


„Tolimoje Kuši saloje gyvena permatomi žmonės, balti kaip 
debesys, jaunatviški kaip vaikai. Jie nevalgo jokio maisto, tik kvė- 
puoja vėju ir geria rasą. Jie vaikštinėja danguje, debesys jiems — 
pagalvės, drakonai — kilimai. Jų nevargina ligos ar musonai. Jie 
viskam abejingi. Jų neužtvindė pasaulinis tvanas. Pasaulinis tva- 
nas juos aplenkė. Jie sklando virš visko. Jie kyla į orą, tarytum 
liptų laipteliais, ir gulasi į tuštumą kaip į lovą. Sielos nuskraidina 
juos ten, kur jiems reikia.“ 


CUANGDZI 


Frensio Razorbako disertacijos „Toji nepažįstama mirtis“ ištrauka 


105 — PASKUTINIS TAŠKAS 


Feliksas daugiau nebegrįžo į šį pasaulį. Jis taip ir nesusituokė, 
taip ir nepasakė mums, ką matė prie Mocho 1 ribos. Kaulėtoji 

neleido jam įsismeigti dar vienos raketos nešėjos. Cerberis jį 
sudraskė. Baalas jį prarijo. Jį nužudė... mirtis. 

Ten jis nuplėšė Gorgonei kaukę. Gal po ja jis išvydo balto 
atlaso suknia vilkinčios moters veidą. Pamatė, bet nebesugrįžo 
mums apie tai papasakoti. Arba jis negalėjo grįžti, arba jam ne- 
pakako valios pasukti atgal. Viliojanti šviesa žydro tunelio gilu- 
moje pasirodė stipresnė už mūsų draugystę. Stipresnė už šlovę, 
stipresnė už Amandinos meilę, stipresnė už alkoholį, kekšes, 
visą mūsų nuotykį. Mirtis saugojo savo paslaptį. 

Žiniasklaidoje šmėstelėjo keletas užuominų, esą aš, norėda- 
mas atsikratyti varžovo, pakeičiau raketų nešėjų sudėtį. Taip, aš 
buvau įsimylėjęs Amandiną, bet niekuomet nebūčiau galėjęs są- 
moningai nužudyti žmogaus, juolab Felikso. 

Kita vertus, aš klausiau savęs, ar tik ne specialiai Feliksas su- 
manė išeiti. Jis žinojo, kad susirgo žvaigždžių liga ir kad pamažu 
pats griauna sau gyvenimą. Buvau įsitikinęs, kad užvis labiausiai 
pasaulyje jis bijojo netekti Amandinos. Nepaisant visų jo nuoty- 
kių, jis nuoširdžiai mylėjo ją, pirmąją ir nuostabią savo moterį. 

Galų gale Feliksas ėmė manyti, kad jis nevertas Amandinos. 
Bendrauti su prostitutėmis buvo lengviau. Būdamas su jomis, 
Feliksas grįždavo į jam įprastą vidutinybių aplinką. Graži ir sub- 
tili Amandina jį paprasčiausiai gąsdino. Feliksas suprato, kad jis 
nevertas tokios šaunios ir švelnios žmonos. 

„Atleisk man.“ Šie paskutiniai jo žodžiai buvo skirti Aman- 
dinai. 

Metų ir net šimtmečio žmogus užsitarnavo, kad būtų laidoja- 
mas kaip valstybės veikėjas. Kūniškasis jo apvalkalas buvo pa- 
laidotas Per Lašezo kapinėse, nuostabiame marmuro mauzolie- 
juje. Antkapyje buvo iškaltas užrašas: „Čia ilsisi pirmasis pa- 
saulio tanatonautas.“ 

106 - AMERIKOS INDĖNŲ MITOLOGIJA 


Gudrusis Apgavikas, dievas Kojotas, yra vienas įdomiausių Šiau- 
rės Amerikos indėnų mitologijos personažų. Šis dievas - juokus 
krečiantis cinikas, šaltakraujis žudikas - dažnai vaizduojamas su 
didžiuliu falu ir aplink kūną apsivijusiais vidaus organais. 

Pokštaudami indėnai dažnai vaizduoja dievą Kojotą kaip kvailį. 
Didžioji Dvasia paprastai leidžia jam krėsti visokias kvailystes 
ir net piktadarybes, paskui jai tenka įsikišti, kad viską atitaisytų. 
Dažniausiai Gudrusis Apgavikas apsimeta, kad elgiasi blogai, 
nors iš tikrųjų jo poelgiai duoda visai priešingą rezultatą. Taigi 
Gudrusis Apgavikas, mažasis velniūkštis, Didžiosios Dvasios var- 
žovas, blogio kuria kur kas mažiau, negu gali atrodyti iš pirmo 
žvilgsnio. 


Frensio Razorbako disertacijos „Toji nepažįstama mirtis“ ištrauka 


107 - BILAS GREHEMAS 


Žanas Bresonas tapo antruoju didžiuoju Prancūzijos tanato- 
nautu. Išėjus Feliksui Kerbozui, ruošdamasis naujam šuoliui į 
niekur, jis pasiūlė mums įdiegti naujas saugumą garantuojančias 
priemones, kurias taikė atlikdamas kaskadininkų triukus. 

Pavyzdžiui, jam šovė į galvą mintis pakilimo krėsle įrengti elek- 
troninę sistemą, padedančią akimirksniu grįžti. Toji sistema vei- 
kė kaip saugos diržas. Prieš startą tanatonautas suprogramuo- 
davo aparatūrą, pavyzdžiui, „koma plius dvidešimt minučių“. 
Numatytą akimirką trenkdavo elektros srovė, bamba staigiai su- 
sitraukdavo, ir tanatonautas būdavo sugrąžinamas į Žemę. 

Žanas Bresonas - tikras profesionalas. Žemėlapyje jis labai 
tiksliai nurodydavo zoną, kurią ketindavo aplankyti, paskui nu- 
piešdavo ją. 

Šis patikimas pilotas padėjo man patobulinti raketas nešėjas 
ir taikyti naują metodą. 

Užuot iškart suleidę visą dozę narkotikų, mes pradėjome nuo 
mažesnio kiekio ir leidome juos pamažu. Aš vartojau propofolio 
(100 mikrogramų vienam svorio kilogramui per minutę), morfi- 
no ir dujų mišinį (iš pradžių 5-10 proc. difliurano, paskui pageri- 
nome rezultatą su 5-15 proc. izofliuranu). Ir pagaliau, kad stabi- 
lizuotume organinį somatinį aktyvumą, - hipnovelį (0,01 mg/kg). 
Šios naujos priemonės padarė skrydžius patikimesnius. 

Dabar mes buvome įsitikinę, kad bet kuris žmogus gali išeiti 
iš savo kūno. Tai susiję su dozavimu. Ypač gerai mano dozės 
tiko Žanui Bresonui. 

Jis yrėsi į priekį savo paties tempu ir ritmu. Žvalgė plotus 
„koma plius aštuoniolika minučių trisdešimt aštuonios sekun- 
dės“, „koma plius devyniolika minučių dešimt sekundžių“. Ža- 
nas rūpestingai puoselėjo savo raumenyną, rūpinosi mitybos re- 
žimu, studijavo biologinius ritmus. Jis stengėsi atsižvelgti į visus 
veiksnius, galinčius paveikti išėjimą iš kūno, pavyzdžiui, jam bu- 
vo svarbu, kokia yra oro temperatūra. Geriausių rezultatų pa- 
siekdavome, kai oro temperatūra būdavo 21 *C, o drėgnumas — 
vidutinis. 

Bresono skrydžiai buvo nepriekaištingi. Jis iki smulkmenų tik- 
rindavo savo raketas nešėjas, paskui keletą minučių apmirdavo 
stengdamasis susikoncentruoti į tikslą, kurio siekė; viską sutik- 
rindavo su mūsų žemėlapiu. 

— Šeši... penki... keturi... trys... du... vienas. Startas! 

Laukdami, kol jis grįš, mes įdėmiai stebėdavome elektrokar- 
diografo ir elektroencefalografo duomenis. Paskui įsijungdavo 
elektroninė sistema ir valdymo įrenginys rodydavo, kad jis turi 
tuoj pat grįžti. 

— Šeši, penki, keturi, trys, du, vienas! Nusileidimas. 

Žanas Bresonas dirbdamas buvo pedantiškas ir metodiškas. 
Žingsnis po žingsnio, būdamas uolus ir drausmingas, jis skynėsi 

kelią į mirusiųjų kontinentą. Jis kategoriškai atsisakydavo duoti 
interviu spaudai. Žano gyvenime nebeliko vietos sentimentalu- 
mui, svarbiausia jam buvo profesinė veikla. Kasdien jis užrašyda- 
vo dienoraštyje, kokią padarė pažangą, paskui apskaičiuodavo 
artimiausio tikslo, numatyto rytdienai, koordinates. 

Regis, Bilas Grehemas už Lamanšo dirbo taip pat profesio- 
naliai. Jis jau pasiekė „komą plius devyniolika minučių dvide- 
šimt trys sekundės“. 

Nuo šiol šie abu tanatonautai pradėjo pavojingas lenktynes. 
Bet koks klaidingas žingsnis galėjo būti paskutinis, ir jie tai Ži- 
nojo. Vienas satyrinis Londono žurnalas išspausdino karikatū- 
rą, kurioje Grehemas ir Bresonas buvo pavaizduoti kaip paukš- 
teliai, valantys krokodilui dantis. „Sakyk, Bilai, ar jis dar ilgai 
bus išsižiojęs?“ — klausia prancūzas. Anglas atsako: „Ne. Aš, 
tavim dėtas, sprukčiau.“ 

Abu apsiplunksnavę paukšteliai centimetras po centimetro kas- 
dien lindo vis giliau į baisūnės reptilijos nasrus. 

„Koma plius devyniolika minučių dvidešimt trys sekundės“ — 
Grehemo rezultatas. 

„Koma plius devyniolika minučių trisdešimt penkios sekun- 
dės“ — Bresono rezultatas. 

„Koma plius dvidešimt minučių ir viena sekundė“ - Grehemo 
rezultatas. 

Dabar britas jau buvo pasiekęs Felikso lygį. Jis atsidūrė prieš 
Mocho 1 sieną. 

Jis, visada ryžtingai siekiantis tikslo, per kitą skrydį, be jokios 
abejonės, įveiks šią pirmą kliūtį. 

Raulis netvėrė savame kailyje: 

— Prieš pat finišo liniją britai ims ir aplenks mus. Mus, pionie- 
rius! To jau per daug. 

Jo baimė buvo pagrįsta. Bilo Grehemo sėkmė nebuvo atsitik- 
tinė. Prieš tapdamas tanatonautu, jis buvo išėjęs gerą cirko mo- 
kyklą. Bilas buvo trapecijos akrobatas ir žinojo, kaip numatyti 

šuolio neprisirišus akimirką. Be to, iš interviu Sun sužinojau, 
kad Grehemas savo talentą skyrė narkotikų vartojimui kontro- 
liuoti. Jis, patyręs toksikomanas, manė, kad narkotikai nedaro 
nei neigiamo, nei teigiamo poveikio, jie tiesiog suteikia energįi- 
jos, kurią įmanoma valdyti. 

Viename iš savo straipsnių Grehemas aiškino: „Būtų galima į 
aukštųjų mokyklų programas įtraukti kursą apie optimalų mari- 
huanos, hašišo ar heroino vartojimą. Primityviose visuomenėse 
įprasta per ceremonijas svaigintis tam tikrais augalais siekiant su- 
kurti šventumo nuotaiką. O Vakaruose toksikomanai žaloja savo 
sveikatą, nes vartoja narkotikus kaip pakliuvo. Vis dėlto esama 
taisyklių, kurių reikia paisyti: jokiu būdu nevartoti narkotikų dep- 
resijai įveikti, neperdozuoti norint apsvaigti ar pabėgti nuo tikro- 
vės. Visada tai darykite per ceremoniją! Paskui stebėkite, kaip 
narkotinės medžiagos veikia jūsų kūną, dozuokite jas vadovauda- 
miesi savo pojūčiais. Galiausiai leidimą vartoti narkotikus galima 
duoti tiems, kurie išbandė narkotizuojančių medžiagų poveikį.“ 

Aš padariau išvadą, kad šis britas prieš kiekvieną skrydį eks- 
perimentuoja su savos gamybos narkotikų mišiniais. Ši hipotezė 
suerzino Žaną Bresoną, jis apgailestavo, kad tanatonautika dar 
nepaskelbta olimpine sporto šaka. Tuomet Grehemas būtų dis- 
kvalifikuotas dėl to, kad vartoja dopingą. 

Amandina meiliai padėjo ranką Žanui ant peties. 

— Jeigu jau prakalbome apie dopingą, tuomet pats talentin- 
giausias esi tu. Juk tu atsilieki nuo Bilo tik dvidešimt šešiomis 
sekundėmis, beje, nevartodamas uždraustų priemonių! 

— Juk žinai, ką reiškia dvidešimt šešios sekundės, — nepaten- 
kintas suburbėjo kaskadininkas. 

Raulis ištiesė žemėlapį, kuriame Tėrra incognita tebebuvo šalia 
didžiojo piltuvo. 

— Dvidešimt šešios sekundės ten, aukštai, turėtų atitikti teri- 
toriją, mažesnę negu Prancūzija. Galutinio kontinento geografi- 
ja Žinoma, ji tikslesnė negu mūsiškė! 

Amandina prisiglaudė prie Bresono. Staiga praregėjau. Aman- 
dina myli tanatonautus, tik tanatonautus ir nieko daugiau. Aist- 
rą jai žadina tik tokie asmenys, kaip Feliksas Kerbozas ir Žanas 
Bresonas, kiti jos nedomina. Ją aistrindavo tik mirties žvalgai. 
Kol aš pats netapsiu tanatonautu, ji niekada nežiūrės į mane 
tokiomis akimis. Su mirtimi ji turėjo savų sąskaitų ir puoselėjo 
meilę tik drąsiems kovotojams. 

Paskatintas meilių Amandinos prisilietimų, kaskadininkas pra- 
nešė: 

— Rytoj aš pasieksiu „komą plius dvidešimt minučių“. 

— Jeigu pakankamai pasitikėsi savimi... — pataisė jį Raulis. 

Britų žurnalas išspausdino dar vieną karikatūrą. Abu paukš- 
teliai, kaip ir anksčiau, rakinėja krokodilui dantis. „O kas bus, 
jeigu aš įlįsiu giliau jam į gerklę?“ - klausia paukštelis Žanas. 
„Reinkarnacija“, - atsako paukštelis Bilas. „Na jau ne, jis mane 
paprasčiausiai praris ir pavers mėšlu.“ „Teisingai, Žanai. Tai ir 
yra... reinkarnacija!“ 

Paveikslėlis pakišo man vieną mintį. Visai nebūtina, kad dvi- 
kova būtų fatališka. 

— Kam reikia tų mirtinų lenktynių? Jeigu Grehemas toks nuo- 
vokus, sprendžiant iš priemonių, kurias jis vartoja, mums telie- 
ka pakviesti jį čionai. Argi prezidentas Liusinderis nenorėjo, kad 
mes pasikviestume užsienio tanatonautus pasikeisti patirtimi? 

Raulio veidas nušvito: 

— Puiki mintis, Maiklai! 

Tą vakarą ne aš, o Žanas lydėjo Amandiną. Sėdėdamas vie- 
nas savo bute, aš iš visų jėgų stengiausi kompiuteriu sukurti naują 
cheminę raketų nešėjų formulę. 

Visi suvokėme, kad mes netrukus atsiliksime nuo anglų. Ir tik- 
rai, kitą dieną sužinojome, kad Bilas Grehemas įveikė Mochą 1. 

Rytą laikraščiai skelbė, kad šį žygdarbį jis atliko naktį, būtent 
tada, kai mes tarėmės, ar derėtų pasikviesti jį į savo tanatodro- 
mą. Deja, Grehemas nespėjo laiku įjungti stabdžių. Mochas 1 jį 
prarijo. 

Kartą tais laikais, kai gyvūnai buvo žmogiškos būtybės, vie- 
nas kiškelis apraudojo savo motinos mirtį. 

Mėnulis nusileido į žemę jo paguosti: „Nesielvartauk, tavo 
motina sugrįš. Žiūrėk, juk ir aš tai pasirodau, tai išnykstu. Visi 
mano, kad miriau, bet aš visuomet vėl pasirodau. Taip bus ir 
tavo motinai.“ 

Kiškelis juo nepatikėjo. Jis net susikovė su mėnuliu, kad šis 
paliktų jį ramybėje ir jis galėtų išsiverkti iki valiai. Kiškelis taip 
smarkiai apdraskė mėnulį, kad šiam iki šiol išliko randas. Mė- 
nulis įširdo ir perskėlė kiškeliui lūpą perpus: „Jeigu jis toks ir 
manimi netiki, jis neatgims kaip aš, mėnulis, jis bus mirtingas.“ 

Kadangi kiškelis tuo metu buvo žmogus, mėnulis pavertė jį 
gyvūnu, kuris visko bijo ir kurį visi medžioja. Tik negalima val- 
gyti vienos jo kūno dalies, tai yra perskeltos lūpos, nes ji prime- 
na, kad kiškelis kadaise buvo Žmogus. 


Frensio Razorbako disertacijos „Toji nepažįstama mirtis“ ištrauka 

Iškeliavus Bilui Grehemui, mes vėl užėmėme pirmaujančiųjų 
pozicijas tanatonautikos pasaulyje. Bet ant kulnų lipo kitos gru- 
pės, pasirengusios mus pasivyti ir galbūt pralenkti. 

Žano Bresono jėgos išseko prie pirmos sienos. Kol kas vis 
dar buvo nežinoma, kas slypi už Terra incognita, bet piltuvo kraštai 
buvo vis uoliau tiriami. Viso pasaulio tanatonautai centimetras 
po centimetro šniukštinėjo vidinę sieną, aplipę ją tarsi nepavargs- 
tantys spermatozoidai. 

Londono žurnalas ir toliau vaizdavo mirties žvalgus kaip 
paukštelius, rakinėjančius žiovaujančiam krokodilui tarpdančius. 

„Prieik arčiau, mažyli, aš visada alkanas“, - skelbė antraštė po 
trečiu piešinėliu, kuriame kraujas ir plunksnos ant reptilijos žab- 
tų, matyt, reiškė, kad ten pavaizduotas nelaimingas Bilas. 

Kad ir kaip būtų, Žanas Bresonas neprarado šaltakraujišku- 
mo. Kaip ir Raulis, jis tikėjo, kad mes galime pamažu įveikti 
komos sieną. 

Gal dėl reklamos, o gal norėdamas paskatinti mokslo pa- 
žangą, prezidentas Liusinderis įsteigė prizą: taurę „Mochas 1“ 
ir 500 000 frankų piniginę premiją žmogui, kuris gebės pirma- 
sis nugalėti šią kliūtį ir grįžti sveikas, kad papasakotų apie sa- 
vo kelionę. 

Atsirado paskata. 

Išmušė „tanatonautikos sportininkų“ valanda. Jauni žmonės, 
įsitikinę, kad oficialūs tanatodromai su savo draudimais jiems 
nepriimtini, vis dažniau pareikšdavo, kad jiems turi būti leista 
startuoti ir grįžti, kada panorės. Galų gale, įsteigus prizą, tana- 
tonautika ėmė priminti šuolius su kartimi arba bėgimą su kliūti- 
mis. Mes pradėjome etapą, kurį aš vadinu „gimnastikos faze“. 

Mėgdžiodami mūsų veiklą, klubai ir privačios bendrovės įsi- 
rengė pakilimo ir nusileidimo takus. Kūrybiškumas ir išradingu- 
mas — tokia buvo naujo žurnalo „Mažasis iliustruotas tanato- 
nautas“ dvasia. Jame buvo spausdinami praktiški patarimai ir 
naujausi mirusiųjų kontinento žemėlapiai. Entuziastai keitėsi 
sėkmingo starto receptais, pardavinėjo propofolio ir kalio chlo- 
rido pakuotes, pavogtas iš ligoninių ir netgi iš dantistų. 

Suprantama, žurnaluose buvo reklaminių lapelių su Žymiau- 
sių tanatonautų Felikso Kerbozo, Bilo Grehemo ir Žano Breso- 
no nuotraukomis. 

Kiekvieną dieną pabaisa pasičiupdavo savąją „tanatonautikos 
„sportininkų“ porciją. Tanatonautika nepanaši į jokią kitą veik- 
lą. Įmanomas tik vienas nesėkmingas bandymas. Visa tai mes 
draugiškai išdėstėme savo interviu, bet būtent rizika ir traukė 
jaunimą. 

Jauniems žmonėms tokie dalykai gniauždavo kvapą. Tai buvo 
panašu į senąjį japonų kovos meną - jai, kur varžovai sėdi vie- 
nas priešais kitą sukryžiavę kojas. Laimi tas, kuris pirmas išsi- 
traukia kardą ir perkerta priešininkui makaulę. 

Galima nelaiminga baigtis neatšaldė aštrių pojūčių mėgėjų. 
Apdovanojimai priviliojo nemažai apgavikų. 

Mums be paliovos skambino. 

Vienas tipas pareiškė, kad įveikė Mochą 1 ir matė žydrą kori- 
dorių, vedantį baltos šviesos link. Bet, kai mes jį pasikvietėme ir 
apklausėme pavartoję „tiesos serumą“, jis prisipažino, jog išsi- 
galvojo tą istoriją, kad gautų prizą. Daugelis kitų šmaikštuolių 
bandė simuliuoti sėkmingą startą. Vienas įsimintiniausių buvo pa- 
sakojimas apie tai, kad kažkas už Mocho 1 matė savo uošvę. Kiti 
ten matė Jėzų Kristų be barzdos, raketą Apollo 13, avariją Ber- 
mudų trikampyje, ateivius iš kitų planetų ir netgi... visišką tuštu- 
mą. Šis, paskiausias, pasakojimas mus kaip reikiant pralinksmi- 
no. „Po mirties nieko nėra!“ — tvirtino vaikinas. - „Ką reiškia — 


nieko?“ — „Kaipgi, niekas ir yra niekas“, - įžūliai atkirto jis. 
Daug sąžiningų žmonių taip eksperimentuodami prarado gy- 
vybę. 


Savo ruožtu Žanas Bresonas, nekeldamas didelio triukšmo, 
sekundė po sekundės, milimetras po milimetro yrėsi į priekį. 
Dabar jis buvo pasiekęs „komą plius dvidešimt minučių ir viena 
sekundė“. 

Jo skrydžiai darėsi vis tobulesni. Širdies dūžiai lėtėdavo pa- 
mažu, ir aš suleisdavau gerokai silpnesnės sudėties raketas ne- 
šėjas; taip buvo galima viską lengviau valdyti sutelkus valią (be- 
je, vartojau naują preparatą vekuroniumą). Kad nevarginčiau 
jūsų chemijos formulėmis, pasakysiu tik tiek, kad 0,01 mg veku- 
roniumo vienam kilogramui svorio veikia labai neblogai. 

- Šiandien aš rengiuosi peržengti Mochą 1, - niūrokai pa- 
reiškė Žanas Bresonas, jau kažkelintą kartą sėsdamas į pakili- 
mo krėslą. 

— Ne, ne, nedaryk to! —- paprašė Amandina, neslėpdama savo 
prieraišumo jaunajam kaskadininkui. 

Ji paėmė Žaną už rankos ir abu apmirė vienas kito glėbyje. 
Paskui jis paglostė Amandinai petį. 

— Nebijok. Aš gerai pasiruošęs, viską išstudijavau ir dabar 
jaučiu, kad man pavyks. 

Žano balsas buvo ramus ir ryžtingas. Elgėsi taip, tarytum ne- 
būtų dvejojęs. 

Tą naktį jiedu su Amandina triukšmingai mylėjosi, 0 rytą jis 
atrodė geros formos. 

Žanas pats įsidūrė adatas į venas ir patikrino ekranus, tarsi 

— Palauk, — pasakiau, - jeigu tau pavyks, o aš tuo tikiu, šitai 
reikia daryti dalyvaujant Žiniasklaidos atstovams. 

Žanas Bresonas susimąstė. Jis vengė televizijos kamerų, ne- 
troško garbės. Savo akimis matė, kur šie miražai nuvedė Felik- 
są. Bet jis žinojo, kad, jeigu nebus reklamos, mums sumažins 
finansavimą. Ir apskritai, kai kalbama apie tanatonautikos atei- 
tį, reikia turėti kuo daugiau liudytojų. 

Žanas išsitraukė iš venų adatas ir ėmė laukti. 

Aštuntą valandą vakare viso pasaulio žiniasklaidos atstovai 
būriavosi septintame tanatodromo aukšte. Mes pastatėme už- 
tvarą tarp pakilimo krėslo ir lankytojų aikštelės, kurioje buvo 
sustatyti foteliai kaip kino teatre. Kai kurie iš kviestųjų atvyko 
čionai tik pasižiūrėti, kaip mirs tanatonautas. 

Čia po vienos dviejų minučių dar vienas Žmogus nusimes 
kūniškąjį apvalkalą ir galbūt niekada į jį nebesugrįš. Lankyto- 
jai buvo labai susijaudinę. Mirtis nuo neatmenamų laikų keri 
Žmones. 

Aš išvydau susijaudinusį RTVI1 televizijos žurnalistą, kuris 
vesdavo reportažus iš Kongresų rūmų, o šalia jo — Vileną, ra- 
mesnį žurnalistą, atstovaujantį žurnalui „Mažasis iliustruotas ta- 
natonautas“. 

Aš, Raulis ir Žanas apsirengėme smokingais. Amandinos pa- 
dedami, sutvarkėme tanatodromą, nes jis jau buvo pradėjęs pa- 
nėšėti į apleistą sandėlį. 

Žanas Bresonas savo krėsle atrodė labai susikaupęs. Iš jo skli- 
do jėga, pasitikėjimas ir ryžtas. Virš jo kabojo Galutinio konti- 
nento žemėlapis, ir jis ilgai tyrė jį tarsi norėdamas geriau įsimin- 
ti savo tikslą - Mochą 1. Žanas rengėsi jį pereiti. Grikštelėjo 
dantimis. 

— Mochai 1, aš tave pramušiu, - išsprūdo jam iš lūpų. 

Žanas keletą kartų įkvėpė. 

Jis nustatė elektroninę sistemą ties „koma plius dvidešimt pen- 
kios minutės“, paskui vėl atsisėdo į krėslą ir šaltakraujiškai įdū- 
rė adatą į alkūnės linkį. 

Veikė visos į jį nukreiptos kameros, o reporteriai komentavo 
pašnibždomis, kad netrukdytų Žanui Bresonui susikaupti. 

— „„Ėhė, taip, ponios ir ponai, Žanas Bresonas rengiasi padary- 
ti tai, kas neįmanoma, jis ketina pereiti pirmą komos sieną. Jei- 
gu pavyks, jis laimės 500 000 frankų. Jau daug dienų atletas tam 
ruošėsi, jis itin susikaupęs... 

— Aš pasiruošęs, — sausai ištarė Žanas. 

Mes paskutinį kartą patikrinome ekranuose kontrolinius duo- 
menis. 

— Pasiruošęs, — pasakiau. 

— Pasiruošusi, - pasakė Amandina. 

— Pasiruošęs, — ištarė Raulis. 

Žanas, tarsi aviatorius, pasirengęs lėktuvo pakilimui, pakėlė 
nykštį. 

— Pirmyn, tik pirmyn į nežinomybę, - sušnabždėjo Raulis. 

Bresonas lėtai skaičiavo: 

— Šeši... penki (užsimerkti)... keturi... trys (atlošti galvą)... du 
(sugniaužti kumščius)... vienas. Startas! 

Mes sukryžiavome pirštus. Sėkmės, Žanai. „Velniai rautų, - 
pasakiau pats sau, - dabar tas laimingasis pagaliau išvys, kas yra 

ten, už mirties slenksčio. Sužinos pačią didžiausią paslaptį. Di- 
džiausią paslaptį, su kuria susidursime kiekvienas. Štai dabar jis 
ją atskleis ir mums pasakys: „Mirtis yra tai ir tai!“ arba „Mirtis — 
tai tik tai.“ Laimingasis. Amandina rijo jį akimis. „Laimingasis. 
Tikriausiai ne jam, o man reikėjo ten vykti. Taip. Taip ir reikėjo 
daryti“, — mąsčiau klausydamasis kamerų burzgimo; jos regist- 
ravo kiekvieną šios scenos milisekundę. 


110 - POLICIJOS REGISTRACIJOS KORTELĖ 


Pavardė: Bresonas 

Vardas: Žanas 

Plaukų spalva: brunetas 

Ūgis: 1 metras 78 cm 

Ypatingi požymiai: nėra 

Komentaras: tanatonautų judėjimo pirmtakas 
Silpnoji vieta: silpnų vietų nėra 


111 - ISTORIJOS VADOVĖLIS 
Nuo to laiko, kai Feliksas Kerbozas praskynė kelią, skrydžiai į mirusių- 
jų šalį nesiliovė nė minutei. Nesėkmių procentas labai sumažėjo, nes 


kelias į aną pasaulį dabar tapo tiesus ir patikimas. 


Istorijos vadovėlis, įvadinis kursas, antrieji mokslo metai 


112 - MOCHAS 1 ĮVEIKTAS 


Laukimas. 
Aš žvilgtelėjau į laikrodį: Zano skrydis trunka jau dvidešimt 
minučių keturiasdešimt penkias sekundes. Dabar jis jau turėtų 

būti ten ir tikriausiai mato, kas vyksta už Mocho 1. Jam pavyko, 
jis nugalėjo kliūtis ir dabar renka visiškai naujus duomenis. Jis 
mato, jis tiria, jis atranda. Mes nekantriai laukiame jo sugrįžtan- 
čio, norime viską išgirsti iš jo paties lūpų. Kas yra ten, už komos 
sienos? Kas ji, toji mirtis? 

Koma plius dvidešimt viena minutė. Jis vis dar ten, jo bam- 
bagyslė nenutrūkusi, jis dar gali sugrįžti. Iš galvos galima išsi- 
kraustyti. 

Koma plius dvidešimt viena minutė ir penkiolika sekundžių. 
Tikriausiai jis ten tiesiog ryja pasakišką informaciją. Laimingas 
tipas. 

Koma plius dvidešimt viena minutė ir šešiolika sekundžių. 

Jo fizinį kūną ėmė purtyti drebulys. Be abejonės, tai nerviniai 
refleksai. 

Koma plius dvidešimt keturios minutės ir trisdešimt šešios 
sekundės. Drebulys stiprėja, tarsi kūną krėstų elektra. Veidas 
iškreiptas skausmo. 

— Jis bunda? — paklausė kažkuris iš Žurnalistų. 

Elektrokardiograma rodo, kad tanatonautas vis dar ten. Jis 
perėjo pirmą mirties sieną. Jo galvos smegenų aktyvumas didė- 
ja, nors širdis vos plaka. 

Tikriausiai jis pamatė kažką nuostabaus, kai nukrito paslap- 
ties skraistė. Jis tikrai įžengė pro tas duris. Be abejonės, jis vis- 
ką sužinojo. Galbūt jis kupinas džiaugsmo, kad suprato, kas yra 
mirtis. Jis, be abejo, atpažino mirtį. Gal Žaną nustebino atskleis- 
ta tiesa? 

Koma plius dvidešimt keturios minutės ir keturiasdešimt dvi 
sekundės. Jis raukosi, tarsi sapnuotų košmarą. Delnais mėšlun- 
giškai spaudžia krėslo ranktūrius. Iš po smokingo rankogalių 
matyti Žąsies oda. 

Žanas daro staigius judesius, tarsi būtų susirėmęs su negai- 
lestinga pabaisa. Gargaliuoja, jam iš burnos teka putos, jis mo- 
juoja kumščiais, spardosi. Laimė, prisegtas diržas padeda išsi- 

laikyti krėsle, kitaip jau būtų iš jo iškritęs, būtų nuplėšęs vamzde- 
lius ir elektros laidus, siejančius jį su Žeme. 

Žurnalistai netekę žado stebi šią sceną. Visi gerai žino, kad 
įsibrovimas į mirusiųjų kontinentą — rizikingas dalykas, bet šį 
kartą tanatonautas, regis, susidūrė su kažkokiu siaubingu reiš- 
kiniu. Jo veide atsispindi tik siaubas. 

Koma plius dvidešimt keturios minutės ir penkiasdešimt dvi 
sekundės. Jis vis dar kovoja. Visi atsitraukė atgal, kad nepakliū- 
tų jam po ranka. Pamaniau, kad šis susijaudinimas nieko gera 
nežada. Raulis prikando lūpą. Amandina suraukė antakius ir 
prisimerkė. 

Aš puoliau prie kontrolės įrenginio. 

Koma plius dvidešimt keturios minutės ir penkiasdešimt šešios 
sekundės. Elektrokardiografas virto seismografu, lyg būtų išsi- 
veržęs ugnikalnis. Staiga suvokiau, kad, jeigu mes nieko nedarysi- 
me, Žanas Bresonas netrukus mirs. Užsidegė avarinės signaliza- 
cijos lempos. Ėmė kaukti aparatai. Bet elektroninė sistema jau 
suveikė, stiprus elektros smūgis supurtė kūną. Žanas pašoko dar 
kartą. Paskui viskas grįžo į senas vėžes. Elektroencefalograma 
nurimo. Perspėjamieji signalai užgeso. Aparatūra nutilo. 

Bresonas išgelbėtas. Mes susigrąžinome jį į gyvųjų pasaulį. 
Žanas dar kartą šoktelėjo, bet mes spėjome patraukti jį atgal, 
kai jis kybojo virš bedugnės. Pasisekė, alpinistų lynas — ektop- 
lazminė jo bambagyslė - išlaikė. 

Jis perėjo mirties sieną. 

Mes atsargiai prisiartinome. 

— Pavyko! — ėmė šaukti už mūsų stovintis RTV1 laidos vedė- 
jas. - Mes perduodame išskirtinį reportažą apie pirmojo tanato- 
nauto, perkirtusio Mocho 1 sieną, startą ir nusileidimą. Tiesiogi- 
nės transliacijos metu jūs regėjote istorinį momentą. Kai Žanas 
Bresonas po kelionės pabus, išgirsite sensacingą pasakojimą. 

Pulsas normalus. Nervinė veikla beveik normali. Temperatū- 
ra normali. Smegenų aktyvumas normalus. 

Žanas Bresonas pramerkė vieną akį, paskui kitą. 

Jis buvo nepaprastai išbalęs, nors ekranai rodė, kad jis sugrį- 
ŽO į gyvųjų pasaulį. Kur dingo legendinis šio kaskadininko šal- 
takraujiškumas? Šnervės trūkčioja, kakta išpilta prakaito, vei- 
das iškreiptas siaubo. Staigiu judesiu jis atsisegė diržą ir apžvel- 
gė mus paeiliui, kaip visiškai nepažįstamus Žmones. 

Pirmasis atitoko Raulis: 

— Viskas gerai? 

Bresoną krėtė šaltis. Kas jau čia gera... 

— Aš perėjau Mochą 1... 

Salė ėmė ploti, paskui nuščiuvo, nes žmogus, kurį jie matė, 
buvo siaubingai persigandęs. 

— Aš perėjau Mochą 1, - pakartojo Žanas Bresonas. - Bet 
tai, ką ten mačiau... tai... tai siaubinga! 

Šį kartą niekas nebeplojo. Tyla net spengė. Braudamasis prie 
mikrofono, Žanas pastūmė mus. Jį pagriebęs, sustenėjo: - Ne- 
galima... negalima... negalima mirti. Ten, už pirmos sienos... ten 
blogis. Jūs net negalite įsisvaizduoti, koks tai blogis. Aš prašau, 
prašau visų, niekuomet nemirkite! 


113 - ITALŲ POEZIJA 


Trigalvis Cerberis, juoda šlykštynė, 
Tarytum šuo ten loja visada, 
Į pasmerktuosius, grimztančius liūgyne. 


Jo akys dega, taukina barzda, 
Naguotos rankos, pilvas išsipūtęs, 
Kraujais aptekus žioklė jo pikta; 


Jis puola žmones, drasko juos įsiutęs, 
O tie, visaip vartydamies purvuos, 
It kalės unkščia, gindamies nuo liūties. 

Ausis pastatė slibinas ir, vos 

Užuodęs mus, gašliai nasrus atvėrė, 

Tirtėdamas nuo kojų lig galvos. * 
DANTĖ 


Frensio Razorbako disertacijos „Toji nepažįstama mirtis“ ištrauka 


114 - PERSŪDĖ 


Nėra reikalo nė sakyti, kad ši keista „sėkmė“ pristabdė tana- 
tonautikos veiklą. 

Žanas, iki šiol kankinamas baisingų haliucinacijų, aiškino žur- 
nalistams, kad už pirmos sienos yra siaubo šalis. Absoliutaus 
blogio šalis. 

— Tai pragaras? — paklausė vienas iš Žurnalistų. 

— Ne, pragaras turėtų būti bent šiek tiek patrauklesnis, — at- 
sakė šis su ciniška nusivylusio žmogaus gaidele balse. 

Prezidentas Liusinderis, kaip ir buvo numatyta, surengė ne- 
didelę šventę, kad įteiktų Žanui 500 000 frankų prizą ir taurę, 
bet tanatonautas į šventę neatėjo. 

Savo interviu dėl visko kaltino mus. Jis pakrikštijo mūsų gru- 
pę „nelaimės šaukliais“. Sakė, kad reikia nutraukti mirusiųjų kon- 
tinento žvalgybą, kad mes nuėjome per toli. Jis patarinėjo vi- 
siems nemirti. 

Vien nuo minties, kad kada nors gali tekti ten sugrįžti, jį pra- 
dėdavo krėsti. 

— Aš žinau, kas yra mirtis, ir niekas manęs taip negąsdina 
kaip susitikimas su ja. Ak, kad galėčiau to išvengti! 

Žanas užsirakino nedideliame name, kurį pavertė tikriausiu 
bunkeriu. Ir nenorėjo daugiau nieko matyti. 


* Dantė. Dieviškoji komedija. Pragaras. Šeštoji giesmė. Vilnius, 1998. Vertė 
A. Churginas. 

Jis pradėjo vilkėti neperšaunamą liemenę nuolat. Du kartus 
per savaitę lankydavosi pas gydytoją. Kad išvengtų venerinių li- 
gų, atsižadėjo moterų. Kadangi daug Žmonių žūdavo per auto- 
mobilių avarijas, jis paliko savo mašiną kažkur dykvietėje. Bijo- 
damas žūti, jis visiškai atsisakė dalyvauti užsienyje vykstančiose 
konferencijose. 

Amandina bergždžiai beldė į aklinai uždarytas jo buto duris. 
Kai paskambino Raulis ir paprašė bent ką nors nauja pažymėti 
žemėlapyje, Žanas atkirto: „Juoda, ten viskas juoda ir vien siau- 
bingos kančios.“ Paskui metė ragelį. 

Ši istorija baigėsi blogai. Iki šiol visi pakankamai palankiai 
stebėjo anapusinio pasaulio užkariavimą, nes kiekvienas tikėjo- 
si, kad mes rasime ten amžinos palaimos šalį. Ne be reikalo Liu- 
sinderis ir Razorbakas iš pat pradžių pakrikštijo mūsų projektą 
„Rojumi“. Žmonės tikėjo, kad už žydro ekstazės tunelio rasime 
išminties pasaulį. O jei nuostabusis koridorius veda tik į kančių 
pasaulį... 

Beviltiškumas, sklindantis iš Bresono lūpų, netrukus padarė 
savo. Visus apėmė baimė ir neviltis. Gydytojai nepaliaudami lei- 
do vakcinas. Prekybos ginklais kreivė staiga šoktelėjo į viršų. 
Tanatodromai ištuštėjo. 

Anksčiau mirtis buvo paprasčiausia gyvenimo pabaiga, lyg už- 
gestų šviesa ar būtų užmiegama. Kai kam ji žadėjo geresnio gy- 
venimo viltį. O dabar visi žinojo, kad mirtis - didžiausia baus- 
mė. Gyvenimas virto efemeriniu rojumi, už kurį mums vieną 
siaubingą dieną bus pateikta didžiulė sąskaita. 

Gyvenimas — šventė. Anapus nėra nieko, tik tamsa! Ko verta 
tokia Bresono sėkmė? Mūsų eksperimentai patvirtino dvi tie- 
sas, kurias kartodavo mano tėvas: „Mirtis — tai baisiausia, kas 
tik gali nutikti!“ ir „Su tokiais dalykais nejuokaujama!“ 

115 - MESOPOTAMIJOS MITOLOGIJA 


Aš blaškiausi po visokias šalis, 
Įkopiau į stačiausius kalnus. 
Perplaukiau visas jūras, 

Bet laimės niekur neradau, 
Vilkau sunkų gyvenimo jungą, 
Mano kūną draskė skausmas. 


„SAKMĖ APIE GILGAMEŠĄ“ 


Frensio Razorbako disertacijos „Toji nepažįstama mirtis“ ištrauka 


116 - TANATOFOBIJA 


Po Bresono nuotykio prasidėjo ilgas didžiojo marazmo eta- 
pas. Visi ėmė bijoti mirties ir nenusakomų košmarų, apie ku- 
riuos pasakojo Žanas. 

Atsirado ir kitų tanatonautų, kirtusių sieną. Bet jų liudijimai 
buvo nė kiek ne linksmesni. Kai kurie pasakojo apie savo susiti- 
kimą su Giltine — skeletu su dalgiu ant peties; ji šienavo neiš- 
mintingų drąsuolių, nuėjusių per toli, bambagysles. 

Afrikietis burtininkas tanatonautas pasakojo, kaip išvengė di- 
džiulės gyvatės, spjaudančios ugnimi. Islandijos žiniuonis tiki- 
no, kad buvo susidūręs su išsiviepusiu drakonu, kurio dantys 
buvo kruvini. 

„Keista, kad įvairiose kultūrose mirties vaizdai skirtingi“, — 
stebėdavosi Raulis ir vėl panirdavo į skaičiavimus, kažką ma- 
tuodavo žemėlapyje skriestuvu. 

Bet aš mačiau, kad jis prarado ramybę. 

Naujųjų tanatonautų liudijimai darėsi vis grėsmingesni. Jie kal- 
bėjo apie šimtus milžiniškų vorų, vemiančių dvokiančiais nuo- 
dais, apie skraidančias aštriadantes žiurkes. Regis, visi buvo pri- 

siskaitę kraupių pasakojimų. Daugėjo istorijų apie pabaisas, žmo- 
nių vaizduotė buvo laki. 

Vienas Portugalijos tanatonautas sugrįžęs visus pribloškė, kai 
papasakojo apie susitikimą su skraidančia pele, kuriai ant kaklo 
kabojo žmogaus kaukolių vėrinys. Kasdien liudijimai darėsi vis 
šiurpesni. 

Netgi aš ėmiau bijoti mirties. Užsikrėčiau tuo, ką būtų galima 
pavadinti tanatofobija. „Mažasis iliustruotas tanatonautas“ 
spausdino hiperrealistinius paveikslėlius ir liejo žibalą į bjaurė- 
jimosi tanatonautika ugnį. Tokie mirties aprašymai privers mirti 
iš baimės Žinant, kokia iš tikrųjų yra gyvenimo pabaiga! 

Kur ta sunkiu darbu užsitarnauta amžina ramybė, jei iškart 
po mirties reikia susidurti su visokiausiomis pabaisomis, tū- 
nančiomis už Mocho 1? Jei tikėsime įvairių kraštų tanatonau- 
tų liudijimais, ten pasaloje mūsų tyko visi baisūnai: velnias su 
kanopomis, vaiduoklis Chtulu, gleivėtas Drakonas, liepsnojantis 
Grifonas, kikenanti Chimera, Inkubas, Sukubė, Minotauras, 
Sielų rijikas. 

Mirtis — tai spąstai. Šviesa mus traukia, o už pirmosios uždan- 
gos slepiasi demonai. 

Smarkiai sumažėjo savižudybių. Visos pavojingos sporto ša- 
kos — automobilių lenktynės, boksas, parašiutizmas, motokro- 
sas, jojimo varžybos, kalnų slidinėjimas, šuoliai su tįstine — vis 
mažiau traukė aštrių pojūčių mėgėjus. Narkotikų prekeiviai kvai- 
šalų parduodavo taip pat vis mažiau. 

Saugumo sumetimais buvo sumažinta elektros tinklų įtampa. 

Balkonuose buvo dedamos grotos. Namų stogai pasišiaušė nuo 
žaibolaidžių. Madingi tapo minkšti daigstyti drabužiai, žmonės 
darėsi panašūs į klounus, bet tai padėdavo apsisaugoti nuo trau- 
mų. Uoloti skardžiai buvo aptverti apsauginiais turėklais. 

Raulis buvo laboratorijoje. Šio uragano sūkuryje jis stengėsi 
išlikti santūrus. Žemėlapyje už pirmos sienos nubrėžė juodą ko- 
ridorių ir padėjo klaustuką. 

— Kas ten galėtų būti, kad taip išsigando Bresonas ir kiti? 

"Tuo metu mūsų eksperimentai buvo sustabdyti, nes nebebuvo 
savanorių tanatonautų. Mes vis dar reguliariai rinkdavomės Per 
Lašezo kapinėse pakvėpuoti tyru oru ir apsvarstyti tolesnių sa- 
vo veiksmų. 

— Ką mano Liusinderis? - paklausė Amandina. 

— Kartoja: „O kas, jei Bresonas teisus?“ — atsakė Raulis. - Jį 
pakerėjo šviesos, sklindančios iš toli, vaizdas. Dabar sako, kad, 
žvelgiant iš arti, vaizdas tikrai nekoks. 

— Bet visi kažkodėl nekantraudami stengėsi ten patekti, - at- 
kakliai tvirtinau. 0 

— Masalas paukšteliams! Kai atsiduri šalia tos vietos, iškart 
pradedi suprasti, kad nevertėjo ten skristi. Liusinderis jau nebe- 
įsitikinęs, kad mirtis —- tai malonumų vakarėlis. 

Aš, Amandina ir Raulis buvome visiškai sutrikę. Mes ne dėl 
to nėrėmės iš kailio, kad nuplėštume skraistę nuo siaubingos 
tikrovės, juolab nesitikėjome sulaukti tokios staigmenos. 

Visa mūsų veikla - ir gera, ir bloga — baigiasi bjauriai. Gal iš 
tikrųjų neišvengiamas pragaras, zoologijos sodas, kuriame knibž- 
dėte knibžda besiraitančių gyvačių ir besivaipančių vampyrų, apie 
kuriuos kalba visos pasaulio religijos? 

Kokią Pandoros skrynią mes atidarėme? Kokias piktavališkas 
jėgas išleidome per neapgalvotą savo smalsumą? Mes norėjome 
pažinti mirties misteriją... štai ji mus ir pamokė. 

— Liusinderis nori viską mesti, - pasakė Raulis. - Jis net keti- 
na atsistatydinti. Nenori, kad istorijos vadovėliuose jo vardas 
būtų siejamas su niūriais vaizdiniais. 

— O tu? 

Raulis, sėdėdamas ant antkapio luito, jautėsi taip laisvai, lyg bū- 
tų sėdėjęs ant sofos. Jis buvo patogiai atsirėmęs į antkapio stelą. 

— Būtų per daug nerimta viską mesti po pirmų sunkumų. Išsi- 
laipinę Afrikoje, Australijoje ar Indonezijoje, tyrėjai pionieriai 
buvo priversti susidurti su kanibalų gentimis, su priešiškomis 

džiunglėmis, pilnomis skorpionų ir kitų pavojingų nežinomų gy- 
vių. Ir vis dėlto jie nesitraukė. Jokie tyrimai neapsieina be rizi- 
kos. Juk tai ne pasivaikščiojimas po rožių sodą, kuriame prista- 
tyta sūpynių vaikams. Ieškojimas — pavojaus sinonimas! 

Raulis buvo tvirtos dvasios ir ieškojo būdų, kaip tęsti pradėtą 
darbą. Nė neketino atsisakyti tanatonautikos. Jis pabaidė paukš- 
čius, lesančius iš rankų. 

— Tie vaizdai už Mocho 1 prieštarauja vieni kitiems, o tai, kad 
visi liudijimai negatyvūs, visiškai nesvarbu. Žanas Bresonas ne- 
pateikė nieko konkretaus. Jį mes visuomet laikėme rimtu ir me- 
todišku žmogumi, bet jis nepasakė nieko, išskyrus keletą epite- 
tų: baisu, siaubinga, košmariška... Vienintelis tikslus jo apibūdi- 
nimas — ten viskas juoda! 

— Išvada? 

Jis prisidegė ilgą cigaretę, atsistojo, pasirąžė visu dideliu kū- 
nu ir išpūtė eukalipto dūmą: 

— Išvada: mes negalime leisti, kad keletas bailių sustabdytų 
mūsų darbą. 

— Žanas ne bailys, be to, jis nemoka meluoti, - pareiškė vi- 
suomet lojali Amandina. 

— Jutimo organai galėjo jį apgauti, - pasakė Raulis. - Gal po 
susižavėjimo fazės prasideda pasibjaurėjimo etapas... Aš irgi ma- 
nau, kad jis nuoširdus, bet mane trikdo tai, kad visi vaizdai tokie 
skirtingi. Panašu, kad už pirmos sienos anapusinis pasaulis as- 
meniškėja. Maiklai, ar prisimeni egiptiečių „Mirusiųjų knygą“? 
Ten rašoma, kad mirusysis turi susidurti su pabaisomis, ir, jeigu 
jis gebės jas nugalėti, paskui galės ramiai tęsti savo kelionę. Tai 
tam tikras iniciacijos išbandymas, ir Žanas, kaip matome, nesu- 
gebėjo su tuo susidoroti! Iš čia išplaukia gana primityvi jo išva- 
da, kad už Mocho 1 yra tik siaubas ir nieko daugiau. 

Aš pažvelgiau į Amandiną. Ji man buvo rojus, mane beprotiš- 
kai viliojo šviesiai žydros jos akys. Kam ieškoti kažkur toli? Iš 
proto vedantį savo žvilgsnį ji slėpė po tamsiais akiniais. 

— Rauli, kas dabar bus? 

— Ką gi, kol kas sustabdykime savo darbą ir palaukime, kol 
praeis šiek tiek laiko. Naujienų daug. Žmonės greitai pamirš 
tanatofobiją. Ir mes tęsime darbą iš meilės mokslui! 

Tuo metu Liusinderis atšaukė įstatymą, kuris draudė taikyti 
intensyviąją terapiją reanimuojant. Niekas nebenorėjo rizikuoti 
išsiųsti paciento nežinia kur. Prieš guldamiesi į Chirurgijos sky- 
rių, ligoniai išrašydavo didelių sumų čekius, siekdami užsitik- 
rinti, kad bus laikomi nelyg daržovės, jeigu operacija nepasisek- 
tų, kiek įmanoma ilgiau. 

Amandina nebesusitikinėjo su Žanu Bresonu. Beje, jo apskritai 
daugiau niekas nebematė. Galų gale jis pasiėmė Liusinderio pre- 
miją ir išleido ją priešatominei slėptuvei statyti. Apsirūpinęs 
konservų ir mineralinio vandens atsargomis, jis joje užsidarė. 
Jis dingo, ir niekas nieko daugiau apie jį nebegirdėjo. 


117 - JOGŲ PAMOKYMAI 


Keturi netinkamo elgesio požymiai provokuoja Žmogaus ne- 
išmanymą ir kančias. Tai: 

+ Individualumo jausmas. Į sėkmę veda: „Aš protingas...“ Į 
pralaimėjimą veda: „Man nepasiseks...“ 

+ Prisirišimas prie malonumų: amžino pasitenkinimo, kaip 
vienintelio tikslo, siekimas. 

+ Polinkis į depresiją: nuolat prisimenami liūdni dalykai, tai 
žadina keršto jausmą ir supriešina su aplinkiniais. 

+ Mirties baimė: liguistas poreikis įsikibti į savo egzistenciją, 
įrodinėti individualumą, užuot iki pat mirties tobulinus save. 


Frensio Razorbako disertacijos „Toji nepažįstama mirtis“ ištrauka 

118 - STEFANIJA 


Tanatofobija truko beveik šešis mėnesius. Šeši mėnesiai pri- 
verstinio dykaduoniavimo ir vis tų pačių ginčų pono Lambero 
tajų restorane ar Per Lašezo kapinėse. Mes pamiršome tanatod- 
romą - jį jau spėjo nusėsti dulkės. Mansardoje augalai vyniojosi 
apie rojalį. Mes beveik nematėme Liusinderio. Netgi jo šuo 
Vercingetoriksas buvo niūrus. Amandina susidomėjo kulinarija 
ir stengėsi mus pralinksminti ruošdama aštraus skonio patieka- 
lus. Mes žaidėme kortomis. Bet ne bridžą, nes niekas nenorėjo 
iškristi iš žaidimo)! 

Vilties prošvaistė, kurios taip tikėjosi Raulis, nušvito iš ten, iš 
kur mažiausiai buvo tikėtasi. Ne iš Jungtinių Valstijų, kur, kaip 
mes žinojome, NASA atlieka itin slaptus tyrimus, ne iš Didžio- 
sios Britanijos, kur po Bilo Grehemo skrydžio galėjo likti sekėjų, 
norėjusių eiti jo pėdomis. Mūsų išsigelbėjimas atėjo iš Italijos. 

Mes žinojome, kad Padujoje yra gerai įrengtas tanatodromas, 
bet manėme, jog jo, kaip ir mūsiškio, veikla sustabdyta. Tai štai, 
nors italai ir įšaldė savo programą, vis dėlto neatsisakė startuoti. 
Balandžio 27 dieną jie pareiškė, kad gebėjo pasiųsti žmogų už 
pirmos komos sienos ir kad jų tanatonautas, grįžęs į kūniškąjį 
apvalkalą, pranešė daug daugiau duomenų negu Žanas Bresonas. 

Paradoksas, bet Žurnalistai, beatodairiškai patikėję baugina- 
mais Žano Bresono pasakojimais, į italų džiūgavimus ir opti- 
mizmą žiūrėjo skeptiškai. 

Italijos tanatonautas iš tikrųjų buvo tanatonautė. Tai Stefani- 
ja Čičeli. | 

Raulis ilgai Žiūrėjo į jos nuotrauką viename iš Corriere della 
Sera leidinių. Ši besišypsanti jauna moteris jai skirtame straips- 
nyje aiškino, kad perėjusi Mochą 1 išvydo didžiulę sutemų gau- 
biamą lygumą, juodą lygumą, ten jai teko kovoti su nepaprastai 
agresyviais prisiminimų burbulais. Priblokšti kolegos surengė jai 
tiesos išgavimo apklausą, bet ji tebetvirtino tą patį. 


BERNARD WERBER BW TANATONAUTAI 211 


— Vadinasi, ji nemeluoja, - pasakiau. 

— Aišku, ne! — sušuko Raulis. - Juo labiau kad jos pasakoji- 
mas iki smulkmenų nuoseklus. 

Aš susimąstęs tylėjau. 

— Sakau tau, Bresonas paprasčiausiai susidūrė su savo praei- 
timi, O ji pasirodė esanti tokia baisi, kad jis negalėjo to ištverti. 

Amandina žinojo, kad mūsų kaskadininkas niekada nėra lan- 
kęsis pas psichoanalitiką. Kartais ji netgi manydavo, kad tai pa- 
daryti jam būtų buvę ne pro šalį, nes vaikystėje Žanas buvo la- 
bai traumuotas psichiškai. Jis buvo atsiribojęs nuo visko, bet jo 
kiautas sudužo į šipulius, kai atsidūrė anapus Mocho 1. Savo 
atmintyje Bresonas saugojo itin niūrius prisiminimus, todėl ir 
patyrė baisų šoką. 

Amandina būtų galėjusi jį paguosti. Bet Bresonas ir šį kartą 
atsisakė bet kokių ryšių su pasauliu. Jis nereagavo, kai daugybę 
kartų buvo beldžiamasi į jo tvirtovės duris, o telefoną jau seniai 
buvo išjungęs visam laikui. 

Apimti smalsumo, mes pasikvietėme italę į Paryžių, kad įteik- 
tume jai Liusinderio įsteigtą tanatonautikos Garbės Legiono or- 
diną. Ceremonija vyko be būgnų ir be fanfarų. Šį kartą mes nu- 
tarėme nekelti triukšmo žiniasklaidoje. 

Stefanija Čičeli pasirodė esanti apvalutė nedidukė moteris, 
jos veidas buvo labai mielas, it kūdikio. Juodos garbanos krito 
iki juosmens. Džinsai ir palaidinė, atrodė, tuoj sprogs per siūles, 
bet Žavesio jai netrūko dėl mielų putlių skruostų ir vaikiškos 
šypsenos. 

Jau oro uoste ji mus apkabino, tarsi sakydama, kad mes visi 
priklausome vienai didelei šeimai, mirties nebijančių tanatonau- 
tų šeimai. Paskui ji ėmė taip kvatotis, kad buvo sunku susilaikyti 
nesijuokus. 

Mes nusitempėme ją į tajų restoraną. Liusinderis nutarė ne- 
sirodyti, nusprendė palaukti ir pažiūrėti, kaip toliau klostysis 
reikalai. 

Daug metų gyvenusi Monpeljė, Stefanija be priekaištų kalbė- 
jo prancūziškai su žavingu saulėtos Italijos akcentu. Ji puolė 
šveisti vieną po kitos vermišelių su juodaisiais pievagrybiais por- 
cijas. Kalbėjo pilna burna, jos žodžius dažnai nutraukdavo aud- 
ringo juoko priepuoliai. Aš niekada nebuvau matęs, kad Raulis 
kada nors taip įdėmiai būtų ko nors klausęsis. 

Jis klausėsi pamiršęs savo lėkštę ir ryte rijo Stefaniją akimis. 

Stefanija pakartojo mums savo pasakojimą. Pasak jos, už pir- 
mos sienos yra apytamsė pragaištinga zona, kurioje nereikia 1l- 
gai užsibūti. Tarsi velniai ten tave užgriūva prisiminimai, jie trukdo 
keliauti malonios šviesos link. Ir vis dėlto Stefanija nukeliavo 
tenai, bet buvo tvirtai apsisprendusi grįžti į žemę, todėl darė 
viską, kad jos nepasiglemžtų šviesa ar praeities demonai. 

Aš visuomet domėjausi pakilimo technika (tai mano darbo 
sritis), todėl paklausiau, ką ji vartojo startuodama. 

— Tibeto meditacija plius raketos nešėjos su nedidele doze 
kalio chlorido. Aš visai nenoriu nuodyti sau kepenų! 

— Tibeto meditacija! — sušuko Raulis. 

Vos neužspringau; mandagiai prisidengęs burną, išspjoviau tris 
gelsvus sojos stiebelius, paskui paklausiau: 

— Jūs... mistikė? 

— Na, žinoma, - ėmė kvatoti tanatonautė. - Ėjimas į mirtį yra 
religinis aktas, mažų mažiausiai — dvasinis. Pavartojus toksinių 
medžiagų, startuoti galima, bet kaip galima toliau judėti be dva- 
sinės drausmės? Kaip galima deramai pakilti netikint Dievo? 

Mums atkaro žandikauliai. Iki šiol mums sekėsi nepainioti 
religijos ir mokslinių eksperimentų. Natūralu, mane ir Raulį do- 
mino visos antikinės mitologijos ir pasaulio religijos, bet mes 
tikrai nenorėjome varžyti savęs prietarais, kurie glūdi visų tikė- 
jimų ištakose. 

Beje, Raulis iš tikrųjų buvo ateistas. Jis tuo netgi didžiavosi, 
nes manė, kad ateizmas — vienintelė pozicija, įmanoma šiuolai- 
kiniam žmogui, norinčiam viską tirti mokslo požiūriu. Žvelgiant 

iš šių pozicijų, pažanga remiasi skepticizmu, o ne misticizmu. 
Dievas neatmetamas, nes jis tiesiog neegzistuoja. 

Aš greičiau buvau agnostikas. Kitaip tariant, aš pripažinau, 
kad nieko neišmanau. Netgi ateizmas man atrodė savotiška reli- 
gijos atmaina. Tvirtinti, kad Dievo nėra, vadinasi, primesti ki- 
tiems savo nuomonę. Aš nebuvau toks įžūlus. Jei Dievas kada 
nors nusileis tiek, kad apsireikš mums, apgailėtiniems žemės kū- 
riniams, aš, be jokios abejonės, pakeisiu savo požiūrį. O kol kas 
palauksiu ir pažiūrėsiu, kaip toliau klostysis reikalai. 

Agnosticizmas atitiko mano pasaulėžiūrą, pasaulis man buvo 
tik didžiulis klaustukas. Aš neturėjau jokios nuomonės apie Dievą, 
todėl neapsimetinėjau, kad apie pasaulį ar žmones išmanau dau- 
giau. Aš iki šiol nesuprantu aplink mus vykstančių įvykių pras- 
mės, tie įvykiai man atrodo tiesiog atsitiktiniai. Man kartais su- 
sidarydavo įspūdis, kad gamta protauja, tik aš jos minčių eigos 
niekada neįstengsiu perprasti. 

Raulis apibėrė Stefaniją klausimais: 

— Tai kas gi jūs? 

— Tibeto budistė! 

— Budistė? 

— Tai jus trikdo? 

— Ne, ne, nė kiek, dievaži! - pradėjo atsiprašinėti Raulis, steng- 
damasis neerzinti putlios mūsų kolegės. - Netgi atvirkščiai, Ti- 
beto mitologija — mano aistra! Tik aš niekada neįsivaizdavau 
Tibeto budistės tokios kaip... kaip jūs! 

— O aš apskritai nieko neišmanau apie Tibeto budistus. Jūs 
pirmoji budistė, kurią sutikau, - lėtai pasakė Amandina. 

Stefanija sušveitė dar tris nemažus viščiuko gabalėlius su ko- 
koso pienu ir kalendros padažu. 

— Mes, Tibeto budistai, visada domėjomės mirties problema. 
Štai jau daugiau kaip penki tūkstančiai metų apie tai mąstome. 
Mūsų „Mirusiųjų knyga“, „Bardo Tiodolas“, yra vadovėlis apie 
Near Death Experience. Aš buvau išėjusi iš savo kūno, kai dar 
niekas nebuvo girdėjęs apie Feliksą Kerbozą! 

Staiga pamačiau, kad Amandina, nutaisiusi saldžią miną, su- 
sierzino. Pirmą kartą glaudžiame mūsų būryje dėmesio centre 
buvo ne jinai. Ji nebebuvo vienintelė moteris tarp mūsų ir pavy- 
dėjo matydama, kad Raulį pakerėjo „Italijos tibetietė“, pasako- 
janti tokius neįprastus dalykus. 

Vis dėlto pietūs tęsėsi linksmai. Raulis Razorbakas buvo la- 
bai susijaudinęs, anksčiau jo tokio nebuvau matęs. Pagaliau jis 
sutiko moterį, kuriai - kaip ir jam pačiam - vienintelė verta dė- 
mesio tema buvo mirtis. 


119 - POLICIJOS REGISTRACIJOS KORTELĖ 


Pavardė: Čičeli 

Vardas: Stefanija 

Plaukų spalva: juodi 

Ūgis: 1 metras 63 cm 

Ypatingi požymiai: nėra 

Komentaras: pirmoji moteris tanatonautė 
Silpnoji vieta: per didelis svonis 


120 - JAPONŲ FILOSOFIJA 


Naosigė mokė: 

„Samurajaus gyvenimas — tai išbandymas mirtimi. 

Jei Žmogus gali priprasti prie mirties, jis nepasiduos net dešim- 
čiai priešų. 

Norint ką nors nuveikti, reikia turėti fanatizmo ir nebijoti mir- 
ties. Jei leisime apnikti abejonėms, mums nepavyks pasinaudoti 
savo jėga. Samurajų išmintis byloja, kad ištikimybė ir sūnaus 
pagarba ne svarbiausia, svarbiausia priprasti prie mirties. Tuo- 
met ir ištikimybė, ir pagarba tėvams savaime taps įpročiu.“ 


Frensio Razorbako disertacijos „Toji nepažįstama mirtis“ ištrauka 

121 - STEFANIJA IR JOS ISTORIJA 


Stefanija, tikra moteris, labai mėgo nuoširdžius pokalbius. Ji 
mielai pasakodavo savo gyvenimo istoriją. Maža ji buvo dar put- 
lesnė nei dabar. Jos tėvai turėjo restoraną ir maisto negailėjo. 
Vakarais reikėdavo suvalgyti visus likučius, kurių nebuvo gali- 
ma laikyti iki ryto. Tai paprasčiausias taupumas. Kad ir kaip bū- 
tų, Stefanija, septintas vaikas iš keturiolikos, buvo pati storiau- 
sia, tad broliai ir seserys nuolatos šaipydavosi iš jos. 

Ją praminė Karameline Kriauše. Motina nedarė nieko, kad 
padėtų dukteriai atsikratyti nevisavertiškumo komplekso. Ji pirk- 
davo jai keletu dydžių didesnius drabužius. „Vis tiek išaugs“, — 
sakydavo lemtingai. 

Tie laisvi ir per dideli drabužiai netrukus imdavo veržti Stefa- 
nijai. Ji sirpo itin greitai. 

Mokykloje visi ją erzindavo, pravardžiuodavo Karameline 
Kriauše, ir juo labiau iš jos juokdavosi, juo labiau ji jausdavosi 
alkana. Vis dėlto Stefanija manė, kad maitinasi normaliai, nes 
jai pakakdavo tik duonos ir pašteto. Beje, ji leisdavo sau užsi- 
tepti ant duonos sviesto, na ir pamirkyti ją boloniškajame pada- 
že. Bet, kai tikrai iškilo graudi perspektyva amžiams likti storai 
ir bjauriai, Stefanija liovėsi šildyti maistą. Ji rydavo šaltus maka- 
ronus, plėšdavo dangtelius nuo stiklainių su raugintais kopūs- 
tais ar troškintomis daržovėmis ir šie bematant ištuštėdavo. 

Kūnas jai atrodė kaip didžiulė šiukšlių dėžė, kurios niekuo- 
met nepavykdavo prikimšti iki pat kraštų. Didžiausio susierzi- 
nimo laikotarpiu Stefanija svėrė šimtą trisdešimt kilogramų. Ži- 
noma, ji daugybę kartų bandė laikytis dietos, bet noras valgyti 
nugalėdavo norą būti grakščiai. 

Prisikimšus šaltų užkandžių, kildavo virškinimo sutrikimų. Ji 
valgė, valgė, valgė, o paskui stengdavosi išvemti, kad palengvė- 
tų, rijo daugybę laisvinamųjų. Suprasdami, kad dukters sveika- 
tai gresia pavojus, tėvas ir motina stengėsi atvesti ją į protą. Per- 

nelyg didelis jos svoris kėlė tėvams baimę ir rūpestį, bet proto 
guvumas žavėjo. Jau nuo darželio laikų visus stebino Stefanijos 
gabumai. Mokykloje ji per metus išmokdavo dviejų klasių kursą 
ir gaudavo pačius geriausius pažymius iš visų dalykų: iš mate- 
matikos, filosofijos, geografijos ir istorijos. 

Čičelių šeima nutarė nebesikišti į Stefanijos gyvenimą, nes ji 
visais atžvilgiais buvo protingesnė už juos. „Jeigu ji taip elgiasi, 
matyt, tam yra priežasčių, tik mes negalime jų suprasti“, — kar- 
tą, užkliudęs dubenį su manų košės ir granatų sirupo likučiais, 
atsiduso tėvas. 

Apkūnumas trukdė Stefanijai laisvai judėti. Prasidėjus lytinei 
brandai, kilo noras sugundyti priešingos lyties atstovą. Ji nutarė 
išmokti jausmingai vaikščioti. Iki šiol Stefanija stengdavosi tvir- 
tai stovėti ant žemės ir neleisti visiems tiems kilogramams jos 
pargriauti; ji vaikščiodavo kaip ančiukas plačiai žirgliodama. O 
dabar, pradėjusi avėti šventinius aukštakulnius batelius, buvo 
priversta statyti blauzdas taip, kad išlaikytų pusiausvyrą ir neiš- 
sisuktų čiurnų. Štai taip atsirado įspūdinga jos eisena. 

Vyrai pradėjo į ją Žiūrėti aistringai. Viskas buvo skirta kūno 
judesių menui. Išmokusi eisenos, ji pradėjo mokytis grakščiai 
sėdėti, mandagiai, puse korpuso, sėsti ant sofos, tiesiai laikyti 
kaklą, nesikūprinti. Kad tai pasiektum, reikia sunkiai dirbti. 

Kad dar geriau išmoktų judesių meno, Stefanija įsigijo kačiu- 
ką ir iš jo mokėsi. Žinojo, kad tinkama technika padės greičiau 
atsikratyti trūkumų. 

Katės ne tik moka grakščiai judėti, jos geba visiškai natūra- 
liai, itin elegantiškai išsitiesti ir ilsėtis. 

Paskui Stefanija pradėjo daug laiko skirti jogai ir toms sporto 
rūšims, kurios ugdo fizinę jėgą, pavyzdžiui, alpinizmui. Žino- 
ma, jos kaulai, nuolat laikantys apie šimtą kilogramų riebalų, 
apaugo raumenimis, o stuburas pasidarė pakankamai lankstus. 

Tuomet ji išgyveno trūkumų kompensavimo laikotarpį. 

Stefanijai jau nebepakako jogos. Laimė, ji susipažino su Tibe- 

to budistu ir susidraugavo su juo. Tai nebuvo sunku. Tam vyrui 
patiko tuklios moterys. Daugelyje trečiojo pasaulio šalių sto- 
riems žmonėms pavydima, nes manoma, kad jie turtingi, todėl 
gali sau leisti sočiai pavalgyti. Kartais jie netgi būdavo laikomi 
pusdieviais. Bet budistas labai vertino ir Stefanijos protą; jis aiš- 
kiai matė, kad nelaimingą ją daro jos formos, todėl savo naujai 
pažįstamai paaiškino, jog kūnas nėra aklinai uždarytas kalėji- 
mas, kad iš jo galima išeiti. Medituodamas žmogus, jeigu tik pa- 
nori, gali palikti mirtingą apvalkalą, o vėliau grįžti į jį. 

Jis pamokė merginą kelių technikos būdų, kaip išeiti iš kūno. 
Ji lengvai to išmoko, nes buvo pripratusi prie griežtos fizinės 
drausmės. 

Pagaliau Stefanija išsivadavo iš riebaus kūno jungo! Meditaci- 
ja Išgelbėjo ją. 

Kad išvengtų mūsų skepticizmo, Stefanija pareiškė, jog jai nu- 
sispjauti, tikime mes ja ar ne. Tuoj pat pradėjome įtikinėti, kad 
mums tikrai labai įdomu sužinoti, kaip ji tai daro. 

Garsiai nusijuokusi, Stefanija sutiko mus pamokyti. 

Tuo laiku, kai Italijos pusiasalyje prasidėdavo siesta, ji atsi- 
sėsdavo lotoso poza ir susikaupdavo prieš skrydį. Per kambarį 
nuskriedavo sūkurys, sugriebdavo jos ektoplazmą ir nunešdavo 
anapus. Paprastai ji išskrisdavo pro langą, gerokai rečiau pro 
stogą, bet niekada nėra išskridusi pro duris. 

— Durys skirtos fiziniam apvalkalui įeiti ir išeiti, — aiškino ji 
mums. — Nereikia visko versti į vieną krūvą. 

Iš pradžių ji jausdavo šiokią tokią baimę. Išskridusi pro lan- 
gą, Stefanija susidurdavo su visokiausiomis dvasiomis, skraidan- 
čiomis kaip ir ji. Vienos jų geros, kitos blogos. Reikia mokėti jas 
atskirti. 

— Paprastai piktosios dvasios skrenda pažemiu ir, jeigu nepa- 
vyksta skristi tam tikrame aukštyje virš stogų, įniršusios gali už- 
pulti. Jei jauti, kad negali išsilaikyti tokiame aukštyje, reikia kuo 
greičiau grįžti į savo kūną, kad jų išvengtum. 

Tai kas gi tos blogosios dvasios? Stefanija pareiškė, kad negali 
tiksliai jų apibūdinti. Teks patikėti jos žodžiais. Kad ir kaip bū- 
nuskristi į bet kurį planetos tašką. 

Taigi jos siela tapdavo besvorė, nors kūnas likdavo sunkus. Ji 
stengėsi ne kovoti su ta problema, o paprasčiausiai nekreipti į ją 
dėmesio. Bet viena baisinga vasario diena privertė ją pakeisti 
nuomonę. Tuo metu Stefanija gyveno licėjaus bendrabutyje; kartą 
ji įstrigo vonioje: riebus jos kūnas išstūmė vandenį ir mirtinai 
prisisiurbė prie sienelių. Vargšelė bejėgiškai mojavo ore kumš- 
čiais, ji atrodė kaip ant nugaros apvirtęs vėžlys. 

Stefanijos bendrabučio draugės, paskatintos gimnastikos mo- 
kytojos pašaipų, pasinaudojo jos bejėgiškumu ir ėmė ant jos pil- 
ti išėdas, mesti purvinus skudurus ir kitokį šlamštą. 

Kai jos baigė ir išėjo, palikusios Stefaniją tysoti lediniame van- 
denyje, Stefanija suprato, kad jos meditavimo pažanga čia nė 
kiek nepadės. Stefanija toliau kepurnėjosi, kūnas, kaip ir anks- 
čiau, buvo surakintas emaliuotame kalėjime, o persigandusi sie- 
la nebegalėjo skristi. 

Po kelių valandų ją išlaisvino valytoja. Ji atsinešė plaušų šluo- 
tą ir, darbuodamasi ja kaip svertu, kolegų padedama, ištraukė 
Stefaniją iš vonios. 

Šis pažeminimas buvo lemtingas Stefanijos gyvenime. Ji nuta- 
rė atkeršyti, panaudodama slaptą ginklą - ektoplazmą! 

Jeigu ji gali kiaurai pereiti sieną, vadinasi, gali eiti ir per kūną! 
Nusprendusi nubausti visas, kurios ją pažemino, Stefanija kas 
vakarą išeidavo į medžioklę. Nutaikiusi, kai aukos miegodavo, 
įlįsdavo į jas pro kojų pirštus ir nusigaudavo iki galvos. Tos sap- 
nuodavo klaikiausius košmarus ir atsibusdavo skaudama galva. 

Patį saldžiausią keršto aktą Stefanija pasiliko desertui. Pas- 
kutine jos auka tapo gimnastikos mokytoja, vienintelis suau- 
gęs Žmogus, dalyvavęs vykdant egzekuciją ir prisidėjęs prie jos 
kankintojų, nors iš tikrųjų privalėjo jas išvaikyti. Stefanija įsi- 

skverbė jai į širdį kaip įmanoma giliau, tai sukėlė aritmiją. Šir- 
dies raumuo čia susitraukdavo siaubingai plakdamas, čia beveik 
apmirdavo. 

Moteris pabudo išpilta šalto prakaito. Skrupulingai pradėjo 
daryti pratimus, kurie, kaip jai buvo žinoma, gali priversti širdį 
plakti ne taip greitai. Supratusi, kad dedasi kažkas keista, puolė 
ant kelių ir ėmė karštai melstis, maldavo, kad išsidangintų ją 
apsėdęs kipšas. 

Stefanija pasišalino tik tada, kai priepuolis vos nepribaigė ne- 
laimingosios. Ji dar ne kartą taip darė, nes norėjo pasimėgauti 
aukos kančiomis. . 

Stefanija svaigo matydama, kad gali valdyti savo ektoplazmą. 
Ja naudojosi norėdama atkeršyti, taigi sėjo blogį. Daugelyje ti- 
kėjimų tai vadinama juodąja magija. 

Stefanija apie tai pasigyrė savo draugui tibetiečiui, šis pradėjo 
įkalbinėti ją tuoj pat liautis. „Juodoji magija, - sakė jis, —- anks- 
čiau ar vėliau taps nevaldoma, ji pati pradės tave valdyti ir tu su 
ta valdžia nesusidorosi.“ 

Reikėjo, kad Stefanija liautųsi keršyti. Keršyti savo priešams. 
Keršyti savo pačios kūnui. 

Ji priešgyniavo. Visos klasės draugės, kamuojamos galvos 
skausmo, rijo aspiriną. Gimnastikos mokytoja persileido. Stefa- 
nijos žvilgsniai darėsi vis niūresni. Niekas jau nebedrįso pažvelgti 
jai į veidą! Neaišku kodėl, bet visi jautė, kad ji kalta dėl visų tų 
paslaptingų įvykių. Viduramžiais už tai ją būtų apkaltinę raga- 
navimu, bet XXI amžiaus viduryje tokie pareiškimai būtų sukė- 
lę tik juoką. 

Kai kurios klasės draugės atėjo prašyti atleidimo. Stefanija 
tik gūžtelėjo pečiais ir išvijo jas lauk. Ji ir toliau keršijo. Užval- 
džiusi savo priešininkių virškinamuosius traktus, ji susargdin- 
*davo jas gastritu arba skrandžio opa. 

Pamatęs, kad Stefanija rizikuoja galutinai pereiti į blogio jėgų 
pusę, draugas iš Tibeto griebėsi paskutinės priemonės. Jis at- 

skleidė jai reinkarnacijos paslaptį. Jo religija byloja, kad kiek- 
vienas žmogus būsimuose gyvenimuose turės sumokėti už anks- 
tesniuose gyvenimuose padarytus blogus darbus. Kiekvienas gy- 
venimas turi mus ko nors išmokyti. Išmokyti meilės. Nuošir- 
džios aistros. Meno. Štai kam reikia skirti savo energiją. Tam, 
kas mus daro geresnius, o ne naikina. Būtent tiems dalykams 
reikėtų skirti daugiausia dėmesio! 

Stefanijai tos kalbos pro vieną ausį įėjo, pro kitą išėjo. Vienas 
įvykis vis dėlto sukrėtė ją ir privertė klausyti patarimų. Jos kla- 
sės draugės susitarė ir užpuolė Stefaniją išlaisvinusią valytoją. 
Jos žinojo, kad ta moteris buvo vienintelė Karamelinės Kriau- 
šės draugė. Suprantama, stumdamos ją nuo laiptų, jos tik norėjo 
piktai papokštauti, bet vargšė valytoja trenkėsi galva į sienos 
kampą. Lūžo kaklo slanksteliai. Mirtis ištiko staiga. 

— Tai tu kalta, kad ji negyva, - pareiškė jos draugas budistas. — 
Tu kalta, kad jos vaikai liko našlaičiai. Tu pakenkei savo karmai. 
Jeigu tuojau pat neatsisakysi kerštauti, sumokėsi už tai tūkstan- 
tį kartų daugiau! 

Tai pasakęs, jis išėjo. Visiškai sugniuždyta Stefanija suprato, 
kad atėjo metas išvalyti savo sielą, tą juodumą, kuris buvo ją 
užvaldęs. Po bulimijos prasidėjo anoreksija. Ji taip niekino savo 
kūną, kad pradėjo marinti jį badu. 

Kad grįžtų sielos ramybė, Stefanija nutarė išsamiau studijuoti 
Tibeto budizmo išmintį. Ją priglaudė Padujos lamų vienuolynas. 
Ji tikėjosi, kad kada nors jos siela ir vėl bus švari, o tada šalia 
bus ir jos draugas budistas. Bet jis atsisakė su ja susitikti. Ir ji 
vėl sustorėjo. | 

Stefanija ištekėjo, kad pradžiugintų savo šeimą ir atliktų ita- 
lės moters pareigą. Bet tapti paprasta moterimi jai nebuvo lem- 
ta. Stefanija pernelyg toli pažengė medituodama. 

Po kelių metų ji išgirdo apie prancūzų išrastą tanatonautiką. 
Ji taip pat panoro dalyvauti užkariaujant mirusiųjų kontinentą. 
Bent jau tam, kad susirastų ją išgelbėjusią valytoją. 

Draugai lamos žinojo Stefanijos istoriją, jie žinojo, kaip ji iš pra- 
džių pasidavė blogiui ir kaip paskui vėl grįžo prie gėrio. Jie maitino 
ją lakštiniais ir polenta*, kad jai atsirastų energijos keliauti. 

Taigi Stefanija įveikė Mochą 1! 

Mes žiūrėjome į ją susižavėję. Ji irgi žiūrėjo į mus, paskui 
pareiškė: 

— Aš labai gerai matau jūsų karmas. Man jūs tarsi atverstos 
knygos. Rauli, tu - karys. Tu esi savo reinkarnacijų ciklo vidury. 
Tu įsiutęs, nes tau pritrūko laiko užbaigti tai, ką pradėjai anks- 
tesniame gyvenime. Todėl taip skubi siekti sėkmės šiame. 

— Tu teisi, - pasakė Raulis. - Šiame gyvenime aš tikrai ketinu 
šį tą nuveikti. 

Stefanija pareiškė, kad aš - jauna ir tyra siela, nesugebanti da- 
ryti pikta, nes blogis man visiškai neįdomus. Aš tik pradedu savo 
reinkarnacijų ciklą, tai reiškia, kad esu kupinas neišmanymo. 

— Tu pakankamai protingas, kad tai suvoktum, - pabrėžė ji. — 
Ir tai jau nemažai. Be to, tu pasirinkai pažinimo kelią, ir tai — 
tinkamas kelias. 

— Gal ir taip, — atsakiau susierzinęs, kad mano asmenybę nei 
iš šio, nei iš to ji suskaidė į tris tarpsnius. 

Vis dėlto Stefanija labai greitai susidaro nuomonę apie žmo- 
nes. Ji pasisuko į Amandiną ir pasakė: 

— O štai tu labiausiai mėgsti mylėtis, ar ne? 

Amandina paraudo iki ausų galiukų. 

— Na ir kas iš to? Kodėl tave tai domina? 

— Nurimk, - pasakė Stefanija. - Tai tavo asmeninis reikalas. 
Bet tu pernelyg daug savęs atiduodi kitiems. Tu manai, kad gali 
save realizuoti tik per fizinę meilę. Kaip tu klysti! Seksualinė 
energija pati galingiausia iš visų energijų. Jei naudosi ją tik or- 
gazmui pasiekti, iššvaistysi tuščiai. Tu turi išmokti valdyti savo 
kapitalą ir nukreipti energiją tinkama vaga. 


* kukurūzų miltų košė. 

122 - ISTORIJOS VADOVĖLIS 


Tanatonautai buvo brandaus proto žmonės, šaltakraujai, pastovių pa- 
žiūrų. Jie labai gerai žinojo, ko siekia. „Pirmyn, tiktai pirmyn į nežinomy- 
be!“ - štai toks buvo jų šūkis, išgraviruotas ant medaliono, kurį jie nešio- 
davo ant kaklo. 


Istorijos vadovėlis, įvadinis kursas, antrieji mokslo metai 


123 - JOGŲ PAMOKYMAI 


Kaip galime išmokti medituoti: 

+ drausmindami savo kūną, lavindami jį, kad jis galėtų tapti 

nejudrus; 

+ drausmindami savo kvėpavimą; 

+ drausmindami savo mintis. 

Pakanka būti kambaryje vienam, patogiai įsitaisyti ir sutelkti 
dėmesį į tašką tarp antakių. 

Paskui reikia nieko negalvoti. Jūsų siela išsilaisvins, ji pasirengs 
įsiklausyti į jus supančią aplinką. Jūs galėsite atskirti tai, kas slypi 
jumyse pačiuose ir kas priklauso pasauliui. Tada jūsų sielai neliks 
nieko kita, kaip išeiti iš kūno ir pradėti kelionę po visatą. 


RADŽAJOGOS MEDITACIJOS TECHNIKA 


Frensio Razorbako disertacijos „Toji nepažįstama mirtis“ ištrauka 


124 - VĖL STEFANIJA 


Štai tokia buvo Stefanija. 
Raulis sėdėjo ir tylėdamas grožėjosi ja. Buvo matyti, kad Ste- 
fanija jį jaudina. Pirmąkart mačiau savo draugą įsimylėjusį. Ma- 

tyt, kerai veikė abiem kryptimis. Jų žvilgsniai ieškodavo vienas 
kito ir vėl išsiskirdavo, jie panėšėjo į balandžių porelę pavasarį. 
O štai Raulio rankų beveik niekas nematė, jis jas slėpė giliai 
kelnių kišenėse. 

Amandinai nepatiko, kad mes taip domimės itale. Nepatiko 
ir Stefanijos užuominos apie jos seksualumą. Pašaliniai neturi 
teisės laidyti tokių atvirų pastabų, juolab girdint kitiems. Švie- 
siai žydrame siaurų jos akių vandenyne slypėjo juoda gelmė. 

Be to, Amandina visada buvo vienintelė dailiosios lyties at- 
stovė mūsų grupėje. Ji buvo pripratusi būti išskirtinė. Dabar 
Stefanija buvo jos varžovė, netgi labai pavojinga, nes įveikė pir- 
mą mirties sieną. Net Raulis, visuomet šaltas Raulis, ir tas lei- 
dosi suvedžiojamas! 

Pavakarieniavę išėjome iš pono Lambero tajų restorano ir grį- 
žome į mansardą, kur galėjome kalbėtis laisviau. Aš paprašiau 
Stefaniją parodyti, kaip ji medituoja. 

Italė atsisėdo lotoso poza, jos nugara buvo tiesi. Užmerkė 
akis ir dešimt minučių išbuvo visiškai nejudėdama. Pagaliau ji 
atsimerkė. 

- Štai, prašom! - nusijuokė. - Aš nutraukiau savo minčių srau- 
tą ir leidau tuštumai praryti mane. Reikėjo tik netrukdyti sielai 
išskristi pro langą. 

— O ką jūs jautėte? 

— To neįmanoma nusakyti, tai galima tik pačiam pajusti. Tai 
tas pat, kas klausti, koks druskos skonis. Lygiai taip Žmogui, 
nepatyrusiam saldumo skonio, negalėčiau paaiškinti, kas yra sal- 
dumas. Kokiais žodžiais reikėtų tai nusakyti? Reikia paragauti 
druskos, tik tada sužinosi jos skonį. Reikia medituoti, kad suži- 
notum, kas yra meditacija. 

Atsakymas, teisybę sakant, buvo labai miglotas. 

— Ir vis dėlto kaip tai vyksta? — neatlyžau. 

— Juk jūs matėte, kaip tai darau. Reikia atsisėsti reikiama po- 
za ir medituoti. Aš visada mintis sutelkiu į vieną ir tą patį vaiz- 

dą. Jūs galite dėmesį sutelkti į žvakės liepsną. Liepsna šokinės 
po užmerktais vokais, kol jūs savo vaizduotėje jos neužpūsite; 
tuomet galėsite išskristi. 

— Išskristi? O kur? 

— Į dangų. Į mirusiųjų kontinentą. Žinoma, atsiranda keblu- 
mų, nes reikia susitaikyti su mintimi, kad galite mirti. Jūs imate 
dvejoti, nes reikia palikti žmoną, vaikus, draugus. Jūs manote, 
kad esate jiems reikalingas, bet jūs klystate, nes esate išpuikęs! 
Tokia sielos būsena netinkama medituoti, nes medituoti reiškia 
žengti pirmą žingsnį mirties link. Į mirtį reikia žvelgti natūraliai, 
nes gali būti, kad mirtis —- pats įdomiausias dalykas. 

Raulio akyse blykčiojo kibirkštėlės. 

— Aš nieko nesupratau iš jūsų kalbos, - niūriai burbtelėjo 
Amandina. 

Vėl nuaidėjo skardus italės juokas. 

— Ką gi, matyt, man teks parodyti, kaip Tibeto budistai moko- 
si mirti. Šit jau keletą tūkstantmečių mirtis jiems — mokslas, o 
ne fatališka lemtis. Rytoj aš nusivesiu jus į Tibeto budistų šven- 
tyklą Paryžiuje, į praktikos seansą. Laimė, budistų atstovybių 
yra visame pasaulyje! 


125 — KRIKŠČIONYBĖS FILOSOFIJA 
„Kaip siela, patekusi į kūno vergovę, verta vadintis kūniška, 
taip ir kūnas vertas vadintis dvasingu, jeigu jis paklūsta sielai.“ 


Sv. JERONIMAS. PRANAšO IZAIJO IŠTARMIŲ KOMENTARAS 


Frensio Razorbako disertacijos „Toji nepažįstama mirtis“ ištrauka 

126 - IR VĖL STEFANIJA 


Tą vakarą Tibeto budistų šventykloje Paryžiuje vienuoliai skai- 
tė maldas mirštančiam žmogui. Apsuptos dūmų kamuolių, sklin- 
dančių iš smilkstančių aromatingų žolių, didžiulės storulių sta- 
tulos žvelgė į mane, Raulį, Stefaniją ir Amandiną. Aš supratau, 
kodėl ši religija traukė italę: budistų religija sukūrė storų humo- 
ro jausmą turinčių asmenybių kultą. 

Vėliau įsitikinau, kad tokia mano išvada per ankstyva. Tai bu- 
vo ne Tibeto, o Kinijos budistai. Tibeto budistai gerokai liesesni 
ir rimtesni. Tikriausiai apsikvailino Kultų ministerija, bet, ka- 
dangi tibetiečiai atsidūrė svečioje šalyje, jie nutarė neprotestuo- 
ti ir patyliukais priprato gyventi tarp Kinijos budistų. Tarp bu- 
distų okupantų. Tarp tų, kurie naikino jų tautą. 

Mus sveikino visai nepažįstami skustagalviai žmonės, jų gal- 
vos taip blizgėjo, tarsi būtų nušlifuotos švitriniu popieriumi. Jie 
vilkėjo rausvai gelsvas togas ir suko graviruotus medinius cilin- 
drus. Jie liūdnai skaitė tekstus, kurių aš nesupratau. 

Paskui apspito mirštančiojo kūną. Stefanija pasiūlė prisijung- 
ti prie jų. 

Vienas iš lamų pradėjo skaityti eiles, mūsų italė poliglotė tuoj 
pat jas vertė į prancūzų kalbą. 


„O sūnau šlovingos šeimos, ateina tai, kas vadinama mirtimi! 

Šį pasaulį palieki ne tu vienas, taip nutinka visiems. 

Tad negeisk šio gyvenimo ir nesielvartauk. 

Net jei liūdesys suspaus tau širdį, tu vis tiek čia neliksi, tu 
klaidžiosi po samsarą. Nesikabink į gyvenimą, nerodyk, koks 
esi silpnas. Prisimink Tris Brangenybes. 

O sūnau šlovingos šeimos! Kad ir kaip tave baugintų čonid 
bardo vaizdai (tai zona už Mocho 1, kur jus atakuoja prisimini- 
mai), nepamiršk žodžių, kuriuos tau sakau: eik pirmyn ir sau- 
gok jų prasmę širdy. Būtent juose slypi slapta Pažinimo esmė: 

Kai mane apglėbs absoliučios esmės bardo, ar įstengsiu, va- 
duodamasis iš baimės ir siaubo, suprasti, kad viskas, kas prieš 
mane iškyla, yra mano sąmonės raiška, ar gebėsiu tai pripažinti 
kaip bardo reiškinį? 

Dabar, šią lemiamą minutę, nebaisūs nei taikūs, nei priešiški 
žvilgsniai — juos kuria mano paties sąmonė. 

O sūnau šlovingos šeimos! Jei nesuprasi, kad tai tavo sąmo- 
nės apraiškos, - kad ir kaip būtum meditavęs gyvenime, - jei 
neįsiklausysi į tai, ko išmokai, spalvos tave gąsdins, garsai tave 
trikdys, saulės spinduliai šiurpins. 

Nesuvokdamas tikrosios to mokymo esmės, nesuprasi garsų, 
spalvų, spindulių ir klaidžiosi po samsarą!“ 


Lamos žodžiai visiškai paaiškino, ką būtent išgyveno Žanas Bre- 
sonas ir Stefanija pereidami pirmą komos sieną. Žanas pasiklydo 
absoliučios esmės tarpsnyje, o Stefanija gebėjo to išvengti. 

Vienas vienuolis priėjo prie mirštančiojo ir pradėjo kažką 
daryti. 

— Jis spaudžia jam miego arteriją ir laiko užspaudęs, kol šis 
liaujasi kovoti ir užmiega, — paaiškino mums Stefanija. —- Kai 
kvėpavimas išeis iš centrinio kanalo, kuriame cirkuliuoja ener- 
gija, ir mirštantysis nebegalės naudotis lateraliniais kanalais, jis 
bus priverstas išeiti iš kūno ir įžengti pro Brahmos vartus. 

— Ei! Tas tipas tiesiog mūsų akyse žudo Žmogų! — paniškai 
sušukau. 

Amandinos veide atsispindėjo pasibjaurėjimas. 

Stefanija švelniu žvilgsniu žiūrėjo į mane. Aš staiga pagalvojau, 
kad pats tai darydavau. Dėl tanatonautikos žudydavau žmones, 
siųsdavau juos į mirusiųjų kontinentą. Šimtas du bandomieji 
triušiai, numarinti mano pastangomis, privertė mane nutilti. 

— O kas yra Brahmos vartai? — paklausė Raulis. 

— Brahmos vartai - tai apertūra, pro kurią siela išeina iš mūsų 
kūno. Tai taškas momenyje, esantis per aštuonis pirštus nuo plau- 
kų šaknų, - toliau kalbėjo gidė. 

Raulis savo užrašų knygutėje pasižymėjo vietą „Brahmos var- 
tai“. Taigi čia kalbama apie išsiuntimą į Galutinį kontinentą. 

Kreipdamasis į agonijoje besiblaškantį žmogų, lama pradėjo 
kalbėti apie pirmąjį tarpsnį, pirmąją mirties vietą, kur šis netru- 
kus nukeliaus. Jis apibūdino ją kaip „tikėjimo savimi pasaulį“. 

— Štai dabar, kai nebėra respiratorinio aktyvumo, kai nebe- 
veikia vidinės srovės, kvėpavimą slopina centrinis energijos ka- 
nalas, — sušnabždėjo Stefanija. - Tokiame kūne sąmonės nebė- 
ra. Juo daugiau sveikatos turi žmogus, juo ilgiau trunka ši fazė. 
Merdėjimas gali trukti iki trijų su puse parų, jei subjektas visiš- 
kai sveikas. Būtent dėl šios priežasties mes nelaidojame miru- 
siųjų ir nedarome jiems skrodimo, kol nepraeina keturios pa- 
ros. Ir atvirkščiai, jei mirusysis įklimpęs į nuodėmes ir jei jo 
subtilieji kanalai užteršti, šis momentas trunka ne ilgiau kaip 
sekundę. 

— Kam reikalingos tos keturios paros? — paklausiau. 

— Kad numirėlio siela pamažu rastų kelią į šviesą. 

Tibeto budizmas turėjo aiškius atsakymus į visus klausimus. 
Kita vertus, aš su siaubu prisiminiau pasakojimus apie prisikė- 
lusius iš mirties žmones, palaidotus karstuose giliai po žeme. Jie 
būdavo palaidoti per anksti! Kai kurie, apimti nevilties, dar ilgai 
daužydavo karsto dangtį, kol uždusdavo. Kai kuriems pasisekė 
tik todėl, kad atsitiktinis praeivis arba sargas išgirdo triukšmą ir 
pagalbos šauksmus. Tokie atvejai buvo laikomi stebuklu. Kai kas 
reikalaudavo, kad juos laidojant virš karsto būtų pritaisomas 
skambalėlis. O kas, jei žmogus pabus krematoriumo krosnyje“? 
Ne, tikrai verčiau palaukti keturias paras... 

Kadaise mirties neatskirdavo nuo gilios komos. Štai kodėl 
pasitaikydavo, kad palaidodavo dar gyvus žmones. O šiandien? 
Būdamas gydytojas, aš gerai žinau, kad kartais lieka šiokių to- 
kių abejonių. Sustojusi širdis, nutrūkusi galvos smegenų veik- 
la, refleksų nebuvimas - kas iš tikrųjų rodo, kad žmogus tikrai 
mirė? 

Išėję iš Tibeto budistų šventyklos, mes patraukėme į Per La- 
šezo kapines, norėjome truputį prasiblaškyti. Raulis ir Stefanija 
žingsniavo priekyje ir laidė juokelius. Mudu su Amandina vilko- 
mės jiems iš paskos. 

— Taip flirtuoti su Rauliu nepadoru! - virė žavioji blondinė. — 
O dar ištekėjusi! Nežinau, ką veikia jos vyras Italijoje, bet jis 
turėtų geriau prižiūrėti savo pačią. 

Dar niekada nebuvau matęs Amandinos tokios nepatenkin- 
tos. Atrodė taip, tarytum anapusinio pasaulio užkariavimas bū- 
tų praradęs žavesį, tarytum būtų nebelikę nieko daugiau, vien 
tik pavydas! 

Ją paliko Feliksas. Metė Žanas. Dabar jai reikėjo Raulio, 
Amandina atvirai man tai prisipažino, o juk aš svajojau tik apie 
ją, bet ji to nežinojo! 

Aš karštai tebemylėjau Amandiną, tad stengiausi ją nuraminti: 

— Tu taip nesielvartauk. Raulis turi galvą ant pečių. 

Ji įsikibo man į parankę. 

— Kaip manai, ar jis man ką nors jaučia, ar Žiūri į mane tik 
kaip į paprastą asistentę? 

Kodėl moterys išlieja širdį būtent man? Ir dar tos, kurių aš 
geidžiu! Suprantama, mano atsakymas buvo visiškai kvailas: 

— Man atrodo, kad širdies gilumoje Raulis... tave myli. 

Reikia būti visišku idiotu, kad galėtum taip pasakyti. 

Ji iš karto pagyvėjo. 

— Tu tikrai taip manai? — paklausė žaismingai. 

Aš skandinau save vis labiau. Sunku įsivaizduoti, ar įmanoma 
pasielgti dar kvailiau. Bet man pavyko. 

127 - REKLAMA 


„Gyvenimas dažnai būna ašarų pakalnė. Bet aš jį myliu. Va- 
kar savo pašto dėžutėje vėl neradau nieko, tik sąskaitas. Per te- 
leviziją rodo vienas nesąmones. Žmona visą laiką ieško dings- 
ties susiginčyti. Policininkai aplipino priekinį mano mašinos langą 
baudų kvitais, o kažkoks vandalas raktais subraižė jos laką. Aš 
vos nepargriuvau ištiktas nervų priepuolio, bet paskui šiaip taip 
atsipeikėjau. Gyvenimas - tai ne tik nelaimių sankaupa. Gyveni- 
mas - tai džiaugsmas, kad gali kvėpuoti gaiviu oru, grožėtis įvai- 
riausiais gamtovaizdžiais, susitikti su simpatiškais ir inteligen- 
tiškais žmonėmis. Aš irgi esu šio proceso dalis. Gyvenimas — 
kokybiškas produktas. Aš pats vartoju jį rytą ir vakarą. Daryki- 
te kaip aš! Mylėkite gyvenimą, jis už tai jums atsilygins!“ 


NGSA (Nacionalinės gyvenimo skatinimo agentūros) pranešimas 


128 - SENTIMENTALI ISTORIJA 


Miriau iš nuobodulio savo būste, Šomono kalvų tanatodro- 
me, vienišas kaip ir anksčiau, kai gyvenau nedideliame bute. 

Stefanija trumpam grįžo į Italiją. Aš, Raulis ir Amandina pa- 
sinaudojome tuo, jog ji išvykusi, ir patikrinome aparatūrą, kad 
grįžusiai tanatonautei kuo geriausiai sektųsi skrydžiai. 

Bendri pietūs man jau buvo spėję apkarsti. Amandina visuo- 
met sėsdavosi priešais Raulį ir į jį žiūrėdavo godžiau negu į lėkš- 
tę. Žinoma, Raulis dar buvo susižavėjęs itale tanatonaute, bet 
nuolatinės Amandinos švelnybės pradėjo duoti vaisių. 

Buvau labai sutrikęs, nes jie abu be paliovos stengėsi pranešti 
man apie savo santykių eigą. Mane ėmė slėgti patikėtinio vaidmuo. 

— Ar atkreipei dėmesį, - pasakė man Raulis, - Amandina kas- 
dien rengiasi vis gražiau ir gražiau. 

— Ji visą laiką dėvi juodus drabužius... 

Jis manęs nesiklausė. 

— Ir darosi vis gražesnė, ar ne? 

— Man ji visada buvo pati Žaviausia, — liūdnai atsakiau. 

Tą vakarą jie vakarieniavo tėte-d-tėte. 

Nakvoti į tanatodromą jie negrįžo. Likau vienas. Vienas vie- 
nutėlis visame prakeiktame pastate. 

Atsisėdau į pakilimo krėslą ir ten, kur sutelkta visa tanato- 
dromo energija, ketinau praktiškai pritaikyti Stefanijos patari- 
mus. Norėjau išmokti transcendentinės meditacijos, kad palik- 
čiau savo varganą nelaimingą apvalkalą. 

Užsimerkiau norėdamas atsipalaiduoti, bet, vos tik sumerk- 
davau vokus, tuoj pat, tarsi kino teatro ekrane, prieš mane iškil- 
davo Amandinos paveikslas. Ji buvo angeliško grožio, žiūrėjo į 
mane atlaidžiai, o jos putlios lūpos šelmiškai slėpėsi po šviesiais 
plaukais. 

Kokia prasmė būti žymiam ir gerbiamam, jei nepajėgi sužavė- 
ti savo svajonių moters? 

Aš buvau įsiutęs. Galvoti apie Amandiną, pasirengusią per- 
miegoti su kiekvienu, tik ne su manimi, ją mylinčiu... to jau per 
daug! Atsimerkiau. Įsivaizdavau, kaip jie dabar mylisi kokiame 
nors viešbutyje... „Kad neskaudintume vargšelio Maiklo...“ Ner- 
vingai krenkštelėjau. „Tanatonautika — mėšlas!“ — sakydavo Fe- 
liksas. Kaip gaila, kad Stefanija išvažiavo, ji vienintelė galėtų su- 
trukdyti tai porelei. O aš... aš taip stengiausi jiems padėti. Tik- 
riausiai nesąmoningai skatinau savo draugą eiti su moterimi, kuri 
tiko man visais atžvilgiais! 

Ne, aš Žinojau, kad kada nors tai atsitiks, štai kodėl taip 
elgiausi. Kuo anksčiau tai įvyks, tuo greičiau baigsis mano kan- 
kynė. 

Nuo krėslo, kuriame gulėjau, buvo gerai matyti padėklas su 
raketomis nešėjomis. Ar verta toliau gyventi? O gal man pačiam 
pamėginti pramušti antrą komos sieną? Galų gale mano praeity- 

je nėra nieko, ko turėčiau bijoti. Blogiausiu atveju susitiksiu su 
Feliksu. Pradėjau raitotis marškinių rankoves. Akimirką ding- 
telėjo mintis, kad ketinu nusižudyti iš meilės, kaip koks papras- 
tas spuoguotas vaikėzas... 

Viskas atrodė labai kvailai. 

Aš įdūriau adatą į pačią didžiausią veną alkūnės linkyje, ji 
pulsavo, tarsi būtų nenorėjusi dalyvauti bandyme. 

„Na štai, storoji vena, dabar žinosi, kaip neduoti kuo daugiau 
kraujo man į smegenis, kad galėčiau rasti tinkamus žodžius ir 
prisivilioti Amandiną.“ 

Aš įjungiau aparatūrą. Rankoje laikiau mažą jungiklio kriaušę. 

Amandiną traukia tanatonautai, ji miega su tanatonautais, su- 
artėdama su tanatonautais, ji nori sužinoti, kas yra mirtis. Ką gi, 
vadinasi, ir aš turiu tapti tanatonautu, kad būčiau jai įdomus. 

Jaučiausi taip, tarytum nedalyvaučiau šioje avantiūroje. Tik- 
riausiai buvau panašus į ispanų jūrininkus, kurie matydavo, kaip 
laivai išplaukia į Ameriką, kaip jie sugrįžta, bet niekada neke- 
liaudavo kartu su jais. Vien klausydamasis kitų pasakojimų, daug 
žinių neįgysi. Reikia pačiam atsidurti jų kailyje. 

Jungiklio kriaušė mano rankoje buvo lipni, sudrėkusi nuo pra- 
kaito. 

Ką aš darau? 

Tarsi vaikišką skaičiuotę ausyse girdėjau lamos žodžius. 

„O sūnau šlovingos šeimos, ateina tai, kas vadinama mirtimi! 

Šį pasaulį palieki ne tu vienas, taip nutinka visiems. 

Tad negeisk šio gyvenimo ir nesielvartauk.“ 

Tad negeisk šio gyvenimo ir nesielvartauk dėl jo... Ne tokia 
jau baisi buvo šito mano gyvenimo karma. Būsimame gyvenime 
pasistengsiu tapti gundytoju, kad nė viena mergina neįstengtų 
atsispirti mano kerams. Vieną kartą gyvensiu, kad išmokčiau 
užkariauti meilę, kitą - kad naudočiausi mokymosi vaisiais. Taip, 
mirsiu nedrąsus, bet atgimsiu pleibojumi. 

Dar kartą Žvilgtelėjau į jungiklio kriaušę. Nurijau seilę ir ne- 
ryžtingai pradėjau skaičiuoti: 

— Šeši... penki... keturi... trys... du... vienas. Sta... 

Salėje įsižiebė šviesa. 

— Jis čia, mama! - sušuko Konradas. - Ką tu darai tame krės- 
le? Mes nuo kojų nusivarėme, kol tave suradome. 

— Palik savo brolį ramybėje, - pasakė motina. - Ar nematai, 
kad jis tikrina prietaisus. Nekreipk į mus dėmesio, Maiklai, dirbk 
savo darbą. Mes paprasčiausiai norėjome tau parodyti mūsų 
krautuvėlės balansą. Tai gali ir palaukti. 

Konradas tuo metu sukiojo potenciometro rankenėles. Papras- 
tai aš negalėdavau pakęsti, kai jis ką nors čia liesdavo, tuoj pat 
įsiusdavau. Bet šiandien, pats nežinau kodėl, Konradas, niekše- 
lis Konradas, man pasirodė esąs nuostabiausias Žmogus. 

Nepastebimai atitraukiau pirštą nuo mygtuko. 

— Mes dar norėjome paimti iš tavęs piešinius, reikia Žinoti, 
kas ten, už antros sienos, kad pasiruoštume naujam marškinėlių 
prekybos sezonui! — patikslino mano brolis. 

Mama priėjo ir drėgnomis lūpomis pabučiavo man į kaktą. 

— O jeigu neturėjai laiko pavakarieniauti — tu nuolatos pa- 
miršti pavalgyti! — namie yra troškintos jautienos su daržovė- 
mis ir kauliukas su smegenėlėmis, kaip tu mėgsti. Restoranuo- 
se tik skrandį gadini. Jie ten vien išėdas patiekia, o produktai 
prasčiausios kokybės. Argi galima sulyginti su tuo, ką mama 
gamina! 

Dar niekada nesijaučiau toks prisirišęs prie šitos porelės. Dar 
niekada taip nesidžiaugiau juos matydamas. Akimirksniu ištrau- 
kiau iš venos adatą, nulašėjo kraujo, bet jie to nepastebėjo. 

Dabar man rūpėjo tik viena: ar iš tikrųjų pakaks karštų kau- 
liuko smegenėlių užsitepti ant šviežios duonos Žiauberės, pa- 
barstyti rupia druska... Ir šiek tiek juodųjų pipiriukų. Tik ne per 
daug, nes gali skonį sugadinti. 

129 - KRIKŠČIONYBĖS MITOLOGIJA 


„Angelas parodė man gyvybės vandens upę, tvaskančią tarsi 
krištolas, ištekančią nuo Dievo ir Avinėlio sosto. 

Aikštės viduryje, tarp upės atšakų, auga gyvybės medis, duo- 
dantis dvylika derlių, kiekvieną mėnesį vedantis vaisius, o to 
medžio lapai tinka tautoms gydyti.“ 


APREIŠKIMAS JONUI, 22 


Frensio Razorbako disertacijos „Toji nepažįstama mirtis“ ištrauka 


130 - STEFANIJA PARVAŽIAVO 


Reikia pamiršti savo bėdas. Pastarosiomis dienomis aš sten- 
giausi atsiriboti nuo savo individualybės. Nėra norų, nėra kan- 
čių. Žinojau, kad mano troškimas turėti Amandiną gali virsti 
apsėdimu. Apsėdimas gali būti dar pavojingesnis, nes nuo šiol 
Amandina man nepasiekiama. 

Stefanija grįžo iš Florencijos, tariau sau, dabar Raulis domisi 
kita, taigi mums abiem, ko gera, reikia suvienyti savo vienatves. 
Beje, regis, aš buvau italės skonio. Ji smagiai plekšnodavo man 
per nugarą, kvatodavo ir vadindavo mane „kvailučiu Maiklu“. 
Iš jos lūpų tai skambėjo kaip komplimentas. 

Bet aš nežinojau, ko griebtis. Visada buvau niekam tikęs mer- 
gišius. Aišku, turėjau gal dešimt moterų, bet būtent jos mane 
nusitempdavo į lovą, o ne atvirkščiai. Be to, aš nepamiršau, kad 
Stefanija ištekėjusi, nors ji ta tema niekada nekalbėdavo. 

Kad ir kaip būtų keista, Raulis ir Amandina neafišavo savo 
idilės. Jie niekada nesusikibdavo už rankų, nesibučiuodavo ki- 
tiems matant. Toks jų elgesys rodė, kad jie kuriam laikui įgijo 
šiokią tokią ramybę. 

Stefanija nieko nepastebėjo. Ji ir toliau žaismingai žvilgčiojo į 

Raulį. Laimingas vyriškis paprastai skleidžia tam tikrą aurą, tai 
dar labiau vilioja moteris. O aš, visada liūdnas ir vienišas, tik 
stūmiau jas nuo savęs. 

Susitelkiau į savo darbą, nugrimzdau į jį visu kūnu ir siela. 
Kūriau visokius įmanomus tanatonautikos eksperimentų scena- 
rijus. 

Juo mažiau dėjau vilčių į meilę, juo labiau norėjau, kad pasi- 
sektų mirti. Beje, aš ir vėl sapnuodavau kaukėtą moterį, vilkin- 
čią balta atlaso suknia, tik dar dažniau negu anksčiau. Nors man 
ir nepavyko nurengti Amandinos, aš visiškai rimtai ketinau at- 
imti nekaltybę Kaulėtajai. 

Mirtie, aš sužinosiu, ką tu slepi po savo kauke! 

Mirtie, ruoškis atskleisti man anapusinę savo paslaptį! 

Mano kovos ietis bus moteris - Stefanija. Stefanija, mano ta- 
ranas, sudaužys į šipulius juodosios pilies vartus. 

Aš tobulinau raketas nešėjas ir pakilimo krėslą, išradau nau- 
jus matavimo daviklius. Tuo pačiu studijavau čakrų žemėlapį ir 
akupunktūrinius taškus. Aplink žmogaus kūną stengiausi nu- 
piešti gyvybės kūno, apie kurį rašoma Tibeto budistų knygose, 
kontūrus. Studijuodamas kūniškąjį apvalkalą, ėmiau įdėmiau ste- 
bėti aplinką. 

Pamažu išsiaiškinau su meditacija susijusius fiziologinius reiš- 
kinius. Visuomet buvau linkęs į mistinius dalykus žiūrėti pro 
mokslo prizmę. Kaip aiškėja iš kai kurių publikacijų, galvos sme- 
genys spinduliuoja bangas, kurių dažnis priklauso nuo galvos 
smegenų aktyvumo pobūdžio. Tas bangas galima visai paprastai 
stebėti elektroencefalografu. | 

Pavyzdžiui, jei žmogus aktyviai mąsto, jo smegenys spindu- 
liuoja nuo trisdešimt iki šešiasdešimt svyravimų per sekundę daž- 
nio bangas; tai vadinamosios beta bangos. Kuo didesnis žmo- 
gaus būdravimo laipsnis, kuo labiau jis susikoncentruoja, tuo 
dažnesni tampa svyravimai. 

Kai užsimerkiame, tos bangos lėtesnės, jų amplitudė didesnė. 

Jos osciliuoja dešimt-penkiolika svyravimų per sekundę daž- 
niu. Tai vadinama alfa ritmu. 

Miegant, kai nesapnuojama, spinduliuojamos delta bangos nuo 
nulio sveikų penkių dešimtųjų iki trijų svyravimų per sekundę. 

Aš visa tai patikrinau pasikvietęs į pagalbą Stefaniją, kaip ban- 
domąją jūrų kiaulytę. Pritvirtindavau jai elektrodus prie smilki- 
nių, pakaušio, momens ir startuojant registruodavau alfa bangų 
spinduliavimo aktyvumą. Tuo metu smegenys būdavo ramaus 
būdravimo būsenos. Deja, panaudoti tų žinių nepasisekė. Tai, 
kad mes matėme alfa bangas, reiškė, kad Stefanija puikiai valdo 
situaciją. 

Tuo metu mūsų grupė pasiekė puikių rezultatų. Kad galėtų 
netrukdoma su mumis dirbti, Stefanija išsiskyrė su savo sutuok- 
tiniu ir įsikūrė Paryžiuje. Jai paskyrė butą ketvirtame aukšte, 
greta manojo. 

Kas rytą ji startuodavo iš mansardos paprasčiausiai medituo- 
dama, kad iš toli apžiūrėtų tą vietą, kur vakare nusigaus pavar- 
tojusi šiek tiek vaistų. Šalia rojalio, apsupta atogrąžų augalų, ji 
buvo nuostabi —- gundanti ir susikaupusi. 

Aš stebėdavau jos skrydį, paskui mudu ilgai kalbėdavomės 
apie būsimą išvyką žvelgdami į Galutinio kontinento žemėlapį. 
"Trindavau linijas, piešdavau naujus kontūrus, spalvindavau zo- 
nas, žaidžiau su užrašu Tėrra incognita - troškau nustumti jį kuo 
toliau. 

Per dvi savaites Stefanija du kartus nukeliavo už pirmos sie- 
nos, todėl mes galėjome gana tiksliai baigti šio ploto žemėlapį, 
nors buvo akivaizdu, kad Stefanijos prisiminimų burbulai nėra 
universalūs ir kad šiuo žemėlapiu negalės vadovautis kiti tana- 
tonautai. 

Laukdami galutinių, patikimesnių, rezultatų, mes laikinai at- 
sisakėme reklamos. Po siaubingų Žano Bresono atradimų dau- 
guma pasaulio tanatodromų buvo uždaryti ir mums nebereikėjo 
bijoti konkurentų. 

— Šeši... penki... keturi... trys... du... vienas. Startas. 

Šiandien vyko lengvas vakarinis pasiskraidymas. Jaunoji italė 
ramiai gulėjo raudoname krėsle, apkraštuotame juodu metalu. 
Jos ilgi garbanoti plaukai bangomis krito ant palaidinės. Ji pri- 
minė Atgimimo epochos Ticiano paveikslų moterį. 

Gurkšnojau juodą kavą. Stefanijos skrydžiai vis ilgėjo ir ilgėjo. 

Štai jau trisdešimt keturios minutės, kai ji panirusi į gilią komą. 

— Ką daryti? — paklausiau Raulio. 

Sagstydamasis marškinius, jis ką tik įžengė į laboratoriją. 

Raulis pasižiūrėjo į prabudimo elektroninės sistemos laikma- 
tį ir pamatė, kad jis nustatytas trisdešimt aštuonioms minutėms! 
Net pašoko iš vietos. 

— Tu iš galvos išsikraustei! Juk ji negalės pabusti! 

Aš nebuvau atkreipęs dėmesio, kaip nustatytas laikmatis. 

Jis pasuko jungiklį nulinės padalos link. Tuoj pat pradėjo te- 
kėti elektros srovė, jos impulsai vis dažnėjo ir stiprėjo. Buvo 
panašu į stabdymą įjungus antiblokavimo sistemą. 

— Stefanija, sugrįžk, tu nukeliavai pernelyg toli! 

Mes ėmėme nerimauti. Laimė, viskas baigėsi gerai. 

Palengva ji grįžo. 

Stefanija iškart atsimerkė ir tankiai sumirksėjo, tarsi būtų no- 
rėjusi nusipurtyti miego likučius. Pažvelgė į mus, nusišypsojo ir 
tvirtai pareiškė: 

— Aš ją mačiau. 

— Ką tu matei? 

— Buvau nukeliavusi iki galo. Ir aš ten ją mačiau. Antrą sieną! 
Mochą 2. | 

Tanatonautė atgavo kvapą, tuo metu Raulis atsivertė Galuti- 
nio kontinento žemėlapį. 

— Pasakok, — paprašė jis. 

Ji pradėjo pasakoti. 

— Kaip paprastai, iš pradžių keliavau juodu koridoriumi, ten 
mane atakavo šviečiantys burbulai. Kiekviename burbule buvo 

po bjaurų prisiminimą, visokių man nutikusių negerų dalykų. Jei- 
gu norite Žinoti, aš ten mačiau mažą mergaitę, iš kurios buvau 
pavogusi mokyklinę kuprinę. Mačiau savo motiną, verkiančią dėl 
blogų mano pažymių. Jaunuolį, kurį atstūmiau, jis iš nevilties nu- 
sižudė. Aš net mačiau tą momentą, kai bejėgė gulėjau ant nuga- 
ros kaip apvirtęs vėžlys, mačiau, kaip mirė pensiono valytoja. 

Norėjau atsikratyti visų tų prisiminimą ir visiems aiškinau, 
kodėl taip padariau. Aš pavogiau kuprinę todėl, kad mano tėvai 
buvo neturtingi ir negalėjo tokios man nupirkti. Kartais gauda- 
vau blogų pažymių, nes motina man neduodavo nė vienos lais- 
vos minutės pamokoms ruošti. Ji vertė mane plauti indus arba 
šluoti grindis. Jaunuolis, kurį atstūmiau, bandė su manimi suar- 
tėti, kai jau draugavau su kitu man labai patinkančiu vaikinu. Aš 
nesu atsakinga už valytojos mirtį pensione. 

Aplinkui mačiau kitus mirusiuosius, kovojančius su savo pri- 
siminimais, bet taip ir nesugebančius pasiteisinti. Prisiminimai 
plūdo iš visų pusių tarsi mikrobus puolantys leukocitai. Tuos, 
kurie žudė, mušdavo jų aukos. Apsileidėliai gaudavo antausių. 
Tinginių veidus murkdė į bjaurias srutas. Pikčiurnas nuplauda- 
vo bangos. Beje, tas spektaklis, kad ir kaip keista, man priminė 
Dantės „Dieviškąją komediją“. 

Godiesiems užsiūdavo akis. Tuos, kurie nusidėjo tenkindami 
aistras, degino. Vis dėlto mirtis — baisus dalykas. 

Kai nugalėjau savo demonus ir prisižiūrėjau, kaip kaunasi kai- 
mynai, keliavau toliau juodu koridoriumi; pamažu jis įgijo viole- 
tinę spalvą. Viską, kas tuomet buvo aplink mane, galima apibū- 
dinti dviem žodžiais: baimė ir tamsa. Sienos atrodė lyg būtų iš 
smėlio, nuo jų dvelkė šviežiai išrausta žeme. 

Jos žodžiais, didelis koridorius be paliovos siaurėjo, bet jo 
skersmuo vis tiek liko keletas šimtų, galbūt net tūkstančių, kilo- 
metrų. 

Jo forma priminė kiuvetę ar piltuvą. Ant statmenų atbrailų 
mirusieji kovojo su savo prisiminimais. Visa tai priminė milži- 

niško kūgio vidų. Pačioje piltuvo gilumoje tebemirksėjo šviesa. 
Nebuvo nei viršaus, nei apačios. 

Ji paėmė iš Raulio žemėlapį ir susuko kaip piltuvą, siauruoju 
galu nukreipė jį į grindis. 

— Kūgis ne horizontalus, o vertikalus, - tikino ji. - Sienos 
siaurėja, kai judi gilyn tarp smėlio karnizų. 

Ji greitai braižė žemėlapyje: 

1. Pakilimas. 

2. Visų gyvybės požymių dingimas. 

3. Koma. 

4. Išėjimas iš šio pasaulio. 

5. Aštuoniolikos minučių skrydis erdvėje. 

6. Didžiulio šviesos rato, besisukančio aplink savo ašį, atsira- 
dimas. Tokį pirmiausia pamatai Galutinio kontinento vaizdą. 
Apytikris šviesios zonos skersmuo - keletas tūkstančių kilometrų. 
Ratilai. Žydrasis krantas. 

7. Išsilaipinimas žydrajame krante. Atvykimas į Teritoriją nr. 1. 


TERITORIJA NR. 1: 

+ Koordinatės: koma plius 18 minučių. 

+ Spalva: žydra. Pilkas atspalvis pamažu pereina į mėlynai vio- 
letinį. 

+ Jutimai: nenugalima trauka, žydrynė, vanduo. Vėsi ir malo- 
ni zona. Viliojanti šviesa. 

+ Siena: Mochas 1 (skersmuo šiek tiek mažesnis). 


TERITORIJA NR. 2: 

+ Koordinatės: koma plius 21 minutė. 

+ Spalva: juoda. 

+ Jutimai: sutemos, baimė, kapų žemės kvapas. Šalta ir baugi- 
nama zona, kurioje ant vis labiau kyšančių atbrailų mirusieji susi- 
duria su didžiausiomis savo baimėmis ir bjauriais prisiminimais. 
Šviesa matyti nuolat, bet dėmesį nuo jos nukreipia siaubas. 

+ Siena: Mochas 2. 

+ Tikriausiai ten yra išėjimas į... Teritoriją nr. 3. 

Stefanija nutrynė vieną liniją, nubrėžė kitą ir patraukė toliau 
žodžius Zėrra incognita. Taigi naujoji mūsų siena vadinasi Mo- 
chas 2. O štai dabar galima ir žiniasklaidos atstovus kviesti. Pra- 
nešimas sulaukė dėmesio visame pasaulyje. 

Tanatonautė paaiškino, kad Žanas Bresonas, be jokios abejo- 
nės, neįstengė nugalėti savo praeities. Tiems žurnalistams, ku- 
rie mėgino prasibrauti iki Bresono ir smulkiau išklausinėti, jis 
kategoriškai atsisakė ką nors pasakoti. Užsisklendęs nelaimin- 
gasis net nežinojo, kas iš tikrųjų vyksta šiame pasaulyje. 

Vis dėlto reikėjo nugalėti tanatofobiją, kurią sukėlė Žanas. 
Buvo pradėta ieškoti jo šeimos, buvusių draugų. Jie papasakojo, 
kad iš tikrųjų Žano vaikystė pensione buvo labai sunki, tai įstai- 
gai vadovavo kažkoks niekšas, jis tyčiodavosi iš vaikų. Būtent 
todėl, kad įrodytų sau, jog gali nugalėti baimę, Žanas ir tapo 
kaskadininku, paskui tanatonautu. Jis darė viską, kad tik pa- 
mirštų tuos laikus, bet pirma komos siena jį užgriuvo ir nusiun- 
tė į pragarą. 

Pensiono direktorius buvo demaskuotas, suimtas, o tą įstaigą 
uždarė. 

Nepaisant viso šito, mirties baimė galutinai neišnyko. Dabar 
žmonės žinojo, kad mirtis - tai ne absoliutus rojus ir ne absoliu- 
tus pragaras. Mirtis — tai „dar kažkas“. Paslaptis liko paslaptimi. 

Ką gi, pirmyn. Pirmyn, tik pirmyn į nežinomybę! 

Kursas - į Mochą 2. 


131 — ŽYDŲ MITOLOGIJA 


Kai Adomas pasirodė žemėje, pačią pirmą dieną jis buvo la- 
bai nustebęs, kad šviesa kinta. Kai saulė leidosi ir dangų aptrau- 
kė sutemos, Adomas pamanė, kad viskas baigta. Atėjo galas jo 

gyvenimui ir pasauliui. „Vargas man! — sušuko jis. — Tikriausiai 
nusidėjau, kad pasaulis tapo toks tamsus. Mes grįžtame į pir- 
mykštį chaosą. Štai išmušė mano mirties valanda, ją man atsiun- 
tė Dangus.“ Jis liovėsi valgyti ir praverkė visą naktį. 

Kai išaušo, Adomas sušuko: „Tai štai ką daro pasaulis! Jis 
užgęsta, paskui vėl nušvinta.“ Ir, it išprotėjęs iš džiaugsmo, kad 
„viskam toli gražu ne pabaiga, jis atsistojo, pradėjo melstis ir su- 
dėjo Dievui auką. 


Frensio Razorbako disertacijos „Toji nepažįstama mirtis“ ištrauka 


132 - SMULKUŪS DARBELIAI 


Žodžiu, kol mes žingsnis po žingsnio yrėmės į priekį, centimet- 
ras po centimetro stūmėmės gylyn į Galutinį kontinentą, visame 
pasaulyje kaip grybai po lietaus pradėjo dygti tanatodromai. 

Tanotanautika vėl tapo madinga. Nuo to laiko, kai sužinojo- 
me, kad Stefanijai toptelėjo mintis susieti mistiką ir mokslą, ta- 
natodromus pradėta steigti šalia šventyklų, o vietoj kalinių, kas- 
kadininkų atsirado naujų tanatonautų; dažniausiai tai buvo įvai- 
rių religijų dvasininkai ir vienuoliai. 

Iš pradžių mus atakavo skeptikai ir entuziastai, paskui susi- 
dūrėme ir su pasauliečiais, manančiais, kad labai pavojinga sieti 
prietarus ir mokslą. Jie pakrikštijo mus „tikėjimo konkistado- 
rais“, nes mes ėjome užkariauti naujos teritorijos vadovauda- 
miesi iš anksto nustatytais dvasiniais principais. 

Ir tikrai kiekvienas kunigas, perėjęs pirmą sieną, tikino, kad 
ten matė savo religijos simbolius. Ką gi, tai normalus reiškinys, 
nes juodojoje teritorijoje kiekvieną tanatonautą atakuodavo jo 
paties prisiminimai. 

Vienuoliai benediktinai paskelbė, kad gali paaiškinti, kaip at- 
sirado šventųjų aureolės. Jų žodžiais tariant, tai iš viršugalvio 

einančios ektoplazmos. Gali būti, kad kadaise menininkai, tapy- 
dami aureoles, bandė perteikti išrinktųjų gebėjimą išeiti iš kūno. 

Antireligininkai pasišiaušė, tvirtino, kad visa tai — kunigijos 
reklama. 

Tai palietė daugelio žmonių interesus, buvo pasikėsinta į šven- 
tenybes, niekas nebepaisė tabu. Amandina, Stefanija, Raulis ir 
aš žinojome, kad dirbame su uždelsto veikimo bomba, kuri bet 
kada gali sprogti mūsų rankose. Nelaimingas nutikimas su Žanu 
jau turėjo mus įspėti. 

Bet smalsumas visada nugali. Mes labai troškome sužinoti, 
kas yra už Mocho 2 sienos. 

Apie tai Stefanija pasakodavo po kiekvieno skrydžio. Ji prisi- 
lietė prie jos, garsiosios antros sienos, bet neturėjo jėgų jos įveikti. 
Kažko trūko, tik ji negalėjo suformuluoti ko. 

Ir ne tik ji viena. Tibeto budistai, vienuoliai daoistai, dervišai, 
Zoroastro sekėjai, Jehovos liudytojai, Mon Luji abatijos trapis- 
tai, Sen Bernaro abatijos jėzuitai be didelių sunkumų galėjo nu- 
galėti pirmą komos sieną, bet nė vienas iš jų kol kas nepramušė 
antrosios. 

Mes pabuvojome kultinėse jų vietose ir daug sužinojome apie 
įvairius ritualus ir ceremonijas. Paaiškėjo, kad visose religijose 
esama užuominų apie skrydžių techniką. Ir nesvarbu, kaip ją 
vadina patys dvasininkai: „gerąja malda“ ar „prisilietimu prie 
dieviškojo pasaulio“. 


133 - ASTROLOGIJA 


Norėdamas evoliucionuoti, žmogus turi pereiti visus dvylika 
zodiako ženklų. Sprendžiant iš Rytų kai kurių tradicijų, reikia 
reinkarnuoti mažiausiai dvylika kartų kiekviename ženkle, iš vi- 
so šimtą keturiasdešimt keturis kartus. Tai minimumas. Žmo- 
gus turi susipažinti su visais zodiako ženklų ypatumais. Norint 

užsitarnauti teisę tapti grynąja siela, būtina išbandyti visus cha- 
rakterio tipus, visas egzistavimo formas. 

Bet daugeliui nepakanka šimto keturiasdešimt keturių rein- 
karnacijų. Pačiam Budai prireikė gimti penkis šimtus kartų, kad 
pažintų pasaulį. Dauguma žmonių yra tarp tūkstantojo ir du- 
tūkstantojo gimimo. 

Astrologai tvirtina, kad dvylika zodiako ženklų galima palygin- 
ti su dvylika laikrodžio ciferblato skaičių. Didžioji rodyklė rodo 
mūsų ženklą, o minutinė skaičiuoja gimimus. Drauge jos Žymi 
sutartį, kurią reikia įvykdyti dabartinėje mūsų reinkarnacijoje. 

Kelinta dabar mūsų gyvenimo valanda? 


Frensio Razorbako disertacijos „Toji nepažįstama mirtis“ ištrauka 


134 —- INTERNACIONALIZACIJA 


Liusinderis atvyko pas mus ir patarė neskubėti girtis laimėji- 
mais. Kai kurios religinės bendruomenės buvo baisiausiai susi- 
jaudinusios. Romos popiežius ir kai kurios fundamentalistų ben- 
druomenės kreivai Žiūrėjo į tai, kad tanatonautika kišasi į jų gy- 
venimą. 

Kai Raulis pareiškė, kad mes čia niekuo dėti, prezidentas at- 
sakė, girdi, gal ir taip, bet jau per šimtą įvairių religijų veikėjų 
žuvo bandydami pakartoti mūsų eksperimentus. Mano draugas 
pareiškė, kad būtų geriau, jeigu jie labiau domėtųsi išėjimo iš 
kūno moksliniu pagrįstumu, o ne užsisklęstų savo pačių tikėji- 
muose. Liusinderis pritarė šiam argumentui, bet mes jautėme, 
kad jis susirūpinęs. 

Ar gali būti, kad dabar, įsibėgėjus XXI amžiui, jis dar bijo 
dvasininkų valdžios? 

Mes Šomono kalvų tanatodrome siekėme, kad skrydžiai tap- 
tų saugesni. Stefanija įsitikino, kad skrydžiai vyksta geriau, kai 

stuburas būna visiškai tiesus, nugara atpalaiduota, smakras prie 
krūtinės, pečiai nuleisti. Atsižvelgdami į tai, mes užsakėme pa- 
kilimo krėslą, tikslią kopiją švedų krėslų, garantuojančių, kad 
atsisėdus padėtis bus ergonomiška. 

Mes įtaisėme stiklinį krėslo gaubtą, izoliuojantį jį nuo aplin- 
kos triukšmo. Kai kurie nelaimingi atsitikimai įvyko vien todėl, 
kad kažkas per neapdairumą atitraukė tanatonauto dėmesį skry- 
džio metu. Pilotų bambagyslės nutrūkdavo anksčiau, negu jie 
spėdavo grįžti. Ne laiku suskamba telefonas, dėl paprasčiausio 
skersvėjo trinkteli durys — ir mirtis garantuota! Su tokiais daly- 
kais nejuokaujama. 

Norėdami dar labiau pagerinti skrydį, įrengėme aukštos ko- 
kybės muzikinį centrą, kad sielai būtų malonu startuoti skam- 
bant liturginei ar bažnytinei muzikai. 

Garsus modeliuotojas drauge su elektronikos specialistu su- 
kūrė patogų kostiumą. 

Nuo tada tanatonauto uniforma jau buvo ne sportinis kostiu- 
mas ir ne smokingas. Ji labiau priminė povandenininko apran- 
gą. Paryžiuje kostiumams išrinkome baltos spalvos audinį. 

Idėja turėjo didelį pasisekimą. Įvairiuose planetos tanatodro- 
muose atsirado uniformų mados. Japonai pasirinko juodą spal- 
vą, amerikiečiai — violetinę, anglai - raudoną. Fotografai džiū- 
gavo: pagaliau spalvotos nuotraukos tikrai bus įspūdingos. 

Visiškai logiška, kad kostiumai buvo puošiami emblemomis. 
Mūsų emblemoje buvo pavaizduotas feniksas, skrendantis per 
siautėjančios ugnies žiedą. 

Kiekvienas tanatodromas išsiskyrė savo religinėmis ir kultū- 
rinėmis ypatybėmis. Afrikiečiai, vilkėdami tai ceremonijai skir- 
tais kostiumais, keliaudavo į dausas dundant tamtamams. Jų em- 
blemose buvo pavaizduoti drambliai, gepardai ir papūgos. Ja- 
maikos gyventojai pasirinko reggae stiliaus muziką ir vartojo ma- 
rihuaną. Rusai giedojo stačiatikių giesmes ir maukė degtinę. Pe- 
ru gyventojai žiaumojo kokainmedžio lapus ir išskrisdavo skam- 

bant fleitos garsams. Jų emblemose puikavosi pomirtinė Vie- 
nintelio, arba Aukščiausiojo, Inkos kaukė. 

Pasaulio čempionai buvo aprašomi pirmuose žurnalų ir laik- 
raščių puslapiuose. Kiekvienas turėjo savo favoritą. Lažybas buvo 
galima registruoti paprasčiausiai per Londono bukmekerius. Kas 
pirmas peržengs antrą komos sieną? Už ispaną (emblema - bu- 
liaus galva) prieš amerikietį (emblema - erelio galva) statė dvy- 
lika prieš vieną. Kaupėsi liudijimų apie prisiminimų burbulus, 
visi jie buvo skirtingi, visi keisti. „Mažojo iliustruoto tanatonau- 
to“ tiražas labai padidėjo. 

Mano motina ir brolis savo parduotuvėje ėmė pardavinėti pa- 
kilimo krėslus („Pagaminta Šomono kalvose“), raketas nešėjas 
(joms gaminti aš sintezavau placebo formulę, dabar jos daug 
mažiau kenkė kepenims ir inkstams), kombinezonus su davik- 
liais. Pinigai plaukte plaukė. 

Tanatonautika ne tik užkariavo pasaulį, ji darėsi vis patoges- 
nė, praktiškesnė, tikslesnė. Sukūrus krėslą su apsauginiu gaub- 
tu ir naujus kostiumus, anapusinis pasaulis atrodė pasiekiamas 
kiekvienam. 


135 - KELTŲ MITOLOGIJA 


Kaip minima keltų mitologijoje, dananiečių gentys puldinėjo 
iš Danano žemės šiaurines Miros salas, kad užkariautų Airiją. 
Jos taip pat kaudavosi su fomorais, vienaakiais ir vienarankiais 
žemesniaisiais demonais. Šiems reikėjo gelbėtis ežerų gelmėse, 
tarpekliuose, šuliniuose. Jie gyveno žemajame pasaulyje, para- 
lelinėje erdvėje, vadinamoje Ci („ramybė“) arba Tirnanogu („jau- 
nų žemė“). Iš ten jie padėdavo žmonėms plisti pasaulyje. Atėję 
pas vieną druidą patarimo, davė jam keturis magiškus talisma- 
nus: Dagdos katilą, iš kurio galėjo visi maitintis; Lugo ietį, kuri 
nužudo priešą vos prisilietusi; Nuados kardą, kuris jo savininką 

daro nepažeidžiamą; ir pagaliau Falo akmenį, kuris savo „riks- 
mu“ patvirtina karališkąją esybę tų, kurie ant jo užlipa. 


Frensio Razorbako disertacijos „Toji nepažįstama mirtis“ ištrauka 


136 - ANTRA KOMOS SIENA 


Nepaisant padažnėjusių bandymų, niekas negalėjo įveikti Mo- 
cho 2. Dzenbudistas vienuolis Sukumi Juka, vis dėlto gebėjęs 
priartėti prie šios sienos, tvirtino, kad už jos įžiūrėjo raudonus 
atšvaitus, kurie, jo žodžiais tariant, priminė geišas. Keistas paly- 
ginimas žmogaus, siekiančio dvasingumo! Jis atsisakė patikslin- 
ti, tik pridūrė, kad norėtų kaip įmanoma greičiau ten grįžti. 

Daugiau jis nieko negalėjo pranešti. Antrasis skrydis buvo pas- 
kutinis. Kai draugai nutarė grąžinti vienuolį atgalios, išvydo jį 
apsipylusį sperma; jis gulėjo kaip žmogus, ką tik patyręs meilės 
ekstazę. 

Ši informacija buvo griežčiausiai slepiama. Jei žmonės pama- 
nys, kad mirtis tik amžini seksualiniai pasimėgavimai, tanato- 
nautika sukels pasaulinę katastrofą! 

Visi laukė naujo žvalgo. Ir sulaukė. Jau po pirmo skrydžio 
jis pranešė mums daug tikslesnių žinių. Tai buvo Indijos jogas 
Radživas Bintu. Tai, ką jam teko patirti, jis aprašė knygoje „Ar- 
tyn prie pabaigos“ (leidykla „Naujasis kontinentas“), toji kny- 
ga netrukus tapo visų šalių perkamiausia knyga. Kaip kadaise 
Feliksas, Radživas Bintu pateko į „žvaigždžių ligos“ žabangus. 
Jis nebepajėgė sutelkti dvasinių savo gebėjimų. Prieš startą pra- 
dėjo vartoti haliucinogenines žoles ir grįžęs nieko nebeprisi- 
mindavo. 

Deja, Paryžiaus tanatodromui taip ir neteko priimti Radživo 
Bintu. Jo grupė, keturiasdešimt penkias minutes bandžiusi grą- 
žinti žvalgą į gyvenimą, buvo priversta pripažinti, kad prarado 

jo sielą. Kūniškasis Radživo apvalkalas buvo perduotas Vašing- 

tono Smitsono institutui, ten jis buvo panardintas į formaliną. 
Mums teko tenkintis poezija, kurios buvo gausu jo knygoje; 

zona už Mocho 2 buvo pažymėta erotine raudona spalva. 
Knygos „Artyn prie pabaigos“ ištrauka: 


O kerintis pasauli, esantis už antros komos sienos! 
Džiaugsmo perlai tarsi lelijų piestelės 

Skelbia tanatonautikos erekciją! 

Kiekvienas skrydis taps meilės orgazmu. 

Mirties užkariavimas leis parašyti „Kamasutros“ tęsinį. 
Ši knyga — tik pirmoji knyga malonumų pasaulio, 
Mirtis mums diktuoja dar šimtą tomų. 

O kerintis anapusini pasauli! 

Mūsų sielos baigia savo kelią svaigioj ekstazėj. 

Tai taip natūralu, kaip gimti skausme ir kančioj! 


Po trijų mėnesių Žuvusiųjų sąrašas gerokai pailgėjo. Visos re- 
ligijos verbavo vienuolius tanatonautus ir aukojo juos ant ana- 
pusinio pasaulio pažinimo altoriaus. Išskristi buvo garbinga pa- 
reiga, kiekvienas stengėsi įrodyti, jog būtent jų pasaulio aiškini- 
mas pats teisingiausias. Visos priemonės geros, kad tik skrydžiai 
prilygtų religinei veiklai. 

Kokią veiklą galima laikyti religine, jei skrydis tėra priartėji- 
mas prie pomirtinio pasaulio? 

Tanatonautika įžengė į „monumentalaus misticizmo“ fazę, kai 
buvo startuota iš Paryžiaus, Jėzaus Širdies bazilikos, Cheopso 
piramidės. O mūsų Žinios apie žemę už Mocho 2 ribojosi vos 
keliais žodžiais: „Ten vyrauja raudona spalva ir malonumai.“ 

Stefanija norėjo kuo greičiau pakliūti į tą šalį. 

Ji daug meditavo, darė kvėpavimo ir širdies susitraukimų dažnio 
valdymo pratimus. Ir pagaliau rugpjūčio 27 dieną, septynioliktą 
valandą, savo nenuilstamu darbu ir geležine valia ji tai pasiekė. 

Atsipeikėjo išpilta prakaito, visa raudona ir virpanti, kažką 
nevalingai vapanti. 

— Oi, oi! — sušuko ji, vis dar susijaudinusi dėl to, ką matė. 

Kai Raulis pasilenkė arčiau, kad geriau girdėtų jos pasakoji- 
mą, ji apsivijo rankomis jam aplink kaklą ir įsisiurbė į lūpas. 
Mano draugas ne per labiausiai priešinosi, nors Amandinos ak- 
vamarino spalvos akyse siautėjo uraganas. 

— Na, pasakok, - paliepė Raulis šiaip taip atsipeikėjęs. 

— Ak, ak! - vapėjo ji. - Tai pasakiška! Už antros sienos — 
seksas, malonumai, palaima, ten — galinga Romos orgija, visi 
dulkinasi, super! 

Suprasti buvo nelengva. Ji kalbėjo tik apie savo pojūčius. Daž- 
niausiai skambėjo žodžiai „didžiausias malonumas“, „mėgavi- 
masis, džiaugsmas, ekstazė“, buvo justi nenumaldomas troški- 
mas grįžti atgal. 

Mes stengėmės išklausti detalių. 

Ji pasakojo, kad tai panašu į tūkstantį kartų galingesnį nei 
įprasta orgazmą. Jausmas toks, tarsi būtum visko pertekęs. Net 
pavartojusi narkotikų, net leisdama laiką su pačiais geriausiais 
meilužiais, ji niekuomet nebuvo patyrusi tokios palaimos. 

Aš paraudau. 

Tą naktį vėl sapnavau moterį, vilkinčią balto atlaso suknia,. su 
skeleto kauke. Mirtis. Ji apsijuosė nėriniuotą diržą ir žadėjo man 
visiškai neįmanomus dalykus. Pomirtinius malonumus, pralen- 
kiančius bet kokią fantaziją. 


137 - STEFANIJA SKRENDA 


Mes sėdėjome tajų restorane ir niekaip negalėjome prišne- 
kinti Stefanijos liautis taip garsiai kalbėti ir susilaikyti nuo džiū- 
gavimų. Ji skleidė aplinkui tokią seksualinę aurą, kad visų vyrų 
žvilgsniai buvo prikaustyti tik prie jos. 

Ir moterų žvilgsniai. Net Amandina suglumusi klausėsi priki- 
musiu balsu beriamų Stefanijos žodžių. 

Ji apie nieką daugiau nekalbėjo, tik apie malonumus! 

Malonumai! Galų gale kas šiame pasaulyje mūsų varomoji jė- 
ga? Ko mes ieškome šiame gyvenime? Kodėl mes dirbame, ko- 
dėl domimės kitais, kas verčia mus skubėti į priekį? Mes ieško- 
me malonumų! 

Prireikė daug porcijų ryžių su aštriu užpilu, kad apramintu- 
me italę ir kad grįžusi į mansardą ji vėl susidomėtų mokslu ir 
sėstų prie mūsų žemėlapio. 

Taigi kas yra ten, už Mocho 27? Kai pasiekiama „komą plius 
dvidešimt keturios minutės“, ektoplazmą apima malonūs pojū- 
čiai. Po žydrosios ir juodosios zonų prasideda raudonoji. Tai ma- 
lonumų zona. Tarytum apsvaigęs nuo dopingo tanatonautas kuo 
greičiau skrenda į šviesą. Raudonojo tunelio sienos minkštos 
kaip aksomas. Siela jaučiasi taip, tarsi būtų motinos įsčiose ir 
ruoštųsi gimti. Pasaka! 

Ten visiškai netikėtai išsipildo visos slapčiausios svajonės ir 
fantazijos. Ten yra vyrų, apie kuriuos Stefanija svajojo ir kurių 
neįstengė suvilioti; jie 1mdavo jai už rankų ir apiberdavo nešvan- 
kiais pasiūlymais. Ji atsidavė tokiems žaidimams, apie kuriuos 
ir svajoti nedrįso. Bet tai ne vien seksas. Ji godžiai skynė trokš- 
tamus vaisius, kurių niekuomet negalėjo pasiekti. 

Joje atsivėrė tokie geismai, apie kuriuos Stefanija visiškai ne- 
nutuokė. Netgi moterys apipildavo ją švelniausiomis glamonėmis. 

Jai teko griebtis pačių galingiausių Tibeto budistų maldų, kad 
atsisakytų visų šių malonumų ir grįžtų į tanatodromą. Tam rei- 
kėjo įtempti visas valios jėgas. Ji galvojo apie mus, laukiančius 
jos. Bet pats svarbiausiais dalykas buvo ne tai. 

Stefanija pamatė naują komos sieną, Mochą 3. 

Stefanija paėmė žemėlapį, nutrynė žodžius „Galimas įėjimas į 
Teritoriją nr. 3“, paskui, iškišusi liežuvį tarsi stropi mokinė, įra- 
šė į tą vietą: 

TERITORIJA NR. 3 

+ Koordinatės: koma plius 24 minutės. 

+ Spalva: raudona. 

+ Jutimai: malonumas, pasimėgavimas, ugnis. Šioje šiltoje ir 
drėgnoje zonoje susiduri su karščiausiomis fantazijomis. Zona 
suvedžiotoja, joje išgyvename nerealizuotus savo troškimus. Rei- 
kia atsiduoti jiems visa širdimi, kitaip gali prilipti prie sienos. 
Šviesa matyti nuolat, ji tarsi vilioja tęsti kelionę. 

+ Baigiasi Mocho 3 siena. 


Po šio skrydžio tanatodromo gyvenimas pasikeitė. Stefanija, 
grįžusi iš purpurinės šalies įkaitusiais geismais, svilte prisvilo 
prie Raulio. Beje, jai buvo nesunku jį suvilioti. Jau per patį pir- 
mą susitikimą mano draugas neslėpė, kad žavisi apvaliomis ita- 
lės formomis. 

Priešingai negu būdamas su Amandina, Raulis visam pasau- 
liui demonstravo savo ryšius su Stefanija. Aš jau nebedrįsdavau 
užeiti į tualetą greta skrydžių salės — vengiau pabaidyti mūsų 
porelę meilės žaidimų įkarštyje. 

Amandina buvo baisiausiai nusivylusi ir, suprantama, kaip vi- 
sada, tikėjosi, kad ją paguosiu. Atsisakiusi eiti į pono Lambero 
tajų restoraną, kur būtume rizikavę išvysti glėbyje sulipusius įsi- 
mylėjėlius, ji netikėtai paprašė, kad visą vakarą praleisčiau kar- 
tu su ja. Šaldytuve buvo likę keli kiaušiniai. Iškepiau kiaušinienę 
su svogūnais. Virėjas aš prastas, per daug viską sukepinau, bet 
Amandina nekreipė į tai dėmesio. 

— Tu, Maiklai, vienintelis mane suprantantis žmogus. 

Tokių frazių nemėgstu. Palenkęs galvą, slapčia rankiojau iš 
patiekalo lukštus. 

Ant virtuvės staliuko padėjau dvi pačias geriausias savo lėkš- 
tes. Ji mašinaliai atsisėdo prie stalo. 

Padalijau kiaušinienę perpus. Amandina sėdėjo įbedusi buką 
žvilgsnį į savo lėkštę. 

— Tu nevalgysi? — paklausiau. - Kiaušinienė ne tokia jau prasta. 

— "Tai tikras skanėstas, bet aš nesu alkana, - atsiduso. 

Laikydama man už rankos, Amandina spoksojo sušalusio vi- 
sų pamiršto šunyčio žvilgsniu. 

— Mano vargšeli Maiklai... Tikriausiai įkyrėjau tau su savo 
širdies istorijomis... 

Pažvelgiau į ją. Ji dar gražesnė, kai tokia liūdna. Tą vakarą 
išklausiau visą jos ir Raulio meilės istoriją. Kokio jis švelnaus 
būdo, koks jis atidus ir sumanus. Ji tikino mane, kad Raulis jos 
gyvenimo vyras ir kad ji niekada anksčiau nieko nėra taip mylė- 
jusi. Aš atsakiau, kad nėra ko taip sielvartauti ir kad susižavėji- 
mas Stefanija truks neilgai, jis grįš pas ją. 

Man buvo sunku suprasti, kaip vyras gali aklai neįsimylėti ši- 
tos gazelės šviesiai žydromis akimis. Kaip galima iškeisti ją į ap- 
valių formų pernelyg aktyvią italę. 

— Maiklai, tu man toks geras. 

Bet Amandinos aura niekaip nenorėjo pritapti prie manosios. 
Aš jai buvau tik draugas, belytis kolega. O gal kaip tik stiprus 
mano geismas kėlė jai pasibjaurėjimą. Galbūt mano aistrą ji įsi- 
vaizdavo kaip baisų uraganą ir tai ją gąsdino. 

— "Tu toks geras, Maiklai! Prašau leisti man šiandien miegoti su 
tavimi. Aš taip bijau likti vienui viena ant šaltų savo paklodžių. 

Aš pažaliavau, aš paraudau, aš užsikosėjau. 

— Gerai, — šiaip taip išspaudžiau. 

Apsivilkau medvilninę pižamą ir užsisagsčiau ją iki pat smak- 
ro. Amandina liko tik su šilkiniu apatinuku. Pajutau šalia savęs 
atlasinę odą, ji skleidė aromatirigas saldaus muskuso ir ambros 
bangas. Baisi kankynė. Dar nė viena moteris niekada man nebu- 
vo sužadinusi tokio aistros protrūkio. 

Drebėdamas nuo nepaliaujamos emocijų audros, paliečiau ran- 
ka jos petį ir pajutau švelniausią odą. 

Amandina, susirietusi į kamuoliuką po mano antklode, varė 
mane iš proto. Širdis daužėsi kaip pašėlusi. Dar vienas judesys, 

ir suprasiu, ką jautė Stefanija aname pasaulyje. Tikriausiai tai 
prilygo galingam sprogimui. Hm, ko gera, tai mano hipofizė siun- 
čia skausmo signalus. Pirštais dar šiek tiek pasistūmėjau šiame 
pavojingame kelyje. 

— Negadinkime puikios mūsų draugystės, - sumurkė Aman- 
dina. — Tu vienintelis tikras mano draugas, aš nenoriu tavęs pra- 
rasti. 


138 - JOGŲ PAMOKYMAI 


„Žmogaus kūnas turi septynias čakras — energetinius taškus. 
Pirmoji čakra yra tarp stuburgalio ir išeinamosios angos. Sveiką 
žmogų ji aprūpina gyvybine energija. 

Antroji čakra yra po bamba. Sveiką Žmogų ji aprūpina veiks- 
mo jėga. 

Trečioji čakra yra apatinėje saulės rezginio dalyje. Sveiką žmo- 
gų ji aprūpina žemės ir kosmoso energijos spinduliais. 

Ketvirtoji čakra yra saulės rezginio centre. Sveikam Žmogui ji 
leidžia jaustis esant savo vėžėse. 

Penktoji čakra yra apatinėje gerklės dalyje. Sveikam Žmogui ji 
leidžia laisvai bendrauti. 

Šeštoji čakra yra tarp antakių. Sveikam žmogui ji leidžia jaus- 
ti savo vidinę energiją ir suteikia aiškiaregystės dovaną. 

Septintoji čakra yra pakaušio viduryje. Sveikam žmogui ji lei- 
džia akimirksniu suvokti labai svarbius dalykus.“ 

HATHAJOGOS VADOVAS 


Frensio Razorbako disertacijos „Toji nepažįstama mirtis“ ištrauka 

Žurnalistai paprašė Stefanijos interviu, todėl mano motina 
suorganizavo spaudos konferenciją tokiems renginiams numa- 
tytoje Šomono kalvų tanatodromo salėje. Gimdytoja ypač pikt- 
džiugiškai išvijo į gatvę visus erotinių ir pornografinių žurnalų 
atstovus. „To betrūko, kad mūsų mažylė Stefanija puikuotųsi 
ant kiauliškų viršelių!“ — supykusi burbėjo. 

Didžioji tanatonautikos stebukladarė įsitaisė ant pakylos ir 
apstulbino visus susirinkusiuosius, laukusius daugiau kaip ket- 
virtį valandos, pareikšdama, kad prieš save ji mato tik infanti- 
lius menko mentaliteto žurnalistus, nesugebančius išsivaduoti iš 
visokiausių tabu. 

— Iš pradžių kiekvienam reikėtų gero psichoanalizės seanso. 
O jau paskui pasišnekėsime! - ji išdavė paslaptį salei ir savo 
žodžius palydėjo kurtinamu kvatojimu — pasiuntė šalin ir audi- 
toriją, ir visą neva kuklią planetą. 

Nuaidėjo pasipiktinimo ir protesto šūksniai. Mama susierzinu- 
si apgailestavo, kad sutrukdė tiek žmonių dėl menkniekių. Juk 
kitą kartą jos kvietimo niekas neklausys, o tai kenkia komercijai! 

Vis dėlto teritorijos, kurioje atvykėlis patiria ekstazę, atradi- 
mas buvo per daug svarbus dalykas, tad negalėjo ilgai likti pa- 
slaptimi. Netrukus pasklido gandai, bet labai perdėti, nes trūko 
tikslios informacijos. 

Reakcinių partijų, konservatorių, integrizmo šalininkai pareiš- 
kė, kad mus reikia atskirti nuo Bažnyčios. 

„Burtininkų landynė!“ - skandavo jie prie tanatodromo durų, 
paskui visą laiką piketavo prie įėjimo, skanduodami įprastus šū- 
kius: „Sustabdykite paleistuvystę!“, „Uždarykite tą viešnamį!“ 
arba „Mirtis —- tai ne viešnamis!“ 

Stefanija bandė perrėkti protestuotojus. 

— Aš niekada nesakiau, kad mirtis - viešnamis! — rėkė ji ko- 
hortai priešų, grūmojančių jai kumščiais. — Aš tiesiog patiksli- 

nau, kad viena iš Galutinio kontinento zonų - tai malonumų 
vieta. Bet kol kas nežinau, kas yra už trečios sienos. Mums dar 
reikia labai daug ką atskleisti! 

— TVlėk, pasileidėle! —- puolė ją kažkoks kilmingas senis, pasi- 
puošęs ordinų juostelėmis. 

Jis kėsinosi skelti žvalgei antausį. Teko įsikišti man ir Rauliui. 
Sambrūzdis greitai virto gatvės stumdynėmis. „Tu ir aš prieš silp- 
napročius!“, — murmėjau aš, norėdamas sustiprinti kovos dva- 
sią, bet, kai teisėsaugininkai vis dėlto nutarė pradėti daryti tvar- 
ką, jau buvau išgražintas mėlynių. 

Mus vėl aplankė prezidentas Liusinderis. 

— Vaikai, aš jus perspėjau! Apdairumas, apdairumas ir dar 
kartą apdairumas! Jeigu nori būti laimingas, turi gyventi slaptai. 
Visiškai akivaizdu, kad mes suerzinome daugybę žmonių. Po- 
piežius, smerkdamas mus, leidžia vieną bulę po kitos, o visų kon- 
fesijų dignitoriai bombarduoja mane prakeiksmais. 

— Nukvakėliai! —- sušuko Stefanija. - Jie bijo tiesos, bijo suži- 
noti, kas iš tikrųjų yra mirtis, kas yra už tų visų sienų! Ar jūs 
įsivaizduojate, kokią miną nutaisys popiežius, kai mes susidur- 
sime su kokiu nors dievu, kuris apsiskelbs abortų ir katalikų 
dvasininkų santuokų gynėju?! 

— Gali būti, Stefanija, gali būti. Bet kol kas nepamirškime, 
kad mes dar nesutikome Dievo ir kad Vatikanas įkurtas 1377 
metais, 0 tanatonautika gyvuoja tik keletą mėnesių. 

Italė didingai išsitiesė, ji buvo pasirengusi stoti į kovą ir su 
draugais, ir su priešais. 

— Paklausykite, pone prezidente, negaliu patikėti, kad jūs ke- 
tinate nusileisti tiems fanatikams! 

— Politikoje reikia mokėti nusileisti, rasti kompromisą ir... 

— Jokių nuolaidų, jokių kompromisų, - atrėžė Stefanija. - Čia 
susirinkome kovoti su tamsumu, ir mes tęsime tyrimą. Žmogus 
nepaiso suvaržymų. Tai svarbiausia jo ypatybė! 

Prancūzijos prezidentas išsprogino akis. Jis pirmą kartą susi- 

dūrė su Stefanija Čičeli. Liusinderis gerai suprato, kur slypi mū- 
sų jėga. Reikia būti labai valingam, kad galėtum nuolatos būti 
šalia mirties, 0 ši maža storulė tokios valios turėjo. Jokie įstaty- 
mai - nei valstybės, nei moralės, nei religijos — nebūtų galėję 
priversti jos atsitraukti. Jis pagarbiai nusilenkė Stefanijai. 

Prezidento įsikišimas paveikė Stefaniją tik tiek, kad ji pasida- 
rė plepesnė su žurnalistais. Be mažiausių dvejonių ji tiesmukai 
dėstė jiems apie visus malonumus, patirtus trečioje zonoje, ku- 
rioje įsikūnija visi geismai ir iškrypimai. 

Manifestacijos tapo itin išraiškingos. Popiežius uždraudė vi- 
siems Romos katalikų bažnyčios tarnams domėtis tanatonauti- 
ka, jis pareiškė, kad nepaklusiantys draudimui bus atskirti nuo 
Bažnyčios. Bulėje Et mortis mysterium sacrum popiežius oficia- 
liai pareiškė, kad mirtis — tai šventa paslaptis. Bet kokios gyvųjų 
ekskursijos į mirusiųjų šalį bus laikomos mirtina nuodėme. 

„Mirtis eretikams!“ — skandavo žmonės po Vatikano pastatų 
balkonais. „Atsikąsime pažinimo obuolio!“ — atsakydavo mūsų 
šalininkai. 

Mums nerūpėjo kilusi sumaištis, bet prezidentas Liusinderis 
dėl to labai sielojosi. Bažnyčia dar turėjo didžiulę įtaką šalyje, o 
per artėjančius rinkimus jam reikėjo surinkti visus įmanomus 
balsus. 

„Puiku, jeigu mirtis veda į orgazmą, — pamokslavo Stefanija 
„Mažajame iliustruotame tanatonaute“, — ir šlykštu, jeigu tie nu- 
geibėliai ėmė laikyti ją viešnamiu!“ Mūsų draugė nevaikščiojo 
aplinkkeliais. Na, o mes tikėjome savimi kur kas mažiau negu ji. 

Žmonės visuomet bijo naujovių. Nieko keista, kad mes buvo- 
me priversti atsitraukti. Mums ir taip pasisekė, juk iki šiol galė- 
jome judėti į priekį niekieno netrukdomi. 

140 - ISTORIJOS VADOVĖLIS 


Kaip atsikratyti senukų 


Kai kuriose senovės kultūrose buvo atsikratoma senų žmonių, nepajė- 
giančių dalyvauti socialiniame ir ekonominiame gyvenime. Eskimai pa- 
likdavo senukus toli jūroje, ant lyties, ir juos suėsdavo baltosios meškos. 
Kai kur žmonės eidavo mirti patys, savanoriškai, kai nutardavo, kad 
visuomenei jie nebereikalingi. Kai kuriose Normandijos šeimose senu- 
kus versdavo lipti aukštomis kopėčiomis, kurių paskutiniai laipteliai bū- 
davo įpjauti. Jiems sakydavo ritualinę frazę: „Eik, senuk, ant grendy- 
mo.“ Ant grendymo... 


Istorijos vadovėlis, įvadinis kursas, antrieji mokslo metai 


141 — LIUSINDERIS TURI IDĖJĄ 


Šį kartą Liusinderis nutarė su mumis susitikti savo teritorijo- 
je, mat manė, kad mes čia, Eliziejaus rūmuose, būsime paklus- 
nesni. Darbo kabinete jis buvo ne vienas. Ten dar buvo moteris, 
vilkinti oficialiu griežto stiliaus kostiumėliu. 

Valstybės galva mums pareiškė, kad nenori veltis į karą su 
religijomis. 

— Jūs klystate tinkamai neįvertindami dvasininkų įtakos. Mes 
negalime laimėti verždamiesi į priekį ir atakuodami kaip husa- 
rai. Reikia mokėti susitarti. 

Stefanija manė kitaip. 

— Jūs nematėte to, ką aš mačiau. Aš manau, kad kompromisų 
čia negali būti. 

Liusinderis gudriai šyptelėjo. 

— Suprantama, mums neteko pabuvoti raudonojoje šalyje, bet, 
hmm, mes galime įsivaizduoti, ką jūs ten patyrėte. 

— Jūs labai gerai apie save manote! Kas gali suprasti moters 
norus?! — sušuko Stefanija. 

Amandina nesusilaikė nenusijuokusi. 

Kad ir kaip būtų, Liusinderis nenorėjo ginčytis. Jis buvo tos 
nuomonės, kad tiesmukai kovoti su religijomis beprasmiška. Nė- 
ra nei blogų, nei gerų religijų, jos visos paprasčiausiai nori išlikti. 

Raulis priminė, kad Darvinas įgijo tarptautinę šlovę būtent 
atakuodamas religijas, be šios provokacijos darvinizmas nebūtų 
galėjęs taip greitai plėtotis. Lamarkas to nesuprato, todėl dingo 
istorijos užmarštyje. 

Liusinderis pritarė šiam argumentui, bet vis tiek buvo tos nuo- 
monės, kad reikėtų suvienyti ir reakcionierius, ir novatorius. 

— Yra būdas sutaikyti dešinįjį ir kairįjį sparnus. Tanatonauti- 
kai taip pat reikia jį taikyti. Diskutuodami apie religiją, remki- 
mės mokslu. Dabar dar galime užkimšti gerkles kraštutiniams 
skeptikams, vėliau to padaryti mums nebepavyks. Štai kodėl man 
kilo mintis pasikviesti šią ponią. 

Jis pristatė mums moterį, vilkinčią oficialiu kostiumėliu. 

— Profesorė Roza Solal, astrofizikė ir astronomė. Ji jau seno- 
kai vadovauja išskirtiniam projektui „Edenas“. Projektas „Ede- 
nas“, projektas „Rojus“, matote, jūsų tyrimai turi kai ką ben- 
dra, juo labiau kad projekto „Edenas“ tikslas — nustatyti tiks- 
lias... Rojaus koordinates. 

Mes manėme, kad kosmose rasti vietą, kur yra rojus, - perne- 
lyg sudėtinga užduotis. Suprantama, mes visą laiką kalbame apie 
mirusiųjų kontinentą, bet mums tai buvo tik kelias, kuriuo ke- 
liaudavo siela. Mes laikėme anapusinį pasaulį kitu matmeniu, 
kita realybe, į kurią keliaudavo iš kūno išėjusi siela. Mūsų aki- 
mis, tai tik tam tikra paraleli erdvė. Tokia buvo pradinė mūsų 
nuostata. 

Mintis, kad toks kontinentas iš tikrųjų galėtų egzistuoti virš 
mūsų kybančiame žvaigždėtame danguje, niekada nebuvo atėju- 
si mums į galvą. Daugelis senovės tautų tuo tikėjo, bet raketos, 

programos „Palydovas“ ar „Apolonas“ įrodė, kad danguje esa- 
ma tik žvaigždžių ir galaktikų! 

Prezidentas Liusinderis tikrai buvo nepaprastas žmogus, at- 
viras patiems neįtikimiausiems eksperimentams. 

Kitą dieną Roza Solal tapo Šomono kalvų tanatodromo gru- 
pės nare. Dabar mes ten dirbome penkiese. 


142 - DANGAUS GEOGRAFIJA 


„Būtis“ — pirmasis tekstas, tiksliai nurodantis, kur yra Rojus; 
tai Mesopotamija, Tigro ir Eufrato santaka. Bazilijus Didysis 
376 metais įkurdino Rojų dangaus skliaute, daug senesnėje ne- 
gu dabartinio pasaulio erdvėje. 

Dantė, nors ir poetas, manė, kad Rojus turi būti konkretes- 
nėje vietoje, kokiame nors luobe, kurį, anot jo, supa žvaigždės. 
Vokietis jėzuitas Hieronimas Drekselis (1581-1638) atliko su- 
dėtingiausius skaičiavimus, kad įrodytų, jog išrinktieji gyvena 
nutolę nuo Žemės 161 884 943 mylių. Tomo Henrio Martino 
(1813-1933) akiratis buvo platesnis: „Rojus, — sakė jis, - yra 
visuose dangaus kūnuose.“ 

Sinsinačio (Ohajo valstija) observatorijos direktorius ir uolus 
teologas veteranas Džermianas Porteris (1853-1933) savo te- 
leskopais ieškojo, kur yra Rojus. Jis buvo įsitikinęs, kad moks- 
las, tirdamas dangaus sferą, netrukus atras „dangaus Jeruzalę“. 

Garbusis Tomas Hamiltonas (1842-1925), naudodamasis ast- 
ronomų Medlerio ir Proktoro darbais, tikino, kad Rojus yra Al- 
ciono žvaigždėje, Plejadžių grupėje, už penkių šimtų šviesmečių 
nuo mūsų. Prancūzų fizikas Luji Figjė (1819-1863) manė, kad 
Saulėje yra tai, ką jis vadino Mirusiųjų rūmais. Vadovaudamasis 
savo epochos logika, Figjė tvirtino: „Rojus negali būti labai toli, 
nes išrinktiesiems reikėtų pernelyg daug laiko į jį nusigauti.“ 


Frensio Razorbako disertacijos „Toji nepažįstama mirtis“ ištrauka 

143 - SPĄSTAI 


Ramiai miegojau savo bute, ketvirtame tanatodromo aukšte, 
kai staiga mane kažkas pažadino. Šnaresys, vos juntamas gar- 
sas... Atsisėdau lovoje labai įsitempęs. 

Apgraibomis ieškojau akinių ant staliuko prie lovos. Jų ten 
nebuvo. Po perkūnais! Tikriausiai palikau ant rašomojo stalo. 
Reikia keltis ieškoti, bet, jei į kambarį įsibrovė vagis, laiko ne- 
beturiu. Jis paprasčiausiai mane nudobs. 

Ką daryti? Galvoje ėmė suktis mintys. Geriausia gynyba - puo- 
limas. Įsibrovėlis juk nežino, kad aš jo nematau. 

— Eik lauk! Čia nėra nieko įdomaus! - sušukau į tamsą. 

Jokio atsakymo. Nors nieko nemačiau, žmogaus buvimą tik- 
rai jutau. Mano kambaryje buvo nepažįstamasis. 

— Nešdinkis! — pakartojau ieškodamas jungiklio. 

Iššokau iš po antklodės. „Visa laimė, kad esu su pižama“, — 
pagalvojau. Bet argi tai dabar svarbu? Tiesiog širdimi jaučiau, 
kur jis stovi. Įjungiau šviesą. Nieko. Nors... šmėkštelėjo kaž- 
koks neaiškus siluetas. Na ne, jokios abejonės — kambarys tuš- 
čias. Ir vis dėlto čia kažkas buvo ir tas kažkas buvo nusiteikęs 
agresyviai. Staiga pajutau smūgį į krūtinę. Mane užpuolė tuštu- 
ma arba nematomas žmogus! 

Pavyko rasti akinius. Tuoj pat užsidėjau juos ant nosies. Vėl 
nieko. Gal gavau smūgį sapnuodamas košmarą, kurio neprisi- 
menu, gal tas smūgis mane pažadino? 

Drebėdamas užgesinau šviesą ir vėl atsiguliau, šį kartą aki- 
nius padėjau į jiems deramą vietą. Susiriečiau po antklode ir 
ėmiau laukti... 

Tą akimirką vėl pasijutau esąs ne vienas. Į mane kažin kas 
įlindo tiesiog pro kojų pirštus ir mėgino užvaldyti kūną. Siau- 
bingas jausmas! Bet koks plėšikas būtų geriau negu ši mane ata- 
kuojanti ektoplazma. Ji dar ir kalbėjo! 

— Liaukitės eikvoti jėgas, jūs apie jas nieko neišmanote! 

Aš kovojau, bet ar galima apsiginti nuo tave puolančios dva- 
sios? 

— Kas jūs? Kas jūs? — surikau. 

Aš jau žinojau, kas mane užpuolė; be abejo, tai kažkokios 
religinės bendruomenės, bandančios priversti mane atsisakyti 
visų tanatonautikos eksperimentų, pasiuntinys. 

Gyniausi kaip galėdamas, bet priešas buvo stipresnis. Ekto- 
plazma perėjo kelius, pilvą ir pradėjo maigyti man vidurius. 

Taigi mistinės jėgos nutarė paskelbti karą. Jos kovojo ir mūsų 
pačių ginklu, ir savuoju —- meditacija, išėjimu iš kūno, ektoplaz- 
mos ataka. Mes nepakankamai įvertinome priešą. Kaip gintis 
nuo tų, kurie eina per sienas ir net per kūną? Mano kūnas man 
daugiau nebepriklausė. Jį užvaldė fanatikas, įsiutintas Rojaus 
tyrėjų. Jeigu tai klebonas, gal man reikėtų pulti ant kelių ir pra- 
dėti melstis Nekaltajai Mergelei Marijai? 

Bet kariui netinka klūpoti. Keista, tą siaubo akimirką prisimi- 
niau, kad dzenbudistai rekomenduoja šauti iš lanko. Kad patai- 
kytum į taikinį, reikia vizualizuoti jį savo sieloje. Įsivaizduoti 
lanką, taikinį ir pačią strėlę. Ir kaip strėlė neša tave į patį centrą. 

Atsistojau kario poza ir užsimerkiau. Netrukus prieš mane 
iškilo mano priešo vaizdas. Tai buvo mažo išdžiūvusio vienuolio 
ektoplazma. Kai atsimerkdavau, jis išnykdavo. Kai užsimerkda- 
vau, išdygdavo tiesiai prieš mane, pasirengęs stoti į dvikovą, ku- 
rios taisyklių aš nežinojau. Koks paradoksas: kad geriau maty- 
tum, reikia užsimerkti! Taip elgiasi vaikai, kai nori išvengti pa- 
vojaus, 0 ne suaugusieji! 

Stipriai užsimerkęs, ėmiau įsivaizduoti, kaip priešas manyje 
mažėja. Paskui paėmiau į rankas menamą lanką ir atsistojau šau- 
lio, įtempiančio templę, poza. 

Ektoplazma liovėsi juoktis. 

Dvi sielos susitiko viename kūne. Jo ir mano. Jis išsitraukė 
arbaletą ir nusitaikė. Mes iššovėme tuo pačiu metu. Mano strėlė 
pataikė jam tiesiai į kaktą. Aš praradau sąmonę. 

144 - PERSŲ FILOSOFIJA 


Danguj ar pragare kūrėjas skyrė vietą, 
Man visiškai vis vien, telieka neatspėta. 
Štai mylimą turiu ir groju, ir geriu, 

O tau ši dovana tik rojuje žadėta. 


Tu nieko nežinai šioj būtyje, tu - niekas, 
Tiu vėjo sūkurys dykumoje, tu - niekas. 

Tu visas tarp dviejų bedugnių - nebūčių, 
Ir kas aplink tave, ir viduje tu - niekas. 


Lai dėl manos mirties sau džiaugias tas, kuris 
Pabėgo nuo mirties ir jai nebepaklūsta. * 
(OOMARAS CHAJAMAS 


Frensio Razorbako disertacijos „Toji nepažįstama mirtis“ ištrauka 


145 - POLICIJOS REGISTRACIJOS KORTELĖ 


Kreipimasis į Priežiūros tarnybą: 

Tanatonautikos aktyvistai bruzda. Mes norėtume, kad jų 
eksperimentai būtų uždrausti visam laikui. Tanatonautika 
visiems kelia pavojų. Jau ne kartą buvo nurodyta, kad 
reikia įsikišti. Reikalaujame leidimo imtis priemonių. 


Priežiūros tarnybos atsakymas: 


Įsakome laukti. Situacija valdoma. Dar nėra dėl ko neri- 
mausti. 


*Omaras Chajamas. Išminties taurė. Vilnius, 1984. Vertė L. Broga. 

146 - SKRYDŽIAI TĘSIASI 


Tamsa ir tyla truko labai ilgai. 

Pagaliau aš pramerkiau akis. Supamas blausios šviesos aureo- 
lės, pasirodė grakštus siluetas. Žinoma, tai buvo angelas. 

Angelas pasilenkė prie manęs. Kad ir kaip keista, jis priminė 
moterį, ji buvo nuostabi, tokių žemėje niekada neišvysite. Švie- 
siaplaukė rudomis akimis. 

Jos kvepalai skleidė abrikosų aromatą. 

Aplink mus viskas buvo balta ir iškilminga. 

Tikriausiai atsidūriau rojuje, nes angelas man nusišypsojo. 

— U... no... ojus... ve... liu. 

Angelas kalbėjo su manimi savo kalba. Angelų žargono nesu- 
pranta neangelai. 

— U... mano... rojus. Aš tave... liu. 

Ji kantriai kartojo šią frazę ir palietė man plaukus švelnia ir 
vėsia ranka. 

— Tu mano herojus. Aš tave myliu. 

Sutrikęs dairiausi aplinkui. 

— Viskas gerai? Ar suprantate mane? Jūs nebeturite tempera- 
tūuros. 

— Kur aš? Rojuje? 

— Ne. Šventojo Liudviko ligoninės Reanimacijos skyriuje. 

Angelas raminamai nusišypsojo... Pažinau šį veidą. Buvau ma- 
tęs jį daugybę kartų. Amandina. Aš pašokau. Staiga viską prisi- 
miniau. Aš koviausi su integrizmo šalininko ektoplazma. 

— Ar aš buvau praradęs sąmonę? 

— Taip, tris valandas. 

Amandina pakišo man po nugara pagalvę, kad galėčiau pato- 
giau atsisėsti. Dar niekuomet ji nesirūpino manimi taip dėme- 
singai. 

Šalia jos stovėjo Raulis, Stefanija ir astrofizikė. Jie stebėjo, 
kaip aš reaguoju. Raulis pasakė, kad Stefaniją pažadinę mano 

riksmai. Ji nubėgusi į mano kambarį ir stebėjusi paskutines dvi- 
kovos sekundes. 

— Taip klykiant esu girdėjusi nebent kine, - atsiduso italė. — 
Man net neprireikė įsikišti, tu jį staigiai sunaikinai. 

— Jis... jis... mirė? 

Kambaryje nuaidėjo Stefanijos kvatojimas. 

— Ektoplazma taip nemiršta. Jai tiesiog teko staigiai grįžti į 
savo kūniškąjį apvalkalą. Aš tau garantuoju, kad tas smalsus ti- 
pas jau išskalambijo savo draugeliams, jog mūsų tvirtovė gerai 
ginama. 

Amandina apkabino mane. 

— Mano meile! Tik pamanyk, mes buvome taip arti vienas ki- 
to, o aš niekada net neįtariau, kad tu - pats geriausias! Tau pa- 
vyko išeiti iš savo kūno. Tikriausiai aš buvau visiškai akla ir ne- 
mačiau, kas vyksta man po nosimi. Prireikė to siaubingo įvykio, 
kad suprasčiau, jog tu esi tikras karys. Tikras! 

Ji prigludo, pajutau, kaip prie rankos prisilietė minkštos jos 
krūtys. Godus liežuvėlis brovėsi pro mano lūpas. 

Šiam bučiniui, aišku, aš nebuvau abejingas. Taip ilgai laukiau 
šios akimirkos... 


147 - ŽYDŲ MITOLOGIJA 


GILGULEMAS: „Zoharas“, „Švytėjimo knyga“, kabalistų Ži- 
nynas, pateikia keletą reinkarnacijos priežasčių („Gilgulemas“ 
pažodžiui reiškia: „perėjimas“). Kelios iš jų: vaikų neturėjimas 
ir santuokos nesudarymas. Be to, jei žmonės susituokę, bet miršta 
nepalikę palikuonių, jie persikūnija prieš vėl susijungdami kita- 
me gyvenime, nes, kabalistikos požiūriu, vyro ir moters sąjunga 
aprėpia tris lygmenis: fizinį, emocinį, dvasinį; tai yra pagrindinis 
kelias į amžinybę. 

"Tradiciškai judėjai mano, jog apskritai dažnai pasitaiko, kad 
sutuoktiniai jau pažinojo vienas kitą ankstesniuose gyvenimuose. 

NEVAISINGA MOTERIS: Kabala byloja, kad vienas vyras nie- 
kaip negalėjo turėti vaikų. Išminčius jam paaiškino, kad jo žmona 
iš tikrųjų nebuvo jam pora. Nors jis ir turėjo ją, bet nebuvo jos 
savininkas. Ir, kadangi jo žmonos siela iš prigimties buvo vyro, 
" visiškai suprantama, kodėl ji negalėjo pagimdyti jam palikuonių. 


SANTUOKA: „Zohare“ teigiama, jog santuoka duoda reikia- 
mą gyvenimo patirtį, kad dvasiškai tobulėtum. Sutuoktiniai su- 
sijungia, kad galėtų išspręsti konfliktus, trukdančius jų vidinei 
kaitai. Kiekvienas gauna tokį sutuoktinį, kokio nusipelno. 


VAIKO AUKLĖJIMAS: vaiko auklėjimas irgi laikomas nepa- 
keičiamu žemiško gyvenimo elementu. Jei kas nesugeba tinka- 
mai auklėti vaiko mažiausiai viename iš savo gyvenimų, tas ir 
toliau persikūnys, kol atliks šį uždavinį. 


Frensio Razorbako disertacijos „Toji nepažįstama mirtis“ ištrauka 


148 - PAGALIAU KARTU 


Kitą dieną po mūšio, vos tik apmalšinau žaizdas, Amandina 
pakvietė mane vakarieniauti savo bute trečiame aukšte. Ji paruo- 
šė romantišką vakarienę su gėlėmis ir kvepiančiomis žvakėmis. 

— Maiklai, ar tiki, kad kai kuriems žmonėms likimo lemta gy- 
venti kartu? — paklausė ji tiesiai. 

Springdamas greitai prarijau sumuštinį su norvegiška lašiša ir 
užsigėriau šampanu. 

— Taip, be jokios abejonės. 

Ji pasilenkė prie manęs ir mes susiglaudėme kaktomis. 

— O ar tau neatrodo, kad, nepaisydami jokių kliūčių, jie vis 
tiek ras vienas kitą, nes jų likimai surašyti kažkokioje didelėje 
knygoje? 

Vėl jai pritariau, o mano Dulsinėja kalbėjo toliau: 

— Aš įsitikinusi, kad Stefanija atidarys paskutines duris ir ras 
ten stebuklingą metraštį, kuriame surašytos visos sutuoktinių 
poros, buvusios ir būsimos. 

Aš apmąsčiau šią mintį. 

— Ir ką, tu manai, kad tai iš tikrųjų gerai? 

- Žinoma, niekas daugiau nešvaistys laiko vėjais. Kam skirta 
mylėti vienam kitą, galės daryti tai nedelsdami. Nebus daugiau 
jokių priverstinių santuokų, niekas nebedarys klaidų, neapgau- 
dinės vieni kitų, nesiskirs. Kiekvienas raktas ras savo spyną. Aš 
tuo įsitikinusi. 

— Galbūt. 

Jos veide, apšviestame auksinės žvakių šviesos, mačiau iš ne- 
pasitenkinimo papūstas lūpytes. 

— Ne, jokio „negali būti“. Maiklai, mes susitikome ne atsitik- 
tinai. Mes turėjome eiti kartu iki šio momento. Taip buvo lemta. 

Aš nieko neatsakiau. Norėjau keisti pokalbio temą. 

Ji atsisėdo man ant kelių ir švelniai apkabino. Pagaliau išmušė 
lauktoji valanda. 

— Tu toks nedrąsus, Maiklai, bet aš išmokysiu tave nugalėti 
drovumą, - sumurkė ji man į kaklą. 


149 — LIKIMO SKIRTOS SANTUOKOS 


Po savaitės vedžiau. 

Viskas įvyko taip greitai... Aš apsisprendžiau, Raulis - irgi. 
Nuostabiuose Eliziejaus rūmų soduose, kuriuos mielai mums 
užleido Liusinderis, atšventėme dvejas vestuves, jose dalyvavo 
politikų visuomenės ir pramogų verslo grietinėlė. 

Raulis, vilkintis juodu per pečius laisvu smokingu, buvo dar 
panašesnis į grobuonį paukštį, pačiupusį savo auką, šiuo atveju 
Stefaniją — mažą vištytę, kudakuojančią jo rankose. Ji vilkėjo 
mini sijonėliu, dar labiau išryškinančiu įspūdingas formas. 

Aš buvau apsivilkęs tamsiai mėlyną išsinuomotą smokingą. 
Mano gyvenimo moteris vilkėjo ilga suknele su šleifu. 

Roza švytėjo iš džiaugsmo. Eidama už jos, Amandina stengė- 
si atrodyti laiminga. Viskas įvyko taip greitai! 

— Sveikinam, sveikinam! 

Roza ir aš, Raulis ir Stefanija atsakinėjome į rankų paspaudi- 
mus. Žinoma, liudytojais aš pasirinkau Raulį ir Amandiną. Be 
to, jaučiausi skolingas Amandinai. 

Reikėjo išgirsti jos aistringą prisipažinimą, kad suprasčiau, 
kaip apsirikau išsirinkdamas meilės objektą ir koks aklas buvo 
mano geismas. Man skirtos moters vardas - Roza. 


150 - ŽYDŲ FILOSOFIJA 


„Aš“ — tai ne konkretus taškas erdvėje. Kiekvienas Žmogus 
turi kitokį „aš“. Net vieno ir to paties Žmogaus „aš“ nevienodas 
skirtingose jo brandos stadijose. Pirmaisiais gyvenimo etapais 
„aš“ egzistuoja beveik vien kūniškojo gyvenimo lygmeniu, o 
aukštesni proto ir sielos lygmenys mažai reiškiasi, 0 jeigu reiškiasi, 
tai nesąmoningai. Bręsdamas žmogus vis labiau suvokia trans- 
cendentinę savo sielos esmę. 

Šitaip pamažu kopdami dvasinio gyvenimo laiptais, mes per- 
einame į gyvenimo sritį, kur viskas koncentruojasi mumyse pa- 
čiuose.“ 

ADINAS ŠTEINZALCAS „ROŽĖ SU TRYLIKA ŽIEDLAPIŲ“, 


JUDAIZMO KABALA 


Frensio Razorbako disertacijos „Toji nepažįstama mirtis“ ištrauka 

151 — NA IR ZINIA! 


Šventė baigėsi, vestuvių naktis buvo, mes grįžome prie savo 
skrydžių. Būdama geros formos, Stefanija skrido tris kartus iš 
eilės. Aš įrašiau jos duomenis į kompiuterio programą, mode- 
liuojančią Galutinį kontinentą. Sukūrę šį modelį, mes galime ma- 
tyti kiekvieną mirusiųjų šalies tašką. Ji vis labiau darėsi panaši į 
plačiakaklį vamzdį. Mochas 1, Mochas 2, Mochas 3, Terra in- 
cognita — šie įrašai buvo jau praminto kelio gairės. 

Viso pasaulio tanatodromuose ekipažai dirbo vienodai, bet 
ektoplazmos, kurios įstengdavo nugalėti savo prisiminimus, 
įstrigdavo raudonojoje teritorijoje ir dažnai ten likdavo visam 
laikui. Žemėje krėsluose sėdintys mirę tanatonautai šypsodavo- 
si, tarsi būtų netekę proto, ir vertė manyti, kad Mochas 3 tikrai 
yra mirties slenkstis, kurio niekas negali peržengti ir grįžti atga- 
lios. Galutinis kontinentas saugojo savo paslaptį, ją gaubė pasi- 
mėgavimų aureolė. Juk ne veltui orgazmą dažnai vadiname 
„mažąja mirtimi“! 

Kaip ir po kiekvieno grįžimo, kai būdavo gaunama svarbių 
duomenų, Raulis sukvietė mus į Per Lašezo kapines. 

— Mano draugai, be abejo, dabar mūsų eksperimentas stringa. 
Net talentingiausi užsienio konkurentai sustojo prie Mocho 3. 

Jis įbedė akis į žvaigždėtą dangų tarsi laukdamas, kad iš aukš- 
tybių nusileis kokia nors nauja idėja. 

— Aš stengiuosi iš visų jėgų, — užprotestavo Stefanija. - Bet, 
kai pasiekiu trečią sieną, mano bambagyslė taip įsitempia, jog 
atrodo, trūks, jei dar nors kiek timptelėsiu. 

— Mums reikia naujos idėjos, - pasakė mano draugas. 

Roza prisispaudė prie manęs ir sušnabždėjo į ausį: 

— Gal tai nesąmonė, bet kartą aš stebėjau keistą reiškinį. 

— Kokį, brangioji? 

— Aš rengiausi Stefanijos skrydžiui ir klausiausi radijo. 

— Na ir? 

— Tuo metu, kai jos pulsas sulėtėjo, nuolatinės srovės genera- 
toriuje pasigirdo kažkoks garsas. 

Štai taip. Visiškai atsitiktinai tą dieną Roza išrado pirmąją 
auros aptikimo sistemą. 


152 —- POLICIJOS REGISTRACIJOS KORTELĖ 


Pavardė: Solal 

Vardas: Roza 

Plaukų spalva: brunetė 

Akys: mėlynos 

Ūgis: 1 m 70 cm 

Ypatingi požymiai: nėra 

Komentaras: tanatonautų judėjimo pradininkė. Astronomė 
ir astrofizikė. Maiklo Pinsono žmona ir kolegė 

Silpnoji vieta: mokslinis požiūris į viską 


153 - MESOPOTAMIJOS MITOLOGIJA 


Ši gėlelė it erškėtis jūros dugne 
Aštrūs kaip rožės spygliai 
Subadys tau rankas. 
Jei prisiliesi prie šios gėlelės, 
Gyvensi amžinai. 

„SAKMĖ APIE GILGAMEŠĄ“ 


Frensio Razorbako disertacijos „Toji nepažįstama mirtis“ ištrauka 


268 BERNARD WERBER 8 TANATONAUTAI 
154 - EUREKA! 


Po sėkmingo Rozos atradimo mūsų darbas vėl užvirė. Mes 
pasukome kitu keliu. Jau žinojome, kad galvos smegenys skleidžia 
bangas, pavyzdžiui, alfa arba beta, kai žmogus miega arba būna 
arti tos būsenos. Iš čia logiškai išplaukia, kad išeinant iš kūno 
smegenys spinduliuoja tam tikras radijo bangas. 

Kai vyko kitas Stefanijos skrydis, šalia buvo pastatytas tran- 
zistorinis radijo imtuvas. Visai aiškiai buvo galima girdėti silpną 
traškesį. Taigi išėjimas iš kūno tikrai lydimas radijo bangų spin- 
duliavimo. 

Raulis įrengė sistemą, jautrią aukštam, vidutiniam ir žemam 
dažniui, kad būtų galima nustatyti, kokio ilgio bangas skleidžia 
iš kūno išeinanti ektoplazma. Kai Stefanija pradėjo trumpą me- 
ditacijos seansą, pasigirdo traškesys. Mes žiūrėjome į osciolog- 
rafą, norėjome žinoti, kokį pėdsaką palieka signalas. Tai buvo 
labai žemo dažnio bangos su gana retais impulsais. 

Raulis pasukiojo reguliavimo prietaiso rankenėles. Ekrane pa- 
sirodė linija su daugybe skaičių. Jis ėmė įvedinėti skaičius į daž- 
nių lentelę... Pravertė gama spindulių, kurių šoktelėjimai į viršų 
atsilieka vienas nuo kito tik per vieną ar du angstremus, puslapį, 
paskui prisikasė iki rentgeno spindulių, vėliau — iki ultravioleti- 
nių. Raulis nekreipė dėmesio į spalvų spektrą, matomą plika 
akimi, milimetrines bangas, metrines televizijos, radijo bangas 
ir perėjo prie „smegenų bangų“ puslapio. Jis dar šiek tiek pare- 
guliavo įrenginį. 

— Susidūrėme su itin ilgomis, kilometrinėmis, bangomis, - pa- 
reiškė jis. — Jos atitinka labai žemo dažnio (aštuoniasdešimt še- 
šių kilohercų) radijo bangas. 

Mes džiūgavome. Pagaliau mūsų rankose mokslinis, materia- 
lus nekūniškojo tanatonautų aktyvumo įrodymas. Niekas dau- 
giau nebegalės teigti, kad mūsų eksperimentai nerealūs. 

Liusinderis, gavęs tokią informaciją, nedelsdamas papildė mū- 
sų biudžetą iš slaptų prezidento lėšų. 


BERNARD WERBER BW TANATONAUTAI 269 


Naudodami vis tobulesnius prietaisus, mes tiksliai identifika- 
vome Stefanijos ektoplazmos pėdsaką —- 86,4 kilohercų. Raulis 
patobulino skrydžių daviklį, leidžiantį nustatyti tą sekundę, kai 
Stefanijos gyvybės laukas atsiskiria nuo jos fizinio kūno. 

Nuo to momento iškilo klausimas: kur geografiškai išsidėstęs 
Galutinis kontinentas? Jei keliaujančią ektoplazmą galima ap- 
tikti pasitelkus radijo sistemą, vadinasi, mes galime sekti, kaip ji 
persikelia. Taigi kur tas Rojus? Kur yra tas nematerialus konti- 
nentas, kurio žemėlapius mes taip ilgai sudarinėjome, nors neži- 
nojome netgi jo buvimo vietos? 

Ant tanatodromo stogo sumontavau galingą penkių metrų 
skersmens parabolinę anteną - radijo teleskopą. Ji atrodė kaip 
gėlė ant mūsų mansardos. 

Prieš mus vėrėsi naujas mirusiųjų kontinento užkariavimo eta- 
pas. Mes įžengėme į „astronominę fazę“. 

Šampano! 


155 - TIBETO MITOLOGIJA 


Vibracijos: viskas spinduliuoja, viskas vibruoja. Vibracija pri- 
klauso nuo objekto. 

Mineralai: 5 000 vibracijų per sekundę. 

Augalai: 10 000 vibracijų per sekundę. 

Gyvūnai: 20 000 vibracijų per sekundę. 

Žmogus: 35 000 vibracijų per sekundę. 

Siela: 49 000 vibracijų per sekundę. 

Mirties momentu astralinis kūnas atsiskiria nuo fizinio, nes 
nebegali atlaikyti sulėtėjusios kūniškojo apvalkalo vibracijos. 


„BARDO TIOoDOLO“ PAMOKYMAI 


Frensio Razorbako disertacijos „Toji nepažįstama mirtis“ ištrauka 

156 — ROJUS, KURGI JIS? 


Į pakilimo krėslą Stefanija atsisėdo lotoso poza. Ji žinojo, kad 
šiandien bus įjungtas radijo teleskopas ir kad pirmą kartą mes 
bandysime stebėti jos sielos skrydį. 

Aš vis dar klausiau savęs, kaip galima aptikti kažką, kas ke- 
liauja minties greičiu. 

Amandina sureguliavo aparatūrą fiziologiniams duomenims 
registruoti. Raulis įjungė radijo sistemą. Mudu su Roza patiesė- 
me ant didžiulio stalo žemę supančių žvaigždynų žemėlapį. 

Tu tik pamanyk, viename iš jų gali būti rojus... 

Kas tai, erezija? Nurodyti tikslią anapusinio pasaulio buvimo 
vietą, vadinasi, nuteikti prieš save visų religijų atstovus. Jie ir 
taip pyksta ant mūsų už tai, kad nusitaikėme į pagrindinį jų ko- 
mercijos objektą! 

Stefanija užsimerkė, juk ir povandeninio laivo liukas uždaro- 
mas prieš panyrant. 

Jos šnervės virpėjo vis lėčiau ir lėčiau. 

Kai ji pajuto, kad pakankamai susikaupė prieš būsimą skrydį, 
paėmė raketų nešėjų jungiklio kriaušę ir jai iš lūpų švelniai nu- 
skriejo: 

- Šeši... penki... keturi... trys... du... vienas. Startas! 

Iš radijo imtuvo, nustatyto 86,4 kilohercų dažniu, pasigirdo 
dejonė. Tai buvo „skrendančios sielos“ garsas! 

Salėje tvyrojo nervinė įtampa, Roza iki skausmo spaudė man 
ranką. Nuo šiol galėsime eiti paskui mirtį jos pėdomis. Raulis 
nenorėjo kviesti žiniasklaidos atstovų, todėl iš anksto patikrino, 
ar gerai veikia vaizdo kamera. Vėliau galėsime pasižiūrėti filmą 
apie tą skrydį. 

Mes laukėme. Stefanija skriejo minties greičiu, bet radijo ban- 
gos taip greitai neplinta. Juo toliau ji skrido, juo sunkiau buvo 
sekti jos skrydį. Po aštuonių minučių mes gavome tikslų signalą, 
jis leido mums nustatyti tikslią jos buvimo vietą. 

Dabar atėjo mano eilė veikti. Priėjau prie valdymo radijo te- 
leskopu įrenginio ekrano. Jame buvo registruojamas Stefanijos 
sielos signalas. Aš sukiojau rankenėles ir spaudinėjau svirteles — 
norėjau nustatyti atstumą, kryptį ir judėjimo greitį. Greta ma- 
nęs stovinti Roza įdėmiai stebėjo, kas vyksta. 

— Štai ji. Aš irgi gavau signalą. 

Ji čiupo dvi plastikines liniuotes ir sukryžiavo jas ten, kur bu- 
vo sugavusi signalą, paskui susiejo tą tašką su poliarine ašimi. 

— Stefanija suka Grįžulo Ratų link. Ji ką tik praskriejo Sa- 
turną. Ji skrenda taip greitai, kad kiaurai perveria meteoroidus... 

Taip, Stefanija tikrai skrenda minties greičiu. Šimtą kartų di- 
desniu negu šviesos greičiu! 

— Kur ji dabar? 

Įsistebeilijęs į ekraną, Raulis pasakė: 

— Atrodo, ji išeina už Saulės sistemos ribų. 

Roza patikslino: 

— Ji praskriejo Uraną. O dabar... 

— Kas vyksta?! 

— Ji skrieja taip greitai! 

— Kur ji? 

— Ką tik išėjo iš Saulės sistemos. Jos signalas dar labiau vėluos. 

— Ji išėjo iš mūsų Galaktikos? 

— Na ne. Atrodo, ji skrieja tiesiai į Paukščių Tako centrą. 

— Į Paukščių Tako centrą? O kas ten? 

Roza nupiešė spiralę ir paaiškino: 

— Mūsų Galaktiką sudaro dviejų šimtų tūkstančių šviesmečių 
skersmens spiralė su atšakomis. Jos viduje yra planetų, dujų, 
palydovų, meteoroidų. Mūsų Galaktikoje yra šimtai milijardų 
žvaigždžių. Jos siela tikriausiai rengiasi aplankyti vieną iš jų... 

— Ko ji ten ieško? 

— Rojaus, pragaro... Saulės sistema išsidėsčiusi tik išorinėje 
vienos atšakos pusėje. 

Mes ėmėme klausytis prietaisų. Net menkiausias traškesys 
liudijo, kokia mūsų draugės kelionė pasakiška. 

— O kur ji dabar? - susirūpinęs paklausė Raulis. 

— Vis dar skrenda į Galaktikos centrą. 

— Gal galima tiksliau? 

Roza paėmė liniuotę ir pradėjo braižyti linijas žemėlapyje. 

- Ji juda į Šaulio žvaigždyną. O jei tiksliau, į vakarinį jo kraštą. 

Rojus yra Šaulio žvaigždyne? 

Aš padėjau Rozai skaičiuoti. 

— Štai čia yra dviguba žvaigždė. Ji lekia ten kaip pakvaišusi. 

— O arji toli? 

— Pakankamai toli. Mažiausiai už penkiasdešimties milijardų 
kilometrų. Jeigu lygintume su Stefanijos sielos greičiu, visos mūsų 
raketos ir kosminiai laivai šliaužia kaip sraigės. 

— Kur ji dabar? 

— Pasuko į... 

— Kur? 

Roza pažiūrėjo į ekraną, jame mirgėjo kažkokie skaičiai. 

— Ji išnyko. Signalas dingo. 

— Ką tai reiškia? — susijaudinęs paklausė Raulis. 

— Daugiau nebespinduliuoja. 

Rozai iš rankų ant grindų iškrito liniuotės, jų tarkštelėjimas 
sudrumstė tylią žavesio akimirką. Medicinos sesuo Amandina, 
gebėdavusi išlaikyti rimtį kritiškiausiomis akimirkomis, kaip tikra 
profesionalė ėmė tikrinti fizinę Stefanijos būklę. 

— Ji dar gyva, - sumurmėjo ji. 

— Kodėl dingo signalas? Aš maniau, kad tokios ilgos bangos 
gali labai greitai ir be kliūčių sklisti erdvėje, - nusistebėjau. 

— Nieko nesuprantu, - tarė Roza. 


157 - NERIMAS 


Stefanijos kūnas nejudėjo, o mes nežinojome, kur yra jos siela. 
— Ką darysime? Bandysime pažadinti? 

Roza patikrino aparatūrą. 

— Palaukite... Tikriausiai galima paaiškinti, kodėl išnyko sig- 
nalas. 

Roza numetė liniuotes ir sėdo prie kompiuterio; skaičiavimai 
darėsi vis sudėtingesni. Ji nusišypsojo. 

— Atrodo... 

Rozos šypsena vis platėjo, ji palinko prie ekrano. 

— Taip, viskas atitinka. Puiku. 

— Ką tu ten radai? — pasidomėjau. 

Niekada nebuvau matęs Rozos tokios susijaudinusios. 

— Stefanija nenustojo spinduliuoti. 

— Kas ten - žvaigždė? 

— Ne visai. 

— Planeta? 

— Vėl pro šalį. 

— Supernova, žvaigždžių debesis, rūkas? 

— Ne, ne. 

Ji dūrė pirštu į Galutinio kontinento žemėlapį. Mes sekėme 
žvilgsniais, kaip ji vedžioja pirštu po įvairiaspalvį piltuvą. Ir stai- 
ga supratome, ką ji mums rodo: 

— Juodoji skylė! 

Roza pritardama linktelėjo. 

Tai viską paaiškina. Dabar lengva suprasti, kodėl išnyko radi- 
jo signalai. Juodosios skylės — siaubingi siurbliai, jie praryja vis- 
ką: materiją, šviesą, bangas... Netgi sielas, dabar jau tai žinome! 

— Juodoji skylė! 

Raulis norėjo užduoti tūkstantį klausimų. Bet uždavė tik vieną: 

— Šiandien jau atrasta apie tuziną juodųjų skylių. Kodėl mir- 
ties momentu sielos keliauja būtent prie šios juodosios skylės? 

— Ši juodoji skylė ne tokia kaip kitos. Ji yra pačiame mūsų 
Galaktikos centre, — atsakė Roza. 

158 - ISTORIJOS VADOVĖLIS 


1932 metais, kitais žodžiais tariant, XX amžiaus pradžioje, astrofizikas 
Janas Ortas sprendė Visatos masės klausimą. Jis tyrė žvaigždžių kelią 
Paukščių Take, diske, kurį suformavo mūsų Galaktika. Ortas padarė išva- 
dą, kad judėti jas priverčia gravitacijos jėga, paskui apskaičiavo Galakti- 
kos masę... Jam kėlė nuostabą tai, kad, kaip paaiškėjo, net pusė Paukš- 
čių Tako sudaryta iš nematomosios medžiagos! 

Taip jis atrado, kad danguje yra kažkas labai sunkus, ir tas kažkas 
sveria tiek pat kiek ir visos matomos žvaigždės, bet to kažko negalima 
nei matyti, nei aptikti. Šis baisus dalykas buvo pavadintas „tamsiąja 
materija“. 


Istorijos vadovėlis, įvadinis kursas, antrieji mokslo metai 


159 - ŽYDŲ MITOLOGIJA 


„Centras, iš kurio kyla Pradžia, skleidžia slaptą šviesą. Tai 
tokia švari, perregima ir subtili šviesa, kad jos negalima pažinti. 
Išsisklaidęs šis šviečiantis taškas tampa rūmais. Toji šviesa per- 
smelkia viską. Rūmai, Nepažinaus Taško šaltinis, mažiau skaid- 
rūs nei Pradžia. Šie rūmai skleidžia šviesą, iš kurios atsirado 
Visata. Iš to taško driekiasi šviesos ruožai, tai tarsi smegenų 
membrana.“ 


„ŽZOHARAS“, „SVYTĖJIMO KNYGA“ 


Frensio Razorbako disertacijos „Toji nepažįstama mirtis“ ištrauka 


BERNARD WERBER E TANATONAUTAI 275 
160 — KANTRYBĖ 


Negi Dievas slepiasi juodosios skylės gelmėje? O anapusinis 
pasaulis — ne kas kita kaip juodoji skylė? Kartą mačiau tokios 
skylės nuotrauką mokslo žurnale. Ji atrodo kaip plieskiantis raus- 
vai gelsvas žiedas, o pačiame jos centre - blyški oranžinė dėmė. 
Šis vaizdas priminė man Raulio uždavinį: kaip nupiešti apskriti- 
mą ir pažymėti centrą neatitraukiant pieštuko. Dabar aš žino- 
jau, kad tai proto žaidimas. 

Apskritimas ir jo centras! Ar tai tikrai Dievo vaizdas ir ar 
tikrai toks mirties veidas? 

Stefanija nustebo sužinojusi, jog perskrido trečdalį mūsų Ga- 
laktikos, kad patektų į juodąją skylę, esančią pačiame jos centre. 

Raulis priėjo prie žemėlapio, kad nustatytų jos buvimo vietą. 
Uždavinys ne toks jau sunkus. Pakanka apibrėžti skriestuvu plo- 
tą, apimantį abi Paukščių Tako atšakas, paskui padėti tašką pačia- 
me centre. Roza jam padėjo. Jos astronominis išsimokslinimas 
papildė mūsų turimas medicinos, biolologijos ir mistikos Žinias. 

Stefanija aiškino, kad juodosios skylės yra paskutinis mirusių 
žvaigždžių egzistavimo etapas ir kad jose tankis neįtikėtinai di- 
delis. 

Ten toks slėgis, kad, jeigu Žemė staiga užsimanytų tapti juo- 
dąja skyle, ji taptų vieno kubinio centimetro tūrio rutuliuku, bet 
svertų, kiek svėrusi! 

— Juodosios skylės traukia su neįtikima jėga, —- kalbėjo Roza. — 
Niekas negali ištrūkti — nei materija, nei spinduliai. Be to, tas 
skyles labai sunku aptikti. Mes negalime rasti juodosios skylės, 
kol ji nepradeda ryti kokios nors žvaigždės. Tuo metu žvaigždė 
ima skleisti spindulius, ir tai leidžia sužinoti juodosios skylės 
buvimo vietą. Juodoji skylė —- žvaigždžių kapinės, spinduliavi- 
mas — priešmirtinė agonija. 

Mūsų Galaktikos centre iš tikrųjų buvo aptiktas spindulių šal- 
tinis. Astrofizikai jį pavadino taip: Vakarinis Šaulys A. Buvo ap- 

skaičiuota, kad ta juodoji skylė - tikra pabaisa, jos masė penkis 
milijonus kartų didesnė už Saulės masę, o jos skersmuo - septy- 
ni šimtai milijonų kilometrų (2,5 šviesos valandos, tai yra ket- 
virtis Saulės sistemos skersmens). 

Vakarinis Šaulys A! Tikriausiai taip moksliškai vadinamas mi- 
rusiųjų kontinentas! 

Šis Visatos regionas mažai ištirtas, nors čia susikerta visi Ga- 
laktikos keliai. 

Mes paskelbėme šią informaciją, nors žinojome, kad tai su- 
kels daug aistrų. Ankstesni eksperimentai jau padarė blogą re- 
klamą, bet Raulis buvo įsitikinęs, kad mes skolingi mokslui, o į 
visa kita mums nusispjauti. 

Mokslų akademijos miestelyje Sibire grupė Rusijos kosmo- 
nautų mėgėjų pagrobė kosminį laivą — norėjo nuskristi į juodąją 
skylę, Rojų. Tai tikra kvailystė, nes, jei tanatonauto siela gali 
skristi greičiau už šviesą, to toli gražu negali kosminiai laivai, 
net patys tobuliausi! Tiems kosmoso piratams prireiks mažŽiau- 
siai penkių šimtų metų, kad pasiektų artimiausią juodąją skylę! 
Net jeigu jie išgyventų tūkstantį metų, tirdami tą nežinomą re- 
gioną, jie išnyktų visiems laikams — būtų praryti ir sumalti į mil- 
tus gravitacijos jėgų sūkurio. 

O kol kas rusai bastosi kosmose, retkarčiais siunčia signalus, 
kuriuos priima nedidelė antena ant Vašingtono Smitsono insti- 
tuto Mirties muziejaus stogo. 

Ne jie vieni strimgalviais puolė skristi! Vien per mėnesį po 
to, kai atradome Galutinį kontinentą, daugiau kaip penki šim- 
tai tanatonautų mėgėjų, panorusių pakliūti į Rojų, išnyko be 
pėdsakų. 

Jei kalbėtume rimčiau, nepaisydami draudimų ir anatemų, vi- 
sų konfesijų dvasininkai vėl pradėjo ruoštis Mocho 3 atakai. Jie 
vadovavosi skrydžių technika, pagrįsta religine praktika, taikė 
ją labai skrupulingai, nenukrypdami nuo savo mitologijos recep- 
tų. Dabar jie buvo geriau pasirengę įveikti komos sieną. 

Mūsų šeimos krautuvėlėje, įrengtoje pirmame tanatodromo 
aukšte, visada būdavo daug pirkėjų. Roza tapo vyriausiąja ast- 
ronome. Būtent jos autografus dabar labiausiai medžiojo. 


161 - ISTORIJOS VADOVĖLIS 


Labai ilgai žmonės nežinojo, kas yra netgi jų pačių Galaktikos centre. 
Žinojo, kad Visata apsisuka per 250 milijonų metų, bet net nenutuokė, 
aplink ką ji sukasi. 


Istorijos vadovėlis, įvadinis kursas, antrieji mokslo metai 


162 - MOCHAS 4 


Visų nuostabai, trečią komos sieną perėjo Strasbūro miesto 
žydų bendruomenės ekipažas, vadovaujamas rabino Fredžio Mė- 
jerio. Tanatonautams talmudininkams kilo geniali idėja keliauti 
ne po vieną, 0 grupe. Rabinas Mėjeris įsitikino, kad dauguma 
žuvusių žvalgų pernelyg stipriai įtempė savo bambagysles ir šios 
nutrūkdavo artėjant prie Mocho 1. Klausimas: kas stipriau už 
vieną siūlą? Atsakymas: pavyzdžiui, trys suvyti siūlai. Iš Čia iš- 
plaukia, kad grupei reikia skristi supynus savo bambagysles. 

Metodika: pirmoji trijų rabinų grupė apsupa du žvalgus ir Žiūri, 
kad nenutrūktų jų bambagyslės; šie savo ruožtu saugo savo vadą 
Mėjerį. Taip rabinas gali patekti į mirusiųjų kontinentą nerizi- 
kuodamas, kad netikėtai nutrūks jo bambagyslė. 

Mėjerio argumentacija buvo pragmatiška: šešios supintos juos- 
tos tvirčiau negu viena. Taigi ir supintos bambagyslės bus kur 
kas tvirtesnės negu viena. 

Suprantama, rizika išlieka: jeigu bent vienam nepasiseka, griūva 
visa piramidė! Ir vis dėlto strasbūriečiams pavyko įgyvendinti šį 
sumanymą. 

Tiesioginėje laidoje per Amerikos televiziją rabinas Mėjeris 
pareiškė, kad už Mocho 3 yra didžiulė lyguma. Mirusiųjų kolo- 
na lėtai slenka į begalybę, ir niekas nežino, kas jų ten laukia. 

— O jei mano tėvas vis dar ten, toje eilėje? — sušuko Raulis. 

Tą akimirką Raulio šaltakraujiškumas išgaravo. Jis panoro 
kuo greičiau susitikti su rabinu tanatonautu ir jo mokiniais. 
Strasbūriečiai mielai sutiko atvykti į mūsų tanatodromą Šo- 
mono kalvose. 

Rabinas Mėjeris, neaukštas praplikęs žmogelis, nešiojo aki- 
nius juodais nepermatomais stiklais; jie darė keistoką įspūdį. Mū- 
sų laukė staigmena: rabino akys, paslėptos po akiniais, buvo už- 
merktos. Kai jis nugrimzdo į krėslą mansardoje, nejučia pagal- 
vojau, kad jis snaudžia, bet, kai ir kalbėdamas neatmerkė akių, 
supratau, jog šis tanatonautikos pirmtakas aklas. Aklas! 

— Ar tai jums netrukdo būti tanatonautu? 

— Ektoplazmai akys nereikalingos. 

Mėjeris pasuko galvą į mano pusę ir nusišypsojo. Pakako iš- 
girsti mano balsą, kad iš karto suprastų, kur esu. 

Rabinas paėmė man už rankos; buvo visiškai aišku, kad vien 
iš šio kontakto jis sužinojo apie mane viską. Apie mano charak- 
terį jis sprendė pagal delno šilumą, odos drėgnumą, rankos lini- 
jas, pirštų formą. 

— Jūs neturite baltos lazdelės, — pasakiau. 

— Man jos nereikia. Gal aš ir aklas, bet tikrai ne šlubas. 

Jo mokiniai nusijuokė. Iš visko buvo matyti, kad-jie dievina 
savo mokytoją, kad jiems patinka jo juokeliai. Mane toks humo- 
ras šiek tiek suglumino. Visada maniau, kad neregiai yra paniu- 
rėliai, o ne linksmuoliai ir pokštininkai. Be to, jis buvo religijos 
veikėjas ir mokslininkas eruditas, vadinasi, itin rimtas Žmogus. 

Raulis nepasitikėdamas pamojavo rankomis jam prieš pat no- 
sį. Mėjeris ramiai paprieštaravo: 

— Liaukitės mojavęs. Jūs keliate skersvėjį. Norite, kad persi- 
šaldyčiau? 

— Ar jūs iš tikrųjų nematote? 

— Taip, nematau, bet aš nesiskundžiu. Jeigu būčiau kurčias, 
tada tikrai būtų liūdna. 

Rabino mokiniai buvo septintame danguje. Fredis Mėjeris pri- 
dūrė, šį kartą rimtai: 

— Žinote, garsuose yra daugiau įdomios informacijos negu vaiz- 
duose. Prieš tapdamas rabinu, kai dar nebuvau aklas, dirbau cho- 
reografu ir mėgau groti pianinu. Kartą, besiklausant Bacho fu- 
gos, man kilo mintis supinti bambagysles. 

Rabinas be jokių pagalbininkų priėjo prie rojalio, patraukė 
taburetę ir atsisėdo. Kvazimatematinė muzika, rezonuojanti po 
stikliniu mansardos stogu, užbūrė žaliuosius mūsų atogrąžų in- 
terjero augalus. 

— Paklausykite štai šito pasažo. Girdite du balsus? 

Aš užsimerkiau, kad geriau suprasčiau, apie ką jis kalba. Tik- 
rai, susikaupęs išgirdau du vienu metu sklindančius balsus. Mė- 
jeris paaiškino: 

— Bachas buvo pynimo meistras. Supynęs du balsus, jis sukū- 
rė iliuziją, kad dalyvauja trečias balsas, neegzistuojantis, kuris, 
ko gera, sodresnis negu anie du balsai. Šią techniką galima pri- 
taikyti 17 muzikai, ir literatūrai, ir menui, ir dar nežinia kam. 
Taigi užsimerkite. 

Aš prisiminiau, kaip man pavyko nugalėti mane puolančią ek- 
toplazmą. Akys dažnai trukdo matyti. Nugrimzdęs į tamsą, ge- 
riau supratau rabino žodžius. Du balsai skambėjo kartu, bet tai, 
ką girdėjau, nebuvo panašu nė į vieną iš jų. Iki šiol muzika man 
buvo tik fonas, kartais malonus, kartais erzinantis. Netikėtai su- 
vokti ją kaip tikrą mokslą buvo atradimas. Anksčiau tik girdė- 
davau, dabar man teks išmokti klausytis. 

Nesiliaudamas groti, Fredis Mėjeris nusijuokė. 

— Atleiskite, kai aš laimingas, tiesiog negaliu susilaikyti nesi- 
juokęs. 

Amandina pastatė ant rojalio Kruvinąją Meri. Rabinas liovė- 

si groti. Ir mes, ir jo mokiniai Žiūrėjome į jį susižavėję. Paskui jis 
papasakojo mums apie savo kelionę. 

Už Mocho 3 driekiasi nepaprastai didelė pernelyg apgyventa 
zona. Didžiulė cilindro formos lyguma tiesiog užlieta ektoplaz- 
mų su nutrūkusiomis bambagyslėmis. Milijardai mirusiųjų ke- 
liauja per šią rausvai gelsvą preriją. Tarsi ilga upė jie lėtai juda 
tolyn. Jie jau nebeskrenda, jie eina pėsti. Srovės centre mirusieji 
labiau susispaudę. Prie kraštų jie juda kiek greičiau. Čia susibu- 
ria ir išyra grupės, jose mirusieji svarsto praėjusį savo gyvenimą. 
Mokslininkai ginčijasi dėl išradimų pirmumo. Aktorės šūkauja 
vienos kitoms, kas geriausiai suvaidino tą ar kitą vaidmenį. Ra- 
šytojai be gailesčio kritikuoja vienas kito kūrinius. Bet dauguma 
mirusiųjų tyliai juda į priekį. Kai kurie iš jų atrodo taip, tarsi 
stovėtų šioje eilėje visą amžinybę. Na ir, aišku, kaip ir bet kurio- 
je minioje, atsiranda tokių, kurie stengiasi prasibrauti į priekį 
stumdydami alkūnėmis kaimynus! 

Už trečios komos sienos laukia didžiulė eilė. O kas, jei numi- 
rėliai ten išbandomi laiku? O gal norima ugdyti jų kantrybę? Jų 
judesiai sulėtėję. Jie ten stovi ir nieko neveikia, tiesiog laukia. 

— Išbandymas laiku... Gal tai ir yra pragaras, — pasakiau. 

— Bet kuriuo atveju tai ne mums. Ne tanatonautams. Mes ge- 
bame skristi virš miriadų numirėlių tame rausvai gelsvame cilin- 
dre. Beje, ši šalis labai graži, ji šiek tiek primena tai, ką regime 
žiūrėdami į Marso fotografijas. Prie centrinės numirėlių upės 
yra šlaitų, nuokalnių, o tolumoje, tarsi pasakiška saulė, matyti 
šviesa. Į save traukiančios saulės link juda mirusiųjų srautas... 
Aš nedrįsau pernelyg toli skverbtis į šią, ketvirtąją, teritoriją. 
Bijojau įstrigti laike, nes mano draugai rabinai laukia nesulaukia 
manęs... raudonajame malonumų koridoriuje. 

Kol Fredis Mėjeris pasakojo, Raulis užsirašinėjo jo žodžius į 
sąsiuvinį. 

— Papasakokite tiksliau apie šią zoną. 

— Kuo giliau leidiesi, tuo atmosfera darosi šiltesnė. Tuo grei- 

čiau sukasi cilindro sienos. Jaučiausi taip, tarsi būčiau atsidūręs 
besisukančio malūno viduje, atrodė, kad ten, gilumoje, mane su- 
mals į miltus. Greičio pojūtis ir sielų romumas bei lėtumas ryš- 
kiai kontrastavo. O juk greitai besisukančios sienos, priešingai, 
turėtų žadinti norą veržtis ten kuo greičiau, bet tai neįmanoma! 

— Tai dėl veikiančių įcentrinių juodosios skylės jėgų, - įsiterpė 
Roza. 

Amandina nustebusi paklausė: 

— Ar jūsų ektoplazma tikrai jautė šilumą ir greitį? 

— Taip, panele, taip. Mes nepatiriame kančios, bet vis tiek vis- 
ką jaučiame. 

Rabinas pakilo, užsidėjo kepuraitę ir vėl tapo panašus į kūdi- 
kį. Jis lietė visus šalia esančius daiktus, tarsi jie būtų žaisliukai. 
Pajuto — be abejo, stipriau negu aš - susižavėjimo gaideles Aman- 
dinos balse, bet tai jo nenustebino. Mažas žydas linksmai šypso- 
josi kaip didelis buda. 

— Šis numirėlių spektaklis jums padarė nelabai gerą įspūdį? 

- Žinote, šokiruoja tik pirmieji du trys milijardai negyvėlių, 
vėliau prie jų pripranti, —- atsakė jis. 

Raulis priėjo prie žemėlapio. Jis su malonumu perkėlė žo- 
džius 7ėrra incognita į kitą vietą. Paskui papildė jį rabino Mėje- 
rio duomenimis. 


Raudonoji teritorija baigiasi Mochu 3 ir išėjimu į 

TERITORIJĄ NR. 4: 

+ Koordinatės: koma plius 27 minutės 

+ Spalva: oranžinė 

+ Jutimai: kova su laiku, laukimo kambarys, besisukantis „dan- 
gus“, didžiulė lyguma. Oro srovių, vėjų zona. Milijardai miru- 
siųjų juda kolona, plaukia it didžiulė pilka (tai natūralu, tokia 
ektoplazmos spalva) upė. Susidūrimas su laiku. Kantrybės jaus- 
mo ugdymas. Ten galima pasikalbėti su garsiais numirėliais. 

— Rabine, ar jūs pajutote, koks gilus koridorius? — paklausė 
Amandina. 

— Prašyčiau vadinti mane Fredžiu. Ir nebijokite žodžio „ma- 
tyti“. Kol esu ektoplazma, matau puikiai. Aš atsakysiu į jūsų 
klausimą. Taip, gilumoje, tiesiog už keleto šimtų metrų, yra dar 
viena siena. Gal tai Mochas 4? 

— Ji siauresnė nei Mochas 37 —- paklausė Raulis. 

— Šiek tiek siauresnė. Mochas 4 sudaro apie ketvirtį Mocho 3 
skersmens. 

Raulis viską užsirašė. 

— Vadinasi, piltuvo kreivumas - tangentinis. Kuo gilyn, tuo 
labiau piltuvas panėšėja į paprastą vamzdį. Ir dar vienas klausi- 
mas, rabine... 

— Vadinkite mane Fredžiu. 

— Puiku. Taigi, Fredi, pasakykite, ar jūs, stovėdamas eilėje, 
nematėte maždaug keturiasdešimties metų vyro su tokiais gau- 
rais kaip mano, su akiniais, tokio pat nerangus kaip aš, visą laiką 
rankas laikančio kišenėse? 

Keista, bet Fredis šį kartą nenusijuokė. 

— Jūs kalbate apie savo giminaitį? 

— Apie tėvą, —- Raulis sumurmėjo taip tyliai, kad mes vos iš- 
girdome. — Jis mirė beveik prieš trisdešimt metų. 

— Trisdešimt... — atsiduso Fredis. —- Jūs tikriausiai nelabai ge- 
rai supratote mano žodžius. Toje eilėje stovi milijardai numirė- 
lių. Juk neįmanoma jų visų apžiūrėti. Argi būčiau galėjęs išskirti 
jūsų tėvą toje siaubingoje procesijoje? 

— Taip, tikrai, - paraudęs atsakė Raulis. - Kvailai paklausiau. 
Bet mano tėvas mirė toks jaunas, o aš buvau toks mažas... Jis 
išėjo ir išsinešė su savimi paslaptį. 

— O gal toji paslaptis ir yra jo palikimas jums? — paklausė 
rabinas. - Jam išėjus jums kilo daug abejonių, tai ir paskatino 
visus dabartinius jūsų veiksmus. 

— Ar jūs tikrai taip manote? 

Strasbūrietis nusijuokė. 

— Kas žino? Kartais man kyla noras kažkaip susieti psichoa- 
nalizę ir Kabalą! Jos dažnai susilieja. Apie tai jūs Žinote geriau 
negu aš. 

Raulis atsiduso: 

— Norėčiau užduoti jam daugybę klausimų... Jam pačiam pir- 
mam kilo tanatonautikos idėja. 

Mokiniai išsklaidė nejaukią tylą — paprašė aprodyti tanatod- 
romą. Smalsiai apžiūrinėjo mūsų įrenginius. Jie patys praktika- 
vo tik meditaciją ir kažkokį karčių šaknų viralą. Parodėme jiems, 
kaip nustatyti tikslų atsiskyrimo nuo kūniškojo apvalkalo mo- 
mentą naudojant galvos smegenų gama bangų dažnio imtuvą, 
paskui parodėme, kaip programuojame nusileidimą elektronine 
sistema, kaip paisome skrydžio technikos saugumo normų. Jie 
buvo sužavėti. 

— Su tokia aparatūra dar ne to pasiektume! - sušuko senas 
išminčius. 

Dar vienas susiliejimas. Mūsų talentai susivienijo, pasiekėme 
puikių rezultatų. Du skirtingi mąstymo būdai. Susiliejus dviem 
melodijoms, sukuriama nauja muzika. 


163 —- POLICIJOS REGISTRACIJOS KORTELĖ 


Pavardė: Mėjeris 

Vardas: Fredis 

Plaukų spalva: žili 

Akys: mėlynos 

Ūgis: 1 metras 60 cm 

Ypatingi požymiai: rabinas, nuolat nešioja kepuraitę 
Komentaras: tanatonautų judėjimo pradininkas. Supintų 
ektoplazminių bambagyslių technikos išradėjas; ši techni- 
ka padėjo įsiskverbti už Mocho 3. 


Silpnoji vieta: aklas 

164 - AKLUMAS IR AIŠKIAREGYSTĖ 


Mes apgyvendinome šešis Strasbūro rabinus antro aukšto bu- 
tuose. Pirmame aukšte jie mokėsi naujos rūšies choreografijos, 
kad dar tvirčiau supintų savo bambagysles per būsimus skrydžius. 

Vienas po kito jie startuodavo iš tanatodromo krėslo. Kai jie 
įgijo mūsų metodikos įgūdžių, įrengėme daugiau pakilimo krės- 
lų, tuomet startuodavo visa mūsų svečių eskadrilė. 

Stefanija dažnai vykdavo kartu su jais, kartais ji atsidurdavo 
visos ektoplazmų eskadrilės priešakyje. Matant, kaip ektoplaz- 
mos išskrenda ir sugrįžta, susidarydavo įspūdis, kad jos ten kaip 
reikiant linksminasi. Pabusdamas Fredis kaskart juokdavosi, tarsi 
ką tik būtų patyręs geriausias savo gyvenimo akimirkas! 

Toks linksmumas kėlė man rūpestį. Fredis buvo ne tik rabi- 
nas, jis buvo aklas pagyvenęs žmogus. Trys priežastys, dėl kurių 
reikėtų atidžiau kontroliuoti savo elgesį! Ir dar: aš niekaip nega- 
lėjau suprasti, kodėl šis tanatonautas visą laiką juokiasi. Juk mirtis 
vis dėlto baisus dalykas. 

Visada rimtai Žiūrėjau į mirtį ir į meilę. Tai privalu gerbti. 
Orgazmą patiriančių moterų veidus visada iškreipia kančia. 

Kartą, kai Fredis sugrįžo, išgirdau jį pasakojant nešvankų anek- 
dotą: 

— Du vyrai prisimena prieš trisdešimt metų viešbutyje matytą 
šou. Į sceną išeina artistas, išsitraukia iš kelnių vaikų darymo 
įrankį ir juo kaip plaktuku perskelia tris graikinius riešutus. Vy- 
rai nutarė vėl ten nueiti. Artistas buvo gerokai pasenęs, bet vis 
dar dirbo. Tik šį kartą jis perskėlė tris ne graikinius, o kokoso 
riešutus. Po šou vyrai nuėjo pas jį į persirengimo kambarį ir pa- 
klausė, kodėl įvyko toks pasikeitimas. Tas atsakė: „Na, žinote, 
senstant regėjimas silpnėja.“ 

Visi aplinkui juokėsi. Aš buvau šokiruotas. 

Mane glumino, kad rabinas, nepaisydamas savo rango, taip 
lengvabūdiškai žiūri į mirtį. Aš jam dėl to padariau pastabą. 

— Kažkas kažkada kažkur neteisingai suprato Dievo žodžius, — 
pareiškė jis. - Gal pranašo klausa buvo nekokia ir nugirstus Žo- 
džius „Dievas - tai humoras“ jis suprato taip: „Dievas — tai mei- 
lė.“ Mirtis - pakankamai linksmas dalykas, bent aš taip ją su- 
prantu. Ir apskritai kaip galiu Žiūrėti į savo aklumą be humoro? 
Juoktis reikia iš visko ir nevaržyti savęs. 

— "Tas tipas keistokas, — pasakiau Stefanijai. 

Ji man nepritarė. Tibeto budistų meditacija leido jai geriau 
pažinti šį Elzaso išminčių. Fredis jau baigia savo reinkarnacijų 
ciklą. Anapusiniame gyvenime jis turėtų tapti grynąja siela, išsi- 
laisvinti iš kančios. Jam jau nebereikia nieko įrodinėti. Dabar jis 
nurimęs. Jo siela ne kartą migravo, ir jis jau žino, kas yra meilė, 
menas, mokslas, užuojauta. Dabar jis jau beveik pasiekė abso- 
liutų žinojimą. Gili rimtis, skleidžiama šio geraširdžio Žmogaus, 
užkrečiama. O jo juokeliai stulbina tik tuos, kurių galva pilna 
visokiausių draudimų. 

Iš tikrųjų, rabiną tarsi supo palankiai veikiančių bangų aura. 
Jei Stefanija teisi, pavydžiu jam. Aš taip pat norėčiau baigti savo 
gyvenimų ciklą. Norėčiau suvokti, kokia iliuzinė mūsų būtis. Deja, 
aš dar jaunas šioje žemėje, gyvenu tik šimtąjį ar dušimtąjį rein- 
karnacijų ciklą. Mano karma dar trokšta Žinių ir pergalių. 

Laimė, Fredis neatsisakė dalytis su mumis žiniomis. Vakarais 
mansardoje mes susėsdavome aplink jį ir jis imdavo pasakoti — 
šį kartą jau rimtai — Kabalos istorijas, aiškindavo slaptą žodžių 
ir skaičių prasmę. 

— Kabaloje sakoma, kad mes visi nemirtingi. Mirtis viso labo 
vienas vidinio augimo etapų, lemiančių kitą mūsų egzistavimo 
fazę. Mirtis — tai slenkstis. Ji atveria duris į kitą gyvenimą. Kad 
mūsų protas pasidarytų dar aiškesnis ir ramesnis! Baimė, dvasi- 
nis sutrikimas, nenoras mirti — tai blogiausios būsenos, kurias 
tik galima patirti. Kuo labiau Žmogus nurimęs, tuo lengviau ge- 
ba pereiti į kitą pasaulį. „Zohare“ rašoma: „Laimingas tas, kuris 
miršta negraužiamas sąžinės. Mirtis — tik perėjimas iš vienų na- 

mų į kitus. Jei mes išmintingi, kitame gyvenime savo namus pa- 
darysime gražesnius.“ O štai ką rašė visą laiką gyvenimu besi- 
džiaugiantis rabinas Elimelechas Lizenskietis: „Kaip aš galiu ne- 
sidžiaugti? Juk Žinau, kad esu išėjimo iš šio pasaulio taške, juk 
esu pasirengęs iškeliauti į aukštesnįjį pasaulį, į Amžinybę?“ 

Amandina rijo akimis tanatonautą, kuris - vienintelis iš mū- 
sų visų — pabuvojo tolimiausioje Galutinio kontinento vietoje. 
Ją pribloškė tai, kad tikėjimas persikūnijimu atėjo iš judėjų 
religijos. 

— Kalbama apie slaptą mokymą, - paaiškino mums pliktelėjęs 
išminčius, linksėdamas galva. - Beje, mažai kas iš kitų rabinų 
pritaria mano idėjoms. Aš reformistas, liberalas ir Kabalos se- 
kėjas. Kitais žodžiais, aš keliu sąmyšį tarp judėjų. 

— Sakykite, - neatlyžo Amandina, - ar jūsų religijoje yra miri- 
mo procedūra? 

- Žinoma. Mirusiajam patariama uždaryti savo jausmų var- 
tus, mintis nukreipti į savo širdies centrą ir sutvarkyti kvėpavi- 
mą. Ir, kaip rašoma „Zohare“, siela pasirinks patį aukščiausią 
kelią. 

Patį aukščiausią kelią... Mes nutilome - mėginome įsivaizduoti, 
kas tada vyksta. 

— Jūs praktikavote meditaciją. Kokia jūsų technika? — pa- 
klausė Stefanija. - Ar patys ją sugalvojote, ar perėmėte iš savo 
mokytojų? 

— Mūsų metodika atėjo iš senovės. Mes ją vadiname cimcum. 
Pranašas Ezechielis taikė ją jau prieš septynis šimtmečius iki 
Jėzaus Kristaus gimimo. Rabinas Aaronas Rotas paskui užšif- 
ravo ją savo traktate „Apie sielos sužadinimą“; vėliau šią kon- 
cepciją plėtojo Maimonidas ir rabinas Izaokas Lurija. Cimcum — 
tai „išėjimas“. Kad atliktum cimcum, kitais žodžiais tariant, kad 
pradėtum medituoti, reikia gebėti atsiplėšti nuo savo kūno, žiū- 
rėti į jį iš toli arba iš šalies stebėti, kas bus. 

— Kaip tai padaryti praktiškai? 


BERNARD WERBER EH TANATONAUTAI 287 


— Mes sutelkiame dėmesį į savo kvėpavimą, stebime, kaip de- 
guonis veikia kraują ir kaip kraujas veikia organizmą. 

— Jūsų metodas nelabai skiriasi nuo manojo, - pasakė Stefa- 
nija, Tibeto budistė. 

Fredis geraširdiškai nusijuokė. 

— Taip, bet, jeigu kas nors nori būti itin šiuolaikiškas, iš kūno 
drybsoti ištiesus kojas! 

Mane tarsi šaltu vandeniu būtų perpylę. 

— Ak, Fredi! Jūs niekada nesiliaujate juokavęs, — nedrąsiai 
papriekaištavo Amandina. 

— Na jau ne, - atsakė tas visai rimtai. - Visi mūsų gyvenimo 
poelgiai — tai šventa veikla: valgyti, gerti, kvėpuoti, mylėtis, bet 
kokiu kitu būtu pagerbti Dievą ir tą egzistenciją, kurią jis mums 
davė! 

Nežinau, kokia buvo aklo žmogaus akių, juolab po juodais 
akiniais, išraiška. Kūdikio šypsena švietė raukšlėtame rabino vei- 
de, kol jis skaitė mums aforizmus, kuriuos, kaip paaiškino, jam 
buvo sakęs jo dvasinis mokytojas rabinas Nachmanas iš Bres- 
laujos: 

— Mūsų pareiga visą laiką jausti džiaugsmą, iš visų jėgų vengti 
liūdesio ir sielvarto. Visos žmogaus ligos kyla dėl to, kad žmo- 
guje užgęsta džiaugsmas. Taip atsitinka todėl, kad nepaisoma 
„giluminės giesmės“ („nigun“) ir dešimties gyvenimo ritmų („de- 
fikim“). Kai užgęsta džiaugsmas ir kai nuslopsta giluminė gies- 
mė, žmogų užpuola liga. Džiaugsmas — pats geriausias vaistas. 
Kai susergame, reikia rasti savyje bent vieną širdžiai mielą tašką 
ir visą dėmesį sutelkti į jį. Netgi jei tai - plaukas jūsų nosyje. 

Tai pasakęs, paprašė Amandinos įpilti mėgstamos Kruvino- 
sios Merės; jis vienu mauku ištuštino taurę ir pareiškė, kad jam 
i1r jo mokiniams laikas miegoti. 

165 - IŠĖJIMAS IŠ KŪNO 


Kartą vakare mudu su Roza nutarėme išeiti iš savo kūnų taip, 
kaip buvo mokęs Fredis. Lengvai pavakarieniavę atsigulėme ant 
grindų, tiksliau, ant sintetinio kilimo. Visą dėmesį sutelkėme į 
kvėpavimą ir į kraują, valantį organizmą. 

Kaip buvo nurodęs Fredis, pajutę spazmus, absorbuodavome 
skaudžius jutimus, ir jie išnykdavo, o jei dėmesys nusilpdavo, 
vėl atsipalaiduodavome ir imdavome galvoti tik apie tai, kaip 
tinkamai kvėpuoti. 

Taip gulėjome nejudėdami apie pusvalandį. Kai pajutome, kad 
nutirpo nugaros, ėmėme juoktis it išprotėję. Matyt, žydų medi- 
tacija mums netiko. 

Roza žaismingai krimstelėjo man ausį: 

— Fredis minėjo ir malonesnius būdus išeiti iš kūno. 

Aš paglosčiau jai ilgus juodus plaukus ir pasakiau: 

— Nemėgstu nusigerti. Alkoholis neteikia man jokio džiaugs- 
mo, tik vimdo ir kelia galvos skausmą! 

— Yra ir kitas išėjimo iš kūno būdas, - pasakė ji tęsdama žo- 
džius ir puolė man į glėbį. 

Greitai nurengėme vienas kitą. 

— Sakoma, kad medituoti geriau, kai atsikratai to, kas tave 
slegia, - tarė Žmona. 

— Sakoma, kad medituoti geriau, kai jauti tvinksint kraują smil- 
kiniuose, man jau tvinksi, - pasakiau kaip tyrėjas. 

— Sakoma, kad medituoti geriau, kai patogiai guli lovoje, — 
tarė Roza ir stumtelėjo mane prie minkšto vestuvinio guolio. 

Mūsų kūnai susipynė, sielos džiaugsmingai susijungė. Dvi ek- 
toplazmos nedrąsiai išėjo iš degančių kūnų ir, patyrusios eksta- 
zę, kelioms sekundėms susiliejo mums virš galvų. 

166 —- AJURVEDOS FILOSOFIJA 


„Tapti šventesniam, protingesniam ar laimingesniam nėra to- 
bulėjimo esmė. Kuo labiau tobulėji, tuo labiau skaidrėja mintys. 
Reikia daug laiko, kad išmoktum suvokti tikrąją praėjusių gyve- 
nimų prasmę. Kuo labiau kinta fizinis kūnas, tuo aiškesni darosi 
mentaliniai to ar kito gyvenimo prisiminimai. 

Mirtis — tai ne grimasų kaukės, primenančios, kad nerealiza- 
vome savęs, tai ramus perėjimas nuo vienos gyvenimo patirties 
prie kitos. Šis procesas trunka tol, kol pakankamai sukaupiame 
išminties, o tada mirtis padaro mūsų sielas nemirtingas.“ 


AUROBINDO SRI „SATPREMAS, ARBA SĄMONĖS NUOTYKIS“ 


Frensio Razorbako disertacijos „Toji nepažįstama mirtis“ ištrauka 


167 - PRARADIMAI 


Raulis nupiešė Galaktiką, o jos centre — trimito formos Žio- 
tis. Galutinis kontinentas. Rauliui patiko tenkinti natūralų Žmo- 
gaus norą sužinoti, kur yra pasaulio centras. Iš pradžių Žmonės 
tikėjo, kad pasaulio centras — tai jų kaimas, paskui — kad šalis, 
paskui - kad Žemė, paskui - kad Saulės sistema. Dabar mes 
žinome, kad Saulės sistema — viso labo menkas pūkelis nepa- 
prastai didelės Galaktikos pakraštyje; tos Galaktikos centre yra 
siurblys, ryjantis ir naikinantis viską, net sielas. 

Ten gyvena Dievas? Visų tų milijonų galaktikų, kurios sudaro 
Visatą, centre slepiasi dievai? Kai tik apie tai susimąstau, man 
pradeda suktis galva. Tai bent galvosūkis! 

Prezidentas Liusinderis atvyko susipažinti su naująja tanato- 
nautų komanda. Dabar mes turėjome aštuonis pakilimo krės- 
lus; vienas buvo skirtas Stefanijai, kiti - Mėjeriui ir jo draugams. 

Pateikęs Nacionalinei Asamblėjai duomenis apie mūsų skver- 

bimąsi į Galutinį kontinentą, valstybės galva dalį karinio biu- 
džeto lėšų galėjo skirti tanatonautikai. Juodosios kasos pinigų 
nebūtų užtekę įspūdingo dydžio galingai radijo antenai įsigyti. 
Pagaliau mes galėjome stebėti ne vien mūsų draugų ektoplaz- 
mas, bet ir kitų sielų skrydžius į aną pasaulį. 

Liusinderį domino viskas, todėl jis nusprendė stebėti jungtinį 
skrydį. Fredis nubraižė jam figūros, kurią jo grupė sudarys ana- 
me pasaulyje, schemą. Prezidentui ji priminė parašiutininkų, įsi- 
kibusių vienas kitam į kojas, ratą. Fredis jam pritarė ir pridūrė, 
kad skrendant reikia labai įdėmiai stebėti, kaip susipynusios 
ektoplazmų bambagyslės. 

— Pone prezidente, jums reikėtų vykti kartu su mumis. 

— Dėkoju, - atsakė mūsų rėmėjas. - Aš jau esu ten buvęs, bet 
man atrodo, kad tanatonautikos labui daugiau nuveiksiu būda- 
mas valstybės galva, o ne ektoplazma. 

Žvalgų grupė susėdo po apsauginiu gaubtu. Jie atrodė labai 
įspūdingai: vilkėjo baltomis uniformomis, sėdėjo lotoso poza. 

— Šeši... penki... keturi... trys... du... vienas. Startas! 

Radijo imtuvas aštuonis kartus sutraškėjo. Stefanija išskrido 
pirmoji. Paprastai ji būdavo piramidės viršūnėje. 

Aš įjungiau chronometrą, nustačiau avarinę sistemą ties „ko- 
ma plius penkiasdešimt minučių“. Mes turėjome parabolinę an- 
teną, todėl galėjome sekti mūsų draugų sielų skrydžio trajekto- 
riją. Laukti teks beveik valandą. Gerai nusiteikęs Liusinderis 
pasiūlė sužaisti kortomis. Mes susėdome ratu ir Žaisdami ret- 
karčiais užmesdavome akį į kontrolės įrenginio ekranus. 

Staiga Raulis pašoko iš už stalo, net krėslą apvertė. 

— Vienas rabinas mirė! - sušuko jis. 

— Kas? Kaip?! -— išsigandęs suriko Liusinderis. 

Su siaubu žiūrėjau į tiesias vieno iš strasbūriečių elektrokar- 
diogramos ir elektroencefalogramos linijas ekrane. 

— Regis, ten įvyko katastrofa! 

— Jie perėjo ketvirtą sieną ir įsiveržė į pragaro pasaulį? 

Papurčiau galvą. 

— Tai neįmanoma. Kol kas tik „koma plius dvidešimt septy- 
nios minutės“. Jie vis dar antroje teritorijoje, juodojoje šalyje. 

Pribėgau prie valdymo prietaisų. Visų tanatonautų kūnai dre- 
bėjo. Kokią dramą jie ten išgyveno? Amandina tikrino septynių 
gyvųjų pulsus. Ją krėtė šaltis. Štai dar vienas rabinas mus paliko! 

— Nieko nesuprantu, — pasakė ji grąžydama rankas. - Jie jau 
tiek kartų perėjo tą zoną ir nepatyrė jokių sunkumų. Netrukus 
turėjo supinti savo bambagysles... 

Dabar laboratorijoje tvyrojo niūri nuotaika. Raulio nebūtu- 
me galėję atplėšti nuo Stefanijos, jis visą laiką ieškojo jos pul- 
so. Aš visą dėmesį buvau sutelkęs į aparatūrą. Kaip keista. Ga- 
vome daugybę signalų, bet tai buvo ne mūsų draugų signalai. 
Ar tik jie nesusidūrė su sielomis parazitėmis, sielomis piratė- 
mis? Gal kokia aukštesnė valdžia nutarė nutraukti jų kelionę į 
anapusinį pasaulį? 

Visas prielaidas patikrinsime vėliau. Dabar svarbiausia bet ku- 
riomis priemonėmis nutraukti masines žudynes ir kuo greičiau 
grąžinti mūsų draugus, kol jie neišmirė. 

Mes tuojau pat įjungėme avarinio sugrąžinimo aparatūrą. Še- 
ši tanatonautai vienas po kito atmerkė akis. Jie visi drebėjo iš 
pykčio. Stefanija, regis, vis dar kovėsi su nematomu priešu. 

— Kas atsitiko? Kas atsitiko? 

Ji vargais negalais ištarė vieną vienintelį Žodį: 

— Asasinai! 


168 - ASASINŲ ISTORIJA 


Kadaise gyveno žmonės, kurie tikėjo, kad rado rojų Žemėje; 
tai — asasinai. 

Asasinais buvo vadinami izmailitų reformos, kurią vykdė al 
Hasanas ibn as Sabbahas, adeptai. Taip juos pavadino todėl, kad 

jie rūkydavo hašišą prieš vykdydami savižudišką misiją. Vardą 
jie gavo nuo prancūziško žodžio assassin - žmogžudys. 

šalininkai Mahometo giminaičio, kuris, nors ir pranašo palikuo- 
nis pagal moteriškąją liniją, visų musulmonų nebuvo pripažintas. 

Venecijos keliautojo Marko Polo (1323) ir daugybės Persijos 
istorikų liudijimu, asasinai gyveno prie Kaspijos jūros pietinėje 
dalyje, Mazenderane, Alamuto tvirtovėje, 1 800 metrų aukšty- 
je. Šie kalniečiai neturėjo galimybių vykdyti tradicinių kovos 
veiksmų, todėl sumanė siųsti šešių žmonių grupes, kad nužudy- 
tų savo priešų vadus. Dažniausiai tokios žudynės buvo vykdo- 
mos mečetėse, kai žmonės susirinkdavo melstis. 

Tų galvažudžių vadeiva buvo Senasis Kalnietis. O al Hasanas 
ibn as Sabbahas, matyt, buvo sektos įkūrėjas. 

Tie, kuriems buvo skiriamas budelio darbas, būdavo apsvai- 
ginami hašišu; jo įmaišydavo į rožių žiedlapių uogienę ir patiek- 
davo su kimštiniu pyragu. Kol Senasis Kalnietis sakydavo ilgus 
pamokslus, žmonės užmigdavo, nes hašišas ne tonizuoja, 0 mig- 
do. Mieguistus juos nunešdavo į slaptą sodą, esantį Alamuto 
tvirtovės gilumoje. Kai jie prabusdavo, išvysdavo šalia jaunus 
vergus — ir merginas, ir vaikinus, — pasirengusius tenkinti jų sek- 
sualinius norus. Prieš užmigdami, jie vilkėdavo skarmalais, o kai 
pabusdavo, būdavo su šilkiniais drabužiais, išsiuvinėtais auksu. 
Atsibudę manydavo, kad pateko į tikrą rojų: skaisčiai raudoni 
stalo indai, gausybė saldaus vyno, subtiliausių kvapų rožės, ha- 
šišo — kiek širdis geidžia. Narkotikai, seksas, alkoholis, praban- 
ga ir malonumai! Jie būdavo įsitikinę, kad atsidūrė Alacho so- 
duose, nes toje kalnuotoje vietovėje oazės buvo didelė retenybė. 

Paskui juos vėl užmigdydavo įmaišę į maistą hašišo, apreng- 
davo skarmalais ir grąžindavo atgalios. Senasis Kalnietis saky- 
davo, kad dėl jo galių jiems pasisekė slapta pasimėgauti Alacho 
rojuje. Ir pridurdavo, kad jie visiems laikams sugrįš ten, jeigu 
žus kaudamiesi! Su šypsena lūpose žmonės klusniai eidavo žu- 

dyti vizirių ir sultonų. Jeigu juos paimdavo į nelaisvę, į kankini- 
mo kameras jie eidavo apimti ekstazės. 

Tik aukšto (šeštojo) rango vienuoliai asasinai žinojo tariamų 
Alacho sodų paslaptį. 

Iš pradžių sekta savo interesų siekė propaguodama al Hasano 
ibn as Sabbaho mokymą. Paskui kalniečiai susigriebė, kad jų pa- 
kalikai fanatikai galėtų duoti daugiau naudos. Jie ėmė pardavi- 
nėti savo paslaugas tiems, kurie daugiau mokėdavo. Asasinai 
visuomet sutikdavo tapti savanoriais, vos tik jų viršininkas su- 
šukdavo: „Kas iš jūsų padės man atsikratyti to ar kito?“ Beje, 
taip žuvo Marvano duktė poetė Asma, išdrįsusi nepagarbiai at- 
siliepti apie jų sąjungininkus iš Medinos, ir šie tuoj pat pasikvie- 
tė į pagalbą samdinius asasinus. 

1253 m. Alamuto tvirtovę užėmė didysis Mongolijos Chula- 
gu chanas, didžiojo Kinijos imperatoriaus Mingo generolas. Asa- 
sinai prašė sultonų, kuriems tiek daug padėjo, pagalbos, bet šie 
atsisakė kištis ir buvo labai patenkinti atsikratę pavojingų maiš- 
tininkų. 

Visiškai aišku, kad asasinai pažino tik dirbtinį rojų. Dirbtinį 
šventą pasaulį, sukurtą žmonėms apgaudinėti. 


Frensio Razorbako disertacijos „Toji nepažįstama mirtis“ ištrauka 


169 - SAMDINIAI ANAME PASAULYJE 


— Mus atakavo piratai ektoplazmos, - vis dar sunkiai alsuoda- 
ma pareiškė Stefanija. Jos uniformos palaidinė buvo susiglam- 
žiusi ties iškilia krūtine. Paskui ji pridūrė: — Apie dvidešimt jų 
slėpėsi už pirmos komos sienos. Jie užklupo mus netikėtai ir 
dantimis perkando Liusjeno ir Albero bambagysles. 

Fredį stebino, kad ektoplazmos irgi turi savo taisykles. Lygiai 
taip, kaip sapnuodami žmonės gali kautis ir lieti kraują, Galuti- 

niame kontinente ektoplazmos gali kovoti viena su kita ir nu- 
traukti bambagysles, jungiančias jas su žemiškuoju pasauliu. Jis 
tik dabar sužinojo apie šį fenomeną, bet vis dar negalėjo jo pa- 
aiškinti. Gal pakanka spinduliuoti neapykantą ar agresyvumą, 
kad išprovokuotum prievartą? Kad ir kaip būtų, du nelaimin- 
guosius rabinus šviesa jau įtraukė į piltuvo vidų. 

Kaip Stefanija ir Fredis taip lengvai galėjo nustatyti, kad jų 
priešai — asasinai? Sielų mintys greitai sklinda. Mėjeris iš pat 
pradžių manė, kad į mūšį pakilo arabai. Manicheizmo refleksas: 
arabai prieš žydus, tai taip paprasta. Puolė paskutiniai asasinų 
palikuonys, ši ataka prieš rabinus —- puiki priemonė atgaivinti 
šventąjį karą. Šis puolimas padarys jiems puikią reklamą musul- 
monų pasaulyje. 

Stefanija buvo įsiutusi. 

— Jie mus užpuolė. Jie įnirtingai kapojo. Apsivyniodavo bam- 
bagysles sau apie kulkšnis ir stengdavosi jas nukirsti. Kai susi- 
gaudėme, kas vyksta, ėmėme gintis! 

— Ir mums neblogai sekėsi! - įsiterpė Fredis. - Mes nusiuntė- 
me pas protėvius tris piratus. Dabar jie žino, kad galime pasi- 
priešinti žudikams. 

Mūšis vyko panašiai, kaip vyksta akvalangininkų mūšiai po 
vandeniu, skirtumas tik toks, kad reikėjo nupjauti ne orą tie- 
kiančias žarneles, o sidabrines bambagysles. Netoliese buvę nu- 
mirėliai su siaubu žiūrėjo, kaip tanatonautai žudo vienas kitą. 

Prezidentas Liusinderis, prieš tris dienas metęs rūkyti, nu- 
švilpė iš Raulio cigaretę. 

— Ateityje, — pasakė jis, pūsdamas kvapnų eukalipto dūmą, — 
Galutinį kontinentą reikės paskelbti ne karo zona. Bet kas, pra- 
siskverbęs ten kariniais tikslais, turės būti nedelsiant išvytas. 

— Kas išvys? Jungtinis ektoplazmų batalionas? — prunkštelė- 
jusi paklausė Stefanija. 

— Dabar mes bejėgiai. Visi žmonės, taip pat ir asasinai, turi 
teisę skverbtis į aną pasaulį, mes net žemėje nepajėgiame jų kon- 

troliuoti. Mes negalime daryti poveikio vietinio karo eigai, bet 
apginti visų mūsų Galutinį kontinentą privalome. 

Dar niekada nebuvau susimąstęs apie diplomatines proble- 
mas, susijusias su mūsų atradimu. Iki šiol tie, kurie atrasdavo 
kokią nors naują teritoriją, iškeldavo ten savo vėliavą. Taip atsi- 
rado kolonijos. Iš pradžių ėjo žvalgai, paskui įsikėlė pirmieji gy- 
ventojai, tada ėmė plūsti prekeiviai, galų gale prireikė administ- 
ratorių. Karuose dėl teritorijų naujos sienos būdavo nustato- 
mos kaip kam patinka, kartais net liniuote, kaip daroma dauge- 
lyje Afrikos šalių. Bet mes, įsibrovę į Galutinį kontinentą, nežy- 
mėdavome jokių zonų, taigi šis kontinentas yra mūsų visų. Ma- 
tyt, pirmasis, kuris nutars pavartoti jėgą, ir taps jo šeimininku. 
Kaip Laukiniuose Vakaruose — kuris greitesnis, tas ir valdo! 

Buvau naivus manydamas, kad vyrai ir moterys, išmokę me- 
ditacijos ir gebantys žaisti savo gyvenimais sėdėdami pakilimo 
krėsluose, yra garbingi, kad jiems galima papriekaištauti nebent 
dėl to, kad nori išplėsti pažinimo ribas. 

Galas nuotykiui, galas mirties kaskadininkams, galas misti- 
kams svajotojams! Populiarėjant skrydžiams į aną pasaulį, pra- 
dėjo rastis tų pačių problemų, kurias nuolat sprendžiame čia, 
žemėje. Ir visai nesvarbu, kad ir kas ten veiktų - sekta, fanatikų 
šutvė ar niekšų gauja, - jie gali būti galingesni už bet kurią vals- 
tybę. Saujelė asasinų, ne daugiau kaip pusšimtis žmogžudžių su- 
minkštėjusiomis smegenimis, gali užvaldyti Rojų tik todėl, kad 
jiems pirmiems šovė į galvą užgrobti jį jėga! 

Kaip jiems pasipriešinti? 

Prezidentas Liusinderis atrodė susirūpinęs. 

— Būkite atsargūs, mano draugai. Svarbu vengti bet kokių 
diplomatinių ar politinių konfliktų su Libanu, Iranu ir Saudo 
Arabija. 

Stefanija pasipiktino: 

— Bet nei Iranas, nei Libanas, nei Saudo Arabija nepalaiko 
asasinų. Jie visų arabų priešai. 

— Šiitai nekenčia jų ir jais bjaurisi, - pridūrė vienas iš likusių 
gyvų rabinų. 

— Nagi supraskit pagaliau! — beveik prastenėjo Liusinderis. — 
Saudo Arabija nusprendė pasistatyti didžiulį tanatodromą neto- 
li Mekos. Kokius samdinius jie galėjo prisivilioti? O juk jie mū- 
sų pagrindiniai naftos tiekėjai, mes negalime leisti sau praban- 
gos juos erzinti dėl kelių menkų tanatonautikos problemų. 

— Bet juk kalbama apie gyvenimą ir mirtį, - pareiškė Roza. 

— Apgailestauju, mano vaikai, bet pirmiausia aš turiu rūpintis 
septyniais milijardais šios planetos gyventojų, kurių sielos dar 
neatsiskyrusios nuo kūnų. Man ypač rūpi šešiasdešimt milijonų 
žmonių, iš kurių nemaža dalis - mano rinkėjai. Jie važinėja au- 
tomobiliais tik todėl, kad nepristingame naftos, jie dėvi sinteti- 
nius drabužius, pagamintus iš perdirbtos naftos produktų, jie 
šildo būstus mazutu, jie... 

— Jeigu taip, kodėl Saudo Arabija negalėtų tapti mūsų sąjun- 
gininke? — netikėtai išsprūdo man. 

— Ką gi, jūsų korta laimėjo! —- valstybės galva skėstelėjo ran- 
komis. 


170 —- KORANO TEOLOGIJA 

„Alachas teikė pirmenybę puoselėjantiesiems savo turtą ir savo 
dvasią, o ne turintiesiems laipsnį. Visiems Alachas žadėjo gėrį, 
O puoselėtojams teikė pirmenybę prieš turinčiuosius didelių ap- 


dovanojimų.“ 


Frensio Razorbako disertacijos „Toji nepažįstama mirtis“ ištrauka 

171 — REIKALAI KOMPLIKUOJASI 


Religinį karą, kurio negalėjome numatyti, pradėjo asasinai. 
Žinoma, nuo pat mūsų eksperimentų pradžios susidūrėme su 
dvasininkais, karštai trokštančiais užgrobti mirusiųjų pasaulį, bet 
mums ir į galvą nebuvo atėję, kad konfliktas įgaus tokį mastą. 

Hinduistai prieš musulmonus, protestantai prieš katalikus, bu- 
distai prieš sintoizmo sekėjus, judėjai prieš islamistus; šių pa- 
grindinių konfesijų tikintieji pirmieji bandė nutiesti kelius į Ga- 
lutinį kontinentą. Paskui priešininkų sąraše pasirodė disidentai 
ir brolijos, trokštančios autonomijos: Irano šiitai prieš Sirijos 
sunitus, dominikonai prieš jėzuitus, Laodzi mokyklos daoistai 
prieš Čangdzi šalininkus, liuteronai prieš kalvinistus, liberalieji 
žydai prieš chasidus ir antisemitus, mormonai prieš amišus, Je- 
hovos liudytojai prieš Septintosios dienos adventistus, Muno sek- 
tos adeptai prieš scientologijos sekėjus! 

Aš nežinojau, kad teologijoje yra tiek niuansų. Įsitikinau, kad 
religijose esama daug nesutarimų, ir nėra ko tikėtis, kad vieną 
gražią dieną įvairių konfesijų tikintieji, trokštantys visuotinio eku- 
menizmo, susivienys aname pasaulyje. 

Kol ektoplazmos rengė pasalas ir žudė vienos kitas dėl savo 
tikėjimo, aš skaitinėjau užrašus, kuriuose Raulis skrupulingai 
buvo aprašęs visas pasaulio mitologijas ir teologijas. Pasirodo, 
tarp jų yra daug sąlyčio taškų. Susidaro įspūdis, kad visos jos 
stengiasi papasakoti vieną ir tą pačią istoriją, perduoti tą patį 
žinojimą vartodamos skirtingus žodžius ir posakius. 

Kontliktas, suerzinęs dausas, netrukus persikėlė ir į žemuti- 
nį pasaulį. Asasinai teroristai nukreipė į mūsų tanatodromą 
mašiną su sprogmenimis. Mūsų kailius išgelbėjo tik aplaidu- 
mas operatoriaus, netiksliai nustačiusio sprogimo laiką, taigi 
mašina išlėkė į orą kartu su juo, kai iki mūsų pastato buvo likę 
šimtas metrų. 

Kaip visada šaltakraujiškas, Raulis sukvietė mus į mansardą. 

Dabar mūsų buvo per daug, kad galėtume kalbėtis Per Lašezo 
kapinėse, susėdę ant antkapių. 

Jis išskleidė Galutinio kontinento žemėlapį. 

— Nieko keista, kad religinės grupuotės nori užkariauti miru- 
siųjų šalį, nes tas, kuris valdo dvasių pasaulį, valdo ir materialųjį. 
Įsivaizduokite, kad tai pasiseks padaryti Pakistano musulmonams. 
Tada jie galės užblokuoti Indijos budistų reinkarnacijų ciklus! 

Stefanija tapo ektoplazmų kautynių specialiste. Ji numatė daug 
būdų, kaip sutrukdyti nukirsti sidabrines bambagysles. 

— Negalima atmesti galimybės sukurti aljansą, kad ir patį ne- 
įprasčiausią, — pasakė ji. - Per paskutinį skrydį praradome du 
savo draugus rabinus, bet, padedami musulmonų beduinų, su- 
naikinome gerą tuziną baisiausių asasinų. Vadinasi, mes negali- 
me skristi pavieniui, tik su stipria grupe, nes tik taip galėsime 
priversti priešininką trauktis ir galėsime niekieno netrukdomi 
tęsti žvalgybą. Galų gale tai svarbiausia! 

— Užuot skridę šešiese ar septyniese, dabar skrisime kokie 
dešimt ar dvidešimt tanatonautų... - susimąstęs tarė Raulis. 

— Taip, - entuziastingai pritarė Stefanija. - Visada nugali tie, 
kurių daugiau. Kodėl negali skristi penkiasdešimties ar net šim- 
to tanatonautų grupė? 

— Žinoma, gali, — pasakė Fredis, - bet šimto rabinų tanato- 
nautų tiesiog nėra. 

— Kodėl turi skristi tik rabinai? — paklausiau. - Tikriausiai 
laikas sudaryti jungtinę grupę. Aš, pavyzdžiui, atkreipiau dėme- 
sį į tai, kad tarp Kabalos ir I Kingo yra labai daug panašumo. 

Italė pritarė šiai idėjai plojimais. Aname pasaulyje ji bus mū- 
sų pasiuntinė. 
buvo panašūs vienas į kitą kaip du vandens lašai, pasibeldė į 
mūsų tanatodromo duris. Jie buvo iš Šaolinio vienuolyno, tai 
yra iš tos vietos, kur tūkstantmečiais mokoma, kad religija 
neįmanoma be kovos. Šaolinio vienuoliai buvo geriausi kung fu 

meistrai. Jungdami mokslą ir praktiką, jie sukūrė karo meno 
mokyklą. 

Fredis buvo apimtas ekstazės ir dabar kūrė naują ektoplazmų 
choreografiją. Jis ketino suburti tikrą karinę eskadrilę, tartum 
skraidančią tvirtovę. 

Dangiškąją mūsų armiją jis pavadino „Aljansu“. Tai buvo visų 
geros valios religijų aljansas. 


172 - CHASIDŲ ISTORIJA 


Vaikas žiūrėjo, kaip senis šoka ir šoka, tarsi ketintų tai daryti 
amžinai. 

— Seneli, kodėl tu šoki? 

— Žinai, anūkėli, žmogus — kaip sukutis. Jo vertė, kilnumas ir 
pusiausvyra dermę įgyja tik judant. Žmogus kuria pats save iš 
pavienių elementų, nepamiršk to. 


Frensio Razorbako disertacijos „Toji nepažįstama mirtis“ ištrauka 


173 — KARAI 


Mes ne vieninteliai ieškojome sąjungininkų. Asasinai, kurie, 
atrodė, nekenčia mūsų, taip pat rado šalininkų. Jie pavadino sa- 
vo armiją „Koalicija“ ir sušaukė ją tanatodrome, įsikūrusiame 
pačioje senosios Alamuto tvirtovės širdyje. Iš pradžių jie sudarė 
sąjungą su Jasukunio šventyklos vienuoliais sintoistais. 

Ten, šventoje vietoje, netoli Tokijo, tikintieji atiduoda pagarbą 
2 464 151 kariui; tiek jų žuvo per visus Japonijos imperijos gy- 
vavimo metus. 

Kad ir kaip būtų, liberaliųjų rabinų ir Šaolinio vienuolių karo 
veiksmai prieš asasinus ir Jasukunio vienuolius labai sutrukdė 

tirti Galutinį kontinentą. Vyko siaubingos kautynės, pavyzdžiui, 
gegužės 15 dieną du šimtai „Aljanso“ karių kovėsi su šešiais 
šimtais „Koalicijos“ adeptų. Fredis, mūsų pacifistas Fredis, su- 
kūrė pirmąjį strateginį ektoplazmų kautynių planą. 

Jis pasiuntė būrį daoistų ir rabinų į žvalgybą, o pagrindines 
armijos pajėgas išrikiavo už pirmos komos sienos; ten jos turėjo 
atlaikyti prisiminimų burbulų atakas. Mūšis piltuvo vainiko pa- 
kraščiuose buvo toks įnirtingas, kad koalicininkai pamiršo Mo- 
chą 1. Kai sąjungininkų žvalgybos būrys prasiveržė pro komos 
sieną, šie, saugodami vienas kito bambagysles, puolė paskui jį. 
Bet už sienos jų laukė itin nemalonus susitikimas. Jie susidūrė 
ne su sąjungininkais, o su prisiminimų burbulais. 

Mūsiškiai, naudodamiesi tuo, kad priešai sutriko, skubėjo nu- 
traukti kuo daugiau bambagyslių. Tą dieną trys šimtai koalici- 
ninkų, kuriems vadovavo asasinai, nukeliavo žvalgyti šviesos gi- 
lumoje. 

Teko apraudoti mažiau kaip šimtą „Aljanso“ pasiuntinių, ku- 
rie iš pat pradžių buvo vadinami mirtininkais. 

Fredžio nuomone, šią pergalę buvo lengva pasiekti todėl, kad 
rabinų ir Šaolinio karių praeitis buvo ne tokia nuodėminga kaip 
asasinų. Mūsų šalininkai nesimėgavo žudynėmis Libane, neren- 
gė jokių teroristinių aktų. 

Paradoksalu, bet būtent ektoplazmų karuose, kaunantis dėl 
anapusinio pasaulio, būta šiek tiek kilnumo. Tikinčiųjų gretas 
nuolat papildydavo nemažai tikinčiųjų, deja, fanatikų buvo dau- 
giau. Kai kurios sektos netgi ketino pasinaudoti proga ir įgyti 
visų pripažintos religijos statusą. Laimė, žmonės į Galutinį kon- 
tinentą galėdavo patekti tik beginkliai. Nėra jokios galimybės 
nugabenti į ten ginklų: kulkosvaidžių, šautuvų, netgi peilių. Kon- 
fliktuojančios pusės buvo labai įniršusios, jeigu jos būtų turėju- 
sios ginklų, būtų buvę išžudyta labai daug dvasininkų. 

Kadangi neturėjo nuotraukų ir filmuotos medžiagos, laikraš- 
čiai ir televizija iš pradžių tik užsimindavo apie ektoplazmų ka- 
rus. Bet žurnalas „Mažasis iliustruotas tanatonautas“, kaip vi- 

sada besidomintis mūsų veikla, sumanė pasiųsti ten savo re- 
porterį Maksimą Vileną. Šis žurnalistas, buvęs vienuolis tra- 
pistas, davęs įžadą ilgą laiką tylėti, išsiugdė puikią regimąją at- 
mintį. Daugumą Žmonių galėtume pavadinti siųstuvais, 0 šis 
buvo imtuvas. Vilenas įsimindavo įvykius, paskui su visomis 
smulkmenomis perduodavo žinias apie juos skaitytojams. Šis 
pirmasis reporteris ektoplazmininkas padarė keletą Žiaurių kau- 
tynių, kurios vyko aname pasaulyje, eskizų. Pagaliau tikras ka- 
ras ir jokio pavojaus gyventojams. Taikūs gyventojai įdėmiai 
sekė šį nematomą kontliktą. 

Kovotojai buvo priversti nuolat stiprinti savo karinę galią. 
Mums teko išsikraustyti iš savo butų Šomono kalvų tanatodro- 
me, kad būtų daugiau vietos naujiems pakilimo krėslams. Nuo 
šiol, kad galėtume sutriuškinti priešą, reikėjo mažiausiai pen- 
kiasdešimčiai „Aljanso“ dvasininkų išskristi vienu metu. 

Pastatas iš tikrųjų darėsi panašus į Babilono bokštą. Šen ir 
ten buvo girdėti kalbant įvairiausiomis kalbomis, bet, suvienyti 
noro užkariauti pomirtinį pasaulį, įvairių konfesijų atstovai pui- 
kiausiai bendradarbiavo ir dalijosi savo meditacijos technikos ir 
maldų patirtimi. 

Kasdien „Aljansas“ darėsi vis margesnis. Prie liberaliųjų ra- 
binų, vienuolių daoistų ir budistų išminčių prisijungė marabu 
animistai iš Dramblio Kaulo Kranto, tiurkų muftijai, vienuoliai 
sintoistai iš Hokaido salos (beje, nuolatiniai Jasukunio šventyk- 
los sintoistų varžovai), graikų dervišai ir netgi trys šamanai, šeši 
Australijos aborigenų raganiai, aštuoni bušmėnų išminčiai, vie- 
nas filipinietis žiniuonis, nežinia kokią religiją išpažįstantis pig- 
mėjas ir vienas šajenas. Dabar mūsų armiją sudarė daugiau kaip 
du šimtai dievobaimingų karių; tai buvo įrodymas, kad įmano- 
ma pasiekti absoliučią visų religijų harmoniją. 

Mansardoje, mūsų mažojo pasaulio susitikimų vietoje, vyra- 
vo nerūpestingumo atmosfera. Būdami toli nuo griežtų vienuo- 
lynų reikalavimų, dievotieji mūsų draugai laidė nekaltus juoke- 
lius. Aš taip pat stengiausi neatsilikti ir pasiūliau užduotį: 

— Ar jūs žinote, kaip neatitraukiant pieštuko nubrėžti apskri- 
timą ir padėti tašką jo centre? 

Vienuolius ir rabinus sužavėjo šis galvosūkis. 

— To padaryti neįmanoma! — tokiais šūksniais jie baigė savo 
bandymus. 

— Ne labiau negu atrasti tanatonautiką, - flegmatiškai atsa- 
kiau ir parodžiau, kaip tai padaryti. 

Sau už nugaros išgirdau, kaip Raulis pasakė vienai asistentei 
Viktoro Hugo šaradą: 

— Pirma - tai patauška. Antra - tai paukštis. Trečia - kavinė. 
Ir visa tai yra konditerijos gaminys. 

Štai diskutuoti verta tema. Juo labiau kad sprendimas atrodo 
paprastas. Kol Fredis skambino rojaliu Geršviną, o Amandina darė 
garsiuosius savo kokteilius, aš įtempiau smegenis. „Pirma - tai 
patauška. Vadinasi, tai šarka. Jei šarka, tai ir, antra, paukštis... 
Bet ką galima rasti kavinėje? Girtuoklį, padavėją, alaus?..“ 


174 - ISLAMO MITOLOGIJA 


Islamas aiškina, kad Rojus yra didžiulis, jį sudaro aštuonios 
žiedo formos terasos. Keturių upių skalaujamas Rojus - tai malo- 
numų vieta. Ten be rūpesčių leidžia laiką keturi kalifai, dešimt 
pirmųjų Žmonių, kuriuos pranašas atvertė į islamą, taip pat jo 
duktė Fatima. Kiekvienam priklauso po šešiasdešimt paviljonų, 
dengtų auksu ir brangakmeniais. Kiekviename paviljone telpa sep- 
tyni šimtai lovų, tai hurijų miegamieji. Rojuje yra septyni gyvūnai: 
Elijo kupranugaris, Abraomo avinas, Jonos didžuvė, Boracho ku- 
melė, Saliamono skruzdėlė ir kukutis, Septynių Miegančiųjų šuo. 

Pranašas siūlo visiems savo svečiams įvairių malonumų, bet 
šie teikia tik vieną pojūtį - begalinę aistrą. 


Frensio Razorbako disertacijos „Toji nepažįstama mirtis“ ištrauka 

175 - MŪŠIS DĖL ROJAUS 


Ekumeninė geranoriška tanatodromo atmosfera neprivertė 
mūsų pamiršti šio ką tik užsimezgusio konflikto sunkių mūšių 
realybės. 

„Aljansas“ ir „Koalicija“ ryžtingai pradėjo negailestingą ka- 
rą. Kasdien mūsų tanatonautai pabusdavo apsipylę prakaitu, dre- 
bantys visu kūnu ir pranešdavo apie naujas netektis. Mūsų rabi- 
nas ir choreografas Fredis Mėjeris, paskirtas vyriausiuoju vadu, 
nutarė, kad išmušė valanda kilti į lemiamą mūšį. Garsusis Ro- 
jaus mūšis įvyko 2065 mūsų eros metais. Raulis, Amandina ir 
aš su Roza iš visų jėgų stengėmės per parabolinę anteną stebėti 
kautynes, bet galėjome konstatuoti tik tiek, kad mūsų karių sie- 
los labai susijaudinusios. Vėliau Maksimas Vilenas savo žurnale 
tai aprašė pakankamai tiksliai. Štai, skaitykite: 


MŪŠIS ROJUJE 

Pro mirštančių žvaigždžių dujų debesį, gaubiantį juodosios 
skylės, kurią vadiname Rojumi, žiotis, matau artinantis rabino 
Fredžio Mėjerio armiją, sustiprintą taikių kinų vienuolių, romių 
budistų, siaubą keliančių šamanų ir linksmuolių Afrikos mara- 
bu animistų. Armija išsidėsčiusi labai glaudžiai. „Aljanso“ le- 
gionai sutelkė savo ektoplazmas, kad suduotų priešui galingą 
triuškinamą smūgį. 

„Koalicijos“ daliniai pasirodo keletu minučių vėliau. Pirmoje 
gretoje juda vienuoliai sintoistai, it siaubingi bombarduotojai, 
pasirengę nutraukti bambagysles. Jie mojuoja rankomis kaip ka- 
ratė sportininkai, atrodo, kad jų delnai tapo neįveikiamais pjau- 
tuvais. UŽ jų, išsirikiavę dviem eilėmis, vaiposi asasinai, o do- 
minikonai gieda savo psalmes. 

Danguje knibždėte knibžda sielų. Abi armijas skuba sustip- 
rinti tanatonautai iš viso pasaulio tanatodromų. Vienoje pusėje — 
beveik tūkstantis du šimtai rabinų, animistų, budistų, kabalistų 

ir daoistų. Kitoje — du tūkstančiai trys šimtai vienuolių sintois- 
tų, šamanų, asasinų ir dominikonų. 

„Aljansui“ vadovauja rabinas Mėjeris, telepatiškai perduodan- 
tis karines komandas daliniams. „Koalicijai“ komanduoja didy- 
sis Japonijos strategas generolas Šikai. Regis, po gegužės 14-ąją 
patirto pralaimėjimo jų sielos buvo išmokytos nuslopinti skaus- 
mingus prisiminimus, kad nežūtų dar juodojoje zonoje. 

Kad ir kaip būtų, jie nusprendė šį kartą likti Rojaus prieigose, 
kad galėtų geriau stebėti priešininkų bambagyslių judėjimą. O 
„Aljanso“ daliniai išsidėstė prie įėjimo į piltuvą; jie pasisuko nu- 
garomis į šviesą, kuri, kaip jie tikisi, apakins ir įsiurbs priešą. 

Šikai ir Senasis Kalnietis abiem rankomis įsitveria į savo bam- 
bagysles ir duoda ženklą atakuoti. Asasinai rėžiasi į sparną, gi- 
namą raganių animistų ir šajenų. Liberalieji rabinai puola jiems 
į pagalbą, bet juos sustabdo vienuoliai sintoistai; šie delnais nu- 
kerta jiems bambagysles, tarsi gėlių kotelius sode. Prie besigru- 
miančiųjų prisideda vienuoliai daoistai ir dominikonai. 

Rodos, visos strategijos patyrė nesėkmę. Kova virto papras- 
čiausiomis peštynėmis. Pro šalį skrieja šios dienos numirėliai, 
jie nekreipia dėmesio į sielas, įnirtingai besikaunančias Rojaus 
prieigose. 

„Aljansas“, kurio jėgos menkesnės, pradeda trauktis, jo ka- 
riai skuba prie pirmos komos sienos. Būgštaudamas, kad nepa- 
" sikartotų gegužės 14-osios taktika, generolas Šikai įsako savo 
kariuomenei vytis besitraukiančiuosius. 

Ant vis statėjančių antrojo pasaulio šlaitų dievobaimingi ka- 
riai susiduria su baisiausiais savo prisiminimais. Sielos jaučiasi 
labai nejaukiai tose vietose, kurios atsiduoda žeme ir mirtimi. 
Trūkinėja bambagyslės, karių kolonos slenka į šviesą. Trys asa- 
sinai atakuoja vieną liberaliųjų žydų rabiną, o jis, bandydamas 
pasprukti, atlieka žydų šokiams būdingus judesius. Padaręs kung 
fu šuoliuką, vienuolis daoistas vienu kirčiu nukerta bambagys- 
les šešiems dominikonams. Vienas mohikanas kaunasi su irokė- 

zų grupe. Munistai, susitelkę į glaudžią grupę, kovoja su juos 
puolančiais scientologais. Atrodo, kad tos sektos rimtai nuspren- 
dė išsiaiškinti tarpusavio santykius. Kuriasi neįprastos sąjungos. 
Vienas Afrikos marabu gelbsti Indonezijos šamaną, paimtą į ne- 
laisvę Romos katalikų. Būrys vienuolių dzenbudistų klaidžioja 
tarp stačių šlaitų. Mes matome, kaip sėkmingai it sukučiai besi- 
sukančius dervišus atakuoja Indijos guru, įsitaisę lotoso poza. 

Jie suformavo gynybos liniją, tai leidžia pridengti labiausiai 
tų, o juos pačius tuo metu atakuoja asasinai. Jėzuitus nuo sunai- 
kinimo išgelbėja šaunūs drūzų eskadrilės kareiviai ir maža aleu- 
tų grupelė. 

Štai jau nužudytas paskutinis mohikanas. Už jį keršija indė- 
nai šajenai. Kontratakuoja dervišai, jiems padeda marabu. Per- 
sigrupuoja į trikampį vienuoliai dzenbudistai, taip jie nori su- 
trukdyti pulti Indonezijos šamanams ir skubėti į pagalbą libera- 
liesiems žydams. 

Ektoplazmų bambagyslės trūkinėja tarsi petnešos. Kariai įsi- 
kimba į jas dantimis, tampo į visas puses. Verčia vieni kitus iš 
kojų, kapoja bambagysles. Šviesa, sklindanti iš tunelio gilumos, 
apšviečia besikaunančiuosius balta šviesa. Persigandę ir sužvė- 
rėję ektoplazmų veidai atrodo blyškūs, lyg apšviesti neoninės 
daro sudėtingus manevrus, bet iš to jokios naudos. Nė mažiau- 
sio gailesčio. Nė mažiausios užuojautos. Kaunasi, kad nužudytų 
kitą arba patys būtų nužudyti. 

Iš pradžių atrodė, kad „Aljansas“ stipresnis ir gali tikėtis lai- 
mėti, bet jų priešininkai kur kas aršesni. Kur kas daugiau bam- 
bagyslių nutraukta „Aljanso“ kariams. 

Rabinas Mėjeris telepatiškai perduoda signalą trauktis ir įsi- 
tvirtinti už antros komos sienos. „Koalicija“, kaip ir anksčiau 
vadovaujama generolo Šiku, persekioja sąjungininkus. Bet, per- 
ėję Mochą 2, jie atsiduria raudonojoje, pasimėgavimų ir malo- 

numų, zonoje. Iškentę skausmingus prisiminimus, tikėjimo fa- 
natikai susiduria su seksualinėmis savo fantazijomis. Kokia tita- 
niška kova: permatomi vienuoliai mėgina nutraukti vienas ki- 
tam sidabrines bambagysles tuo pačiu metu. tenkindami slap- 
čiausius savo geismus. 

Sunku pasakyti, kada išnyko siaubas ir prasidėjo orgija. Do- 
minikonai ir asasinai labiausiai nukentėjo nuo šių seksualinių 
vizijų, mat jos pirmiausia atakavo juos. Regis, jie labiau pažei- 
džiami negu žydai ir budistai, jų gretos retėja itin sparčiai, o 
„Aljanso“ kariai, kuriems leidžiama turėti žmonas ir patirti mei- 
lės malonumus, priešinasi labai sėkmingai. 

Užpulti pasileidusių geišų, kurios bet kuria kaina stengėsi pa- 
grabalioti po jų bambagyslėmis, generolas Šikai ir Senasis Kal-' 
nietis nešė kudašių, paskui juos ir visi tie, kurie liko gyvi. 

Kam mes turėtume būti dėkingi už tai, kad laimėjome mūšį 
dėl Rojaus? Be abejo, erotinėms vizijoms! 


Maksimas Vilenas 


176 - ACTEKŲ MITOLOGIJA 


Actekai buvo įsitikinę, kad žmonių kraujas, pralietas auko- 
jant, išlaisvina energiją, būtiną tinkamai kosmoso veiklai, plane- 
tų judėjimui ir sezonų kaitai. Aukos perskrostomis krūtinėmis 
ir viduriais prisijungdavo prie dievų, kuriems jos buvo paauko- 
tos, nes kadaise tie dievai patys buvo paaukoti pasauliui gelbėti. 
Taigi žmonių mirtis yra visatos variklis. Karas — tai tik būdas 
išgauti kurą, kuris yra ne kas kita kaip pražūčiai pasmerkti be- 
laisviai. Ir vis dėlto kiekvienas iš mūsų, parengtas karinio acte- 
kų auklėjimo, savanoriškai nusilenkia savo likimui. 


Frensio Razorbako disertacijos „Toji nepažįstama mirtis“ ištrauka 

177 - EKUMENIZMAS 


Mūšis dėl Rojaus pasėjo sumaištį tarp šauniųjų ano pasaulio 
užkariautojų. Kiek Dievo Žmonių pražuvo veltui... Pasibaisėję 
dominikonai klausė savęs, kaip jie galėjo leisti fanatikams asasi- 
nams juos įtikinti. Pasipiktinę su panieka jie žvelgė į saujelę iš- 
gyvenusių tos sektos adeptų, o šie užsidarė savo tvirtovėje. Do- 
minikonai su virpuliu prisiminė ir tuos piktus darbus, kuriuos 
padarė patys. Jie nepaisė griežtų Romos popiežiaus draudimų, 
tad dabar, ko gera, nusipelnė pragaro ugnies. 

Į mūsų tanatodromą Šomono kalvose jie atsiuntė didžiulę de- 
legaciją, žmonės prašė atleidimo ir šnabždėjo maldas. 

Ne kariai turi dalyvauti Galutinio kontinento misterijoje. Da- 
bar visų konfesijų dvasininkai tai suprato. Mūšis dėl Rojaus ta- 
po istorinio jų santykių posūkio gaire. Karinio priešiškumo epo- 
cha užleido vietą visuotiniam supratimui. 

Įvairiaspalviais drabužiais vilkinčiai auditorijai žodį tarė 
Raulis: 

— Laikas suprasti, kad visos religijos geros. Blogų tikslų siekia 
tik fanatikai, manantys, kad jie vieninteliai yra teisūs. Zoroast- 
rai, aleutai, katalikai, pravoslavai, musulmonai, judėjai, protes- 
tantai, sintoistai, daoistai, šamanai, raganiai, Žiniuoniai, marabu 
ir net sektantai — visos konfesijos nuo šiol turi teisę siekti tikro- 
jo pažinimo. Neįtikimo pažinimo. Didingo mirties paslapties įmi- 
nimo. Mes suvienysime savo jėgas, kad atskleistume tą paslaptį, 
nes joje slypi gyvenimo slaptis. Tik visi kartu galėsime atskleisti, 
kur glūdi didžioji mūsų egzistavimo šioje žemėje paslaptis ir kaip 
mes turime elgtis. Religijos padės suvokti, kaip tinkamai pasi- 
naudoti žmogiškąja savo egzistencija. 

Vienuoliai, raganiai, rabinai ir visi kiti jam plojo. 

Vienas japonų vienuolis dzenbudistas paaiškino, kad kadaise, 
žiloje senovėje, egzistavo tik viena religija, o ne daugybė, ir visi 
kalbėjo tik viena kalba. Žmonės ją pamiršo. Jie šnekėjo skirtin- 

gomis kalbomis, todėl, perduodami senovės išmintį, iškraipė pir- 
minę jos prasmę. Taip atsirado prieštaravimų. Tai, kad žmonės 
nesutaria, — visiškas nesusipratimas. 

Glėbesčiavimasis. Iškilmingi rankų paspaudimai. Pasaulio eku- 
meninė sutartis, pasirašyta Šomono kalvų tanatodrome, įteisino 
du pirmuosius tanatonautikos priesakus. 

1 straipsnis. Rojus nėra nė vienos nacijos ir nė vieno tikėjimo 
nuosavybė. 

2 straipsnis. Rojus atviras visiems, niekas neturi teisės truk- 
dyti laisvai į jį patekti. 

Priėmus šį pirmą religinį juridinį įstatymą, baigėsi anarchijos 
periodas. Nuo to momento kelionės į Rojų tapo reglamentuo- 
tos. Nuo šiol niekas negalėjo vartoti jėgos sakydamas, kad nėra 
jokios kontrolės. 

Šomono kalvų sutartis įtvirtino naują įvairių religijų tarpusa- 
vio supratimo situaciją. Generolas Šikai supažindino Fredį Mė- 
jerį su arbatos gėrimo ceremonija. Ir neįsižeidė, kai elzasietis 
pasakė pirmenybę teikiąs arbatai su citrina. 

Dabar, kai mūsų tanatodromas tapo viso pasaulio dvasininkų 
susitikimų vieta, mes paskyrėme jiems konferencijų salę rūsyje. 
Šviesa į mansardą patekdavo pro stiklinį stogą, o rūsio salė buvo 
niūri, prigriozdinta relikvijų, ikonų ir visokių talismanų. Vienuo- 
liai, imamai ir Žiniuoniai, atvykę į Paryžių traukiniu, mėgo čio- 
nai užbėgti pamedituoti ar dalyvauti disputuose. Tai, ko negalė- 
jo išspręsti nė vienas konfliktas žemėje, buvo išspręsta vieninte- 
liu mūšiu dėl Rojaus. Visos religijos pradėjo bendradarbiauti, 
kad žengtų į priekį dar greičiau ir dar toliau. Iki pat mirusiųjų 
kontinento pabaigos! 

178 — KRIKŠČIONIŲ MITOLOGIJA 


„Pažįstu žmogų Kristuje, kuris prieš keturiolika metų - ar 
kūne, ar be kūno, nežinau, Dievas žino — buvo pagautas ir iškel- 
tas iki trečiojo dangaus.“ 

ANTRAS LAIŠKAS KORINTIEČIAMS, XII, 2 


Frensio Razorbako disertacijos „Toji napažįstama mirtis“ ištrauka 


179 — ISTORIJOS VADOVĖLIS 


ĮSIMINTINOS DATOS 

2065 m. gegužės 14 d.: mūšis dėl Rojaus 

2065 m. birželio 18 d.: Šomono kalvų sutartis 

2065 m. birželio 20 d.: pirmieji tanatonautikos ediktai 


Istorijos vadovėlis, įvadinis kursas, antrieji mokslo metai 


180 - MOCHAS 4 


Fredis, šiek tiek padauginęs, kai buvo švenčiama sudarius Šo- 
mono kalvų sutartį, pasidarė šnekus ir papasakojo savo gyveni- 
mo istoriją. 

Jis, baleto mokyklos mokinys, ketino tapti jeigu ne žvaigžde, 
tai mažų mažiausiai garsiu choreografu. Be to, domėjosi įvairio- 
mis oro sporto rūšimis. Jį buvo pakerėję arabeskai, sukiniai, ki- 
limas aukštyn. Bet kartą, kai jis sklandė skraidykle, lūžo skersi- 
nės sijos ramstis ir skraidyklė tapo blogai veikiančiu parašiutu. 
Krisdamas Fredis matė plačią lygumą ir ten augantį medį. Vieną 
vienintelį medį. Vartaliojimasis ore truko ne ilgiau kaip keletą 
sekundžių, bet jų visiškai pakako pasimelsti ir duoti įžadą: jeigu 

per stebuklą jis liks gyvas, visiškai atsidės religijai. Pavyzdžiui, 
judėjų. Kodėl gi ne? 

Fredis pataikė tiesiai į tą medį ir išsigelbėjo, bet šakos išdūrė 
jam abi akis. Išliko gyvas, bet apako. Jis savo įžadą tesėjo. Fre- 
dis nebuvo žydas, bet vis tiek nuėjo mokytis į Strasbūro judėjų 
ješibotą; jam pasisekė, ten sutiko puikų mokytoją. Tai buvo la- 
medas-vavas. „Kada nors, - tarė sau Fredis, — aš taip pat tapsiu 
lamedu-vavu.“ 

O kas gi tas lamedas-vavas? 

Tai žmogus, kuris reinkarnuoja tik iš užuojautos gyvenantie- 
siems žemėje, nors jis jau viską atliko, kad išsilaisvintų iš Gilgu- 
lemo, infernalinio grįžimo į žemę ciklo. 

Lamedai-vavai — tai slapti judėjų religijos išminčiai. Geri ir 
gailestingi, jie prisidėjo prie to, kad pasaulis taptų geresnis. Jie 
žinojo, kas buvo praėjusiuose jų gyvenimuose, žinojo, kaip ko- 
voti su neišmanymu, jie nebuvo ambicingi. 

Stefanija pareiškė, kad tokių personažų yra ir Tibeto budiz- 
me. Juos vadina bodhisatvomis, jie sąmoningai sugrįžta į žemiš- 
kąją egzistenciją, nepaisydami to, kad jų nebesaisto reinkarna- 
cijų ciklas. Nėra gražesnio užuojautos akto, kaip savanoriškai 
grįžti į žemę iš meilės kitiems žmonėms, prikaustytiems prie kar- 
mos rato. 

— Tikriausiai visose religijose yra išminčių, kurie ryžtasi dar 
kartą gimti, nors žino, kokia karti yra persikūnijimų patirtis, — 
pasakė Fredis. - Mūsų, chasidizmo, tradicijoje jie vadinami la- 
medais-vavais, tai atitinka skaičių 36. Grupelė kiekvienos kar- 
tos žmonių slapta aukojasi, kad išgelbėtų žmoniją. Jie niekina 
išdidumą ir netrokšta išgarsėti. Gerbtinas dalykas jiems yra psi- 
chinės jėgos ir žinios apie gyvenimą bei mirtį. Aš kartais imu 
manyti, kad Jėzus Kristus taip pat buvo lamedas-vavas. 

Tokie atvirumo vakarai, skatinami Amandinos, žiūrėjusios, 
kad didžiojo tanatonauto taurė niekada nebūtų tuščia, nedarė 
jokios įtakos Fredžio darbui. Jis toliau ieškojo naujų dangiško- 

sios choreografijos variantų. Rabinas sumanė, kad būtų galima 
sukurti Eifelio bokštą, sudarytą iš daugybės spiralėmis sujungtų 
ektoplazmų sielų. Visas bambagysles reikia surišti ir sumegzti 
šio statinio centre, kad visi saugotų vieni kitus. 

Norėdamas susitaikyti, rabinas ėmė pasitikėti buvusiu savo 
priešu Senuoju Kalniečiu, kuris kartą vakare išniro tarp mūsų 
nedrąsus, atgailaujantis, lydimas visų likusių gyvų savo mokinių, 
kuriuos buvo galima suskaičiuoti ant rankos pirštų. Žmogžudys 
veteranas įsipareigojo pirmas pereiti ketvirtą komos sieną! 

„Mistinė baleto trupė išskrido birželio 21-ąją. Be ypatingų sun- 
kumų trupės nariai pramušė pirmą, antrą, trečią ir net ketvirtą 
komos sieną. Jie pamatė, kas ten yra, ir grįžę pranešė savo atra- 
dimus. Raulis tuoj pat ėmėsi atnaujinti Galutinio kontinento že- 
mėlapį. 


Rausvai gelsvoji teritorija veda į Mochą 4. Jos siena: 

TERITORIJA NR. 5: 

+ Koordinatės: koma plius 42 minutės. 

+ Spalva: geltona. 

+ Jutimai: aistra, galia, netgi visagalybė. Ten galima atskleis- 
ti visas paslaptis, kurios iki šiol atrodė nepažinios. Musulmo- 
nai išvydo tikrąjį Alacho sodą. Katalikai aptiko prarastąjį Ro- 
jų. Judėjai sužinojo Kabalos paslaptis. Jogai suvokė tikrąją čak- 
rų prasmę ir pradėjo matyti trečiąja akimi. Daoistai išvydo tik- 
rąjį Dao kelią. 

Geltonoji zona — absoliutaus Žinojimo šalis. Viskas, kas atro- 
do beprasmiška, atskleidžia savo egzistencijos priežastį. Galima 
pajusti gyvenimo prasmės visatvę. 

Geltonoji teritorija baigiasi Mochu 5. 


Kai kurie adeptai buvo taip sužavėti pakliuvę į geltononąją 
šalį, jog panoro ten pasilikti, bet jų bambagyslės buvo pernelyg 
stipriai supintos, tad jie negalėjo atsiskirti nuo savo palydovų. 

Grįžo visi. Į lubas šaudė šampano kamščiai. Mes sukvietėme 
žurnalistus, kad visas pasaulis sužinotų, kaip keliaujama į Rojų. 
Tai tikrai įmanoma. 


181 - SUFIJŲ FILOSOFIJA 


Aš sunaikintas, mano kūno dalelės skrieja 
Dangaus aukštybėje, tikrojoje mano tėvynėje. 
Aš apgirtęs ir linksmas, įsimylėjęs nuo vyno, 
Svaigstu, nes žinau, kad šis kalėjimas - aš pats. 


Laikas sutrumpins šį triukšmingą gyvenimą, 
Įniršęs vilkas sunaikins bandą. 
Mūsų visų sielose slypi puikybė; vis dėlto 
Mirtis privers nulenkti išpuikusias galvas. 
DŽALALIS AD DIN RUMIS (XIII AMŽIUS) 


Frensio Razorbako disertacijos „Toji nepažįstama mirtis“ ištrauka 


182 - MOCHAS 5 


Šomono kalvų tanatodromo veiklos kulminacija tapo šimto 
dvidešimties įvairių konfesijų dvasininkų skrydis vienu metu. Pas- 
kui jie turėjo susirinkti kartu į geltonąją teritoriją, kad pabandy- 
tų pereiti Mochą 5. | 

- Šeši... penki... keturi... trys... du... vienas. Startas! 

Pirmas aukštas. Išskrenda trisdešimt vienuolių, jie bus chore- 
ografinės figūros — bokšto — viršūnė. 

- Šeši... penki... keturi... trys... du... vienas. Startas! 

Antras aukštas, jis turės būti atrama viršutiniam. 

- Šeši... penki... keturi... trys... du... vienas. Startas! 

Trečias aukštas, dar vienas atramos taškas. 

— Šeši... penki... keturi... trys... du... vienas. Startas! 

Pastato pagrindas. 
todiškai pinti savo bambagysles ir sudarė genialaus Fredžio su- 
kurtas figūras. Prie šių šventų Žmonių prisijungė jūrinių mazgų 
specialistas, turėsiantis padėti surišti tvirtus mazgus, tokius, kad 
tanatonautai nesunkiai galėtų juos atrišti. Parašiutininkas, sta- 
tybos konstrukcijų ekspertas, konsultavo apie šuolius ir figūras, 
kad visi galėtų kiek įmanoma ilgiau išsilaikyti nesuardydami fi- 
gūros. 

Susilieję į vieną ilgą grandinę, tanatonautai iš pradžių perėjo 
keletą komos sienų. Mirusieji, stovintys eilėje rausvai gelsvojoje 
zonoje, sveikino skrendančiuosius, jie jau buvo pripratę prie to- 
kių vaizdų, ir tas reginys buvo jiems pramoga. Jie netgi aiškino 
naujai atvykusiesiems, kad nereikia bijoti skriejančiųjų jiems virš 
galvų, tų, kurių bambagyslės dar nenutrūkusios. 

Štai taip šis mistinis šimto dvidešimties tanatonautų karava- 
nas, perėjęs Mochą 5, pasiekė šeštą teritoriją. Bet grįžę jie atro- 
dė greičiau nusivylę, negu nudžiugę. Jie tikrai neatrodė laimin- 
gi, kad jiems pavyko pasiekti tokią pažangą. Atvirkščiai, susida- 
rė įspūdis, kad jų draugystė atšalo. 

Nepaisant to, jie mielai susirinko mūsų tanatodrome. 

Anot jų, už geltonosios teritorijos prasideda žalioji. Žalia 
kaip augmenija, kaip medžių lapai. Ten žydi puikios gėlės, ten 
įvairiomis spalvomis tviska žvaigždės. Žalioji šalis — idealaus 
grožio vieta. 

— Kokie išbandymai ten mūsų laukia? - paklausė Raulis. 

— Ten pernelyg gražu. Žalioji zona pribloškia savo grožiu, — 
sušnabždėjo vienas iš rabinų. 

— Ten nuostabu, - nenoromis prisipažino budistų vienuolis. 

Aš nieko nesupratau. Negi idealus grožis gali tapti išbandy- 
mu? Fredis paaiškino: 


314 BERNARD WERBER E TANATONAUTAI 


— Tai taip nuostabu, kad imi nebenorėti būti žmogumi, tenori 
tapti gėle ir skleisti nuostabų aromatą. Matydamas tą didingą 
žavesį, imi nekęsti savęs už tai, kad esi išsigimėlis. Pajunti norą 
susilieti su augmenija ir nebeegzistuoti jokia kitokia forma. 
Aišku, labai skaudu, kai susiduri su absoliučiu žinojimu, bet kaip 
puiku nors trumpą akimirką išvysti grožio idealą... šis išbandy- 
mas itin sunkus. 

Ir iš tikrųjų, kitaip nei visada, aklas rabinas atrodė visiškai 
sugniuždytas. Jis atsisėdo prie rojalio ir niūriai išbarškino kele- 
tą Šopeno sonatos natų. 

— Jis teisus, - nusiminusi pasakė Stefanija. - Kai susiduri su 
idealiu grožiu ir absoliučiu žinojimu, dingsta bet koks noras 
grįžti atgalios. Mums buvo labai sunku atsisakyti to, ką ten 
išvydome. Laimė, ir šį kartą mums pagelbėjo tvirtai supintos 
bambagyslės! 

Raulis, Amandina ir mudu su Roza taip ir neįstengėme iki 
galo suprasti, kodėl taip sunku matyti grožį. Mes nepamiršome 
atnaujinti Galutinio kontinento žemėlapio — užrašą Tėrra incog- 
nita pastūmėme tolyn. 


TERITORIJA NR. 6: 

+ Koordinatės: koma plius 49 minutės. 

+ Spalva: žalia. 

+ Pojūčiai: nuostabus grožis, savęs ir savo „bjaurumo“ neigi- 
mas. Grožis čia — siaubinga kankynė. 

Baigiasi Mochas 6. 


Žalioji šalis padarė mūsų adeptams slogų įspūdį. Paaiškėjo, 
kad jie dar nepasirengę atsispirti grožiui. Vienas po kito, prigal- 
voję įvairiausių dingsčių, jie grįžo į savo namus. Jau buvo kalba- 
ma apie karus, kaip asasinų laikais, ekumenizmo laikai baigėsi. 
Dabar kiekvienas privalėjo kovoti pats už save. Lenktynės pra- 
sidėjo, tegul nugali stipriausias! 

Po visų ektoplazmų mūšių Fredis ir trys jo mokiniai liko mums 
ištikimi ir toliau gyveno tanatodrome. Reikia pasakyti, kad atkak- 
lioji Amandina vis dėlto gebėjo sužavėti aklą pagyvenusį išminčių. 
Porelė neslėpė savo idilijos. Kiti strasbūriečiai priprato prie Pary- 
žiaus gyvenimo ir neskubėjo grįžti į ješibotą, juolab be vadovo. 

Skrydžiai dabar buvo chaotiški. Kiekviena konfesija pasiklio- 
vė savo čempionais. Kiekvienas norėjo pirmas įveikti grožio bar- 
jerą ir išvysti Dievą. Daugelis buvo įsitikinę, kad žydro, paskui 
juodo, paskui raudono, rausvai gelsvo, geltono, žalio tunelio pa- 
baigoje gali būti tik Dievas. Paskutinis tunelio stebuklas ir turi 
būti grožis, juk tai paskutinė siena prieš Rojų. 

Susidūrę su savo prisiminimais ir nugalėję žodžiais nenusako- 
mą baimę, malonumų svaigulį, įgiję kantrybės, patyrę, kas yra 
absoliutus Žinojimas, kraustęsi iš proto dėl idealaus grožio — ką 
dar jie galėtų sutikti, jei ne Didįjį Visatos Architektą? 

Iš savo tanatodromų vienuoliai, žiniuoniai, imamai, klebonai 
ir rabinai tiesė į Jį rankas. 

Kam pirmam ji bus paspausta? 


183 — ISTORIJOS VADOVĖLIS 


Mokomės gerbti mirusiuosius 

Negalima apie mirusiuosius kalbėti blogai. Ypač apie tuos, kurie mirė 
neseniai. Juolab kad jie dar gali veikti mūsų pasaulį. Mirusieji, laukiantys 
ilgoje rausvai gelsvosios šalies eilėje, ten stovi ne be reikalo. Jie slapčia 
stebi gyvuosius. Dažnai jie bando susisiekti su tais, kuriuos mylėjo žemėje. 
Jeigu mes spinduliuojame bangas gerų prisiminimų apie brangų mūsų 
širdžiai mirusįjį, jo siela gali padėti mūsų planams. Ir, atvirkščiai, jeigu 
jaučiame tik nuoskaudą, jo siela niekada nebegalės mums padėti. 

Iš ten, iš rausvai gelsvosios šalies, kur išbandoma mirusiųjų kantrybė, 
jie stengiasi rasti ryšį su tais, kuriuos mylėjo, ir su tais, kurie juos mylėjo. 
Tai jų užduotis. To ryšio nebus, jei gyvieji nuolat nejaus meilės mirusia- 

jam. Štai kodėl dažnai galima matyti, kad mirusysis taip stipriai veikia 
gyvą žmogų, jog šis vysta ir gęsta. Apie tokį sakoma, kad jis „miršta iš 
sielvarto“. Bet jokiu būdu to negalima laikyti blogiu. Dviejų mylinčių 
vienas kitą žmonių sielos gali susitikti ir kartu stovėti ilgoje rausvai gels- 
vosios šalies eilėje. 


Istorijos vadovėlis, įvadinis kursas, antrieji mokslo metai 


184 - KONKURUOJANČIOS TRAJEKTORIJOS 


Etapas „sprinte turi nugalėti stipriausias“ buvo gana įdomus. 
Dabar tanatonautai skrisdavo dažniausiai po vieną arba mažo- 
mis grupėmis, o ne sudarę piramidę, todėl galėjo tikėtis, kad 
niekas nesutrukdys siekti absoliutaus žinojimo arba patirti idea- 
laus grožio stebuklą. Atsirado daug tokių, kurie patys nutrauk- 
davo bambagysles ir ten pasilikdavo. 

Dominikonai pirmieji atsidūrė prie pat Mocho 6. Jie sudarė 
vieną iš akrobatinių figūrų, tos figūros juos buvo išmokęs Fre- 
dis. Ir vis dėlto jie neįstengė įveikti šios kliūties. 

Tas pat nutiko ir mūsų ekipažui. Pamažu liautasi domėtis šio- 
mis ekspedicijomis ir apie mus laikraščiai neberašė. 

Nuo tol visiems pradėjo atrodyti, kad tanatonautika - tai be- 
galinis kelias. Mochas 1, Mochas 2, Mochas 3, Mochas 4, Mo- 
chas 5, Mochas 6... Kodėl gi ne Mochas 124 arba Mochas 2 018 — 
su visomis vaivorykštės spalvomis, visais įmanomais išmėgini- 
mais, kaip olimpinėje daugiakovėje. 

Vatikano leidinys L'Osservatore Romano visaip šaipėsi iš sa- 
vimi pasitikinčių tanatonautų, išdrįsusių suabejoti dausų bega- 
lybe. „Tanatonautika — naujausias opiumas liaudžiai“, — skelbė 
antraštė pirmajame Tūėims puslapyje. 

Tanatonautika tapo karikatūristų, pramogų verslo Žvaigždžių 
ir televizijos marionečių aštrių juokelių taikiniu. Sumažėjo šei- 

mos krautuvėlės prekyba. Mano motina ir brolis iš visų jėgų sten- 
gėsi taisyti padėtį: jie sukūrė naujus plakatus, pagamino marškinė- 
lių su labai sodrių spalvų anapusinio pasaulio gėlėmis, karstų su 
reljefiniais vaizdais, sandalų su sparneliais, tamsoje šviečiančių 
afišų, „tanatonautų ypatingojo raciono“ tūtelių, bet klientų ne- 
buvo. Gal ir yra po Mocho 6 Mochas 7, bet kas iš to? 

Raulis plūdosi: 

— Ne mes kalti, kad įvykiai pradeda kartotis. Ne mes sukūrė- 
me Galutinio kontinento geografiją. Mes tik trokštame atradi- 
mų ir būtent tai mus aistrina ir vilioja. - Jis niekaip neįstengė 
nusiraminti: - Jei žmonės pradės tyčiotis iš mūsų įstaigos, nebe- 
gausime finansavimo. Juk prezidento iždas vieną gražią dieną 
gali išsekti. 

Vis dėlto prezidentas Liusinderis mus palaikė. Jei žmonėms, 
be reginių, niekas neįdomu, ką gi, duokime jiems reginių! Jis 
pasiūlė per televiziją transliuoti meditaciją, kuri pakeistų sek- 
madienines aerobikos pamokas. Fredis ir Stefanija apstulbo tai 
išgirdę. Prezidentas netgi pasiūlė šiai televizijos laidai šūkį: „XXII 
amžius bus dvasingas arba jo visai nebus.“ Liusinderis labai 
didžiavosi šiuo sumanymu. 

— Negi jis laiko mus dresuotomis beždžionėmis? — niekaip 
negalėjo atsitokėti Stefanija. 

— Jį reikia suprasti, - pasakiau. - Galų gale žmones išvargino 
ėjimai per komos sienas. Man ir pačiam kartais ima atrodyti, 
kad tam nebus galo! 

— Netiesa! — sušuko Fredis. - Mochas 6 bus paskutinis barjeras. 

Mes pareikalavome paaiškinti. Po nepermatomais juodais aki- 
niais besislepiantis rabinas iškilmingai prakalbo: 

— Biblijoje, Kabaloje ir kituose šventuosiuose raštuose para- 
šyta, kad yra septyni dangūs. Septyni dangūs - tai septynios mir- 
ties teritorijos. Beje, jūs visi žinote posakį: „Būti septintame dan- 
guje.“ Būtent septintame. Aš jau kalbėjausi apie tai su kitų reli- 
gijų atstovais ir mes visi konstatavome, kad skaičius „septyni“ 

visuomet vartojamas ano pasaulio šaliai žymėti. Tikriausiai Mo- 
chas 6 bus paskutinė siena. 

— O kas už jos? — paklausiau. 

Fredis bejėgiškai skėstelėjo rankomis. 

— Juodosios skylės centras, Dievas, loterijos bilietas, jonva- 
balis, gal aklagatvis... Eime pažiūrėti! 

Be jokio entuziazmo nuėjau paimti raketų nešėjų. 


185 — RYTŲ FILOSOFIJA 


„Ir Almitra atsakė: 

— Jūs norite sužinoti mirties paslaptį. Bet kaip ją rasti neieš- 
kant gyvenimo širdyje? 

Pelėda, kurios akys mato naktį ir yra aklos dieną, negali nu- 
plėšti skraistės nuo šviesos misterijos. 

Jeigu jūs tikrai norite pažvelgti į mirtį, atverkite savo kūną 
gyvenimui. Nes gyvenimas ir mirtis vieningi, kaip vieningi upė ir 
vandenynas. 

Jūsų vilčių 1r norų gilumoje slypi tylus ano pasaulio pažini- 
mas. Tikėkite sapnais, nes juose glūdi durys į Amžinybę.“ 

PRANAŠAS CHALILIS ŽIBRANAS 


Frensio Razorbako disertacijos „Toji nepažįstama mirtis“ ištrauka 


186 - NET ŽVAIGŽDĖS PERSIKŪNIJA 


Roza įsisiurbė akimis į ektoplazmų detektoriaus ekraną. Jau 
nemažai laiko praėjo, kai startavo aštuoniolika daoistų vienuo- 
lių. Ji buvo įsitikinusi, kad jiems pavyko pereiti šeštą sieną. Be 
abejo, mano Žmona teisi, nes, visą valandą kantriai laukdami, 
įsitikinome, kad jų kūniškieji apvalkalai nerodo jokių biologinės 
gyvybės ženklų. Tegul ilsisi ramybėje jų sielos. 

Fredžio manymu, reikia vėl surinkti nedidelį šimto dvidešim- 
ties mistikų karavaną, bet senieji draugai atmetė pasiūlymą ir 
patarė veikti po vieną, kad garbė tektų tik atradėjų religijai. 

Mano Žmona pasiūlė palikti mistiką ramybėje ir imtis astro- 
nomijos bei astrofizikos tyrimų. Neprieštaravau, bet ką dar mes 
galime sužinoti be to, kad Galutinis kontinentas yra juodoji sky- 
lė Paukščių Tako centre? 

Rozai šovė į galvą mintis: 

— Jūs stengiatės suprasti, kas slypi juodosios skylės dugne. 
Bet astrofizikai jau seniai žino atsakymą į šį klausimą. 

— Taip, taip! — skeptiškai nusišypsojo Raulis. 

— Na, tai kaip? - paklausiau. 

— Baltasis fontanas! 

Baltasis fontanas! Fredis pašoko nuo pakilimo krėslo ir pasi- 
leido bėgti prie mūsų per visą kambarį. Nepaisant susijaudini- 
mo, neregys gebėjo neatsitrenkti nė į vieną iš daugybės aparatų, 
užgriozdinusių mūsų laboratoriją. 

— Baltasis fontanas - tai juodosios skylės antipodas, - patiks- 
lino Roza. - Juodoji skylė sugeria šviesą, o fontanas ją išspindu- 
liuoja. Juodoji skylė įtraukia materiją, o baltasis fontanas ją iš- 
meta. Kai kurie mokslininkai mano, kad Didysis Sprogimas bu- 
vo viso labo tik vienas tokių fontanų, materijos ir šviesos fabri- 
kų. Gal baltieji fontanai yra netgi naujų visatų šaltiniai. 

Roza pradėjo su įkarščiu dėstyti universiteto astrofizikos 
kursą. Kiekviena juodoji skylė lemia lėtą galaktikos mirtį iki pat 
tos akimirkos, kai ji praryja visas žvaigždes, išskaido jas ir pa- 
verčia grynąja energija. Mūsų Galaktikos centras yra sūkurys, 
įsiurbiantis ir sukantis savyje aplink mus esančią materiją. Netgi 
daroma prielaida, kad per daug milijonų metų mūsų Saulė taip 
pat leis save praryti. Labiausiai stebina tai, kad, kaip pabrėžia 
fizikos mokslas, niekas negimsta, niekas nemiršta, viskas trans- 
formuojasi. Žvaigždės mirtis sukuria energiją, kuriai sukilus išsi- 
veržia baltasis fontanas. 

Tai štai kaip, žvaigždės irgi persikūnija! Juodosios skylės ir 
baltieji fontanai — ne kas kita kaip kopėčios į paralelines erd- 
ves. Roza patvirtino, kad, jei kiekviena galaktika turi savo te- 
ritoriją ir netgi savo Dievą, tai jos taip pat patyrė Didįjį Spro- 
gimą. Gali būti, kad kiekvienoje galaktikoje yra sava erdvė ir 
savas laikas. Štai ir mes, pavyzdžiui, sėdime Paukščių Take su 
savo Dievu, su savo laiku, mirtimi ir savimone. Visa tai yra 
mūsų, sava. 

Roza visiems mums padarė įspūdį pareikšdama, kad kiekvie- 
ną juodąją skylę atitinka baltasis fontanas ir kad, ko gera, atgi- 
mimas vyksta kitoje erdvėje ir laike. Fredis pritilo, norėjo pa- 
mąstyti. 

— Bet kas atsitiks ektoplazmoms, kurios pereis baltąjį fonta- 
ną? — paklausė jis. 

Mano žmona prisipažino, kad jos išmintis ribota. 

— Štai čia baigiasi mokslas ir prasideda religija. Gal sielos irgi 
išmetamos ir persikūnija kitame pasaulyje? 

Amandina pasiūlė pakilti į mansardą išgerti po kokteilį ir šiek 
tiek atsipalaiduoti. Eksperimentinis seansas išvargino mus, ir mes 
mielai sutikome. Ten, žaliose džiunglėse, atsipalaidavęs aklas se- 
nolis ir žavi blondinė paskelbė, kad ketina tuoktis. Amandina 
prisipažino, kad Fredis - jos gyvenimo vyras ir kad ji pasirengu- 
si priimti judaizmą, jeigu jis to pareikalaus. Bet jos jaunikis nie- 
ko panašaus nereikalavo. Jis buvo pakankamai liberalus, miš- 
rios santuokos jis nesibaidė. 

Žodžiu, jie susituokė, ir mes kartu su Strasbūro ješiboto mo- 
kiniais surengėme sau šventę. Dar niekada nebuvau matęs Aman- 
dinos tokios švytinčios, kaip tada, kai jos ką tik iškeptas vyras 
grojo rojaliu, o mes šokome rateliu. Fredis buvo keturiasdešimt 
metų vyresnis už Amandiną, bet jis gebėjo numalšinti savo neri- 
mą ir juokauti. Kas dar gali būti svarbiau sutuoktiniams? 

187 —- DAOIZMO MITOLOGIJA 


„Toli į rytus nuo Kinijos jūros, toje vietoje, kur dangus atsi- 
skiria nuo žemės, yra nenusakomai gili bedugnė, vadinama Vi- 
satos susiliejimu. Ten suteka visi žemės ir Paukščių Tako (šis pats 
yra upė, į kurią suplūsta dangaus vandenys) niekada neišsenkan- 
tys vandenys. Tarp tos bedugnės ir Kinijos yra penkios didelės 
salos: Taiju, Juankio, Fanchu, Ingčou ir Penlaj. Kiekvienos jų pa- 
grindas aplinkui siekia trisdešimt tūkstančių li. Plokščios viršū- 
nės sudaro po devynis tūkstančius li. Pastatai tose salose pastatyti 
arba iš aukso, arba iš nefrito. Gyvūnai ten draugiški. Augmenija 
nuostabi. Gėlės skleidžia aromatą. Vaisiai, kuriuos suvalgai, ati- 
tolina senatvę ir mirtį. Visi iki vieno salos gyventojai genialūs, visi 
išminčiai. Kasdien jie užsuka vienas pas kitą į svečius.“ 


LiDzi 


Frensio Razorbako disertacijos „Toji nepažįstama mirtis“ ištrauka 


188 - VIENI NEMALONUMAI 


Mes labai norėjome tęsti nuotykį ir pagaliau pramušti taip 
sunkiai pramušamą šeštą sieną. Padėti tašką mus galėtų privers- 
ti nebent itin dramatiškos aplinkybės. Kaip tik tokios aplinky- 
bės ir susiklostė šių metų birželį. Fundamentalistai vėl pakilo į 
ataką. Ant mūsų durų buvo pakabintas užrašas: „Palikite Dievą 
ramybėje“, o po juo - „Paslapties saugotojai.“ Dar vėliau grasi- 
nimai susidoroti ėmė sklisti telefonu, jie buvo siunčiami ir kur- 
jerių paštu. Vėl į šį reikalą įsivėlė popiežius, vėl buvo pareika- 
lauta uždrausti skrydžius ir vėl buvo grasinama atskirti nuo Baž- 
nyčios. Popiežiaus įsaku buvo paskelbta garsioji bulė Et myste- 
rium mysteriumgue, kurioje buvo sakoma, kad eretiku bus pa- 
skelbtas kiekvienas, kuris pabandys pamatyti, kas slypi už šeštos 

sienos. Paskelbti tai, kas yra už šeštos sienos, buvo palikta Jo 
Šventenybės prerogatyvai. 

„Per daug smalsūs miršta kaip kvailiai“, — šaltai nuskambėjo 
laboratorijos automatiniame atsakiklyje. Raulį sumušė vidury 
baltos dienos tiesiog gatvėje. Jis ir šį kartą nesigynė. Susivieniję 
klebonai ir imamai, apsupti parapijiečių, atėjo manifestuoti prie- 
šais mūsų pastatą. Aplink tanatodromą buvo išmėtyta tonos 
šiukšlių ir visokios bjaurasties. Šeimos krautuvėlės langai išby- 
rėjo, laimė, ją jau uždarius. Žiopliai smalsiai žiūrinėjo viduje 
suverstus daiktus. 

Ir vėl atsidūrėme dėmesio centre, vėl pasidarėme madingi. Tai 
patiko jaunimui, mes susigrąžinome tūkstantmečio didžiojo nuo- 
tykio herojų, aktorių statusą. Jaunuoliai stojo į eilę, kad gautų gar- 
sių tanatonautų Fredžio Mėjerio ir Stefanijos Čičeli autografus. 
Buvo kuriamas pirmojo tanatonauto Felikso Kerbozo kultas. Mū- 
sų krautuvėlė, dešimčių savanorių greitai suremontuota, jau nebe- 
buvo tuščia. Po grasinamųjų laiškų pasipylė linkėjimai nepasiduoti. 
Mus prašė nenusilenkti obskurantizmui ir viduramžių baubui. 

Audringuose mitinguose įsiplieksdavo tanatonautikos šalinin- 
kų ir priešininkų grumtynės. 

Pastarieji darėsi vis žiauresni. Kartą, kai mamą pavaduojanti 
Roza liko krautuvėje viena, prieš pastatą sustojo autobusas. Iš 
jo išvirto trys kaukėti dilbos odinėmis striukėmis ir ėmė mojuoti 
ledo kirtikliais. Užpuolikai tučtuojau pradėjo siaubti parduotu- 
vę, ir mano Žmona suprato, kad reikia gelbėtis, bėgti. Jie puolė 
jai iš paskos. 

Ji iš visų jėgų bėgo gatve uždususi, paskui pasislėpė už kažko- 
kio atdaro garažo durų. Banditai ją greitai pamatė. Ji vėl ėmė 
bėgti, praeiviai stebėjo, kaip visada, viskam abejingi. Roza žvilg- 
telėjo į kairę, į dešinę, vėl į kairę ir suprato, kad atsidūrė akla- 
gatvyje. Trapi jauna moteris prieš tris ginkluotus stipruolius, taigi 
Roza neturėjo jokių šansų išsigelbėti. Jie paliko ją ten apsipylu- 
sią krauju, nusėtą mėlynėmis. 

Praėjo dvi valandos, kol vienas vietos gyventojas teikėsi pasi- 
lenkti prie kraujo klane gulinčios moters. Tie kiti, kurie abejin- 
gai peržengdavo Rozą, paskui tvirtino manę, kad ji miega, kad ji 
vynu apsiliejusi alkoholikė. 

Šventojo Liudviko ligoninėje, į kurią skubiai buvo nuvežta Ro- 
za, gydytojai apgailestaudami man pranešė, kad ji atvežta per 
vėlai, todėl tikriausiai nepavyks jos išgelbėti. Ji neteko daug krau- 
jo. Anot gydytojo, jai dar pasisekė, kad atsirado gailestingas žmo- 
gus ir dabar ji miršta ligoninėje, o juk daugybė nelaimėlių visą 
naktį kenčia agoniją ant šaligatvio ir niekam nė į galvą neateina 
paskambinti policijai! Roza gulėjo Reanimacijos skyriuje, tik 
aparatai palaikė jai gyvybę. 

Ką daryti, kad ją išgelbėčiau? Nubėgau pas draugus. Raulis 
patarė pakalbėti su Fredžiu. Tomis siaubingomis minutėmis tik 
senasis rabinas žinojo, ką ir kaip daryti. 

Strasbūro išminčius apkabino mane ir įsistebeilijo nereginčiu 
žvilgsniu: 

— Ar tu pasiruošęs viskam, tikrai viskam, kad ją išgelbėtum? 

— Taip. 

Aš buvau tvirtas. Roza — mano Žmona, ir aš ją myliu. 

— Ar tu pasirengęs net rizikuoti savo gyvybe, kad išgelbėtum 
Jai gyvybę? 

— Taip. Tūkstantį kartų taip. 

Rabinas visa siela įdėmiai Žiūrėjo į mane, aš tai jutau. Jis sten- 
gėsi suprasti, ar sakau tiesą. Širdis daužyte daužėsi, kol jis svarstė, 
ar patikėti manimi. 

— Yra išeitis. Paklausk gydytojų, kelintą tiksliai minutę jie iš- 
jungs aparatus. Mes pasistengsime išskristi tuo pačiu metu kaip 
ir ji. Įsikibsime Rozai į bambagyslę ir, darydami viską, kad tik ji 
nenutrūktų, pabandysime sugrąžinti ją į gyvenimą. Gal pasiseks. 
Tu skrisi su mumis ir pats ją gelbėsi. 


324 BERNARD WERBER M TANATONAUTAI 
189 — POLICIJOS REGISTRACIJOS KORTELĖ 


Kreipimasis į Priežiūros tarnybą: 
Prievartos aktas prie Šomono kalvų tanatodromo. Ar 
reikėtų įsikišti? 


Priežiūros tarnybos atsakymas 
Kol kas ne. 


190 - DIDYSIS SKRYDIS 

Tai įmanoma. Aš įsitikinęs, kad tai įmanoma. Giltinė nepasi- 
ims mano Rozos. Aš pasileidau į ligoninę. 

Reanimacijos skyriaus budėtojas taip ir nesuprato, kodėl at- 
kakliai reikalauju, kad mano žmoną mirtis ištiktų lygiai 17 va- 
landą, bet vis tiek mane patikino, jog priėmiau tinkamą spren- 
dimą. Verčiau imtis eutanazijos, negu palaikyti žmogaus, pa- 
smerkto egzistuoti kaip daržovė, gyvybę. Jis ryžtingai pritarė 
mano prašymui. Iš sielvarto palaužtų Žmonių jis buvo girdėjęs 
ne tokių reikalavimų. Pažadėjo man, kad, kai laikrodis rodys 
16 val. 55 min. 00 sek., nebenuleis nuo jo akių. 

Naktį nemiegojau. Gerų sapnų nesitikėk, jei visą laiką kartoji 
sau, kad rytoj teks savanoriškai mirti. Regėjau košmarus, sten- 
giausi įsivaizduoti, kokie prisiminimų burbulai atakuos mane, 
kad suplėšytų į skutelius, ir kokias slaptas nedorybes atras ma- 
nyje raudonoji šalis. 

Prisiverčiau papusryčiauti, paskui sočiai papietauti. Mudu su 
Fredžiu pradėjome aptarinėti, kokią figūrą sudarysime gelbėda- 
mi Rozą. Šį kartą planavome ne piramidę, o plokščią konstruk- 
ciją, savotišką juostą, pro ją tikėjomės ištraukti mano žmoną. 

Aš būsiu centre, du Strasbūro rabinai laikys man už rankų ir 
du vienuoliai daoistai iš Šaolinio (skrendantys ten dėl slaptų po- 

litinių priežasčių) — už kojų. Nežinau, ką pažadėjo Fredis, kad 
jie sutiktų prie mūsų prisijungti, bet skrydžių salėje radau aš- 
tuoniolika kitų rabinų, trisdešimt Tibeto budistų vienuolių ir, 
aišku, Stefaniją. 

Nelabai pasitikėdamas savo gabumais medituoti, kruopščiai 
patikrinau chemines raketas nešėjas. 

Mesvisi apsirengėme baltomis tanatonautų uniformomis. Kiek- 
vienas žvelgėme į ekraną, kuriame buvo brėžiamos mūsų kar- 
diogramų ir elektroencefalogramų kreivės. 

Mano palydovai jau užmerkė akis, pasirengę, pasigirdus signa- 
liniam skambučiui, paspausti jungiklio kriaušę. 16 val. 56 min. — 
buvo matyti ekrane. 16 val. 57 min. 

Aš rengiausi mirti antrą kartą, bet tai bus pirmas savanoriš- 
kas mano skrydis. Po visų tų metų, kai siunčiau kitus į mirusiųjų 
kontinentą, atėjo diena ten pakliūti man pačiam! Buvau įsitiki- 
nęs, kad pradingsiu, numirsiu kartą ir visiems laikams, bet netu- 
rėjau pasirinkimo. Noras išgelbėti Rozą buvo didesnis už visas 
abejones ir baimes. 

16 val. 57 min. ir 10 sek. Ranka ant jungiklio pasidarė lipni 
nuo prakaito. 

16 val. 57 min. ir 43 sek. Man iš šonų Fredis ir Stefanija atrodė 
ypač iškilmingai. Baseine mes ne kartą repetavome, kaip išsidės- 
tysime, kad sukurtume idealią choreografinę figūrą, kuri leistų 
man nueiti labai toli, jeigu iškiltų tokia būtinybė. Fredis tikėjosi, 
kad, sudarę tam tikras figūras, galėsime pasiekti penktą komos 
sieną. O aš tikėjausi, kad man pavyks sučiupti Rozą dar toli iki 
Mocho 5. Aš neturėjau jokios tarpžvaigždinių skrydžių patirties. 

16 val. 58 min. ir 03 sek. Starto salė nugrimzdo į prieblandą, 
kad dar labiau atsipalaiduotume. Grigališkojo choralo psalmė 
švelniai kilo į viršų. Dabar supratau, kokį raminamą poveikį ga- 
lėjo turėti ši muzika išskrendantiems tanatonautams. 

16 val. 58 min. ir 34 sek. Netikėtai atsivėrė durys. "Tarsi tajų 
šešėlių teatre išniro ištįsęs siluetas. Aš jį iškart pažinau. Raulis. 

Negi jis ketina filmuoti mano mirties krikštą? Ne, jis pašnairavo 
į mane, nedvejodamas užsitempė baltą uniformą ir nuėjo starto 
vietos link. Kaip ir mes, Raulis atsisėdo lotoso poza ir paėmė į 
ranką raketų nešėjų jungiklį. 

16 val. 58 min. ir 56 sek. Vėl atsivėrė durys. Grakštus baltap- 
laukės vilnijančiais plaukais siluetas, akimirką pasirodęs mirk- 
sinčių aparatūros lempučių šviesoje, pasuko prie pakilimo krės- 
lo. Kaip ir Raulis, kaip ir aš, Amandina dar nė karto nebuvo 
skridusi. Dabar ji tai padarys dėl Rozos. Dėl manęs. 

Ji buvo apsivilkusi tanatonauto uniformą. Antrą kartą (pir- 
mas buvo per jos vestuves) aš mačiau ją vilkinčią ne juodai, o 
baltai. Ji prisijungė prie dar vieno aparatūros stovo ir įdūrė sau 
į ranką adatą, pro kurią po minutės pliūptelės mirtinas skystis. 

16 val. 59 min. ir 20 sek. Aš nusišypsojau. Įsitikinau, kad 
turiu pačių geriausių pasaulyje draugų. Ne veltui sakoma, kad 
draugą pažinsi nelaimėje, dabar pats tuo įsitikinau. Jų buvimas 
suteikė man naujų jėgų. Kaip man pasisekė, kad sutikau šiuos 
žmones. Mano draugai - iš tikrųjų patys geriausi pasaulyje! 

17 val. 00 min. ir 02 sek. Pirmas, antras, trečias Bacho toka- 
tos arpeggio. Trečias skambutis, pranešantis, kad netrukus pra- 
siskleis uždanga, slepianti taką į dangų. Sezamai, atsiverk! Pa- 
daryk taip, kad aname pasaulyje mes neįsirėžtume į nepramuša- 
mą sieną! 

17 val. 00 min. ir 25 sek. 

— Pasirengę? — paklausė Fredis, kreipdamasis į visus ir į nieką. 

Dvidešimt aštuoni balsai atsiliepė kaip vienas. 

— Pasirengę! 

Kiek kartų esu girdėjęs šiuos žodžius, bet niekada nebuvau 
susimąstęs apie tikrąją jų prasmę! 

Rabinas skaičiavo: 

— Šeši... penki... keturi... trys... du... 

Neklausk savęs: „Ką aš čia darau?“ Sukąsk dantis. Suspausk 
sėdmenis. 

— „vienas. Startas! 
Drėgna ranka suspaudžiau jungiklio kriaušę. Pajutau, kaip le- 
dinis tirpalas pliūptelėjo man į venas... Aš mirštu! 


191 — RYTŲ FILOSOFIJA 


„Mirties baimė — ne daugiau kaip piemens virpulys, kai jis 
stovi prieš Viešpatį, pasiruošusį uždėti jam dešinę ranką, kad 
taip pagerbtų. Argi drebantis piemuo nejaučia džiaugsmo ma- 
nydamas, kad nusipelnys karališką malonę? Gal jis net pats ne- 
supranta, kodėl dreba? 

Juk mirtis — ne kas kita kaip naujas gimimas vėjyje ir ištirpi- 
mas dausose. 

Ir ką gi reiškia liautis kvėpuoti, jei ne išlaisvinti kvėpavimą, 
kad galėtum pakilti ir rasti Dievą, daugiau nesusidurdamas su 
jokiomis kliūtimis? 

Tik kai geri iš tylėjimo upės, tu gali sukurti tikrus himnus. Tik 
pasiekęs kalno viršūnę, tu galėsi pagaliau pradėti kilti. Ir, kai 
žemė priims tavo kūną, tu gebėsi sušokti tikrąjį savo šokį.“ 

PRANAŠAS CHALILIS ŽIBRANAS 


Frensio Razorbako disertacijos „Toji nepažįstama mirtis“ ištrauka 


192 —- ANAS PASAULIS 


Stefanija teisi: kol pats nenumirsi, neįstengsi suvokti, kas yra 
mirtis. 

To neįmanoma nusakyti žodžiais. Aš, žinoma, pabandysiu pa- 
sidalyti su jumis emocijomis, kurias man teko patirti. Bet vis 
dėlto turėkite galvoje (jeigu jums, suprantama, dar nėra tekę 
mirti anksčiau), kad mano žodžiai — tik nedidelis žingsnis einant 
prie tikrosios esmės. 

Kai kurie pojūčiai nepaaiškinami, bet aš juos patyriau tą die- 
ną, kai išvykau į aną pasaulį norėdamas išgelbėti savo žmoną, 
kol jos nepasiglemžė Galutinis kontinentas, tas pats kontinen- 
tas, kurį taip ilgai tyriau. 

Kai nuspaudžiau starto mygtuką, man pasirodė, kad nieko ne- 
įvyko. Ne, rimtai, visiškai nieko. Net norėjau atsistoti ir pasaky- 
ti visiems, kad aš suklydau ir kad reikia bandyti dar kartą. Dve- 
jojau, nes nenorėjau atrodyti kaip koks kvailys, tad nutariau 
neskubėti ir palaukti dar penkias minutes. Aš juk naujokas, o 
kiti gerai tai išmano. Jeigu jie nejuda, vadinasi, viskas normalu. 

Nusižiovavau. Be abejo, pradeda veikti anestetikas, jaučiuosi 
šiek tiek apsvaigęs. Sukasi galva. Sutelkiau dėmesį į nugarą; Ste- 
fanija daugybę kartų primindavo, kad reikia laikyti ją tiesią. 

Paskutinė ryški mintis buvo apie Rozą ir kad turiu ją išgelbė- 
ti. Dabar Žinojau, jog netrukus mirsiu. Užplūdo prisiminimai. 
Aš dar mažas ir pirmą kartą lekiu amerikietiškaisiais kalneliais. 
Iš pradžių vežimėlis lėtai kyla nuožulniu šlaitu. Pasiekęs viršū- 
nę, sakau sau, kad reikia išlipti, kol dar ne vėlu. Bet vežimėlis 
jau rieda žemyn, vaikai aplink mane spiegia gal iš siaubo, gal iš 
susižavėjimo, 0 aš užsimerkęs meldžiuosi, kad ši kančia greičiau 
baigtųsi. Ji nesibaigia. Mane meta į dešinę, paskui į kairę, per- 
verčia į viršų kūlversčia, nėra į ką įsikibti rankomis, o galvoje 
šmėkščioja mintis, kad štai taip baudžiami tie, kurie bijo! 

Jaučiu, kaip grimztu į miegą. Aš toks lengvas. Labai lengvas. 
Man atrodo, kad, jei panorėčiau, nuskrisčiau kaip plunksnelė, 
ir... aš tikrai jau skraidau kaip plunksnelė! Bent jau viena mano 
kūno dalis nori tai daryti, o kita bijo ir instinktyviai kabinasi į 
gyvenimą. Myliu Rozą visa siela, bet aš taip bijau mirties. Neno- 
riu palikti savo namų, savo kvartalo, savo restorano, savo drau- 
gų, nors artimiausi mano draugai yra čia, su manimi, jie lydi 
mane šiame siaubingame išbandyme. 

Viską, ką jaučiu, jaučia ir Raulis. Viskas, kas mane gąsdina, 
tikriausiai lygiai taip pat gąsdina ir jį. Ir staiga atsitinka keistas 

dalykas. Kažkoks auglys ima augti tiesiai iš pakaušio, tempia 
odą. Kaip sustabdyti šitą siaubą? Širdis plaka taip lėtai, kad ne- 
galiu pajudėti. Man iš kaukolės ima kaltis dar vienas neaiškus 
darinys, o aš nieko negaliu pakeisti. Sąmonė balansuoja kaip ant 
peilio ašmenų. Ar likti čia, žemai, ar kilti į viršų su naujuoju 
„aš“, lendančiu man iš galvos? 

Mane traukia ir traukia į išorę. 

Viskas sukasi. Viskas ima plaukti. Išnyksta laiko pojūtis. Men- 
kiausias mano judesys trunka šimtmetį. Tikrovėje tai, žinoma, 
trunka sekundės dalį. Susijaudinimas, džiaugsmas. Man iš gal- 
vos išlenda ragas. Tiksliau, ragas, besibaigiantis mano galva. Mano 
galva. Mano „kita“ galva. Mane tarsi perskiria į dvi dalis. Nebe- 
su vienas, jaučiuosi pats sau svetimas. Aš mirštu, 0 ragas —- nuo- 
stabus, baltas, vaiduokliškas — vis auga. 

Dabar jis jau turi dvi rankas ir jomis įsiremia man tiesiai į 
momenį, kad būtų lengviau išsilaisvinti iš kaukolės. Rago viršū- 
nėje atsiveria burna, išsprūsta vos girdima dejonė. Antroji ma- 
no galva verkia laisvindamasi iš kūno. Kaip gimstant. Fizinis kū- 
nas gimdo sielą. Mane akina šviesa. Kutena. Skausmas ir malo- 
numas. Pasaulį matau pro savo sielos vyzdžius. Siela labai ati- 
džiai stebi, kas vyksta. 

Baisėdamasis suprantu, kad dabar kūniškajame mano apval- 
kale esame dviese. Tas „kitas“ pamažu išeina. Tai jau ne ragas, 
tai ištįsęs oro balionas. Aš jį matau, ir jis mane mato. Neįmano- 
ma apsakyti, kas darosi tuo metu, kai išeini iš kūno! 

Manasis „aš“ dvejoja: ar likti tūnoti savo kūne, ar pereiti į oro 
balioną, kuriam jau auga kojos. „Grįžk“, - kūnas maldauja sie- 
1ą. „Eik“, — įkalbinėju aš. Mąstau apie Rozą, apie savo draugus, 
sėdinčius aplink ir rizikuojančius gyvybe, kad padėtų man. Vi- 
somis valios jėgomis savo sąmone kabinuosi į permatomą būty- 
bę, lendančią man iš pakaušio. Aš - kitas aš. Naujame permato- 
mame savo kūne. 

Blyksnis. 


330 BERNARD WERBER EB TANATONAUTAI 


Ektoplazma, aš virtau ektoplazma. Balionas, išlindęs pro pa- 
kaušį, įgyja mano galvos formą, atsiranda permatomas kaklas, 
išsitiesina permatomi pečiai. Permatomas liemuo, permatomos 
rankos, pilvas, kojos, pėdos — viskas permatoma. Aš esu paties 
savęs liejinys, tik ne ketaus, o ektoplazmos! Tarsi ilga, raukšlėta 
persisukusi žarna permatomas kabelis, sukabintas su bamba, su- 
jungia mane su kažkokiu tipu, sėdinčiu krėsle lotoso poza. Tik 
pamanykite, tas tipas — tai aš! 

Virtau siela ir mačiau, kaip aplink mane išsilukštena kitos sie- 
los. Mūsų, plaukiojančių po tanatodromo lubomis, keturiasde- 
šimt, ir dabar aš labai noriu kilti į viršų. 

Fredis, visiškai ramus ir pasitikintis, rodo ženklą, kad kiltu- 
me. Kad eitume paskui neregį! Gerai, bet ką daryti su lubomis?.. 
Jis jau kerta jas, paskui jį ir dvasininkai. Jie pačiumpa Raulį ir 
Amandiną. Lieku vienas ir matau keturiasdešimt kūnų, nejud- 
rių, be gyvybės, jie atrodo kaip statulos. Kaip pakartoti jų triu- 
ką? Man baisu likti paskutiniam. Sutelkęs drąsą, užmerkiu skaid- 
rias akis ir — op! — šoku pro lubas ir perdangas, sklendžiu pro 
aukštus, terasą, stogą. 

"Ten manęs laukia kiti tanatonautai. Visi drauge kylame į dan- 
gų. Paryžius iš aukštybių — tai bent stebuklas! Aš dar dairiausi į 
Dievo Motinos katedrą, kai ant mūsų užskrido viršgarsinis lėk- 
tuvas. Per vėlu šokti į šalį, bet tai nebesvarbu. Jis be kliūčių 
perveria efemerinius mūsų kūnus. Pakeliui dar spėju pasižiūrėti 
į pilotų kabinos prietaisų skydą. Fantastika, aš skenuoju reakty- 
vinį lėktuvą! 

Fredis atplėšė mane nuo reginių. Reikia skubėti, kitaip galime 
pražiopsoti Rozą. Deja, mes per vėlai atsidūrėme prie Šventojo 
Liudviko ligoninės korpuso. Roza jau išėjo ir dabar ją nuo mūsų 
skiria Galutinis kontinentas. 

Aš būsiu kaltas, jeigu jos nerasime. Kol dvejojau, ar skristi 
pro lubas, sulaikiau visą grupę. Fredis vadovauja mums kaip anks- 
čiau ir įsako skristi iš visų jėgų. Mūsų greitis tikriausiai tris kar- 

tus didesnis negu šviesos, vieną po kito kertame saulės spindu- 
lius. Bzzz.... Praskrendame Jupiterį, Saturną, Plutoną, Uraną, 
Neptūną ir... bzzz... štai tarpžvaigždinė erdvė! 

Laimė, ektoplazmos nejaučia deguonies stygiaus, jos nepa- 
klūsta gravitacijos dėsniams, nejaučia nei šalčio, nei troškulio. 
Mes žinome, kad čia ledinių temperatūrų karalija, bet mums nei 
karšta, nei šalta. Ektoplazma - ateities transportas! Siela nesu- 
siduria su jokiomis kliūtimis, ji muša greičio rekordus ir beveik 
niekuo nerizikuoja (nebent įsipainioti į religinius karus). 

Grožėjausi mažute raketa, kuria rusų kosminiai piratai ke- 
liauja ieškoti mūsų Galaktikos centro — juodosios skylės, kurią 
aptiko Roza. Jų ekipažas net nesureagavo, kai pamojavau ir lyg 
sąmokslininkas mirktelėjau. 

Priekyje rabinai rodo ženklus, kad paskubėtume. Gerai, bet 
kaip? Pasirodo, paprasčiausiai pakanka pagalvoti apie tai. Vis- 
kas taip nauja, taip keista, taip nežinoma, sunku iš karto viską 
suvokti. 

Stefanija šypsosi man. Gal ir ji permatoma, kaip ir visi kiti, 
bet aš ją iš karto pažinau. Mes skrendame petys į petį tarp Žvaigž- 
džių ir planetų. Sau iš dešinės jaučiu Raulį, Amandiną ir Fredį. 
Tanatonautų ektoplazmų eskadrilė skrenda, sklendžia, lekia tie- 
siai į Galutinį kontinentą. 

Netrukus pamatau Rozą. Ji toli priekyje ir skrenda tiesiai, 
visą laiką tiesiai į... mirtį. Į mirtį - didžiulę įvairiaspalvę aureolę, 
į juodąją skylę. Nesuprantu, kodėl ją pavadino juodąja skyle, 
juk ji tokia ryški! Įsiurbtos į ją planetos bei Žvaigždės sprogsta it 
fantasmagoriški fejerverkai ir sudaro kunkuliuojantį Galaktikos 
vainiką. Žvaigždės, dar ne visai prarytos, veikiamos greičio, ku- 
riuo sminga, keičia savo pavidalą ir virsta rausvomis, baltomis, 
raudonomis, violetinėmis dėmėmis, sužimba akinamos ugnies 
žiedlapiais. Netgi šviesa, tokia greita, atšlyja. Spinduliai lūžta, 
susipina, spyruokliuoja. Nuostabus spektaklis, bet jis trunka per- 
nelyg trumpai. 

Aplinkui matyti daugybė šios dienos numirėlių. Jie irgi skren- 
da į viliojančią šviesą, nekantriai nusikrato savo bambagyslių. 
Tarp jų plakasi ir nutrūkusi sidabrinė Rozos bambagyslė. Aki- 
mirką praskrieja mintis, kad viskas baigta. Bet ne, Fredis mano, 
kad ją dar galima sugrąžinti, ir mums rodo, kad pasirūpintume 
savo bambagyslių saugumu. 

Davus komandą, mūsų eskadra persigrupuoja, kad geriau su- 
vytume bambagysles. Tai mane šiek tiek ramina. Tarsi būtume 
sunkaus alpinistų žygio dalyviai, susirišę tvirta saugos virve. 

Mūsų grupė sutartinai sklendžia į pravirus juodosios skylės 
nasrus. Jos skersmuo nesuvokiamai didelis: tikriausiai keletas 
milijonų kilometrų! 

Kuo labiau artėjame, tuo ryškiau plieskia šviesos aureolė. Fe- 
liksas buvo teisus: tai ne vainikas, o krateris, piltuvas. Jau gali- 
ma matyti sienas, ilgą koridorių. 

Aš tiesiu permatomas rankas ten, kur Roza, į bedugnę. 

Mes pasiekiame savotišką krantą. Aplink ir priešais plyti žyd- 
ra neoninė jūra, vos apšviesta fluorescuojančio saulėlydžio. Tūks- 
tančio mylių per valandą greičiu neriu į žydrą bangą, ji suteikia 
man energijos, ramina ir teikia jėgų. Kaip puiku, kad aš čia! Ži- 
nau, viskas bus gerai, kad ir kas atsitiktų. 

Mane persmelkia baugi mintis: o juk Roza teisingai darė, 
kad taip skubėjo čionai. Klysta tie, kurie nenori išeiti iš gyvųjų 
pasaulio. 

Papurtau galvą, suimu save į rankas. Žmona jau dingo man iš 
akių. Mes greitai leidžiamės vien tik minties jėga. Pakanka ką 
nors pagalvoti, ir visi tuoj pat sužino, kas kirba galvose. 

Aš dar labiau skubu. Tai didžiulė šalis. Tikriausiai klaidžio- 
čiau ir klaidžiočiau čia savaitėmis ir mėnesiais. Niekada nesu 
patyręs tokių pašėlusių pojūčių. Motociklų, sportinių automo- 
bilių lenktynės, šuoliai į vandenį nuo uolos krašto - niekas nega- 
li prilygti šiam greičio svaiguliui. 

Aš skrendu, sklendžiu, skrajoju, įsilieju į centrinį šviesos šal- 

tinį. Galinga jėga užvaldo džiugų ir skaidrų mano kūną. Žibu- 
riuoju kaip aplink mus plytinti jūra. Iš mano pirštų galiukų blyk- 
čioja švytintys Žaibai. 

Prie įėjimo į sūkurį grūdasi daugybė numirėlių. Nors ir sun- 
kiai, bet man pagaliau pavyksta tarp jų rasti Rozą. 

Paskui ją mes nugrimztame į žvaigždės žiedo vainiką. Jis bū- 
tent toks, kokį buvau matęs pagal tanatonautų pasakojimus nu- 
pieštuose piešiniuose. Viskas sukasi, viskas siurbia mus. Fredis 
puola į priekį, jis nori sugauti Rozą, kol toji neperėjo pirmos 
komos sienos, bet ji lekia per greitai. Jei rabino mokiniai ne- 
įstengs sutvirtinti Fredžio bambagyslės, ji nutrūks. 

Roza dingo. 

Suprasdamas, kaip man baisu, Raulis čiumpa man už rankos, 
kad kartu su grupe nerčiau į Mochą 1. 

Bumpt! 

Tuoj pat iššoko didžiulė pabaisa. Moteris, vilkinti balto atlaso 
suknia, su skeleto kauke, sklandė juodoj erdvėj kaip skraidyklė. 
Tarsi siaubo filme. Mane apkurtino gergždžiantis jos juokas. Bu- 
vau lyg uodas prieš šią būtybę - dešimt, šimtą, tūkstantį kartų 
didesnę už mane. 

Moteris, vilkinti atlaso suknia, pasirodė esanti puikių formų. 
Ji pakėlė suknios kraštą ir apnuogino ilgas elegantiškas kojas, 
paskui ėmė grakščiai skėsčioti jas į šalis. Krūtinė kilnojosi, iš po 
iškirptės buvo matyti gundančios krūtys. 

Ji, kaip ir anksčiau, juokėsi, kvietė mane paskęsti balto atlaso 
suknios klostėse. Skeleto kaukė įdėmiai stebėjo, kaip reaguoju. 
Staiga moteris pradėjo mažėti. 

Dabar aš nusprendžiau pasinaudoti tinkamu momentu ir čiu- 
pau kaukę už kraštų. Jie perpjovė man pirštus tarsi skustuvas, 
delnai apsipylė permatomu lipniu krauju. Nors ir bjaurėjausi, 
nepaleidau grobio. Traukiau iš visų jėgų. Ten, po kauke, slėpėsi 
kažkas itin svarbus, ir aš jutau, kad bet kokia kaina turiu at- 
skleisti paslaptį. 

Kas slepiasi po kauke moters, kuri taip mane traukia? 

Amandina? Roza? Mano motina? Raulis? Mano mirtis, mir- 
tis, kurią tiriu? 

Lėtai pakilo ranka. Labai lėtai ji pradėjo traukti kaukę... 

Tuoj ji nusiims ją. Aš matau... 

Negaliu patikėti, ką ten matau! To aš tikrai nesitikėjau! O 
juk, atrodo, viskas buvo taip paprasta... 


193 - BUDISTŲ FILOSOFIJA 


„Štai, o vienuoliai, šventoji Tiesa apie tai, kaip nuslopinti skaus- 
mą: sunaikinti siekius visiškai sunaikinant norą, uždraudžiant jį, 
atsisakant jo, neleidžiant jam atsirasti. 

Štai, o vienuoliai, šventoji Tiesa apie kelią, vedantį ten, kur 
nebėra kančios: šitas šventas kelias su aštuoniomis atšakomis, 
kurios vadinamos skaidriu tikėjimu, stipria valia, gera kalba, tin- 
kamu veiksmu, ištekliais, kad išgyventum, nuoširdžiomis pastan- 
gomis, šviesiais prisiminimais, meditacija.“ 

BuDOs PAMOKYMAI, BENARESĖS ŽODŽIAI 


Frensio Razorbako disertacijos „Toji nepažįstama mirtis“ ištrauka 


194 — AKIS Į AKĮ SU MIRTIMI 


Aš atšokau ir stengiausi likti nepastebėtas. 

Mano ektoplazma sustingo iš nuostabos. Iš pirštų liovėsi te- 
kėti kraujas. 

Po skeleto kauke buvo skeletas. Kitas mirties veidas. Mote- 
ris, vilkinti atlaso suknia, nusimetė vieną kaukę, kad parodytų 
kitą, paskui dar vieną ir dar... Jinai nusimetė jų gal jau šimtą, šių 
visiškai vienodų mirties kaukių. 

Mirtis negali būti niekas kita, tik mirtis. Mirtis yra mirtis yra 
mirtis yra mirtis, ir nieko daugiau. 

Ta būtybė ar daiktas vėl įgijo titano formas. Jos kojos virto 
čiuptuvais ir aš buvau paimtas į nelaisvę. Koviausi iš visų jėgų. 
Kaip aiškiai dabar supratau, kokį siaubą išgyveno Bresonas! 

— Tu pasigailėsi, kad pakliuvai čionai! - suriko skeletas ir vėl 
dusliai nusijuokė. 

Jis vėl virto moterimi su skeleto kauke, ir aš pamačiau, kaip 
ima dūlėti jos rankos, kaip pradeda trūnyti drėgnu pelėsiu apsi- 
traukęs jos kūnas. Pirštais ji perbraukė man per veidą, stengda- 
masi išdurti akis. 

Netikėtai prieš save išvydau vorą, vilkintį balto atlaso dra- 
bužiu. 

Norėdamas jo atsikratyti, bandžiau telepatiškai pritaikyti ma- 
giškas formules. Vade retro Satanas. Nepadėjo. Į galvą atėjo bai- 
mės užkalbėjimas iš „Kopos“. Aš pradėjau garsiai šaukti: „Ne- 
žinau, kas yra baimė. Galbūt baimė - tai mažoji mirtis, vedanti į 
visišką sunaikinimą. Aš Žiūriu į veidą savo baimei. Leidžiu jai 
eiti per mane. Ir, kai ji pereis kiaurai, nukreipsiu žvilgsnį jai 
pavymui. O ten nebus nieko. Nebus nieko, išskyrus mane.“ 

Užsimerkiau ir mintyse pakartojau kiekvieną frazę. 

Juokas liovėsi ir baltu apdaru vilkinti moteris susprogo. Pasi- 
pylė šviesos purslai. 

Bet ryški dėmė liko. Tai ta pati centrinė šviesa, kuri rodo mums 
kelią. Jos fone matau savo draugus. Aš prieinu prie jų. Kiekvie- 
nas kaunasi su pabaisa. Su savo siaubūnu. 

Fredis patvirtino: mes perėjome Mochą 1. O Roza, kaip ir 
anksčiau, išsiveržusi toli į priekį. 

Po pirmos komos sienos spalvos pasikeitė. Žydras koridorius 
užleido vietą violetiniam, paskui rudam. Juodi atspindžiai. Gal 
tai pragaro atspalviai? 

Mūsų kelionė sulėtėjo, mus it audra užklupo prisiminimų bur- 
bulai. 

Koridorius vingiavo ir virto savotiška spyruokle. Aš vis skri- 
dau ir skridau į mirties šviesą. Koks jėgos ir galios pojūtis! Pra- 
ėjo tik dvidešimt minučių, kai išėjau iš savo kūno, o aš jau už 
šimtų šviesmečių nuo jo. 

Jokio praradimo jausmo, jokio apgailestavimo. Tarsi būčiau 
netekęs surūdijusios savo ginkluotės. Maniau, kad ji mane gina, 
o pasirodo, ji slėgė sielą, trikdė kvėpavimą, temdė man protą. 

Patyriau smūgių, bet buvau įsitikinęs, kad tai tik nedideli įbrė- 
žimai. Kokia klaida! Viskas Žeisdavo jautrią mano sielą. Vieną 
po kito aš ir vėl išgyvenau savo egzistencijos smūgius. Paradok- 
salu, bet tie, kuriuos gavau aš pats, paliko mažiau Žymių negu 
tie, kuriuos sudaviau kitiems. Mano siela buvo tarsi medis, ant 
kurio kišeniniu peiliuku išrėžiami žodžiai. 

Viskas vyko labai greitai. Aš išgyvenau savo gimimą: štai mo- 
tina verčia mane valgyti košę, aš vėl bijau aukščio, kai tėvas mė- 
to mane aukštyn, štai mano pirmieji spuogeliai ir man gėda dėl 
jų, štai pakliūvu po mašinos ratais, štai Fleri Meroži kalinių Žū- 
tis, pirmoji matyta savižudybė - Felikso, štai triukšmaujanti mi- 
nia Kongresų rūmuose, įžeidžiami laiškai, grasinimai ir nuolat 
persekiojantis kaltės jausmas. „Žmogžudys! Sielų žudikas!“ — 
šaukia man nepažįstami žmonės. „Žmogžudys, žmogžudys, 
žmogžudys, žmogžudys“, — tvirtina vidaus balsas. „Tu pražudei 
šimtą dvidešimt tris nekaltus žmones.“ „Apgailestauju, Maiklai, 
bet jūs ne mano skonio vyras.“ Nemalonūs prisiminimai persi- 
pina su senais košmarais. 

Palyginti su visu tuo, kas vyksta dabar, verčiau dar kartą susi- 
tikčiau su moterimi, vilkinčia balto atlaso suknia. Ką gi, tuo blo- 
giau man, teks garbingai pažvelgti į savo praeitį. Roza, užklupta 
prisiminimų burbulų krušos, stabtelėjo. Gal man pavyks ją su- 
čiupti? Artėju prie savo žmonos labai sunkiai, kovoju su savo 
gyvenimo negandomis. Bet vis dėlto artėju. Dar šiek tiek kan- 
trybės. Telepatiškai (taip tarpusavyje bendrauja ektoplazmos) 
šaukiu jai: „Mes atėjome padėti tau grįžti!“ Ji nekreipia į mane 

jokio dėmesio. Ji sutiko pirmąją savo meilę. Tai kažkoks ame- 
rikietis astronomas. Kai ją paliko, Roza bandė susigrąžinti jį at- 
likdama tokius pat tyrimus kaip ir jis. Ji niekada apie tai su ma- 
nimi nėra kalbėjusi. Dabar pradėjau geriau suprasti visokiau- 
sius sentimentus. 

Ji ginčijasi su buvusiu mylimuoju. Jis sako jai, kad su ja jam 
nuobodu. Jis sako, kad būnant dviese svarbiausia niekada nepa- 
justi nuobodulio. Žinoma, ji švelni ir nuolaidi, bet ji neduoda 
jam nieko ypatinga. Štai kodėl jis ją paliko. 

Paplūdusi ašaromis, Roza puola šalin. Nespėju jai pasakyti, 
kad su ja niekuomet nebūna nuobodu; ji jau perėjo antrą komos 
sieną. 

Aš negaliu skrieti jai įkandin. Fredis už sidabrinės bambagys- 
lės tempia mane atgal. Jis primena man, kad galutinis šios eks- 
pedicijos tikslas - grįžti gyviems į žemę ir, jei aš pernelyg skubė- 
siu, nutrauksiu savo bambagyslę ir nebegalėsiu nei padėti Ro- 
zai, nei grįžti atgal. 

Fredis, Stefanija, Raulis ir Amandina paima man už rankų, ir 
mes kartu pereiname Mochą 2. 

Žinoma, Stefanija tikrai ne kartą mėgavosi raudonosios šalies 
malonumais, bet aš niekada neįsivaizdavau, kad galimos tokios 
fantazijos ir toks iškrypėliškas elgesys! Dar viena Amandina, ta 
pati, kurios aš taip ilgai geidžiau, iškyla prieš mane nuoga, mū- 
vinti tik tinklinėmis kojinėmis, ir siekia mane apkabinti. Aš no- 
riu rasti tikrąją Amandiną, bet ji jau nugrimzdo į užmarštį glė- 
byje nuostabaus juodaodžio Adonio su įspūdingais lakuotais ran- 
kų raumenimis. 

Nuostabaus grožio berniukai glamonėja Raulį. Nieko sau, aš 
net neįtariau, kad jis slepia homoseksualius polinkius. Jau pri- 
pratusi prie šių vietų, Stefanija naudojasi galimybe atsidurti tarp 
nekuklių jaunuolių, puikiai žinančių, ką reikia daryti su pačiais 
slapčiausiais moters kūno kampeliais. Ant užpakalinės „„Rols Roi- 
so“ sėdynės Roza atsiduoda pasakų princui. 

Aš noriu ištrūkti iš savo fantazijų Amandinos glėbio. Dabar ji 
apsitempusi odiniu kostiumėliu, dar labiau paryškinančiu švie- 
sių plaukų vilnis. Jos veidas keri mane, aš glaudžiuosi prie švel- 
niakrūčio fantomo, kvatojančio velnišku juoku. 

Fredis apsuptas haremo arabių, kiekvienos bamboje žybčioja 
po briliantą. Vieną po kito, tarsi saulučių žiedlapius, jis nutrau- 
kia šilkinius jų vualius. 

Kur mes pakliuvome? Mano sapnų Amandina kutena man 
kaklą blakstienomis, mirksėdama greitai greitai. Nervingas dru- 
gelis plaka šilkiniais sparneliais. Tai mano fantazija? Iš proto 
gali išsikraustyti. Amandina šypsosi. Akyse blykčioja ištvirku- 
sios moters beprotybė. O paskui lūpytėmis ji ima mano... 


195 —- POLICIJOS REGISTRACIJOS KORTELĖ 


Kreipimasis į Priežiūros tarnybą: 
Grupė tanatonautų eksperimentuotojų išskrido šįryt. Jie 
kol kas įstrigę antroje teritorijoje. Ar reikia įsikišti? 


Priežiūros tarnybos atsakymas: 
Kol kas ne. 


196 - BUDISTŲ FILOSOFIJA 


„Jeigu, nepaisant mūsų nuopelnų, mes gyvename nelaimingi, 
tai turėtų būti nulemta blogo mūsų praėjusio gyvenimo karmos. 
Jeigu, nepaisant mūsų pagiežos ir priešiškumo, mes gyvena- 
me laimingi, tai taip pat dėl mūsų buvusios karmos. 
Dabartiniai mūsų poelgiai ateityje tikrai turės padarinių.“ 
NARADA TERA „RENESANSO DOKTRINA“ 


Frensio Razorbako disertacijos „Toji nepažįstama mirtis“ ištrauka 


BERNARD WERBER M TANATONAUTAI 339 
197 — DEBESYSE 


„Ji kandžioja man ausis. Tai bus mūsų paslaptis, man tai 
labai patinka. Aš net dievinu tai. Ypač kai kandžioja patį vir- 
šų. Ir dar spenelį. Ir sprandą, tai taip pat malonu. Bet ne Ado- 
mo obuolį. Patinka, kai kandžioja petį. Tai ji gerai moka. Aman- 
dina žino visas jautrias mano kūno vietas! Ji tuo naudojasi. 
Netgi piktnaudžiauja. Paskui mano svajonių Amandina tampa 
dar drąsesnė ir... 

Bet čia Fredis, išsiveržęs iš hurijų glėbio, šūkteli ir įsako mums 
nugalėti seksualinius impulsus. Mes čiumpame vienas kitą ir su- 
traukiame bambagysles į krūvą. Šalia manęs sunkiai kvėpuoja 
daoistas vienuolis. Jis žino, kad einame į nuostabias, bet pavo- 
jingas žemes. 

Keletą kartų stengiamės sučiupti Rozą. Viskas veltui. Ji jau 
perskrido Mochą 3 ir prisijungė prie laukiančiųjų minios. 

Kaip ir ji, mes įsiskverbiame į rausvai gelsvąją šalį. Numirėlių 
kolona nusidriekusi kiek akys aprėpia. Kai kurie nustebę, kad 
mūsų bambagyslės sveikos iki šiol. „Kas tai, turistai, palikę gy- 
vųjų pasaulį, kad aplankytų mirusiųjų kontinentą?“ Beje, dau- 
guma jų į mus nekreipia jokio dėmesio. 

Minioje aš ieškau Rozos. 

Čia batalionai kareivių, žuvusių egzotiškuose karuose, epide- 
mijų aukos, o štai čia žuvusieji katastrofose. Numirėliai, numi- 
rėliai, numirėliai, visų rasių ir iš visų šalių. Raupsuotieji, nuteis- 
tieji mirti elektros kėdėje, sudegintieji ant laužo, nukankinti po- 
litiniai kaliniai, neatsargūs fakyrai, lėtinio vidurių užkietėjimo 
aukos, perverti užnuodytomis strėlėmis keliautojai, erzinę ryk- 
lius akvalangininkai, jūrininkai, drebantys alkoholikai, paranoi- 
kai, bėgę nuo įsivaizduotų priešų pro dešimto aukšto langą, mė- 
gėjai šokti iš aukštai prisirišę guma, per daug smalsūs vulkano- 
logai, trumparegiai, nepamatę važiuojančio sunkvežimio, tolia- 
regiai, nepamatę griovio po nosim, sergantieji astigmatizmu, 

užmynę vorą paukštėdą, moksleiviai, nežinoję, kuo gyvatė ski- 
riasi nuo žalčio... 

Mes praskiriame juos alkūnėmis. 

— „Roza, Roza!“ — šaukiu telepatiškai. 

Į mane atsigręžia daug moterų, kurių vardas Roza. Laukinės, 
puslaukinės ir naminės rožės. Ir tų, ir kitų ektoplazmos pasako- 
ja gyvenimo istorijas. Viena tapo pavydaus vyro auka, kitą, vals- 
tietę, užtiko šieno kupetoje senamadiškas tėtušis, trečia mirė 
nuo senatvės, taip ir nepasinaudojusi savo turtais, nes juos iš- 
švaistė jos sūneliai... 

Aš braunuosi pro kitus mirusiuosius. Numirėliai, numirėliai, 
numirėliai. Perdozavo narkotikų, vyras mirtinai sumušė, pasly- 
do ant banano žievės, gripas prikibo, persirūkė, bėgo maratoną, 
per Formulės 1 lenktynes nepasisekė viražas, tupdė lėktuvą, bet 
takas buvo per trumpas, turistai manė, kad Harlemas gražus 
naktį... Kraujo keršto vykdytojai, mokslui nežinomo viruso at- 
radėjai, užsieniečiai, atsigėrę vandens trečiosiose šalyse, atsitik- 
tinių kulkų aukos, Antrojo pasaulinio karo minų kolekcininkai, 
plėšikai, pakliuvę į rankas policininkams civiliais drabužiais, au- 
tomobilių su „staigmenomis“ vagys... 

Buvo ir motociklininkų, manančių, jog jiems turėjo pakakti 
vietos, kad prasmuktų pro mašinų, vežančių benziną, nosį, ma- 
šinų su benzinu vairuotojų, manančių, jog motociklininkai turi 
pakankamai proto, kad neprašvilptų jiems pro pat nosį, taip pat 
mėgėjų važinėtis autostopu, kurie tiesiog atsidūrė važiuojantie- 
siems ant kelio. 

Pacientai, kuriems persodino kepenis, konsultavosi su tais, 
kuriems persodino širdį. Vaikai kritikavo tėvus, nesusipratusius 
anksčiau grįžti iš darbo, kai slėpynes žaidusios jų atžalos įsigud- 
rino užsidaryti šaldytuve. 

Jokios įtampos tarp numirėlių. Čia viešpatavo visuotinė taika. 
Bosnijos gyventojai vaikščiojo susikibę už parankių su serbais. 
Korsikos klanai sudarinėjo meilės ir santarvės sutartis. Okeani- 
nio lainerio jūrininkas bičiuliavosi su kosminio laivo pilotu. 

Fredis mums priminė, kad nėra laiko dairytis į šonus. Mes 
susibūrėme aplink jį, pasirengę sudaryti figūrą, kurią buvome 
sukūrę laboratorijoje. Rėmėmės vienas į kitą, stengdamiesi iš- 
saugoti savo bambagysles ir sudaryti savotišką piramidę. Viršū- 
nėje Fredis, Raulis ir Amandina prilaikė mane savo pečiais. 

Pamatęs Rozą, mintimis perdaviau jai, jog mes atvykome 
čion, kad sugrąžintume ją namo. „Kokia prasmė?“ — atsakė. 
Mano žmona buvo įsitikinusi, kad jos valanda jau išmušė. Rei- 
kia Žinoti, kada baigti egzistavimą, Roza buvo patenkinta, kad 
tai nutiko būtent dabar - ji mirė pasiekusi sėkmę gyvenime. 
Išėjo būdama laiminga, jos moksliniai projektai baigti. Ko dar 
galima norėti? 

Aš jai prieštaravau, juk mirė nepagimdžiusi vaiko, 0 aš noriu 
turėti su ja sūnų. Ji priminė man Stefanijos frazę: „Bėda ta, kad 
žmonės mano, kad jie yra nepakeičiami šioje Žemėje ir negali 
visko mesti. Koks pasitikėjimas!“ 

Anot jos, pasaulyje ir taip gyvena per daug Žmonių, tad ne- 
sielvartaukime, kad neturime palikuonio. Ir, nenorėdama dau- 
giau klausytis mano įkalbinėjimų, ji puolė į priekį stumdydama 
alkūnėmis eilėje stovinčius numirėlius. 

Dabar mano žmona ir mūsų junginys pasiekė ketvirtą komos 
sieną, prisikapstėme iki pažinimo šalies. 

Staiga supratau, kodėl E = mc? ir priėjau prie išvados, kad tai 
genialu. Supratau, kodėl žmoniją nuolat kamuoja karai. Aš net 
pamačiau, kur būtent guli seniai pamesti mano mašinos raktai. 

Aš gavau daugybę atsakymų į klausimus, kurie niekuomet ne- 
ateidavo man į galvą. Pavyzdžiui, kaip galima išlaikyti burbuliu- 
kus atidarytame šampano butelyje. Pasirodo, reikia įkišti į jį si- 
dabrinį šaukštelį. (Tikrai gera mintis!) 

Supratau, kad reikia priimti pasaulį tokį, koks jis yra, nieko 
nesmerkti, kad ir kas atsitiktų. Supratau, kad vienintelė paskata 
turėtų būti būdų tobulinti save paieška. Mano protas taip prasi- 
plėtė, jog aš maniau, kad sprogs smegenys. Supratau viską: gy- 

venimą, būtį, įvairiausius dalykus... Kaip nuostabu viską supras- 
ti! Koks tikriausiai buvo laimingas Adomas, kai atsikando pažini- 
mo obuolio, ir kaip tikriausiai džiūgavo Niutonas, kai obuolys 
trinktelėjo jam į makaulę! 

O taip! Susitikimas su sąmone, ko gera, pats sunkiausias išban- 
dymas. 

Aš yriausi į priekį pažinimo keliu. Įgijau labai svarbių ir ne 
tokių svarbių žinių. Netikėtai stabtelėjau priblokštas vieno atra- 
dimo: aš niekada nieko nemylėjau. Na, žinoma, man yra tekę 
patirti prieraišumą, švelnumą. Man buvo jauku tarp savo drau- 
gų, man patiko leisti su jais laiką, bendrauti. Bet ar aš ką nors 
esu mylėjęs iš tikrųjų? Ar apskritai gebu ką nors mylėti? Mylėti 
ką nors kitą, ne save? Tariau sau, kad aš ne vienas toks ir kad 
panašių į mane turi būti daugybė, tų, kurie niekuomet nemylėjo. 
Bet tai ne išeitis! Tai manęs nė truputėlio neguodė. Mirtis bent 
jau atvėrė man akis, suvokiau, kad dažniausiai vadovaudavausi 
tik sentimentais. Manau, mylėti reikia, kad būtum laimingas. 

Meilė - didžiausias egoizmo aktas, geriausia pasaulyje dova- 
na, kurią gali pasidovanoti. Bet aš, ko gera, niekada nesugebė- 
jau to padaryti! 

O Roza? Maniau, kad ją myliu, net nusprendžiau mirti dėl jos. 
O paaiškėjo, kad mylėjau nepakankamai. Roza, jei tik man pa- 
vyks tave iš čia ištraukti, jeigu mes vėl susitiksime, aš išvesiu tave 
iš proto savo meile. Begaline ir nuoširdžia meile! Vargšelė, kaip ji 
nustebs. Nėra nieko, kas baugintų labiau negu didžiulė meilė, 
netikėtai aplankiusi tą, kuris visą laiką stengėsi būti santūrus. "Tai 
taip baisu ir tuo pačiu taip nuostabu! Kaip man ją sulaikyti, kad 
paaiškinčiau, jog suprantu, ką reiškia iš tikrųjų mylėti! 

Pradėjau skristi dar greičiau, kiti aplink mane padarė tą patį. 
Roza jau tunelio gale. Kaip ir mes visi, ji suvokė, kas yra abso- 
liatus Žinojimas, perėjo penktą komos sieną ir pateko į idealaus 
grožio šalį. 

Trinkt! 

Čia tai bent smūgis! 

Po to, kai susidūri su baime, troškimais, laiku, žinojimu, pa- 
tenki į puikią žaliąją šalį, kur auga nuostabios gėlės, augalai, me- 
džiai, kur žybsi įvairiaspalvės kibirkštys. Kaip dar galima apra- 
šyti tai, kas neaprašoma? Matau absoliučiai tobulą moters vei- 
dą, sklendžiu prie jos artyn, ji virsta gėle su Žiedlapiais, įvairia- 
spalviais tarsi katalikų bažnyčios vitražai. Iš skaidrių ežerų mums 
šypsosi žuvys ilgais, skaidriais kaip krištolas pelekais. Gazelės 
šokčioja virš šiaurės pašvaistės gaisų. 

Tai ne haliucinacija. Idealus grožis atgaivina prisiminimus ir 
mane ištinka paroksizmas. Draugai irgi užburti vaizdų. Juodi 
kaip opalas drugeliai plevena virš Raulio. Sidabriniai delfinai 
žaidžia šalia Stefanijos. Fredį supa jauni faunai, jų nugaros pasi- 
dengusios švelniais baltai žalsvais pūkeliais. Iš kažkur atsklinda 
popietinis Debiusi preliudas apie miško išdaigininkų gyvenimą. 
Grožis — tai dar ir muzika. Ir aromatai; visur užuodžiu lengvą 
mėtų kvapą. 

Priekyje skrendanti Roza šiek tiek sulėtina greitį, paskui vėl, 
dar greičiau, ima veržtis į ją traukiančią šviesą. Toji šviesa užval- 
do ir mane, apgaubia maloniomis bangomis. 

Štai mano žmona jau prie šeštos sienos. Mochas 6. Nė vie- 
nas pasaulio tanatonautas dar nėra grįžęs po to, kai peržengė 
šį barjerą! 

Ji skuba, veržiasi į priekį, jos nevaržo jokios bambagyslės, ji 
skrieja keliu į nežinomybę! 

Trinkt! 

Ji jau kitoje sienos pusėje. Tai 7ėrra incognita! 

Fredis rodo mums, kad dabar reikia keisti išsidėstymą. Rei- 
kalauja, kad sudarytume tvirtą pagrindą, besibaigiantį plonu it 
adata smaigaliu. Fredis pareiškia, kad tik mudu - jis ir aš - ban- 
dysime pereiti sieną. Jis - labiausiai patyręs iš mūsų, aš - vienin- 
telis, galintis įtikinti Rozą grįžti. 

Raulis ragina: 

— Einam! Pirmyn, tiktai pirmyn į nežinomybę! 

Aš esu sielos, visų sielų šaltinio, dalis, 

Atėjau iš miesto, kuris yra tėvynė jos neturintiems. 
Šis kelias, kuriuo einu, veda į begalybę. 
Atsisakyk visko, nes nieko nėra svarbiau už jį. 


Amžinybės jūroj tirpstu kaip druskos kruopelė, 
Nelieka bedievystės nei tikėjimo, nei abejonės. 
Mano širdy liepsnoja žvaigždė, 

O toje žvaigždėje - septyni dangūs. 


Frensio Razorbako disertacijos „Toji nepažįstama mirtis“ ištrauka 


199 - ATKELIAVOME 


Fredis mane stulbina. Jis be baimės eina prie tos ribos, kurios 
dar niekas nebuvo įveikęs. Bambagyslė jau įsitempusi iki bega- 
lybės, bet jis juda į priekį, o aš vos velku kojas. Jau pavargau 
nuo mirties teikiamų netikėtumų. Ir vis dėlto jaučiu, kad prie- 
kyje slypi paslaptis. Ten — paskutinė mirties misterija. 

Pagaliau sužinosiu pačią didžiausią paslaptį. Kas, jeigu ne mir- 
tis, pareikalavo tiek daug aukų? Čia, už šios uždangos, baigiasi 
visi trileriai ir meilės romanai. Čia, už šios uždangos, tikrovė 
susijungia su fantastika ir visos pasaulio mitologijos susilieja su 
tiksliaisiais mokslais. 

Aš truputį dvejoju, paskui keliauju į priekį. 

Pagaliau ji, paskutinė Galutinio kontinento teritorija. 

Aš matau ją. 

Akimirksniu pamirštu Rozą. Paslapčių paslaptie, aš tave ma- 
tau. Aš tave matau, aš tave jaučiu, aš tave girdžiu. Tai galas. Tai 
dramblių kapinės. Čia užgęsta šviesa, visa, kas šviesu, čia nu- 

slopsta garsai, čia nebėra garsų. Sielos, visos sielos. Mintys, vi- 
sos mintys. 

Aš matau Rojų. 

Mano galvoje skamba dangaus muzika. Žvaigždžių skeveldros 
siunčia man paskutinį trumpą „atleisk“. Mirštanti Žvaigždė ir 
mirštantis žmogus nueina tą patį kelią. Kelią į Rojų. 

Klaidžioju rūke, vatinėmis kojomis iriuosi per šventą terito- 
riją. Tarsi sveikindamos Rojų aukštyn pakyla permatomos ma- 
no rankos. Keliai nebeatlaiko, aš krintu ir bučiuoju minkštą 
dirvą. 

Per klaidą, - o gal todėl, kad vis dėlto aš mylėjau, - patekau į 
Rojų. Koks jis gražus! Gražesnis už visus idealaus grožio vaiz- 
dus šeštoje teritorijoje. Ten buvo tik reprodukcijos, kopijos, imi- 
tacijos. Tikrasis Rojaus grožis pranoksta viską. 

Rojus — mano vienintelė šalis, vienintelė tėvynė. Čia mano šak- 
nys. Regis, visada Žinojau, kur yra ši vieta, visada žinojau, kad iš 
čia atėjau ir čion sugrįšiu. Žemėje, ten, žemai, aš buvau tik praei- 
vis. Atostogaujantis turistas. Aš — ektoplazma ir niekada nebu- 
vau joks Maiklas Pinsonas. Viso labo ektoplazma. Aš niekada ne- 
buvau tas paniurėlis kvailas vaikinas Maiklas Pinsonas. 

Maiklas Pinsonas - tikras kvaiša, o aš, aš toks... lengvas. Leng- 
vumas — štai tikroji vertybė. Trokštu likti mąstančiu garu. Su 
žeme mane sieja kūnas. Jaunystės klaida. 

Matau Rozą ir myliu ją labiau, negu mylėjau. Kodėl turėčiau 
grįžti į ankštą odą, sergantį kūną, smegenis, prikimštas erzinan- 
čių rūpesčių? Mums gera čia dviese. Mums nėra ko bijoti laiko. 
Mums apskritai nėra ko bijoti. 

Man nusispjauti ant tų visų tanatonautų, laukiančių prie Ro- 
jaus. Didesnės kvailystės neįmanoma įsivaizduoti. Grįžau į savo 
šalį, į savo pasaulį. Čia tai bent atradimas. Aš - prie savo šalti- 
nio. Matau tikrą dangų. Regiu tikrą saulę. Palyginti su ja, mūsų 
Saulė - tik blyškus žiburėlis. Baltą, tikrai baltą spalvą galima 
išvysti tik Rojuje. 

Aš Rojuje. Tik pamanykite, aš norėjau atimti jį iš Rozos! 

Rūkas išsisklaido. Ilga numirėlių kolona panaši į upę, tolu- 
moje pasidalijančią į kelias atšakas. Leidžiuosi žemyn, kad ge- 
riau viską matyčiau. Sielų upė iš tikrųjų dalijasi į keturias atša- 
kas. Be jokios abejonės, esama dar vienų vartų, pro kuriuos įei- 
na sielos. Be žmonių sielų, matau gyvūnų ir netgi augalų - jūros 
plukių, dumblių, rožių — sielas. Pasirodo, augalai taip pat turi 
sielas. Aš tai Žinau, nes dabar suprantu viską. 

Visiškas susiliejimas. Mes vientisi, ir ten, Žemėje, visi kartu 
kenčiame. Reikia gyventi ir stengtis, kad nebūtum prievartauja- 
mas. Pačiam neprievartauti nė vieno, kad ir kas jis būtų. Nie- 
kuomet nedaryti nieko per prievartą. Šį gyvenimo dėsnį taip ryš- 
kiai suvokiau tik dabar. Aš buvau niekas, buvau nemokša, pa- 
noręs pakilti į Rojų tik tam, kad galų gale suvokčiau, kas esu. 

Upė, plukdanti žmonių, gyvūnų ir augalų sielas, dalijasi į ke- 
turias atšakas. Kokiose knygose, sukrautose ant Raulio stalo, 
buvo kalbama apie šalį, kurioje teka keturios upės? Apie tai 
yra kalbėję indai, apie tai yra užsiminę ir judėjai. Galvoje šmės- 
telėjo frazė iš Raulio sąsiuvinio: ŽYDŲ MITOLOGIJA. Ro- 
jus yra septintoje dangaus sferoje. Į ten veda dveji vartai. Ten 
visiems siūloma šokti ir džiaugtis. Ten teka keturios upės: oro, 
medaus, vyno ir aromatų... „Rojų drėkina keturios upės“, — 
sakoma Korane. 

Mūsų protėviai tai žinojo ir alegoriškai aprašė vieną ir tą patį 
peizažą. 

Keturios upės. Keturios takoskyros. Keturi sielų tipai, sielos 
skirstomos ne tik į geras ir blogas. Keturios sielų būsenos. 

Sekdami Rozos pėdomis, mudu su Fredžiu įsiliejame į miru- 
siųjų upes. 

Staiga išvystu angelus. 

„Palaimintieji atskleis paslaptis, kurių tikrumą patvirtino pro- 
tas, paklusęs tikėjimui. Trejybė, įsikūnijimas, išganymas, apvaiz- 
dos dėsniai, valdantys sielas, pasaulį ir žmones, dažnai mums 
atrodo kaip mįslė ar nesibaigianti sumaištis. 

Palaimintieji suvokia antgamtinį Dievo kelių, nurodomų iš- 
rinktiesiems, kuriems skirta tapti šventaisiais, painumą ir bega- 
linius pačios dieviškumo esmės stebuklus.“ 

MoONSINIORAS ELIJAS MERIKAS 


Frensio Razorbako disertacijos „Toji nepažįstama mirtis“ ištrauka 


201 - ANT RIBOS 


Iš toli jie atrodė kaip jonvabaliai. 

Angelai. 

Aš iškart supratau, kas jie. 

Tai Rojaus angelai. 

Dėl šio reginio vertėjo nueiti šį kelią. 

Fredis čiupo man už pečių ir papurtė kaip kriaušę. Jis ėmė 
šaukti, kad mes prisiekėme grąžinti Rozą į gyvųjų pasaulį, o ne 
likti su ja mirusiųjų kontinente. Maldavo, kad nepamirščiau mūsų 
misijos tikslo. Jis skaitė visas mano mintis. Ektoplazmos taip 
greitai viską supranta! 

Kol rabinas kalbėjo, pamažu atsitokėjau. Mirtie, aš juk nuga- 
lėjau tave, kai tu buvai moteris, vilkinti balto atlaso suknia. Tu 
manęs jau nebesuvedžiosi, netgi dabar, kai pasirodei Rojaus pa- 
vidalo. 

Fredis buvo patenkintas. Jis suprato, kad grąžino mano sielai 
ramybę. Netgi Rojus silpnesnis už mano valios jėgą. Žinojau, kas 
mes tokie. Grynoji siela ir mirtingas kūnas, kol kas neatsiskyrę 

vienas nuo kito. Aš esu siela ir materija, o siela turi išlikti tvir- 
tesnė už materiją. Aš turiu išlaikyti širdies ir proto pusiausvyrą. 

Žinojau, kas aš esu. Žinojau, kas mes esame. Ne dvi sielos 
tarp daugybės kitų, o du tanatonautai, vykdantys užduotį. Mes 
ne numirėliai, o gyvieji, pajėgūs tirti Galutinį kontinentą ir grįžti 
iš jo atgalios. Mes esame čia, kad išgelbėtume Rozą. 

Pasiekėme mirusiųjų „medaus“ upę. Susiliejome su jais. Nu- 
mirėliai apstulbę žiūrėjo, kaip velkame savo bambagysles. Aš ir 
pats negalėjau suprasti, kodėl jos dar nenutrūko, bet, šiaip ar 
taip, kol kas jos buvo sveikos. 

Keturios eilės buvo labai ilgos. Buvo galima pamanyti, kad 
vasarą mes atsidūrėme oro uoste, kur grūdasi daugybė žmonių. 

Iš visų jėgų sušukau: „Roza! Roza!“ Kažkoks senukas, kurį, 
rodos, kokias tris valandas draskė pulkas alkanų kačių, subruz- 
do ir ženklais parodė man, kad ji kažkur priekyje. „Be abejonės, 
Roza jau peržengė kontrolės punktą ir dabar eina ten, kur bus 
svarstomi geri ir blogi jos darbai“, - pranešė jis. 

— Taip, taip, — telepatiškai pareiškė man tas fatalistas. - Kai 
kurios sielos turi privilegijų. Žaliojoje šalyje jos praleidžiamos į 
priekį be eilės, o mes stovime čia po keletą šimtmečių. Ir niekas 
nežino, kodėl taip yra... 

— Palaukit, sakėte, ji eina į svarstymą? 

— O kaipgi. Sielos svarstomos. Dabar tikrins, ką ji gera ir blo- 
ga padarė savo gyvenime, paskui nuspręs, į ką persikūnys. 

— O kur vyksta tas svarstymas? 

— Eikite tiesiai, tikrai nepaklysite. Visą laiką tiesiai. 


202 - DAOLZMAS 


„Išminčius myli šį gyvenimą, kol jis tęsiasi, ir pamiršta jį dėl 
kitų gyvenimų. Kol jis jame, jo „aš“ saugo Tas, kurio siela aprė- 
pia viską. 

Ugnis malkų rietuvei tas pat, kas siela - kūnui. Ugnis persi- 
meta į kitą pliauską, kaip siela į kitą kūną. Ugnis plinta negesda- 
ma. Gyvenimas tęsiasi nesibaigdamas.“ 

DŽUANGDZI 


Frensio Razorbako disertacijos „Toji nepažįstama mirtis“ ištrauka 


203 - POLICIJOS REGISTRACIJOS KORTELĖ 


Kreipimasis į Priežiūros tarnybą: 
Jūs uždraudėte mums kištis. Jų nesustabdėme, ir dabar jie 
jau čia. Tikimės, kad dar ne vėlu. Dabar tvarkytis teks jums. 


Priežiūros tarnybos atsakymas: 
Nieko, susitvarkysime. 


204 — KIEK SVERIA SIELA 


Klaidžiodami po baltą rūką, mudu su Fredžiu spraudėmės į 
priekį tarp Žmonių ir ne žmonių sielų. Mes ėjome slėnio link, 
kur vėl susiliejo keturios upės atšakos. Numirėliai traukė švie- 
sos link. Iš visų pusių juos supo angelai. 

Angelai tokios pat ektoplazmos kaip mes. Jie neturi bamba- 
gyslių, užtat juos gaubia įvairiaspalvė blykčiojanti aura. Jie pa- 
matė mus ir ėmė pulsuoti dar fantastiškesniais raštais, atrodė, 
kad reiškia savo mintis keisdami atspalvius. 

Angelai pradėjo šokinėti aukštyn ir sukiotis į dešinę, į kairę, 
kaip plūdurai, paskui pareikalavo paaiškinti, ką čia veikiame ir 
kodėl mūsų bambagyslės nenutrūkusios. 

— Ieškome moters. 

Vienas angelas prisipažino, kad būtent jis atsakingas už radinius. 

Aš apibūdinau Rozą. Jis patvirtino, kad ji tikrai nuėjo į svarsty- 
mą. Angelas parodė į gilumą, kur virš slėnio, per kurį tekėjo ketu- 
rios upės, stūksojo garų gaubiamas Šviesos kalnas. Būtent nuo jo 
viršūnės sklinda šviesa, kuri lyg švyturys rodo kelią į Rojų. 

Kartu su mirusiaisiais kopėme keliu, vedančiu į šviesą. 

Virš kalno viršūnės sklandė trys angelai, jų auros buvo dar 
ryškesnės. 

— Šie angelai ne tokie kaip visi kiti, - sušnabždėjo man Fredis, — 
tai arkangelai. 

Ir iš tikrųjų — jie švietė; numirėliai ėjo vos vilkdami kojas. 

Rabinas parodė man, kur yra Roza. Ją buvo užliejusi kalno 
šviesa, ant jos krito žiežirbos. O apačioje būriavosi mirusieji, jie 
laukė savo eilės stoti prieš teismą. 

— Kitas, — pranešė vienas iš arkangelų. 

O kita kaip tik ir buvo Roza. 

— Įtikink juos, kad leistų jai grįžti su mumis, - kumštelėjo 
man rabinas. 

Jis nebegalėjo eiti paskui mane. Rabinas laikė mano ir savo 
bambagysles, tokias įtemptas, jog atrodė, kad jos tuoj trūks. Mes 
tikrai žaidėme savo gyvybėmis. Toliau turiu eiti vienas, Fredis 
pasirūpins mano bambagysle. 

Nuskridau prie arkangelų ir sušukau visa gerkle: 

— Palaukite! Kol nepradėjote teisti šios moters, turiu pasaky- 
ti, jog mes, gyvieji, nenorime, kad ji stotų prieš jūsų teismą. 

Arkangelas žvelgė į mane nė truputėlio nenustebęs. Telepati- 
nis jo balsas mane veikė raminamai. Atrodė, kad jis nusiteikęs 
labai geranoriškai. Šis mirties agentas nekėlė man jokios bai- 
mės. Jis stengėsi paguosti ne tik mane, bet ir netoliese besibū- 
riuojančius mirusiuosius. 

— Paaiškinkite. 

— Roza tapo banditų auka ir čia jai nėra kas veikti. 

Kiti du arkangelai irgi buvo geranoriški. Jie švytėjo ir priminė 
man ateivius iš Stiveno Spilbergo filmo „Trečio laipsnio susitikimai“. 


BERNARD WERBER EB TANATONAUTAI 351 


Vienas iš jų paklausė, kokią turiu teisę kištis į jų reikalus. 

Susimąstęs stebeilijo į manęs laukiantį rabiną, į mūsų bamba- 
gysles, paskui paklausė: 

— Jūs norite susigrąžinti ją į žemę? 

Taip. Mūsų čia yra keturiasdešimt, mes norime ją susigrą- 
žinti. 

— Jeigu keturiasdešimt Žmonių taip rizikuoja, ši moteris tikrai 
dar reikalinga žemutiniame pasaulyje. Mes leidžiame pasiimti 
ją, bet ji pati turi paprašyti, kad grąžintume jai bambagyslę. 

Roza vis dar dvejojo. Nuo šios akimirkos tik ji pati galėjo 
nuspręsti, kaip pasielgti. Jutau, kad jos siela su malonumu atsi- 
sakytų Žaisti gyvenimą. Kaip ir aš prieš keletą minučių, Roza 
taip pat manė, kad būtent čia yra tikroji jos tėvynė. Kad ir kaip 
būtų, kažkas — galbūt meilė man - vertė ją dvejoti. 

Aplink numirėliai ir angelai susidomėję laukė, į kurią pusę 
nusvirs svarstyklių lėkštė. 

— Na ir sekasi, iki šiol ją dievina mirtingieji! —- sušnibždėjo 
kažkoks savižudis japonas, pasidaręs charakirį. 

Jam pritarė šalia stovėjęs kūdikis kankinys. 

Vienas iš angelų pareiškė, kad pirmą kartą susidūrė su tokiu 
atveju. 

Kitas džiaugėsi, kad mums buvo leista čia patekti. Tikrai įdo- 
mi situacija. 

Roza įbedė žvilgsnį į arkangelus. Tie kategoriškai atsisakė pa- 
dėti jai apsispręsti. Jeigu Roza panorės, sakė jie, ji liks čia. Jeigu 
ne, galės grįžti atgal, gyventi kasdienį savo gyvenimą, daryti ge- 
rus ir blogus darbus. Žmogus pats turi atsakyti už savo likimą. 

Mus stebėjo kiek tolėliau stovintis Fredis. Iš šono ši scena 
atrodė kaip S ceremonija fantastinėje baltoje šventyklo- 
je. Pora - aš ir Roza — stovime akis į akį, už mūsų - ilga ir pilka 
kviestinių virtinė. Priekyje — Šviesos kalnas. 

Roza žengė žingsnį arkangelų link, paskui antrą. Užgniaužė 
kvapą, kai ji staiga apsisuko ir puolė man į glėbį. 

— Atleiskite, - pasakė ji, - bet dar liko kai kas neužbaigta ten, 
žemai. 

Nustebę angelai pakeitė spalvą. Visa scena, užlieta permato- 
mos gelsvos spalvos, pamažu ėmė įgyti melsvą atspalvį. Arkan- 
gelai mums nusišypsojo ir sustingo laukdami. Staiga pradėjo ploti 
mažučiai kaip žiogai cherubinai. Iš mano žmonos pilvo išlindusi 
bambagyslė nusidriekė išėjimo iš juodosios skylės link. Roza vėl 
buvo prijungta. Bambagyslė susiejo jos sielą su kūnu. 

Mes priėjome prie Fredžio. Jis jau žinojo, kad mums pasisekė. 

Numirėliai mus sveikino: 

— Ei, vaikinai, gero kelio į materialų pasaulį! 

— Ir kodėl materialus pasaulis jums taip patinka? — atsidušęs 
paklausė amerikietis psichopatas žmogžudys, su gyvenimu atsi- 
sveikinęs elektros kėdėje. - Aš nė už ką ten nebegrįžčiau. Jei 
norite Žinoti mano nuomonę, gyvenimas — tai ašarų pakalnė. 

Mes nekreipėme dėmesio į jo žodžius. 

Žinoma, grįžti atgal buvo kur kas maloniau, negu skristi į Ga- 
lutinį kontinentą. Mums nebereikėjo saugoti savo bambagyslių. 
Nusileidę nuo Šviesos kalno, patraukėme išilgai keturių upės 
atšakų, paskui skridome virš pagrindinės upės. Tarsi lašišos į 
savo vandenis. 

Už šeštos komos sienos visi mūsų draugai mintimis mums pa- 
plojo. Visą tą laiką, būgštaudami dėl itin įtemptų bambagyslių, 
jie nekantriai laukė mūsų. 

Raulis, Stefanija, Amandina, kinų vienuoliai ir rabinai, leidę 
mums patirti, kas yra gyvenimo ir mirties dugnas, netvėrė iš 
džiaugsmo. Mes perskridome visas teritorijas ir sienas. 

Už mūsų liko grožis, žinojimas, kantrybė, malonumai, baimė. 

Jau visai nebetoli išėjimas iš juodosios skylės. Ten pulsavo 
žvaigždės, tokios blyškios palyginti su šviesa, kuri tvieskė gilu- 
moje. Laimingi skridome namo, bet staiga mus užpuolė grės- 
minga ektoplazmų gauja. 

205 — HINDUIZMO FILOSOFIJA 


„Žmogus primena užvalkalą. Vienas užvalkalas gali būti raus- 
vas, kitas juodas ar dar kitokios spalvos, bet visi jie pasiūti iš 
tokios pat medžiagos. Tas pat ir su žmonėmis: vienas gražus, 
kitas išsigimęs, trečias religingas, ketvirtas niekšas, bet visuose 
mumyse slypi vienas ir tas pats Dievas.“ 

RAMAKRIŠNA 


Frensio Razorbako disertacijos „Toji nepažįstama mirtis“ ištrauka 


206 - ŠAUKŠTAS DEGUTO 


Visi manėme, kad Senasis Kalnietis, likęs be savo asasinų ir į 
protą atėjusių „Koalicijos“ narių, nebekelia mums jokio pavo- 
jaus. Bet buvo ne taip. Jo prigimtis šaukėsi keršto. Netekęs pa- 
galbininkų, kai buvo pasirašyta visų religijų sutartis, jis surinko 
nedidelę grupelę samdomų tanatonautų. 

Senasis Kalnietis telepatiškai metė mums, kad ekumenizmas — 
tik spąstai konfesijoms, dar daugiau, tai galimybė žydams užval- 
dyti Rojų. 

Fredis paprieštaravo, jog niekas nėra Galutinio kontinento sa- 
vininkas ir kad nieko keista, jog susivieniję dvasininkai pasmer- 
kė prievartą. Asasinas atrėžė, kad jis puikiai žino, kokie klastin- 
gi rabinai ir neleis savęs suklaidinti. 

Nustebau jų grupėje išvydęs ilgšį Martinesą, mūsų vaikystės 
priešą, kuris apgaulės būdu vos nepateko į tanatonautų būrį. 
Laimė, mes užkirtome tam kelią, o jis mūsų net nepažino. Da- 
bar jis mūsų nekentė, nors kadaise išgelbėjome jį nuo neišven- 
giamos žūties. Vis dėlto keista, kad mums kenkę žmonės pyksta 
ant mūsų, nors kalti yra jie patys. O jeigu jūs dar būsite padaręs 
jiems kokią nors paslaugą, jų neapykanta bus beribė. 

Samdinių buvo daugiau negu mūsų, ir aš labai išsigandau. Bū- 
tų kvaila mirti atlikus tokį žygdarbį! 

Bet Fredis žinojo, kad Senajam Kalniečiui rūpi tik jis. O juk 
rabinas norėjo susidraugauti su juo, nors Senasis Kalnietis kėsi- 
nosi jį nužudyti. Asasinas elgėsi kaip Martinesas. 

Mes nespėjome sustabdyti Fredžio, kai šis, norėdamas mus 
apginti, atrišo savo bambagyslę. Jis bandė padaryti apgaulingą 
manevrą. 

— Greičiau skriskite, - įsakė. - Jei liksime kartu, niekas iš 
mūsų nebesugrįš. 

Mes dvejojome, bet telepatiniai jo šūksniai buvo tokie įsak- 
mūs, kad mums neliko nieko kita, kaip tik paklusti. Jėga nutem- 
pėme Amandiną, kuri bet kuria kaina norėjo kautis kartu su 
savo vyru. 

— Fredi! — šaukė Amandina. 

— Eikite, palikite mane, aš įsikūnysiu į lamedą-vavą. 

Jis pradėjo vynioti savo sidabrinę bambagyslę kaip ektoplaz- 
minį kilpinį, tuo metu asasinai ėmė supti jį žiedu. 

— Fredi! 

Senasis išminčius ėmė mus raminti. 

Mūsų ausyse nuskambėjo paskutiniai jo Žodžiai: 

— Eikite! Aš persikūnysiu kaip įmanoma greičiau. Aš atgim- 
siu kaip vaikas, jo inicialai bus tokie kaip mano. Jis atpažins 
visus mano daiktus. Skriskite iš čia greičiau ir kartokite: F. M.! 

Pasipylė smūgiai, smūgiavo ir rabinas. Fredis buvo įgijęs kovų 
patirties mūšiuose dėl Rojaus, todėl gebėjo greitai perkirsti ke- 
letą bambagyslių užpuolikams, kol šie iki jo prisikapstė. 

Atsitokėjusi ten link puolė Stefanija. Mes nuskubėjome pas- 
kui ją, bet buvo jau vėlu. Senasis Kalnietis nukirto Fredžiui bam- 
bagyslę. 

Paskutinis atsisveikinimo mostas; rabiną ėmė traukti šviesa. 

Samdiniai atsisuko į mus. 

— Tu ir aš prieš silpnapročius! - sušuko Raulis. 

Kovėmės vienas prieš vieną. Amandina narsiai grūmėsi su 
Martinesu. Rozą puolė dvi priešų sielos. O aš - kokia nesėkmė! — 
likau akis į akį su Senuoju Kalniečiu! 

Bjaurus tipas. 

Kaip įmanydamas stengiausi išvengti smūgių. Senajam Kal- 
niečiui buvo lengva kautis su tokiu apgailėtinu kariu. Jis apvy- 
niojo man apie kaklą bambagyslę norėdamas uždusinti ir veržė 
kilpą, o mano siela kentėjo. Jau buvau pasiruošęs vėl susitikti su 
arkangelais, bet staiga pajutau palengvėjimą. Lengvai sudoroju- 
si Martinesą, Amandina prišoko iš užpakalio ir vienu judesiu 
nutraukė nuožmaus asasino bambagyslę. Senasis Kalnietis atro- 
dė labai nustebęs: į aną pasaulį jį pasiuntė moteris! 

Įpratęs Žmones siųsti į tariamąjį rojų, jis įtarė, kad tikrovė 
turėtų būti ne tokia maloni. Jis beviltiškai stengėsi surišti sidab- 
rinės bambagyslės galus, vieną po kito rišo jūrinius mazgus. Bet 
mirtis, kaip ir gyvenimas, antros galimybės neduoda. Gal katės 
ir gyvena devynis gyvenimus, bet žmogus — ne. Jeigu pralaimė- 
jai, kelio atgal nebėra. Mazgo nesuriši. 

Bumpt! 

Senąjį Kalnietį įtraukė šviesa, kaip iš čiaupo bėgantis vanduo 
į kriauklę įtraukia trupinius. Panikuodami banditai ėmė pakri- 
kai bėgti. 

Dabar galima lengviau atsipūsti. Amandina ėmė maldauti, kad 
pabandytume gelbėti jos vyrą, kaip gelbėjome Rozą, bet mes 
žinojome, kad Fredžio išgelbėti neįmanoma. 

Slogių minčių apnikti, palikome Rojaus sūkurį. Išėjome prie 
žiojinčios juodosios skylės piltuvo krašto, kur švietė Žvaigždės. 

Nusileidimas. Saulės sistema. Slalomas tarp planetų. Vėl pa- 
sveikinome rusų kosmonautus, kurie beveik nepajudėjo iš vie- 
tos nuo tada, kai buvome susitikę. Keliaujame per meteorų lau- 
ką. Stabtelime netoli Mėnulio. Po mumis - žydras Žemės rutu- 
lys. Europa, Prancūzija, Paryžius. Paklysti neįmanoma. Ektop- 
lazmų bambagyslės visada sugrąžina į tą tašką, iš kurio išvykta. 

Būdami saugūs sostinėje, mes atsirišame vienas nuo kito ir 
palydime Rozos ektoplazmą iki Šventojo Liudviko ligoninės. Ji 
grimzta pro stogą kaip į pelkę. Tikėkimės, kad ilga mūsų kelio- 
nė nepakenkė jos sveikatai. 

Keliaujame į tanatodromą. Tik pamanykite, visą tą laiką, kai 
išdarinėjau akrobatines figūras, krėsle sėdėjo mano alter ego! 

Mes kertame stogą, aukštus, perdangas, grįžtame į mirtingus 
savo kūnus. 

Mano ektoplazma ir kūniškasis apvalkalas žvelgia vienas į ki- 
tą. Vienas mano „aš“ permatomas, kitas rausvas. Vienas kietas, 
kitas — garų pavidalo. Lengvas ir sunkus. Dabar juos reikia 
kažkaip sujungti. Lendu pats į save tarsi į vatinį slidininko kos- 
tiumą. Niekas manęs nemokė, kaip įsisprausti į savo kūną. Aš 
improvizuoju. Lendu pro momenį, nes būtent iš jo išlindau. 

Ne taip jau malonu grįžti į savo kūną. Tuoj pat pajuntu skau- 
damus sąnarius, žaizdelę burnoje, niežulį, dantų skausmą, ankš- 
tas glaudes - žodžiu, visas tas erzinančias smulkmenas, kurios 
lydi mus nuolat. 

Štai aš ir vėl susijungiau su savimi. Dabar esu vientisas, mano 
kūnas ir siela kartu. Ima dilgčioti kojų pirštus. 

Lėtai atsimerkiu. Vėl matau „normalų“ pasaulį ir pirmiausia 
išvystu elektrokardiografo ekraną ir jame brėžiamą kreivę. Ma- 
no pulsas pamažu greitėja. 

Įsitikinęs, kad mes visi sugrįžome į save, nutariau tuoj pat 
paskambinti į ligoninę. Paaiškėjo, kad jie manęs jau ieškojo. Gy- 
dytojai netvėrė savame kailyje. Stebuklas, jų akyse įvyko ste- 
buklas! Niekas nebetikėjo, kad Roza atgis. Taip, ji atgavo sąmo- 
nę. Taip, ji jaučiasi gerai. | 

Aš priėjau prie kitų, jie liūdni stovėjo susispietę prie Fredžio 
kreslo. Rabino burna buvo pravira, tarsi jis būtų norėjęs pasa- 
kyti mums kūdikio, į kurį įsikūnys, inicialus. 

E M. 

Aklos stiklinės akys plačiai atmerktos. Priėjau ir atsargiai 
užspaudžiau jam vokus. Šį kartą visam laikui. 


TREČIA EPOCHA: 
PROFESIONALŲ LAIKAI 


207 - TARO KORTŲ REIKŠMĖS 


Tryliktoji taro korta reiškia mirtį. Ji neturi pavadinimo. Tiesą 
sakant, ji ardo taro kortų paveikslėlių eilę. Pirmosios dvylika 
kortų yra lyg dvylika pirmųjų paros valandų. Jos lyg „mažosios 
paslaptys“. 

Po dvylikos, vidurdienį, išnyra mirtis, ir kitas dvylika paros 
valandų būna kitoje, „didžiųjų paslapčių“, dimensijoje. 

Ezoterine prasme tryliktoji paslaptis reiškia mirtį profano, ku- 
ris atgims kaip pasiskyrėlis. Tai nėra pikta lemianti korta. 

Jei nepavyksta peržengti mirties ribos, neįmanoma žengti į 
priekį. 


MARSELIO TARO KORTŲ REIKŠMĖS 


Frensio Razorbako disertacijos „Toji nepažįstama mirtis“ ištrauka 


208 - ISTORIJOS VADOVĖLIS 
Mūsų protėvių tikėjimai 
1981 metais (antrojo tūkstantmečio pabaigoje) Europoje buvo atlikti 


tikinčiųjų tyrimai pagal konfesijas. (Šaltinis: Žanas Stoetzelis „Šių dienų 
vertybės“, PUF, 1983). 

Daugiau kaip 100 Katalikai Protestantai = Neatliekantys 
žmonių tiki religinių apeigų 
Pomirtiniu gyvenimu 52 38 13 

Rojumi 45 43 8 

Pragaru 30 16 3 
Persikūnijimu 23 21 12 

Sielos atsiskyrimu nuo kūno 66 56 24 

Dievą 87 75 23 


Istorijos vadovėlis, įvadinis kursas, antrieji mokslo metai 


209 - ANGELIZMAS 


— Tikėti... angelais! Kuo dar? 

Mano brolis Konradas niekaip negalėjo pereiti to rubikono. 
Jo skepticizmas ir įgimtas materializmas patyrė sunkų išbandy- 
mą. Jis stengėsi laikytis kuo atokiau nuo tos šių laikų beproty- 
bės, kurią mes pavadinome tanatonautika. 

Žinoma, vertinti angelus nekritiškai sunkoka. Beje, jei anks- 
čiau man kas nors būtų pasakęs, kad po mirties mus pasitiks 
angelai, būčiau tik pasišaipęs. Sąžiningai pareiškiu, kad niekada 
nebūčiau galėjęs patikėti nė menkiausia dalelyte viso to, ką pa- 
čiam teko patirti. 

Viskas buvo be galo keista. 

Vis dėlto sunkiausia mums buvo pripažinti, kad mirtis yra kon- 
tinentas ir kad mes galime jame apsilankyti. Pripažinome, kad 
esame apdovanoti siela, gebančia keliauti. Sužinojome, kad sie- 
la nėra materiali. Supratome, kad ji sidabrine bambagysle susie- 
ta su kūniškuoju mūsų apvalkalu. Tad kodėl netikėti angelais? 
Juo labiau kad visose religijose vienaip ar kitaip apie juos užsi- 
menama. 

Prezidentas Liusinderis paprašė, kad naujausius savo atradi- 
mus laikytume didžiausioje paslaptyje. Dabar svarbiausia buvo 
nuslėpti tai, ką sužinojome apie Rojų. 

— Angelai, tai bent istorija! Tik to mums tetrūko. O kodėl ne 
Dievas, jeigu jau jūs ten pabuvojote? 

Jis manė, kad mes turime bombą, būtina atitolinti jos sprogi- 
mą. Paskui, sužinojęs, kad Senasis Kalnietis su savo samdiniais 
nužudė rabiną Mėjerį, prezidentas supyko. 

— Ką, tas turbanuotasis pripažįsta tik jėgą ir prievartą? Jis 
nori kariauti ten, aukštai, su silpnaisiais? Mes neleisime jam plė- 
šikauti Rojuje. 

— Jis jau nebegyvas, — paaiškino Raulis. - Vyko Žiauri kova, 
bet Maiklas ir Amandina jį nugalėjo ir nužudė. 

— Nesvarbu, — sušuko prie raudonmedžio rašomojo stalo sė- 
dintis Liusinderis, - man jau gana religinių karų! Juk dabar ne- 
be viduramžiai, o XXI amžius. Negalima nuolat toleruoti neto- 
lerantiškumo. Netrukdykite. 


210 - HINDUISTŲ MITOLOGIJA 


„Žmogus trokšta išsilaisvinti. 

Trisdešimt penkis milijonus kartų kartodamas mantrą „Harė 
Krišna“, išsilaisvini iš pačių didžiausių nuodėmių, kaip antai: 

+ nužudyti aukščiausios, brahmanų, kastos žmogų; 

+ pavogti svetimą turtą; 

+ pagrobti auksą; 

+ miegoti su žemiausios, parijų, kastos moterimi. 

Ir, savanoriškai išsižadėjęs visų dharmos reikalavimų, apsiva- 
lysi ir išsilaisvinsi.“ | 


KaLi ,„SAMTARANA UPANIŠAD“ 


Frensio Razorbako disertacijos „Toji nepažįstama mirtis“ ištrauka 

211 - JUNGTINĖS TAUTOS 


Kitą savaitę Prancūzijos Respublikos prezidentas ponas Ža- 
nas Liusinderis pasakė kalbą Jungtinių Tautų generalinėje asam- 
blėjoje. Jis primygtinai reikalavo įvesti tvarką Galutiniame kon- 
tinente būtent dabar, kai tanatonautika tapo įprastu reiškiniu. 
Po smulkmenų, medicinos, baimės, troškimo, ekonomikos, ast- 
ronomijos, prievartos erų tikrai atėjo laikas žengti į teisinę erą. 

Įstatymų leidėjams reikia imtis atsakomybės. Turi būti sukur- 
ta tanatonautikos chartija, jos įstatymai, pakeitimai, privalomas 
gero elgesio kodeksas. Priešingu atveju mums virš galvų bus tik 
begaliniai Tolimieji Rytai. 

— Mes jau balsavome dėl dviejų tanatonautikos įstatymų! Ir 
kas iš to? — pareiškė iliuzijų neturintis Pusiaujo Gvinėjos at- 
stovas. 

— Jie ne itin nusisekę, reikia kurti naujus, - atkakliai tvirtino 
Liusinderis. 

Jis tiesiog per jėgą įpiršo išsiblaškiusiai auditorijai du straips- 
nius, kurie vėliau bus žinomi kaip trečiasis ir ketvirtasis tanato- 
nautikos įstatymai. 

3 straipsnis. Draudžiama nutraukti bambagyslę bet kuriai ek- 
toplazmai, kad ir kokia ji būtų. 

4 straipsnis. Kiekvienas fizinis kūnas atsakingas už savo ek- 
toplazmos veiksmus. 

Toliau buvo pridėtas bausmių ir piniginių baudų už ektoplaz- 
mų įvykdytus nusikaltimus sąrašas. 

Prancūzijos Respublikos prezidentas buvo tikslus: Galutinis 
kontinentas turi būti neutrali teritorija —- kaip Antarktida. Nie- 
kam nevalia ten kariauti ar stengtis ją užvaldyti. 

JTO generalinis sekretorius buvo tos pačios nuomonės: 

— Rojus priklauso visiems. Jei reikės, mes nusiųsime ten Mė- 
lynuosius šalmus, kad palaikytų rimtį ir netrukdytų laisvai judė- 
ti numirėliams ir tanatonautams. 

Salėje kilo bruzdesys. Fidžio salyno atstovas pakėlė galvą 
nuo laikraščio, o iš snaudulio pažadintas Surinamo atstovas 
krūptelėjo. 

— Žinoma, kodėl gi ne? - kalbėjo toliau generalinis sekreto- 
rius. - Beje, Senasis Kalnietis sutelkė armiją vietovei užvaldyti. 
Galėtume ir mes ten nusiųsti savo pajėgas, ektoplazminius Mė- 
lynuosius šalmus — savotišką karmos policiją. 

Balsų dauguma trečiasis ir ketvirtasis įstatymai buvo priimti. 
Apie dvidešimt šalių balsavo prieš arba susilaikė baimindamie- 
si, kad nekiltų problemų su Saudo Arabija, nes visi žinojo, kad ji 
neoficialiai palaikė ir finansavo Kalniečio operacijas. 

Užtat pasiūlymas kurti karmos policiją buvo atmestas. Tuo 
metu Rojuje nebuvo jokios galimybės sukurti tokią policiją, nes 
tai būtų kainavę gana brangiai. Taigi buvo grįžta prie „žemiško- 
jo“ problemų sprendimo būdo - siųsti Mėlynuosius šalmus; bet 
ar jiems bus leista žudyti, ar jie ten bus pasiųsti tik tam, kad 
neleistų kilti žudynėms? Koks galvosūkis! Delegatai buvo labiau 
linkę atsisakyti tokio Jungtinių Tautų ektoplazminės armijos kū- 
rimo projekto. 

Liusinderis buvo teisus pradėdamas nagrinėti ektoplazmų ba- 
talijų klausimą teisiniu aspektu. Nuo šiol Galutinio kontinento 
tvarkos drumstėjai bus paskelbti nusikaltusiais žmonijai. Be to, 
priėmus tanatonautikos įstatymus, pagaliau buvo oficialiai pri- 
pažinta ir mūsų veikla. Buvo nemažai tokių, kurie netikėjo, kad 
mes peržengėme Mochą 6, tačiau į visus klausimus atsakydavo- 
me visiška tyla. 

Nuo šiol mano motina parduotuvėje ėmė platinti Galutinio 
kontinento planą su šešeriais vartais ir septyniomis garsiomis 
teritorijomis. Kontinentas buvo šiek tiek panašus į trimitą pla- 
čiu pagrindu ir smaila viršūne. Spalvos buvo pateiktos tokia tvar- 
ka: mėlyna, juoda, raudona, geltona, žalia, balta. Žemėlapis bū- 
tų labiau tikęs būsimo mokslininko ar užkietėjusio svajotojo sie- 
nai papuošti. 

Vietoj užrašo Konradas brūkštelėjo tokius žodžius: Tėrra in- 
cognita. Argi mes dar ne viską (tikrai viską?) atradome šioje 
tolimoje teritorijoje? 

Žinoma, vieną teritoriją mes pažymėjome balta spalva, bet 
atsisakėme pasakoti apie angelus ar Šviesos kalną. Tai daryti bu- 
vo per anksti. 

Šomono kalvų tanatodromo mansardoje vyko nežinia kelin- 
tas tanatonautų komandos susirinkimas. 

Kadangi Fredžio nebebuvo ir jis nebegalėjo liudyti, visi daug 
klausinėjo apie sielų vertinimą ir, žinoma, apie persikūnijimą. 

Aš dar kartą papasakojau, kaip mes, nesibaigiančiai mirusių- 
jų eilei skiriantis į keturias dalis, pasiekėme Rojų, didžiulę baltą 
lygumą, sielų vertinimo kalną, tris arkangelus teisėjus. 

— Aš viską mačiau, bet matyti nepakanka. Reikia suprasti. 

Kadangi turėjau aiškų tikslą — išgelbėti savo žmoną, man nė 
minties nekilo ko nors klausinėti angelus. Aš paprasčiausiai ma- 
niau, kad atvykus čia, prieš persikūnijant, įvertinami geri ir blo- 
gi darbai. 

— Ar jūs suvokiate, koks svarbus šis teiginys? — nutildė mane 
prezidentas Liusinderis. 

O Raulis, mojuodamas vyro žilais smilkiniais ir skvarbiu Žvilgs- 
niu nuotrauka, kurią visada nešiodavosi su savimi, paklausė, ar 
aš nemačiau jo tėvo. 

Aš patempiau lūpą. Juk ten, aukštai, tokia daugybė mirusių- 
jų. Ne, aš nemačiau jo tėvo, beje, ir savojo. Mano draugas pats 
patvirtino, kaip staigiai nuo rausvai gelsvosios teritorijos pradė- 
jo didėti mirusiųjų srautas. Mūsų sielos lėtai judėjo glaustu bū- 
reliu. Ką nors atpažinti tame triukšmingame milijoniniame ke- 
liaujančių sielų sraute buvo neįmanoma. 

Tada Amandina (vilkėdama juodomis suknelėmis ji visada at- 
rodydavo gedulingai) paklausė: 

— Ar tu įsitikinęs, kad čia jau pabaiga? Kad toliau nebėra nieko? 

Aš atsidusau. Kaip gali būti tikras? 


BERNARD WERBER lW TANATONAUTAI 363 


— Gilumoje yra Šviesos kalnas. Šviesą, kuri patraukia mūsų 
dėmesį jau prie pirmųjų vartų, skleidžia sielų vertinimo kalnas. 
Aš netikiu, kad įvertinus karmas dar kas nors galėtų vykti. Be 
to, nieko ypatinga nemačiau už to kalno paprasčiausiai todėl, 
kad jo spindesys toks akinamas, jog net horizonto nematyti. 

— Gal už to kalno yra dar kas nors, - pasakė mano žmona. 

Paskendusi svarstymuose, grįžti į žemę ar ne, keliaudama ji 
visai nekreipė dėmesio į aplinką. 

Trokšdamas rasti tėvą, Raulis pasiūlė surengti dar vieną ko- 
lektyvinį skrydį ir įdėmiau viską išžvalgyti. Aš nelabai norėjau 
vėl ten keliauti, bet kiti buvo tiesiog apsėsti minties ir noro susi- 
tikti su angelais, suvokti gyvenimo prasmę ir panašiai. 

Amandina, Stefanija ir Roza iškart pakėlė rankas ir pasisiūlė 
tapti savanorėmis. Išėjusi iš ligoninės, mano Žmona jautėsi pui- 
kiai. Ji norėjo grįžti į Galutinį kontinentą ir patikrinti, ar tikrai 
yra kelias link baltojo fontano kitoje juodosios skylės pusėje. O 
dėl Amandinos, tai manau, kad ji, nepaisant Fredžio mirties, 
pirmą kartą pakilusi raketnešiu liko tokia sužavėta, kad dabar 
buvo pasiruošusi vykti į bet kokią kitą kelionę. 

Norom nenorom sutikau pabūti gidu. 

Mes visi kartu pakilome 13 dieną, penktadienį. Labai gerai 
prisimenu, kad buvo penktadienis, gegužės 13-oji. Ypač vėjuota 
diena. Lauke vėjo sūkuriai laužė medžius ir gainiojo debesis. 
Man nelabai patinka vėjas, bet tiek to! 
ratuose, vilkėjome specialiais viršutiniais drabužiais; prisijungė- 
me prie kompiuterių. Suburzgė vaizdo įrašymo aparatūra. 

— Šeši... penki... keturi... trys... du... vienas. Kylame... 

Paspaudžiau kriaušės formos jungiklį. Pirmyn į angelų šalį. 

212 - ŽYDŲ MITOLOGIJA 


Trys smegenų dalys atitinka tris sielos dalis: 

+ Pagumburis (Hypothalamus): Ruach. Gyvybinių poreikių 
lygmuo - valgyti, gerti, miegoti, daugintis. 

+ Limbinė sistema: Nefeš. Emocijų lygmuo - baimė, geismas, 
pavydas, susijaudinimas. 

+ Dangalas (Cortex): Nešama. Intelekto lygmuo - logika, stra- 
tegija, filosofija, estetika ir gebėjimas valdyti kitas dvi smegenų 
dalis. 

Kaip rašoma Kabaloje, kai kurie protiniai ir fiziologiniai po- 
kyčiai vyksta būtent fizinės mirties akimirką. „Zohare“ aiškina- 
ma, kad, silpstant kūnui, senka Nefeš, arba mūsų bioenergija. 
Ruach, būdamas susijęs su gyvybine energija, išlieka šiek tiek 
ilgiau, bet ir jis galiausiai išsieikvoja. Transcendentalioji dalis, 
Nešama, visiškai palieka kūniškąjį pavidalą. Tada šią, aukščiau- 
siąją, savęs dalį priima sielos tų, kurie ją mylėjo gyvendami že- 
mėje. Tėvas ir mirę jo šeimos nariai susirenka aplink Nešamą, ir 
jis juos mato, atpažįsta, kaip ir visus, kuriuos pažinojo čia, Že- 
mėje, ir visi lydi jo sielą ten, kur ji turi gyventi. 

Mirties akimirką leidžiama pamatyti savo tėvus ir draugus iš 
anapus. Jei mirusysis buvo dorybingas, jie džiaugiasi ir sveikina 
atvykusįjį. Jei ne, jį pasitinka tik tie, kurie pateko į Geinomą 
(skaistyklą). Būtent čia sielos ir apsivalo visus nešvarumus. 

Į Geinomą galima patekti tik po fizinės mirties. Skaistyklą gali- 
ma palyginti su geru dušu po sekinančių rungtynių arba su laips- 
nišku mažėjimu slėgio, veikiančio narą, kai šis kyla iš gelmės. 


Frensio Razorbako disertacijos „Toji nepažįstama mirtis“ ištrauka 

213 - PAS ANGELUS 


Mano antroji kelionė nebuvo tokia sėkminga kaip pirmoji. Per 
pirmąjį savo skrydį aš tik svarsčiau, kaip padėti Rozai, galvoda- 
mas apie kitų bėdas, norėjau užmiršti savas negandas. 

Šios kelionės metu ilgai apie daug ką galvojau. Ar neatsiras 
kokių kitų asasinų samdinių, ar netykos Belzebubo gerbėjai, pa- 
siruošę netikėtai užpulti mus ir nutraukti bambagysles? 

Man buvo baisu. 

Aš slėpiau savo baimę. 

Glausta mūsų eskadrilė lėkė į erdvę minties greičiu. Mes kir- 
tome Saulę, kuri, Žemei sukantis, atsidūrė kelyje, vedančiame į 
Galaktikos centrą. 

Aš vijau tolyn nuolat man ramybės neduodantį klausimą („Bet 
iš tikrųjų, ką aš...“). Manau, jūs suprantate, kokį klausimą turiu 
galvoje. 

Aš nebenorėjau vėl susitikti su rusų kosmonautais. Skrendant 
tarp meteorų, mano kūnas pašiurpdavo, o prisiartinus prie kiek- 
vienos naujos planetos atrodė, kad tai gera proga leisti pailsėti 
ektoplazmai. 

Aš įdėmiai stebėjau Galaktiką. Kaip didinga! Nori žvaigždžių? 
Štai jos. Turėtų kas nors sutvarkyti Paukščių Take išsimėčiusias 
žvaigždes. Paukščių Takas! Graikai jį taip pavadino todėl, kad 
tas žvaigždžių fontanas priminė jiems iš Dzeuso žmonos Heros 
krūties ištryškusią pieno čiurkšlę. 

Išsimaudę motinos piene, mes iriamės mirusiųjų šalies link. 

Stengdamasis pamiršti savo būgštavimus, mėgaujuosi besikei- 
čiančiu žvaigždžių pasaulio reginiu. Skrendant mano ektoplaz- 
ma mato viską. 

Oriono ūkas panašus į atsiveriančią kriauklę. Aš aiškiai ma- 
tau Žirgeliu pavadintą žvaigždžių debesį, jis iš tikrųjų panašus į 
žirgo galvą. Toliau, kairėje pusėje, matyti Gulbės žvaigždynas, 
dar toliau - įvairiausios Magelano Debesies, panašaus į apvers- 

tą druskinę, žvaigždės. Artėjame prie supernovos, pavadintos 
Vega. Atrodo, kad tie vardai man pačiam ateina į galvą, bet iš 
tikrųjų juos per atstumą sufleruoja Roza. Supratusi, kad žvaigž- 
džių reginys mane tiesiog užbūrė, ji stengiasi pasidalyti savo Žinio- 
mis. Nuostabi moteris! 

Viražas. Tolumoje prieš mus, dešinėje, ryškėja Andromedos 
galaktika - mūsų Galaktikos sesuo. Jas skiria vos du milijonai 
šviesmečių. Aplink centrinę ašį Andromedos žvaigždės gelto- 
nesnės negu mūsiškės. Tikriausiai dėl to, kad jaunesnės. Galima 
daryti išvadą, jog mūsų gerasis senukas Paukščių Takas vyresnis 
už savo giminaitę Andromedą. 

Astronomijos paskaita kosmose. Nuostabu! Jaudina labiau 
negu koks nors safaris. 

Tačiau ir čia esama plėšrūnų. Skalikų žvaigždyne (visiškas 
atsitiktinumas) yra dvi beveik susiliečiančios galaktikos. Prie ma- 
žesniosios jūrų ežio formos galaktikos prijungta didesnė spira- 
lės formos galaktika. 

— Tai M 51, mėsėdė galaktika, - telepatiškai aiškina man Ro- 
za. — Ji tokia didelė, absorbuoja visas kitas galaktikas, esančias 
pakankamai arti jos. Ji jau baigia praryti galaktiką NGC 5195. 
Kai abu masyvai atsidurs pakankamai arti vienas kito, M 51 iš- 
ties vieną iš savo spiralių ir paims NGC 5195 į nelaisvę. 

— Ir „suvalgys“ ją? 

— Ne. Jos susijungs ir sudarys dar didesnę, netgi patraukles- 
nę, bet būtinai mėsėdę galaktiką. 

Grobikų yra visur. Netgi inertiškas medžiagas ištinka tokios 
dramos. | 

Mes vis judame pagrindinio tikslo link per egzotiškas planetų 
sistemas, raudonus ir baltus dulkių debesis, sušalusius meteo- 
rus su pirmomis gyvybės užuomazgomis, pasiruošusiomis egzis- 
tuoti bet kurioje jas priimsiančioje planetoje. Pasibaigus Žvaigž- 
džių spiečiams, nusidriekia didžiulės erdvės, ten viešpatauja tam- 
sa, šaltis ir ničnieko daugiau. 

Štai pagaliau išnyra mirties juodosios skylės vainikėlis, jį su- 
daro į angos šoną atsitrenkusios žvaigždės, lyg purslai rateliu 
apjuosusios įėjimą į didžiulį tunelį. 

Supiname penkias sidabrines bambagysles į tvirtą saugos kas- 
piną ir, sudarę vieną iš Fredžio ektoplazminių figūrų, išvyksta- 
me į paskutinę zoną. 

Pirma teritorija: mes įtraukiami į verpetą kaip ir spindinčios 
artimiausios žvaigždės, įvairiausios bangos ir dalelės. Mes pa- 
siekiame Galutinio kontinento paplūdimį. Pirmos sienos memb- 
rana vibruoja — lyg kas stuksentų į ausies būgnelį. Taigi mirusių- 
jų pasaulis labai panašus į žmogaus ausį. Aš tyliai pereinu sieną. 

Antra teritorija: ir vėl praeities baimė, kova su nenuilstančio- 
mis pabaisomis. Tie cerberiai visada bus čia ir lauks manęs mir- 
ties šalyje. 

"Trečia teritorija: vėl mano vaizduotės vaisiai, tik spalvos daug 
ryškesnės negu realiame gyvenime. Labai mėgstu tokius vaizdi- 
nius. Koks baisus būtų gyvenimas be vaizduotės! Tačiau aš sten- 
giuosi neįkliūti nei į savo troškimų, nei į malonumų spąstus. 

Ketvirta teritorija: kantrybė. Mirusiųjų srautas lėtai vingiuoja 
rausvai gelsva lyguma. Aš skrieju virš knibždančios masės, tik šį 
kartą daugiau dėmesio skiriu tiems, kurie tą masę sudaro. Ste- 
buklas! Aš matau visus tuos, su kuriais ir norėjau susitikti. Tai 
Marilina Monro, Filipas K. Dikas, Žiulis Vernas, Rablė, Leo- 
nardas da Vinčis. Skuba ir keletas legendinių personažų iš mano 
perskaitytų istorijos knygų: Karolis Didysis, Vercingetoriksas, 
Džordžas Vašingtonas, Vinstonas Čerčilis, Levas Trockis. 

Minia tokia keista ir daugialypė. Ten yra ir Džeimsas Dinas, 
Fredas Asteras (šis neiškentęs retkarčiais patarškina tarškyne, 
kad greičiau eitų laikas), Moljeras, Haris Kuperis, karalienė Mar- 
go, Lilijana Giš, Luiza Bruks, Zola, Hudinis, Mao Dzedongas, 
Ava Gardner, Bordžos (visa giminė apsupusi Lukreciją). 

Patys nekantriausieji stengiasi laikytis srauto viduryje, kad kuo 
greičiau išvystų šviesą. Netoliese slenka ne tokie drausmingi. 
Sustojus pailsėti, įvyksta daug keistų ir nepaprastų susitikimų. 

Paskutinio Rusijos caro giminė kivirčijasi, visi vienas kitam 
prikaišioja nenumačius revoliucijos ir neužkirtus jai kelio. Liud- 
vikas XVI stengiasi juos sutaikyti - jis irgi nesitikėjo tokio smū- 
gio. Staiga pakeitęs temą, jis kalbasi su Marku Polu apie kartog- 
rafiją. Kartografija ir buvo tikroji tos simpatiškos karaliaus ek- 
toplazmos aistra. Jis šiek tiek domėjosi šaltkalvyste, o pats 
mėgstamiausias ir niekam nežinomas Liudviko XVI užsiėmimas 
buvo piešti Kanados upes ir perkėlinėti užrašą Tėrra incognita. 

Rojus - iš tikrųjų puikus paskutinis salonas, kur galima pasi- 
kalbėti! Aš stebiu iš aukštai Viktorą Hugo, apžėlusį vešlia barz- 
da, besikalbantį su medžiotoja Diana. Raulis malonus, bet jis 
visada kalba mįslėmis ir nieko neaiškina. Aš nusileidžiu prie Vik- 
toro Hugo ir, naudodamasis proga, paprašau, kad jis pasakytų 
savo šarados apie konditeriją atsakymą. Iš pradžių jis suirzta, 
nes aš nutraukiau jo pokalbį, tačiau, kai pasakau jam visus savo 
motyvus, prapliumpa juoktis ir viską paaiškina. 

Pirma — patauška. Antra — paukštis. Trečia — kavinė. Atsaky- 
mas: bavarietiška kava*. Iš tikrųjų taip paprasta, kad aš apie tai 
net nebuvau pagalvojęs. 

Kaip smagu klausti labiau išmanančio žmogaus. Jei turėsiu 
daugiau laiko, būtinai susirasiu Stradivarijų ir sužinosiu brangių 
jo smuikų stygų paslaptį. Bandysiu sužinoti, kur dingo Sent Eg- 
ziuperi ir kodėl žvelgiant iš aukštai į Čilę ir į Peru matyti kažko- 
kie piešiniai. 

Staiga išvydau pažįstamą veidą. Mano prosenelė Aglaja! Puo- 
lu prie jos. Ji irgi mane atpažįsta ir iškart supranta, kodėl taip 
greitai priėjau. Taip, ji matė, kaip aš elgiausi sužinojęs apie jos 
mirtį, bet nepyko, nes tikruosius jausmus išskaitė mano širdyje. 
Daugybė kitų, kurie verkė, tebuvo tikri veidmainiai, norintys 
atkreipti į save dėmesį! 

Aš toks laimingas, kad man iškart kyla noras susirasti tėvą ir 


* Bavaroise au cafė: bavard (paukštis) + oiseau (paukštis) + cafė (kavinė). 


BERNARD WERBER EB TANATONAUTAI 369 


viską jam papasakoti. Tačiau mano prosenelė Aglaja paaiškina 
man, kad ji pati su juo jau kalbėjosi, be to, tėvas dabar kažkur 
toli priekyje. 

Man atlėgsta, ir aš skrendu toliau. 

Žemai Raulis veltui ieško savo tėvo. Amandina susitinka Fe- 
liksą, tačiau apsimeta jo nepažįstanti; ji nepaiso beviltiškų pir- 
mojo tanatonauto šauksmų. Stefanija ramiai skrenda virš numi- 
rėlių minios, keliaujančios į šviesą. Mūsų grupei vadovauja ma- 
no žmona astronomė, ji skuba patikrinti, ar per juodąją angą 
galima patekti prie baltojo fontano. 

Penkta teritorija: išmonė. Viena po kitos kyla violetinių nėrinių 
gėlynai. Vilnija rausvai violetiniai, rusvi, raudoni, geltoni beribiai 
įvairiausių figūrų raštai. Rožinėms kregždėms iš snapų skrenda 
vaivorykštės spalvų drugeliai. Mėlynos, juodos ir baltos varlės sklei- 
džia laumžirgiams sparnelius. Už jų ant užpakalinių kojų stiebiasi 
auksinis vienaragis. Įvairiapusis grožis. Kaip baimė. 

Šešta teritorija: grožio vieta. Atsitiktinai, visai to neieškoda- 
mas, randu keturių ketvirtadalių receptą. Ketvirtadalis sviesto, 
ketvirtadalis miltų, ketvirtadalis cukraus, ketvirtadalis kiauši- 
nių. Tai irgi reikia žinoti. Kad tik neužmirščiau, kol sugrįšiu į 
žemę. 

Septinta teritorija: mes, vis dar tvirtai susirišę bambagyslė- 
mis, kartu atsiduriame priešais Mochą 6. 

Ši kelionė, ko gera, buvo ne tokia jaudinanti, nes ji nebe pir- 
moji, tačiau pakilimas niekada netaps rutina. Argi erdvėlaivis 
Challenger sprogo ne tuomet, kai po pasiektų laimėjimų buvo ga- 
lutinai įsitikinta, kad kosminiai skrydžiai nepavojingi? Pavojai slypi 
visur ir visada, netgi jei pasitvirtintų visiškai saugus Visatos tyri- 
mo metodas. Mes nė akimirką neturime prarasti budrumo. Juda- 
me vis tolyn ir tolyn, vis greičiau ir greičiau. Kai toks tempas, net 
mažiausias neatsargumas gali turėti dramatiškų padarinių. 

To, ką mes dabar atrandame, niekada negalėsime niekam pa- 
rodyti, nors būtume pasiėmę geriausią teleskopą! Mes pabuvo- 

jome tarp žvaigždžių, mūsų Galaktikos viduryje, už juodosios 
skylės, ir gebėjome grįžti iš ten. Koks astronomas būtų norėjęs 
daugiau? 

Mūsų, penkių mirties muškietininkų, kelionė baigiasi. Pasie- 
kėme didžiąją uždangą, už kurios - tik mirtis. Aš ėjau į priekį, 
kiti nesiryžo sekti paskui. Jie aiškiai matė, kad mirusiųjų srau- 
tas eina kiaurai per Mocho 6 plėvelę, tačiau, matant paskutinį 
gyvybės dvelksmą, kiekvieną protingą būtybę apima baimė. Gūž- 
telėjau pečiais. Beje, aš jau ten buvau. Pakėliau baisiosios už- 
dangos kraštą ir pakviečiau savo draugus eiti įkandin. 

Į mus plykstelėjo agresyvi, akinama, į save traukianti šviesa. 
Nustebęs pareiškiau, jog esu laimingas, kad vėl suradau didžiulę 
tirštu rūku užklotą baltą cilindro formos lygumą. Ten mirusiųjų 
srautas skyla į keturias atšakas. 

Priešais blankias mūsų ektoplazmas pasirodė pirmųjų spal- 
vingų ir švytinčių angelų aureolės! Jeigu manęs kas nors kada 
nors paklaus, koks gražiausias žmogaus troškimas, žinosiu, ką 
atsakyti: gražiausias troškimas — padaryti savo sielą tokią gražią 
kaip maloningojo angelo. Bet kaip tai padaryti? 

Prie mūsų atplazdeno sportiškas angelas ir paklausė, ko mes 
čia atvykome susirišę tvirtomis bambagyslėmis. Iš smalsumo? 
Norėdami pastūmėti mokslą į priekį? Net paprastai šneki Stefa- 
nija tylėjo. Vietoj mūsų į savo klausimą klausimu atsakė jis pats: 

— Jūs — Didieji pasiryžėliai, ar ne? 

— Kas tokie? — nustebo Raulis. 

— Didieji pasiryžėliai, - kantriai pakartojo angelas. 

Matyt, mūsų įsiveržimas jo per daug nenustebino. „Jie“ netgi 
žinojo, kaip vadinti „gyvuosius“, kurie prasiskverbia ligi čia. Tai 
Didieji pasiryžėliai. Aišku, ir prieš mus kažkas jau buvo čia at- 
vykęs, bet įslaptino informaciją. Kiti tanatonautai? Vienuoliai, 
šamanai, rabinai, išminčiai iš amžių glūdumos - kas iš jų slapta 
ir be jokių šiuolaikinių technikos priemonių pasiryžo vykti į to- 
kią kelionę? 

Angelas šypsojosi. Iškart supratau, kodėl jis ir jo kolegos nie- 
ko manęs neklausinėjo per pirmąjį mano apsilankymą Rojuje. 
Nuo seno buvo įprasta priimti Didžiuosius pasiryžėlius, nors, 
kaip vėliau sužinojome, tie vizitai nebuvo dažni. 


214 - SIBIRO MITOLOGIJA 


Sibiro šamanai tiki, kad po mirties viskas apsiverčia aukštyn 
kojomis. Patenkama į tokią šalį, kur viskas, kas buvo aukštai, 
atsiduria žemai, kas buvo aišku, tampa nebeaišku. 

Į mirusiųjų karalystę kartais iškeliaujama per šamanų apei- 
gas, susirgus, apsinuodijus arba miegant. Kartais į mirusiųjų ka- 
ralystę nukeliaujama to net nepastebint ir nesuprantant. 

Todėl reikia žinoti keletą tikslių dalykų. 

Mirusiųjų karalystėje medžiai auga šaknimis į viršų, upės te- 
ka į kalnus, šviečiant tamsiam mėnuliui naktys šviesios, o dienos 
tamsios šviečiant blausiems saulės spinduliams. 

Iš tokių detalių ir galima suprasti, kad ten — nebe gyvųjų pa- 
saulis. 


Frensio Razorbako disertacijos „Toji nepažįstama mirtis“ ištrauka 


215 - ASALIAH 


Mūsų šeimininką, „tą, kuris nurodo tiesą“, prancūzai vadino 
šventuoju Jeronimu, žydai — Asaliah. Jis buvo vadinamas skir- 
tingai. Egiptiečiai jį vadino Ptachu, šumerai — Enki, romėnai — 
Apolonu, galai - Maponu, Airijos keltai - Dianchektu, germa- 
nai — Freiru, slavai - Svarogu (Svarožičium), indai — Savitaru, 
actekai — Ksočipiliu inkai — Ilapu... 

Jo užduotis čia buvo atskleisti tiesą ir padėti sieloms dvasiš- 

kai tobulėti. Rauliui paklausus apie Rojaus struktūrą, jis mielai 
atsakė. Yra septyniasdešimt du pagrindiniai angelai ir septyni 
šimtai tūkstančių antraeilių. Hierarchija labai paprasta. Pirmąją 
triadą sudaro serafimai, cherubinai ir sostai, antrąją — viešpa- 
tystės, galybės ir valdžios. Trečiąją, aukščiausią, triadą sudaro 
kunigaikštystės, arkangelai ir angelai. Trys pagrindiniai arkan- 
gelai: arkangelas Gabrielius (skelbėjas ir pradininkas), arkange- 
las Mykolas (slibinų kapotojas), arkangelas Rapolas (gydytojų 
ir keliautojų globėjas). 

Mes galėjome pasirinkti: laikyti angelus šventaisiais, lamomis 
ar bodhisatvomis, budomis, išrinktaisiais ar cadikais. Jie buvo 
renkami pagal religijas. Tai buvo tobulybės, kurių gyvenimas nu- 
sisekė, jos galėjo išeiti iš persikūnijimo ciklo, tačiau, nepaisant 
visko, labiausiai joms patiko vadovauti keliaujančioms sieloms. 
Kad nesipainiotume, mes pasirinkome pavadinimą „angelas“. 

Dabar šventasis Jeronimas Ptachas Ksočipilis paliko mus. Mi- 
niai taip skubant, darbo jam netrūko. Kelionę tęsėme vieni. 

Aš svarsčiau, ar virš kohortų yra dar koks Dievas ar dievai. 
Žydai sako, kad Dievas yra vienas, tačiau Fredis man aiškino, 
kad hebrajų Dievas — Elochimas ir kad Dievas turi daug vardų. 
Na, kaip? 

Septyniasdešimt du pagrindiniai angelai... Toks skaičius man 
irgi kažką priminė. 

— Jokūbo kopėčių pakopų skaičius, - telepatiškai priminė Raulis. 


216 — PAGRINDINIAI ANGELAI 


Štai keletas pagrindinių angelų vardų iš Biblijos, jie galėtų bū- 
ti užrašyti ir graikų, kinų, indų, kitomis kalbomis. 

1-asis: VEHUIA - meditacijos ir dvasinio įkvėpimo mokytojas. 

2-asis: JELIELIS — angelas, malšinantis riaušes. 

3-1asis: SITAELIS — angelas, saugantis nuo nelaimės. 

4-asis: ELEMIAHAS - angelas, padedantis surasti išdavikus. 

5-asis: MAHAASIAHAS —- angelas, padedantis sutarti su sa- 
vo aplinka. 

6-asis: LELAHELIS - angelas, gydantis ligas. 

7-asis: ACHAIAHAS - angelas, padedantis atskleisti gam- 
tos paslaptis ir taikyti naujas technologijas. 

8-asis: KAHETELIS - angelas, vaikantis piktąsias dvasias. 

9-asis: HAZIELIS - angelas, padedantis įgyti Didžiųjų malo- 
nę ir laikytis duotų pažadų. 

10-asis: ALADIALIS - angelas, saugantis tuos, kurie bijo, 
kad bus atskleistos jų paslaptys. 

Yra ir daugiau labai naudingų angelų, juos pateikiu nesilaiky- 
damas eilės tvarkos: 

12-asis: HAHAIAHAS - angelas, valdantis sapnų pasaulį ir 
kartais atskleidžiantis sapnuose šventas paslaptis. 

13-asis: IEZALELIS - angelas, valdantis draugystę, santarvę 
ir santuokinę ištikimybę. 

14-asis: MEBAHELIS - angelas, saugantis nuo turto uzur- 
patorių. 

16-asis: HAKAMIAHAS - angelas, saugantis nuo išdavikų. 

17-asis: LOVIAHAS - angelas, padedantis įveikti liūdesį ir 
nakties baisumus. 
18-asis: KALIELIS - angelas, teikiantis skubią pagalbą išti- 
kus netikėtiems likimo smūgiams. 

20-asis: PAHALIALIS —- angelas, saugantis žynius ir burti- 
ninkus. 

23-iasis: MELAHELIS - angelas, padedantis saugiai keliauti. 

26-asis: HAAIAHAS —- angelas, padedantis laimėti bylas. 

38-asis: HAAMIAHAS —- angelas, padedantis surasti lobius. 

42-asis: MIKAELIS - angelas, saugantis politikus ir valdžios 
žmones. 

50-asis: DANIELIS — angelas, padedantis apsispręsti dvejo- 
jantiesiems. 

53-iasis: NANAELIS - angelas, mokslininkų globėjas. 

59-asis: HARAELIS - angelas, įtikinėjantis vaikus labiau gerb- 
ti savo tėvus. 

69-asis: ROCHELIS - angelas, padedantis rasti pamestus 
daiktus arba tuos, kurie juos pavogė. 

72-asis: MUMIAHAS - angelas, padedantis žmonėms sėk- 
mingai dirbti ir ilgiau gyventi. 

N. B. Liaudies išmintis sako: „Geriau kreiptis į gerąjį Dievulį, 
o ne įjo šventuosius“, bet, sprendžiant konkrečią problemą, prie- 
šingai — geriausia išsikviesti tos srities angelą. 


Frensio Razorbako disertacijos „Toji nepažįstama mirtis“ ištrauka 


217 - GERA KOMPANIJA 


Pažvalėjusi Stefanija priėjo prie angelo, panašaus tiek į vyrą, 
tiek į moterį. Jo draugai visai nesikalbėjo su juo, 0 ir jam pa- 
čiam, atrodo, jų draugija nebuvo reikalinga. 

— Koks jūsų vardas? 

Angelas irgi nebuvo per daug nustebęs matydamas mus čia. 
Maloniai atsakė: 

— Samuelis. Bet jūsų pasaulyje mane dažniausiai vadina Šėto- 
nu, Mirties angelu, Hadu, Didžiuoju Hermafroditu; šumerai mane 
vadina Nergalu, egiptiečiai - Setu. Turiu ir daugiau vardų, tik 
gaila, kad neįstengiu jų visų prisiminti. 

Nuo jo sklido keista šviesa... Juoda šviesa! Panašiai kaip nuo 
naktinės lemputės, kurios šviesoje balti drabužiai atrodo labai 
ryškūs. 

Stefanija žengė Žingsnį atatupsta. 

— Ir jus čia, Rojuje, pakenčia? 

Jis griausmingai nusijuokė. 

- Žinoma. Ar Rojus, ar Pragaras - vienas ir tas pats. Mane 

čia pakenčia — kaip ir ten, apačioje, jūsų pasaulyje. Beje, aš esu 
pats reikalingiausias iš visų angelų. Gundau neišmanėlius, pa- 
akinu ydingus jų polinkius, kad aiškiau parodyčiau neišmanė- 
liams, jog jie nieko neišmano. Žinoma, aš neneigiu, kad žemėje 
mano reputacija prasta, tačiau tik parodant neišmanėliams jų 
neišmanymą galima priversti juos tobulėti! Tik mano padedami 
paklydėliai gali pasitaisyti. Juk jūsų liaudies išmintis byloja, kad 
prieš pakylant reikia pasiekti dugną. Aš padedu žmonėms pa- 
siekti dugną, kad atsispyrę jie galėtų pakilti. 

Ir jo veido išraiškoje nebeliko nieko „šėtoniška“. 

— Iš tikrųjų aš tarnauju gėriui, nors gal kiek ir keistoku būdu. 
Jums bus sunku tai suprasti. 

Stefanija susimąstė. O aš jau supratau. Nei persivalgydamas, 
nei ištvirkaudamas, nei svaigindamasis nesukelsi katastrofų ar 
pasaulinių konfliktų! Didieji karai visada prasidėdavo siekiant 
ne blogio, o gėrio. Liaudies išmintis, kuria rėmėsi ir Samuelis, 
taip pat patvirtina, kad blogis gali virsti gėriu. 

Kai jis nuėjo, vienas angelas, prisistatęs šventuoju Petru Her- 
miu Anieliu Merkurijum, tiesos angelu, iškart mums paaiškino, 
kad velniai yra tik angelų šešėliai. 

— Jūs — šventasis Petras! — sušuko italė Stefanija, dar nepamir- 
šusi katekizmo. — Šventasis Petras, Rojaus vartų raktininkas? 

— Žinoma, - patvirtino jis. - Taip mane pavadino anksčiau 
lankęsi Didieji pasiryžėliai, nes aš dažnai būnu vienintelis ange- 
las, informuojantis naujai atvykusiuosius. 

- Šventasis Jeronimas Ksočipilis kai ką mums jau paaiškino. 

— Jums pasisekė. 

— Ką reiškia „Rojaus vartų raktai“? 

Šventasis Petras Hermis smagiai papurtė galvą. 

— Tiesą sakant, tokie raktai neegzistuoja. Tai tik vaizdingas 
posakis. Iš tikrųjų aš pasakoju apie Rojų. 

Tai pasakęs, jis ėmė pasakoti apie septyniasdešimt du pa- 
grindinius angelus. Kaip ir visi angelai, jie turi savo šešėlius, 

septyniasdešimt du pagrindinius velnius. Šie turi asmeninius rū- 
mus, jie čia vadinami sfera. Taigi iš viso jų yra šimtas keturias- 
dešimt keturi. 

Šventasis Petras Hermis daug kalba. Jis atveria ir kitas duris. 
Gabrielius, didysis arkangelas, yra paties Šėtono atvaizdas. Ir 
atvirkščiai. Trys arkangelai turi tris didžiuosius princus demo- 
nus: Belzebubą, Šaitaną ir Drakoną; Apokalipsėje aprašytas ir 
Šliaužiantysis Chaosas. 

— Įspūdinga, ar ne? 

Jis rodo mums juodąjį angelą, sudarytą iš skaidulų, lėtai sklen- 
džiantį virš mirusiųjų srauto. Jam prisiartinus, numirėlių gretos 
dreba lyg papūtus lediniam vakarų vėjui. 

— Ar galima bendrauti su angelais čion nepakilus? —- paklau- 
siau. 

— Žinoma. Kiekvienas žmogus turi savo angelą sargą ir asme- 
ninį demoną. 

Taigi šventieji paveikslai, kurie man iki šiol atrodė tokie nai- 
vūs, tik patvirtino tikrąją „tiesą“. Angelas sargas, asmeninis de- 
monas... 

Didieji pasiryžėliai stengėsi perduoti Žinias kuo prieinamesne 
forma, bet niekas iš pradžių jų rimtai nevertino, teigė, kad jų 
tikėjimas tėra prietarai. Tačiau Žinios buvo perduotos. Bent jau 
daugybė Žmonių jas išgirdo ir sužinojo. Seniai ir visiems laikams. 

— Jau nuo pat gimimo Žmogus turi savo angelą sargą ir asme- 
ninį demoną. Jie atvyks čia, kad užtartų sielą, kai ją vertins ar- 
kangelai. Juos išsikviesti galima labai paprastai. Pakanka tik pa- 
prašyti, ir kvietimas emocijomis bus perduotas vienam iš mūsų. 
Vibracija suvirpina angelo sferos membraną, ir jis nusileidžia 
patikrinti, ar jau turi įsikišti. Mes galime judėti tik vertikaliai: iš 
viršaus į apačią ir iš apačios į viršų. Kiekvienas iš mūsų sujung- 
tas su emociniu meridianu, atliekančiu funkciją keltuvo, suprog- 
ramuoto tik vienai — pykčio, ramybės arba harmonijos - būse- 
nai... Jokio tarpininko. Neįmanoma perjungti registro. Pa- 

vyzdžiui, aš padedu tik tiems, kurie nori suprasti, nes esu šven- 
tasis Petras Hermis, raktų ir tiesos angelas. 

Taigi viskas labai paprasta. Užtenka tik pagalvoti, ir angelas 
prisistato. Pagaliau aš suvokiau maldos galią ir naudą. Melstis — 
tai prašyti angelo užtarimo. 

— Žinoma, už tai reikia mokėti. 

Aš suraukiau antakius. Argi angelų paslaugos mokamos? O 
kaip už jas atsiskaitoma? 

— Mainais į karmą. Kad noras išsipildytų, reikia būti pasi- 
ruošusiam atsisakyti dalies savo energijos arba turėti labai šva- 
rią sielą, kad galėtum be atlygio gauti angelo pagalbą. Tai retai 
nutinka. 

Mainai? "Taip. Panašiai kaip „Fauste“. Norėdamas turėti galią, 
privalai parduoti sielą. Aš įsidėmėjau svarbiausius šventojo Pet- 
ro Hermio teiginius: 

1. Visada gerbti angelus ir niekada blogai apie juos negalvoti. 

2. Niekada nepažeisti jų hierarchijos; prašymą tos srities Že- 
mesniesiems angelams turi perduoti aukštesnieji angelai. 

3. Už kiekvieną prašymą mokama energijos praradimu, kar- 
mos erozija, aukojimusi, jeigu nesielgi kaip šventasis. 

4. Su prašymu galima kreiptis tiek į angelą, tiek į velnią. Veiks- 
mingumas toks pat, skiriasi tik kaina. Norint keršyti, geriau kvies- 
tis ne pykčio demoną, o teisingumo angelą. 

5. Angelo vienu kartu galima prašyti tik vieno dalyko. Ange- 
las vienu metu vykdo tik vieną misiją. 

6. Kai misija įvykdoma, angelas atleidžiamas sakant: „Man 
tavęs nebereikia.“ Angelas negali ilgai gyventi žemėje. Jis kelia 
sumaištį. Todėl jis turi kuo greičiau grįžti į savo rūmus. Jeigu 
rūmai ilgai būna tušti, į juos iš žemesniųjų sferų gali persikelti 
neigiama energija. 

Neapykanta virpina jos hierarchiją atitinkančią neapykantos 
sferą, kurią, be abejo, valdo žemesnio lygio velnias. Meilė mobi- 
lizuoja aukštesniojo pasaulio sferą. Meilė gėriui aktyvina bal- 

tuosius angelus, o meilė blogiui - juoduosius. Išklausomos vi- 
sos, kad ir kokios būtų, maldos. 

Staiga man paaiškėja egzistencijos prasmė. Gyvenime visada 
pasieki tai, ko nori. Jei nepasieki, vadinasi, nelabai norėjai pa- 
siekti. Angelai atskiria tikrus norus nuo vaiko kaprizų. Jie pildo 
tik tikrus norus. 

Po šių gerų telepatijos būdu perduotų žodžių pagalvojau, kad 
niekada nesibaigtų problemos, jei visas pasaulis žinotų, jog gali- 
ma gauti viską, ko tik širdis geidžia.. Didieji pasiryžėliai būdavo 
teisūs visais laikais savo apreiškimus apgaubdami paslaptingumu. 

Šventasis Petras pašoko, lyg būtų išgirdęs kvietimą, ir išėjo. 
Tikriausiai kas nors žemėje maldavo, kad jis atvyktų. 

Amandina, Stefanija, Raulis, Roza ir aš keliavome toliau, kiek 
mums leido surištos bambagyslės. 

Serafimai blaškėsi kaip maži žmogaus pavidalo paukšteliai- 
musės. Sugavęs vieną iš jų, pamačiau, kad jis su šešiais panašiais 
į laumžirgio sparnais. 

— Mažasis angele, kodėl tu su šešiais sparnais? 

Jis iš aukšto niekinamai pažvelgė į mane. 

— "Taip parašyta visuose šventuosiuose raštuose. Du sparnai — 
veidui prisidengti, kiti du — lyčiai pridengti ir dar du — skraidyti. 

Tam mažam angelėliui, kuris šaipėsi iš mano nežinojimo, iš- 
drįsau užduoti klausimą, kuris sukosi ant liežuvio galo visą tą 
laiką, kol kalbėjomės su šventuoju Petru Hermiu. Bet aš supra- 
tau, kad didysis raktininkas kalbės tik tai, apie ką galima kalbė- 
ti. Juk mažasis serafimas buvo menkiau patyręs toje srityje. 

— Aš mačiau čia daug mirusiųjų, angelų, arkangelų, velnių... 
Bet sakyk man, gerasis angelėli, ar yra virš jūsų Dievas? 

Jis šiek tiek pasisuko į kalno pusę. 

— Iš kur man žinoti? — atsakė. - Niekas čia nėra matęs Dievo, 
tačiau kai kurie angelai tiki, kad Dievas yra visur. O aš esu ag- 
nostikas. Kaip ir šventasis Tomas, kurį galbūt čia sutiksite. Ti- 
kiu tik tuo, ką matau. 

Ir jis angeliškai susijuokė. 

Žiūrėdamas į Šviesos kalną, norėjau žūtbūt sužinoti apie Pas- 
kutinį teismą. 

— O ten, toliau, Rojaus koridorius dar tęsiasi? 

— Kas žino? - klastingai atsakė jis. - Gal ir tęsiasi. Gal jis veda 
pas Dievą. Tačiau mano vieta čia, o tavo — ten, žemai. 

Suplasnojo sparnais ir nuskrido. 

Roza ragino mus eiti pažiūrėti, ar už kalno, prie juodosios 
skylės, iš tikrųjų trykšta baltasis fontanas, tačiau sidabrinės bam- 
bagyslės buvo per daug įtemptos ir nebeleido judėti toliau. Be 
to, Stefanija primygtinai prašė, kad mes kuo greičiau susigrąžin- 
tume kūniškuosius apvalkalus. Mes užsibuvome, reikėjo pasku- 
bėti, jeigu nenorėjome rasti krūvos sustingusių kūnų. 

Nenoromis nuskubėjome prie savo tanatodromo. 


218 - ARABŲ MITOLOGIJA 


Po mirties velionis perduodamas dviem angelams - Munkarui 
ir Nakirui. Jiems nutarus, kapas tampa numanomu Pragaru, 
Skaistykla arba Rojumi. Vėliau angelai galės prašyti Dievo užta- 
rimo, kad išgelbėtų pasmerktuosius. Jų dėka pasmerktieji išsi- 
laisvins iš Pragaro ir taps panašūs į fso'rom (mažus agurkėlius). 
Išsimaudę visose trijose upėse, jie atgaus savo baltumą. 


Frensio Razorbako disertacijos „Toji nepažįstama mirtis“ ištrauka 


219 — PIRMIEJI RŪPESČIAI 


Mums grįžus, Raulis pašoko iš krėslo. Jis buvo labai susiner- 
vinęs. Akys svaidė žaibus, rankos maskatavo lyg du pikti vorai. 
— Kaip ten? Ar matei savo tėvą? 

— Ne, bet apie jį man papasakojo angelas. 

— Šventasis Petras Hermis? 

— Ne, jis atsisakė, o Šėtonas mielai išklausė mano prašymą. 

Jau nuo seno Raulio noras sužinoti apie tėvą buvo toks stiprus, 
kad jis tikriausiai turėjo sukelti galingus virpesius. Argi tiesa to- 
kia baisi, kad vien tik juodasis angelas gali ją atskleisti? Draugui 
dar net nepradėjus pasakoti, mane ėmė krėsti drebulys. 

Į pabaigą, pasak Šėtono, ponas ir ponia Razorbakai visiškai 
nebesutardavo. Frensis nebesirūpino žmona, visą laiką skyrė di- 
sertacijai „Ioji nepažįstama mirtis“. Kuo labiau gilinosi į tyri- 
mus, tuo labiau nuo jo tolo žmona. Ji netgi įsitaisė meilužį, kaž- 
kokį Filipą. 

Ir įvyko tai, kas buvo neišvengiama. Raulio tėvas kartą užklu- 
po įsimylėjėlius besilinksminančius. Pyktis. Vaidas. Grasinimai 
skirtis. Ponia Razorbak į viską Žiūrėjo iš aukšto ir patikino, kad 
kovos iki galo. Jeigu tektų skirtis, ji tikrai nieko nepraras, tik 
turės naudos iš didelės pašalpos maistui ir Rauliui prižiūrėti. 

Tą patį vakarą Frensis Razorbakas pasikorė ant prietaiso van- 
deniui nuleisti. Jo sūnui atrodė, kad tai - ne savižudybė, 0 nužu- 
dymas. Svetimaujanti motina privedė jautrų tėvą iki kraštutinės 
ribos. Taigi ji ramiai pasiėmė palikimą, netgi meilužis jai buvo 
savotiškai naudingas. 

Niekas neįžvelgė apgavystės. Viskas atrodė logiška. Filosofi- 
jos profesorius, susidomėjęs mirtimi, nusižudo pats, kad galėtų 
tirti tai, kas yra kitoje veidrodžio pusėje. Netgi Raulis tuo tikė- 
jo! Jei ne Šėtonas, jis niekada nebūtų sužinojęs teisybės. 

Tiesa — blogiausias ginklas iš visų, ir juodasis angelas nešykš- 
tėjo detalių. Iš tikrųjų pirmą kartą viskas klostėsi taip, lyg poli- 
cijos tyrimas būtų vykęs Rojuje. Kokios galimybės atsivėrė atra- 
dus Galutinį kontinentą! 

Tanatodromo mansardoje, gerdami Amandinos kokteilius, ban- 
dėme guosti savo draugą, tačiau visos mūsų pastangos, regis, jį 
veikė priešingai. Kuo dažniau Rauliui kartojome, kad visa tai — 

praeitis, kuo labiau prašėme, kad jis atsižvelgtų į aplinkybes, 
kad paliktų mirusiuosius ramybėje, 0 gyviesiems leistų gyventi 
savo gyvenimus, tuo labiau jis niršo. 

— Ji nužudė jį! Ji nužudė mano tėvą! - šaukė jis rankomis lyg 
vanago nagais apglėbęs galvą. 

— Ne, jis pats nusižudė. Tu negali žinoti, kas dėjosi jo galvoje, 
kai nėrėsi kilpą ant kaklo. 

— Aš negaliu, bet Šėtonas gali. Mano tėvas mylėjo savo žmo- 
ną, O ji išdavė jį, ir viskas. 

— Šėtonas tik pastūmėja nežinančiuosius į jų nežinojimą, — 
pareiškiau. 

Tačiau Raulis nebejstengė blaiviai mąstyti. Galėjai pamanyti, 
kad visa jį supanti aplinka apsėsta velnio. 

Jis įdūkęs pašoko, apvertė fotelį, stiklinę ir kaip viesulas nuū- 
žė tanatodromo laiptais žemyn. 

Atspėjęs, ką ketina daryti Raulis, skubiai surinkau jo moti- 
nos telefono numerį, kad perspėčiau. Pasakiau, kad jos sūnus, 
įtikintas, jog ji išprovokavo tėvo mirtį, išskubėjo keršyti. Ji pri- 
siekė, kad sūnus klysta, kad ji lengvai įrodys savo nekaltumą, 
bet skubėjo padėti ragelį. 

Raulio motina kuo greičiausiai įsimetė į krepšį keletą daiktų 
ir, kai persimainęs iš pykčio Raulis pasibeldė į duris, jos ten jau 
nebebuvo. 

Grįžęs jis atrodė nekaip. Neradęs motinos, nudūmė pas gar- 
sųjį Filipą, buvusį motinos meilužį. Puolė jį, tačiau tas buvo stip- 
resnis ir paguldė Raulį ant menčių. Viskas atrodė juokingai! Iš- 
didusis tanatonautas trypė kojomis kaip įdūkęs berniūkštis, no- 
rintis viską išdaužyti! 

Kaip lengva pasiduoti pykčiui! 

Pirmą kartą supratau, kad dažniausiai geriau nežinoti tiesos. 
Verčiau ieškoti jos ir nerasti. Todėl šventasis Petras ir nutilo. 
Argi Fredis nėra sakęs, kad „išminčius vis dar ieško tiesos, o 
kvailys ją jau rado“? 

— Mano motina blogiausia iš visų kekšių, - šėlo grįžęs Raulis. 

— Kas tu toks, kad drįsti ją teisti? — dėdama šlapią drobės 
gabalą ant kraujosruvų, užsiplieskė Stefanija. - Be to, tavo tėvas 
irgi buvo kaltas. Jis palikdavo ją vieną ir domėdavosi tik seno- 
mis knygomis. Pats sakei, kad iš tikrųjų jis niekada tavimi nesi- 
rūpino. Tave užaugino motina! 

Raulio būsena buvo tokia, kad atvesti jį į protą vargu ar buvo 
įmanoma. 

— Mano tėvas — mokslininkas filosofas, — kartojo jis. - Jis 
buvo atsidavęs mokslui. Jis buvo mirties tyrimų pradininkas. O 
mano motina jį nužudė! 

Roza uždėjo ranką ant degančios jo kaktos. 

— Viskas ne taip paprasta, — sukuždėjo melodingu balsu. — Iš 
tikrųjų tu turi būti dėkingas motinai. „Nužudydama“ tavo tėvą, 
ji įkvėpė tau didžiulį Žinių troškimą, tą aistrą, kurią būtinai rei- 
kėjo patenkinti. Tu studijavai biologiją, specializavaisi tirdamas 
žiemos miega, tapai ianatonautikos pradininku ir galiausiai at- 
radai Galutinį kontinentą. 

— Ir sužinojau tiesą, - sumurmėjo Raulis. 

— Gal tave paguos tai, kad kada nors ten, aukštai, ji būtinai 
bus nubausta. Kaip ir kitų, jos siela bus įvertinta. Tavo tėvo liu- 
dijimu, angelai žino viską. Teisingumas bus atkurtas. Čia, žemė- 
je, teisingumą galima tik įsivaizduoti. Žemiškasis teisingumas — 
tik iliuzija. 

— Tikrai taip, — pritariau. — Pasitikėk angelais ir likimu. Ten, 
aukštai, ji bus nubausta taip, kaip nusipelnė. 

— Gal ji atgims ir bus rupūžė? - guosdama bandė įsiteikti 
Amandina. 

Jis vienu mauku išgėrė jam paduotą sklidiną taurę konjako ir 
pareikalavo kitos. 

— Tikriausiai yra ir laimingų rupūžių, - sumurmėjo jis. - No- 
rėčiau, kad ji persikūnytų į tarakoną, tuomet būtų galima su- 
traiškyti ją koja. 

Ir aš paprašiau taurės alkoholio. 

— Žinai, Rauli, dabar turėtum viską įvertinti psichologiniu as- 
pektu, — atsidusau, — nes tu buvai visai nepasiruošęs iš Šėtono 
išgirsti tokią paslaptį. 

— Nepamirškime, kad Šėtonas vis dėlto yra blogio angelas, — 
pasakė Amandina. 

Aš uždėjau ranką Rauliui ant peties: 

— Prisimink, juk mes kartu kovojome su Šėtono garbintojais, 
o štai dabar jis padeda spręsti menkas asmenines tavo proble- 
mas! Tu - tik Faustas iš operetės. 

Man atsibodo žiūrėti, kaip jis murkdosi savo pyktyje. Kilo 
noras jį, nusigėrusį paliegėlį, papurtyti kaip medį. 

— Klausyk manęs! - sušukau. —- Tu dar būsi mums reikalingas 
tanatodrome kasdien, kiekvieną minutę. Pamiršk savo motiną. 
Mes negalime gaišti laiko. 

Pasigirdo piktas Raulio juokas. 

— Kas tas visažinis mane mokantis ponas? O tu, Maiklai, pa- 
žvelk į save. Aš ir apie tave sužinojau kai ką įdomaus. 

Gūžtelėjau pečiais. 

— Negali būti, - suabejojau. — Šėtonas tau papasakojo slaptų 
dalykų apie tėvą, nes tu to labai norėjai. O kodėl jis turėtų pasa- 
koti apie mane? | 

— Mano drauge, mano senas drauge, mano seniausias drauge... 
Aš labai jo prašiau, kad pasakytų man dvi tiesas apie tave. 

Instinktyviai jaučiau, kad tos tiesos man bus skaudžios. Tik 
tikri draugai žino, kas labiausiai skaudina. Aš norėjau sušukti: 
„Pirmyn, gyvate, spjauk savo nuodus!“, bet pabūgau. Kai jis kal- 
bėjo, užsikimšau ausis. Iš visų trijų moterų veido išraiškų supra- 
tau, kad viskas labai rimta, ypač antroji informacija, ji labiausiai 
paveikė Rozą. 

Vos atitraukiau rankas nuo ausų, Raulis suvapėjo: 

— Tu negirdėjai? Nori, kad pakartočiau? 

— Aš nieko nenoriu Žinoti! — sušukau. 

Ir, man nespėjus vėl užsikimšti ausų, jis sustaugė: 

— Tavo tėvai buvo nevaisingi! Tu ir Konradas esate įvaikinti! 
Pirma tiesa. 

Pasijutau taip, lyg būtų partrenkęs sunkvežimis. Automobilis 
persekiojo jau seniai. Jis sumalė mane į miltus. Viskas sugriuvo. 
Mano praeitis nebebuvo mano praeitis. Mano šeima niekada ne- 
buvo mano šeima. Mano tėvas nebuvo mano tėvas. Mano moti- 
na nebuvo mano motina. Mano brolis nebuvo mano brolis. Ir 
prosenelė Aglaja... 

Raulis žiūrėjo į mane gardžiuodamasis. Štai atėjo ir mano eilė 
kentėti! Jo veide švietė sadistiška šypsena, jis jau ketino mesti 
antrą bombą. 

— Antra tiesa! 

Labai siaubinga, kai tave traiško sunkvežimis. Nebegali būti 
nė kalbos, kad per dar šiltus ir kruvinus jūsų vidaus organus 
būtų leidžiama važiuoti dar kartą. Aš labai stipriai užsikimšau 
pirštais ausis. Nežinoti. Svarbiausia — nežinoti. Bent iš gailesčio 
galėtų leisti iš pradžių suvirškinti pirmą tiesą. Deja, Raulis jau 
buvo pasirengęs skelbti antrą. Amandinos, Stefanijos ir ypač Ro- 
zos žvilgsniai buvo sumišę. Įpykęs patraukiau rankas nuo ausų 
ir trenkiau stiprų smūgį į smakrą geriausiam savo draugui. 

Raulis švelniai pasimasažavo smūgio vietą, piktame jo veide 
buvo matyti pasitenkinimas. 

— Ačiū, - padėkojo. - Labai patinka gauti stiprų smūgį iš apa- 
čios... Ypač iš neva geriausių savo draugų. 

"Turėjau ką nors atsakyti, kad galutinai nušluostyčiau jam no- 
sį, tačiau nebuvo laiko galvoti apie taiklų atkirtį. Ištariau lyg 
kokią sentenciją nieko nereiškiantį sakinį: 

— Kas taip sako, ant savęs pasisako! 

220 - ŽYDŲ MITOLOGIJA 


„(...) Jie išvys pasaulį, kuris dabar jiems nematomas, suvoks 
laiką, kuris dabar nuo jų slepiamas. Be to, tame laike jie nesens. 
Jie gyvens to pasaulio aukštybėse, todėl bus panašūs ir į ange- 
lus, ir į žvaigždes, jie įgaus tokius pavidalus, kurių patys norės: 
grožio ir grakštumo, spindinčių šlovės spindulių. Juk prieš juos 
nusidrieks Rojaus erdvės. Jie išvys ypatingą grožį gyvųjų, kurie 
yra valdomi kaip ir visa angelų armija, kuriems aš dabar uždrau- 
džiau pasirodyti ir įsakiau būti savo vietose, kol ateis jų laikas.“ 


BARUCHO KNYGA, 1,8-11 


Frensio Razorbako disertacijos „Toji nepažįstama mirtis“ ištrauka 


221 - POLICIJOS REGISTRACIJOS KORTELĖ 


Kreipimasis į Priežiūros tarnybą: 

Nelabai skrupulingi angelai perduoda konfidencialią 
informaciją mirtingiesiems. Keblių padarinių rizika. Būtina 
įsikišti, kad būtų padarytas galas tokioms pavojingoms 
avantiūroms. 


Priežiūros tarnybos atsakymas: 

Jūs visada jaudinatės dėl menkniekių. Mes valdome 
situaciją. Iki šiol viskas būdavo labai gerai. Nėra jokio 
pagrindo manyti, kad šį kartą bus kitaip. 


222 - ISTORIJOS VADOVĖLIS 


Kad sužinotum tiesą, reikia būti labai stipriam. Kas iš mūsų gali šaltak- 
raujiškai išklausyti tiesą? Kai buvo suvoktas neigiamas tanatonautikos 

poveikis, Liaudies švietimo ministerija labai greitai parengė RAT (Ra- 
mios akistatos su tiesa) pamokų kursą. Iš pradžių tas kursas buvo dėsto- 
mas aukštesnėse klasėse, bet vėliau išplito ir pradinėse. Išklausius šį 
kursą ir išlaikius egzaminą, suteikiamas bakalauro laipsnis. 


Istorijos vadovėlis, įvadinis kursas, antrieji mokslo metai 


223 — NAŠLAITIS 


Vos grįžę į savo kambarį, mudu su Roza mylėjomės. Ji pirmo- 
ji puolė prie manęs. Šnibždėjo man, kad nori kuo greičiau turėti 
nuo manęs kūdikį. Mūsų norai sutapo. Aš jau seniai troškau, 
kad ji pagimdytų vaiką. 

Iki šiol augindavome tik augalus ir gyvūnus. To siekėme pa- 
mažu. Pirmiausia buvo žalias augalas (paprasčiausias), paskui 
apelsinmedis (vedantis nevalgomus vaisius), tada raudonoji Žu- 
velė (Leviatanas, kurį vieną dieną radome be jokios priežasties 
apsivertusį pilvu į viršų), paskui jūros vėžlys Zuzu (be paliovos 
ryjantis mažas kirmėlaites), jūros kiaulytė Buibui (visą laiką, no- 
rėdama mums parodyti, kad yra alkana, inkšdavo „bui, bui, bui“), 
paskui katinas (jis suėdė jūros kiaulytę), šuo (jis atkeršijo už 
jūros kiaulytę be paliovos kankindamas katiną). 

Būtų gerai, kad vaikas gimtų būtent dabar. Tik ar jis nekeršy- 
tų už katiną, ar netampytų šuns už ausų, uodegos, kojų, snukio, 
ar nebadytų jam akių? 

Visada moksliškai mąstanti Roza pažiūrėjo į kalendorių. 

— Laikas lyg ir tinka, - valdingai nusprendė ji. 

— Mažai tikėtina, kad gims kūdikis, į kurį bus persikūnijęs 
Fredis, - tariau. 

Fredis sakė pasieksiąs rausvai gelsvąją šalį, nes nori bandyti 
persikūnyti. Na, jau prabėgo trys mėnesiai... Nors tikimybė ir 
maža, bet gal mums pasisektų. 

Šiaip ar taip, Rozą tokia mintis sužavėjo. Būtų fantastiška tapti 
persikūnijusio Fredžio tėvais. 

Mes ir vėl pirmtakai. Ar kam nors buvo kilusi mintis pagimdyti 
vaiką kaip talpyklą iš anksto pasirinktai sielai? Tai buvo šiek tiek 
panašu į vazos gaminimą norint pamerkti jau nuskintas gėles. 

— Prie darbo, - su įkarščiu paraginau aš. 

Nors mudu smagiai apsikabinome, mačiau, kokia liūdna buvo 
Roza, kai padėjo galvą ant pagalvės. 

Paklausiau, kas atsitiko. Ji atsiduso ir liepė man prisiekti, kad 
aš visada užsikimšiu ausis, jei tik Raulis norės atskleisti man 
antrąją tiesą. 

— Jis liausis, — teisinau draugą. - Raulis kandus, jis nelaimin- 
gas, nes sužinojo, kad jo motina nužudė tėvą. Aš jį suprantu. 

— Tačiau tu čia niekuo dėtas, - nesutiko ji. - Nesuprantu, ko- 
dėl kyla nesveikas noras bet kuria kaina nemalonias Šėtono pa- 
slaptis atskleisti būtent dabar. Kad ir kaip būtų, tu jam neblogai 
užvažiavai. Net nežinojau, kad mano vyras turi tokį boksininko 
talentą! — džiaugėsi ji glausdamasi prie manęs. 

Aš nusiminiau. 

— Pirmą kartą gyvenime trenkiau, kad suteikčiau skausmą... 
Ir praradau geriausią draugą. 

— Ne, - ryžtingai pareiškė ji. - Raulis ant tavęs visai nepyksta. 
Štai ką sakydavo mano dėdė Gijomas: „Jei kas nors ant jūsų 
supyksta, tai iš tikrųjų jis pyksta ne ant jūsų, o ant savęs.“ 

Mes vėl mylėjomės. Vis vijau į šalį mintį: „Iš tikrųjų, o ką gi aš 
darau?..“ ir stengiausi pakeisti ją malonesnėmis mintimis ir po- 
jūčiais. 

Paskui žavinga naktiniais marškiniais vilkinti Roza išėjo į bal- 
koną pasigrožėti žvaigždėta naktimi. Švietė didelis žvaigždžių 
apsuptas mėnulis. 

— Kartais klausiu savęs, ar mes nesame raganų parankiniai, — 
širdo ji. — Pažiūrėk, kaip mus supriešino paskutinės Rojaus zo- 
nos tyrimas. 

— Tačiau tikiuosi, jog tu neketini palaikyti obskurantų, norin- 
čių, kad mūsų tyrimai būtų uždrausti? 

— Žinoma, ne. Paprasčiausiai reikėtų vengti tokio nemalonaus 
drabstymosi purvais. Raulio istorija tikriausiai yra perspėjimas 
mums visiems. Įsivaizduok, kad ten atsidūręs bet kas gali sutikti 
angelą, kuris išklos jam bet kokias tiesas! 

— Pakanka būti ramiam. Raulis man pasakė, kad aš esu našlai- 
tis. Na ir kas? Tai visiškai nieko nekeičia. Priešingai, dabar jau- 
čiu dar didesnį dėkingumą įtėviams už tai, kad jie priėmė mane 
ir užaugino. 

Prašiau pasakyti antrąją tiesą, norėjau sužinoti, ar įstengsiu ją 
ištverti. Ji nesutiko. Ir privertė mane pažadėti, kad niekada dau- 
giau to nebeklausinėsiu. Aš perskaičiau jos akyse, kad antroji 
tiesa pridarytų daug daugiau žalos negu pirmoji. 

Vis dėlto nežinau, ar gali būti kas baisiau, negu sužinoti, kad 
tėvai, kuriuos laikei savais, nėra tikrieji tėvai. 

Mes užmigome vienas kito glėbyje. 

Rytą Raulio nebebuvo. Jis dingo ir niekas nežinojo kur. 

Tanatodrome likau vienas su trimis „savo“ moterimis: Roza, 
Amandina ir Stefanija. Mano žmona pritvirtino ant mansardos 
sienos didžiulį plakatą, vaizduojantį Galaktiką, o viduryje - ne- 
išsenkantį Rojaus šulinį. Aš dažnai žiūrėdavau į šį paveikslą, 
galutinį visų mūsų pastangų tikslą. Viskas prasideda ten ir grįžta 
ten. Energija, šviesa, mintys, visos sielos. Ir šiukšlių dėžė, ir gim- 
da. Mūsų gyvenimo prasmė. 

Rojus. 

Ten buvo Fredis... Ne tik Fredis, bet ir visi pirmieji mūsų ta- 
natonautai: Marselenas, Jugesas, Feliksas, Radživas... Išsibars- 
tę Fleri Meroži kaliniai... 

Kartais vakarais įsitaisydavau prie imtuvo su didele antena, 
kurią iškėlėme aukščiausioje tanatodromo vietoje; kontrolės įren- 
ginio ekrane stebėdavau lyg balandžių pulkus praskrendančius 
mirusiuosius. Geros kelionės, brangūs amžininkai. 

Kiekvieną numirėlį žymi žalias taškas. Kai kurie skrenda grei- 
čiau už kitus. Tikriausiai jie nori kaip galima greičiau palikti šį 
pasaulį. Tik kartais matydavau į žemę grįžtančią sielą. Gal tai 
būdavo kuris nors iš tų, kurie, medikų padedami, išvengia pra- 
žūties, gal vienišas tanatonautas ar įsimylėjėlis, nenorintis palik- 
ti savo gražuolės, gal nužudytasis, kuris, trokšdamas atkeršyti, 
pasivertė vaiduokliu, gal medituojantis vienuolis ar angelas, ty- 
liai sklendžiantis pas jį pasikvietusius Žmones? 

Mes manėme, kad Raulis klaidžioja kažin kur ieškodamas mo- 
tinos. Iš tikrųjų jis nebuvo toli. Negalėdamas jos rasti, susijaudi- 
nęs dėl nesutarimų su mumis, jis ėjo iš baro į barą tikėdamasis, 
kad prireikus alkoholis padės jam patobulinti pakilimo nuo že- 
mės techniką. 

Vieną dieną išsiblaivęs, jis suvokė, kad pradėjo pats su savimi 
svarstyti, kas yra teisingumas. Grįžo į tanatodromą, paskambi- 
no į mano duris, atsiprašė už suteiktą skausmą ir iškilmingai 
pasižadėjo niekada daugiau nė nebandyti atskleisti antrosios tie- 
sos, kurios aš, laimė, nesužinojau. 

Nors ir nelabai tvirtai, padėkojau jam. Žinoti, kad esama to- 
kios informacijos, kuri gali apversti visą gyvenimą aukštyn kojo- 
mis ir savo noru jos nepaisyti, man nelabai patiko. 

Vakare mane aplankė įmotė ir įbrolis. Jie man buvo visai sve- 
timi, ir aš ėmiau svarstyti, kokią vietą jie užima mano gyvenime. 
Tėvams visada buvau vienas iš savų, nekildavo nė menkiausio 
įtarimo. Jie rūpinosi manimi. Saugojo paslaptį. Kai bardavo, man 
kildavo noras priešintis jiems kaip tikram jų vaikui. Galėjau iš- 
sivaduoti iš Edipo komplekso, galėjau nesąmoningai įsimylėti 
nepakenčiamą motiną, galėjau tapti varžovu apgailėtinam savo 
broliui. Nuoširdžiai dėkoju už viską. 

Tikrasis teisingumas tikriausiai yra toks: padėkoti tiems, ku- 
rie padarė jums ką nors gera ir nesižeminti prieš tuos, kurie 
kenkė. Viskas atrodo taip paprasta, tačiau dažnai elgiamasi at- 
virkščiai ir net neaišku kodėl. 

Išbučiavau juos kaip niekada nebuvau bučiavęs, galvoje su- 
kosi mintys, kad jokiu būdu nesutikčiau ten, aukštai, bendrau- 
ti su tikraisiais savo tėvais, kurie paliko mane kaip skudurų 
krūvą. Manęs nedomino jokie motyvai (žinoma, labai supran- 
tami), paakinę juos žengti tokį žingsnį, aš net nenorėjau jų ma- 
tyti. Jei jie mane paliko, palikau juos ir aš. O tuos, kurie mane 
įvaikino, aš įtėvinau. 

"Turėjau tik vieną tikrą šeimą: dramblotą motiną ir bukagalvį 
brolį Konradą. Raulis padėjo suvokti man tiesą. 

Draugų nepasirinksi per prievartą, o šeimą vis dėlto galima 
pasirinkti! 


224 — KRIKŠČIONIŲ MITOLOGIJA 


„Skelbiama apie Kristų, kad jis buvo prikeltas iš numirusių, 
tad kaipgi kai kurie jūsų sako, jog nesą mirusiųjų prisikėlimo? 
Jeigu nėra mirusiųjų prisikėlimo, tai ir Kristus nebuvo prikel- 
tas. O jei Kristus nebuvo prikeltas, tai tuščias mūsų skelbimas ir 
tuščias mūsų tikėjimas. [...] Ir jei vien dėl šio gyvenimo dėjome 
savo viltis į Kristų, tai mes labiausiai apgailėtini iš visų žmonių. 
[...] Jei mirusieji nebus prikelti, tai valgykime ir gerkime, nes rytoj 
mirsime*.“ (* Iš 22,13.) 


PIRMAS LAIŠKAS KORINTIEČIAMS 15,12-32 


Frensio Razorbako disertacijos „Toji nepažįstama mirtis“ ištrauka 


225 - PASKAITOS 


Naudodamiesi tuo, kad kol kas paslaptis neatskleista, mes pa- 
gausinome kelionių, kad kiek įmanoma geriau išžvalgytume pas- 
kutinę Rojaus zoną. 

Angelai buvo pripratę prie nedidelės mūsų tanatonautų grupės 
vizitų. Jie vadino mus Didžiaisiais mažosios savaitės pasiryžėliais. 
Norom nenorom jie sutikdavo atsakyti į mūsų klausimus, tarsi tie 
pokalbiai būtų buvę jau gerai žinomos procedūros dalis. 

Kai šiek tiek geriau pažįsti angelus, pamatai, kad jie malonūs 
ir labai protingi. Tai aukščiausieji bodhisatvos, lamų elitas, pa- 
tys švenčiausiėji. 

Pamažu vis aiškiau pradedame suvokti gyvenimo prasmę, be 
mūsų, daugiau niekas to nežino. Vieną dieną Liusinderis nuspren- 
dė, kad tokia padėtis užsitęsė per ilgai. Buvo prezidento rinki- 
mų trečiai kadencijai išvakarės. Visų sričių — ir politikos, ir eko- 
nomikos, ir diplomatijos — rezultatai, kuriuos jis pasiekė, buvo 
pragaištingi. Į rinkimų kovą jis galėjo mesti tik vieną kozirį — 
tanatonautiką. Daug protingiau kalbėti apie angelus ir Rojų, o 
ne apie gamybos smukimo rodiklius, nepaprastai didėjantį ne- 
darbą ir visiškai demoralizuojantį prekybos balanso deficitą. 

Mūsų padedamas, Liusinderis tikėjosi susikurti nugalėtojo 
įvaizdį. Galų gale jis buvo tas žmogus, kuris pradėjo Galutinio 
kontinento tyrimo kampaniją, itin drąsų projektą. Suprantama, 
kad žmonės tikrai norės daugiau sužinoti apie tai, kas atsitinka 
po mirties. Taigi jiems neliks nieko kita, kaip tik mesti į urną 
biuletenį su Liusinderio pavarde. 

Viskas atsiperka: vienas balsas prilygsta vienam žingsniui aiš- 
kinantis, kas yra mirtis. Tokia iš esmės buvo mūsų draugo rinki- 
mų programa. 

Asmeniškai aš nebuvau įsitikinęs, kad jau atėjo laikas papasa- 
koti žmonėms, jog perėjus Mochą 6 yra baltoji šalis, kur gyvena 
angelai, kur visi mirusieji turi atsiskaityti už gerus ir blogus savo 
darbus žemėje. Aš jau Žinojau, kokią naikinamą galią turi tiesa. 

Ir ko tik ten, aukštai, nesužinai. Kas finansavo Kenedžio nu- 
žudymą, kas slapta planavo Marilinos Monro mirtį, kas apgin- 
klavo Ravaljaką? Kas buvo Geležinė Kaukė? Kur paslėptas pi- 
rato Juodosios Barzdos lobis? Ir būtent ten, aukštai, jei tik labai 

norėsi, gali sužinoti visus sprendimus ir visus atsakymus. Ar tai 
iš tikrųjų gerai? 

Ir dar, jei kiekvienas žinos, jog pakanka iš visos širdies papra- 
šyti angelų, kad išsipildytų norai, kils didžiulės peštynės! Vienų 
norai dažniausiai prieštarauja kitų pageidavimams. Vieni geidžia 
valdžios, kiti - palikimo, vieni svajoja apie taiką, kiti - apie sker- 
dynes. Kaip įvykdyti Žemės gyventojų norus? 

Ar pasaulis, kuriame visi norai būtų vykdomi paprasčiausiai 
nusprendus angelams, netaptų tikru pragaru? „Saugokimės sa- 
vo norų. Jiems išsipildžius, galime pasijusti labai nelaimingi“, — 
sakydavo Fredis. Aš prisiminiau, kaip linkėjau mirties ypač pik- 
tam geografijos mokytojui. Prisiminiau, kaip norėjau turėti pa- 
klusnių moterų haremą. Prisiminiau, kaip troškau mirti. Laimė, 
angelai neišklausė ir neįvykdė mano norų, kaip ir norų daugelio 
tironų, svajojusių tapti pasaulio valdovais! 

— Ne, - ryžtingai paneigiau. - Jokiu būdu negalima viešai pa- 
skelbti, kad angelai egzistuoja. Žmonės dar nepasiruošę iki galo 
suvokti tokios Žinios. 

— Tai bent, - maloniai šypsodamasis nusistebėjo prezidentas. — 
Brangus Maiklai, sužinojęs, kad esate įsūnytas, jūs pernelyg to 
nesureikšminate! 

Iš tikrųjų. Tačiau mane įkyriai persekioja antroji, nežinoma, 
tiesa... Nedrįsdamas to prisipažinti, atsakiau visai paprastai: 

— Galbūt, bet pagalvokite apie Raulį ir jo motiną! 

Problemą Liusinderis išsprendė akimirksniu. 

— Razorbakui reikia pailsėti. Jis per daug geria. Įkalbėjau jį 
gydytis nuo alkoholizmo. Ir jis man pažadėjo, kai tik pasijus ge- 
riau, ateiti padėti mums prezidento rinkimų kampanijoje. 

— Bet jo motina priversta slapstytis? 

— Jis jai atleido. 

Ši naujiena mane apstulbino. 

— Kaip jums pavyko jį įtikinti? 

Labai patenkintas prezidentas patrynė rankas. 

— Tie angelai iš tikrųjų itin naudingi. Ne aš įtikinau Raulį, o 
Stefanija. Visas tas eibes išprovokavo juodasis angelas Šėtonas, 
o arkangelas Gabrielius, šviesioji jo pusė, pasiekė, kad Šėtonas 
išsrėbtų visą tą košę. Matote, brangusis Maiklai, Rojumi galima 
pasitikėti. Blogį visada galima paversti gėriu. 

Ką galėjau į tai atsakyti? Beje, o kas aš toks, kad galėčiau 
priešgyniauti valstybės vadovui? Raulis tikrai galėtų jam paprieš- 
tarauti, bet jo čia nėra dėl svarbios priežasties! Stefanijai, Rozai 
ir Amandinai atrodė, kad nėra jokio reikalo daryti iš to paslap- 
ties. Aš paklusau jų norui. 

Taip mes įžengėme į pramogų verslo laikotarpį. Su paskaitų 
ciklu keliavome po visą pasaulį, visur pasakojome apie mūsų 
susitikimus su angelais, arkangelais, serafimais, džinais ir netgi 
velniais. Prieš išvykdami buvome susirinkę visi kartu: Stefanija, 
Amandina, Roza ir aš. Ilgainiui supratome, kad Amandina — 
vienintelė iš mūsų, tinkanti tokiai veiklai. 

Netikėtai atsiskleidė iš pradžių visai nekalbios ir labai santū- 
rios medicinos sesers oratorės talentas. Progai pasitaikius, ir pa- 
tys didžiausi tyleniai kartais tampa puikiais oratoriais. 

Amandina mokėjo perduoti savo aistrą. Ji su susižavėjimu pri- 
simindavo Rojų ir vis dažniau keliaudavo į ten ieškoti (iki šiol 
bergždžiai) Fredžio ir pasikalbėti su šventuoju Petru. Be to, ne- 
seniai tapusi našle, ji įgijo daugiau pasitikėjimo. Našlė negalėtų 
meluoti, juo labiau kad jos vyras - geriausias tanatonautikos skry- 
džių specialistas! 

Amandinos paskaitos tapo tikrais spektakliais. Ji netikėtai pa- 
sirodydavo prožektorių šviesoje juodais drabužiais skambant 
Carmina Burana uvertiūrai. Lyg šviesus angelas varno kūnu, ji 
vis labiau panėšėjo į vaiduoklį — tokius vaiduoklius aš sutikda- 
vau per savo keliones. 

Vieną vakarą, kai ji baigė paskaitą, ranką pakėlė žurnalistas. 

— Aš nesuprantu, kas yra sielų vertinimas. Jūs iš tikrųjų nori- 
te pasakyti, kad ten, aukštai, skaičiuojami teigiami ir neigiami 
taškai? 

Prieš atsakydama, ji kiek pamąstė. 

— Taip. Gyvenimas šiek tiek panašus į bakalauro egzaminą. 
Kad gautum teigiamą įvertinimą, reikia pakartoti tai, ką išmo- 
kai. Vis pridedama, dauginama, didinama, kol galų gale apskai- 
čiuojamas vidurkis. 

Auditorija ėmė bruzdėti. 

— Kiek gi tada reikia, - klausinėjo tas pats vyras, — surinkti 
taškų, kad sielai nebereikėtų persikūnyti? 

Šventasis Petras nešykštėjo aiškinimų, todėl Amandina galėjo 
pateikti tikslius skaičius: 

— Šešių šimtų taškų. Trijų arkangelų teisėjų skaičiavimais, tam, 
kad nebereikėtų perlaikyti gyvenimo egzamino, reikia surinkti 
šešis šimtus taškų. 

Salėje kilo triukšmas. Argi gyvenimas nėra panašus į didžiulę 
klasę, kur visi tikisi gauti kuo daugiau taškų ir išvengti blogų 
pažymių ir nulių? 

Šia mokykline likimo vizija daug kas nusivylė. Tačiau ji bent 
jau buvo logiška. 

— Vienu išganingu poelgiu galima iškart pelnyti šešis šimtus 
taškų, — patikslino Amandina. 

Palengvėjimo šnabždesys. Pakanka gerai pasielgti vieną vie- 
nintelį kartą, ir tavo gyvenimas išgelbėtas! Tada lektorė pridūrė: 

— Tačiau lygiai taip pat vienas pragaištingas poelgis gali suga- 
dinti visą gyvenimą. Vienas angelas man atvirai papasakojo, kad 
galima labai apsirikti manant, jog vienas ar kitas poelgis vienu ar 
kitu metu yra nepavojingas. Vertinimas - labai subtilus dalykas, 
ekspertai priversti daug laiko skirti sudėtingiems skaičiavimams. 
Tiesą sakant, iš dešimties tūkstančių mirusiųjų nepasitaikė nė 
vieno, kuriam būtų pavykę surinkti šešis šimtus taškų. Didžioji 
dauguma egzamino neišlaiko ir turi persikūnyti. 

Pasipylė kiti klausimai. 

— Ar ten, aukštai, yra ir gyvūnų? 

— Taip. Jeigu gerai elgiamasi gyvenant gyvūno gyvenimą, įgau- 

namas žmogaus pavidalas. Žmonės stovi ant persikūnijimo aukš- 
čiausio laiptelio, nes jie vieninteliai gali abstrakčiai mąstyti. 

— Vadinasi, prieš tapdami žmonėmis, mes visi buvome gyvūnai? 

— Žinoma. Vyksta evoliucija. Mineralas persikūnija į augalą, 
augalas — į gyvūną, gyvūnas - į žmogų, žmogus - į grynąją sielą. 
Tokia gyvenimo prasmė. 

Amandina ką tik išdėstė visas pasaulio paslaptis, todėl klausi- 
mai pasipylė kaip iš gausybės rago: 

— Ar įmanomas regresas? 

— Žinoma. Jei gyvenime elgiesi labai blogai, pereini į žemes- 
nės pakopos gyvenimą. Iš žmogaus gali tapti gyvūnu. Tačiau to- 
kių atvejų pasitaiko itin retai. 

— Kas atsitinka nelabai geriems žmonėms, tiems, kurie nėra 
tokie baisūs piktadariai, kad turėtų grįžti į gyvūnų lygmenį? 

— Jie persikūnija į žmones, kurių gyvenimas bus ypač sunkus, 
tačiau, kad ir kaip būtų, jie turės parodyti gerąsias savo puses. 
Beje, pragaras yra čia, šioje žemėje. Tie, kurie blogai elgėsi, at- 
gims tose šalyse, kur vyksta karai, kur siaučia badas. Jie bus 
vargšai, ligoniai, neįgalieji... Tokiomis baisiomis sąlygomis jie gau- 
na dar vieną progą išpirkti savo kaltes. Jie galės pasiaukoti dėl 
kitų, parodyti gerus savo ketinimus. 

Ranką pakėlė tas pats Žurnalistas: 

— Ar jums ten nėra tekę girdėti, kad turtingose Vakarų šalių šei- 
mose gimsta žmonės, kurie gerai elgėsi ankstesniame gyvenime? 

Amandina atsiduso: 

— Tai būtų per daug paprasta. Galima būti nelaimingam, netgi 
labai nelaimingam, ir turtingoje Vakarų šalių šeimoje. Tačiau ga- 
lima būti laimingam, labai laimingam, jaukioje ir draugiškoje ap- 
linkoje net trečiojo pasaulio lūšnyne. Beje, būtent labiausiai iš- 
sivysčiusiose šalyse savižudybių procentas didžiausias. 

Susirinkusieji sutrikę sliūkino išėjimo link. 

„Toks ir mirusiųjų prisikėlimas. Sėjamas gendantis kūnas, ke- 
liasi negendantis. Sėjamas prastas, keliasi garbingas. Sėjamas silp- 
nas, keliasi galingas. Sėjamas juslinis kūnas, keliasi dvasinis kū- 
nas. Jeigu esama juslinio kūno, tai esama ir dvasinio.“ 

PIRMAS LAIŠKAS KORINTIEČIAMS 15,42—-44 


Frensio Razorbako disertacijos „Toji nepažįstama mirtis“ ištrauka 


227 - BAMBA 


Raulis buvo išvykęs ieškoti motinos, 0 ji, nežinodama apie jo 
pasikeitimą, vis dar vengė susitikti su juo. Jis mažiau kalbėdavo, 
bet visada atrodė apimtas pykčio. Nebesisvaigindamas alkoho- 
liu, kasdien darėsi vis niūresnis. Jis taip ilgai stengėsi susitikti su 
savo tėvu, o dabar niekaip nebegali rasti motinos. Be to, tai bu- 
vo tik įprastas psichoanalitinis ieškojimas. Ir šį kartą kvailystes 
krėtė Edipo kompleksas. Tačiau Raulis viską apvertė aukštyn 
kojomis. Jis labai mylėjo tėtį, o mamą norėjo nužudyti. 

Stefanija kiek galėdama stengėsi jį raminti, jie daug laiko pra- 
leisdavo šnekėdamiesi. Raulis, lyg gėdydamasis ankstesnio savo 
poelgio, su manimi visai nesikalbėjo. 

Amandina dabar jautėsi esanti įžymybė. Ji tapo pagrindine 
mūsų tanatonaute. Kursavo pirmyn atgal tarp Šomono kalvų ir 
Rojaus,'o šventasis Petras, su kuriuo, kaip ji teigė, artimai susi- 
draugavo, vadino ją mieląja savo pasiryžėle. 

Liusinderio reitingas, priešrinkiminių apklausų duomenimis, 
kilo vis aukščiau, o Rozai ir man labiausiai rūpėjo Rojaus geog- 
rafija. Kas yra už sielų vertinimo zonos? Daugybę kartų buvo- 
me priėję arti, bet niekada nepavyko apeiti Šviesos kalno ir pa- 
matyti, kas yra už jo, nes mums trukdė per trumpos sidabrinės 


BERNARD WERBER BW TANATONAUTAI 397 


bambagyslės. Be to, kadangi Roza buvo nėščia, nė vienas iš mud- 
viejų nenorėjome rizikuoti gyvybe. 

sios skylės gilumoje būtinai turi būti ir baltasis fontanas, išme- 
tantis sielas lyg iš patrankos vamzdžio. Pro vieną pusę miru- 
siuosius įtraukia, pro kitą išstumia jau persikūnijusius. Laukda- 
ma, kol galės ten nuvykti ir savo akimis įsitikinti, ji įsitraukė į 
proziškesnį mokslą apie gama spindulius, turinčius dar daugiau 
energijos negu rentgeno arba ultravioletiniai spinduliai. Ji baigė 
kurti naują gama spindulių detektorių, kuriuo mes iš žemės ga- 
lėjome dar geriau stebėti Rojaus prieigas ir mūsų Galaktikos 
centrą. 

Kartą, baigęs maudytis, kurį laiką įdėmiai stebėjau, kaip kliuksi 
iš vonios leidžiamas vanduo. Čia, šiame verpete, ir glūdi visa 
astronomijos paslaptis: juoda anga, į kurią subėga naudotas van- 
duo. Visa energija —- pačiame rato viduryje. Aš niekaip negaliu 
pamiršti Raulio mįslės: kaip neatitraukus pieštuko nuo popie- 
riaus nubrėžti apskritimą ir padėti tašką jo centre? 

Vanduo išbėga kanalizacijos vamzdžiais. O pro kur pasišalina 
mūsų sielos? Šiaip ar taip, niekada nereikia koncentruotis į gal- 
vą, visą dėmesį reikia sutelkti į centrą. Pasak Stefanijos, tikrasis 
„aš“ gyvena savotiškame koridoriuje, kurį laiką jungiančiame su 
motina. Tai bambagyslė. Per ją mes gauname maisto, kraujo ir 
Jėgų, 0 gimus ryšys nutrūksta. Tačiau, anot Stefanijos, bamba 
dėl to nepraranda savo svarbos. Ji yra mūsų svorio centras, taigi 
ir tikrasis mūsų centras. 

Bamba susieta su visomis zonomis, kurias ji kadaise maitino, 
susirgus pakanka ją sušildyti, ir šiluma pasklinda po visą kūną. 

Bamba —- mūsų gyvybės pradžia. Ir mirštame mes Galaktikos 
bamboje. 

Vilkdamasis ant drėgno kūno chalatą, žiūrėjau į vonią, dabar 
jau tuščią. 

Senovės Egipte XVIII dinastijos valdymo metais mirusių fa- 
raonų ir tam tikrų aukštų asmenų kūnai būdavo balzamuojami 
laikantis labai tikslaus ir griežto ceremonialo. Pirmiausia kūnas 
būdavo paguldomas ant nugaros. Ceremonijai paprastai vado- 
vaudavo Ozyrio žynys, apsirengęs kaip Horas. Jį lydėdavo ketu- 
ri asistentai, simbolizuojantys keturias pasaulio šalis. Asistentai 
nuraudavo lavonui plaukus, paskui prapjaudavo kairę pilvo dalį 
diafragmos srityje. Ozyrio žynys įkišdavo ranką į žaizdą ir iš- 
traukdavo kilmingus greitai gendančius organus: kepenis, bluž- 
nį, plaučius, žarnas, skrandį. Nuvalęs juos ir išmirkęs augali- 
niuose konservavimo tirpaluose, sukišdavo atgal. Kad kūnas ne- 
suirtų, asistentai ištepdavo krūtinės ląstą derva. Paskui pripilda- 
vo į kūną alyvos, prikimšdavo audeklo ir miros, kad pilvas būtų 
išsipūtęs. Tą patį darydavo su kaukole. Kad pradurtų abi nosies 
ertmes, jie kišdavo velioniui į šnerves kietą lazdelę. Balzamuo- 
tojas galėdavo įkišti ten ir lenktą įrankį, kuriuo susmulkindavo 
smegenis ir pašalindavo jas pūsdamas į kitą šnervę. Išėmus sme- 
genis, ceremonijos vadovas pripildavo į kaukolės vidų dervos, 
paskui sukinėdavo galvą į visas puses, kad derva pasiskirstytų 
tolygiai ir padengtų visą vidinį kaukolės paviršių. Galiausiai kū- 
nas būdavo apjuosiamas lininėmis ryškiai geltonomis juostomis. 
Į akiduobes įsprausdavo porą medinių akių, paskui uždėdavo 
kartoninę laidotuvių kaukę su pieštu mirusiojo atvaizdu. Nu- 
pieštas veidas turi būti jaunas ir romus. 

Iš BULAKO (KAIRAS) PAPIRUSO NR. 3 


Frensio Razorbako disertacijos „Toji nepažįstama mirtis“ ištrauka 

Amandinos paskaitos buvo vis populiaresnės. Plakatai su jos 
nuotraukomis (jose ji visada atrodydavo labai patraukliai, nors 
niekada nepozuodavo nuoga) mano motinos krautuvėlėje buvo 
išperkami kaip bandelės. Toks nepaprastas jų populiarumas la- 
bai padidino šeimos smulkiojo verslo pajamas. Tačiau ne tai bu- 
vo svarbiausia Amandinos veikloje. 

Iš pradžių paskaitos traukė tik originalumo ištroškusių inteli- 
gentų ir smalsuolių, ieškančių bet kokių ezoterinių Žinių, dėme- 
sį. Paslaptingi gandai sudomino ir mokslininkus. Paskui vienam 
televizijos kanalui kilo mintis parodyti pramoginę laidą apie mūsų 
tanatonautę. Pasipylus klausimams, net telefono komutatorius 
neatlaikė. Staiga žmonės susidomėjo savo karmomis. Jie norėjo 
žinoti viską: kuo buvo ankstesniame gyvenime, kuo bus, kai nu- 
mirs? Nesibaigiantys klausimai: „Iš kur aš atsiradau?“, „Kas aš 
esu?“, „Kur aš einu?“ 

Vieną vakarą, po paskaitos, kai mes sėdėjome tailandiečių res- 
torane, pokalbis pakrypo apie gyvūnų persikūnijimą. Ar gali bū- 
ti, kad visi, sėdintys prie stalo, kadaise buvo kirstukai, varlės ar 
sraigės? 

Ponas Lamberas, vis nešantis mums rožėmis kvepiančius ape- 
rityvus ir krevečių maltinukus, taip pat įsitraukė į pokalbį. Jis 
patikino, kad kartais ilsisi stovėdamas ant vienos kojos. Ši poza 
jam teikia neįtikimą komfortą. Todėl jis padarė išvadą, kad ka- 
daise jis buvo garnys, parodė mums, kaip stovėdamas ant vienos 
kojos kuo puikiausiai išlaiko pusiausvyrą. 

Amandina manė, kad ji kadaise buvo triušis. Ji pademonstra- 
vo, kaip gana įspūdingai krutina ausis. Ausims judant, aiškiai 
buvo matyti, kaip kruta skruostų raumenys. Kartais jos nosis 
suvirpėdavo lyg triufelis, juokdamasi ji prisipažino mums dievi- 
nanti morkas. 

Gerai pamąstęs, galėjau pasakyti, kad mano atmintyje yra li- 

kusių prisiminimų apie lapiną. Užgaida ar iliuzija? Aš suvokiau 
turįs pojūčių, patiriamų bėgant keturiomis per žolę. Žinojau, ką 
reiškia sulenkti ir ištiesti stuburą šuoliuojant, klastingai švytuoti 
ilga putlia uodega. Dar labiau susikaupęs prisiminiau ilgas Žie- 
mas, praleistas pasislėpus šiltoje oloje su savo lape ir lapiukais. 
Visame pasaulyje nėra geresnio poilsio. 

Aš žavėdavausi ilgais pasibėgiojimais po mišką pavasarį. Le- 
kiant dideliais šuoliais, mano snukį kutendavo samanų ir čiob- 
relių kvapas. Iš kur būčiau galėjęs Žinoti, ką patiri bėgdamas 
keturiomis? Iš kur būčiau galėjęs Žinoti apie malonų šilumos 
pojūtį oloje šaltą žiemą? 

Kuo ilgiau galvojau, tuo aiškiau prisiminiau savo gyvenimą, 
kai buvau lapinas. Aš bėgiodavau nelabai greitai, todėl ir me- 
džioti man ne visada sekėsi. Prisiminiau skausmingus susitiki- 
mus su ežiais. Miško kvapą. Kai buvau lapinas, uosdamas vėją 
galėdavau tiksliai atpažinti vietovę. Aš viską prisimenu. Ar gali 
taip būti? 

Kitus irgi stebino panašūs prisiminimai. 

Restorane ši tema sudomino ir sujaudino visus. Netrukus žmo- 
nės įsitraukė į pokalbį. Storas ilganosis ponas prisiminė kadaise 
buvęs dramblys, smulki nedrąsi moteris prisipažino kadaise bu- 
vusi putpelė, kuklus žmogelis, rodydamas atsikišusius dantis, pri- 
siminė, kad buvo dinozauras - karališkasis tiranozauras. Iš gy- 
vūnų jie persikūnijo į žmones. 

Keista smulkmena: gilinantis į karmą, galima logiškai paaiš- 
kinti daugelį ligų. Žmonės, sergantys gerklės ligomis, dažniausiai 
būdavo persikūniję iš giljotinuotųjų per Prancūzijos revoliuciją. 
Sergantieji astma — buvę skenduoliai. Tie, kurie serga priapiz- 
ma, — buvę pakaruokliai. Bijantieji uždarų patalpų (klaustro- 
fobai) — buvę uždaryti požeminiuose kalėjimuose. Sergantieji he- 
morojumi — buvę pamauti ant mieto. Sergantieji parkinsonizmu — 
nutrenkti elektros srovės. Sergantieji kepenų ligomis - nunuo- 
dyti. Turintieji opų skrandyje ankstesniame gyvenime buvo pa- 

sidarę charakirį. Sergantieji psoriaze - buvę sudeginti. Sergan- 
tieji migrena — nusižudę šūviu į galvą. Trumparegiai - buvę 
kurmiai. 

Visi beveik tiksliai prisiminė keisčiausius gyvenimus. Žino- 
ma, restorane atsirado daugybė buvusių viduramžių riterių, taip 
pat aštuoni faraonai, klebonai, prostitutės. 

Visi prisiminė nepaprastus gyvenimus. Greičiausiai vaizdus, 
matytus... Holivudo filmuose, rodomus per televiziją. Aš norė- 
jau patikėti tiek buvusiais storžieviais, tiek tais, kurie įsivaizda- 
vo buvę Indiana Džonsu, Barbarela, Tentenu, Asteriksu ar Er- 
kiuliu Puaro, nors tie personažai ir išgalvoti. Šiaip ar taip, vaka- 
ras buvo malonus. 

Restorane prie mūsų prisijungė Liusinderis. Atrodo, jis irgi 
buvo gerai nusiteikęs. Gardžiuodamasis suvalgė lakštinių su ba- 
ziliku, paskui pasakojo apie politiką. 

Priešrinkiminių apklausų rezultatai liovėsi gerėję. Liusinde- 
ris jautė, kad atėjo laikas pranešti sensaciją ir galutinai pakreipti 
į savo pusę tokią nepastovią viešąją nuomonę. „Būtų daug ge- 
riau, jeigu Amandina galėtų ne tik žarstyti žmonėms filosofijos ir 
dorovės koncepcijas, bet ir papasakoti, kaip vertinamos sielos“, — 
teigė jis. Būtent toks pokalbis apie persikūnijimą ir buvo reika- 
lingas. Reikėjo išsamiai išnagrinėti tą gėrio ir blogio vertinimo 
sistemą. Taip radosi „Pokalbio su mirtinguoju“ idėja. 

Neįmanoma nusiųsti ten, aukštyn, ektoplazminės kameros, 
kad nufilmuotų vaizdą, kurį net mes patys matėme nelabai ryš- 
kiai. Tikriausiai būtų galima stebėti detales ir atkartoti žodžius. 
Kuris iš mūsų turi tokią atmintį, kad įrašytų, paskui ir atgamin- 
tų visus telepatinius teisėjų arkangelų ir keliaujančios persikū- 
nyti sielos dialogus? 

— Maksimas Vilenas! - riktelėjo Roza. - Reporteris, rašantis 
apie ektoplazmas, „Mažojo iliustruoto tanatonauto“ Žurnalis- 
tas, turintis labai gerą atmintį. Kaip tik tam tinkamas Žmogus. 

— Puiku! - sušuko Liusinderis. — Jis gebės perteikti vaizdą 

piešiniais. Mano rinkėjai galės pamatyti Rojaus paveikslus sėdė- 
dami foteliuose. 

Jis jau skaičiavo, kiek balsų jam pridės toks liudijimas! 

Aš žinojau, kad ektoplazmų labai geras regėjimas, nes jos mato 
ne akimis, o širdimi. Argi aklas Fredis nebuvo pats geriausias 
tanatonautas? Vis dėlto kiekvieną kartą, kai sutikdavau Maksi- 
mą Vileną, niekaip negalėdavau suprasti, kaip jis ten, aukštai, 
apsieina be didžiulių akinių. 

Mažas, trumparegis, putlutis, su barzdele, pašaipios veido iš- 
raiškos Maksimas Vilenas nepaprastai priminė Tulūzą-Lotreką. 

Rytojaus dieną mes pasikvietėme jį į tanatodromą. 

— Koks jūs laimingas turėdamas tokią atmintį, - koketavo 
Amandina, kai jis priėmė mūsų kvietimą. — Jeigu tučtuojau ne- 
užsirašau, tuojau pat viską pamirštu. 

Putlias žurnalisto lūpas perkreipė liūdna šypsena. 

— O aš vargstu kaip tik dėl to, kad turiu per gerą atmintį, — 
atsakė jis. — Kartais norėčiau ką nors užmiršti. 

Jauna moteris žiūrėjo į jį nustebusi, tad jis paaiškino: 

— Informacija, patekusi į mano smegenis, iš ten nebeišeina. 
Visiškai nereikalingų Žinių tiek daug, kad man net darosi sunku. 
Daugybę kartų pradėdavau rašyti knygą, pateikdavau gausybę 
citatų, todėl ji atrodydavo kaip plagiatas. Norint sukurti savo 
kūrinį, pirmiausia reikia užmiršti visus kitus kūrinius. Aš nega- 
liu to padaryti. 

Visada pavydėjau Vilenui enciklopedinės atminties, o dabar 
mačiau, kad tai tapo kliūtimi. Iš tikrųjų kartais taip malonu pa- 
miršti... O, jeigu aš galėčiau kur nors giliai nukišti tą prakeiktą 
antrąją tiesą! 

Mėgstantis kitus kiršinti Liusinderis iškart pasigavo šią mintį 
ir savo „gebėjimą užmiršti“ pateikė kaip ypatingą bruožą. Taip 
jis laisvai galėjo imtis pirmtakų siūlytų priemonių, nors pats, kai 
buvo opozicijoje, joms nepritarė. Jis mielai atleido visiems, ku- 
rie buvo jį įžeidę, ir užsitarnavo kilnaus žmogaus reputaciją; tai 
labai prisidėjo prie jo populiarumo. 

Vargšas Maksimas! Jis nemoka užmiršti, todėl visada bus tik 
žurnalistas, nelemta išsipildyti jo svajonėms tapti rašytoju! 

Dabar galima pasinaudoti jo gebėjimais. Mes pradėjome ruoš- 
tis misijai. Sudarėme tokį planą: Stefanija, Roza, Amandina ir 
aš, kalbėdamiesi su angelais, atitrauksime jų dėmesį, o Maksi- 
mas įkops kiek įmanoma aukščiau į Šviesos kalną ir išklaus, ko- 
kie yra galutiniai nuosprendžiai. 

Gaišti nebuvo ko. Po trijų dienų mūsų grupė išskrido rinkti 
ektoplazminės informacijos, dar sensacingesnės negu pasakoji- 
mai apie Rojaus kautynes, kurie ir išgarsino Vileną. 

Visus pokalbius Maksimas susidėjo į smegenis. Jie, kaip ir 
piešiniai, buvo išspausdinti „Mažajame iliustruotame tanatonau- 
te“, vėliau antrame Amandinos Balius veikale „Pokalbis su mirtin- 
guoju“. Istorinę vertę turintis rankraščio originalas šiuo metu 
laikomas po stiklu Vašingtono Smitsono instituto Mirties mu- 
ziejuje. 


230 — ISTORIJOS VADOVĖLIS 


Tanatonautai visada rodė didelę pagarbą angelams. Šiaip ar taip, 
pakanka pamatyti angelą, tikrą angelą, ir iškart supranti, kad turi jį 
gerbti. Angelai tikriausiai yra tokie, kokie bus žmonės 100 000 metais. 
Jie tūkstantį kartų tobulesni ir įžvalgesni negu mes. Jie kitaip suvokia 
laiką. Žmonės yra įstrigę tarp praeities, su kuria turi susitaikyti, ir atei- 
ties, kurios bijo. O angelams neegzistuoja dabartis, praeitis ir ateitis. Jie 
pateikia mums visiškai naują sąvoką „dabartis-ateitis“. Angelas nuolat 
išskiria trumpalaikius, vidutinius, ilgalaikius kiekvieno savo veiksmo pa- 
darinius ir renkasi „dabartį-ateitį“, kaip mes renkamės patiekalą. Tar- 
kuodami morkas, jau iš anksto žinome, kokį skonį pajusime burnoje. O 
angelas, kad ir ką darytų, visada žino, kas iš to išeis. 


Istorijos vadovėlis, įvadinis kursas, antrieji mokslo metai 

Kai Maksimas Vilenas buvo mažas, jis buvo normalus vaikas, 
niekuo neišsiskiriantis iš kitų. Tik, kai kalbėdavo, niekas jo ne- 
siklausydavo. Vos pradėjusį sakinį jį lyg tyčia kas nors pertrauk- 
davo. Namie, sėdint prie stalo, pertraukdavo paprasčiausiai pra- 
šydami: „Paduok druskos“; pradinėje mokykloje mokytojas sa- 
kydavo: „Dabar pereisime prie kitos temos.“ Vos tik jis praver- 
davo burną, visų dėmesys nukrypdavo kažkur kitur arba kas nors 
pradėdavo šnypšti nosį. 

Maksimas dėl to įsižeisdavo, nepaisant to, visada įdėmiai klau- 
sydavo bet kokio pašnekovo ir galėdavo ištisas valandas neištar- 
ti nė žodžio, tik kaupti atmintyje viską, ką jam dėstydavo. 

Malonindamas pašnekovus dėmesiu, jis įsigijo daugybę drau- 
gų, 0 šie paeiliui išklodavo jam savo nuomonę ir Žinias apie to- 
kius keistus reiškinius kaip hipnozė, sekurizmas, Viktorijos lai- 
kų literatūra, informatika, graikų ir romėnų kovos, astrofizika, 
Napoleono karų strategija, matematika, dodekafoninė muzika 
ir dar daug kitų. Tos Žinios pildė jo minčių bagažą. 

Tačiau Maksimui buvo sunku visą laiką tik imti ir nieko neduo- 
ti. Iš pradžių jis stengdavosi įtempti klausą. Paskui norėdavo, kad 
ir jam būtų skiriama nors kiek dėmesio. Tačiau, vos tik jis pradė- 
davo dėstyti savo samprotavimus, tėvai imdavo Žiovauti ir kreip- 
davo pokalbį kitur, o mokytojai abejingai sakydavo: „Labai įdo- 
mu, bet ne į temą.“ Panašiai būdavo ir bendraujant su draugais. 

Gal žemas ir švelnus jo balsas migdė? Žemi garsai veikia šir- 
dį, liūliuoja ir migdo. Skambus ir skardūs garsai, priešingai, jau- 
dina ir įsimena, nes jie patenka tiesiai į smegenis. Maksimas nu- 
sprendė, kad daugiau šansų būti išgirstas turi tas, kuris kalba 
aukštu balsu, o ne tas, kuris žemu balsu dėsto jaudinamus ir 
įdomius dalykus. 

Jis mėgino pakeisti savąjį. Jokių rezultatų. Iš apmaudo tapo 
trapistų vienuoliu. Pagaliau pasijuto savas ir vertinamas tylėji- 

mo įžadus davusių žmonių, su kuriais nebuvo galima kalbėtis. 

Ten jis turėjo gražaus laiko viską apgalvoti ir galiausiai su vis- 
kuo susitaikyti. Jis gimė kaip priėmėjas ir niekada nebus siuntė- 
jas. Taikiai paliko vienuolyną ir toliau kaupė žinias klausydama- 
sis kitų. Žinoma, ir toliau jo žinios nedomino nieko, jis tapo 
didžiuliu žmonijos duomenų banku, galinčiu plėtotis iki begaly- 
bės. Sukaupęs tiek Žinių, kurios, daugelio manymu, yra nenau- 
dingos, jis lengvai būtų laimėjęs bet kokį televizijos žaidimą, kur 
reikia atsakinėti į klausimus iš bendrojo išsilavinimo. 

Tačiau Maksimas Vilenas neleido sau domėtis viskuo. Jis su- 
prato, kad geriausiai jo aistrą tenkins žurnalistika. Perskaitė vi- 
sas antraštes: įvairūs įvykiai, mokslas, paskalos, politika, kultū- 
ra. Rašant jam nereikėjo nerimauti dėl balso, nes jis žinojo, kad 
tarp gausybės prenumeratorių tikrai atsiras bent vienas atidus 
skaitytojas. 

Norėjo būti geriau suprastas ir patraukti įsivaizduojamo skaity- 
tojo dėmesį, todėl pradėjo piešti. „Ne visada užtenka žodžių, — 
nusprendė. - Jiems papildyti dažnai reikia iliustracijos.“ Visi jo 
straipsniai būdavo iliustruoti piešiniais. Taip išgarsėjo „Mažojo 
iliustruoto tanatonauto“ metraštininkas. 

Iš pradžių rašymas nelabai žavėjo. Jis veikiai suprato, kad ra- 
šant reikia laikytis griežtų taisyklių. Rašymu susižavėjo tik su- 
pratęs, kad tai — tikslusis mokslas. Maksimas Vilenas vylėsi pa- 
rašyti tokį stiprų tekstą, kad bet koks skaitytojas, perskaitęs pirmą 
žodį, būtų prikaustytas, užhipnotizuotas ir negalėtų mesti jo į 
šalį neperskaitęs iki galo. 

Toks tekstas būtų atkirtis visiems tiems, kurie niekada jo ne- 
siklausė. 

Maksimas sakė: „Literatūra mano vertybių skalėje užima la- 
bai aukštą vietą. Aš Žinau, kad kurti gražius sakinius, persona- 
žus ar intrigą nėra svarbiausia. Pagrindinis literatūros tikslas — 
parašyti taip, kad žmonės mąstytų ir patys eitų dar toliau!“ 

Kad mąstytų ir patys eitų dar toliau... 

Nepaisant didingų sumanymų ir planų, Maksimas liko tik žur- 
nalistas, jam niekada nepavyko užbaigti nė menkiausios knyge- 
lės. Gal jis kėlė sau per didelius reikalavimus? 


232 —- ŽYDŲ MITOLOGIJA 


„Diena, kai žmogui ateina laikas palikti šį pasaulį, būna labai 
baisi. Jį kaltina keturios pasaulio šalys, bausmė ateina iškart iš 
visų keturių pusių. Žmogaus kūne varžosi keturi elementai (van- 
duo, žemė, ugnis, oras), kiekvienas traukia į savo pusę. Tada 
prisiartina pasiuntinys, jo žodžiai girdimi septyniasdešimtyje 
pasaulių. Jei žmogus vertas tų žodžių, jis džiaugsmingai sutin- 
kamas visur, 0 jo mirtis tampa švente, džiuginančia pasaulius. 
Tačiau, jei viskas yra priešingai, vargas tam, kuris nevertas tų 
žodžių!“ 

„ZOHARAS“ 


Frensio Razorbako disertacijos „Toji nepažįstama mirtis“ ištrauka 


233 - POLICIJOS REGISTRACIJOS KORTELĖ 


Pavardė: Vilenas 

Vardas: Maksimas 

Plaukai: rudi 

Ūgis: 1 m 62 cm 

Ypatingos Žymės: nėra 

Komentaras: tanatonautikos pirmtakas 
Silpnoji vieta: neišraiškinga laikysena 


BERNARD WERBER WB TANATONAUTAI 407 
234 — POKALBIS SU MIRTINGUOJU 


Pateikiame „Pokalbį su mirtinguoju“ tokį, kokį jį paskelbė ir 
iliustravo žurnalistas Maksimas Vilenas. 


Veiksmas vyksta pačiame Rojaus pakraštyje, Šviesos kalno pa- 
pėdėje; ant to kalno sėdi didieji arkangelai, mūsų likimų teisėjai. 
Veikėjai: trys arkangelai - Gabrielius, Mykolas, Rapolas - ir 
Čarlzas Donahju, ką tik miręs Žemės gyventojas. Jo angelas sar- 
gas atvykti į teismą negalėjo, nors, tiesą sakant, tai, kad jo nebu- 
vo, teisėjų sprendimams jokios įtakos nedarė. 

TEISĖJAS ARKANGELAS GABRIELIUS: Laba diena, po- 
ne Donahju. 

SIELA: Kur aš? 

(Vėlė dairosi masažuodama savo ektoplazmą ten, kur anks- 
čiau buvo neseniai amputuota kairė ranka. Vėlė pakelia galvą, 
žiūri į Baisiojo teismo kalvą ir tris arkangelus, laikančius ranko- 
se permatomus siūlus su daugybe mazgelių.) 

TEISĖJAS ARKANGELAS MYKOLAS: Jūs esate Sielų li- 
kimo nustatymo centre. Dabar mes įvertinsime buvusį jūsų gy- 
venimą. 

SIELA: Įvertinsite? 

TEISĖJAS ARKANGELAS RAPOLAS: Tai bus teismas. 
Mes peržiūrėsime visą jūsų gyvenimą, įvertinsime visas jūsų min- 
tis, poelgius. Paskui nuspręsime, ar galima nutraukti jūsų rein- 
karnacijų ciklą Žemėje. 

SIELA: Na, aš gyvenau labai padoriai. 

TEISĖJAS ARKANGELAS GABRIELIUS (tikrina doku- 
mentus): Tai tik jūsų samprotavimai. 

SIELA: Laukdamas savo eilės, girdėjau, kad turiu teisę turėti 
advokatą, savo angelą sargą. Jo nėra? 

TEISĖJAS ARKANGELAS MYKOLAS: Taip, jūs turite teisę 
leisti dalyvauti čia ne tik savo angelui sargui, bet ir asmeniniam 

demonui. Deja, dabar jie išvykę su reikalais į žemutinį pasaulį. 
Turbūt žinote, kad angelas sargas skiriamas žmogui jo gimimo 
akimirką. Tai štai, kartu su jumis gimė dar vienas Žmogus, jam 
dabar staiga prireikė ir angelo sargo, ir demono. Teko papikt- 
naudžiauti valdžia. Pats suprantate, išimtinė situacija. Bet ne- 
nukrypkime į šalį. Nesijaudinkite, vis tiek būsite teisiamas tei- 
singai. Jūsų angelo sargo ir demono mintys dabar sklando virš 
šito kalno ir, jeigu reikės, išgirsime viską, ką jie norės mums 
pranešti. 

TEISĖJAS ARKANGELAS GABRIELIUS: Jūsų atvejis bus 
išnagrinėtas visiškai objektyviai. Esate tokioje vietoje, kur vieš- 
patauja aukščiausias teisingumas. Mes apie jus žinome viską. 
Net tai, kokie būdavo jūsų ketinimai prieš konkrečiai ką nors 
darant. 

SIELA (karščiuodamasi): Neturiu ko sau prikišti. Buvau la- 
bai geras. Buvau vedęs. Turėjau tris vaikus. Mirdamas palikau 
šeimai neblogą palikimą, dabar jie susipažino su testamentu ir, 
jeigu norite Žinoti mano nuomonę, tikriausiai yra maloniai nu- 
stebinti. 

TEISĖJAS ARKANGELAS RAPOLAS (tuo metu, kai Gab- 
rielius mojuoja permatoma virvute su daugybe mazgelių): Tai dar 
nereiškia, kad jūs elgėtės gerai. Matote šiuos mazgelius? Kiek- 
vienas jų atitinka konkretų jūsų poelgį. 

(Ant mazgelių - daugybė prisiminimų burbulų, labai panašių į 
tuos, kurie pasitinka mirusiuosius už komos pirmos sienos.) 

TEISĖJAS ARKANGELAS RAFAELIS: Jūs paminėjote šei- 
mą. Konstatuoju, kad dažnokai pravirkdydavote savo žmoną. 
Jūs buvote jai neištikimas, ar ne? Negana to, jūsų meilužė buvo 
idiotė. 

SIELA (fatališkai): Ką gi, mūsų laikai pasižymi liberalumų. 

TEISĖJAS ARKANGELAS GABRIELIUS (sausu tonu): 
Paprasčiausia santuokinė neištikimybė. Minus 60 taškų (žiūri į 
kitus prisiminimų burbulus). Taip pat kalbėjote apie vaikus. Bet 

ar jūs kada nors jais rūpinotės? Matau, kad jiems gimus steng- 
davotės išvykti atostogų. Jei jie naktimis verkdavo, prisigalvo- 
davote tarnybinių komandiruočių. Taigi visada, kai Žmonai rei- 
kėdavo pagalbos, ji būdavo viena. 

SIELA: Visada turėjau labai daug darbo. Dirbau kaip jautis 
dėl savo vaikų. Be to, sugrįžęs kiekvieną kartą apipildavau juos 
žaislais. 

TEISĖJAS ARKANGELAS MYKOLAS: Jūs manote, kad 
žaislai gali atstoti tėvą? Deja. Minus 100 taškų. 

SIELA: Kokie čia dar taškai ir minusai? 

TEISĖJAS ARKANGELAS RAPOLAS: Norint baigti rein- 
karnacijų ciklą ir gauti amžinąją palaimą, per paskutinę viešna- 
gę žemėje reikia surinkti 600 taškų. Kol kas jūsų sąskaita nei- 
giama — minus 160 taškų. Taigi eikime toliau. (Išvynioja virvelę, 
jo akys nukrypsta į ypač šviesių mazgelių eilę.) Jūs įtaisėte nuse- 
nusius savo tėvus į trečios kategorijos senelių namus, lankėte 
juos ne dažniau kaip kartą per metus. 

SIELA: Jie buvo suvaikėję, be to, visą laiką labai daug dirbau. 

TEISĖJAS ARKANGELAS GABRIELIUS: Tuomet, kai jus 
augino mažą, jūs irgi buvote trenktas. Tiksliau, nesantūrus. Rėk- 
davote, seilėdavotės, išsipurvindavote, nepastovėdavote ant ko- 
jų. Tačiau jūsų tėvams pakako kantrybės terliotis su jumis, kęsti 
visas jūsų užgaidas. 

TEISĖJAS ARKANGELAS MYKOLAS: Taigi viską galima 
suversti darbui! Verčiau pakalbėkime apie jūsų sekretorę. 

SIELA (nustebusi): Net šitai žinote? 

TEISĖJAS ARKANGELAS RAPOLAS: Mes viską mato- 
me, viską girdime, viską įvertiname. Jūsų tėvai labai liūdėjo dėl 
to, kad jūs su jais nebendravote. Jiems taip trūko jūsų. Be to, 
kuo dažniau prieglaudose lankomi senukai, tuo labiau su jais 
skaitosi personalas. Apie tuos, kuriuos visi pamiršo, sakoma taip: 
„Terliotis su tokiais nėra jokios prasmės, nes jie niekam nebe- 
reikalingi.“ Galiausiai jie paprasčiausiai pamirštami. 

SIELA: Bet aš siųsdavau jiems dovanų. 

TEISĖJAS ARKANGELAS MYKOLAS: Ir vėl ta pati gies- 
melė. Ne dovanų jiems reikėjo, jie norėjo matyti jus, taip, kaip 
šito norėjo jūsų vaikai ir žmona. 

SIELA: Ar jums neatrodo, kad perdedate? Toje prieglaudo- 
je mano tėvai nebuvo nelaimingi. Kiekvieną kartą, kai juos ap- 
lankydavau, sakydavo, kad yra patenkinti, ir niekuo nesiskųs- 
davo... 

TEISĖJAS ARKANGELAS GABRIELIUS: Jie jus mylėjo 
ir nenorėjo, kad jaustumėtės kaltas. Minus 100 taškų! Jūsų re- 
zultatas nekoks — jau minus 260. 

SIELA: Palaukite, kažkaip viskas pernelyg paprasta. Smer- 
kiate ir teisiate Žmogų už menkiausius nusižengimus. Manau, 
esate pernelyg priekabūs, visur matote tik blogąją pusę. Bet že- 
miškajame gyvenime esu nuveikęs ir gerų darbų. 

TEISĖJAS ARKANGELAS MYKOLAS: Ką turite galvoje? 

SIELA: Pastačiau butelių fabriką. Daviau darbo bedarbiams, 
maitinau daugybę šeimų, gaminau daiktus, padėdavusius žmo- 
nėms geriau gyventi. Aš... 

TEISĖJAS ARKANGELAS GABRIELIUS: Ką gi, pakal- 
bėkime apie jūsų fabriką. Pirmiausia jis teršė didžiulę teritoriją. 

TEISĖJAS ARKANGELAS MYKOLAS: O kokiomis sąly- 
gomis dirbo jūsų darbininkai? Savo įmonėje jūs sukūrėte nepa- 
kenčiamą atmosferą: tarp administracijos ir paprastų darbinin- 
kų nuolat kildavo konfliktų. Jūs supriešinote žmones, kad galė- 
tumėte valdyti ir vienus, ir kitus. 

SIELA: Bet juk tai šiuolaikinio valdymo principas: skaldyk ir 
valdyk. Negalite smerkti manęs už tai, kad nebaigiau vadybos 
kursų! 

TEISĖJAS ARKANGELAS GABRIELIUS: Už fabriką — 
minus 60 taškų. Iš viso minus 320 taškų. Prie to pridėsime viso- 
kias smulkmenas. 

SIELA: Smulkmenas? O kas tai yra? 

TEISĖJAS ARKANGELAS RAPOLAS: Per savo gyvenimą 
jūs pridarėte... Cituoju: sumelavote 8 254 kartus ir tuo labai 
nusikaltote žmonėms; padarėte 567 nedideles niekšybes ir 789 
dideles; po jūsų automobilių ratais žuvo 45 žvėreliai. Be to, jūs, 
pone Donahju, balsuodavote už bet ką, lošėte iš pinigų, skirtų 
šeimai. Jūs važinėjote pernelyg triukšminga mašina. Paskui... 

SIELA (Donahju ektoplazma nusiminusi): Gali pamanyti, kad 
jūs mane laikote baisiausiu niekšu! 

TEISĖJAS ARKANGELAS RAPOLAS: Nieko panašaus aš 
nesakiau (vėl žiūri į virvelę su mazgeliais, iš kurių it šampano 
purslai veržiasi prisiminimų burbulai). Jūs reguliariai duodavote 
kraujo. Plius 20 taškų. Jūs išgelbėjote vairuotojui gyvybę; jei ne 
jūs, jis būtų sudegęs savo mašinoje. Plius 50 taškų. Labdaros 
organizacijoms atiduodavote dėvėtus drabužius, nors galėjote 
juos išmesti. Plius 10 taškų. 

SIELA: Nepamirškite, kokiomis aplinkybėmis nutrūko ma- 
no gyvenimas! 

TEISĖJAS ARKANGELAS GABRIELIUS (toliau apžiūri- 
nėdamas virvutę): Taip, į tai verta atkreipti dėmesį. Jūs įsirėžėte 
į plataną, kad nepartrenktumėte dviratininko tuo metu, kai prieš- 
priešiais važiuojantį sunkvežimį lenkė autobusas. Beje, abiejų 
transporto priemonių vairuotojai laukia savo eilės, jie bus tei- 
siami iškart po jūsų. 

(Donahju ektoplazma pasisuka ir pamato dvi nekantraujan- 
čias vėles.) 

SIELA: Juk čia jie! 

TEISĖJAS ARKANGELAS GABRIELIUS: Turiu pripažin- 
ti, kad šįkart jūsų refleksai suveikė puikiai. Plius 10 taškų. Galė- 
jote gauti ir daugiau, jei būtų likęs sveikas ne tik dviratininkas, 
bet ir platanas. 

SIELA (pasipiktinusi): Dar ko! 

TEISĖJAS ARKANGELAS MYKOLAS: Žinoma, tas me- 
delis buvo labai jaunas. Galėjo augti ir augti, kada nors jo pavė- 

syje būtų ilsėjęsi žmonės. Bet jūs jį nulaužėte! Kitą kartą, saugo- 
damas dviratininką, pasistenkite nesusidurti su priešpriešiais va- 
žiuojančia mašina ir neužkliudykite medžio. Galbūt jums pa- 
vyks, ir jūs sudegsite užsiliepsnojusioje mašinoje. Sudegti gy- 
vam - gero skonio ženklas. 

SIELA: Turbūt todėl, kad tai labai baisi mirtis? 

TEISĖJAS ARKANGELAS RAPOLAS: Jūs teisus. Kuo bai- 
sesne mirtimi mirštate, tuo labiau esate panašus į kankinį. Mir- 
tis ugnyje galėjo duoti jums 100 papildomų taškų! 

SIELA: Beje, ką turėjote galvoje sakydamas „kitą kartą“? 

TEISĖJAS ARKANGELAS GABRIELIUS (labai ramiai): 
Kad baigtųsi reinkarnacijų ciklas, reikia surinkti 600 taškų. Tai 
jums pasakėme pradėdami nagrinėti jūsų bylą. Taigi šį gyvenimą 
baigiate turėdamas minus 230 taškų. Apskritai ne taip jau blogai. 

TEISĖJAS ARKANGELAS MYKOLAS: Juolab žinant, kad 
jūs, pone Donahju, žmogaus gyvenimus gyvenote tik 193 kar- 
tus. Mums tereikia nusiųsti jus į kitą kūną. Pasistenkite, kad 
kitą kartą stotumėte prieš mūsų teismą geriau pasirengęs; da- 
bartinis jūsų rezultatas apgailėtinas — minus 230 taškų. 

SIELA (išsigandusi): Į kitą kūną? 

TEISĖJAS ARKANGELAS MYKOLAS: Jūs turėsite bis 
kūną, kitą, naują, gyvenimą, kurį jums reikia pasirinkti pačiam. 

SIELA (labai nustebusi): Ką? Čia galima pasirinkti gyvenimą? 

TEISĖJAS ARKANGELAS GABRIELIUS: Žinoma. Visa- 
da gyvenime turi tai, ką pasirenki. 

TEISĖJAS ARKANGELAS MYKOLAS: Paskui mes tarnau- 
jame jums; stengiamės padėti, kad būtumėte geresni. Norėdami 
gero, kad galėtumėte pasitaisyti, mes suteiksime jums reinkar- 
nacijos galimybę. 

TEISĖJAS ARKANGELAS RAPOLAS: Suteiksime galimy- 
bę ištaisyti klaidas, kurių pridarėte ankstesniuose gyvenimuose. 
Būsimo gyvenimo pranašumus ir sunkumus pasirinkite pats. Pa- 
žiūrėkime, kokią taškų atsargą turite — minus 230. 

(Trys arkangelai pasikviečia serafimus, kurie proceso metu vi- 
są laiką skraidė jiems virš galvų. Serafimai atneša dar vieną vir- 
velę su burbulais, kuriuose sukaupta informacija.) 

TEISĖJAS ARKANGELAS RAPOLAS: Čia paskutinis ir 
pats išsamiausias sąrašas galimų jūsų tėvų, kurie dabar mylisi. 

SIELA: Galiu pasirinkti tėvus?! 

TEISĖJAS ARKANGELAS MYKOLAS: Kiek galima jums 
kartoti? Čia galite pasirinkti visą būsimą gyvenimą. Tik atsargiai, 
neapsirikite! Taigi kokių tėvų pageidaujate? Griežtų ar gerų? 

SIELA (sutrikusi): O koks skirtumas? 

(Vienas iš tų dviejų serafimų siunčia erdve telepatinius vaiz- 
dus. Labai storas vyras ir tokia pat stora moteris mylisi nuogi 
lovoje ir bando išsirinkti tokią pozą, kad vienas kito neprispaus- 
tų. Gulint vienam ant kito, sueitis nepavyko, susijungė tik gulė- 
dami ant šono. 

Skamba telefonas, bet žmona numoja ranka. Partneris labai 
stengiasi, visas išraudęs, suprakaitavęs, garsiai kriokia. Žmona 
įsikibusi jam į plaukus, veidas persikreipęs. ) 

TEISĖJAS ARKANGELAS GABRIELIUS: Ponas ir ponia 
Deornai. Gana simpatinga porelė. Geri, mylintys, mėgsta glo- 
boti silpnesniuosius. Vienintelis trūkumas - jų profesija. Jie turi 
restoraną, jame labai mažai lankytojų, todėl jie kas vakarą su- 
valgo viską, kas lieka virtuvėje. Firminis jų patiekalas — pupų ir 
mėsos troškinys. Jie moka pagaminti gerus profitrolius su šoko- 
ladu. Labai greitai būsite toks pat storas kaip jie. Na, kaip? De- 
ornai jums tinka? 

SIELA (su pasibjaurėjimu stebėdama porelės sueitį): Žino- 
ma, ne. 

TEISĖJAS ARKANGELAS GABRIELIUS: Visi tėvai turi 
ir privalumų, ir trūkumų. Žinokite, turint tiek taškų, kiek turite 
jūs, negalite būti labai išrankus. 

(Dar viena serija telepatinių vaizdų.) 

TEISĖJAS ARKANGELAS RAPOLAS (sporto komenta- 

toriaus tonu): Polė šeima. Tėvas turi tabako krautuvėlę, daug 
rūko, jis — gerokai išgeriantis. Žmona tamsi, nuolankiai klauso 
savo vyro, ji - kaip užguitas šuo. Vakarais vyras grįžta namo 
girtas, muša visus, pirmiausia žmoną ir vaikus. Garantuoju, kad 
toks tipas vanos jus diržu kasdien. 

(Visi stebi, kaip Polė įsikabina nagais savo poniai į sėdmenis, 
o toji iš malonumo klykia. ) 

SIELA: Bet juk jie sadomazochistai! Šlykštu! Prašyčiau kitą 
porą! 

TEISĖJAS ARKANGELAS GABRIELIUS (netvirtu balsu): 
Su jūsų minus 230 taškų? 

TEISĖJAS ARKANGELAS MYKOLAS: Sutuoktiniai Siur- 
naš. Gražūs veidai, puikūs charakteriai. Jauni, sportiški, visada 
madingai apsirengę. Žodžiu, tėvai ir draugai kartu. Turi daug 
bičiulių, dažnai lankosi restoranuose, keliauja po pasaulį. 

(Visi stebi, kaip jauna graži pora smagiai mylisi po antklode.) 

SIELA (susidomėjusi): Pagaliau pasiūlėte tėvus, nepanašius į 
pabaisas! 

TEISĖJAS ARKANGELAS GABRIELIUS: Viskas ne taip 
paprasta. Žavėdamiesi vienas kitu, jie leis jums daryti viską, kas 
tik šaus į galvą. Jie tokie įspūdingi, dinamiški, šalia jų būsite 
pilka pelė. 

TEISĖJAS ARKANGELAS RAPOLAS: Iš pradžių jiems pa- 
vydėsite, paskui imsite jų nekęsti. Jiedu rūpinsis tik vienas kitu, 
todėl jums jų dėmesio ir šilumos teks labai mažai. Būsite niūrus, 
piktas vaikas. Net sulaukę šešiasdešimties, jie bus jauni, džiaug- 
sis gyvenimu, o jūs jau dvylikos metų būsite panašus į mažą se- 
neliuką. Kadangi vaikui sunku prisipažinti, kad nekenčia tėvų, 
savo neapykantą išliesite ant kitų. 

SIELA: Gerai, aš jus supratau. Ką dar turite? 

TEISĖJAS ARKANGELAS RAPOLAS: Žinokite, kad mes 
privalome pasakyti ir gerus, ir blogus dalykus, nors dėl to rink- 
tis būsimus tėvus dar sunkiau. 

TEISĖJAS ARKANGELAS MYKOLAS: Štai, pavyzdžiui, 
sutuoktiniai Gomlenai. Jie tokio amžiaus, kada susilaukti vaikų 
beveik neįmanoma, tačiau naujo apvaisinimo metodo in vitro dė- 
ka žmona gali pastoti. Jiems būsite kaip Dievo dovana. Jie jus 
lepins, jūs juos ne šiaip mylėsite, o dievinsite. 

SIELA (dar labiau nepasitikėdama): O kur čia spąstai? Nu- 
penės saldumynais? O gal už kiekvieną blogą pažymį pers man 
kailį? Juk jie norės manimi didžiuotis. 

TEISĖJAS ARKANGELAS GABRIELIUS: Ne, jie gero bū- 
do pagyvenę Žmonės. 

SIELA: Ką gi, gerai, sutinku turėti tokius tėvus. 

TEISĖJAS ARKANGELAS RAPOLAS: Ar tikrai? Jūs juos 
taip mylėsite, kad atėjus laikui palikti tėvų namus šito padaryti 
neįstengsite. Visiems laikams būsite prie jų tarsi prirakintas, su 
kitais žmonėmis nebendrausite. Jūs taip stipriai prisirišite prie 
motinos, kad jai lygios moters pasaulyje nebus. Jūsų tėvas bus 
pats protingiausias, pats jautriausias. 

TEISĖJAS ARKANGELAS MYKOLAS: Be to, jie greitai 
mirs ir jūs liksite našlaitis; kaip iškritęs iš lizdo paukštelis, akis į 
akį susidursite su rūsčia tikrove. Visą likusį gyvenimą sielositės 
dėl to, kad likimas jus išskyrė. 

SIELA (sutrikusi): Gal dar ką nors turite? 

(Visi mato aistringai besiglamonėjančią ant kilimo porelę pra- 
bangiai apstatytame kambaryje. ) 

TEISĖJAS ARKANGELAS GABRIELIUS: Sutuoktiniai Ši- 
rubliai. Kol kas jie dar myli vienas kitą, bet greitai išsiskirs. 

TEISĖJAS ARKANGELAS MYKOLAS: Išsiskyrę tėvai. Jūs 
liekate su motina. Ji jau turi meilužį, kuris jūsų nekęs. Kad galė- 
tų netrukdomi mylėtis, jie užrakins jus spintoje. Už nepaklus- 
numą motina jus nuolat muš, mat bijos, kad per jus ją pames 
meilužis. Kartais savaitgaliais jus pasiims tėvas, bet ir jam labiau 
rūpės meilužės, o ne jūs. 

SIELA: Kuo toliau, tuo gražiau... 

TEISĖJAS ARKANGELAS RAPOLAS: Ne, šie galimi jūsų 
tėvai turi šiokių tokių privalumų. Jūsų sieloje tvenksis pagieža 
visiems ir viskam. Jūs nekęsite moterų, nes jos primins motiną. 
Dėl to tapsite moterų numylėtiniu, tapsite klastingu širdžių ėdi- 
ku. Nekęsite ir vyrų, todėl jums kils nenumaldomas noras juos 
valdyti. Žmogus, kurio vaikystė buvo sunki, paprastai tampa ak- 
tyviu įmonės vadovu arba kietu politiku. 

TEISĖJAS ARKANGELAS MYKOLAS: Negana to, žmo- 
nės, sužinoję, kad jūsų vaikystė buvo sunki, jus užjaus, atleis 
visas nuodėmes. 

TEISĖJAS ARKANGELAS RAPOLAS: Jeigu parašysite au- 
tobiografiją, knyga bus graibstyte graibstoma, režisieriai mušis 
dėl teisių ją ekranizuoti. Žmonės dievina nelaimingos vaikystės 
istorijas. 

(Kokią akimirką Donahju ektoplazma dvejoja. Pora, kuri my- 
lėjosi ant kilimo, jam patiko iš karto, bet jis susivaldo.) 

SIELA: Kažkodėl nenoriu būti nei Gavrošu, nei Kozete. Gal 
galima būti kuo nors kitu? 

TEISĖJAS ARKANGELAS GABRIELIUS: 230 neigiamų 
taškų! Deja, daugiau nieko negalime pasiūlyti. Nutukę restora- 
no savininkai, geriantis tabako prekeivis, energinga jaunų gra- 
žuolių porelė, švelnūs pagyvenę tėvai, išsiskyrę palaidūnai... Rin- 
kitės, ir kuo greičiau, nes mums dar reikia išsiaiškinti, kokios 
ligos jums gresia. 

SIELA: Žinoma, žinoma... Bet jūs verčiate rinktis iš kelių 
blogybių vieną! 

TEISĖJAS ARKANGELAS RAPOLAS: Apie tai reikėjo gal- 
voti anksčiau. Jeigu būtumėte gyvenęs padoriau, jei nebūtumėte 
skriaudęs žmonos ir vaikų, dabar turėtumėte daugiau taškų, ir 
mes pasiūlytume šį tą geresnio. Pavyzdžiui, prieš jus buvęs žmo- 
gus turėjo tik dvidešimt neigiamų taškų, todėl jam galėjome pa- 
siūlyti puikią vyno prekiautojo šeimą. Tie nuostabūs tėvai galės 
išleisti jį į mokslus. Jis turi gerą progą tapti išmintingų žmogumi 
ir nutraukti begalinę reinkarnacijų grandinę. 

TEISĖJAS ARKANGELAS GABRIELIUS: Jūs turite dar 
vieną galimybę — gimti atsilikusioje trečiojo pasaulio šalyje. So- 
tus nebūsite, užtat gyvensite tarp jus mylinčių Žmonių. 

SIELA: Suprantu, man tektų kentėti, bet keisti šalies nenoriu. 

TEISĖJAS ARKANGELAS MYKOLAS: Ką gi, jūsų valia 
pasirinkti, bet vis dėlto patariu pagalvoti apie tuos, kurie žada 
skirtis. Kuo labiau kentėsite žemiškajame gyvenime, tuo dau- 
giau šansų turėsite surinkti reikiamą taškų kiekį. Jūs privalote 
būti apdairus, nes gyvenimas prabėga labai greitai... 

(Aplinkui plasnojantys serafimai rodo visų anksčiau minėtų 
porų gyvenimo scenas.) 

TEISĖJAS ARKANGELAS RAPOLAS: Mano akimis žiū- 
rint, toks apsisprendimas būtų teisingas, nes tada būsimajame gy- 
venime galėtumėte gerokai patobulėti. Iš pradžių bus sunku, bet, 
sulaukęs brandaus amžiaus, gausite šiokią tokią kompensaciją. 

SIELA (kreipiasi į arkangelą Gabrielių): O ką jūs apie tai ma- 
note? 

TEISĖJAS ARKANGELAS GABRIELIUS: Aš pasirinkčiau 
mušeiką, geriantį tabako prekeivį. Esu įsitikinęs, kad reikia išsi- 
rinkti pačią sunkiausią vaikystę. Paskui jūsų reikalai būtinai pa- 
gerės. Kada nors ateis džiugi valanda, kai parėjęs namo tėvas 
nebeišdrįs pakelti rankos, nes tada būsite stipresnis už jį. Ir dar 
vienas dalykas, džiugesnis už aną: vieną dieną, trenkęs durimis, 
paliksite tėvų namus, kad visiems laikams atsikratytumėte Žiau- 
raus tėvo. 

SIELA: Bet juk pats sakėte, kad ankstesniame gyvenime ap- 
leidau savo tėvus! 

TEISĖJAS ARKANGELAS RAPOLAS: Kiekvienas naujas 
gyvenimas būna kitoks. Visai natūralu, jei sieksite atsiskirti nuo 
piktų tėvų, Žinoma, jeigu paskui jiems viską atleisite. Už tai įgy- 
site kelis teigiamus taškus! 

(Įdėmiai peržiūrėdama sutuoktinių porų projekcijas, Carlzo 
Donahju ektoplazma ilgai mąsto.) 

SIELA (pagaliau sunkiai atsidusdama): Gerai. Imu žadan- 
čius skirtis nedorėlius, ir pirmyn! 

TEISĖJAS ARKANGELAS MYKOLAS: Kartoju, tai - ge- 
ras pasirinkimas. Jei sutinkate, po devynių mėnesių būsite Ši- 
rublių vaikas. 

TEISĖJAS ARKANGELAS GABRIELIUS: Dabar perei- 
kime prie sveikatos problemų. Čia irgi galite rinktis. Turėdamas 
230 neigiamų taškų, galite išsirinkti dvi bet kokias ligas; jų sąra- 
šas toks: reumatas, skrandžio opa, nuolatinis dantų skausmas, 
lėtinė veido nervo neuralgija, dažnas nervų nesuvaldymas, trum- 
paregystė, galinti baigtis aklumu, kurtumas, žvairumas, nemalo- 
nus kvapas iš burnos, psoriazė, vidurių užkietėjimas, Alzheime- 
rio liga, kairės kojos paralyžius, mikčiojimas, lėtinis bronchitas, 
astma. 

SIELA: Na, na... 

TEISĖJAS ARKANGELAS GABRIELIUS: Paskubėkite, 
kitaip aš išrinksiu už jus. Nepamirškite, kad už jūsų — labai 
ilga eilė! 

SIELA: Gerai, surizikuosiu, tebūnie skrandžio opa ir astma. 

TEISĖJAS ARKANGELAS GABRIELIUS (kažką žymėda- 
masis): Neblogai. Matau, pone, jūs puikiai nusimanote apie ligas. 

SIELA: Reikalas tas, kad praėjusiame gyvenime prisikentė- 
jau nuo lėtinio bronchito ir dantų skausmo. Tai buvo nepakelia- 
ma. Todėl ir nutariau išbandyti ką nors kita. 

TEISĖJAS ARKANGELAS GABRIELIUS: Dar vienas 
mažas formalumas. Kuo norite gimti? Berniuku ar mergaite? 

SIELA: Koks skirtumas? 

TEISĖJAS ARKANGELAS GABRIELIUS: Gimęs vyru, pri- 
valėsite tarnauti kariuomenėje, be to, trumpiau gyvensite, ne il- 
giau kaip 80 metų. Gimęs moterimi, nors teks kančiose gimdyti, 
galite išgyventi iki 90 metų. 

SIELA: Palaukite, bet, jeigu būsiu moteris, negalėsiu tapti di- 
džiu charizmatiniu vadu ir moterų širdžių ėdiku. Juk žadėjote! 

TEISĖJAS ARKANGELAS MYKOLAS: Tipiškas vyriško 
tamsumo pavyzdys. Patikėkite, jūs klystate. Ateitis priklauso mo- 
teriškosios lyties tironėms. Visi vyrai bus jums po kojomis, nie- 
kas netrukdys jų valdyti. Be to, papročiai nuolat keičiasi. Vis 
dažniau ne tik prie įmonių, bet ir prie valstybių vairo stoja mo- 
terys. 

SIELA: Bet gimdyti... Kiek Žinau, tai labai skausmingas pro- 
cesas, ar ne? 

TEISĖJAS ARKANGELAS RAPOLAS: Rekomenduoju 
jums periduralą. Be to, žinokite, kad moters orgazmas devynis 
kartus stipresnis nei vyro. Tikrą pasitenkinimą gali patirti tik 
moteris. 

SIELA: Žinoma, apie tai jūs nusimanote geriau negu aš. 

TEISĖJAS ARKANGELAS MYKOLAS: Kaip manote, ko- 
dėl mergaičių gimsta daugiau negu berniukų? Žmonės žino, ką 
daro, jie žino, kas geriau. 

SIELA: Ką gi, tada būsiu moteris. 

TEISĖJAS ARKANGELAS GABRIELIUS: Dabar pakal- 
bėkime apie jūsų tikslus apskritai. Jūs, žinoma, neprisimenate, 
bet jūsų siela, atsiradusi prieš septynis šimtus tūkstančių metų, 
visada norėjo sukurti paveikslą, kuris padarytų perversmą tapy- 
boje. Bet ką aš matau jūsų byloje? Kažkokias neperspektyvias 
tepliones ir piešimo pamokas mokykloje. Nė vieno ankstesnio 
gyvenimo neskyrėte svarbiausiai savo misijai atlikti. 

TEISĖJAS ARKANGELAS RAPOLAS (su kartėliu): Todėl 
suprantama, kodėl žmonija iki šiol velkasi Visatos civilizacijų 
uodegoje. Pakanka bent vienam Žmogui neatlikti žemėje savo 
misijos ir kokia nors mokslo ar meno šaka ima džiūti. 

SIELA: Per visus žemiškus rūpesčius neturėdavau nė minu- 
tės laiko prasiblaškyti. 

TEISĖJAS ARKANGELAS MYKOLAS (prislėgtu balsu): 
Jūs tyčiojatės iš mūsų? Galiu pasakyti, kad ankstesniuose gyve- 
nimuose buvote mamutų medžiotojas, vežikas, pilies kamerhe- 

ras, keliautojas po Afriką, perlų rinkėjas, kino aktorius... Ir jūs 
tvirtinate, kad per visą tą laiką neradote savaitės nedideliam 
paveikslui nutapyti? 

SIELA: Manau, kad niekada apie tai net nepagalvojau. 

TEISĖJAS ARKANGELAS GABRIELIUS: Dabar kito pa- 
sirinkimo neturėsite. Žmonija laukia iš jūsų dailės šedevrų. Dėl 
jūsų tingumo tapyba vegetuoja iki šiol. Šimtai dailininkų pasą- 
moningai laukia jūsų šedevro, padėsiančio ir jiems geriau reikš- 
tis, jis praturtins visą meną. Dauguma jų išeina iš šio gyvenimo 
taip ir nesukūrę nė vieno paveikslo. 

SIELA: Iš tikrųjų labai liūdna. Šįkart stengsiuos padaryti, kiek 
man jėgos leis. Nors, tiesą sakant, tapyba — tokia veiklos sritis, 
kurioje sunku užsidirbti pragyvenimui. Dažnai dailininkai mirš- 
ta taip ir nesulaukę pripažinimo. Na, tuo ir baikime. 

TEISĖJAS ARKANGELAS GABRIELIUS (su pašaipa): 
Ką, pone, jūs skubate? Vėluojate į traukinį? Apmąstymams, da- 
žams ir teptukams nusipirkti turėsite 90 metų! Ar tiek jums ne- 
pakaks? 

SIELA: Bet, jei būsiu moteris, išgarsėti bus sunkiau. 

TEISĖJAS ARKANGELAS RAPOLAS: Bus sunku, bet jū- 
sų nuopelnai tik didės. Jeigu jūsų kūrinys sudrebins pasaulį, - o 
mes šito tikimės, — už jūsų „Džokondą“, kai kitą kartą atvyksite 
į mūsų kontorą, pažadu 700 teigiamų taškų. Galėsite leisti sau 
uždirbti 100 neigiamų taškų! Šito jums pakaks paūžauti tarp 
eilinių paveikslų. 

TEISĖJAS ARKANGELAS GABRIELIUS: Pone, jeigu sku- 
bate, galime pasiūlyti Mocarto variantą. 

TEISĖJAS ARKANGELAS MYKOLAS: Puiki mintis! Mo- 
carto variantas! 

SIELA (susidomėjusi): O kas tai yra? 

TEISĖJAS ARKANGELAS GABRIELIUS: Savo šedevrą 
jūs sukursite labai greitai, bet liksite beveik nežinoma. Uždirb- 
site skatikus, gyvensite vargingai, nors tapysite labai daug, ir kiek- 

vienas naujas paveikslas bus geresnis už ankstesnį. Paskui — 
braukšt! — mirštate jauna. Trisdešimt penkerių, kaip Volfgangas 
Amadėjus Mocartas. Na, jei norėsite, galėsite pratempti iki tris- 
dešimt devynerių. 

SIELA (dvejodama): Skamba gana viliojamai. Ko gera, su- 
tinku... 

TEISĖJAS ARKANGELAS GABRIELIUS: Palaukite, mes 
dar nebaigėme. Privalome išrinkti jums mirtį. 

SIELA: Mirtį? Bet aš jau dabar miręs! 

TEISĖJAS ARKANGELAS GABRIELIUS: Turiu omenyje 
būsimą jūsų mirtį. Viską turime numatyti iš anksto. 

SIELA: Norite pasakyti, kad aną kartą padariau kvailystę pa- 
sirinkdamas plataną? 

TEISĖJAS ARKANGELAS GABRIELIUS: Žinoma! O ką 
pasirinksime dabar? Vėl automobilio avariją? O gal perdozuosi- 
te kokaino? Gal koks nors atstumtas gerbėjas arba dūsautojas 
jus nužudys? Būdų, kaip mirti, turime daug: banditus gaudantis 
policininkas apsirinka ir kulka tenka jums; iš balkono ant galvos 
nukrinta vazonas, be to, galima nuskęsti, nusižudyti. Kuo bai- 
sesnė mirtis, tuo daugiau teigiamų taškų. Pavyzdžiui, daugybė 
albigiečių, gyvenimą baigusių ugnyje, už užsidirbtus taškus galė- 
jo nutraukti savo reinkarnacijų grandinę. Kadaise buvo madin- 
ga deginti žmones ant laužo. Bet yra ir kitų gerų būdų baigti 
gyvenimą. Už žūtį nekaltam elektros kėdėje skiriama 300 tei- 
giamų taškų, tiek pat skiriama mirusiam nuo vėžio. 

SIELA: Būtų gerai mirti staiga, pavyzdžiui, miegant lovoje. 
Taip, noriu užmigti, paskui pabusti miręs. 

TEISĖJAS ARKANGELAS RAPOLAS: Deja, gerbiamoji 
ektoplazma, už jūsų taškus - 230 neigiamų - suteikti tokios ma- 
lonios mirties negalime. Jūsų išėjimas iš gyvenimo turi būti smur- 
tinis; tokiu atveju jūs įgytumėte dar vieną aurą. Prisiminkite Van 
Gogą! Tas žmogus ne tik genialiai tapė, jis mokėjo dar ir kentėti, 
negana to, įsigudrino ir numirti kančiose! Už tai užsidirbto 600 

taškų ir nutraukė savo reinkarnacijų ciklą. Jis tapo grynąja sie- 
la. Siūlau sekti jo pavyzdžiu. 

SIELA (gailiai): Bet aš nenoriu kentėti! 

TEISĖJAS ARKANGELAS GABRIELIUS: Šiaip ar taip, į 
Žemę einama ne pramogauti. Be to, su tėvais, kuriuos pasirinko- 
te, jūsų gyvenimas ir taip nebus rožėmis klotas! 

SIELA: Na, gerai, sutinku nusižudyti. Greitai ir be skausmo. 

TEISĖJAS ARKANGELAS GABRIELIUS: Galite iššokti 
pro langą. 

SIELA: Tai neįmanoma. Bijau aukščio. 

TEISĖJAS ARKANGELAS RAPOLAS: Tada persipjauki- 
te venas vonioje, prisileidęs šilto vandens. Tik Žinokite: pjūviai 
turi būti gana gilūs. Kitaip nieko neišeis. Ir pasistenkite gerai 
išgaląsti skustuvą. 

SIELA (su pasibjaurėjimu klausydama patarimų): Tiek to, 
sutinku nusižudyti vonioje. 

TEISĖJAS ARKANGELAS GABRIELIUS (maigydamas 
virvelės mazgelius): Taigi viską sumuoju. Sutarėme taip: jūs gim- 
site moterimi, turėsite. skrandžio opą ir astmą. Tėvai jus muš 
negailėdami. Pasistengsite kuo greičiau nutapyti paveikslą. Mir- 
site vonioje persipjovusi venas skustuvu. Visa kita galite impro- 
vizuoti. Imamės kito? 

TEISĖJAS ARKANGELAS RAPOLAS: Palaukite. Dar rei- 
kia užpildyti požymių kortelę. 

SIELA: Kas tai? 

TEISĖJAS ARKANGELAS GABRIELIUS: Nesijaudinki- 
te. Ten bus surašytos kai kurios jūsų ypatybės, fiziniai požymiai. 
Čia jums nieko nereikia galvoti. Viską sprendžiame mes. 

TEISĖJAS ARKANGELAS MYKOLAS: Taigi vardiju iš 
eilės: 


Fizinė jėga: mažesnė už vidutinę. 
Grožis: daugiau nei vidutinis. 

Žvilgsnio intensyvumas: daugiau už vidutinį. 
Balso stiprumas: vidutinis. 

Charizma: labai aukšto lygio. 

Gebėjimas logiškai mąstyti: žemo lygio. 
Gebėjimas meluoti: aukšto lygio. 

Techniniai gebėjimai: žemo lygio... 


SIELA: Ką tai reiškia? 

TEISĖJAS ARKANGELAS GABRIELIUS: Tai reiškia, kad 
panelei bus nelengva išlaikyti teises, kad panelė nepasitaisys skal- 
byklės. Tik tiek. 

SIELA: Cha! Jeigu būsiu graži ir protinga, rasiu ką nors, kas 

TEISĖJAS ARKANGELAS MYKOLAS (gūžtelėjęs pečiais): 
Skaitau toliau: 


Intelektas: vidutinis. 

Gebėjimas gundyti: aukšto lygio. 
Atkaklumas: aukšto lygio. 
Kantrumas: žemo lygio. 
Kulinariniai gebėjimai: žemo lygio. 
Jautrumas: aukšto lygio... 


SIELA: Ką, krėsiu kvailystes? 

TEISĖJAS ARKANGELAS GABRIELIUS: Apskritai taip. 

TEISĖJAS ARKANGELAS MYKOLAS (nervindamasis, ne- 
patenkintas, kad jį visą laiką pertraukia ): 


Gebėjimai groti muzikos instrumentais: žemo lygio. 
Noras turėti vaikų: vidutinis. 

Domėjimasis sportu: neaukšto lygio. 

Gebėjimas šaudyti iš revolverio: aukšto lygio. 

SIELA: Kraukit, kraukit daugiau! Juk aš sutikau savo valia! 
Ką dar pasakysite? Kad puikiai spręsiu kryžiažodžius? Naujam 
gyvenimui iš anksto nulemtų dalykų daugoka, jie nuo mano no- 
rų nepriklauso. Protestuoju! 

TEISĖJAS ARKANGELAS MYKOLAS: Na, matote! Cho- 
leriškas jūsų temperamentas jau reiškiasi. Bet mes turime baigti: 


Gebėjimas pasiekti savo tikslus: aukščiausio lygio. 
Gebėjimas niurzgėti: žemo lygio. 


235 — KRIKŠČIONIŲ MITOLOGIJA 


„Mes būsime angelų broliai. Kai mus įves į dangaus kiemą, 
pamatysime, koks žavus angelų choras. Ir koks džiaugsmas visą 
amžinybę broliuotis su tokia daugybe palaimintųjų dvasių! An- 
gelai dvasingi, palyginti su jais, mūsų menininkai ir genijai tėra 
pigmėjai.“ 


KANAUNINKAS G. PANETONAS 


Frensio Razorbako disertacijos „Toji nepažįstama mirtis“ ištrauka 


236 — ISTORIJOS VADOVĖLIS 


MIRUSIŲJŲ TERITORIJOS DETALUSIS PLANAS 

1. Pakilimas nuo žemės. 

2. Gyvybės ženklų dingimas. Imtuvo signalo perdavimo dažnis - apie 
86 kilohercus. 

3. Koma. 

4. Išėjimas iš šio pasaulio. 

5. Skrydis atmosfera. Trukmė - apie 18 minučių. 

6. Didelio besisukančio šviesos rato, vadinamo Galutiniu kontinentu, 
pasirodymas. Rojaus prieangis. Žydrasis paplūdimys. 
7. Sustojimas Teritorijoje nr. 1. 


TERITORIJA NR. 1 

Zona: koma trunka ilgiau kaip 18 minučių. 

Spalva: mėlyna. 

Pojūčiai: potraukis, vanduo, erdvė. Vėsa ir džiaugsmas. 
Ryškios šviesos trauka. 

Patarimas: nebijoti pereiti pirmą mirties sieną. 

Baigiasi Mochas 1. 


TERITORIJA NR. 2 

Zona: koma trunka ilgiau kaip 21 minutę. 

Spalva: juoda. 

Pojūčiai: baimė, pasibjaurėjimas, šaltis, siaubas. 

Ant devynių vienas už kitą statesnių skardžių akistata su pačiais ne- 
maloniausiais prisiminimais. 

Šviesa matyti, bet ją temdo prisiminimai. 

Patarimai: suprasti savo praeitį ir įstengti prisiimti atsakomybę už 
kiekvieną savo veiksmą. 

Baigiasi Mochas 2. 


TERITORIJA NR. 3 

Zona: koma trunka ilgiau kaip 24 minutes. 

Spalva: raudona. 

Pojūčiai: pasitenkinimas, šviesa, šiluma, drėgmė. 

Akistata su didžiausiomis savo ydomis ir kvailiausiomis fantazijomis. 
Čia į paviršių iškyla labiausiai tramdomi norai. Svarbu pasipriešinti jiems, 
nepasiduoti. Palikus savieigai, gali likti prilipdytas prie lipnios sienos. 

Patarimas: nejsijausti į savo fantazijas. 

Baigiasi Mochas 3. 

TERITORIJA NR. 4 

Zona: koma trunka ilgiau kaip 27 minutes. 

Spalva: rausvai gelsva. 

Pojūčiai: kova su laiku, skersvėjai, stiprus vėjas. 

Vizija: į amžinybę nusidriekiančios mirusių merginų, lėtai einančių 
per didžiulę cilindro formos lygumą, eilės. 

Akistata su laiku. Mokymas kantrybės, kai minutės virsta valandomis, 
o valandos - mėnesiais. Yra galimybė susitikti ir pasikalbėti su įžymiais 
mirusiais žmonėmis. 

Patarimai: išsivaduoti iš baimės prarasti laiką ar norą jį susigrąžinti. 
Nesipriešinti sąstingiui. Elgtis taip, lyg būtum nemirtingas. 

Baigiasi Mochas 4. 


TERITORIJA NR. 5 

Zona: koma trunka ilgiau kaip 42 minutes. 

Spalva: geltona. 

Pojūčiai: aistra, jėga, galybė. Visų iki šiol nežinomų paslapčių atskleidi- 
mas. Čakrų esmės suvokimas ir trečiosios akies atsivėrimas jogams. Da- 
oistai atranda tobulo Dao kelią. Kabalos paslapčių atskleidimas žydams. 
Alacho sodo radimasis musulmonams, Edeno sodo - krikščionims. 

Absoliutaus pažinimo vieta. Kiekvienas randa savo būties pateisini- 
mą. Gyvenimo prasmės suvokimas — nuo nepaprastai didelio iki nepa- 
prastai mažo. 

Patarimai: nesutrikti gavus žinių, kaupti jas, o ne praryti kaip sielos 
skanėstą. 

Baigiasi Mochas 5. 


TERITORIJA Nr. 6 

Zona: koma trunka ilgiau kaip 49 minutes. 

Spalva: žalia. 

Pojūčiai: neregėtas grožis, puikūs peizažai, svajonių ir tobulybės vizi- 
jos, nuostabios gėlės, stebuklingi augalai, siekiantys įvairiaspalves žvaigž- 
des. Žalia absoliutaus grožio šalis. 

Tačiau čia - ir nelaukto išbandymo vieta. Absoliutaus grožio akivaiz- 
doje prasideda savęs neigimas. Jautiesi atstumiantis, nenaudingas, šiurkš- 
tus, neišprusęs. 

Tai nėra kuklumo pojūtis, tai savęs paties neigimas. 

Patarimas: susitaikyk, kad esi bjaurus. 

Baigiasi Mochas 6. 


TERITORIJA Nr. 7 

Zona: koma trunka ilgiau kaip 51 minutę. 

Spalva: balta. 

Vieta, kur gyvena angelai ir velniai. Viduryje - ilgas mirusiųjų srau- 
tas. Gilumoje - spindintis Paskutinio teismo kalnas. Čia baigiasi sielų 
kelionė į naujus persikūnijimus. Trys arkangelai įvertins jų nuopelnus. 

Patarimai: būti pasiruošusiam sumokėti už blogus savo darbus. Nuo- 
širdžiai prašyti persikūnyti ir ištaisyti ankstesnių gyvenimų klaidas ir 
paklydimus. 

Baigiasi Teritorija nr. 7. 


Istorijos vadovėlis, įvadinis kursas, antrieji mokslo metai 


237 — BŪGŠTAVIMAI 


Kukliame „Mažajame iliustruotame Tanatonaute“ publikuo- 
tas Čarlzo Donahju interviu sulaukė pasaulinio atgarsio. Jis bu- 
vo išverstas į visas kalbas ir komentuojamas žymiausių psicho- 
logų, filosofų, dvasininkų, psichoanalitikų ir politikų. 

Mūsų draugas prezidentas pasirodė esąs pats iškalbingiausias. 

Per visus televizijos kanalus jis pasakė kalbą ir paskelbė mi- 
sionierių eros pradžią. Jis teigė, kad tanatonautika atvers visas 
duris, kurios iki šiol buvo uždarytos. Nuo šiol laikas bus skirs- 
tomas taip: iki Galutinio kontinento atradimo ir po Galutinio 
kontinento atradimo. Klausantis jo, atrodė, jog jis iš tikrųjų norė- 

tų, kad ši nauja era būtų pavadinta jo vardu. Kad krikščionių 
kalendoriuje datos nebebūtų žymimos iki Kristaus gimimo ir 
po Kristaus gimimo. Buvo 68-ieji metai po Žano Liusinderio 
gimimo. 

Jei Liusinderis ir nebūtų prisidėjęs prie visa to, vis tiek visi 
būtų supratę, kad įvyko kažkas labai svarbaus. Atsivėrė didžio- 
sios durys, papūtęs vėjas išvėdino ilgai uždarytą kambarį. 

Koks sukrėtimas, kai sužinai, kad mirtis yra šalis ir kad toje 
šalyje gyvena angelai, kad arkangelai ten teisia mus už buvusius 
gyvenimus... „Pokalbyje su mirtinguoju“ net per daug aiškiai buvo 
dėstoma, kad mes gyvename dorovingame pasaulyje. 

Čia, žemai, gali pasirinkti, kaip elgtis - gerai ar blogai. Žmo- 
nės žemėje yra tik mokiniai, privalantys gerai išmokti pamokas, 
mokėti įsijausti į kito žmogaus būseną, būti kilnūs, sąžiningi. 

Viskas taip paprasta, taip vaikiška ir taip dorovinga. Bet tai 
rūpėjo tik visokiems katekizmams. Bėgant amžiams, labai daug 
žmonių nustojo tuo tikėti. Daugybė įvairių konfesijų tarnų vis dėlto 
visą laiką kartojo, kad ateitis priklauso paklusniems žmonėms! 

Kai suvokiau, koks pavojingas toks teiginys, įsikišti buvo per 
vėlu. Tai jau Žinojo visi. Reikėjo nuplauti visus savo karmos ne- 
švarumus, vengti gyvenime net menkiausių niekšybių. Gyventi, 
kentėti, mirti; daugiau niekas nesvarbu, viskas — tik epizodas 
kelyje į grynosios sielos viršūnę. 

Mes meditavome savo mansardoje. Pro stiklines žvakių lieps- 
nelių apšviestas pertvaras buvo matyti žvaigždžių šviesa. 

Garsioji Amandina atrodė ir elgėsi kaip tikra žynė. Ji dėvėjo 
tik ilgas juodas kiniškas sukneles stačiomis apykaklėmis ir giliai 
skeltus sijonus. Visas lempas ji pakeitė sietynais. Mes skendėjo- 
me rausvai gelsvoje šviesoje. 

Aš pirmas nutraukiau tylą: 

— Kritinis metas. Įvykiai aplenkė mus, ir mes nebevaldome 
situacijos. Tanatonautika sprūsta mums iš rankų. 

— To ir reikėjo tikėtis. Ji palietė per daug svarbių dalykų, - 

deklamavo Amandina tragišku balsu. - Atradę mirtį, mes su- 
pratome gyvenimo prasmę. 

Greitai supykstanti Stefanija užsiplieskė: 

— Panašiai buvo ir Kristupui Kolumbui. Gal jis ir atrado Ame- 
riką, bet jam nepasisekė grįžus. Jis tikėjosi sudominti žmones 
papūgomis ir šokoladu. Iš jo pasijuokė. Mes irgi nusipelnėme, 
kad iš mūsų būtų tyčiojamasi! 

Vis tas Kolumbas... 

— Vargšas Kolumbas mirė skurde visų užmirštas, - priminė 
Roza. - Mums tai dar negresia. 

— Blogiausia, kad jo atradimas taip ir liko nepripažintas, - vėl 
susinervino italė. — Štai aiškus įrodymas: Amerika buvo pava- 
dinta Amerigo Vespučio, vienintelio tuomet Ispanijos oficialiai 
pripažinto atradėjo, vardu. Taip atsitiks ir mums: nusavins ir 
mūsų atliktą darbą! 

Reikšdamas savo pritarimą, trenkiau kumščiu į staliuką ir vos 
neapverčiau Amandinos kokteilių. Elgiausi juokingai, tačiau, iš- 
ėjus Rauliui, man atrodė, kad privalau šaukti visu balsu ir už jį. 
Bent vienas iš visos mūsų grupės turėjo būti ūmus ir tempera- 
mentingas! 

— Turime išsaugoti lyderiavimą tanatonautikos srityje, - šėlau 
aš. — Mes buvome jos pirmtakai, mes turime tęsti pradėtą darbą. 

— Brangus mano vargšeli, po to, kai buvo paskelbtas „Pokal- 
bis su mirtinguoju“, mes likome nuošalyje, - atsiduso Roza. 

— Ar girdėjote, ką skelbia per žinias? — susijaudino Stefanija. — 
Staigiai sumažėjo nusikaltimų ir įstatymų pažeidimų. Dabar tik 
kvailiai žudo! 

— Ką darysime? — paklausė praktiškoji Amandina. 

— Nieko, - atsakė Roza. — Mes paskatinsime visus gerai elg- 
tis. Pasaulis to dar niekada nėra matęs. Pažiūrėsime, kokie bus 
rezultatai. 

Tylūs 17 nuliūdę, mes gurkšnojome per daug saldžius nestip- 
rius gėrimus. Fui. 


430 BERNARD WERBER E TANATONAUTAI 
238 - AMAZONĖS ŽEMUPIO INDĖNŲ MITOLOGIJA 


Kadaise indėnai gvaraniai gyveno danguje kartu su dievais. Jų 
darbas buvo prižiūrėti žvaigždžių švytėjimą ir planetų šviesą. Kartą, 
šaudydamas iš lanko, jaunas ir negrabus karys peršovė dangaus 
skliautą. Jam prieš akis atsivėrė Žemė su visais savo turtais. Kai- 
menės medžiojamų žvėrių, paukščių, bičių drevės, Žuvys, vaisiai 
jam pasirodė tokie viliojantys, kad jis pasidalijo šiuo atradimu su 
savo broliais. Pasinaudoję akimirka, kai nematė dievai, gvaraniai 
numetė lianą, kad nusileistų į žemę. Taip jie atsidūrė vidury miško 
prie didelės Orinoko upės. Jie vaišinosi žemės gėrybėmis, tačiau 
veikiai nepatiklūs žvėrys išsislapstė. Lietus užtvindė vaisius, ir šie 
supuvo. Drebėdami indėnai pasiprašė atgal pas dievus, bet buvo 
per vėlu. Dangaus skliautas užsivėrė ir gvaraniai buvo pasmerkti 
likti gyventi toje pavojingoje žemėje, kurios taip geidė. 


Frensio Razorbako disertacijos „Toji nepažįstama mirtis“ ištrauka 


239 —- MALONUS ŽMONĖS 


Žmonės pamažu darėsi vis malonesni. Nebeteršė savo kar- 
mos blogais darbais, nes bijojo atsidurti ir badmiriauti Afrikoje 
arba kur nors be prieglobsčio Niujorke ar Paryžiuje. 

Anksčiau joks mokslinės fantastikos kūrinys nebūtų drįsęs 
vaizduoti tokio malonaus gyvenimo. Mandagumas skynėsi ke- 
lią, plito lyg užkrečiama liga. 

Labdaros įstaigos buvo užverstos dovanomis. Reikėdavo išti- 
sas valandas stovėti eilėje, kad paliktum čekį ar geriausius savo 
drabužius. Ligoninės pradėjo sudarinėti laukiančių duoti kraujo 
donorų sąrašus. 

Vietos konfliktai visame pasaulyje užgeso savaime, iš ginklų 
pardavėjų buvo atimtos prekės - jie buvo priversti sustabdyti 

blogiui tarnaujančią prekybą. Viskas, kas buvo laikoma blogiu, 
nuo šiol susilaukė visuotinės paniekos. Toksikomanai nebeturė- 
jo tiekėjų. Vos paprašius paskolos, bankininkai suteikdavo kre- 
ditą — nustatydavo pačius mažiausius procentus. Jie visai nesi- 
domėjo, ar jų klientai pajėgūs grąžinti skolą. Už gerus darbus 
tiems, kurie nukentės, tikrai bus atlyginta aname pasaulyje. 

Gerosios sielos būriavosi prie išmaldos prašančių elgetų. Šie 
apsirūpino specialiais įrenginiais, skirtais kredito kortelėms, o 
čekius priimdavo tik pateikus asmens pažymėjimą. 

Nebereikėjo rakinti durų, nebereikėjo ir signalizacijos. Nuo 
šiol butų, mašinų, seifų duris buvo galima palikti atviras. Nie- 
kam nebekildavo minties vogti. 

Jokio šykštumo, jokių įsilaužimų, jokių barnių, jokių pešty- 
nių, jokio smurto. Užtat klestėjo prekyba. Nenorėdami būti šykš- 
tūs, visi dovanodavo vieni kitiems dovanas. Kai aklasis norėda- 
vo pereiti gatvę, jam būdavo ištiesiama daug norinčiųjų pagelbė- 
ti rankų. 

Trečiasis pasaulis ėmė gauti didžiules subsidijas. Jei kas nors 
surinktų mažai taškų ir būtų priverstas persikūnyti skurdžiame 
krašte, jis reaguotų ramiai, nes žinotų, kad skurdūs kraštai pra- 
turtės ir ateityje ten gyvenimas bus geresnis. Visų bendras rei- 
kalas buvo siekti, kad tokių skurdžių vietovių būtų kuo mažiau. 

Žmonės nuoširdžiai ar prisiversdami šypsojosi, stengėsi kokia 
nors grimasa ar blogu žodžiu nesukelti nepasitenkinimo artimui. 

Kiekvienas deramai įsidėmėjo taisykles: persikūnijimų ciklas 
trunka be galo, jei netampi pakankamai geras ar protingas ir 
nesistengi apvalyti savo sielos. Todėl visi stengėsi kiek galėdami. 

Dailės, muzikos, keramikos, netgi kulinarijos dirbtuvės buvo 
perpildytos. Kas Žino, gal ir jis, kaip Donahju ektoplazma, turi 
kokį užslėptą talentą, kurį reikia kuo greičiau atskleisti? Beje, 
netgi patys prasčiausi kūriniai susilaukdavo pirkėjų. Rūpestingi 
rėmėjai, stengdamiesi padėti vargšams menininkams, ryžtingai 
reklamavo juos savo salonuose. 

Mokytis, žengti į priekį, gebėti tobulėti. Neakivaizdinių mo- 
kite ją kaip sodą.“ 

Šeimininkai siūlė savo samdomiems darbininkams geresnius 
darbus, bet darbininkai norėjo turėti daugiau laisvo laiko, kad 
galėtų išryškinti savo talentus. „Pinigų bibliotekų statyboms!“ — 
reikalavo profesinės sąjungos. Mūrininkai savanoriai statė jas iš 
peties. 

Žinoma, vėl buvo susidomėta tanatonautika. Kas gali nenorė- 
ti pakilti ten, aukštai, ir susitikti su savo „brangiais mirusiai- 
siais“ arba bent jau pasidomėti savo karma? 


240 - INDĖNŲ NAVAHŲ GENTIES MITOLOGIJA 


Amerikos indėnai, ypač navahai, liguistai bijo mirties. Jie vos 
įstengia prieiti prie lavono. Mirusį žmogų jie skuba palaidoti, jie 
bjaurisi juo, net vengia prie jo liestis. Kūnas laidojamas slaptoje 
vietoje, kuo toliau nuo kaimo. Mirusiojo daiktai neliečiami, nei- 
nama nė artyn prie jo palapinės, nuo šiol į visus jam priklausiu- 
sius daiktus Žiūrima kaip į purvinus. 

Navahų mitologijoje yra Dvyniai didvyriai, kadaise pavogę iš Sau- 
lės ginklus, kad išžudytų navahus užmušti norėjusias pabaisas. 

Tie baisūnai yra Senatvė, Nedorumas, Vargas ir Badas. Tai, kad 
jie egzistuoja, — tikras nesusipratimas. Ir nieko čia nepakeisi. 


Frensio Razorbako disertacijos „Toji nepažįstama mirtis“ ištrauka 


241 -F M. BEIEŠKANT 


Pradėjęs gerti, Raulis nė nepastebėjo pasikeitimų. Gydymas 
nuo alkoholizmo nelabai jį veikė. Jis tebegėrė, tik vis sunkiau 

būdavo rasti padavėjų, sutinkančių aptarnauti jį, baigusį gydy- 
mo kursą. 

Tanatodrome beveik visada būdavome tik aš ir trys „mano“ 
moterys: Roza, Stefanija ir Amandina. Tuo metu maloniausia bu- 
vo leisti laiką skaitant laikraščiuose pranešimus apie gimusius vai- 
kus ir ieškoti persikūnijusio Fredžio. F M., E M., E M. ir t. t. 

Mes atradome daugybę kūdikių F. M.! Fransua Morlonas, Fa- 
tima Mauiš, Frankas Minjaras, Feličitė Munina, Fernanas Me- 
lisjė, Florenas Mušinjaras, Fabjenas Merkantovičius, Firmina 
Magluara, Floransas Mervenas... Kiekvieną kartą susitikdavo- 
me su laimingais tėvais, tačiau, kai parodydavome vaikui tarp 
kitų dešimties laikrodžių, plunksnakočių ir medalių tuos, kurie 
priklausė Fredžiui, nė vienas iš jų neištiesdavo rankos prie as- 
meninių mūsų dingusio draugo daiktų. 

— Dar per anksti, - guodė mane Roza. - Prisimeni laukiančių- 
jų eilę? Fredis dabar tikriausiai patekęs į mirusiųjų spūstį gelto- 
nojoje teritorijoje. Ten net Viktoras Hugo laukia persikūnijimo. 
O jeigu net jis per tiek laiko nesulaukė savo eilės, ką tuomet 
kalbėti apie Fredį! 

— Ne visi mirusieji juda vienodu greičiu. Būdamas toks ple- 
pus, Viktoras Hugo tikriausiai vos velkasi šnekėdamasis su vi- 
sais. Kiti skuba. Žiūrėk, kaip skubėjo persikūnyti Donahju ek- 
toplazma! 

— Visada siūloma apsišarvuoti kantrybe, Fredis visada buvo 
kantrus, - priminė man Roza. 

Iš tikrųjų aš įtariau, kad ji pati tikisi pagimdyti mūsų rabiną 
choreografą. Po ilgų diskusijų mes pavadinome, beje, iš anksto, 
būsimą savo naujagimį Frederiku Marseliu Pinsonu. Tačiau tar- 
pusavyje jau vadinome jį Fredžiu jaunesniuoju. 

Aš dalyvavau gimdyme. Koks grožis! Vienas bučinys, vienas 
apsikabinimas, ir po devynių mėnesių mūsų meilė įgavo kitą — 
švelnaus, mažo, rausvo, ištroškusio, 3,2 kilogramų svorio ka- 
muoliuko — formą. Dar niekada nebuvau toks susijaudinęs ir 

susigraudinęs. Netgi mirusiųjų pasaulio vizija atrodė niekis pa- 
lyginti su tokiu paprastu stebuklu, apie kurį milijonus kartų bu- 
vo sakoma: „Naujo gyvenimo pradžia.“ 

Prieš keletą dienų mūsų bute Šomono kalvų tanatodrome gy- 
venome dviese. Dabar mes jau trise. Ar gali būti dar nuostabiau? 
Palyginti su tuo, tanatonautika ir mano karma - tik menkniekiai. 
Svarbu buvo tik jis, mūsų tariamasis Fredis jaunesnysis. 


242 - POLICIJOS REGISTRACIJOS KORTELĖ 


Kreipimasis į Priežiūros tarnybą: 

Tvirtiname, kad, leidus plėtotis tanatonautikai, buvo 
padaryta didžiulė klaida. Šiuo metu užregistruojama 
daugiau kaip po dešimt pakilimų nuo žemės per dieną. 
Technika vis patikimesnė. Ji trukdo dirbti cherubinams, 
serafimams, angelams ir velniams. 


Priežiūros tarnybos atsakymas: 

Neišpūskime. Visi žinome, kad tanatonautika turi senas 
tradicijas. Tūkstantmetines. Mes visada įleisdavome tuos, 
kune geba mus pasiekti. Kol kas nėra motyvų elgtis kitaip. 


243 — DAOISTŲ FILOSOFIJA 


„Visas gyvenimas lyg sapnas. Neverta sielotis dėl mirties, kuri 
tėra formos pasikeitimas. Ko gailėtis buveinės, kurioje gyveno- 
me tik vieną dieną?“ 


LAODZI 


Frensio Razorbako disertacijos „Toji nepažįstama mirtis“ ištrauka 

244 — FREDIS JAUNESNYSIS 


Mes laukėme metus ir tik tada pateikėme mūsų Fredžiui jau- 
nesniajam asmeninių velionio Fredžio vyresniojo daiktų atpaži- 
nimo testą. 

Tai buvo tibetiečių technika persikūnijusioms sieloms atpa- 
žinti. Keliose Afrikos gentyse irgi buvo panašus paprotys. Mi- 
rusiajam nupjaudavo pirštą, kad susektų tą, kuris gims be to 
piršto. Tibetiečių atpažinimo technika mums tiko labiau. 

Roza, Amandina ir aš klūpojome keturiomis ant kiliminės dan- 
gos prie vaiko, o jis atidžiai apžiūrinėjo gausybę laikrodžių, 
plunksnakočių ir medalių kaip gana įdomius ir nematytus žais- 
lus. Tuos daiktus paprastai laikydavome šiek tiek nuošaliau, bi- 
jodavome, kad jis jų nesulaužytų arba, dar blogiau, neprarytų. 

Pirmiausia mažylis susidomėjo laikrodžiais. Keletą smagiai pa- 
purtė, du sukūlė (taip pateisindamas visas ankstesnes mano bai- 
mes dėl asmeninių daiktų), galiausiai su meile čiupo tą, kuris 
priklausė brangiajam mūsų rabinui. 

Mes jau buvome pasiruošę pulti vienas kitam į glėbį. Fredis 
Mėjeris grįžo į žemę mūsų sūnaus pavidalu! Roza nutraukė žai- 
dimą. 

— Neįsijauskime, — sušnibždėjo ji, o vaikas ir toliau klaidžiojo 
lyg po mišką tarp daiktų, išdėliotų ant kilimo. 

Aš vėl pašokau, kai jis išdidžiai pamojavo Fredžio plunksna- 
kočiu, kurį išskyrė iš kitų ir iškart pasičiupo. 

Jokios abejonės. Tą akimirką buvau tvirtai įsitikinęs, kad mes 
radome savo gerąjį Fredį Mėjerį. Tačiau gali būti ir taip, kad jis 
pats mus susirado iš dangaus ir pasirinko tėvais. Nekvailas tas 
mūsų išminčius. Jis žinojo, kad mes jį atpažinsime! Šiaip ar taip, 
aš buvau įsitikinęs, kad Fredis Mėjeris ir Frederikas Marselis 
Pinsonas turi vieną ir tą pačią karmą. 

Kiek sutaupysime laiko, juk berniukas jau turi sukaupęs dau- 
gybę Žinių! , 

— Kai jis bus vyresnis, užrašysiu jį į choreografijos pamokas, - 
su entuziazmu pareiškė Amandina. 

— Jis lankys ir Talmudo įstatymų mokyklą, - pridūriau aš. — Ir 
dar, jei mes Fredžiui jaunesniajam papasakosime apie Fredžio 
vyresniojo gyvenimą, persikūnijimų cikle jis galės padaryti di- 
džiulį šuolį į priekį. 

— Jis galės naudotis šešiasdešimties metų patirtimi. Bus pir- 
mas žmogus, turintis prisiminimų iš dviejų savo gyvenimų. 

Roza neslėpė, kad daug tikisi iš nepaprastų gabumų mūsų vaiko. 

— Sulaukęs dvidešimties, jis jau bus tikras išminčius. Gal tas 
pats atsitiko ir Mocartui? Į jį persikūnijo kitas fantastiškas mu- 
zikas, ir tėvai iškart tai suprato. 

Ir vieni, ir kiti susižavėję, laimingi kūrėme ateities planus. 

Mes nebekreipėme dėmesio į vaiką, bet staiga Fredis jaunes- 
nysis lyg šaltu vandeniu mus apliejo. Numetė juodą Fredžio vy- 
resniojo plunksnakotį ir pasiėmė patrauklesnį blizgantį rausvai 
gelsvą pieštuką. 

Sulaikę kvėpavimą, sekėme jo veiksmus. Nušveitęs tolyn velio- 
nio strasbūriečio laikrodį ir medalį, pasičiupo jūros spalvos skil- 
tuvą ir šokolado plytą, įvyniotą į blizgantį popierių. Kaip menka. 
Staiga mylimas sūnelis pasirodė mums visai nepažįstamas. Kaž- 
kokio tipo, su kuriuo niekada nebendravome, gyvenimo tąsa! 

Roza bandė mus guosti ir pati nusiraminti, tvirtino, kad vis 
dėlto tai turėjo būti kažkas geras, jei pateko į tokius namus kaip 
musų. 

Ir staiga vaikas mums tapo... Kaip čia pasakius?.. Svetimas. 
Mes buvome nusivylę. Mums gimė paprasčiausias vaikas su ne- 
žinia kieno karma. Jis perėmė gyvenimą paprasčiausio Žmogaus, 
ne šventojo. 

Dabar mums atrodė, kad mes įsisūnijome mažylį korėjietį, ir 
jautėmės apgauti. 

Koks nusivylimas! Vis dėlto mažyliui buvo leista suvalgyti šo- 
koladą. Jis išsitepliojo veidą, Roza beveik bjaurėdamasi jį nuvalė. 

Vakare lovoje kilo šeimyninis barnis. Žmona man papriekaiš- 
tavo, kad aš per daug lengvabūdiškai daviau vaikui Fredžio vardą. 
Dabar mes jau žinome, kad jis ne Fredis, bet vardą, kurio neturė- 
tų turėti, privalės nešioti visą gyvenimą kaip sunkią naštą! 

Negarbingai (taip niekada ligi šiol nedarydavau) jos argumen- 
tus nukreipiau prieš ją pačią, pareiškiau, kad tai jos klaida. Beje, 
būtent iš jos pilvo ir gimė „tas“. Juk ne iš mano. Jei būtų bent 
kiek pasistengusi, gal ir vaikas būtų labiau nusisekęs! Įširdusi ji 
nušveitė antklodę ir atšovė, jog yra tik vienas šansas iš milijar- 
do, kad būtų taip, kaip mes norėjome. „Vienas šansas iš milijar- 
do, kad rastum tikrąjį“, - nusivyliau. 

Ji irgi buvo sutrikusi, bet negalima pamiršti, kad tas vaikas 
yra mūsų šeimos žmogus, paveldėjęs jos ir mano genus. O gal ir 
iš jo išeis kas nors gera? 

— Gal išdurti jam akis ir padaryti aklą, kad jį lydėtų sėkmė ir 
kad jis būtų talentingas? — šaipiausi. 

Roza supyko. Beje, juk mes kalbėjome apie jos sūnų, ir ji, 
kaip kiekviena motina, gins jį ragais ir nagais. Aš niekada nebu- 
vau matęs jos tokios įširdusios. Ji mėtė į mane viską, kas tik 
pakliuvo po ranka. Priekaištavo, kad aš be iniciatyvos, kad labai 
atsidavęs Rauliui, kad esu silpno charakterio, kad nesugebėjau 
neleisti motinai ir broliui brautis į mūsų butą nekviestiems, ne- 
perspėjus ateiti pietauti visiškai nekreipiant dėmesio, ar ji turė- 
jo laiko apsipirkti, jie niekada nėra atnešę gėlių, šykštuoliai! 

Aš atkirtau, kad ji vis dėlto nėra tokia jau puiki kulinarė, kad 
ji pasinėrusi į astronomijos darbus, todėl vargu ar gebės rūpintis 
brangiuoju savo Fredžiu jaunesniuoju, nors ji ir motina. 

Žodis po žodžio, ir mudu nebegalėjome sustoti. Galiausiai 
Roza čiupo pirmus po ranka pasitaikiusius drabužius ir išbėgo 
pas savo motiną. 

Likau vienas kaip idiotas su Fredžiu jaunesniuoju, o jis, girdė- 
damas kažką verkiant, ir pats paleido dūdas. Aš barškinau mėgs- 
tamiausiais jo žaisliukais, galiausiai nunešiau vaiką į savo lovą. 

Sūnui užmigus, sudribau svetainėje ir norėjau nors kiek nu- 
siraminti skaitydamas siaubo romaną. Skaitant siaubingus da- 
lykus, menkos problemos gal ir užsimiršta, bet aš niekaip ne- 
galėjau pamiršti, kaip elgiausi su Roza ir kokių baisybių jai 
prišnekėjau. 

Kaip tik tuo metu smarkiai įkaušęs Raulis sumanė grįžti į ta- 
natodromą ir netikėtai įėjo į mano butą. 

Jis vos laikėsi ant kojų, tačiau suprato, kad esu labai susi- 
krimtęs ir sugniužęs. Papasakojau jam, kas įvyko tarp manęs ir 
žmonos. Raulio veido išraiška buvo kažkokia keista. Ryžtingai, 
kaip įprasta girtuokliams, jis priėjo prie manęs ir pareiškė: 

— Maiklai, atėjo laikas atskleisti tau antrą paslaptį. 

Paprastai aš būčiau tuoj pat užsikimšęs ausis arba kumštelė- 
jęs jam, kad nutiltų. Bet dabar buvau kaip nesavas. Pamiršęs 
visus pažadus savo žmonai, elgiausi kaip tik atvirkščiai, raginau 
jį kalbėti: 

— Tai susiję su Roza? 

— Taip, gal ir taip. 

— Na, kalbėk. 

Jis sudribo ant kiliminės dangos, nuo kurios jau buvo surink- 
tos visos Fredžio vyresniojo relikvijos. Išsitiesiau ant pilvo šalia 
jo. Raulis kvailai juokėsi, net apspjaudė kilimą. Vos laikiausi ne- 
supurtęs jo. Nedaug trūko, kad pradėtų vemti raudonuoju vynu, 
kuris palieka dėmes, ir Roza man niekada nebūtų atleidusi už 
padarytus nuostolius. 

— Na, tai kokia ta antroji tiesa? — nervingai paklausiau kelda- 
mas savo draugą nuo žemės ir sodindamas į fotelį. 

Jis sužagsėjo: 

— Tai susiję... su... meile. 

— Su meile! - nustebau. 

— Taip. Kažkur yra moteris, kuri tave myli ir laukia tavęs. 

Dar kiek paburblenęs, Raulis pradėjo pasakoti nuosekliai. 
Ankstesniame savo gyvenime aš esą išgyvenau didelę meilę. La- 

bai didelę. Su nuostabia moterimi praleidau daug puikių akimir- 
kų. Deja, ankstesniame gyvenime ta moteris buvo nevaisinga, 
mes negalėjome turėti vaikų. Ir ji, ir aš labai sielvartavome. Kar- 
tą, kai ji neatsargiai ėjo per gatvę, ją partrenkė mašina. Angelai 
manė, kad tai savižudybė. Šiaip ar taip, aš labai sielvartavau dėl 
tos netekties ir keletą mėnesių baisiausiai liūdėjau. 

Mano draugas pamažu blaivėjo, jis ir vėl ėmė aiškinti man, 
kad pora, kurios partneriai labai mylėjo vienas kitą, nors ir ne- 
susilaukusi kūdikio, turi teisę susitikti kitame savo gyvenime, 
kad užpildytų šią spragą. 

Aš būtinai turiu susirasti tą moterį, nes būtent ji tikroji mano 
žmona. Raulis žinojo beveik viską. Šėtonas jam daug ką buvo 
papasakojęs. 

Dabar tos moters vardas Nadina Kent. Ji amerikietė, bet gy- 
vena Paryžiuje. Tikriausiai aš ją jau daug kartų atsitiktinai bu- 
vau sutikęs gatvėje, bet kadangi mano mintys sukosi tik apie 
tanatonautiką, aš jos tikriausiai neatpažinau. 

— Nadina Kent! — svajingai kartojau aš. 

— Taip, tokį vardą man pasakė Šėtonas. 

— Šėtonas yra blogio angelas. 

— Bet jam rūpi ir prarastosios sielos, - paaiškino Raulis, toks 
pat gundytojas kaip ir tamsusis jo pašnekovas. 

Raulis apie ją sužinojo daug. Nadina Kent yra kilnaus grožio, 
tačiau savo gyvenime pažinojo labai mažai vyrų. Kai klausdavo, 
kodėl, būdama tokia nuostabi, ji užsispyrė ir gyvena viena, šyp- 
sodamasi atsakydavo laukianti princo ant balto žirgo. Jai dvide- 
šimt devyneri ir tėvai baiminasi, kad ji visiems laikams liks sena 
pana. 

— O tas princas ant balto žirgo... 

— Čia gi tu, kvailas asile, gleivėta koala tu! Aš tik svarstau, iš 
kur tokia gražuolė tave ištraukė viename iš ankstesnių tavo gy- 
venimų! 

Kvailą jo juoką nutraukė kosulio priepuolis. 


440) BERNARD WERBER IB TANATONAUTAI 


— Ar tu supranti, drauguži Maiklai! Žavinga deivė laukia ta- 
vęs nuo pat gimimo. Jai reikalingas tik tu, visi kiti jai atrodo 
menkaverčiai. Na ir sekasi! Tau teko išgyventi didžiulę meilę, be 
to, tavęs laukia dar viena! 

Meilė, meilė... Tai nereiškia, kad aš nenoriu mylėti, bet man 
baksnoja pirštu, kad būtinai turiu mylėti. Ir dar kažkokią Nadi- 
ną Kent, apie kurios egzistavimą iki šiol net nežinojau. 

Staiga supratau, kodėl man buvo taip sunku vilioti moterį, 
paskui gyventi su ja. Pasirodo, nuo pat pradžių man buvo lemta 
padaryti vaiką Nadinai Kent. Roza ir Fredis jaunesnysis tebuvo 
iešmo klaida... Bent jau taip maniau tuo metu. 

Visai sumišęs paėmiau telefono abonentų knygą, susiradau rai- 
dę „K“ ir pradėjau ieškoti. Nadinos Kent numeris buvo parašy- 
tas smulkiais skaičiukais. Nieko nelaukdamas, čiupau telefoną. 


245 - ŽYDŲ MITOLOGIJA 


„Rojuje yra dveji deimantiniai vartai, 0 prie jų — septyniasde- 
šimt tūkstančių patarnaujančių angelų. Kai atvyksta Teisuolis 
(doras ir nepriekaištingas žmogus), jie nuima nuo jo drobulę, į 
kurią jis buvo suvyniotas kape, ir aprengia aštuoniais šlovės de- 
besų drabužiais. Ant galvos jam uždeda dvi karūnas: vieną iš 
brangakmenių ir perlų, kitą iš aukso. Į ranką įduoda aštuonias 
mirtos šakeles. Nugabena jį į tokią vietą, kur tarp aštuonių šim- 
tų rūšių rožių ir mirtų teka aštuoni upeliai. Kiekvienam Teisuo- 
liui yra skirtas baldakimas; ten išteka keturios upės: pieno, vy- 
no, nektaro ir medaus. Priešais kiekvieną Teisuolį stovi šešias- 
dešimt angelų ir sako jam: „Eik ir mėgaukis medumi, nes tu stro- 
piai ir sąžiningai skaitei Knygą.“ 


Frensio Razorbako disertacijos „Toji nepažįstama mirtis“ ištrauka 

246 - NADINA 


Senyvos moters balsas: 

— Alio? 

Gal aš skubėdamas surinkau ne tą numerį? 

— Ar galėčiau kalbėti su Nadina? - paklausiau nelabai tvirtu 
balsu. 

Buvo vėlus metas. Kitame laido gale pajutau dvejonę. Tik- 
riausiai jOs motina. 

— Prašyčiau! — nuolankiai paprašiau. 

— Paieškosiu, — nelabai patikliai sutiko prikimęs balsas. 

Laukiu. Pasigirdo guvūs žingsniai. Švelni ranka paėmė ragelį, 
jaučiau kvėpavimą. 

— Alio? Kas manęs ieško? — paklausė švelniu ir draugišku bal- 
su praėjus mažiausiai trims šimtams metų po persikūnijimo. 

Be jokios abejonės, tai buvo ji. 

Iyla. 

— Čia aš, - pralemenau. 

Kitame laido gale išgirdau verksmą. Verkė iš džiaugsmo. Mes 
abu kalbėjome pro ašaras. Pasakėme vienas kitam nepaprastų 
dalykų. Išsipasakojome atvirai, nepažįstami žmonės tokių daly- 
kų niekada neišdrįstų pasakyti vienas kitam. 

Domėdamasis tanatonautika, aš jau buvau patyręs sunkių ir 
pavojingų akimirkų, tačiau niekada nebuvau išgyvenęs nieko la- 
biau jaudinamo ir kartu baisaus kaip šis patiklių ir švelnių Žo- 
džių srautas. Žinojau, kad ir ji jautė tą patį. 

— Aš jau taip seniai laukiu tavo skambučio, — švelniai tarė 
Nadina. 

— Žinau, - atsidusau. 

Ir vėl tyla. 

— Alio? — susijaudinęs tariau. 

— Ne, aš nepadėjau ragelio. Aš čia. Visada mane rasi čia. 

Vos atgavau kvapą. 

Kaip tik tą akimirką pasirodė užsimiegojęs Fredis jaunesnysis 
ir suspiegė pirmąjį savo Žodį: 

— Tėti! 

Putlia rankyte jis ėmė šluostyti man ašaras nuo ką tik pradėju- 
sios želti barzdos. Paėmiau sūnų ant rankų ir nunešiau į kambarį. 
Paguldžiau, rūpestingai užklojau ir uždariau duris, ant kurių ma- 
no žmona buvo nupiešusi šviesiai mėlynus debesis. Aš nebenorė- 
jau girdėti iš telefono sklindančių beviltiškų: „Alio, alio.“ 

Tokia buvo garsioji tiesa, aš ją jau žinojau! Prakeiktas Šėto- 
nas! Ir kodėl turėjau tai sužinoti? Būčiau brangiai sumokėjęs už 
tai, kad niekuomet nebūčiau sužinojęs apie Nadinos Kent egzis- 
tavimą. 

Aš prakeikiau Raulį, prakeikiau visus angelus, ypač Šėtoną, 
prakeikiau tanatonautiką. 

Ir pabučiavau savo vaiką, kurio mėlynos, kaip ir jo motinos, 
akys jau merkėsi. 

Svetainėje Raulis kvatojosi kaip velnias. „Alio! Alio!“ — rau- 
dojo telefonas. Skubiai čiupau jį. 

Nebeturėjau daugiau jėgų. 

Nebenorėjau būti savimi. Nebenorėjau turėti man skirtos mo- 
ters. Jaučiausi nebepajėgiantis įvykdyti senos sutarties, pasira- 
šytos ankstesniuose gyvenimuose. 

Norėjau nusiplėšti sielą aptraukusią odą. 

Suspaudžiau kumščius, net nagai susmigo iki kraujo į delnus. 
Kodėl man primetė tokią sunkiai valdomą padėtį? Aš negalėjau 
niekur pabėgti, į jokią kitą šalį, nes šitai mane persekiotų visur. 

Sustabdykite planetą, aš noriu išlipti. 

Sustabdykite planetą, aš noriu išlipti. 

Susitvardžiau ir sušnibždėjau: 

— Pamiršk mane, Nadina. Dėl Dievo meilės, pamiršk mane 
šiame gyvenime. Susirask kitą vyrą, maldauju, Nadina, būk lai- 
minga! 

Paskui ryžtingai čiupau Raulį už pakarpos ir išmečiau pro duris. 

247 — EGIPTIEČIŲ MITOLOGIJA 


Būdas, kad niekada nemirtum (pakartoti kasdien dvidešimt 
aštuonis kartus prieš užmiegant): 

„Aš esu siela Ra, kilusi iš Nuno, tos Dievo dvasios, kuri kuria 
Houi. 

Bjauriuosi blogu elgesiu. 

Aš nekreipiu į tai dėmesio. Tikiu Maat ir to man pakanka. 

Aš esu Houi, ir mano Siela nepažeidžiama. 

Aš atėjau iš savo paties gyvenimo su Nunu dėl Cheprio, su 
kuriuo kasdien grįžtu į gyvenimą. 

Aš esu šviesos valdovas, bjauriuosi mirtimi. Aš esu Nunas, 
tie, kurie daro bloga, negali man kenkti. 

Aš esu visų svarbiausių dievų siela; mano siela yra dievų sie- 
los ir nemirtingumas, mano kūnas yra amžinybė, nes aš - metų 
valdovas, amžinybės valdytojas — reiškiuosi kaip nemirtingumas. 

Aš nuploviau savo nuodėmes, susitikau savo tėvą, vakaro val- 
dovą, kurio kūnas ilsisi Heliopolyje. 

Aš atsakingas už prieblandos gyventojus vakarinėje Ibio kal- 
voje.“ 

EGIPTIEčIŲ „MiRUSIŲJŲ KNYGA“ 


Frensio Razorbako disertacijos „Toji nepažįstama mirtis“ ištrauka 


248 — KITOKIA VISUOMENĖ 


Septintojo dangaus tyrimas kasdien atnešdavo vis naujų po- 
kyčių. Šventyklos buvo tuščios. Kuriems galams dalyvauti reli- 
ginėse apeigose, jei nebeliko jokio mirties slėpiningumo? Netgi 
dvasininkai liovėsi tikėti. Veltui visų religijų vyriausieji prelatai 
piktinosi, kad, atradę angelus, mes vis dėlto neradome Dievo. 
Vis dėlto religingumui ir misticizmui atėjo galas. 

Šventyklos buvo paverstos muziejais, teatrais, kai kurios net- 
gi privačiais namais. Galiausiai vienoje bažnyčioje įrengė plau- 
kimo baseiną. 

Vandenyje įvairiausiomis spalvomis atsispindėjo vitražai, visą 
laiką skambėjo vargonų muzika. 

Kuo labiau silpo religijos, tuo labiau plėtojosi tanatonautika. 
Privatūs tanatodromai dygo visur lyg grybai po lietaus. Kai ku- 
rie buvo tikri turizmo biurai, siūlantys: „Savaitgalis aname pa- 
saulyje. Kelionė su vadovu. Greitas dvasinis parengimas. Lydės 
tanatonautikos diplomą turintis vienuolis. Galimas susitikimas 
su angelais.“ 

Žinoma, dažniausiai tokia reklama būdavo melaginga. Eks- 
kursijos paprastai sustodavo trečioje arba ketvirtoje zonoje. Mes 
sumokėjome gana brangiai, kad sužinotume, kaip pavojinga ke- 
liauti toliau. 

Raulis tikriausiai jau atsisakė minties susirasti motiną, tačiau 
savo nuomonės apie ją nepakeitė. Po pokalbio su Nadina aš ta- 
pau abejingas ir nebenorėjau turėti su juo jokių reikalų. 

Tanatodrome pamainą perėmė moterys. Amandina ir Roza 
(su pastarąja greitai susitaikiau) buvo geros formos, o Raulis ir 
aš atrodėme kaip pavargę ir nusivylę kariai. Jos su malonumu 
auklėjo amuletu tapusį Fredį jaunesnįjį. Reikia pasakyti, kad ber- 
niukas buvo linksmas, viskuo domėjosi, žodžiu, nebuvo sunkiai 
auklėjamas vaikas. Tikriausiai vaikai iš prigimties yra dideli iš- 
minčiai, tik vėliau gyvenimas padaro juos neprotingus. 

Jeigu Fredis jaunesnysis nėra Fredžio vyresniojo persikūniji- 
mas, vadinasi, į jį persikūnijo koks nors sportiškas linksmuolis 
ir perdavė jam savo polinkį lakstyti į visas puses. 

Amandina gaudydavo jį, kad pamyluotų. „Tete“, „mama“, „pi- 
pi“, „kaka“ - jam labai patikdavo kartoti tuos keturis žodžius iš 
eilės. Vėliau reikės išmokyti jį skirti šias keturias sąvokas. 

Sūnus tęsė mano gyvenimą. Žmonija progresavo. Mano genai 
perėjo į jo ląsteles. 

veli, tikriausiai įgrisai jam iki gyvo kaulo! O aš savo vaikučius 
palieku ramybėje. 

— Tete pipi? — staiga paklausė Fredis jaunesnysis. 

Mano brolis prapliupo juoktis ir atsakė jam: 

— Ne, tete kaka. 

Aš padariau išvadą, kad Konradas - blogas pedagogas. 

Mano brolis įkūrė tanatonautikos įmonę. Jis visur, bet kuria- 
me pasaulio krašte, bet kieno paprašytas statė tanatodromus. Kaip 
nuovokus rangovas, atsižvelgdamas į klientų norus, dekoruodavo 
pakilimo sales mitologiniais ir mistiniais puošybos elementais. Buvo 
galima pakilti nuo Cheopso piramidės arba Šv. Siksto koplyčios 
kopijos. Turintiems mažiau pinigų jis pasiūlydavo individualius 
tanatodromus, į saunas panašius medinius statinius su visa pakili- 
mui reikalinga aparatūra. Papildomai už iš anksto sutartą dviejų 
šimtų tūkstančių frankų sumą jis įmontuodavo garso sistemą ir 
aprūpindavo tokia kaip mūsų tanatonautų uniforma. 

Ir mano motinos reikalai klostėsi puikiai. Ji įkūrė leidyklą, 
kad išleistų pilną Amandinos Balius raštų rinkinį: „Mirštančio- 
jo atmintinė“, „Keletas minčių apie savaitgalį Rojuje“, „Dešimt 
tanatonautikos pamokų“, „Astmatikai, širdininkai ir epileptikai: 
keletas atsargumo priemonių prieš mirtį...“ 

Visi kūriniai —- pačios perkamiausios knygos, todėl ir konku- 
rencija tokia didžiulė. Praktiniai tanatonautikos vadovėliai tu- 
rėjo pasisekimą kaip ir liudytojų pasakojimai. 

Kilti galėjo visi. Tie, kuriems buvo per brangus Konrado šlamš- 
tas, galėjo bet kada atsiskirti nuo savo kūnų medituodami! 


249 — INDŲ FILOSOFIJA 


„Nuo sielos būsenos mirties valandą priklauso, kokiu pavida- 
lu gyvensi kitame gyvenime. Tačiau kaip koks nors girtinas no- 

ras gali kilti sieloje to, kuris visą gyvenimą buvo atsidavęs blo- 
giui? Vis dėlto pasitaiko, kad iš ankstesnių gyvenimų sukaupti 
geri norai mirties valandą pakeičia žmogaus, klaidingai nugyve- 
nusio visą gyvenimą, sielą.“ 

MA ANANDA Mo11 


Frensio Razorbako disertacijos „Toji nepažįstama mirtis“ ištrauka 


250 —- KOMPLIKACIJOS 


Gyvenimas - tik perėjimas iš vieno būvio į kitą. Norom neno- 
rom, sklindant žinioms apie Galutinį kontinentą, čia, Žemėje, 
supratimas apie tai pamažu skynėsi kelią. Buvo ankstesnių gy- 
venimų, bus ir vėlesnių, nes siela gyvena ilgiau negu kūnas. Jei 
Rojus nėra apčiuopiamas, vadinasi, jis neturi tikslios geografi- 
nės vietos pasaulyje, tai juodoji skylė mūsų Galaktikos centre. 
Dabar beveik kiekvienas žinojo, kad yra „erdvinis“ kontinentas, 
kurį sudaro septyni dangūs, ir kad paskutiniame gyvena angelai, 
galintys išspręsti visas problemas. 

Pirmasis, nukentėjęs nuo tokių pareiškimų, buvo mūsų prezi- 
dentas Liusinderis. 

Kai iki rinkimų buvo likę ne daugiau kaip mėnuo, vienas jo 
varžovas, kažkoks Rišaras Pikpiu, pareiškė pabuvojęs Rojuje ir 
iš angelo sužinojęs, kad jis - Julijaus Cezario persikūnijimas. 

— Iš kokio angelo? — pareikalavo tikslaus atsakymo Liusinde- 
ris per viešą diskusiją. 

— Iš Mumiaho, jis, kaip žinoma, rūpinasi mūsų įmonių sėk- 
me, — nesuglumęs atrėmė tas jo klausimą. 

Liusinderis, kuriam Julijus Cezaris buvo pavyzdys ir kuris Ži- 
nojo viską apie jo gyvenimą, veltui bandė užspeisti jį į kampą. 
Nustebusiems žurnalistams Pikpiu išsamiai papasakojo apie se- 
novės Romos forumą ir Vercingetorikso nugalėtojo problemas. 
Net Liusinderis buvo apstulbintas. 

Po to, kai Pikpiu pasiskelbė esąs Julijus Cezaris, kitas kandi- 
datas Roberas Molenas teigė esąs persikūnijęs Napoleonas Bo- 
napartas, o Pilypas Pilu prisiekinėjo esąs Aleksandras Makedo- 
nietis. Tačiau mes žinojome, kad angelai nėra plepūs, todėl abe- 
jojome dėl tų pretendentų teiginių tikrumo. 

Liusinderis galėjo puikuotis, kad yra pirmasis valstybės vado- 
vas, nuskynęs pirmuosius Rojaus žiedus. Cezaris, Napoleonas 
ir Aleksandras buvo ne mažiau nuveikę savo valdymo metais. 
Kiekvienas tvirtino gebantis ne tik grąžinti Prancūzijai tarptau- 
tinį spindesį, bet ir išsamiai ištirti Galutinį kontinentą. 

Kokie spąstai! Liusinderis tuojau pat sukvietė mus, kad visi 
kartu sugalvotume, kaip jį gelbėti. Jei tie tariami cezariai, napo- 
leonai ir visokie aleksandrai įtikins rinkėjus, prasidės kautynės, 
ir mūsų Galaktika taps nevaldoma! 

Būtent Roza pakišo mintį kreiptis į istorikus. Be to, juk tų 
garsių Žmonių gyvenimai nebuvo itin pavyzdingi! Jie buvo iš- 
tvirkėliai ir tironai. Taip! Jie nusiaubė ištisus žemynus ir išpro- 
vokavo daugybę mirčių. Mes suradome senus dokumentų rin- 
kinius. Julijus Cezaris ir jo pilietiniai karai pranašavo Romos 
Respublikos pabaigą. Napoleonas buvo Prancūzijos revoliuci- 
jos duobkasys, o niekam nereikalingi jo konfliktai krauju už- 
liejo visą Europą. Aleksandras Makedonietis turėjo įtartinų 
įpročių, O garsioji jo imperija gyvavo tik iki neilgo jo gyvenimo 
pabaigos... 

Netikėtai mus parėmė keisti personažai. Persikūnijęs Vercin- 
getoriksas priminė per televiziją, kaip Cezaris badu marino gy- 
ventojus per Alezijos apsiaustį. Visą valandą jis pasakojo apie 
galų ir romėnų karo baisybes. Per šį konfliktą romėnų nužudyti 
galai buvo dabartinių rinkėjų protėviai. 

Persikūnijusi Žozefina moterų spaudoje nelauktai apdrabs- 
tė purvais svetimavusį imperatorių. Ji priminė žudynes per Is- 
panijos karą, Rusijos kampanijos žlugimą, kraupaus Vaterlo 
mūšio klaidą. 

Aleksandrui Makedoniečiui pasisekė geriau, jis išsisuko, nes 
tik antikos specialistams buvo gerai žinomos nepadorios jo gy- 
venimo detalės. Vis dėlto buvo paskelbta keletas gražių pasako- 
jimų apie žudynes ir orgijas. 

Siautėjant tokiai bangų mūšai, Liusinderis tylėjo kaip žemė, 
jis nieko nepasakojo apie ankstesnius savo gyvenimus. Jis pa- 
reiškė, kad dabartis liudija jo naudai ir kad tik dabartis nulems 
jo ateitį. Kadangi didžioji dauguma rinkėjų nei iš arti, nei iš toli 
nebuvo matę angelų ir negalėjo pasigirti gyvenę kokios nors įžy- 
mybės gyvenimą, jie pritarė Liusinderio santūrumui ir kuklu- 
mui. Jo elgesys buvo palankiai vertinamas, nes visi žinojo, kad ir 
vėliau bus sveriami šiame gyvenime padaryti geri darbai. Nėra 
čia kuo girtis, jeigu buvęs Cezaris dabar tik Pikpiu! 

Šiaip ar taip, masėms patiko angeliško veido Aleksandras Ma- 
kedonietis. Jis buvo išdidus, pasipūtęs, pretenzingas, bet vis tiek 
patiko. Kai iki rinkimų buvo likusi savaitė, atsižvelgdamas į ap- 
klausas, jis tikėjosi gauti 34 proc. balsų, 0 mes su prognozuoja- 
mais 24 proc. balsų buvome gerokai atsilikę. Julijus Cezaris (13 
proc.) ir Napoleonas (9 proc.) buvo paskutiniai. 

— Mums telieka tikėtis stebuklo paskutinę minutę! — atsiduso 
kandidatas Liusinderis. 

— Man kilo mintis, — svajingai sukuždėjo Amandina. 


251 —- HINDUISTŲ FILOSOFIJA 

„Nuolatinių persikūnijimų perspektyva, matyt, įgriso indų 
mąstytojams, jei jie ragina užbaigti varginančią mirčių ir atgimi- 
mų kaitą, o masės, priešingai, su džiaugsmu prie to prisitaiko.“ 


ALEKSANDRA DEiIVID-NIL „INDIJA, KUR AŠ GYVENAU“ 


Frensio Razorbako disertacijos „Toji nepažįstama mirtis“ ištrauka 

252 — RINKIMAI, TĘSINYS 


Amandinai iš tikrųjų kilo mintis, netgi gera mintis. Beveik 
balsavimo išvakarėse prie mūsų rinkimų komandos prisidėjo re- 
porteris ektoplazmininkas Maksimas Vilenas. Liusinderis sulaukė 
savojo „stebuklo“. 

Vilenas sukvietė spaudos konferenciją ir ramiai pranešė, kad 
angelai pasisako už Liusinderį. Kodėl? Ogi dėl pačios papras- 
čiausios priežasties — jie vieninteliai turi informacijos apie visus 
j0 gyvenimus. Tai ir nulėmė angelų pasitikėjimą. 

"Toks laidavimas buvo lemiamas. Mažai kas buvo pasiruošęs 
gauti neigiamus taškus balsuodamas už Dangaus nepageidauja- 
mą kandidatą. Prie urnų neatėjo tik ligoniai ir invalidai. Liusin- 
deris gavo 73 proc. balsų ir buvo perrinktas. 

Puiku, Maksimai! Dėl garsių tavo ryšių su angelais ir legendi- 
nio sąžiningumo Liusinderis — vėl prezidentas! Niekas niekada 
nebeišdrįs suabejoti Vileno, taip tiksliai užrašiusio „„Pokalbį su 
mirtinguoju“, žodžiais. 

Tačiau tas mielas žmogus labai nusidėjo. Jis tiesiog pamelavo. 
Angelai niekada nebuvo pareiškę jokios nuomonės apie balsavi- 
mą. Tiesą sakant, jiems buvo nusispjauti ant mūsų rinkimų. 

Kaip atlygį žemėje už nuodėmę, Maksimas Vilenas iš prezi- 
dento rankų gavo tanatonautikos Garbės Legiono ordiną. 

— O gal tu - persikūnijęs Makiavelis? — pajuokavau per cere- 
moniją. 

Žmogelis santūriai nusišypsojo. 

— Man labiau patiktų, jei lygintum mane su Dante ar Šekspyru. 

— Bet juk tu sumelavai. 

— Tu įsitikinęs? Aš netgi nežinau, ar įmanoma meluoti. Tiesa 
keičiasi laike ir erdvėje. Liusinderį išrinko? Vadinasi, ten, aukš- 
tai, jie tam pritarė. 

Ir mirktelėjo man. 

253 — POLICIJOS REGISTRACIJOS KORTELĖ 


Kreipimasis į Priežiūros tarnybą: 
Mes jus perspėjome. Dabar jau per vėlu. Prasidės nemalo- 
numai. 


Priežiūros tarnybos atsakymas: 
Situacija vis dar valdoma. Jūs mus nepakankamai vertinate. 


254 - ŽYDŲ MITOLOGIJA 


„Kol nenutrūko sidabro gija...“ 
EKLEZIASTAS XII, 6 


Frensio Razorbako disertacijos „Toji nepažįstama mirtis“ ištrauka 


255 — ATSKLEISTA PRAEITIS 


Perrinkus Liusinderį prezidentu, eksperimentinė tanatonau- 
tika tapo masine. Žmonės vis dažniau keliavo į Rojų. 

Tai turėjo padarinių. 

Bet kas galėjo pareikšti, kad kalbėjosi su angelu, ir parnešti iš 
aukštybių tokią sensaciją, kuri būtų lyg perkūnas iš giedro dan- 
gaus. Per televiziją naujienų apžvalgoje buvo pranešta, kad rasta 
Adolfo Hitlerio pėdsakų. Jis esą persikūnijo į bonsą. 

— Į bonsą, - stebėjosi Roza. - Aš maniau, kad žmonių ektop- 
lazmos nebegali grįžti į augalų lygmenį. 

— Iš to, ką man aiškino šventasis Petras, atrodytų, kad kai 
kuriais atvejais tai įmanoma, - paaiškino Amandina. - Paprastai 
persikūnijama į aukštesnį lygmenį, tačiau, jei būdamas žmogus 
nebuvai protingesnis už gyvūną, vėl grįžti į gyvūnų lygmenį. O 

jei gyvendamas žmogaus gyvenimą buvai Žiauresnis už laukinį 
žvėrį, vėl turi grįžti į augalų lygmenį, kartais - į mineralų. 

Aš buvau priblokštas. Hitleris - svetainės bonsas! 

Tas bonsas buvo surastas kažkurio nediskretiško angelo nu- 
rodytu adresu. Persikūnijęs fiureris atiteko berniūkščiui iš pa- 
siturimos šeimos. Berniukas niekaip negalėjo suprasti, kodėl 
atgimti bonsu yra bausmė. Juk saviškį jis stengėsi prižiūrėti 
labai gerai. 

Viską kritiškai įvertinęs, supratau, kad bonso gyvenimas - nuo- 
latinė kančia. Augalą pasodina į jam per ankštą vazoną, paskui 
apkarpo ataugas ir ūglius. Tai - augalo kankinimas. Būti bosu — 
be vandens, nuolat karpomam, kai trūksta vietos, be oro, be 
maisto — tikra kankynė. 

Neaugti priverstas krūmas taip ir lieka mažas, nors visa, kas 
gyva šioje žemėje, turi pačią paprasčiausią teisę — augti. 

Kinai mergaitėms ilgam laikui pėdas stipriai suverždavo tvars- 
čiais, kad neaugtų, nes mažos pėdos jiems yra gražu. O su bonsais 
elgiamasi dar blogiau! Genimos jų kamienų viršūnės ir viršutinės 
šakos, apipjaustomos apatinės šakos ir šaknys. Ir taip nuolat. 

Pati didžiausia bausmė baisiam karo nusikaltėliui — persikū- 
nyti į japonų bonsą. Aš net suvirpėjau prisiminęs, koks būdavau 
nelaimingas, kai mano tėvai taupydami versdavo mane nešioti 
per mažus brolio Konrado drabužius. 

Puikus sumanymas, arkangelai teisėjai! Ir kodėl žmonės ma- 
nė, kad jie klastingesni ir nuovokesni, negu buvo iš tikrųjų? Bu- 
vo pareikalauta bonsus pasmerkti myriop. Galiausiai buvo nu- 
spręsta, kad turi ateiti išvaduotoja mirtis ir užbaigti (beje, dide- 
liam mano apgailestavimui) amžinąją kančią. 

Pylė daugiau ar mažiau patikrinamų „atskleidimų“ lietus. Bent 
jau aš niekaip negalėjau patikėti, kad angelai tokie kalbūs su 
žmonėmis ir kiekvieną kartą labai atsargiai klausiausi naujienų. 
Jei tikėtume kai kuriais turistais, grįžusiais iš ano pasaulio, ne 
Ravaljakas nužudė Henriką IV. Po geležine kauke slėpėsi Liud- 

viko XIV sesuo. Raulis Valenbergas, švedų diplomatas, nacių 
okupacijos metais taip narsiai gelbėjęs Vengrijos žydus, buvo 
nužudytas KGB, kaip ir Raudonojo sąrašo rezistencijos kan- 
kiniai, kuriuos įskundė jų „draugai“ iš Prancūzijos komunistų 
partijos. Džonas Lenonas prisiviliojo žudiką, kitaip būtų pats 
nusižudęs. Riteris Eonas buvo hermafroditas. Nikola Flamelis 
savo turtus susikrovė plėšdamas butus ir žudydamas miestie- 
čius. Paskui jis visai kitaip mėgino aiškinti, kodėl taip staigiai 
praturtėjo. Džekas Skerdikas buvo Viljamas Giulas, karaliaus 
šeimos gydytojas. 

Buvo konstatuota, kad visi Žiaurūs tironai buvo nubausti tin- 
kamai. Stalinas persikūnijo į laboratorijos pelę, Musolinis - į 
cirko šunį, Mao - į antiną kepsniui, Pietų Amerikos generolai 
fašistai dažniausiai persikūnydavo į žąsis, tokias peni kepenų 
paštetui Kalėdoms. 

Ne tik piktavaliai, bet ir kiti asmenys naudojosi labai abejoti- 
nomis žiniomis vien tam, kad išgarsėtų. 

Sakydami tiesą ar meluodami, sukčiai ir apgavikai puikavosi 
ankstesniais savo gyvenimais vien todėl, kad išpeštų naudos šia- 
me gyvenime. Azijietis bakalėjos pardavėjas, gyvenantis Pary- 
Žiuje, teigė esąs persikūnijęs Modiljanis ir padavė į teismą Mo- 
diljanio paveikslų pardavėjų paveldėtojus, kad šie pervestų jam 
didelę pelno dalį. Žavi aerobikos trenerė per televiziją prisiekė 
esanti persikūnijęs Botičelis. Ji labai neblogai įsitaisė pardavusi 
aukcione keletą paveikslų, susigrąžintų iš muziejų. 

Nebuvo įmanoma suskaičiuoti pretenzijų ir reikalavimų atly- 
ginti įvairiausius nuostolius! Jei viskuo tikėtum, reikėtų patik- 
rinti, iš naujo įvertinti, išaiškinti, demistifikuoti visą Žmonijos 
istoriją. 

„Yra prigimtinė būtinybė išgryninti ir išlaisvinti sielą. Jei siela 
tokia nebuvo žemėje, tai bus padaryta būsimuose ir dar toles- 
niuose gyvenimuose.“ 

Šv. GREGUARAS NYsIETIS 


Frensio Razorbako disertacijos „Toji nepažįstama mirtis“ ištrauka 


257 - PASLYDIMAS 


Fredis jaunesnysis augo, mūsų domėjimasis tanatonautika ma- 
žėjo, 0 visuomenės susidomėjimas, priešingai, didėjo. 

Aš vis daugiau laiko skirdavau vieninteliam savo pasauliui — 
šeimos židiniui. Pasaulis atsivėrė, aš užsidariau. Tuo savo gyve- 
nimo tarpsniu buvau įsitikinęs, kad svarbiausia gyvenime - ves- 
ti, susilaukti vaikų, sukurti kuo tvirtesnę šeimą ir kad šis etapas 
truktų kiek įmanoma ilgiau. Gyvenant sveiką šeimos gyvenimą, 
paliekama palikuonių, neatsiranda sunkiai auklėjamų, žiaurių ar 
apatiškų vaikų. 

Aš buvau laimingas. Mylėjau Rozą. Fredžio jaunesniojo gimi- 
mas mane tarytum pažadino iš sąstingio. Aš ugdžiau jam pomė- 
gį skaityti, žavėtis knygomis kadaise mane buvo išmokęs Raulis. 
Roza mokė jį stebėti žvaigždes. Anksčiau, stebint žvaigždes, buvo 
ieškoma atsakymų į Žmonijai iškilusius klausimus. Mes buvome 
kalti, kad dabar viskas labai pasikeitė. 

Man atrodė, kad, perduodamas Fredžiui aistrą skaityti, sutei- 
kiu jam galimybę lavintis pačiam. Kiekvieną vakarą pasakoda- 
vau sūnui viską, kas, kaip man atrodė, turėtų būti įdomiausia 
trejų metų vaikui: legendas, pasakas, pasakėčias, trumpus ir gra- 
žius nuotykius. 

Tačiau iš už anapus jaukaus mūsų buto sienų, žinoma, pavė- 

luotai, mus nuolat pasiekdavo visuomenę drebinančios šoko 
bangos, sukeltos tanatonautikos judėjimo, kurio pirmtakai mes 
buvome. 

Kartą Stefanija grįžo gerokai susinervinusi. Gatvėje prie jos 
priėjo nepažįstamas Žmogus ir norėjo atiduoti jai didelę pinigų 
sumą. Ne dėl to, kad suviliotų, o dėl to, kad padarytų gerą dar- 
bą! Ji priešinosi, nenorėjo imti. 

— Man įgriso visi tie švelnumai, gerumai, saldumai. 

— Tau labiau patiktų prievarta, žiaurumas, smurtas? — nuste- 
busi paklausė Roza. — Tu svaičioji! 

Stefanija net paraudo iš pykčio. 

— Ne, aš nesvaičioju. Anksčiau malonus būdavo tas, kuris no- 
rėjo toks būti. Jis galėjo pasirinkti, kokiam —- maloniam ar ne- 
maloniam — būti. Ir savanoriškai pasirinkdavo meilumą ir man- 
dagumą. O dabar visi yra malonūs tik dėl pernelyg didelio įtaru- 
mo! Visi bijo susikirsti ten, aukštai, per egzaminą. Ir kas iš to? 

Prie durų, kurių niekas neuždarinėdavo, pasirodė elgeta su- 
plyšusiais drabužiais, aiškiai rodančiais jo socialinę padėtį. Jis 
ramiai įėjo į vidų ir nužingsniavo tiesiai mūsų šaldytuvo link. 
Išsitraukęs sumuštinį su rūkyta lašiša ir mažą šviežio alaus skar- 
dinę, jis patogiai atsisėdo — pasiruošė dalyvauti mūsų pokalbyje. 

Staiga Stefanija, nespėjus man nė sureaguoti, puolė prie jo ir 
mikliai išplėšė jam iš rankų sumuštinį ir skardinę. 

— Svarbiausia, nesivaržote, jaučiatės kaip namie! - prapliupo ji. 

Vyras dėbtelėjo stebėdamasis, kad italė taip nesivaldo. Visos 
durys būdavo atviros, tad jis, kaip ir visi į jį panašūs, buvo įpra- 
tęs įeiti į bet kurį butą ir pats apsitarnauti. 

— Bet... Bet... jūs beprotė, - sumurmėjo jis. 

— Koks storžievis! Ar jūsų niekas nemokė prieš įeinant pasi- 
belsti? 

Valkata pasipiktino: 

— Jūs atsisakote duoti man išmaldą? 

— Niekas neatsisako duoti tau išmaldos, tik pakęsti tavo ne- 

švaros ir riebaluotų drabužių, skleidžiančių dvoką po visą na- 
mą, neįmanoma. 

Rozą ir mane varguolis pakvietė būti liudytojais. 

— Tai moteriškei ne visi namie! Ji nesuvokia... Jeigu ji atsisako 
duoti man išmaldą, tikrai prisirinks neigiamų taškų! 

Mes su nerimu stebeilijome į Stefaniją. 

— Nėra čia ko šūkauti! - siautėjo ji. - Nešdinkis, parazite! 

Vyras nenuleido nuo jos pašaipaus žvilgsnio. 

— Gerai, aš išeinu. Tačiau nesistebėkite, jei kitame gyvenime 
jūs atgimsite... - akimirką jis stengėsi sugalvoti ką nors labai 
baisaus, — atgimsite kaip vėžininkė. 

Stefanija pasilenkė prie pat jo veido, ji nebekreipė dėmesio į 
tai, kad jam iš burnos sklinda dvokas. 

— Ar gali pakartoti? 

Jis pašaipiai nusišypsojo ir dar kartą garsiai patvirtino: 

— Kitame gyvenime jūs būsite vėžininkė. 

Staiga italė skėlė jam porą tokių skambių antausių, kad net 
stiklinės ant stalo sudrebėjo. 

Vyras ne tiek supyko, kiek nustebo. Ta moteris drįso pakelti 
ranką prieš elgetą. Jis pasitrynė skaudamus skruostus. 

— Jūs man smogėte! — sušuko išplėtęs akis. 

— Taip. Nebūtina svaidytis tokiais prakeiksmais. Vėžys? Labai 
gerai. O tu kuo greičiau dink iš čia, kol neįspyriau į vieną vietą. 

— Ji mane mušė, ji mane mušė, - beveik niūniavo jis. 

Staiga elgeta suprato, kad tie pora antausių padarė jį kone 
kankiniu. Jam, kaip tokios pašėlusios ir agresyvios furijos au- 
kai, tikriausiai bus pridėta nemažai teigiamų taškų. 

Ir jis švytėdamas išėjo pro duris. 

Stefanija atsisuko į mus. 

Ji pridėjo ranką sau prie kaktos. 

— Dievaži, visi baigia išprotėti! — sudejavo. 

Mes nežinojome, ką sakyti. Iš tikrųjų tą akimirką mes su Ro- 
za baiminomės dėl savo draugės. Ar ji tikrai atgims kaip vėži- 
ninkė? 

— Kaip tu drįsai jam suduoti? Niekada negali Žinoti... - pradė- 
jau aš. 

Ji nepagarbiai nutraukė: 

— Argi jūs dar nesupratote, kad mūsų aplinkoje gyvena tik 
pasigailėjimo verti bevaliai žmonės! Jokių emocijų, jokios bai- 
mės, jokių konfliktų! Čia, žemėje, liko tik silpnos ir prietaringos 
būtybės. Jos nėra geraširdės. Jos egoistės. Rūpinasi tik savo kar- 
ma. Daro gerus darbus tik todėl, kad joms rūpi gera padėtis 
kitame gyvenime. Štai dėl ko jos nerimauja! 

Staiga supratau, kad ir aš malonus būdavau tik tada, kai turė- 
davau savanaudiškų tikslų. Gal todėl, kad tingėjau ar nenorėjau 
komplikuoti sau gyvenimo. Jeigu tu - nemalonus tipas, esi įpa- 
reigotas rūpintis kitais, globoti juos, nekreipti dėmesio į šuny- 
bes, kurias jie krečia. O jei esi malonus, gali niekur nesikišti, 
tavęs niekas nelies. Būdamas malonus, visada gali būti ramus. 

Stefanija kaip liūtė narve dideliais žingsniais vaikščiojo po sve- 
tainę. 

— Jūs visi man nusibodote. Man įgriso gerumas. Įkyrėjo vi- 
suomenė, kuriai atskleidėme viską, kas turėtų būti slapta. Likite 
sveiki, tanatonautai! Aš išeinu. 

Ir ji be jokių ceremonijų iškurnėjo. Pasiėmė savo daiktus ir 
paliko Šomono kalvų pastatą net neatsisveikinusi su Rauliu, ku- 
ris, nors ir girtas, vis dėlto tebebuvo jos vyras. 

Ar kūnas ir siela lygūs prieš Dievo teismą? 

Kūnas galėtų apkaltinti sielą buvus nuodėmingą, nes, sielai 
palikus kūną, šis rado prieglobstį kapuose. Siela galėtų pateikti 
savo argumentus. Išsivadavusi iš nuodėmingo kūno, ji linksmai 
skrajoja danguje kaip paukštis. 

Ar siela ir kūnas galėtų išvengti Dievo teismo? Toks klausi- 


BERNARD WERBER IE TANATONAUTAI 457 


mas buvo užduotas vienam išminčiui. Kaip ir visi išminčiai, jis 
atsakė alegorija, šįkart apie karalių, kuris pasirinko savo sodo 
sargais neregį ir bekojį. 

Bekojis gėrėjosi puikiais vaisiais. „Leisk man užlipti tau ant 
nugaros ir nuskinti juos, - pasiūlė bekojis. - Tada mes abu juos 
suvalgysime.“ Neregys neatsispyrė gundomas ir, karaliui grįžus, 
sode nebebuvo likę nė vieno vaisiaus. Besistebinčiam monar- 
chui neregys atsakė nieko nematęs, o bekojis teigė, kad niekaip 
nebūtų galėjęs įlipti į medį ir nusiskinti bent menkiausią vaisių. 

Karalius ilgai nesvarstė. Jis liepė bekojui užsiropšti ant nere- 
gio ir apkūlė juos abu lazda. 

Taip, ir siela, ir kūnas — abu stos prieš teismą. Ir teisiami bus abu. 


BABILONIJOS TALMUDAS (SINEDRIONAS 9 A/B) 


Frensio Razorbako disertacijos „Toji nepažįstama mirtis“ ištrauka 


259 - ISTORIJOS VADOVĖLIS 


Tanatonautika leido pasauliui sužinoti, kas yra taika, gerovė ir laimė. 
Pagaliau išsipildė senas, daugiau kaip du milijonus metų nuo žmonijos 
atsiradimo žemėje trukęs, žmonių troškimas. Iki tol mirtis buvo laikoma 
bausme ir kančia. Tiriant Galutinį kontinentą, buvo išsklaidytos visos bai- 
mės. Už gerą elgesį žemėje ten, aukštai, laukė atpildas. 

Kai tanatonautai ėmė kariauti, neapykanta ir pavydas dingo nuo pla- 
netos paviršiaus, prasidėjo nauja era. Amerikiečių paleontologas Tande- 
ris pasiūlė uždrausti žodžius homo sapiens ir pakeisti juos šiuolaikiškes- 
niais homo thanatonautis. Homo thanatonautis yra žmogus, nuo šiol val- 
dantis ne tik savo gyvenimą bei mirtį, bet ir visus buvusius ir būsimus 
savo gyvenimus. 

Koks žmonijos šuolis į priekį! 


Istorijos vadovėlis, įvadinis kursas, antrieji mokslo metai 

Ir be Stefanijos gyvenimas tekėjo sena vaga. 

Roza ir aš nusprendėme pasinaudoti Sekminių savaitgaliu — 
nuvežti Fredį jaunesnįjį į Vašingtoną ir aplankyti garsųjį Smitso- 
no muziejų, kur buvo saugomos visos mūsų kelionių relikvijos. 
Ir nenusivylėme. Šiame didingame betono pastate radome pir- 
mąjį mūsų pakilimo krėslą, su jauduliu perskaitėme sąrašą pir- 
mųjų savanorių, pasiaukojusių ant tanatonautikos aukuro, stab- 
telėjome prie mus vaizduojančių vaškinių figūrų. 

Aš buvau pavaizduotas keistai išsišiepęs, su dideliu švirkštu 
rankoje — save įsivaizdavau visai kitokį. Amandina buvo labiau 
nusisekusi; lyg pradedančioji jauna aktorė, ji vilkėjo juoda pri- 
gludusia suknele. 

Viename kampe buvo indų tanatonauto Radživo Bintu, pavėla- 
vusio į malonumų pasaulį, kūniškasis apvalkalas. Jei jam kada nors 
kiltų noras grįžti, su savo kūnu, saugomu tame permatomame šal- 
dytuve, jis galėtų daryti, ką tik nori. Šalia kabančiame skelbime 
dėl visa pikta patikslinama, kad jo bambagyslė dar nenutrūkusi. 

Yra ten ir Bresono slėptuvės maketas ir liūdnos jo istorijos 
aprašymas. Ten kabo marionetės, vaizduojančios įvairias rabino 
Mėjerio sukurtas tanatochoreografines figūras. Didžiulėje tris- 
dešimties metrų ilgio ir dešimties metrų aukščio freskoje labai 
tiksliai pavaizduotas Rojaus mūšis. Paspaudus mygtuką, pasi- 
girsta mūšio garsai: „O“, „Še tau, niekše“, „Šlykštūs nesąžiningi 
šunys“, „Padėkit, aš mirštu“, taip pat smūgių garsai ir draskomo 
audinio garsas, perteikiantis nutraukiamų bambagyslių pliauk- 
šėjimą. Iš tikrųjų čia viskas buvo absurdiška, nes ektoplazmos 
nekelia jokio triukšmo, o jeigu ir keltų, jo nebūtų girdėti tuščio- 
je mūsų Galaktikos erdvėje. 

Smitsono muziejus didžiulis. Lankytojai ten jautėsi taip, tarsi 
būtų pakliuvę į Rojų: aplink sumaniai buvo išdėstyti automatai, 
leidžiantys prisivalgyti spragintų kukurūzų, karštų dešrainių, le- 

dų ir atsigerti gaiviųjų gėrimų. Amerikiečiai visada sugalvoja ge- 
rų dalykų. 

Centrinės galerijos viduryje — Felikso Kerbozo, spaudžiančio 
ranką Kristupui Kolumbui, skulptūra. Neverta nė sakyti, kad 
besišypsantis jaunuolis buvo visai nepanašus į tą žiaurų Žmogų, 
kurį mes pažinojome. 

Aš aiškiai įsivaizdavau graikišką jo profilį ant metalinių pinigų, 
kur bus ir mūsų šūkis: „Pirmyn, tiktai pirmyn į nežinomybę!“ 

Man labiau patiko senasis šūkis: „Tu ir aš prieš silpnapro- 
čius!“ Visada aktualus. 

Linksma pramoga per Donahju ektoplazmos interviu pertrau- 
ką. Trys seni vaškiniai automatai su vešliomis baltomis barzdo- 
mis buvo užkelti ant permatomo organinio stiklo kyšulio, apšvies- 
to neono šviesa (be abejo, tai - Paskutinio teismo Šviesos kal- 
nas), jų judančios burnos nenuilsdamos kartojo: „Čia bus įver- 
tinti visi geri ir blogi praėjusio tavo gyvenimo darbai.“ 

Toliau - kylančių ektoplazmų detektorius (mano žmonos Ro- 
zos išradimas), didelė parabolinė antena ir ekranas su žaliomis 
dėmėmis. Tarsi iš tikrųjų būtum patekęs į Šomono kalvas! 

Ekspozicijos pabaigoje atsakingi muziejaus darbuotojai sukū- 
rė puikų reljefinį maketą, vaizduojantį Rojų. Kartoninis trisde- 
šimties metrų aukščio kūgis siaurėjo ir baigėsi dviejų metrų dia- 
metro vamzdžiu. Pakakdavo atsistoti ant slenkančio tako ir lėtai 
šliauždavai besimainančių spalvų koridoriais. Kiekvieną komos 
sieną simbolizavo užuolaida, didžiuliai plastikiniai jos kutai ne- 
leido matyti, kas yra už jos. 

Perėjus plastikinį Mochą, pasigirsdavo čiulpimo garsas, paskui 
atsidurdavai juodojoje, raudonojoje, rausvai gelsvojoje ir t. t. teri- 
torijoje. Aplinkui pamažu nušvisdavo skaidrės, iliustruojančios 
mūsų pasakojimus apie mirusiųjų kontinentą. Kažkur už kadro 
balsas komentuodavo: „Štai keletas demonų, kuriuos išvydo pir- 
mieji tanatonautai, perėję Mochą 1.“ Šėtono paveikslai niekuo 
nepriminė mūsų bičiulio Šėtono. 

Malonumų zonoje organizatoriai nenorėjo dirginti vaikų. Tik 
keletas personažų pasitenkino bučiniais į lūpas. Kantrybės teri- 
torijoje slenkantis takas taip staigiai sustodavo, jog daugelis ma- 
nydavo, kad kas nors sugedo. Žinių zonoje balsas už kadro tei- 
kė informaciją, pavyzdžiui, apie Pitagoro teoremą a + b* = Cc“. 
Tikra pamoka atsiliekantiems mokiniams. Ir didžiausias grožis — 
nedideli drugeliai, skraidantys šalia linksmų delfinų. 

Šeimos fotografavo kiek begalėdamos ir neapsiėjo be komen- 
tarų. 

— Jeigu būsi geras, kada nors ir tu pabuvosi Rojuje, - tvirtino 
tėtis savo vaikui. 

O aš tvardžiausi, kad tik nepasakyčiau ko nors panašaus Fre- 
džiui jaunesniajam! 

Pasibaigus slenkančiam takui — išėjimas. Po kelių valandų, pra- 
leistų muziejuje, išėję ir išvydę dienos šviesą, pasijutome lyg bū- 
tume atsidūrę baltojoje teritorijoje! Ačiū. Nieko negali būti ge- 
riau šiek tiek pavargusiems lankytojams. Didžiulėje salėje viena 
prie kitos rikiavosi kavinės (ten buvo galima atsisėsti ir pailsė- 
ti), suvenyrų parduotuvės, jose prekių buvo daugiau negu mano 
motinos krautuvėje: marškinėlių, demonų ir angelų statulėlių, 
knygų su angelų ir velnių paveikslėliais. 

Fredis jaunesnysis pakramtė tėčiui barzdą ir pareikalavo rak- 
tų pakabučių, kurių dar nebuvo jo kolekcijoje. O aš dvejojau 
svarstydamas, ar nevertėtų įsigyti vaizdajuostės, supažindinan- 
čios su tuo, ką skrisdami patiria tanatonautai. 

Vis dėlto atsisakiau jų. Galiausiai visa ta prekyba mane šiek 
tiek nervino. Taip baigėsi mūsų kelionė už Atlanto. 

„Tiek žmogaus gimimas čia, žemėje, tiek mirtis tėra sielos 
persikėlimas iš vienos vietos į kitą. Gilgulemas tai vadina sielų 
migracija.“ 

„ŽOHARAS“ 


Frensio Razorbako disertacijos „Toji nepažįstama mirtis“ ištrauka 


262 - KARMOGRAFAS 


"Tanatonautika tikrai tapo masiniu sportu. Kvaila, kad tiek žmo- 
nių veržėsi ten, aukštyn, kad iš anksto bent ką nors sužinotų 
apie paskutinę savo kelionę. Juk mirtis, kaip žinome, nė vieno 
neaplenkia. 

Matydami tokias spūstis erdvėje, tos dienos mirusieji turėda- 
vo skintis kelią tarp naujų pojūčių ištroškusių „turistų“, kurių 
bambagyslės dar buvo sveikos. 

Daugiausia grupių buvo iš Japonijos. Jiems tanatonautika bu- 
vo būdas rasti savo protėvius, nes juos jie ypač garbina. Todėl 
nieko nuostabaus, kad viena japonų draugija pirmoji aptiko „ek- 
toplazminius objektus“. Dzen sekėjai sutiko perkelti juos į Rojų 
pasitelkdami savo minčių galią. 

Didžiausios firmos sumanė kurti ektoplazminę rinkodarą. 
2068 metais mirusieji ir tanatonautai pirmą kartą atkreipė dė- 
mesį į plakatą, demonstruojamą persikūnijimo kelyje. Komako- 
los reklama: „Atgaivinkite savo sielą Komakola.“ 

Draudimo bendrovės lipo ant kulnų Atlantos firmai. „Jūs čia? 
Vadinasi, pasielgėte neprotingai. Daugiau taip nedarykite. Po per- 
sikūnijimo kreipkitės į Londono generalinį draudimą. LGD - 
pagalba visuose gyvenimuose!“ 

Iš pradžių reklamos buvo kabinamos tik išorėje, tačiau netru- 
kus jos buvo iškabintos ir prieš pirmą komos sieną ir už jos. 

Atsirado naujų specializuotų agentūrų. Lyg niekur nieko jos 
užėmė tas vietas, kurias mes jau buvome pasižymėję savo žemė- 
lapiuose. Vienuoliai persikvalifikavo ir susikaupę maldoje tie- 
siai į norimą zoną siuntė atsišaukimus, skirtus skaityti Galuti- 
niame kontinente. 

Tarifai priklausė nuo dydžio. Galiojo formatai nuo 1 x 2 iki 
10 x 20 metrų. Danguje nėra apribojimų, viskas priklauso nuo 
mediumo energijos. 

Klientų netrūko. Po Komakolos ir LGD - tikra maišalynė: ek- 
toplazmų kelionių vadovai („Su Mirties oro pajėgomis kelionė į 
ten ir atgal garantuota“), sauskelnės („Su šiomis sauskelnėmis 
būsimas jūsų kūdikis jausis puikiai! Jos tinka ir buvusiems šlapi- 
mo nelaikantiems seniams, ir būsimiems šlapimo nelaikantiems 
kūdikiams“), pieno produktai („Į gamtos rojų keliaukite su kelio- 
niniais jogurtais“), patalynė („Somnio čiužinys - išsipildžiusių sva- 
jonių paslaptis“), mano brolio Konrado pakilimo krėslai („Impe- 
ratoriški sostai: katapultos į aną pasaulį, visi mirusieji tuo stebi- 
si“), roko grupės („Net angelai eina iš proto dėl Dead-Stroy muzi- 
kos“) ir netgi alkoholiniai gėrimai („Liusilijus - vaisių skonio ape- 
rityvas, kurį mielai išgersite su serafimais“). 

"Kai kuriems ypač talentingiems mediumams savo reklamą pa- 
vykdavo padaryti netgi mirgančią. Artinantis prie Rojaus juo- 
dosios skylės, atrodydavo, kad atsidūrei didžiulio prekybos cen- 
tro prieigose. Kad ir ką manytų Raulis, šiuo metu Galutinis kon- 
tinentas buvo atiduotas Šventovės prekeiviams. 

Vis dėlto JTO įpareigojo Tarptautinį etikos komitetą užkirsti 
kelią piktnaudžiavimui. Buvo uždrausta atminties aktyvumą ska- 
tinančių vaistų reklama (,„Vartodami memoreksą, jūs prisiminsite 
visas savo kvailystes“) juodosios, blogų prisiminimų, zonos apy- 
linkėse. Jokios pripučiamų lėlių reklamos raudonojoje, fantazijų, 
zonoje, jokios laikrodžių reklamos kantrybės šalyje, jokios encik- 
lopedijų reklamos Žinių zonoje, juolab jokių meno galerijų rekla- 
mos tobulo grožio zonoje. O gal nereikėjo taip persistengti? 

Todėl ir ant knygų pardavėjų prekystalių buvo išdėliota: „Mirtis 
ir jos formalumai“, „Rojus — kontrastų pasaulis“, „Mirtis, o kas 
paskui?“, „Kaip elgtis sutikus mirusiuosius, savo protėvius ir 
angelus“, „Persikūnijimo kelias: planas ir patarimai, kaip nepa- 
siklysti“, „Keletas ektoplazmų choreografijos pavyzdžių“. 

Žemėje viskas atrodė paprasta ir aišku. Prekyba sekėsi, žmo- 
nės mylėjo vieni kitus, skurdas išnyko. 

Jokių religijų. Jokios šimtmečius trukusios tautų nesantaikos. 
Pasaulis susibūrė po gerų darbų vėliava. 

Kur dingo cinikai, ironizuotojai, šaipūnai? Netgi humoras buvo 
nebepriimtinas. Humoro pagrindas — tyčiojimasis, pajuoka, o 
ekskursijos į mirusiųjų kontinentą patvirtino, kad iš nieko nega- 
lima tyčiotis, kad kiekvienas veiksmas, kiekvienas poelgis stebi- 
mas ir vertinamas iš aukštai. 

Kita problema - visuomenėje įsigalintis totalinis fatalizmas. „Ar 
verta mums ką nors daryti, - mąstė žmonės, - vis tiek mūsų kar- 
mą jau nulėmė ankstesni gyvenimai, telieka gyventi pasitelkus per 
daugelį tūkstančių metų sukauptą patirtį. Kam be reikalo steng- 
tis, jeigu mūsų likimas nulemtas ten, Rojuje?“ Deja, žmonės tapo 
ne tik malonūs, bet ir tingūs. Kam be reikalo vargti, jei gali užeiti 
į bet kokią parduotuvę ar iš privatininkų pasiimti ką tik nori? 

Kas gi dar, be materialių motyvų, galėjo skatinti žmones dirb- 
ti ar kurti naujus projektus? 

Mane visą laiką kankino abejonės dėl Galutinio kontinento 
paslapties išviešinimo. Nerimas dar labiau sustiprėjo, kai kartą 
mačiau itin keistai susiklosčiusią situaciją. Vaikui einant per gat- 
vę, staiga išniro sportinė mašina. Ji važiavo tokiu greičiu, kad 
vairuotojas niekaip nebūtų spėjęs laiku sustabdyti. Prisiminęs 
savo pirmą nelaimingą atsitikimą, puoliau jo link šaukdamas: 
„Atsargiai!“ Berniukas sustojo, pažiūrėjo į mane, paskui į artė- 
jančią mašiną ir oriai pareiškė: 

— Na ir kas! Jei man skirtas toks likimas, niekas negali jo pa- 
keisti. 

Nuleidęs rankas, vaikigalis stovėjo gatvėje laukdamas, kol jį 
partrenks mašina; jis niekaip neįstengė suvokti, kad mano per- 
spėjimas taip pat yra jo likimo dalis! Aš prišokau ir išgelbėjau 
berniuką pačiu laiku. 

— Idiote tu nelaimingas, vos nežuvai per savo kvailumą! 

Jis didžiuodamasis su panieka pažvelgė į mane. 

— Visai ne, buvo lemta, kad tu mane išgelbėtum. Šiaip ar taip, 
bet šiandien... 

Ir jis pasišokinėdamas nubėgo tolyn lyg būtų ketinęs nusižu- 
dyti, kad iškrėstų man piktą pokštą! 


263 - POLICIJOS REGISTRACIJOS KORTELĖ 


Kreipimasis į Priežiūros tarnybą: 
Tučtuojau viską sustabdykite. Tanatonautika kelia didžiulį 
pavojų. Žmonės jau pasiruošę viešai paskelbti persikūniji- 
mo kelią. Plinta absurdiški liudijimai apie Rojų. Primygti- 
nai prašome, kad įsikištumėte. 


Priežiūros tarnybos atsakymas: 
Taip. Įvykiai krypsta netikėta linkme. Mes rimtai tai 
svarstome. 


264 — APATIJA 


Ar gali būti, kad mūsų nuotykis būtų pasitarnavęs tik tam, 
kad Žmonės taptų visiškai apatiški fatalistai ir nebeturėtų jokių 
motyvų būti aktyvūs? 

"Tuomet aš padariau baisią nuodėmę ir, kad atitaisyčiau lem- 
tingą klaidą, turėsiu daugybę kartų persikūnyti. Aš nebegalėjau 
lipti per gatvėje gulinčius žmones, ramiai laukiančius, kad grei- 

čiau prabėgtų dabartinis jų gyvenimas. Čia jau nebe fatalizmas, 
0 gyvenimo išsižadėjimas! 

Prisiminus viskam abejingą berniuką, mane nukrėsdavo šiurpas. 

Šomono kalvų tanatodromo aplinka nebebuvo maloni. Roza, 
Fredis jaunesnysis ir aš vis dažniau užsidarydavome savo šeimos 
celėje, Amandina važinėjo ir skaitė paskaitas. 

Raulis, po savo tėvų netekties netekęs ir žmonos Stefanijos, 
rado naują dingstį gerti. Atrodė, kad alkoholyje jis aptiko trečiąjį 
pasaulį, esantį tarp gyvenimo ir mirties. Tikriausiai visi ieškoji- 
mai baigiasi alkoholiu. Taip anksti santykius su Rauliu nutrau- 
kiau todėl, kad nenorėjau, jog jis įtrauktų mane į šį liūną. 

Vieną vakarą pasilikau mansardoje paklausyti džiazo. Man 
ypač patiko graudi ir liūdna saksofono melodija, nors niekas jos 
nebesiklausė. 

Grįžusi iš savo turnė, prie manęs prisijungė Amandina. Dirs- 
telėjau į ją. Patraukusi į šalį žaliuojantį augalą, ji krito į pintą 
fotelį šalia manęs. 

— Tu pavargęs? - paklausė ji. 

— Ne. Tačiau neturiu dvasios ramybės. 

— Dvasios ramybės? O kas ją turi? 

Prisidegdama cigaretę iš pakelio (Raulis juos išmėtydavo kur 
pakliūva), ji pridūrė: 

— Prisimeni, ką yra sakęs Fredis? „Išminčius vis dar ieško tie- 
sos, O kvailys ją jau rado.“ Dabar visas pasaulis rado savo tiesą. 

— Vadinasi, visas pasaulis kvailas. 

— Taip, bet tai dėl mūsų klaidos. 

Aš nutilau, jaučiau sąžinės graužimą. Prisiminiau tą dieną, 
kai paklausiau savo motinos, ką reiškia žodis „mirtis“. Prisimi- 
niau nukarusią ledinę savo mirusios prosenelės Aglajos ranką. 
Prisiminiau visiems laikams mano atmintyje įstrigusius tris spin- 
dinčius arkangelus, susirinkusius ten, aukštai, mūsų teisti. 

O iš tikrųjų jie nėra geranoriški. Jie pasibaisėtini, nors ir šyp- 
sosi. Aš pradėjau suprasti Stefaniją. Priverstinis gerumas toks 

pat šlykštus kaip ir trintų daržovių sriuba su medumi ir granatų 
sultimis. 

Pliaukšėdama rankomis, mansardoje pasirodė Roza. 

— Jūs išalkę, kuo greičiau lipkite žemyn. Valgis paruoštas, 
Fredis jaunesnysis jau baigia viską suvalgyti. Veikiai liks tik tru- 
piniai. 


265 - JOGOS MOKYMAS 


Kad dorai nugyventum savo gyvenimą, reikia laikytis penkių 
principų. Štai jie: 

+ Sveikata. Norint išsaugoti skaidrią sąmonę, visada turi būti 
sveikas kūnas. Reikia būti padoriam, niekada nepersivalgyti. 

+ Pasitenkinimas. Vertinti tai, ką turi. 

+ Savitvarda. Nepasiduoti žemiausioms emocijoms: netikėtu- 
mo baimei, prieštaravimo baimei, laikinam malonumui. 

+ Žinios. Eiti į pažinimą skaitant šventuosius raštus ir medi- 
tuojant. 

+ Auka Dievui. Gyventi ne sau, o kažkam mumyse, kas yra 
aukščiau nei mes. Svarbiausia būti nuolankiam. 


Frensio Razorbako disertacijos „Toji nepažįstama mirtis“ ištrauka 


266 —- APSKAITA 


Iš „Pokalbio su mirtinguoju“ mes jau žinojome, kad, norint 
baigti persikūnijimų ciklą ir išgryninti sielą, reikia surinkti šešis 
šimtus taškų. Dar kartą kalbėdamasis su Amandina, šventasis 
Petras pateikė tikslesnius skaičius. Ji mums atnešė oficialią ap- 
skaitos knygą. 

MINUSAI 

Melas 10-60 taškų 
Piktžodžiavimas 10-70 taškų 
Pažeminimas 100-400 taškų 
Pagalbos nesuteikimas Žmogui, 

kuriam gresia pavojus 100-560 taškų 
Vaiko išsižadėjimas 100-820 taškų 
Tėvų atsisakymas 100-910 taškų 
Žiaurus poelgis su gyvūnu 100-1 370 taškų 
Žiaurus poelgis su žmogumi 500-1 450 taškų 
Nusikaltimas, sukėlęs kito 

žmogaus mirtį 500-1 510 taškų 
Dauginimo koeficientas taškai, gauti už blogus darbus 


(dauginama iš 1,5) 


(Neigiamų taškų skaičius kinta atsižvelgiant į aplinkybes: į 
norą pakenkti, į patirtą malonumą darant bloga, į neatsakingu- 
mą, egoizmą, veikimo ir nieko neveikimo motyvus.) 


PLIUSAI 

Davimas turint interesą 10-50 taškų 
Davimas neturint intereso 10-90 taškų 
Džiaugsmo teikimas aplinkiniams 10-100 taškų 
Pagalba gyvūnui, kuriam gresia 

pavojus 50-120 taškų 
Pagalba žmogui, kuriam gresia 

pavojus 100-270 taškų 
Meno kūrinio sukūrimas 100-410 taškų 
Originali progreso idėja 100-450 taškų 
Pasiaukojimas kitų labui 100-620 taškų 
Geras vaiko auklėjimas 150-840 taškų 
Dauginimo koeficientas taškai, gauti už gerus darbus 


(dauginama iš 1,2) 

Toks tikslumas sukėlė žmonėms dar daugiau baimės. Baimin- 
damiesi padaryti dar kokią nuodėmę, kai kurie manė, jog geriau 
tuojau pat nusižudyti, kad skaitiklis, kaip tuo metu buvo sako- 
ma, iškart rodytų nulį. Toks posakis nebuvo tik metafora. Viena 
japonų firma tikrai išmetė į rinką gerų ir blogų darbų skaičiuo- 
tuvą, karmografą, kurį sudarė nedidelis laikrodis su skystųjų kris- 
talų ekranu ir klaviatūra. Žmonės jį nešiodavo ant dešinės ran- 
kos riešo, nes ant kairės segėdavo įprastą laikrodį. 

Kiekvieną vakarą prieš einant miegoti reikėdavo tik surašyti 
tą dieną atliktus darbus ir sužinodavai, kokia dabar tavo karma. 
Jei teigiamų taškų nelabai daug, karmografo ekrane pasirody- 
davo arklys. Karmos nuosmukį žemyn rodydavo skalės padalos: 
šuo, lapė, šliužas, ameba. Sunkiausius atvejus rodė petražolės 
stiebas arba grybas. 

Turėdamas karmografą ir tiksliai žinodamas, kiek taškų esi 
surinkęs, galėjai ramiai mirti ir be baimės stoti prieš arkangelų 
teismą. Žinoma, taip skaičiuodamas privalėjai būti labai nuošir- 
dus pats sau. 

Tanatodrome mes žaisdavome su šiuo prietaisu. Roza nusta- 
tė, kad ji už gerus darbus turi surinkusi 400 taškų. Aš jų turėjau 
gerokai mažiau, tarp O ir +5. Savo gyvenime neprikrėčiau kokių 
nors didelių šunybių, bet šventas nebuvau. Galiausiai Raulis bu- 
vo teisus: aš nesu didvyris, aš - neutralus tipas. Netgi pagal savo 
karmą aš esu vidutinis. 

Fredis jaunesnysis buvo susižavėjęs šiuo prietaisu. Jo karmog- 
rafas maloniai rodė +25 taškus. Berniukas dėl to nė kiek nebu- 
vo ramesnis. Skvere nutraukęs draugo arkliui uodegą, jis tuoj 
puldavo tikrinti savo karmografą - norėdavo sužinoti, ar tai sun- 
kus nusikaltimas. 

Šis prietaisas atstojo nuodėmklausį. 

267 — PAŠALINTAS Iš ŽAIDIMO 


Konradas niekaip negalėjo gauti leidimo gaminti karmografus. 

Viskas iki smulkmenų priklausė japonams. Jų patentas buvo 
gerai saugomas. Tada mano brolis ryžtingai pasirinko visai kito- 
kį verslą, jis ėmė gaminti piliules „Pašalintas iš žaidimo“, jos dar 
žinomos kaip piliulės „Ypatinga savižudybė be skausmo“. „Ge- 
riau naujas gyvenimas negu nesėkmingas egzistavimas“ — toks 
buvo jo šūkis. Labai paprastas ir aiškiai nusakantis esmę. 

Visada skeptiškai vertinęs tanatonautiką, dabar Konradas 
pirmas drąsino žmones ryžtis dideliam šuoliui, mat jam svar- 
biausia — verslo reikalai! 

Likimo ironija: vienas iš pirmųjų klientų buvo jo paties sūnus, 
mano sūnėnas Gustavas, praradęs viltį pramokti matematikos. 
Užuot rašęs atsisveikinimo laišką, jaunuolis pakeverzojo: „Ne- 
sijaudinkite. Kelionė į mirusiųjų pasaulį neužtruks, aš grįšiu vi- 
sai kitas Žmogus.“ 

Jo tėvai buvo įsitikinę, kad jis teisus, tačiau jie gerai žinojo, 
kur vyksta jų berniukas. „Tiek pastangų ir kruopštaus mokymo- 
Si, ir visa tai gali kvailai sugadinti vienas blogas matematikos 
pažymys. Yra dėl ko rautis plaukus!“ — sielojosi Konradas, mat 
nežinojo, reikia jam apraudoti savo sūnaus mirtį ar nereikia. 

Nerimavome ir mudu su Roza. O jeigu Fredis jaunesnysis su- 
sigundys? Nepasitenkinimas plito taip greitai. Be reikalo sten- 
gėmės pažinti Rojų. Mes nenorėjome, kad mūsų vaikas iškeliau- 
tų į jį per anksti, nusprendęs pats sau nutraukti bambagyslę. 

Norėdami apsaugoti jį nuo šios mokyklose ir licėjuose plin- 
tančios mados, slapta pakeitėme kalio cianido piliules „Pašalin- 
tas iš žaidimo“, kurias jis buvo nusipirkęs už savo kišenpinigius, 
nepavojingais saldainiais. O kad jam staiga nekiltų noras iššokti 
pro langą, ant visų langų uždėjome groteles. 

Roza kaip galėdama stengėsi pagelbėti jam bet kokiose situa- 
cijose. Jei jis grįždavo su knygele, pilna blogų pažymių, guosda- 

vome, duodavome dovanų. Niekada nebardavome, švelniai elg- 
davomės, kad ir kas nutiktų, žadėjome jam savo paramą. 

Svarbiausia mums buvo, kad mūsų sūnus mylėtų gyvenimą ir 
būtų įsitikinęs, jog jokiame kitame gyvenime jis neturės tokių 
gerų tėvų kaip mes. 

Tačiau ne visi tėvai elgėsi kaip mes. Daugėjo vaikų, ypač pa- 
auglių, savižudybių. 

Nepasitenkinimas, nusivylimas ir — op! Jautriausieji vaikščio- 
jo su implantuota į kiaurą dantį kalio cianido kapsule ir, atsira- 
dus net menkiausiam rūpesčiui, baigdavo nenusisekusį, jų ma- 
nymu, gyvenimą. Kadangi gyvenimas tėra žaidimas, nebenorin- 
tiems jame dalyvauti pakakdavo išgerti piliulę „Pašalintas iš Žai- 
dimo“ — jas be recepto pardavinėjo mano brolis Konradas. 

Rezultatas: gatvėse beveik nebebuvo matyti nei senų (pirmoji 
raukšlelė — ir pirmyn į naują jaunystę, kol dar nespėjai pajusti 
metų naštos), nei susirūpinusių ar per daug jautrių žmonių. Li- 
ko tik nesubrendusios būtybės, apsėstos minties daryti gera ne- 
žinia kodėl - dėl tingėjimo ar iš įsitikinimo. 

Tai buvo rimta visuomenės problema. Lyderiais ir novatoriais 
dažniausiai tampa žmonės, kurių vaikystė buvo sunki. Kad išgy- 
ventų, jie viską turi išsikovoti jėga, kaip plieną grūdindami savo 
charakterį. O dabar, kai, ištikus net menkiausiam nemalonu- 
mui, savižudybė žadėjo atsukti skaitiklį iki nulio, būsimasis eli- 
tas dingdavo net nesulaukęs vyresnio amžiaus. 

Liusinderis ir jo vyriausybė suprato šią problemą. Administ- 
racijoje buvo likę vien neatsakingi žmonės ir bukagalviai, nege- 
bantys priimti jokio aiškaus sprendimo, — baiminosi įžeisti vieni 
kitus. Svarbiausia buvo kuo greičiau pradėti ką nors daryti, kad 
protingiausi ir jautriausi jaunuoliai liautųsi Žudytis. 

Mirčiai tapus įprastu reiškiniu, buvo svarbu išmokyti vertinti 
gyvenimą čia ir dabar, o ne kažkur ir nežinia kada. Daug kas 
buvo neaišku. Niekas nebebrangino gyvenimo, kad kovotų už jį 
ar kentėtų sukandęs dantis ištikus nelaimei. Dar blogiau, kiek- 

vienas norėjo žinoti, į ką persikūnys. Panašiai kaip Žaidžiant ru- 
letę ar loto. Ten, aukštai, neturėtų pritrūkti laimingų skaičių! 

Taip atsirado NGSA (Nacionalinė gyvenimo skatinimo agen- 
tūra). Liusinderis pasitelkė į pagalbą geriausias reklamos agen- 
tūras šūkiams, sąvokoms, naujoms idėjoms kurti, kad žmonės 
labiau pamiltų gyvenimą ir neskubėtų 1š jo iškeliauti. 

Kas būtų tuo patikėjęs prieš 2000 metus? Tikriausiai visi bū- 
tų mirę iš juoko, jei kas nors būtų pasakęs, jog ateis laikas, kai 
prireiks reklamos, kad žmonės brangintų tai, kas aiškiausia, na- 
tūraliausia ir paprasčiausia pasaulyje, - gyvybę. 


268 - REKLAMA 


Gyvenimas - laikas, kupinas emocijų. Pasakoja Siuzana M., 
dvidešimtmetė studentė: 

„Iš pradžių aš nelabai mylėjau gyvenimą. Man netgi atrodė, 
kad jis kažkoks menkas. Gyvena mano tėvai, dėdė, seneliai ir 
visi nevykėliai giminės. O aš niekaip negalėjau suprasti, kodėl 
jie taip nori gyventi, kaip pakenčia senatvę. Kokie kvailiai! 

Taip, gyvenimas man atrodė bevertis. Aš netgi bandžiau pa- 
bėgti nuo jo svaigindamasi narkotikais ir alkoholiu. Tačiau nar- 
kotikai ir alkoholis sugadino man sveikatą. Tada kilo noras pasi- 
traukti iš gyvenimo. Paskui į galvą šovė mintis: „Kodėl prieš pa- 
sitraukiant iš gyvenimo nepakeliauti po pasaulį?“ Štai tada daug 
ką pamačiau ir supratau, kad gyvenimas puikus. Gyvena auga- 
lai, gyvena gyvūnai, gyvena netgi akmenys. Ir pagalvojau: „O 
kodėl gi man negyventi?“ 

Dabar visai nesigailiu dėl savo pasirinkimo ir, matydama dve- 
jojančius jaunuolius, sakau jiems: „Keliaukite, vaikinai, ir jūs 
aplink pasaulį. Pamatysite, kad gyvenimas —- įdomus dalykas, jis 
dar ilgai bus madingas!“ 


NGSA (Nacionalinės gyvenimo skatinimo agentūros) pranešimas 

269 — POLICIJOS REGISTRACIJOS KORTELĖ 


Kreipimasis į Priežiūros tarnybą: 

Tai tampa tikra beprotybe! Kad ir kokie stiprūs būtumėte, 
nebūkite arogantiški! Pripažinkite savo klaidas. Jūsų 
silpnumas žalingas. Labai žalingas. Visiems. 


Priežiūros tarnybos atsakymas: 
Baimė jus apakino. Prašome nusiraminti. Ir, svarbiausia, 
nepanikuokite. Elgiamės labai apdairiai. 


270 - JAPONŲ MITOLOGIJA 


„Mes - tik smiltelės, tačiau esame kartu. 
Mes - lyg smiltelės paplūdimyje, tačiau be smiltelių nebūtų 
paplūdimio.“ 


POEMA JAMATO (SENĄJA JAPONŲ) KALBA 


Frensio Razorbako disertacijos „Toji nepažįstama mirtis“ ištrauka 


271 — SAVIŽUDYBĖ — DIDŽIULĖ KLAIDA 


Nacionalinė gyvenimo skatinimo agentūra stengėsi kiek įma- 
nydama, tačiau rezultatai buvo menki. Reikėjo tikrai tragiško 
įvykio, kaip antai atsitikimo su Lamberu, kad žmonės baigtų 
žudytis. 

Tai atsitiko vieną sekmadienį Šomono kalvų tanatodrome. Kar- 
tais mes leisdavome draugams naudotis savo pakilimo krėslais. 
Lamberas, mūsų mėgstamiausio tailandiečių restorano šeiminin- 
kas, kartą paprašė leisti jam išbandyti vieną iš jų. Neturėjome 
priežasčių nesutikti, juolab Lamberas buvo lyg ir privačios mū- 

sų valgyklos šefas. Mes stengėmės palaikyti su juo kuo geres- 
nius santykius. 

Jis atsisėdo. Nustatėme prietaisus. Jis ėmė skaičiuoti: „Šeši, 
penki, keturi, trys, du, vienas, startas“ ir paspaudė valdymo prie- 
taiso svirtį. 

Iki tol viskas vyko normaliai. Keisčiausia atsitiko jam grįžus. 
Kai Lamberas atmerkė akis, pamaniau, kad prieš mane visai kitas 
žmogus. Jis buvo susijaudinęs, nervingas, netgi veidas visai kitoks 
negu mūsų geraširdžio tailandiečių restorano šeimininko. Vyras 
žiūrėjo į mus įsmeigęs piktą žvilgsnį. Nebeatpažinau jo. Gal tai 
ponas Haidas, kurį iki šiol slėpė daktaras Džekilas - Lamberas? 

— Ar jūs gerai jaučiatės, pone Lamberai? — paklausiau. 

— O taip! Gerai. Netgi labai gerai. Taip gerai dar niekada nesu 
jautęsis. 

— Ar jūs pabuvojote Galutiniame kontinente? - paklausė 
Amandina. 

— Taip! Esu lankęsis. Tai tikrai labai įdomi vieta. 

Balsas ir veido bruožai - kaip ir ankstesnio Lambero, tačiau 
galėjau prisiekti, kad čia buvo nebe tas žmogus. 

Paskui jis tapo sarkastiškas, jo akių vyzdžiai buvo kažkaip keis- 
tai išsiplėtę. Jis pamiršo viską apie kulinariją, pamiršo netgi mėgs- 
tamiausią makaronų su baziliku receptą. Nuo šiol jam į kulina- 
riją buvo nusispjauti. Jis skubiai paskelbė, kad parduoda savo 
restoraną. O jo buvę taip rūpestingai aptarnaujami klientai te- 
gul maitinasi kur tik nori! Jis išvyko iš miesto, ir mes jo daugiau 
nebematėme. 

Ta istorija mane labai sukrėtė. Aš ją papasakojau kolegoms iš 
kitų tanatodromų. Jie patikino jau matę panašių atvejų. Kaip ir 
aš, jie manė, kad tai daktaro Džekilo sindromas. Pavadinimas 
prigijo. 

Tai problemai apsvarstyti mes surengėme konferenciją. Ra- 
džava, atsakingas indų tanatodromo darbuotojas, pateikė savo 
versiją. Paaiškinimas mistinis, bet nors šį tą paaiškinantis. 

Anot jo, tokio fenomeno šaltinis —- savižudžiai. Kai kas nors 
nusižudo neišgyvenęs to laiko, kuris jam buvo skirtas Paskuti- 
nio teismo, jo ektoplazma virsta klaidžiojančia siela. Ji skraido 
virš žemės ieškodama kūno, kad galėtų jame nugyventi likusį jai 
skirtą gyvenimą. Deja, labai sunku rasti laisvą kūną, todėl dau- 
gybė savižudžių taip ir klaidžioja ištisus tūkstantmečius. 

Klaidžiojančias sielas gyvieji dažnai vadina vaiduokliais. Toms 
nelaimingoms ir susikrimtusioms sieloms patinka gąsdinti žmones, 
bailius ir naivuolius stuksendamos naktimis į sienas, kilnodamos 
parketą ar drebindamos sietynus. Dar blogiau, jos gali netikėtai 
sukelti lietų ir audrą, tai ir yra vienintelė jų galia. Tokie smerktini jų 
veiksmai juokingai menki ir turėtų kelti gailestį, o ne baimę. 

— Mes kalbame apie piktąsias dvasias, — pareiškė Dakaro ta- 
natodromo vadovas. 

— Blolos, blolos bians — vyrams, o blolos blas - moterims, — 
patikslino atsakingas darbuotojas iš Abidžano. 

— Gali būti, tačiau dabar, kai padaugėjo savižudybių, atmos- 
fera turi būti perpildyta kūnų ieškančių vaiduoklių, — atsiduso 
jo kolegė iš Los Andželo. 

Radžava aiškino toliau: 

— Kai gyvas Žmogus medituoja arba susidomi tanatonautika, 
jis kuriam laikui atsiskiria nuo savo fizinio kūno. Tuo metu pro 
šalį skrendanti siela iškart įsikuria jame. 

Mes tylėdami žiūrėjome vienas į kitą. Kiek kartų mums ke- 
liaujant buvo kilusi tokia grėsmė! Ir dar blogiau. Juk mūsų dėka 
į aną pasaulį išvykę turistai — didžiulis laimikis kūnų ieškantiems 
vaiduokliams. Koks paradoksas! Savižudžiai, kurie žudosi tikė- 
damiesi geresnio gyvenimo, puola į pirmą pasitaikiusį kūną! Ir 
dar neaišku, ar jiems pasiseks! Nėra taip lengva nutaikyti tinka- 
mą akimirką ir rasti laisvą kūną. 

Taigi visi mąstėme apie pamišimo atvejus sugrįžus. Dabar paaiš- 
kėjo, kodėl esama tokių staigių nuotaikos ir elgesio pasikeitimų. 

— Reikia skelbti pavojų, - pasiūliau. — Reikia, kad Žmonės 
liautųsi žudytis ir nebevyktų į tanatonautų keliones. Tai perne- 
lyg pavojinga! 

Kiekvienas savo šalyje surengėme spaudos konferenciją. Nie- 
kas mumis nepatikėjo. Atsirado skeptikų, kurie pareiškė, kad 
mes vieni norime užsiiminėti šiuo sportu, bet laikai keičiasi, ne- 
trukus netgi darbininkai galės sekmadieniais leistis į tokias ke- 
liones. Ką jiems atsakyti? Nepaisydamos mūsų perspėjimų, ek- 
toplazmų kelionių agentūros toliau dirbo savo darbą. Visada ra- 
sis entuziastų, norinčių pabuvoti pačiuose tolimiausiuose konti- 
nentuose, tikinčių, kad tokių yra, o nelaimės, anot jų, gali ištikti 
tik kitus, ne juos. 

Nenoras prarasti kūno pakilus kai kuriuos vis dėlto privertė 
atsisakyti savo sumanymo. Nelabai malonu, kai Žinai, kad, išti- 
kus nelaimei, kas nors gali tapti jumis, įsėlinti į jūsų šeimą, 
netgi įlįsti į jūsų Žmonos lovą, ir niekas nepastebės, kad kažkas 
pasikeitė. 

Norintiesiems nusižudyti atrodė kitaip negu turistams į ana- 
pusinį pasaulį. Vieni norėjo atlikti žygdarbį, kiti ieškojo pagal- 
bos ar laimės. Nors Konradas nukainojo savo neparduotų piliu- 
lių „Pašalintas iš žaidimo“ atsargas, niekas jų nebepirko. Tapti 
klaidžiojančia ir galbūt šimtmečius ieškančia kūno siela nebuvo 
labai viliojanti perspektyva. 

Žmonės suprato, kad nusižudžius skaitiklio rodmenys nenu- 
krisdavo iki nulio, gyvenimas būtinai turi būti nugyventas iki 
galo. Visi vėl įprato kęsti nesėkmes. 

Mano kolegos indo aiškinimas turėjo ir kitą pranašumą: jis 
paguodė vaikų ir paauglių, per anksti mirusių dėl ligos ar nelai- 
mingo atsitikimo, tėvus. Taigi persikūniję savižudžiai, radę jiems 
tinkamą kūną, dar kurį laiką gali gyventi. Šešiasdešimtmetis sa- 
vižudis, jei jam buvo skirta gyventi šešiasdešimt šešerius metus, 
atgims kaip vaikas, kuriam lemta mirti sulaukus šešerių. Iš tik- 
rųjų tai buvo ištisas mokslas, kaip geriau tvarkyti savo karmą, o 
kiekviena diena pateikdavo vis naujų įrodymų. 

Raulis atsitvėrė tylos siena. Aš Žinojau, kad jis be paliovos 
galvoja apie Stefaniją. Mes apie ją sužinodavome tik iš laikraš- 
čių. Ji subūrė aplink save pulką blogiukų. Tibeto budistė italė, 
kurią taip mylėjome, visur skelbė, kad turi būti gėrio ir blogio 
pusiausvyra. Kad ir kokios dabar būtų mūsų Žinios, norintieji 
nusižudyti susidurs su labai banaliu pasauliu. 

Stefanijos sutelkta triukšmadarių, vilkinčių juodomis odinė- 
mis striukėmis ir važinėjančių motociklais, orda elgėsi tuo metu 
itin nepopuliariai: vogė, žudė, prievartavo, plėšė. Tačiau baimė 
suteršti savo karmą buvo tokia stipri, kad Stefanijai buvo sunku 
susirasti bendrininkų, jos iniciatyvos beveik niekas nepalaikė. 

Stefanija tapo susidomėjimo objektu ir, kai policijai atsirasda- 
vo galimybė suimti ją arba kurį nors iš jos bendrų, policininkai to 
nedarydavo. Baiminosi, kad operacija bus įvertinta kaip agresija, 
o tie banditai, šiaip ar taip, bus nubausti, kai turės persikūnyti. 

Vis dėlto Rauliui ir man Stefanija kėlė didelį nerimą. Įkūny- 
dama blogį, ji patvirtino, kad čia, žemiškajame pasaulyje, slypi 
dar daug pavojų. Ji paryškino gėrį. Aukodama savo karmą vi- 
suomenei stabilizuoti, galiausiai ji visiškai atsižadėjo savęs. 

Mes visi jautėme, kad blogoji Stefanija iš tikrųjų šventoji. Ne- 
bežinojome, ką mums daryti. Galiausiai nutarėme vykti į aukš- 
tybes ir pažiūrėti, kas ten dabar darosi. 


272 - REKLAMA 


Venstakas, keturiasdešimt dvejų metų viengungis, manekenių 
agentūros vadovas. Jis myli gyvenimą ir aiškina kodėl: 

„Visas mano gyvenimas — moterys. Jos visos tokios skirtin- 
gos. Kitokios jų burnos, akys, kojos, krūtys, kvapai, eisena, plau- 
kų kirpimas, kaklo forma. Man neužteks laiko jas visas pažinti. 
"Todėl džiaugiuosi, kad gyvenimas gana ilgas. Ketinu vesti dvy- 
liktą kartą. Man patiktų gyventi šimtą metų, kad pažinčiau kuo 

daugiau moterų. Kadangi moterų būna tik gyvenime, aš dėkin- 
gas gyvenimui ir dėkingas moterims.“ 


NGSA (Nacionalinės gyvenimo skatinimo agentūros) pranešimas 


273 —- VISKAS DAR LABIAU KOMPLIKUOJASI 


Kelyje į Rojų visada tyko daug pavojų! Pakilome normaliai, 
jeigu lygintume su ankstesniais laikais, kai atsidurdavome vie- 
nui vieni tarp mirusiųjų. 

Vos palikęs žemę, pakliūni į minią turistų-ektoplazmų, bamba- 
gyslėmis susirišusių su savo gidu — persikvalifikavusiu vienuoliu. 

Ir visur pilna reklamų, jų gal net per daug! Filmai apie nenu- 
sisekusius ankstesnius gyvenimus, greitojo maisto, kasdienio ka- 
čių ir šunų ėdalo, cigarečių, nepaprastų kelionių reklama... Ir, 
žinoma, didžiulis Nacionalinės gyvenimo skatinimo agentūros 
plakatas, raginantis grįžti į gyvenimą! 

Liusinderis pasistengė užtikrinti Galutiniame kontinente kuo 
geriausią saugumą. Prie įėjimo pasitinka apšviestas šokančio tur- 
kų dervišo plakatas: 

„Sveiki atvykę į Rojų! Jūs esate už tūkstančio šviesmečių nuo 
Žemės. Dėmesio! Pavojinga! Draudžiama keliauti vienam. Pasi- 
stenkite rūpestingai surišti savo bambagyslę su savo gido bam- 
bagysle.“ 

Paskui buvo išvardyti įvairūs įsakai, išleisti padedant Jungti- 
nėms Tautoms: 


1 punktas. Rojus nepriklauso jokiai šaliai ir jokiai religijai. 

2 punktas. Rojaus vartai atviri visiems, ir niekas neturi teisės 
drausti ten patekti. 

3 punktas. Draudžiama nutraukti kito asmens ektoplazmos 
bambagyslę. Toks veiksmas — nusikalstamas, ir nusikaltėlis bus 
persekiojamas. 

4 punktas. Kiekvienas fizinis kūnas atsakingas už savo ekto- 
plazmos veiksmus. 

5 punktas. Prašome, kad turistai tanatonautai paliktų šią vietą 
tokią švarią, kokią norėtų ją rasti sulaukę tikrosios savo mirties. 

6 punktas. Draudžiama trukdyti angelams dirbti. 

7 punktas. Draudžiama įsiminti kitų prisiminimus ir fantazi- 
jas. Rojuje, kaip ir Žemėje, kiekvienas viską gali išbandyti pats. 

6 punktas. Draudžiami ektoplazmų grafiti ant koridorius puo- 
šiančių reklamų. 

9 punktas. Draudžiama slėptis už komos sienų siekiant su- 
klaidinti keliaujančius mirusiuosius. 

10 punktas. Draudžiama kalbėtis su arkangelais, kai jie verti- 
na sielas. 

11 punktas. Kai sielos vertinamos, draudžiama daryti poveikį 
kokios nors sielos naudai ar nenaudai. Joks pašalinių liudijimas 
neturės įtakos arkangelų sprendimui. 

12 punktas. Rojus - ne atrakcionų parkas. Prašome tėvų, ke- 
liaujančių su vaikais, tvirtai surišti ektoplazmų bambagysles. 


Viskas buvo numatyta turistų patogumui ir saugumui. Į akis 
krito užrašas ant pirmos komos sienos: 

„Mochas 1. Dėmesio: blogi prisiminimai. Jautrūs asmenys, 
sustokite. Jeigu negalite susitaikyti su savo praeitimi, prašome 
atsirišti nuo vadovo bambagyslės ir grįžti į savo kūną.“ 

Tos dienos mirusieji ir tanatonautai, nepaisydami perspėjimo, 
įpuolė visi iškart. Kai kurie vaidino, kad lyg imtynininkai kovoja 
su liūdnais savo prisiminimais. Kaip nepadoru! Graikų turistai 
dėjosi viskuo besidominčiais keliautojais, nors iš tikrųjų visa tai 
jiems nerūpėjo. 

Visur iškabintos reklamos gyrė psichoanalitikų ir privačių de- 
tektyvų nuopelnus, jos buvo skirtos tiems, kurie dar turėjo gali- 
mybę išpirkti savo kaltes. 

Juodosios šalies gatvelėse aptikau ir savo nelaimingą atsitiki- 

mą su mašina, ir ginčus su broliu, ir Felikso Kerbozo mirtį, ir 
kadaise išgyventą beprotišką meilę Amandinai, ką jau kalbėti 
apie daugybę menkesnių įvykių, kurių niekada nė neprisiminda- 
vau. Pamažu pradėjau prie to priprasti. 

Mochas 2, ir atvykstame į raudonąją malonumų zoną. Kai ku- 
rių turistų fantazijos tikrai nešvankios. Manau, kad ši vieta kuo 
toliau, tuo labiau panėšėja į šiltą ir drėgną moters makštį. Aman- 
dina tikriausiai įsivaizdavo vyro penį... 

Nepaisant įsakų pakeitimų, čia buvo reklamuojamos sekso par- 
duotuvės, nusirengiančios moters stebėjimo pramogos ir vaizdo 
pornografija. 

Nustumdama į šalį fantazijas apie orgijas, Amandina nusive- 
dė mane, kad vėl neatsitrenkčiau į savo antrininką, vilkintį juo- 
da odine striuke. Mane pasivijo moteris, ji šaukė esanti Nadina 
Kent. Aš telepatiškai išrėkiau, kad paliktų mane ramybėje, nes 
esu vedęs, šeimos tėvas. Tada Nadinos vaizdas pasikeitė ir įgavo 
aptakias Stefanijos formas. 

Iš tikrųjų mano fantazijose buvo visos mane supančios moterys. 

Nepasitikėdama Amandina paėmė man už rankos, ir taip mes 
ėjome iki Mocho 3. 

„Dėmesio! Čia Mochas 3. Netrukus jūs pateksite į rausvai 
gelsvąją šalį. Kol dar laikas, nekantrieji tegul grįžta.“ 

Mes ėjome tik kokias dvi ar tris minutes, tačiau jos mums 
prailgo kaip keturios ar penkios valandos. Visur - laikrodžių 
gamintojų reklamos. Iš tikrųjų visai nesunku viešai skelbti įsta- 
tymus, nors jų ir nepaisoma. 

Nebesistebėjau sutikęs žinomų aktorių ar kitų garsių žmonių. 
Aš tik skubėjau kuo greičiau iš čia išeiti. Viskuo galima persi- 
sotinti. 

Laikas — didžiausias priešas! 

Geltonoji zona. „Dėmesio! Mochas 4. Netrukus jūs įžengsite 
į žinių šalį. Sustokite, jei nesate pasiruošęs sužinoti visų pasau- 
lio tiesų.“ 

— Eureka! Eureka! - telepatiškai rėkė labai susijaudinę grai- 
kų turistai. 

Pagaliau - Mochas 6. 

„Sveiki atvykę į septintąjį dangų. Čia baigiasi visų likimai. Jūs 
pasiekėte spindinčią juodosios skylės gilumą. Tiems, kurie stos 
prieš teismą, linkime gero persikūnijimo. Kitiems primename, kad 
nereikia trukdyti angelams dirbti“, — skelbė šokantis dervišas. 

Mes priartėjome prie baltosios, sielų vertinimo, zonos. Ange- 
lai jau pradėjo mus pažinti. Jie nekreipė jokio dėmesio į turis- 
tus, užtat trys iš jų priėjo prie Raulio, Amandinos ir manęs. 

Keletas graikų pateikė klausimų, bet angelai apsimetė, kad jų 
neišgirdo. 

— Gerai, —- sakė helenai, — čia Olimpas, bet kur Dzeusas? 

Tie kvailiai nieko nesuprato. Nei Dzeuso, nei Jupiterio, nei 
Kecalkoatlio, nei Toro ar Izidės. Pagal hierarchiją angelai neturi 
viršininko. Be to, angelai neturi vardų, jie vadinami visais var- 
dais. Angelai neturi tautybės, jie yra visų tautybių, visų religijų, 
visų filosofijų atstovai. Koks absurdas, kai šovinistai teigia, kad 
būtent jų dievybės didingesnės negu kitų! 

Aš ne iš karto suvokiau, kad vienas iš graikų telepatiškai kly- 
kia ne iš nuostabos, o iš išgąsčio. Viskas paaiškėjo, kai jis vėl 
sušuko savo kalba, bet mes visi telepatiškai supratome: 

— Mano bambagyslė nutraukta! 

— Negali būti! —- ramiai atsakė gidas. - Ji tebėra pririšta prie 
mūsų grupės mazgo. 

— Ne, - verkšlendamas atsakė jis. — Ji nutraukta ten, apačioje! 

Vadinasi, kol ektoplazma vaikščiojo čia, žemėje kažkas nužu- 
dė jo kūną. Bambagyslė buvo tvirtai pririšta prie kitų, tokia ir 
liko. Kai visa grupė atriš savo mazgus, tik tada vargšas velionis 
pradės kelionę į būsimą savo persikūnijimą. Baisu žinoti, kad 
kažkur toli esi miręs! 

Vos spėjome suvokti, kas vyksta, kai pasigirdo kitas pražūtin- 
gas riksmas! Aštuoniolika graikų turistų vieną po kito ištiko toks 

pat liūdnas likimas. Jų bambagyslių mazgas buvo sveikas ir ne- 
paliestas, tik jis nebebuvo sujungtas su žeme. Visi prarado savo 
fizinius kūnus! Jie kartu nuskubėjo prisijungti prie ilgo mirusių- 
jų srauto. 

Taip, kūniškieji apvalkalai labai pažeidžiami, juos visada labai 
pavojinga kur nors palikti. Suvokę tokią tiesą, Raulis, Amandi- 
na ir aš kiek galėdami sutrumpinome kelionę, kad kuo greičiau 
atgautume patogius apsauginius šarvus, savo nuosavus kūnus. 

Vakariniai laikraščiai įvardijo nusikaltimo danguje vykdyto- 
jus —- Stefaniją ir jos gaują. Italė išsiuntinėjo pagrindinėms spau- 
dos agentūroms informacinius pranešimus. Ji pareiškė, kad nuo 
šiol kovos su tanatodromais ir siųs į Galutinį kontinentą kelio- 
nių po visatą mėgėjus. Šitaip ji ketino perduoti mirčiai savo bai- 
mę ir savo paslaptį. Įvairiapusė programa! 

— Stefanija teisi! - sušuko Raulis. - Mes per toli nuėjome. 

Aš ėmiau protestuoti: 

— Juk tu pats pirmas pareiškei norą sužinoti viską apie mirtį! 
O dabar, kai mes atskleidėme jos paslaptis, tu apgailestauji? 

Mano draugas iš tikrųjų visiškai pasikeitė. Žirgliodamas po 
mansardą, jis autoritetingai pareiškė: 

— Geriau mes būtume nieko nežinoję. Openheimeris irgi gai- 
lėjosi išradęs atominę bombą. 

— Per vėlu grįžti atgal, — sušnibždėjau. 

— Tinkamai pasielgti niekada ne vėlu, - pareiškė Raulis. 

Amandina, Roza ir aš linkčiojome galvomis. Raulis staiga pra- 
kalbo kaip ir jo Žmona: 

— Na, žmogžudystėms užkirsti kelią pavyko. Tačiau apsidai- 
rykite aplink, kokie abejingi tapo žmonės! Nieko nebevyksta. 
Jokių karų, jokių nusikaltimų, jokių svetimavimų, jokių trum- 
palaikių aistrų. Vienintelė drąsuolė — Stefanija. 

Iš tikrųjų visas pasaulis tapo nepakenčiamas. Aš atėjau į ta- 
natonautiką norėdamas įveikti nuobodulį, o tanatonautika visą 
pasaulį padarė nuobodų! 

Pro stiklines duris pamačiau berniuką, vogčiomis klijuojantį 
plakatą. Tai buvo nespalvotas Stefanijos portretas su užrašu di- 
delėmis raudonomis raidėmis: „Visi kartu sunaikinkime blogį!“ 


274 —- RAUDONOJO KRYŽIAUS FILOSOFIJA 


„Savo norais jūs traukiate į save gyvenimą. Aplink jus yra su- 
sidariusi dvasinė sfera, ji traukia viską, tačiau ne viską vienodai. 
Tą dvasinę sferą sudaro jūsų norai. Ją taip pat sudaro ir jūsų 
baimės - neigiama jūsų norų dalis. Jos - lyg dvi tos pačios mo- 
netos pusės. Be sąmoningų norų, egzistuoja ir nesąmoningi no- 
rai ir baimės. Taip jūs traukiate žmones ir įvykius, sudarančius 
jūsų gyvenimo audinį. Veiksmas tėra subrandintas jūsų noras. 

Mes galime išsilaisvinti tik atrišę emocinius buvusių ir dabar- 
tinių situacijų mazgus.“ 

MaxsAS HEINDELIS „RAUDONOJO KRYŽIAUS KOSMOGONIJA““ 


Frensio Razorbako disertacijos „Toji nepažįstama mirtis“ ištrauka 


275 — SIELŲ GROBIKĖ 


Rozą ir mane labai išgąsdino Fredžio jaunesniojo riksmas prie 
televizoriaus. Staiga nutrūko puertorikiečių animacinis filmas, 
kurį jis įdėmiai žiūrėjo. Mažame ekrane mirgėjo balti ir juodi 
vingiai. 

— Tėti, televizorius sugedo. 

Tai nebuvo gedimas. Pamažu ėmė ryškėti Stefanijos paveikslas. 

— Jai pavyko įsibrauti į patį populiariausią penkiasdešimt tre- 
čią kanalą Žiūrimiausiu laiku! — sušuko susižavėjusi Roza. 

Mes nutildėme sūnų, besipiktinantį, kad nutraukė mėgstamiau- 
sią jo laidą, o aš pagarsinau, kad geriau girdėtume, ką kalba mū- 
sų draugė. 

Kažkur miške, užsilipusi ant žolėmis užžėlusios kalvos, Stefa- 
nija sakė susirinkusiesiems kalbą. Stambiu planu buvo rodomas 
jos veidas, anksčiau toks linksmas, o dabar iškreiptas įniršio. 

— Ačiū visiems, kad atėjote, - dėkojo ji. - Žinau, kiek reikia 
drąsos, kad pažadėtum atsiduoti blogiui rizikuodamas suteršti 
savo karmą. Tačiau mes tai darome žmonijos labui. 

Pasigirdo pritarimą reiškiantis ūžesys. Paskui buvo parodyti jau- 
nuoliai lyg krovikų tatuiruotais raumenimis ir merginos ilgais plau- 
kais, nukarusiais iki suplyšusių džinsų. Kreipdamasi į milijonus 
televizijos Žiūrovų, Stefanija kreipėsi ir į savo šalininkus: 

— Pasaulis nėra nei geras, nei blogas. Iš gamtos, Dievo ar dar 
ko nors, kam mes patikime tvarkyti savo gyvenimą, nesulaukia- 
me nei atpildo, nei bausmės. Mes patys turime mokytis iš savo 
patirties. Galima tik viena klaida — nežinojimas. Visa žmonijos 
istorija kupina bjaurumo ir žiaurumo. Mes turime iš to pasimo- 
kyti. Skausmo pamokos visada veiksmingesnės už džiaugsmo pa- 
mokas. Taigi aš galiu jums patvirtinti, kad Paskutinio teismo va- 
landą jūs patirsite visus džiaugsmus ir kančias, kuriuos suteikė- 
te savo artimui. Visą savo patirtį sukaupiate žemėje. Mirties 
valandą jūs suprasite visų savo veiksmų žemėje svarbą. Sakau 
jums, kad arkangelai įvertins visus labiausiai peiktinus jūsų veiks- 
mus, tačiau jie nei pyks, nei piktinsis. Jie tik pasijuoks iš jūsų 
kvailumo. Gerumas nėra gyvenimo tikslas. Gyvenimo tikslas — 
realizuoti save. Gyvenimo tikslas nėra būti maloniam, svarbu 
visada būti sąmoningam. Gyvenimo tikslas — sunaikinti nežino- 
jimą. Per trisdešimt Bordžų valdymo metų Italijai teko patirti 
karą, terorą, žmogžudystes, nuodijimus, tačiau ši šalis davė Le- 
onardą da Vinčį, Mikelandželą ir visą dvasinį Renesansą. O ką 
davė penki Šveicarijos taikos ir demokratijos amžiai? Laikro- 
džius, kad būtų galima tiksliai žinoti laiką, matuojantį begali- 
nius jų rūpesčius. Jau nuo senų senovės Gėris kovoja su Blogiu, 
Grožis su Bjaurumu, Tiesa su Melu, Jan su Jin, ir būtent ta 
nuolatinė priešprieša spartina mokslo raidą ir pažangą, nes vie- 

na niekada negalėtų egzistuoti be kita. Taigi žmonėms, susipaži- 
nusiems su Galutiniu kontinentu, vedamiems žmogiško noro vis- 
ką daryti paprasčiau, gyvenimo tikslas tebuvo vienas vienintelis — 
būti geriems! Baisi klaida! Nes iš tikrųjų, sakau jums, blogis rei- 
kalingas tam, kad čia, žemėje, būtų išlaikyta pusiausvyra. 

Koks penkiasdešimt vienas už kitą panašesnių į banditus mer- 
ginų ir vaikinų, susibūrusių aplink ją, skandavo: 

— Mes grąžinsime Blogį! Mes grąžinsime Blogį! 

— Ačiū jums, mano draugai. Ačiū. Pirmas bandymas padėti 
žmonijai tinkamai suvokti tikrovę jau įvyko — mes jau pasiuntė- 
me į pomirtinį pasaulį graikų turistų grupę, atsitiktinius tanato- 
nautus, neturėjusius ką veikti Rojuje. Tai tik pradžia, mes ir to- 
liau tęsime kovą. Patikėkite, sakau jums, mes nesustosime. 

Juodos Stefanijos akys svaidė žaibus. Ji trokšte troško įtikinti 
savo siekio teisėtumu. 

Pagyvėjo šalia jos stovintis gauruotas barzdočius: 

— Mes terorizuosime tanatonautus grasinimais ir smurtu. Mes 
sieksime, kad būtų uždaryti tanatodromai. Kiekvienas, kuris ban- 
dys pakilti nuo žemės, iš anksto bus pasmerktas mirti. Paskuti- 
nis perspėjimas, turistai mirtininkai! 

Juokas ir aplodismentai. Motociklų burzgesys. 

Pankė kosmetiniu pieštuku apvedžiotomis akimis ir ryškiai 
raudonomis lūpomis sušuko perrėkdama triukšmą: 

— Ir ne tik tanatodromai! Blogio yra visur! Vieną kartą reikia 
liautis būti manieringiems! Tai galima įveikti labai paprastai! 

— Ką siūlai? — paklausė kažkas kimiu balsu. 

— Kodėl neatgaivinti sunkiojo roko? Parduotuvėse ir kitur per 
radiją sklinda tik klasikinė arba lengvoji muzika. Įgriso. Aš no- 
riu griausmingų roko koncertų! 

— Roko! Roko! - skandavo kovotojai už Blogį. 

— Jūs tikrai norite? Štai! 

Kamera pasisuko į roko gerbėją. Nesiskutęs tipas sėdėjo ant 
motociklo su cigarete dantyse ir raiščiu ant kaktos ir mojavo 

kasete tarsi kokia relikvija. Viršuje užrašyta AC/DC ir labai se- 
nas, tačiau daug žadantis pavadinimas Highway to Hell (Kelias į 
pragarą). Motocikle buvo įmontuotas grotuvas. Jis įdėjo kasetę, 
visi su pavydu stebeilijo į jį. 

Roko gerbėjas atsuko visą garsą ir pasigirdo pašėlusi muzika. 

Visi nenustygdami vietoje tuojau pat ėmė šokti kažkokį bar- 
barišką genties šokį - apsupo savo vedlę Stefaniją ir ėmė mėg- 
džioti gašlius jos judesius. 

Jie visi įpuolė į ekstazę. Tik jie vieni galėjo prikelti pasaulį. 

— Jei mes esame, vadinasi, Dievas to nori! —- sušuko Stefanija. 

— Jei mes žudome, vadinasi, Dievas to nori! - sustaugė barzdyla. 

— Jei mums patinka sunkusis rokas, vadinasi, Dievas to nori! — 
šaukė pankė. 

— Dievas yra Gėris, tačiau Dievas yra ir Blogis, nes Dievas — 
Viskas, — toliau aiškino uždususi Stefanija. - Ten, aukštai, aš 
sutikau Šėtoną, ir jis, sakau jums, yra kažkas labai garbinga! Bili 
Džo, išjunk muziką. 

Motociklininkas tučtuojau pakluso. Nė vienas šokėjas nepro- 
testavo, nors visi buvo ekstazės būsenos, panašiai kaip šokantys 
dervišai. Akivaizdu, kad Stefanija buvo gerbiama Blogio garbin- 
tojų klano, jie paklusdavo jai vos pirštu pamojus. 

— Dingo ne tik sunkusis rokas. Dingo ir alkoholis. Žmonės 
nebedrįsta gerti, nes bijo blogai pasielgti paveikti alkoholio. Nuo 
žemės paviršiaus dingo visos spirito varyklos ir vyno daryklos. 
Atidarykime jas slaptai ir platinkime butelius visur. 

Pats sau pagalvojau, kad ji tikriausiai retkarčiais susitinka su 
buvusiu savo vyru. Štai bent vienas, kuris neatsisakė! Ir, aišku, 
jis žino, kur gauti tų butelių. 

Geresnių idėjų Blogio skleidėjai ir negalėjo rasti. Skatinti gir- 
tavimą — idėja kaip tik jiems. Paplitus alkoholizmui, rasis vyrų, 
kurie muš moteris ir vaikus, girti vairuotojai partrenks dorus 
žmones, prasidės prievartavimai. Akmuo į Gėrio daržą! 

— Taip, valio alkoholiui! 

— Be alkoholio, yra dar ir... 

— Narkotikų, - pakišo mintį greitai susigaudantis Bilis Džo. 

— Narkotikai! — pritarė Stefanija. - Atkurkime narkotikų per- 
pardavinėtojų tinklą. Dar turėtų būti likę prekybos vietų prie- 
miesčiuose. Užteks tik mandagiai paprašyti buvusių šefų, ir jie 
be jokio vargo duos mums kokaino, nes bus įsitikinę, kad daro 
gerą darbą gelbėdami narkomanus, pritrūkusius narkotikų. 

Kažkur iš gilumos AC/DC garsai pasigirdo anksčiau, negu 
Stefanija apibendrino: 

— Mano draugai, dabar jūs visi žinote, ką turite daryti: ver- 
buoti naujus šalininkus, žudyti tanatonautus, platinti alkoholį ir 
narkotikus. Visiems kartu, sakau jums, mums pavyks atgauti šven- 
tą Gėrio ir Blogio pusiausvyrą. 

Paskui, žiūrėdama tiesiai į kamerą ir kreipdamasi į ją stebin- 
čius televizijos žiūrovus, ramiai užbaigė: 

— Blogis vėl atgijo. Drebėkite visi arba junkitės prie mūsų! 

Paskui ekraną užliejo kažkokia migla, ir netrukus Fredis jau- 
nesnysis vėl galėjo žiūrėti animacinį filmą. 


276 — POLICIJOS REGISTRACIJOS KORTELĖ 


Kreipimasis į Priežiūros tarnybą: 

Mes čia nereikalingi. Staigus Žmonijos pozicijos pasikeiti- 
mas. Tanatonautams nukenksminti Stefanija Čičeli mums 
nebuvo reikalinga. Natūrali reakcija į užsitęsusį suglebimą. 


Priežiūros tarnybos atsakymas: 
Mums visai nesvarbi jūsų nuomonė. Mes laikomės senosios 
politikos. 

277 —- ZOROASTRIZMO MITOLOGIJA 


Penktadalis mirusiųjų kūnų pakils iš žemės, jie atrodys kaip 
mirties valandą; pakils iš tos vietos, kur jų kūnas iškvėpė pasku- 
tinį atodūsį. Pakils po du: tėvas ir sūnus, žmona ir vyras, moky- 
tojas ir mokinys, tas, kuris veda, ir tas, kuris paklūsta. 

Kelkitės, kūniškos būtybės, jūs, kurie, gerbėte jasat, jūs, ku- 
rie mirėte šioje Žemėje! 


Frensio Razorbako disertacijos „Toji nepažįstama mirtis“ ištrauka 


278 - PUSIAUSVYRA 


Nepaisant viso Stefanijos įkarščio ir iškalbingumo, jai nepasi- 
sekė atgaivinti Blogio jėgų. Jai niekada nepavykdavo surinkti 
daugiau kaip šimto vaikigalių, darančių nusikaltimus, o visi kiti 
buvo abejingi. 

Italė išdalijo daugybę atsišaukimų, Žmonės juos paimdavo ir 
net neskaitę išmesdavo į artimiausią šiukšlių dėžę. Taip jie padė- 
davo palaikyti miesto švarą ir lengvai gaudavo teigiamų taškų. 

Keletas laikraščių tekstą išspausdino be jokių komentarų. Vis 
dėlto šioks toks domėjimasis buvo: 


„Kokios nuodėmės geriausios? 

Žudyti? Jei yra Dievas, nesvarbu koks, jis niekada netrukdė 
tautoms naikinti vienoms kitas. Priešingai, karai tapo priemone 
išvengti gyventojų pertekliaus ir sutrukdyti žmonėms nustelbti 
kitas rūšis. 

Vogti? Kas mes tokie, jei siekiame, kad viskas priklausytų tik 
mums vieniems ir niekam kitam? Vogti nėra nuodėmė. Veikiau 
nuodėmė atsisakyti duoti kitiems. 

Negerbti Dievo vardo? Bet jeigu Dievas yra, jis turėtų būti 

labai protinga ir išmintinga esybė, atsižadėjusi išdidumo ir aro- 
gancijos. Dievas, jei jis yra, labiausiai juokiasi iš tų, kurie Jį gar- 
bina ir Jį įžeidinėja. 

Negerbti šventų dalykų? Bet juk nieko nėra šventa. Dvasinin- 
kai, kurie skelbiasi esą Dievo tiesų aiškintojai, patys daro nuo- 
dėmę tuo puikuodamiesi. Kas drįstų teigti, kad kokia nors vieta 
ar koks nors daiktas yra šventi? Puikybė, vien puikybė. 

Angelai viso to nežino. Jie irgi turi valdžią. Jei norite, vadin- 
kite ją Dievu, tačiau žinokite, kad Dievui nusispjauti į gerus dar- 
bus ir į mandagumą. 

Pabuskite, pasaulio tautos! Nieko nėra blogiau už mandagumą.“ 


Įniršusi mūsų draugė išmetė į šiukšlyną „Tibeto Mirusiųjų kny- 
gą“, buvusią parankinę savo knygą, ir puolė prie Mao Dzedongo 
„Raudonosios knygelės“. Ją įkvėpė kinų prezidento veiklos stilius. 

Ji, kaip ir jis, manė, kad tikroji žmonių prigimtis atsiskleidžia 
per prieštaravimus, mielai lygino save su Didžiuoju vairininku, 
kalbančiu apie nuolatinės revoliucijos būtinybę ir besiruošian- 
čiu, kaip ir ji, kilti į didijį žygį. „Prieštaravimai yra minties varik- 
lis“, — sakė Mao. „Blogio revoliucija žmonijai būtina“, - papildė 
Stefanija Čičeli. 

Mao turėjo savo raudonąją armiją, ji - juodąją. Jos būriai sma- 
giai linksminosi ūžaudami. Tuo geriau, nes už nuodėmes jie tu- 
rės mokėti ten, aukštai, tad tegul patiria bent šiek tiek malonu- 
mų darydami blogį čia, žemėje. 

Gerumo apimtiems Žmonėms sunku pasukti atgal! „Vargšai“, — 
sakydavo gailėdamiesi nelaimingų blogio skleidėjų, jų karmos 
tokios suterštos! 

Vis dėlto jų dėka gyvenimas tapo spalvingesnis. Žmonės lau- 
kė, kokių dar blogų darbų, suteikiančių bent kiek pikantiškumo 
nuobodžiai kasdienybei, sumanys. Buvo ir tokių, kurie gyrė juos 
už altruizmą ir drąsą. Be to, tų „piktavalių“ dėka buvo galima 
užsidirbti keletą teigiamų taškų. 

Dabar, kai kas nors netyčia rasdavo kokioje palėpėje narkoti- 
kų, alkoholio ar ginklų, tuojau pat perduodavo juos Blogio šali- 
ninkams. Nors jie išžudė daugybę Rojaus turistų, specialiųjų 
agentūrų darbas klostėsi vis geriau. Būti nužudytam, be jokios 
abejonės, labai geras būdas mirti kaip kankiniui. 


279 — REIKALAI NESITVARKO 


"Tuo metu Liusinderis nutarė baigti savo gyvenimą. Dykinėto- 
jai rado jį ištiškusį į gabalus Monparnaso bokšto papėdėje. Lie- 
tingą dieną, blizgant keliui, prezidentas iššoko per turėklus. 

Šokti į tuštumą reikia daug drąsos. Ypač tada, kai blogas oras. 
Daugelis tų, kurie šoka pro langus, lieka gyvi. Reikia pasakyti, 
kad dažniausiai jie renkasi ketvirtą ar penktą aukštą. Jie arba 
švelniai nukrinta ant mašinos variklio dangčio ar šiukšlių krū- 
vos, arba sulaužytomis kojomis, paralyžiuoti atsiduria invalido 
vežimėlyje. 

Liusinderis nepasiliko jokio šanso. Jis iššoko iš penkiasdešimt 
aštunto aukšto. Daug sykių išmėgintu būdu jis šoko kaip parašiu- 
tininkas galva žemyn, kad viskas baigtųsi užtikrintai ir greitai. 

Kodėl Liusinderis nusižudė būtent tada, kai jo politinis rei- 
tingas buvo toks aukštas? Žvelgdamas atgal, aš svarsčiau, ar jis, 
kaip ir Stefanija, nepasibjaurėjo išglebusia visuomene, kurią pats 
ir reikalavo kurti. Ar būtina buvo pasmerkti save tapti klaidžio- 
jančia siela!? 

Namų tvarkytoja rado testamentą, kurį velionis buvo palikęs 
ant rašomojo stalo. 


„Pagaliau supratau, kad nieko nereiškia būti žinomam, - rašė 
mūsų draugas. - Būti nemirtingam nuobodu. Aš noriu, kad ma- 
no vardas būtų išbrauktas iš visų istorijos knygų ir žinynų. No- 
riu, kad būtų sunaikintos visos mano skulptūros. Noriu, kad bū- 

tų pakeisti mano pavarde pavadintų gatvių pavadinimai. Laido- 
tuvių tikiuosi pačių paprasčiausių, be iškilmių ir be palydų. Aš 
nenoriu būti palaidotas apmuštame karste po antkapine mar- 
muro plokšte. Nei gėlių, nei vainikų, nei ašarų, nei „Rekviem“, 
nei laidotuvių kalbų. Prašau mane palaidoti po medžiu. Ir jokio 
antkapinio akmens. Aš noriu grįžti tiesiai į žemę, būti apglėbtas 
medžio šaknų, noriu, kad mane graužtų šliužai, sliekai, kandžiotų 
parazitai. Šiaip ar taip, aš nusižudžiau, todėl galbūt persikūny- 
siu į puvenas. Jeigu mano kūnas nebuvo labai naudingas man 
gyvam esant, tegul būna geras kompostas po mano mirties. 

Aš ilgai stengiausi suprasti gyvenimo prasmę, tačiau tik da- 
bar ją suvokiu. Prezidentas ar valkata, karalius ar vergas - mes 
visi panašūs. Mes — tik mažos visatoje pasiklydusios smiltelės. 
Reikalauju pripažinti, kad buvau tik smiltelė. Ir iš tikrųjų aš 
buvau tik smiltelė, tačiau gerai Žinau, kad be smiltelės nebūtų 
paplūdimių.“ 


Žinoma, vidaus reikalų ministras nusprendė tučtuojau sude- 
ginti tokį destruktyvų tekstą. 

Prezidento Liusinderio mirtis galėjo būti naujas tanatonauti- 
kos stabdys. Tačiau taip neįvyko. Po didingų jo laidotuvių, prie- 
šingai, negu jis norėjo, jam buvo skirti ištisi istorijos vadovėlių 
skyriai, Rotušės aikštėje buvo pastatyta didžiulė jo skulptūra. 
Laikinoji vyriausybė išleido dekretą, kad jo įsteigtas Šomono 
kalvų tanatodromas nuo šiol vadinsis Liusinderio tanatodromu, 
o tanatonautikos Garbės Legiono ordinas — Liusinderio ordinu. 
Neįmanoma suskaičiuoti miestų ir miestelių, kuriuose jo vardu 
buvo pavadinti prospektai, gatvės ir aikštės. 

Kartais galima pasirinkti gyvenimą, bet labai sunku pasirinkti 
mirtį! 

Prezidentu nesunkiai buvo išrinktas Rišaras Pikpiu. Pirmoje 
savo kalboje jis pagerbė Liusinderį. Pareiškė, kad jo tikslas — 
tęsti didžiojo tanatonautikos pradininko darbą. 


BERNARD WERBER B TANATONAUTAI 491 


Pasibaigus iškilmėms, Raulis man pasakė ketinąs dar kartą 
vesti. Stefanija buvo taip nutolusi nuo jo gyvenimo, kad jis jau- 
tėsi esąs laisvas. 


280 - REKLAMA 


Televizoriaus ekrane, priešais juodą lentą, — besišypsantis ke- 
turiasdešimtmetis vyras balta palaidine. 

„Laba diena, aš - profesorius Filipinis. Mokslininkas. Jau se- 
niai tiriu gyvybę. Pažiūrėkite į lentą. (Profesorius mostelėjo li- 
niuote.) Tai —- vandenilio sandara. Vienas atomas, vienas elek- 
tronas. Paprasčiau ir būti negali. Pažiūrėkite žemiau. (Liniuote 
rodo į kitą vietą lentoje.) Čia - DNR, deoksiribonukleorūgštis. 
Čia jau sudėtingiau, ar ne? Jos yra kiekvienoje gyvoje ląstelėje ir 
labai mažai visatoje. 99 proc. visatos sudaro lengvasis vandeni- 
lis ir tik 0,00000001 proc. DNR. Net žmogus nepajėgia jos pa- 
sigaminti. 

Nešvaistykite savo gyvenimo. Brangi kiekviena gyvybė. Jei ne- 
gerbiate patys savęs, gerbkite cheminę gyvybę, kuri yra jumyse.“ 


Malonus moteriškas balsas už kadro: 


„Nacionalinės gyvenimo skatinimo agentūros pranešimas“ 


281 - MESOPOTAMIJOS MITOLOGIJA 


O tau, Gilgamešai, 

Tegul tavo pilvas visada būna sotus, 

Būk linksmas naktį ir dieną, 

Paversk kiekvieną savo gyvenimo dieną 
Džiaugsmo ir malonumų švente. 

Tegul tavo drabužiai būna švarūs ir prašmatnūs, 

Išsiplauk galvą ir išsimaudyk, 
Paglostyk vaiką, įsikibusį tau į ranką, 
Pradžiugink žmoną, kurią laikai glėbyje. 
Štai kokias teises turi vyrai. 

„EPAS APIE GILGAMEŠĄ“ 


Frensio Razorbako disertacijos „Toji nepažįstama mirtis“ ištrauka 


282 —- VESTUVĖS 


Raulio išrinktoji buvo Amandina. Aš to nesitikėjau. Nei Roza, 
nei aš nebuvome pastebėję jokių švelnių žvilgsnių, rankų prisilie- 
timų, paslaptingų bučinių vakarais mansardoje. Nebuvome girdė- 
ję, kad naktimis būtų varstomos jų kambarių durys. Be to, per 
nesibaigiančias išgertuves Raulis vis dar apraudodavo Stefaniją. 

Tačiau tiesa buvo tokia: jaunavedžiai švytėjo iš džiaugsmo. 

Po devynių mėnesių Amandina pagimdė mažąją Pemprenelą. 
Šis įvykis visiškai pakeitė Raulio charakterį. Visą laiką iki šiol 
jis buvo savo tėvų vaikas, o dabar pats tapo tėvu ir atsidūrė prie- 
šingoje barikadų pusėje. Dabar jis visai kitaip vertino ir savo 
gimdytojus. 

Mes ilgai kalbėjomės jo svetainėje. Prašviesėjus protui, Rau- 
lis suprato, kodėl jo motina galėjo nusisukti nuo ją apleidusio 
vyro, kuris domėjosi ir rūpinosi tik mirtimi. Žinoma, ji nekentė 
jo tėvo, buvo jam neištikima, tačiau nenužudė jo savo rankomis. 
Pasinėręs į aną pasaulį, ieškodamas vienumos šiame pasaulyje, 
nes niekas jo čia nebedomino, jis nusprendė pasikarti. Juk žmo- 
na neužnėrė jam kilpos ant kaklo! 

Raulis kalbėjo, o Pemprenela šūkavo. Taip ji bendravo su ap- 
linkiniu pasauliu. Kai jai nepavykdavo išsireikalauti dėmesio, kai 
jai tuoj pat nepaduodavo norimo žaislo, Pemprenela imdavo 
spiegti. Amtandina puldavo ją raminti. 

Aidint vaiko riksmui, Raulis dėstė man naujausius savo ap- 
mąstymus: 

— Tėra vienintelis būdas mylėti savo tėvus; reikia atleisti jiems 
viską, kad ir ką jie būtų padarę. Paskui reikia atleisti sau pačiam 
už tai, kad anksčiau jiems neatleidai. 

Mano draugas prisiminė nereikšmingas smulkmenas, kėlusias 
jam vaikišką pagiežą. Kai jis buvo mažas, jam labai nepatikdavo, 
kad mama plauna indus, užuot leidusi laiką su juo. „Palauk mi- 
nutę“, — sakydavo ji. Tada jis pykdavo, kad mama juo nesirūpina 
ir akimirksniu nepaklūsta jo reikalavimams. Norėdamas ją nu- 
bausti, jis užsisklęsdavo savyje, atsiribodavo nuo jos meilės. 

Pasirodo, jo santykiai su tėvais buvo gana panašūs į manuo- 
sius! 

Pemprenela vis dar spygavo, Raulis irgi puolė prie jos. Paimta 
ant rankų, ji pamažu nusiramino. O ar ji gebės kada nors jam 
atleisti, kad ne iš karto pripuolė? Ar gebės kada nors atleisti, 
kad neatidavė jai visos pasaulio meilės ir visų Žaislų? 


283 —- REKLAMA 


Didelis negrabus ir nevikrus berniukas susivėlusiais plaukais, 
apsirengęs džinsiniais drabužiais, drybso dirbtinės odos fotelyje. 

„Sveiki. Aš — Tomas Frilenas. Kaip gyvenu? Aš labai mėgstu 
leisti laiką bičiulių būryje. Jau vien gyventi yra gera, o su drauge- 
liais — dar linksmiau. Ką mes veikiame būdami drauge? Na, žai- 
džiame kortomis, paskui... na, dažniausiai žaidžiame kortomis. 
„Man patinka draugai, kortos. Žinoma, ir pats gyvenimas man pa- 
tinka. Jei nebūtų nei gyvenimo, nei kortų, nei draugų, tai kas tada 
būtų? Nieko, ar ne? Taigi, vaikinai, tegyvuoja gyvenimas!“ 


Malonus balsas už kadro: 


„Nacionalinės gyvenimo skatinimo agentūros pranešimas“ 

Žmogus turi tūkstantį galvų, 

Jis turi tūkstantį akių, tūkstantį kojų. 

Užklojęs žemę nuo vieno galo iki kito, 

Jis dar išsikiša per dešimt pirštų. 

Žmogus - ne kas kita kaip pasaulis, 

Tai, kas buvo, ir tai, kas dar bus. 

Jis yra amžinybės šeimininkas, 

Nes auga sparčiai, kad ir kuo maitintysi. 
„RIGVEDA“ 


Frensio Razorbako disertacijos „Toji nepažįstama mirtis“ ištrauka 


285 — REIKALAI VIS DAR PAINUS 


Šiąnakt sapnavau sapną. 

Jis buvo toks aiškus, tikroviškas, logiškas, harmoningas ir kartu 
bauginantis, kad atsikėlęs skubiai užsirašiau jį su menkiausio- 
mis smulkmenomis. Štai ką užrašiau tą rytą: 


„Arkangelas Gabrielius, norėdamas kreiptis į Jungtinių Tau- 
tų generalinę asamblėją, nusileidžia ant žemės. Jo kalba papras- 
ta ir aiški. Žmonės nenustoja daugintis, sakė jis, todėl jo tarny- 
bą kasdien perpildo mirusieji. Septyni milijardai žmonių - to jau 
tikrai per daug! Kaip įvertinti tiek sielų turint tik tris arkangelus 
teisėjus, dirbančius per parą net dvidešimt keturias valandas? 
Rausvai gelsvąją šalį perpildė laukiančios sielos. Dokumentai 
rašomi paskubomis. Pasitaiko klaidų. Protingieji persikūnijo į 
gangsterius, o tikri niekšai, per anksti ir neteisėtai nutraukę 
persikūnijimų ciklą, tapo nekaltomis sielomis. 

Arkangelas Gabrielius leidžia žmonėms pasirinkti: arba pa- 

galiau deramai sureguliuoti gimdymus, arba siųsti į dangų pagal- 
bą. Galų gale, kai ektoplazmos pasiekia Galutinį kontinentą, kodėl 
joms nepasilikus ir nepadėjus surašyti ir kontroliuoti karmų re- 
gistracijos kortelių? 

Susirinkę į skubią sesiją, planetos valstybių vadovai puikiai 
supranta iškilusią problemą. Jie suvokia, kad neįmanoma reika- 
lauti griežtos gimdymų kontrolės. Telieka pasirinkti antrą išeitį — 
siųsti į Rojų tarnautojus ektoplazmas. 

Taip randasi nauja biurokratų kasta. Dirbantieji su dokumen- 
tais kiekvieną rytą tampa darbuotojais ektoplazmomis; jie sėda į 
pakilimo krėslus lygiai taip kaip kiti tuo pačiu metu sėda į metro 
arba priemiesčio traukinius. Ten, aukštai, angelai iš anksto yra 
paruošę jiems darbo kabinetus, kur jie galės patogiai nagrinėti 
savo klientų anketas. 

Žinoma, visi tarpkontinentiniai tarnautojai yra prisaikdinti. 
Tačiau vienas iš jų kartą pasielgia lengvabūdiškai: peržiūrėjęs 
sūnaus kortelę, perspėja jį, kad, jei ir toliau terorizuos savo kla- 
sės draugus, bus priverstas persikūnyti į šliužą. 

Atrodo, lyg ir nieko pavojinga, tačiau priesaika sulaužyta. 

Nėra nieko idealaus, ir, didėjant gyventojų skaičiui, plečiantis 
valdymo aparatui, atsirado gausybė prisaikdintų ektoplazmų, tai- 
gi incidentų daugėjo. 

Pavyzdžiui, jeigu vaikas užsispiria ir apsimeta kvaileliu, jo tė- 
vas galiausiai šiek tiek pakoreguoja savo atžalos karmos istoriją 
pridėdamas 100 taškų. Opa! Viskas vyksta itin greitai — niekas 
nematė, niekas nepagavo. 

Tačiau yra ne tik šeima, yra ir draugų. Ir draugų draugų... Ir tie, 
gerai žinodami, kad tarnautojų, netgi prisaikdintų, darbas nėra 
labai gerai atlyginamas, išsiaiškina jų tapatybę ir perduoda jiems 
voką. Keletas banknotų, ir geras persikūnijimas garantuotas! 

Pamažu susikuria tikra gerų persikūnijimų juodoji rinka. Tur- 
tuoliai moka, kad sužinotų, kokia jų karma ir kiek nuodėmių jie 
dar gali padaryti. Jie iš anksto pasirūpina, kad atgimtų pasituri- 


496 BERNARD WERBER EB TANATONAUTAI 


moje šeimoje ir būtų labai geros sveikatos. Turtingieji ir kitame 
savo gyvenime visada lieka turtingi ir sveiki, o vargšai ir kitame 
gyvenime lieka vargšai ir ligoti. 

Ne sapnas, o tikras košmaras. Atsiranda nauja miesčionija — 
tanatokratija. 

Kad ir kaip besielgtum čia, žemėje, darosi nebeįmanoma per- 
sikūnyti į ką nors geresnio, jei neturi finansinių galimybių pa- 
pirkti tarnautoją ektoplazmą. Seniau žmonės labiausiai bijoda- 
vo nusidėti. Nuo šiol baisiausia būti vargšu, nes tu juo būsi visa- 
da, kad ir kiek kartų persikūnytum, — jokios galimybės išeiti iš 
nesėkmių rato. 

Pasikeitė visos žaidimo taisyklės. Gyvenama tik dėl pinigų. Kad 
jų įsigytume, tinka bet kokie būdai: vagystė, prostitucija, apgavys- 
tė, nusikaltimas, prekyba narkotikais. Visiška priešingybė dory- 
bingajam laikotarpiui. Bet kokio veiksmo tikslas — pinigai. 

Išeinantį iš licėjaus mano sūnų Fredį užpuolė reketininkai. Iš 
mano žmonos Rozos savitarnos parduotuvėje atėmė piniginę. 

Mafija atgimsta iš pelenų. Niekas nebebijo samdyti žudikų 
profesionalų, kad užvaldytų svetimus turtus ar atsikratytų ver- 
slo konkurento. Jei turi pinigų ir gali atkurti savo karmos skais- 
tybę, tai ko varžytis? 

Pasaulį užvaldė pinigai. Įvairių religijų likučiai pradeda kam- 
paniją siekdami, kad žmonės nustotų kištis į Rojaus reikalus. 

Išsižadėti ano pasaulio, vadinasi, vėl perduoti atsakomybę an- 
gelams, o juk jie nebegali suvaldyti septynių milijardų planetos 
gyventojų. Pasaulis darosi vis Žiauresnis, vis tamsesnis...“ 


Prabudau išpiltas prakaito, visas drebėdamas. Ar gali būti, 
kad mes susipainiojome? 

Buvau įsitikinęs, kad angelai atsiuntė man pranešimą, kaip 
įprasta — per sapną. Jo turinys visiškai aiškus: sustabdyti proce- 
są, kol situacija dar valdoma. 

Greitai nusiprausiau po dušu, apsirengiau ir nulipau į kavinę 

papusryčiauti su kitais. Ten radau tik Raulį. Fredis jaunesnysis 
jau buvo vaikų darželyje. Amandina su Roza buvo išėjusios ap- 
sipirkti. 

Aš žiūrėjau į kavinės katiną. Jis atrodė ramus. Atrodė taip, 
tarsi viską suprastų ir visai nesuktų galvos dėl persikūnijimo. 
Laimingas gyvulėlis. Tikriausiai jis atgims kuo nors, teikiančiu 
atsipalaidavimą. 

Ir tada į kavinę šaukdamas įpuolė policininkas. Buvo sunku 
suprasti, bet jis rėkė maždaug taip: „Jūsų tanatodromas! Jie 
griauna jūsų tanatodromą!“ 


286 - JUDĖJŲ FILOSOFIJA 


„Žmogaus kūnas susideda iš įvairių kūno dalių ir organų, su- 
sijusių tarpusavyje ir sudarančių vientisą organizmą, 0 visas 
didžiulis pasaulis, susidedantis iš hierarchiniais ryšiais tarpusa- 
vyje susietų dalykų, sudaro visiškai vientisą organinį kūną.“ 

„ŽOHARAS“ 


Frensio Razorbako disertacijos „Toji nepažįstama mirtis“ ištrauka 


287 - ŠOMONO KALVŲ TANATODROMO PUOLIMAS 


Tai buvo Blogio garbintojai. Sugriauti mūsų tanatodromą jiems 
tikriausiai liepė Stefanija. Pro pirmo aukšto ir parduotuvės lan- 
gus matėme, kaip viskas daužoma beisbolo lazdomis ir dviračio 
grandinėmis. 

Raulis kumštelėjo man alkūne. 

— Tu ir aš prieš sipnapročius? 

Šie žodžiai man priminė praeitį. Kai Raulis ir aš dar buvome 
geriausi pasaulyje draugai, jis mane labai nustebino, kai šaukda- 

mas puolė Belzebubo šalininkus. Rizika buvo didžiulė, tačiau 
mums pasisekė. Šį kartą pergalė buvo nepasiekiama. Tačiau aš 
nebeištvėriau, kai pamačiau nusiaubtą savo motinos parduotu- 
vę, sniege besivoliojančius sudaužytus suvenyrus, suplėšytus Ro- 
jaus plakatus, išpurvintus marškinėlius, Amandinos nuotraukas 
su pripieštais ūsais ir kitus nepadorius piešinius. 

Mes įėjome pro duris. Iš pradžių niekas į mus nekreipė dėme- 
sio. Rauliui netgi pavyko pagriebti didžiulį metalinį plakatą re- 
miantį ilgą vamzdį ir perduoti jį man. 

Jis perdavė estafetę. Ir staiga aš pamiršau, kad mes buvome 
susipykę, kad jis tapo alkoholikų. O turėdamas tokį improvi- 
zuotą ginklą, aš būsiu stiprus. 

Mes buvome kartu. Jis ir aš prieš tuos silpnapročius. Jis ir aš 
prieš visą pasaulį. 

Jis irgi čiupo aliumininį vamzdį. Čia buvo du baimę keliantys 
mušeikos. Susivėlę, dvokiantys, su kaukolių ir pragaro ženklų 
tatuiruotėmis ant kūnų; jie buvo nutaisę piktas grimasas, elgėsi 
nuožmiai. 

Vienas peiliu pjaustė kaklaskares su Rojaus žemėlapiu, kitas 
dantimis draskė populiariausių angelų manekenus. 

— Tučtuojau baikite! — garsiai suriko Raulis. 

Staigus mūsų įsiveržimas juos pribloškė. Jie buvo įsitikinę, kad 
šioje malonioje visuomenėje niekas neišdrįs pasipriešinti jų ant- 
puoliui ir tyčiojosi net iš policijos ir kareivių. Jautėsi neįveikiami. 

Apstulbę akimirką jie liovėsi siautėję, bet greitai atsipeikėjo. 
Didesnysis priėjo prie mūsų lyg ir šypsodamasis. Ištiesė ranką, 
tarytum būtų norėjęs pasisveikinti, bet, atsidūręs visai šalia, iš 
visos jėgos spyrė man į papilvę. Turėjau būti atsargus ir pasisau- 
goti. Pamiršau, kad Blogio garbintojai nieko negerbia ir nepaiso 
jokių moralės normų. 

Aš susirietęs pargriuvau. Spėjau pamatyti, kaip Raulis, norė- 
damas nubausti netikintijį, šoko ir trenkė jam aliumininiu vamz- 
džiu per galvą. Tada mus puolė antrasis. 

Prasidėjo kumštynės. Aš atsikėliau ir mušiausi kiek pajėgda- 
mas. Dideliam mano nustebimui, sekėsi ne taip jau blogai. Gal 
Rojaus karai suteikė man daugiau pasitikėjimo? Be to, argi ne 
aš parbloškiau ant Žemės, tiesa, Amandinos padedamas, tą bai- 
sų asasiną? 

Čiupau marmurinę Felikso statulą ir vožiau didžiajam tipui 
per galvą. Jis pargriuvo. Ačiū Feliksui. Antrasis nieko nelauk- 
damas spruko laiptais ieškoti pagalbos. Mes nusivijome jį. 

Septintame aukšte užklupome keturis kirviais ginkluotus Ža- 
liūkus, jie smaginosi viską daužydami į šipulius. Sulaužė krės- 
lus, išdaužė visus iki vieno kontrolės ekranus, taip pat pakili- 
mams stebėti skirtus osciloskopus. 

To, kuris atrodė esąs jų viršininkas, veidas man pasirodė ma- 
tytas. Jis irgi mane pažino. 

— Palauk, palauk, ką aš matau? - nustebo jis. 

Ir Raulis jį atpažino. Tai buvo storulis Martinesas - mūsų 
priešas nuo mokyklos laikų, jam per pirmuosius tanatonautikos 
skrydžius mes išgelbėjome gyvybę. Aš prisiminiau Mėjerio pa- 
mokymą: „Jei kas nors padarys jums ką nors bloga ir jūs neat- 
keršysite, jis labai supyks. Jei kas nors padarys jums ką nors 
bloga, o jūs ne tik neatkeršysite, bet dar ir išgelbėsite jam gyvy- 
bę arba padarysite ką nors gera, jis jaus jums baisiausią neapy- 
kantą. Reikia mylėti savo priešus, nors tai ir labai juos nervina.“ 

Štai kaip viskas buvo. Visai nejausdamas mums dėkingumo 
už tai, kad išgelbėjome jį nuo pavojingų Fleri Meroži bandymų, 
Martinesas supyko, kad atėmėme iš jo garsųjį Feliksą. Jis užsi- 
mojo kirviu, kurį Raulis dar bandė negrabiai atremti aliumini- 
niu vamzdžiu. Vamzdis buvo perkirstas perpus. 

"Tuo metu du stipruoliai užpuolė mane. 

Raulis labai taikliai spyrė Martinesui į pirštus, mėšlungiškai 
įsikibusius į kirvį. Aštrus ginklas iškrito iš rankos. 

—"Nudirsiu tau kailį, niekše! — sušuko buvęs mūsų bendraklasis. 

Jis čiupo Raulį už gerklės ir ėmė smaugti. Tačiau lieknas ir 
vikrus mano draugas ištrūko ir griebė jį už liemens. 

Nebeturėjau kada stebėti jų dvikovos. Mane jau puolė prieši- 
ninkai. Mes mušėmės kaip vaikėzai: aš tampiau juos už plaukų, 
jie purvinais nagais draskė man kaklą. Parkritę raičiojomės ant 
žemės. Jau norėjo pulti ir kiti, bet staiga pasigirdo balsas. 

— Vaikinai, aš čia! 

Apsiginklavęs nunčiaku, į pagalbą atskubėjo Maksimas Vile- 
nas. Su tuo rytietišku ginklu jis atrodė juokingai, bet suspėjo 
pačiu laiku. Vis dėlto naudinga turėti bičiulių. 

— Reikia iškviesti policiją! — sublioviau. 

— Neverta, - atsakė Vilenas. - Jie niekada neišdrįs muštis. 
Juk ir policininkai bijo suteršti savo karmą! 

Kilo baisus chaosas. Daiktai skriejo tiesiai į veidus, beisbolo 
lazdos čaižė orą, buvo girdėti duslūs kumščių smūgiai. Mes bu- 
vome taip įnikę kumščiuoti ir smaugti vieni kitus, kad visai neat- 
kreipėme dėmesio į motociklo burzgimą, o vėliau į skubrius žings- 
nius laiptuose. 

Angoje išniro siluetas. 

Stefanija. 

— Užteks! — įsakė ji. 

Ir nukreipė į mus didelį 9 mm kalibro revolverį. Mes pakėlė- 
me rankas. 

Gyvendama miškuose italė buvo labai sulysusi. Kaštonai ir 
voverės — ne maistas. Ji buvo pasipuošusi juoda pelerina su rau- 
donais atvartais. Šiek tiek priminė mano fantaziją iš trečios teri- 
torijos. Susižavėjusi stebėjo mus. 

— Aš jau seniai norėjau susitikti su tavimi, — tarė ji. 

— Reikėjo paskambinti, būtume susitarę dėl pasimatymo, — 
pašaipiai atsakė Raulis. 

Matyt, jai nepatiko buvusio vyro humoras. Už jos stovėję ben- 
drininkai suurzgė. 

— Rauli, baik taukšti kvailystes, — sviedė ji karo vadės tonu. 

— Klausau tavęs, Stefanija. Aš gerai girdžiu. 

— Tada žinok, kad mano Žmonės ir aš atėjome sunaikinti tana- 


BERNARD WERBER IE TANATONAUTAI 501 


todromo. Aš daug galvojau, Rauli. Mes suklydome. Jau nuo pat 
pradžių nuėjome ne tuo keliu. Tą monstrą, kurį pastatėme, rei- 
kia sugriauti. 

Martinesui iš burnos bėgo kraujas, trindamas skruostą, jis pa- 
siūlė: 

— O jeigu mes pradėtume naikinti nuo tų tipų? 

— Ne, - tvirtai pasipriešino ji. — Jie mano draugai. 

Ji priėjo ir palietė mane: 

— Maiklai, Rauli, Maksimai, jūs - mano draugai. Jums aš nie- 
kada nepadarysiu nieko bloga. Tačiau šitą irštvą reikia išardyti. 
Imkitės darbo! - sukomandavo ji. 

Ir jos gauja vėl ėmė viską niokoti ir daužyti. 

Jie suskaldė pakilimo krėslus, sulaužė aparatūrą, sudaužė bu- 
teliukus. 

— Rauli, - prašė vis dar nutaikiusi į mus pistoletą Stefanija. — 
Dėl Dievo meilės, baikite su ta tanatonautika. Jei ne, jums bus 
tik blogiau. 

Raulis nuleido rankas ir priėjo prie jos. Aš buvau įsitikinęs, 
kad ji šaus, tačiau nepasigirdo jokio šūvio, kai jis bučiavo jai į 
lūpas. 

Mėjeris buvo teisus sakydamas: „Reikia mylėti savo priešus, 
nors tai juos ir nervina!“ Jie bučiavosi, ta bučinio akimirka, lai- 
kinai sustabdžiusi smurtą, buvo kažkokia pasakiška. Per daug 
pasakiška. Martinesas negalėjo to ištverti. Naudodamasis visuo- 
tiniu sutrikimu, jis pakėlė kirvį ir suvarė jį Rauliui į nugarą. 

Viskas įvyko taip staiga, kad niekas net nespėjo sureaguoti. 

Raulis nustebęs išplėtė akis, paskui, suprasdamas, kad jį ką 
tik nužudė, nusišypsojo ir vėl ėmė godžiai bučiuoti Stefaniją. 
Būtent ją jis mylėjo labiausiai ir į aną pasaulį norėjo iškeliauti 
bučiuodamas ją. Jis tyrė mirtį, tačiau paskutinę gyvenimo aki- 
mirką, artėdamas prie savo mirties, galvojo tik apie paskutinę 
malonumo akimirką. Troško patirti bent kiek meilės šioje žemė- 
je prieš iškeliaudamas. 

Paskui parklupo ant kelių su kirviu nugaroje. 

— Greičiau, - sušukau, — dar ne vėlu! Reikia įjungti ektoplaz- 
mų pakilimo krėslą, ir mes spėsime susigrąžinti Raulį atgal, kol 
jo siela dar nenukeliavo į mirusiųjų pasaulį! 

— Ne! - pasipriešino Stefanija užgniauždama raudą. — Nerei- 
kia, leiskite jam ramiai numirti. 

Ji davė ženklą savo bendrininkams, ir jie mus surišo. 

Nors mano rankos buvo surištos, aš puoliau prie Raulio. Jis 
dar nebuvo išėjęs. Atmerkęs akis ir atpažinęs mane, nusišypso- 
jo ir sumurmėjo žodžius, kuriuos išgirsti galėjau tik aš: 


Ryšys nutrauktas, 

Aš atsikračiau manyje buvusio blogio. 
O, galingasis Ozyri, 

Pagaliau aš gimiau, 

Pažvelk į mane, aš gimiau. 


Jis prišliaužė ir pabučiavo italei kojas; pasigirdo paskutinis 
atodūsis. 

Buvau įpykęs, nes mes veltui gaišome laiką. Tačiau Stefanija 
ryžtingai nusprendė: Raulis turi mirti „normaliai“. Kaip kadai- 
se, nesistengiant jo sulaikyti. Seniau, aš dar prisimenu, žmonės 
mirdavo, ir tada visi jų gailėdavosi ir rūpindavosi laidotuvėmis. 
Buvau pamiršęs, kad šiais laikais mirštama taip paprastai. 

Raulio siela iškeliavo iš to menko pasaulio išsinešdama pas- 
kutinio bučinio prisiminimą. 

Iš tikrųjų graži mirtis! Ir aš norėčiau taip mirti. Pamaniau 
sau, kad Raulis išties mokėjo mylėti. Jis mylėjo savo tėvą ir bu- 
vo pasiruošęs keliauti su juo. Jis mylėjo savo motiną ir net įsten- 
gė jai atleisti už tai, kad ji nelabai jį mylėjo. Jis mėgo knygas. Jis 
mylėjo mane ir net paskatino sekti jo pėdomis. Jis mylėjo Aman- 
diną. Mylėjo Stefaniją. Mėjeris sakė: „Labai sunku mylėti iš tik- 
rųjų. Tačiau mes turime tik vieną vienintelį gyvenimą, tad sten- 
kimės nugyventi jį laimingai.“ 

Stefanija laikė apkabinusi negyvą Raulio kūną. Akis jai už- 
temdė ašaros. Mus apsupę Stefanijos parankiniai nebežinojo, 
ką daryti. Jų vadė apsipylė ašaromis — tai prieštaravo blogio 
garbintojų priesakams! Jie stovėjo nuleidę rankas. 

— Na, eime, - paragino ji. 

Suburzgė motociklai. Blogio garbintojai dingo taip pat staiga, 
kaip ir buvo atsiradę. 

Aš įdėmiai Žiūrėjau į savo draugo kūną. Raulio siela tikriau- 
siai jau buvo jį palikusi. Ar galėčiau sugrąžinti ją atgal į šį mėsos 
gabalą? 

Buvo per vėlu. Raulio siela tikriausiai jau nukeliavo į rausvai 
gelsvąją teritoriją kartu su milijardais mirusiųjų. Niekada jo ne- 
kad Raulis buvo man brolis. Mano vienintelis vyresnysis brolis. 

Norėjosi staugti, kaip staugia dykumoje kojotai žiūrėdami į 
taip išreiškiu savo skausmą. Kai miršta geriausias draugas, ne- 
reikia staugti Žiūrint į mėnulį kaip kojotui, reikia verkti. Visas 
pasaulis tai Žino. 


288 — ISTORIJOS VADOVĖLIS 


2068 metais Maksimas Vilenas, vienas iš tanatonautikos specialistų, 
pareiškė: 

— Kol žmogus bus mirtingas, jis galės išsaugoti ramybę. 

Praėjus šimtmečiui taip buvo atsakyta amerikiečių filosofui Vudžiui 
Alenui. 

Iš tikrųjų, kas gali būti baisiau už nemirtingumą? Ar įsivaizduojate 
nesibaigiantį, besikartojantį, iki begalybės besitęsiantį gyvenimą? 

Greitai tapsi viskam abejingas, liūdnas, apatiškas, vaidingas. Nebetu- 
rėsi nei gyvenimo tikslo, nei vilties, nei ribų, nei baimės. Mašinaliai leisi 
laiką visai jo nebrangindamas. Gabūs valdovai galės valdyti be galo. 

Viską visur bus užėmę stipriausieji, jie visai nesens. Niekas negalės ir 
nenorės žudytis. 

Nemirtingumas yra kur kas blogiau už mirtį. 

Kokia laimė, kad mūsų kūnai sensta, kad mūsų gyvenimas žemėje 
turi ribas, kad mūsų karmos atsinaujina, kad kiekvienas naujas gyveni- 
mas yra kupinas netikėtumų ir nusivylimų, džiaugsmų ir išdavysčių, šykš- 
tumo ir dosnumo. 

Mirtis būtina gyvenime. Iš tikrųjų, atsipalaiduokime... nes, laimė, vieną 
dieną mes vis tiek mirsime! 


Istorijos vadovėlis, įvadinis kursas, antrieji mokslo metai 


289 —- RAZORBAKO EKTOPLAZMA 


Arkangelas Gabrielius pasitiko Raulio Razorbako ektoplaz- 
mą pagarbiai, kaip ir dera pasitikti Didįjį pasiryžėlį. 

— Šį kartą viskas į gera, - konstatavo jis visai paprastai. 

Trumpai pasitarę, trys arkangelai teisėjai prisiminė, kad Di- 
džiojo pasiryžėlio visai nereikia vertinti ar derėtis su juo dėl bū- 
simo gyvenimo. Ši siela jau žino viską. Jos laukia visiškai kitokia 
procedūra. 

Arkangelas Rapolas trumpai paaiškino, kad už savo nuopel- 
nus ankstesniuose gyvenimuose Raulis nusipelnė tokios gana grei- 
tos mirties nuo smūgio kirviu į nugarą. Jis, kaip tanatonautikai 
nusipelnęs žmogus, įgijo daug žinių ir netgi tapo Didžiuoju pasi- 
ryžėliu. Bet dar neatėjo laikas, kad jo siela taptų grynąja: jis nu- 
sidėjo savo puikybe, buvo metęsis į girtavimą, netgi turėjo kėslų 
kerštauti. 

Vis dėlto, atsižvelgdami į Raulio ypatybes, dėl kurių jis pasie- 
kė tokį rangą, arkangelai turi teisti Didijį pasiryžėlį. Raulio Ra- 
zorbako ektoplazma turėjo pati nuspręsti į ką persikūnys. 

Mūsų draugo siela jiems nuoširdžiai padėkojo. Jis pirmasis 

sužinojo, kad neturi surinkęs šešių šimtų taškų, kurių reikia cik- 
lui užbaigti. 

— Aš noriu persikūnyti į medį, - pranešė Razorbako ekto- 
plazma. 

— Į ką? - pasibaisėjo arkangelas Gabrielius. 

— Į medį, - ryžtingai pakartojo Raulis. 

Arkangelas Mykolas mėgino jį perkalbėti: 

— Jūs juk žinote, kad sąmonė evoliucionuoja iš mineralo į au- 
galą, iš augalo į gyvūną ir iš gyvūno į žmogų. Tokio regreso nusi- 
pelno tik tikri niekšai. Jūs turėtumėte persikūnyti ne į medį. 

— Galbūt, bet aš toks pavargęs! Aiškiai viską suprasdamas 
prašau skirti man tokį regresą. Aš pavargau nuo Žmonių nera- 
mumo. Netgi gyvūnai juda pernelyg daug. Aš noriu patirti auga- 
lų ramybę. Man tai bus nusiraminimas, 0 ne regresas. 

— Tegul bus taip, kaip jūs norite! - atsidusęs pasakė arkange- 
las Gabrielius. 

— Labai gerai, - pralinksmėjo siela. - Parodykite, kokius au- 
galus galėtumėte man pasiūlyti. Turėtų būti kokių nors skiepija- 
mų augalų porų, ramunės žiedadulkių, besijungiančių su tos pa- 
čios rūšies kuokeliais. Įveskite mane į kokią sėklą, šakniavaisį 
ar svogūną! Paskui aš išdygsiu iš žemės ir ramiai sau gyvensiu. 
Ramybė, pagaliau ateis ramybė. 

— Augalų gyvenimas nėra jau toks ramus! — sušuko arkange- 
las Rapolas. — Vėjas juos plaka, žolėdžiai rupšnoja, lietūs skan- 
dina, gyvuliai ir žmonės negailestingai mindžioja. 

— Taip, bet augalai nesikankina, nes jie neturi nervų sistemos. 

Vienas serafimas aprodė keletą augalų dauginimo kamerų. 
Labai poetiška. Raulis ir arkangelai apžiūrėjo jas labai susido- 
mėję. 

— Pažiūrėkite čia! — sušuko arkangelas Mykolas. — Soterno 
vynuogių sėkla šiuo metu daiginama Prancūzijoje, puikiame Ike- 
mo pilies vynuogyne. Pažiūrėkite į šį vynuogienoją! Jis veši gra- 
žioje saulės atokaitoje, jam pakanka drėgmės, vynuogių augin- 

tojai prižiūri jį labai rūpestingai. Tikriausiai malonu būtų tapti 
nedideliu vynuogienoju. 

Raulis švelniai pažvelgė į augalą, kuris tikriausiai bus jo tė- 
vas. Būsimasis tėvas jam pasirodė šiek tiek kreivokas, bet labai 
mielas. Ir jis nusprendė tapti vynuogienoju. 


290 —- HINDUISTŲ FILOSOFIJA 


Visi turi savo „Gyvenimo knygą“. Rytų gyventojai ją vadina 
„Akaša“. Į jos puslapius surašyti kiekvieno žmogaus buvusių 
gyvenimų darbai, mintys ir būsimi gyvenimai, turintys sušvel- 
ninti karmą. Siela gali rinktis, nuo ko jai pradėti mokėti ne tik 
paskutinio savo gyvenimo skolas, bet ir (tai svarbiau) tas, ku- 
rios atsirado gyvenant, pavyzdžiui, XVII amžiuje. Paskutinį kartą 
persikūnijant užfiksuotas blogis gali būti kompensuotas gėrio 
ankstesniame gyvenime. 


Frensio Razorbako disertacijos „Toji nepažįstama mirtis“ ištrauka 


291 — POLICIJOS REGISTRACIJOS KORTELĖ 


Kreipimasis į Priežiūros tarnybą: 
0 ką daryti dabar? 


Priežiūros tarnybos atsakymas: 
Jūs buvote teisūs. Pats laikas įsikišti. 


292 — GRANDINĖ 


2 val. 11 min. ryto ant šaligatvio garsiai kniaukia katė. Ne- 
galintis užmigti žmogus suirzęs nusikeikia, atidaro langą ir svie- 

džia į katę šlepetę. Paleista „kulka“ nepataiko į taikinį ir nukrin- 
ta ant automobilio priekinio stiklo. Vairuotojas staigiai stabdo. 
Kuo geriau per gatvę bėgančiai katei, tuo blogiau užpakalyje va- 
žiuojančiai mašinai, nes jos vairuotojas nespėja susigaudyti, kas 
darosi, ir trenkiasi į stabdančią mašiną. 

Dėl susidūrimo iš bako ima tekėti degalai. Visi išlipa. Kol rašo- 
mas protokolas ir tvarkomas draudimas, nuo kažkokio praeivio 
cigaretės į benzino klaną nubyra šiek tiek karštų pelenų. Benzinas 
užsidega. Abi mašinos susprogsta. Pakyla degantis mašinos spar- 
nas ir nukrinta ant šiukšlių dėžės, kurioje slepiasi katė. Pakvaišusi 
iš baimės, ši puola prie sienos, užkliudo tuščią konservų dėžutę, 
kurioje tupi didžiulė žiurkė. Sutrikdytas gyvūnas puola lauk. 

Šviečiant gatvės žibintams, du šaunuoliai treniruojasi mėty- 
dami kamuolį į krepšį. Kai vienas iš jų pamato žiurkę, pašoka ir 
meta kamuolį. Dideliu greičiu jį vydamasis, jis atsitrenkia į stik- 
lą tuo metu, kai kažkokia moteris kalbasi telefonu su savo vyru. 
Dūžtant stiklui, ši šaižiu balsu suklinka. Jos vyras dirba dispe- 
čeriu. Išgirdęs telefono ragelyje iš siaubo rėkiančią savo žmoną, 
jis šiek tiek krypteli į šoną ir užkliudo kažkokią svirtelę. 

Ta svirtele skrendančiam lėktuvui nurodoma leidimosi trajek- 
torija. 


293 — GALUTINIS PASIRUOŠIMAS 


Mano rankinis laikrodis rodo 2 val. 13 min. ryto. Aš viską 
pasakiau. 

O ne! Aš patikrinu užrašus ir įsitikinu, kad pamiršau pasaky- 
ti, kaip nubrėžti apskritimą ir jo centre padėti tašką neatitrau- 
kiant rašiklio. 

Užlenkite popieriaus lapo kampą. Pakraštyje pažymėkite di- 
delį tašką vienoje ir kitoje pusėje. Iš to taško ant užlenktos pu- 
sės brėžkite pusratį. Pasiekę popieriaus kraštą, sustokite. Belie- 

ka atlenkti popierių ir nepakeliant rašiklio baigti brėžti apskriti- 
mą. Atvirkščioji pusė padėjo priekinei. 

Norėdami įgyvendinti ką nors akivaizdžiai neįmanoma, rinki- 
tės kitą dimensiją. Rinkitės kitą dimensiją... 

Raulis buvo teisus. Norint išspręsti kokias nors problemas, 
reikia pripažinti, kad galima pereiti į kitą erdvę. Tai jau peržen- 
gia bet kokios mistikos ribas. Tai tik ribų praplėtimas. Tik pra- 
moga. Anot Maksimo Vileno, vienintelis rašytojų tikslas turi būti 
toks: „Priversti galvoti nestandartiškai.“ Priversti galvoti apie 
kitą lapo pusę. Priversti galvoti apie kitą mirties pusę. Viską įma- 
noma aprašyti, tad kodėl tuo nepasinaudojus? 

Kartais, rašydamas ar skaitydamas, aš iš tikrųjų prasiskver- 
biu į kitas dimensijas. 

Aš tikiu, kad taip yra ir su likimais. Kad būtų tobuli, reikia, 
kad jie prasidėtų viename pasaulyje, o baigtųsi kitame. 

Jei dabar pateikčiau sau įprastus klausimus: „Iš kur aš at- 
ėjau?“, „Kas aš esu?“, „Kur aš einu?“, manau, galėčiau pamė- 
ginti į juos atsakyti. 

Žinau, kad esu žmogus, gyvenantis čia ir dabar. Kodėl ir kam? 
Kad dalyvaučiau tanatonautikos tyrimuose. Aš Žinau, kad žmo- 
gaus mintis geba viską: skristi kiaurai per materiją tokiu pat grei- 
čiu kaip vaizduotė, kauptis knygose, kurti, keisti, žudyti. Aš Ži- 
nau, kad laikas, erdvė, žinojimas, grožis koncentruojasi bran- 
duolyje. Išorėje esama tik atspindžių. 

Aš žinau, kad esu tik būsimas lavonas. 

Dar kartą perskaitau, kas parašyta. Aš viską pasakiau. Viską 
parašiau. Dabar galiu viską pamiršti. 

Ačiū angelams, jie leido man papasakoti istoriją apie Galuti- 
nio kontinento žvalgymą. Ar reikia ją paskelbti? Ar tai bus Gė- 
rio ar Blogio indėlis į žmonijos Žinių aruodą? 

Reversas — paskelbiu. Aversas — nepaskelbiu. Nuolat mąstau 
apie reversą ir aversą. Metu. Moneta nurieda po foteliu. Puolu 
keturiomis ant žemės ir žiūriu. Reversas. 

Štai ir paskutinis mano knygos sakinys: „Iki paskutinės aki- 
mirkos aš bijojau, kad jie nesutrukdytų man parašyti šio kūr...“ 


294 — ŽINUTĖ DIENRAŠTYJE 


„Pagrindiniai tanatonautikos pionieriai Maiklas Pinsonas, 
Amandina Balius ir Roza Pinson žuvo vakar vakare keistomis 
aplinkybėmis. Ant jų tanatodromo nukrito „Boing-787“. Katast- 
rofa įvyko dėl dispečerio klaidos. Šiuo metu ekspertai ieško lėk- 
tuvo nuolaužose juodosios dėžės, kuri leis patikslinti informaciją. 

Mirtis užklupo juos netikėtai. Tyrėjai nustatė, kad mirties aki- 
mirką Maiklas Pinsonas rašė savo kabinete. Sudegė popieriai, 
todėl niekada nesužinosime, kokią Žinią norėjo perduoti tanato- 
nautikos pradininkas. 

Šiuo metu jie jau tikriausiai Rojuje, kurį taip norėjo išžvalgy- 
ti. Ramybė jų sieloms.“ 

(Kitą savaitę prekyboje pasirodys specialus numeris apie pran- 
cūzų tanatonautų gyvenimą ir veiklą.) 


295 - INDŲ MITOLOGIJA 


Pasak senos indų legendos, būta tokio laiko, kai visi žmonės 
buvo dievai. Bet jie taip piktnaudžiavo savo dieviškumu, kad 
vyriausioji dievybė Brahma nutarė atimti iš jų dieviškąją galią ir 
paslėpti tokioje vietoje, kur jie negalėtų jos rasti. Sunkiausia bu- 
vo rasti gerą slaptavietę. 

Sukviesti į pasitarimą, kur buvo aptariama ši problema, že- 
miausieji dievai taip mintijo: „Užkaskime dieviškąją žmogaus ga- 
lią į žemę.“ Brahma atsakė: „To neužtenka, žmogus išsikas ją.“ 

Tada žemesnieji dievai pasiūlė: „Tuomet įmeskime jų dieviš- 
kąją galią į giliausią vandenyną.“ „Ne, - vėl pasipriešino Brah- 

ma, — anksčiau ar vėliau žmogus ištirs vandenų gelmes, vieną 
dieną ras ten savo dieviškąją galią ir iškels ją į paviršių.“ 

Žemesnieji dievai išsakė tokią nuomonę: „Mes nežinome, kur 
paslėpti dieviškąją galią, nes mums atrodo, kad nei žemėje, nei 
jūroje nėra tokios vietos, kurios nepasiektų Žmogus.“ 

Brahma pagalvojo ir paskelbė savo sprendimą: „Štai ką mes 
padarysime su dieviškąja Žmogaus galia: mes paslėpsime ją pa- 
čiame žmoguje, nes jam nė į galvą nešaus ieškoti dieviškumo 
savyje.“ 

Ir nuo tada, pasak legendos, žmogus apkeliavo žemę. Jis ty- 
rė, kopė, nardė, kasė, bet niekada nerado to, kas slypi jame 
pačiame. 


Frensio Razorbako disertacijos „Toji nepažįstama mirtis“ ištrauka 


296 - ISTORIJOS VADOVĖLIS 


TESTAS 

Ruošdamiesi bakalauro egzaminui, pasitikrinkite tanatonautikos žinias 
per mažiau kaip penkias minutes atsakydami į šiuos klausimus: 

1. Koks buvo vardas ir pavardė pirmojo tanatonauto, atlikusio pirmą 
oficialiai pripažintą ektoplazmų kelionę? 

2. Pacituokite garsiąją amerikiečių filosofo Vudžio Aleno frazę. 

3. Kiek Galutiniame kontinente komos sienų? (Dėmesio! Ne teritorijų, 
o sienų.) 

4. Kokie trys pagrindiniai atsiskyrimo nuo kūno būdai? 

5. Kas yra tachionas? 

6. Kuris tanatonautas pirmasis peržengė antrą komos sieną? 

7. Kur buvo pastatytas didysis Paryžiaus tanatodromas? 

8. Kokia yra vienintelė suvokiama ektoplazmų pakilimo nuo žemės 
išraiška? 

9. Kur yra Rojus? 

10. Koks Fredžio Mėjerio indėlis į tanatonautiką? 

11. Kada įvyko Rojaus mūšis? 

12. Kokie trijų arkangelų, mūsų likimų teisėjų, krikščioniški vardai? 
13. Kaip medituoti atsiskyrimo metu? 

14. Kodėl Stefanija Čičeli tapo maištininke? 

15. Kaip išsaugoti savo sidabrinę bambagyslę sielai kylant nuo žemės? 
16. Kas atsitinka nemokšoms? 

17. Kas atsitinka protingiems? 


Istorijos vadovėlis, baigiamoji klasė 


297 — POLICIJOS REGISTRACIJOS KORTELĖ 


Kreipimasis į Priežiūros tarnybą: 
Jūsų žinioje. Esame pasiruošę. 


Priežiūros tarnybos atsakymas: 
Prie darbo. 


298 - UŽSIMIRŠIMAS 


Aš vėl skrendu į Rojų su savo draugais. Tik šįkart mūsų bam- 
bagyslės nutrauktos, ir mes žinome, kad tai - paskutinė mūsų 
kelionė šiame gyvenime. 

Roza, Amandina ir aš žuvome Šomono kalvų tanatodromo 
apartamentuose. Tapome kažkokio kvailo boingo aukomis. Vi- 
lenas parkrito savo virtuvėje ir trenkėsi į smailų indų plovimo 
mašinos kampą. Tą pačią sekundę mes visi pakilome nuo že- 
mės. Be prietaisų, be uniformų, be krėslų, nespausdami jokių 
jungiklių. Netardami įprastų: „Šeši... penki... keturi... trys... du... 
vienas. Startas.“ 

Mes - jau nebe tanatonautai. Mes - tos dienos mirusieji, pa- 
tenkinti, kad per paskutinę kelionę galime būti kartu. 

Visu greičiu skriejame per Saulės sistemą ir jos periferiją. Ga- 
laktikos centro link. | 

Prie mirties vartų nejaučiame jokio nerimo. Nuo šiol Galuti- 
nis kontinentas = mūsų namai. Mes taip dažnai čia lankydavo- 
mės, kaip kiti Palavas le Flo ar Pajūrio Truvilyje. 

Nebekreipiu dėmesio į mirktelėjimus sudžiūvusios kaip ske- 
letas moters, vilkinčios balto atlaso suknia. Jau seniai nebebijau 
jos tuščių akiduobių ir išsišiepusios bedantės burnos. 

Mes smelkiamės pro visas kasdienės mirties spalvas. Per mė- 
lyną, juodą, raudoną, rausvai gelsvą, geltoną, žalią, baltą. Atro- 
do, kad ten, aukštybėse, visi nekantrauja kuo greičiau mus pa- 
matyti. Greitai prasibrauname pro laukiančių mirusiųjų minią, 
lyg vis dar būtume tanatonautai. 

Netrukus prieiname Šviesos kalną. Nesuklydome. Ten mūsų 
jau laukia arkangelai. Kad būtų patogiau kalbėtis, jie sustabdo 
mirusiųjų srautą nekreipdami dėmesio į skubančių ektoplazmų 
protestus. 

Pasirodo nepatenkintas šventasis Petras. Kaip visada, jis pra- 
deda savo aiškinimus. Nuo seniausių laikų tanatonautai norėjo 
lankytis Galutiniame kontinente. Angelai maloniai pasitikdavo 
retus savo lankytojus ir mielai patikėdavo jiems Rojaus paslaptis. 
Grįžę kai kurie perduodavo patirtį kitiems žmonėms. Abraomas, 
Jėzus, Buda, Mahometas ir daug kitų pateikė savo liudijimus. Taip 
radosi Biblija, „Tibeto mirusiųjų knyga“, Evangelija, Koranas, ki- 
nų Daodedzing... ir visos šventos pasaulio knygos. 

Angelai šiuos žmones padarė Didžiaisiais pasiryžėliais ir liko 
jiems dėkingi. Šie žmonės stengėsi, kad jų sukauptomis žiniomis 
pasinaudotų būsimos kartos, kad jos progresuotų, tobulėtų ir 
sparčiau artėtų prie tobulos sielos. Toks buvo Didžiųjų pasiry- 
žėlių įnašas ir žmonijos, ir dangaus labui. 

Savo „atradimus“ jie apgaubė paslaptimis, mistika, nesupran- 

tamais simboliais. Paslėpė po keistų mitų ir legendų gaubtu. O 
mes, ką mes padarėme? Mes praskleidėme paslaptingumo šydą, 
išdavėme paslaptį ir taip suklaidinome panašius į save ir pasėjo- 
me žemėje nerimą. 

Angelai iki šiol visada buvo geranoriškai nusiteikę Didžiųjų pa- 
siryžėlių atžvilgiu, nes visi pasiryžėliai buvo išmintingi. O mes el- 
gėmės neatsakingai. Visiems aiškinome gyvenimo ir mirties pras- 
mę. Savo žinias skleidėme bet kaip ir bet kam. Mes bet ką kvietė- 
me vykti kartu. Netvarkingai vedėme turistus ten, kur paslaptin- 
gumas turi likti paslaptingumu, o paslaptis —- paslaptimi. 

„Išminčius vis dar ieško tiesos, o kvailys ją jau rado.“ 

Arkangelas Gabrielius suirzęs kalba apie mūsų veiklą. Mūšiai 
dėl Rojaus užvaldymo, reklaminiai plakatai mirties koridoriuo- 
se, didžiojoje spaudoje pasirodęs „Pokalbis su mirtinguoju“, gau- 
sybė karmografų... O, kokia netvarka! Iš tikrųjų buvo pats lai- 
kas baigti visą absurdišką mūsų veiklą. 

— Labai gerai, - tarė Roza, - nusileisime į žemę ir suardysime 
viską, ką padarėme! 

— Neverta, — nusišaipė Šėtonas. - Jūs ten, žemai, nebereika- 
lingi. Nors ir sugaišome laiko, galiausiai nusprendėme leisti įsi- 
kišti angelų policijai. Žiūrėkite, kas ten šiuo metu darosi. 

Vienas cherubinas rodo skaidres. Žaibo sukelti didelių ir ma- 
žų, oficialių ir neoficialių tanatodromų sprogimai. Guli sulaužy- 
ti pakilimo krėslai. Dulkėse mėtosi tanatonautikos istorijos va- 
dovėliai. Vašingtone liepsnose skęsta Smitsono instituto Mirties 
muziejus, taip pat ir mano motinos parduotuvė. Ektoplazmų re- 
klamos tirpte tirpsta mūsų akyse. Pasaulį siaubia taifūnas, jis 
šluoja nuo kelio viską, kas bent kiek susiję su tanatonautika, 
stengiasi išbraukti ją žmonėms iš atminties. Visas mūsų buvusio 
gyvenimo triūsas grimzta į nebūtį. 

— Jūs norėjote būti dievais, — griaudėja arkangelas Gabrie- 
lius. —- Bet juk Žmonės patys turi suprasti tiesą. Tada nebus su- 
vulgarintas šventas mokslas. 

Staiga man kyla klausimas: 

— Jūs dėl to nužudėte Raulį? 

— Taip. Jis buvo pirmas ir pats pavojingiausias iš jūsų. 

Žavingąjį serafimą užvaldo rūstybė. 

— Mažai trūko, kad dėl jūsų manijos atskleisti viską, ką turėtų 
gaubti nežinomybė, kelyje į persikūnijimą būtų atsiradę raudo- 
nųjų žibintų ir prostitučių. 

Aš nedrąsiai bandau gintis: 

— Juk mes - tik paprasti žmonės, ir, kaip kiekvienas Žmogus, 
darome klaidų. 

— Ne, - dudena arkangelas Mykolas. - Jūs - Didieji pasiryžė- 
liai. Užuot viskuo mėgavęsi patyliukais, jūs ir kitiems aiškinote, 
kaip gyventi, ir taip sunaikinote gyvenimo variklį: smalsumą, norą 
išmokti, galimybę tobulėti. 

— Juk būtent to ir norėjo Raulis! 

— Dėl to jis ir buvo pasiryžėlis. Mūsų mokslas nesijaučia esąs 
pažemintas. Net pačių keisčiausių sektų nariai, netgi šviesuoliai 
visada suprato, kad turi būti tylūs ir ramūs, kalbėti tik metafo- 
romis. O jūs buvote blogesni už juos. Norėjote populiarinti mir- 
tį ir viską sugadinote... 

Arkangelai nuobodžiai vardija mūsų klaidas. 

— Jūs nubraižėte ir pardavinėjote geografinius Rojaus Žemė- 
lapius, — paskelbia susijaudinęs arkangelas Rapolas. 

— Jūs leidote... turizmo vadovus. 

— Jūs gaminote mirties mašinas. 

— Jūs kartojote mūsų žodžius. 

— Jūsų dėka atsirado daugybė klaidžiojančių sielų, nes jūs ska- 
tinote savižudybes. 

— Jūs mūsų nebijojote. 

— Jūs negerbėte mūsų. 

— Jūs laikėte mus savo tarnais, o ne šeimininkais. 

Teismo nuosprendžio laukiantys mirusieji apsišarvuoja kantry- 
be - jiems jau darosi įdomu. Per visą buvimo čia laiką jiems dar 
nėra tekę matyti tokių sutrikusių ir susinervinusių arkangelų. 

— Išdavikai, jūs — tikri išdavikai! 

Jau nuo pat šių priekaištų tirados pradžios mane kankina vie- 
nas klausimas. Aš pertraukiu ir paklausiu: 

— Sutinku, bet kodėl leidote mums tai daryti? 

Keletas angelų Žiūri į mus su ironija. Jie tikriausiai ir yra dan- 
gaus policininkai, kurie buvo pasiųsti sudoroti mus. Jie, aišku, 
iš pat pradžių norėjo užkirsti kelią kenkėjiškai mūsų veiklai. O 
tęsti savo veiklą mums leido kiti, tie, kurie dabar nervinasi. 

Arkangelas Gabrielius netuščiažodžiauja. 

— Mes norėjome pažiūrėti, kaip toli išdrįsite eiti. 

— Kartais žmonės mums būna tiesiog įdomūs, - susigėdęs pri- 
duria arkangelas Mykolas. — Kartais jų minties kelias toks vin- 
giuotas... Dėl Raulio tėvo jau buvo tariamasi pakuždomis. Jo 
disertacija „Toji nepažįstama mirtis“ peržengė visas ribas. Jeigu 
būtų dirbęs toliau, būtų labai daug ką atskleidęs. 

— Vėliau, kai estafetę perėmė jo sūnus, mes svarstėme, ką da- 
ryti su tais tanatonautais, kuriems mirties atskleidimas buvo tarsi 
sportas. Buvo smalsuolių, tokių kaip aš, kurie juos rėmė. Tačiau 
buvo ir priešininkų, ir dangaus policija, kuri be paliovos skam- 
bino pavojaus varpais. Aukščiausieji angelai (jų buvo daugu- 
ma) — septyniasdešimt du gerieji ir tiek pat blogųjų - manė, 
kad reikia laukti ir stebėti. Jie patarė Žemesniesiems angelams, 
mūsų policijai, nesijaudinti. Tanatonautika, manėme mes, su- 
griaus pati save. Paprasti žmonės nesugebės pakankamai susi- 
telkti, kad tokią svarbią patirtį panaudotų geram tikslui. Tačiau 
jūs buvote nepaprasti žmonės. Jūs atvykote pas mus ir nusipel- 
nėte tapti Didžiaisiais pasiryžėliais. Tik vėliau pridarėte per daug 
žalos. O, tos ektoplazmų kelionių agentūros... Netgi turėdami 
geriausių norų, angelai nebegalėjo toleruoti tokių įsiveržimų į 
uždarą ir slaptą jų pasaulį. Žmonės tik ir tvirtino: „Aš žinau 
viską.“ Jūs turėjote apmąstyti biblinę Adomo ir pažinimo obuo- 
lio alegoriją. Niekada nereikia siekti absoliutaus pažinimo, rei- 
kia tik artėti prie jo... 

— Šiaip ar taip, su jumis juokai baigti, - nukerta arkangelas 
Rapolas. — Tanatonautika mirė kartu su jumis. 

— Per vėlu, - sielojasi Roza. - Per daug Žmonių skaitė mūsų 
veikalus. Visi įprato rūpintis karma. 

Arkangelas Gabrielius nutraukia ją arogantišku mostu. 

— Jūs vėl nusidedate abejodami mūsų galia, juk mes jau nu- 
siuntėme Liūtį, kad paskandintų visas žmonijos nuodėmes. Pa- 
matę visus tuos vaizdus, kuriuos parodėme, jūs vis dar manote, 
jog mes nesugebame padaryti taip, kad žmonės prarastų atmin- 
tį? Prarastų visi? 

— Niekas nė neprisimins jūsų veiklos, - pareiškė šventasis Pet- 
ras. — Jūs būsite tik veikėjai legendų, kuriomis niekas iš tikrųjų 
netiki, kaip netiki Lochneso pabaisa, Himalajų ječiu ar Bermu- 
dų trikampiu. Žinoma, mitai primins tanatonautus, bet supras- 
kite pagaliau: niekas nė nepagalvos, kad iš tikrųjų buvo tanato- 
nautika. Patikėkite, tikrai taip bus. Tai liks kaip prisiminimas tik 
pačių smalsiausiųjų galvose. 

— O Stefanija? — paklausiau. 

— Pamirš ir ji. Tačiau jos bus pasigailėta, priešingai negu jūsų, 
nes ji bandė pagelbėti Šėtonui, o jam tikrai reikėjo padėti susi- 
tvarkyti su tais maloniais ir prietaringais pataikūnais. 

Šėtonas patenkintas, jis pritaria. 

Motinos baiminasi: 

— O Fredis jaunesnysis? 

— O Pemprenela? 

— Jie irgi pamirš. Nesibaiminkite dėl jų. Jie nebus baudžiami 
už savo tėvų nuodėmes. | 


299 — MESOPOTAMIJOS MITOLOGIJA 


Praėjo šešios dienos ir septynios naktys, 
Audra vis dar siautėjo, 

Iš pietų slenkanti audra apėmė visą šalį. 
Liūtis lyg armija, 
Sunaikinusi viską savo kelyje, 
Pradėjo silpti. 
Jūra nurimo, 
Vėjas nutilo, 
Liūtis baigėsi. 
Aš žiūrėjau į ramų dangų. 
Mačiau moliu virtusius Žmones, 
Ramus vanduo atstojo stogą. 
Atidariau pastogės langelį. 
Šviesa apšvietė man veidą, 
Aš atsiklaupiau ir ėmiau verkti. 
Štai ir baigėsi viskas. 
UmMo NaPIšTIMO (BIBLIJOJE JIS VADINAMAS... NOJUMI) EPOPĖJA 


Frensio Razorbako disertacijos „Toji nepažįstama mirtis“ ištrauka 


300 - ŽYDŲ MITOLOGIJA 


Pasak Kabalos, embrionas buvo labai protingas. Būdamas mo- 
tinos įsčiose, jis jau žinojo visas pasaulio paslaptis. Tačiau prieš 
pat jam gimstant atskrido angelas ir privertė jį viską užmiršti. 
Jis pridėjo jam prie lūpų pirštą ir pasakė: „Cit“... Ir embrionas 
pamiršo viską. „Didžiosios paslaptys“ liko tik jo pasąmonėje. 
Nuo šio angelo prisilietimo mūsų panosėje atsirado įdubimas — 
lūpų vagelė. 


š Fredžio Mėjerio darbo pastabos 

301 - SPRENDIMAS 


Mes dar priešais Šviesos kalną. 

Joks angelas nenori imtis ginti mūsų — Rozos, Amandinos, 
Vileno ir manęs. Visi perduoda tik nuolatinius šviesos signalus, 
parodydami, kad jų sprendimas galutinis ir neapskundžiamas. 
Kalba arkangelas Gabrielius: 

— Vis dėlto vėliau, dar labai negreitai, gal po tūkstančio metų, 
čia pasirodys kiti Didieji pasiryžėliai, tikrieji pasiryžėliai, nes 
mes niekada daugiau nebepriimsime turistų. Mes papasakosime 
jiems apie jūsų avantiūrą ir pamažu, labai pamažu jie susipažins 
su jūsų Žygiais. 

Menka paguoda! Mums bus parašyta, tik nežinia kada, kita 
„Odisėja“, Biblija, koks nors romanas, spėkite kas! Raulis buvo 
teisus manydamas, kad už visų tų tariamų mitologijų slypi tiesa. 

— Ką jūs su mumis darysite? — nerimauja Amandina. 

— Jūs eisite tuo pačiu keliu kaip visi. Kaip ir visi kiti mirusieji, 
nesurinkę 600 taškų, jūs persikūnysite ir, žinoma, persikūniję 
visiškai neprisiminsite ankstesnio savo gyvenimo. 

Mintyse įkyriai kartoju: „Aš buvau tanatonautas, aš buvau 
tanatonautas, aš buvau tanatonautas.“ Jeigu savo sielai įteigsiu, 
kad tanatonautika iš tikrųjų egzistavo, o aš buvau vienas iš jos 
pirmtakų, gal ji bent kiek prisimins tai kitame gyvenime. 

— Paskubėkite, — paliepia arkangelas Gabrielius. - Jūs norė- 
tumėte žinoti, ką slepia teismo Šviesos kalnas, ar ne? 

Jis šypsosi. 

— Dar keletas žingsnių ir sužinosite. 

— Pagaliau jūs sutinkate parodyti mums visą Rojų? — stebisi 
susižavėjusi Roza. 

— Žinoma, nes jūs nebegrįšite į žemę ir negalėsite šaukti į vi- 
sas keturias puses apie tai, ką matėte. 

Mano žmona eina į priekį lyg sapne. Netgi šią paskutinę aki- 
mirką ji, kaip astronomė, jaučiasi laiminga, nes gali patenkinti 

savo smalsumą. Ji beveik bėga — nori sužinoti, kas yra kitoje 
juodosios skylės pusėje. 

— Jūsų eilė, Maiklai. 

— Be teismo? 

— Didiesiems pasiryžėliams nebus jokio teismo. Aš Rauliui 
jau aiškinau. Pasitikėkite mumis. Jūs dar jaunas. Susipažinote 
tik su šimtu penkiasdešimt trimis žmogaus pavidalais. Mes jums 
numatėme malonų persikūnijimą. 

Aš prieinu. Roza su nerimu žiūri į mane. 

— Tu ir aš prieš silpnapročius, — telepatiškai perduodu jai. 

Ji puola prie manęs, ir jos ektoplazma karštai bučiuoja man į 
lūpas. Mano lūpos nejaučia nieko, o siela maištauja. 

— Tu ir aš, abu kartu, - vis kartoja ji. 

Tuo metu aš įveikiu Šviesos kalną ir tai, ką pamatau už jo, 
tikrai nuostabu. Tai pranoksta viską, ką mes buvome matę kito- 
se Rojaus zonose. 

Staiga man viskas paaiškėja. Kaip toli mes buvome nuo tie- 
sos. Niekas to net įsivaizduoti negalėjo. Pasakiška, net sunku 
patikėti. 

Aš matau pačią giliausią juodosios angos gelmę ir iš tikrųjų 
jaučiuosi priblokštas. Įsivaizdavau visai ką kita. Net drebu iš 
susijaudinimo. Pagaliau aš žinau. 

Kitoje mirties pusėje yra... 

